
Cuvânt înainte 
la o colecţie de Filosofie românească 


În momentul de față al culturii noastre, redevine limpede un 
fapt, care, în ciuda „naturalităţii” sale, nu a fost recunoscut ca atare, o 
vreme: participanţii la o cultură nu se pot nesocoti pe ei înşişi, nu pot 
face abstracţie de ceea ce sunt ei, atunci când se raportează la „sistemul” 
altei culturi, chiar dacă au o puternică dorință, motivată cultural, de a 
fi cum este Celălalt. Împrospătarea „naturalităţii” acestui fapt, veritabil 
act al unei „fiinţe culturale” hotărâtă să se lămurească în privința 
propriului său chip, este fie destinală, atunci când nu intră în joc o 
„cauză” vizibilă care să o provoace ca efect al ei, fie strict determinată 
prin anumite „condiţii de existenţă”, atunci când devenirea culturii, pe 
temeiul acestor condiţii, conduce către înstrăinare cultura însăşi, aşa 
încât, pentru a îndepărta pericolul descompunerii sale, trebuie să 
intervină atitudinea „reflexivă” a creatorilor care participă la acea cultură. 
Momentele unui asemenea act, împreună cu efectele sale, pot fi 
recunoscute în orizontul culturii noastre de astăzi. Originea sa poate 
ține de ambele motivații evocate: pe de o parte, de însuşi destinul nostru 
cultural, care, din când în când, readuce la sine, prin conştiinţa despre 
sine, cultura românească, în totalitate, ori numai într-o parte a sa, dar 
într-un mod direct, neprogramat, neplănuit de cineva anume, chiar 
nedeterminat de „raţiunile” intime ale faptelor culturale; pe de altă 
parte, de condiţiile de existenţă ale culturii noastre actuale constrânsă, din 
nou, să-şi recunoască şi slăbiciunile, alături de puterile sale — desigur, 
prin mijlocirea cunoaşterii de sine —, odată deschisă, pe largi laturi ale 
sale, către cultura europeană (şi nu numai). 

Faptul că avem de-a face cu noi înşine mai intens şi, parcă, mai 
presant, din punct de vedere cultural, poate fi recunoscut în multe 
împrejurări: de la retorica pe tema identității noastre culturale, susținută 
mai cu seamă de cei pentru care cultura este un instrument de sporire a 
imaginii lor publice, până la cercetările „culturale” româneşti, dominate 
de metodologii proaspete, cum sunt cele fenomenologice, hermeneutice, 
„analitice” etc., de la exclamaţiile temătoare ale celor care cred că 
procesul de globalizare (economică), despre care se vorbeşte violent în 
multe alte locuri, nu doar la noi, ne distruge „fiinţa culturală”, până la 


lucrările de tematizare a tradiţiei noastre culturale, pe domenii — 
filosofie, literatură şi folclor, istoriografie, arte etc. — sau pe probleme 
referitoare la tehnicile hermeneuticii culturii, prin care tradiţia 
redevine act cultural, pe un suport uman nou. 

În toate acestea se află de faţă şi filosofia. De altminteri, 
metodologiile de cercetare care conduc spre cunoaşterea propriei 
tradiţii şi a situaţiei culturale de astăzi, pe de o parte, către recunoaşterea 
propriei contribuţii la cultură (mai cu seamă la cultura europeană) şi la 
sporul prezenţei omului în „lume”, pe de alta, nu sunt posibile decât 
pe temeiuri filosofice, iar de multe ori, în formă filosofică, adică 
potrivit rosturilor unui scenariu de cercetare, care presupune, înainte 
de toate, modalităţi de pre-luare „categorială” a „obiectului”. Există 
chiar şi deschideri polemice, pe teme aparţinând filosofiei culturii, dar 
referitoare direct la fapte din cultura românească actuală, fără să fie 
deja în act o polemică în toată regula. Unele dintre acestea provin din 
diferențele dintre metodologiile de cercetare asumate de cei care 
investighează cultura noastră; desigur, pornind de aici, apar diferenţe 
notabile între sensurile rezultatelor cercetărilor. Faptul acesta este 
deosebit de profitabil cultural şi trebuie cultivat. Dacă am lua în calcul 
măcar trei metodologii filosofice, aşadar trei direcții de cercetare 
prezente în filosofia românească actuală — fenomenologia, modelul 
analitic, hermeneutica filosofică —, atunci am constata, firesc, diver- 
sitatea modalităților de filosofare, precum şi diferențele atitudinale 
corespunzătoare raporturilor noastre cu tradiţia proprie, cu cea 
europeană, în ultimă instanță. De asemenea, practicarea unor discipline 
filosofice, precum ontologia, epistemologia, logica şi metodologia 
filosofică, estetica, etica şi etica aplicată, istoria filosofiei, filosofia 
socială, politică, filosofia istoriei, filosofia artei şi filosofia culturii, 
conduc, acum, către aceleaşi „efecte”: înmulţirea modalităţilor de 
filosofare şi diferenţierea atitudinilor hermeneutice în privința culturii 
şi a ipostazelor sale particulare. 

În această mişcare a conştiinţei culturale româneşti, îndreptată 
către o recunoaştere a rostului său în raporturile cu tradiţia, dar şi cu 
dominantele tematice prin care ea se legitimează actualmente, se 
înscrie şi colecţia de lucrări „Filosofie românească”, pe care Editura 
Academiei Române o iniţiază în acest an editorial, cu seriile: „Exegeze” 
şi „Reconstrucții tematice”. Nu este vorba despre un fapt cultural şi 
publicistic izolat; chiar editura în cauză are şi alte colecţii deschise 

filosofiei româneşti; apoi, există şi la alte edituri programe de 
publicare a unor lucrări aparținând filosofiei româneşti de altădată sau 
din acest moment istoric. Însă redactorii şi coordonatorii colecţiei 
noastre încearcă să adune contribuţiile de filosofie românească, în 
sensurile stabilite de seriile colecţiei, pentru a crea astfel un corpus de 
lucrări — „acum” proiectate, scrise şi editate — reprezentative, socotim, 
pentru momentul de faţă al istoriei filosofiei româneşti. Nu ar fi fost 
posibil un astfel de proiect fără o îmbogăţire substanțială a materialului 
gândirii româneşti, prin recuperări „critice” şi prin creaţie propriu-zisă. 
Vreme de două decenii, fenomenul în cauză şi-a constituit propria sa 
„formulă” culturală, prin contribuţia câtorva cercetători şi gânditori, 
mai degrabă ascunşi privirii „publice”, dar foarte activi în creaţia 
filosofică: publicişti, îngrijitori de ediţii critice ale unor opere aparținând 
filosofilor români sau străini, traducători, teoreticieni ai unor probleme 
filosofice „clasice” sau „moderne”, exegeţi, gânditori autonomi, sis- 
tematizatori ai filosofiei, creatori ai unor veritabile reconstrucții 
filosofice etc. Munca acestora, socotesc redactorii şi coordonatorii 
acestei colecţii, trebuie adunată, măcar de aici încolo. 

Prima serie a colecţiei, „Exegeze”, va cuprinde lucrări despre 
gânditori români. Fiecare lucrare va cerceta o singură operă; în 
întregime, sau numai un fragment al acesteia, o lucrare, o perioadă de 
creaţie a unui filosof, o idee sau un concept, o temă, o interogaţie sau o 
soluţie la o problemă etc. Cea de-a doua serie, „Reconstrucții tematice”, 
va cuprinde lucrări dedicate unei probleme filosofice, tematizată, 
spunem noi, în mod original, adică autonom faţă de fel de fel de 
rezolvări ale acestei probleme, aici sau în altă parte, dar cu condiția 
respectării altor puncte de vedere şi a atitudinilor culturale originate în 
acestea. De altminteri, suntem convinşi, asemenea lui Nietzsche, 
altădată, că problemele filosofilor sunt puţine la număr: nouă este 
atitudinea filosofului față de probleme consacrate şi „stilul” (modul 
regândirii) tematizării pe care el o construieşte şi în care locul cel mai 
de seamă trebuie ocupat de însăşi re-formularea problemei în cauză, 
ceea ce pretinde reactualizarea acesteia prin activarea orizontului 
cultural în care se află cel care „acum” filosofează, adică „subiectul” 
actului de filosofare. Oricum, originalitatea în tematizarea filosofică se 
spune şi se ex-pune, deseori, pe sine, în aşa măsură încât îl constrânge 
pe cel din fața unui demers filosofic să o accepte: neapărat în forme 
controlabile „intersubiectiv”, acceptate de cei care se ocupă cu filosofia. 


Seria „Exegeze” debutează cu o lucrare a lui Constantin Aslam 
despre creaţia filosofică noiciană: Constantin Noica — spre un model 
neoclasic de gândire. Perspective interpretative asupra scrierilor 
timpurii. Metoda de cercetare pusă la lucru este, în esenţă, fenomenologică 
şi istoric-hermeneutică. Lucrarea este exemplară în demers şi în „forma 
finală” a interpretării: opera avută în vedere capătă un sens nou pentru 
conştiinţa filosofică românească actuală. Cercetarea filosofiei din prima 
perioadă de creaţie a lui Constantin Noica limpezeşte unele probleme 
formulate demult în orizontul „criticii” filosofice româneşti, dar care 
au fost tematizate mai degrabă din perspective non-filosofice, cum 
este problema privitoare la raporturile filosofiei noiciene cu filosofia 
lui Nae Ionescu, sau aceea a „noii generații” de filosofi români 
interbelici, generație căreia i-a aparținut şi Constantin Noica şi care s- 
a legitimat printr-un stil de filosofare cu totul nou pentru cultura 
noastră din acea perioadă. 

Seria „Reconstrucţii tematice” debutează cu o lucrare de filosofie a 
istoriei: Historia sub specie aeternitatis, avându-l ca autor pe Mihai 
Popa. Lucrarea cuprinde două părţi: în prima este tematizată problema 
istoriei, prin două concepte fundamentale, a căror referință constituie 
materialul de bază al istoricului: instituţiile şi libertatea. În cea de-a 
doua, avem de-a face cu o aplicaţie care are drept domeniu cultura 
românească „veche”, anume două momente fundamentale pentru 
chipul culturii româneşti: Învățăturile ... lui Neagoe Basarab şi opera 
istoriografică, literară şi filosofică a lui Dimitrie Cantemir. Este 
reconstruit astfel ceea ce ar putea fi numit „sentimentul românesc al 
istoriei” şi capătă un sens „reacţia la istorie” proprie ființei culturale 
româneşti, în perioada medievală. 

Nădăjduim să ţinem cât mai mult în viaţă acest program de 
publicare a creaţiei actuale din filosofia românească. Desigur, specialiştii 
domeniului, editorii apropiați de materialul gândirii româneşti, 
publicul interesat de filosofie îşi vor exprima opiniile privind calitatea 
textelor, criteriile de selecție a lucrărilor, oportunitatea publicării unora 
dintre ele, efectele culturale ale lor etc. Deciziile noastre viitoare, în 
privinţa textelor ce vor fi cuprinse în programul de publicare, vor ţine 
seama şi de aceste opinii. 


Viorel CERNICA 

Prefață 


Celebrarea lui Constantin Noica la o sută de ani de la naştere 
pare să fi condus comunitatea filosofică românească spre o stare de 
perplexitate şi indecizie evaluativă. Diversele mărturii şi mărturisiri de 
credinţă ale celor care l-au cunoscut pe Noica în viaţă, cărțile, studiile 
şi articolele apărute între timp, sesiunile de comunicări ştiinţifice, 
publicarea unor documente din arhiva Securităţii etc. i-au conturat lui 
Noica o imagine paradoxală. Personalitatea şi opera sa alcătuiesc un 
mozaic nonfigurativ ce-l plasează pe Noica însuşi într-un fundal de 
nedesluşit. Este opera lui Noica fundată pe paradoxuri ori instrumentele 
de analiză ale comentatorilor produc, prin interpretări şi exegeze 
parțiale, fragmentări neintricabile într-un tot coerent? Am putea 
motiva imaginea eteroclită a lui Noica la centenar prin faptul că el 
reprezintă, pentru mulţi dintre noi, excepția, atipicul ce refuză 
tipologiile comune? Divizarea comunităţii filosofice româneşti în 
specialități înguste, faptul că fiecare interpret vede în opera lui Noica 
datele propriilor competenţe filosofice explică oare lipsa de unitatea a 
elementelor mozaicului? 

Oricum vom răspunde, este cert că astăzi avem un „Noica 
multiplu”. El este, rând pe rând, ontolog, istoric al filosofiei europene 
şi româneşti, fenomenolog, filosof al culturii, logician, mentor 
filosofic, îndrumător cultural etc. fără să ştim ce este Noica însuşi. În 
vreme ce interpreţii vorbesc, în numele propriilor specializări, tot mai 
emfatic, Noica se retrage în sine devenind chiar prin acest act al 
fragmentării, paradoxal, tot mai prezent public. 

Postularea existenţei unui Noica multiplu — de fapt, a unui Noica 
inegal distribuit în propria personalitate şi operă — a motivat, în mare 
măsură, scrierea acestei lucrări de exegeză ce încearcă să răspundă la 
o întrebare simplă: cum poate fi gândit Noica plecând de la el însuşi şi 
de la datele de context ale propriei gândiri? Din perspectiva acestei 
întrebări, orice opțiune interpretativă dirijată de o atitudine comprehensivă 
trebuie să aibă ca punct de plecare întâlnirea şi armonizarea a trei orizonturi 
precomprehensive (date ale contextului gândirii), ce fac posibilă 
înțelegerea lui Noica plecând de la el însuşi. Primele două orizonturi 
survin din faptul că Noica a trăit în două perioade istorice radical 

diferite şi, prin urmare, interpretul are în față o operă filosofică 
fracturată temporal, plasată în două contexte culturale (şi de gândire) 
cu totul diferite. Apoi exegetul însuşi activează în actul efectiv al 
interpretării un orizont precomprehensiv propriu (un context al gândirii 
configurat de perioada postcomunistă), pe care trebuie să-l devoaleze 
explicit şi să-l pună într-un acord hermeneutic cu primele două 
orizonturi. Unificarea acestor trei orizonturi într-un tot hermeneutic ce ar 
Noica, plecând de la el însuşi, este, fireşte, o întreprindere intelectuală 
laborioasă. Ea nu poate fi realizată dintr-odată în absenţa unor paşi 
analitici interpretativi meniţi să coreleze datele de context ale gândirii 
— atmosfera intelectuală şi proiecţiile ideale ale comunităţii, influenţele 
formative, sursele de inspiraţie, dominantele reflexive din agenda 
filosofică a momentului, practicile filosofice aflate în uz etc. — cu 
sistematicitatea gândirii lui Noica ce se desfăşoară istoric cu datele ei 
de context cu tot. 

Ei bine, plecând de la această situaţie de facto şi de la prescripția 
metodologică pe care o putem numi „înţelegerea în termeni proprii”, 
lucrarea de față este un exerciţiu hermeneutic aplicat pe scrierile lui 
Noica din perioada 1934-1947. Am numit convenţional aceste lucrări 
„scrieri de tinereţe”, iar intervalul de timp vizat, respectând ordinea 
cronologică, „perioada de tinereţe” a vieţii lui Noica. Acesta este, 
desigur, un prim pas interpretativ către înțelegerea gândirii lui Noica 
plecând de la el însuşi. Se află în pregătire un al doilea volum dedicat 
interpretării „scrierilor de maturitate” care va fi urmat de o a treia 
lucrare de „sinteză” şi evaluare critică. 

Lucrarea de față, care are în vedere gândirea de tinereţe a lui 
Noica în articulațiile sale interioare, şi nu doar unele idei ori teme, 
îmbină în conţinutul ei un aspect polemic şi unul interpretativ, 
constructiv. 

Aspectul polemic, explicit formulat ori implicit asumat, este 
îndreptat împotriva punctului de vedere ideologic, dogmatic, tezist şi 
interesat, ce propune diverse utilizări nefilosofice ale textelor filosofice 
ale lui Noica, cu scopul de a atinge ţinte ghidate de interese 
particulare. Acelaşi aspect polemic vizează, pe de altă parte, tendința 
unor interpreţi de a-l gândi pe Noica într-un raport de exterioritate cu 
el însuşi şi cu spiritul viu al filosofiei sale. Parafrazându-l chiar pe 

Noica, ceea ce este viu nu poate fi gândit în termeni de moarte. 
Reducerea gândirii lui Noica la un jargon filosofic, pe care doar 
inițiați îl descifrează, pierde din vedere chiar mobilul care l-a îndemnat 
pe acesta să filosofeze: bucuria de a trăi şi de a înțelege miracolul 
vieţii care ţi-a fost dată gratuit, putinţa de a te dărui celorlalți fără să le 
ceri nimic în schimb, dobândirea de echilibru existenţial, posibilitatea 
de a încorpora în lume, prin creaţie responsabilă, sensurile tale de 
viaţă. 

Aspectul constructiv are în vedere interpretarea filosofică a 
scrierilor filosofice timpurii ale lui Noica, inclusiv contextul gândirii 
sale. În această ordine, ceea ce propunem este o cercetare, rezultată 
din ample consultări bibliografice, specifică genului de preocupări 
reflexive reunite sub numele de „istoria filosofiei”. Astfel, cititorul se 
va întâlni cu o reflecţie retrospectivă asupra datelor de context, 
respectiv a temeiurilor culturale şi spirituale, a supoziţiilor explicite şi 
implicite, care au susținut şi configurat structura internă a gândirii de 
tinereţe a lui Noica. Propriu-zis, ceea ce propunem este o încercare de 
reconstrucţie a lumii interbelice în care a trăit şi la a cărei modelare 
filosofică a contribuit Noica însuşi. Metodologia acestei reconstrucții 
are ca sursă de inspirație chiar convingerea filosofului că nu se poate 
filosofa fără punct de vedere. În filosofie nu există o „perspectivă de 
nicăieri”, iar abordările aşa-zis „obiective” nu sunt metode de cercetare, 
ci perspective metafilosofice neîntemeiate raţional. Prin urmare, 
cititorul are de evaluat verosimilitudinea acestei reconstrucții aparţinând 
interpretului, având posibilitatea să propună el însuşi o altă variantă 
plauzibilă. 

Ar fi redundant să reproducem, fie şi pe scurt, tezele fundamentale 
ale acestei lucrări care, împreună cu argumentele ce le susţin, 
probează faptul indubitabil că filosofia de tinerețe a lui Noica este de o 
stringentă actualitate. În fapt, scopul final al acestei cărți se împlineşte 
dacă cititorul va întreprinde pe cont propriu o lectură a scrierilor de 
tinereţe ale lui Noica în care, avem certitudinea, se va regăsi pe sine. 
Cititorul va trăi cu înflăcărare convingerea, aşa cum a trăit-o şi autorul 
acestor rânduri, greu de obținut din alte experienţe intelectuale, că 
drumul către sine însuşi poate trece prin scrierile de tinereţe ale lui 
Noica. Se va convinge, atunci, că cine nu-l citeşte pe Noica este mai 
sărac intelectual şi mai singur pe lume. 

Apariţia acestei cărți nu ar fi fost posibilă fără ajutorul 
indispensabil al colegului şi prietenului meu Viorel Cernica. Întâlnirile 
noastre repetate şi dezbaterile prelungite pe tema metodologiei 
filosofiei româneşti m-au ajutat să dobândesc câteva clarificări esenţiale 
demersului meu. 

Totodată, îmi exprim gratitudinea față de efortul depus de Mona 
Mamulea. Multiplele critici şi sugestii venite din partea Domniei sale, 
după ce a parcurs lucrarea în manuscris, mi-au întărit convingerea că 
privirea implicată a autorului are permanent nevoie de corecțiile unor 
spirite lucide din familia cărora face parte şi doamna Mona Mamulea. 

În sfârşit, dar nu în ultimul rând, transmit mulțumiri domnului 
Mihai Popa, redactorul-şef al Editurii Academiei Române, pentru 
competenţă, încredere şi solicitudine. 

Capitolul I 
ORIZONTURI PRECOMPREHENSIVE 


1. Preliminarii metodologice. Înțelegerea în termeni proprii 


Rafinarea în ultimele decenii a practicilor hermeneutice, 
deopotrivă a abordărilor analitice de interpretare, lingvistice şi logic- 
conceptuale, ale textelor filosofice, a instituit o serie de rigori ce 
împletesc într-un întreg ştiințificul cu deontologicul. Printre acestea, 
cea mai stringentă pare a fi ideea că interpretul (exegetul!) trebuie să- 
şi fixeze de la bun început orizonturile de semnificație în care plasează 
actul interpretării. Motivul ține de elementaritatea unui act intelectual 
ce poate avea urmări publice şi, prin urmare, exegetul profesionalizat 
devoalează, înainte de toate, propriile asumări de natură metodologică. 

Dacă actul de interpretare (filosofică) înseamnă alinierea la un 
punct de vedere a unei serii interdependente de fapte complexe de 
conştiinţă obiectivate în texte şi, deopotrivă, aducerea la lumină a ceea 
ce este implicit în text, adică dacă se interpretează ceea ce este deja 
interpretat (deschizându-se astfel orizontul propriu al hermeneuticii), 





! Vom folosi pe întregul parcurs al prezentei lucrări cuvintele „interpretare” şi 
„exegeză” în identitate de înţeles, urmând ideea că „etimologic cuvântul «exegeză» 
evocă ideea de «ieşire» sau de stoarcere a unui fruct, astfel încât să fie scos sucul”, în 
vreme ce „a interpreta” înseamnă „a scoate la iveală un sens nou din ceva deja 
interpretat”. Facem această precizare întrucât în opinia comună „exegeza” implică 
producerea de texte despre alte texte, deci o activitate de ordin secund, necreativ, în 
vreme ce „interpretarea” ar trebui rezervată pentru a desemna actele creative, 
producătoare de nou. Or, urmând chiar sugestiile lui Noica, vom considera că orice 
act de exegeză este act de interpretare, ambele fiind, în egală măsură, producătoare de 
sens şi de nou. „Stoarcerea sucului din fruct” ţine de o întreprindere producătoare de 
„nou”, în măsura în care fructul însuşi este supus unui tratament de prelucrare. 
Cf. loan Pânzaru, Practici ale interpretării de text, laşi, Editura Polirom, 1999, p. 20. 

? „Hermeneutica este ştiinţa faptului că nimeni nu este în stare să spună în mod 
definitiv, ceea ce, de fapt, vrea să spună. Aş zice că hermeneutica este aducerea la 
viață a acelei puteri a vorbirii care zace ascunsă în concepte şi poate să reuşească doar 
treptat, prin încercări repetate în dialog. Hermeneutica înseamnă să fii conştient că tot 
ce gândeşti poate fi exprimat de altul, mult mai corect. Aceasta este hermeneutica. 
Aceasta este virtutea hermeneuticii: celălalt ar putea să aibă dreptate”; cf. Interviu cu 
prof. dr. Hans-Georg Gadamer, Traducere de Călin Petcana, în „Krisis. Revistă de 
filosofie”, nr. 4/1996, Interpretare şi adevăr, p. 92. 

atunci exegetul trebuie de la bun început să inițieze o analiză a 
propriilor supoziţii tacite şi să le asume explicit, pentru a crea 
facilitatea intelectuală de a fi el însuşi evaluat cu interpretarea sa cu 
tot. Pentru a apela la o imagine sugestivă, dacă exegetul este asemenea 
celui care intenționează să curețe o oglindă de impurități cu scopul ca 
el însuşi şi ceilalți să se vadă mai bine în ea, atunci trebuie să-şi 
adapteze mijloacele la scop. Cu alte cuvinte, acelaşi procedeu de 
curățare trebuie să-l aplice şi sieşi, dacă este conştient de faptul că 
orice act de interpretare „infectează” textul vizat cu propriile perspective 
ale interpretului. Nu poţi să devii un interpret al altora, dacă nu-ţi poți 
aplica aceleaşi exigenţe. 

Simplu spus, pentru că actul de interpretare filosofică ridică 
uneori probleme insurmontabile?, el trebuie să fie „la vedere” pentru o 
terță persoană, astfel încât să se producă cel puţin un acord 
(acomodare, conciliere) între primele două puncte de vedere implicate, 
autor şi exeget. Problema, se înţelege, este una care priveşte obiectivitatea 
şi atingerea obiectivităţii în condiţiile în care orice interpretare este 
fatalmente subiectivă. Fireşte că obiectivitatea, adică acordul între 
conştiinţe, este un ordin gradual de mărime ce ţine de felul în care 
„combini viziunea pe care o deţine o anumită persoană din lume cu o 
perspectivă obiectivă a acelei lumi, inclusiv a persoanei în cauză şi a 
perspectivei ei. Este problema fiecărei persoane care se confruntă cu 
impulsul şi cu abilitatea transcenderii punctelor de vedere personale 
pentru obținerea unei viziunii de ansamblu asupra lumii privite ca un 
tot... Dificultatea reconcilierii celor două puncte de vedere apare în 
modul în care este trăită viața, precum şi în modul în care este 
structurat sistemul de gândire al persoanei respective”?. 

Nu vrem să facem o teorie a interpretării care să premeargă 
propria interpretare aplicată pe gândirea de tinerețe a lui Noica, o 


3 „Dacă cineva ar putea descrie felul în care punctele de vedere interioare 
interacționează cu punctele de vedere exterioare, felul în care fiecare dintre acestea 
poate fi analizat şi modificat pentru a ţine cont de celălalt şi cum, împreună, ele 
guvernează gândirea şi acţiunile fiecărei persoane, ei bine, o astfel de întreprindere ar 
echivala atunci cu un mod universal de a considera lumea înconjurătoare”; cf. Thomas 
Nagel, Perspectiva de nicăieri, Traducere din engleză şi postfață de Bogdan 
Lepădatu, Bucureşti, Editura Vellant, 2008, p. 8. 

* Ibidem 

întreprindere intelectuală scolastică care nu asigură în mod automat 
succesul, cât mai degrabă să atragem atenția asupra acelor luări de 
poziție publice în care gândirea lui Noica este întrebuințată doar ca 
pretext pentru atingerea altor scopuri decât cele legate de „stoarcerea 
fructului”, pentru a folosi metafora pentru urmărirea şi developarea 
adevărului. 

În ordine metodologică, lucrarea de faţă îşi propune să 
depăşească o anumită atitudine ideologică „nereflexivă”, în jurul 
căreia s-au constituit, încă din perioada dominaţiei marxismului 
oficializat, scheme conceptuale, chiar sisteme de reprezentări şi norme 
de interpretare ce orientează investigația fenomenului românesc către 
simplificare şi amalgamare conceptuală. Din această perspectivă, ea 
urmează îndemnul cercetătorilor pentru care asumarea unor distincții 
intelectuale explicite, prin devoalarea propriilor opţiuni hermeneutice 
este, deopotrivă, semn de competenţă şi de profesionalizare exegetică, 
dar şi test de bune intenții. „Este nevoie să refacem, azi, judecăţile de 
valoare despre unii creatori din această perioadă (perioada interbelică 
n.n.), înlăturând imixtiunea ideologicului din silogismele interpretării, 
după cum se cuvine să eludăm supralicitarea politicului atunci când 
reflectăm asupra creatorilor din generaţia '30... Altfel spus, legăturile 
organice dintre text şi context (la care se poate adăuga şi subtextul) 
impun alte cerinţe..." 

În genere, scrierile dirijate de o astfel de atitudine, pe care o vom 
numi „ideologică”, propun o preinterpretare a faptelor cu convingerea 
că există valori de la sine înțelese, sustrase unei fireşti întemeieri 
critice, ce pot fi transformate în criterii de judecare şi evaluare a 
textelor. Urmându-l pe Umberto Eco, astfel de scrieri nu sunt, propriu- 
zis, interpretări de text, în sens hermeneutic, cât mai degrabă utilizări 
ale acestora în alte scopuri decât aflarea adevărului. Or, ruperea 
actului de interpretare de conexiunea lui intimă cu aflarea adevărului 
scoate actul hermeneutic din condiţia sa ontologică. „Elementul ce stă 
la baza unei interpretări ideologice nu-şi primeşte legitimitatea nici 
dinspre intențiile autorului, nici dinspre intenţiile textului interpretat. 





5 Ion Dur, Noica — Portretul gazetarului la tinerețe. De la etica lui „nu” la 
recluziunea spirituală, Sibiu, Editura Saeculum, 1999, p. 9. 

Când utilizăm şi, implicit, când interpretăm ideologic un text nu ne 
mai punem problema compatibilității enunţurilor astfel produse cu 
intențiile autorului sau ale textului... Orice interpretare ideologică a 
unui text este o trădare sau o deformare a acestuia, în virtutea faptului 
că nici o utilizare nu este legitimă, nefiind făcută posibilă de către 
elementele constitutive, din punct de vedere formal ale acelui text. 
Am putea spune că într-o atitudine ideologică avem de-a face mai 
degrabă cu exerciţii subtile de retorică şi nu cu acte interpretative 
interesate de urmărirea şi developarea adevărului. 

Revenind la Noica, cercetătorul avizat nu poate să nu remarce 
faptul că nu de puţine ori atitudinea ideologică despre care vorbim este 
corelată, sistematic sau nu, cu diverse forme de amatorism filosofic. 
Asistăm în orizontul acestei corelaţii, mai ales în ultimul deceniu, la 
un fapt cu adevărat paradoxal. Cu cât comunitatea filosofilor noştri 
devine mai specializată în teme ale comunităţilor internaţionale 
actuale, cu atât gândirea filosofică românească este direcționată către 
haloul interpretărilor ideologice. Paradoxul sporeşte atunci când 
filosofi competenţi în anumite domenii de specialitate, dar fără lecturi 
aplicate şi reflexive în domeniul filosofiei româneşti, se cred 
îndreptățiți să scrie şi să facă comentarii despre filosofia românească, 
atitudine pe care ar dezavua-o dacă ar întâlni exerciții amatoristice în 
propriul domeniu de competență. Rezultatul acestor practici amatoristice 
a produs o agendă filosofică ad hoc, fără legătură cu tradiţia şi dinamica 
interioară a gândirii filosofice româneşti, o agendă comparatistă ce 
aplică mecanic şi fără spirit critic modelul europocentrist şi esențialist 
de gândire pe care filosofia europeană însăşi l-a deconstruit. 

Ilustrativ pentru o clasă întreagă de filosofi români, mai tineri 
sau mai maturi, de altminteri respectabili în domeniile lor de 
competență, este Costică Brădăţan, autorul unei halucinante istorii a 





é Gerard Stan, Adevăr, reprezentare şi interpretare, în George Bondor, 
Corneliu Bîlbă (coord.), Adevăr hermeneutic şi locuri obscure, laşi, Editura 
Universităţii „Alexandru loan Cuza”, 2008, p. 326-327. Autorul propune, printre 
altele, un comentariu al principalelor instanţe de care trebuie să țină seama într-o 
interpretare, folosind sugestiile implicate în teoria intențiilor decelabile într-un text, 
intentio operis, intentio auctoris, intentio lectoris, despre care Umberto Eco vorbeşte 
în lucrarea Limitele interpretării. 

filosofiei româneşti din secolul al XX-lea”, un amestec năucitor de 
prejudecăţi, ideologie şi compilaţie, o perspectivă arbitrară asupra unei 
realități mentale inventate chiar de autor şi botezată: „filosofie 
românească”. Opţiunea stilistică a autorului pentru ludic, pentru ironie, 
„pentru tonalitatea lejeră, suplă şi eseistică”, sau opțiunea meto- 
dologică de a scrie o istorie a filosofiei româneşti „din afara ei 
înseşi”*, legitimă desigur ca proiect de investigaţii, nu pot înlocui 
competenţa şi responsabilitatea afirmațiilor. Ceea ce spune Costică 
Brădăţan despre filosofia românească este o creație a propriei închipuiri; 
o istorie contrafăcută, o scriere ce substituie priceperea prin imaginaţie, 
fără lecturi elementare, în răspăr cu cele mai elementare prescripții 
deontologice. Un „moft”, o „falsitate interesantă”, pentru a-l înscrie pe 
Costică Brădățan în aceeaşi „categorie conceptuală” în care este 
plasată întreaga filosofie românească. 

Într-o astfel de „istorie”, prezenţa lui Noica este, uşor de bănuit, 
caricaturală, pentru că domnul Brădăţan nu face o interpretare plecând 
de la opera lui Noica (la cap. Referinţe bibliografice sunt trecute doar 
trei lucrări), ci de la literatura de comentariu, în mod special de la 
Jurnalul de la Păltiniş al lui Gabriel Liiceanu şi de la Epistolarul ce a 
urmat primei lucrări. Costică Brădățan nu este interesat de gândirea 
lui Noica, de evaluări filosofice şi logice, de interpretări comparatiste, 
de modul în care se răspunde satisfăcător sau nu la marile teme şi 
dileme filosofice, ci de faptul că Noica este „neobişnuit de celebru în 
lumea românească”, precum şi „de acel interesant fenomen de 
supralicitare explozivă a prestigiului filosofiei în percepția culturală 
curentă, cu care Noica e asociat mereu la noi”!0. Comentariile lui 
Brădăţan la comentariile despre Noica sunt sintetizate în două judecăţi 
de valoare cu totul exterioare gândirii lui Noica. Prima judecată: 
textele lui Noica posedă o frumuseţe stilistică intrinsecă, sunt „extrem 
de măgulitoare pentru un receptor cultural curent” şi cititorul este 
manipulat să creadă că filosofia e accesibilă oricui, iar „filosofii sunt 





7 Costică Brădăţan, Introducere la istoria filosofiei româneşti în secolul XX, 
Postfaţă de Ion Ianoși, Editura Fundaţiei Cultural Române, Bucureşti, 2000. 

8 Ibidem, Cuvânt introductiv, p. 8. 

” Ibidem, Capitolul I, „Moştenirea”, p. 13. 

19 Jbidem, Capitolul al VI-lea, Păltiniş vs. Bucureşti, p. 164. 

nişte inşi foarte simpatici”; prin urmare, aici stă celebritatea lui Noica. 
A doua judecată: pe fondul comunismului naţional care promova tot 
ce era românesc, „Noica se întâlneşte volens-nolens, cu protocroniştii 
şi cu Cântarea României. Problema nu este că Noica a scris astfel de 
lucruri: ele sunt, cum spuneam, admirabile şi reprezintă nişte 
performanţe scriitoriceşti veritabile: problema este că s-a lăsat folosit 
şi anexat de protocronişti şi de cercurile oficiale...” !! 

Concluzia comentariilor lui Costică Brădăţan la filosofia lui 
Noica este şocantă prin modul în care un autor înțelege să facă o 
cercetare istorică asupra filosofiei româneşti: „Noica ar fi trebuit 
demonstrativ şi exemplar să înceteze de a se mai ocupa de chestiunile 
româneşti: în acele condiţii un ins de anvergura culturală şi filosofică 
a lui Noica ar fi trebuit, dimpotrivă, pentru asigurarea unei minimale 
igiene şi normalități a spiritului public, să încurajeze mai ales dezbaterea 
unor teme universale ale filosofiei şi, eventual, să scrie doar pentru 
sertar (deocamdată) acele texte despre «românitate».”! Or, neurmând 
ceea ce Costică Brădățan consideră că ar fi trebuit să facă, Noica a 
jignit „ceea ce însemnase de câteva mii de ani filosofia europeană”. 

Putem oare face istoria filosofiei româneşti şi exegeza noiciană 
plecând de la supoziţiile lui Costică Brădăţan? Întrebarea e desigur 
retorică, pentru că nici o abordare istorică a filosofiei, oricât de 
normativă ar fi, nu prescrie retroactiv ce ar fi trebuit să facă sau să 
scrie un filosof sau altul. Ce ne spune în final Costică Brădăţan despre 
Noica? Că în ciuda înzestrărilor sale scriitoriceşti, Noica a fost un 
colaboraţionist (s-a lăsat folosit de regimul comunist şi de protocronişti) 
şi un iresponsabil (a continuat să scrie despre românitate, jignind 
astfel filosofia universală). 

În treacăt fie spus, în ceea ce priveşte „colaboraţionismul” lui 
Noica cu regimul comunist, o serie de lucrări recente demonstrează cu 
argumente extrase din arhiva Securității”? că Noica a fost o victimă şi 





1! Ibidem, p. 171. 

!2 Ibidem. 

13 Noica şi securitatea (I). Volumul al IV-lea din seria Nae Ionescu şi discipolii 
săi în arhiva Securităţii, Prefaţă, selecţia şi îngrijirea textelor Dora Mezdrea, Postfață 
Sorin Lavric, Editura M.N.L.R, 2009; Constantin Noica în arhiva Securității, Selecţia, 
prezentarea şi îngrijirea documentelor de Dora Mezdrea. Texte introductive de 
Gabriel Liiceanu şi Andrei Pleşu, Bucureşti, Editura Humanitas, 2009. 

nu un colaborator, fiind urmărit de organele de represiune ca un 
„obiectiv militar” (expresia îi aparține lui Andrei Pleşu) „pe toată 
durata vieţii trăite în comunism, având parte de diferite alte dosare: 
unul penal, două dosare de spionaj, un dosar de obiectiv (nr. 1071)... 
dosar de urmărire informativă. .., acoperind perioada de până în 1978, 
un dosar de problemă şi alte două dosare de urmărire informativă, 
care acoperă perioada de după 1979 până la moartea sa”'*. Oare în ce 
sens am putea folosi cuvântul „colaboraţionist”, când „Noica le spune 
în față securiştilor că, dacă i se cer servicii de turnător, e gata să se 
întoarcă la puşcăria Jilava?” Totodată, „le aminteşte că a fost pălmuit 
în închisoare pentru refuzul de a colabora şi le explică, necomplezent, 
că o lege care le interzice românilor să stea de vorbă, fără să raporteze, 
cu cetăţenii străini este o lege ofensatoare, de proastă calitate. În 
1971 refuză să participe la un congres internaţional de logică tocmai 
ca să nu i ceară să relateze eventualele convorbiri cu străinii. 
Admonestat că nu face publicistică de actualitate, Noica răspunde: Eu 
nu fac filosofie ieftină... Toate acestea vin din partea cuiva care a stat 
zece ani în domiciliu obligatoriu şi şase ani în puşcărie. Din partea 
cuiva care ştie că regimul, când pune mâna pe om, îl sfâşie. Trebuie să 
ai un uriaş balast de neruşinare să vorbeşti de compromisurile unui 
asemenea om, mai cu seamă dacă experienţa ta concentraţionară este 
nulă, iar curajul şi spiritul tău de subversiune n-au avut nici ocazia, dar 
nici forța de a se manifesta”!?. 

Dacă domnul Brădăţan ar fi parcurs lucrarea de tinereţe a lui 
Noica Schiță pentru istoria lui: Cum e cu putinţă ceva nou, poate ar fi 
avut el însuşi o serie de ezitări morale în legătură cu scrierea de texte 
„critice” la adresa filosofiei. Aşa cum Noica trebuia să se abţină să 
mai scrie filosofie românească, şi Costică Brădăţan ar fi trebuit să se 
abţină să scrie o lucrare ce are în titlu ideea de „istorie a filosofiei”, 
fără să posede acel minimum de profesionalism pe care-l recomandă 
Noica însuşi celor care au pretenţia să scrie despre trecutul filosofiei. 
Este limpede că exigenţele morale pe care le aplică Costică Brădăţan 
lui Noica nu le aplică şi sieşi. 





"4 Dora Mezdrea, Notă asupra ediţiei, în vol. Constantin Noica în arhiva 
Securității, ed. cit. p. 31. 
15 Andrei Pleşu, „Noica a fost filat ca un obiectiv militar”, Ibidem, p. 28. 

Revenind, în abordarea ideologică cu pricina nu e vorba despre 
Noica, cât mai degrabă despre veleitarismul filosofic al lui Costică 
Brădăţan, nepriceput în analizele istorice ale gândirii româneşti. 
Surprinzător, Costică Brădăţan nu caută sensuri în istoria filosofiei 
româneşti, cât mai degrabă aplică mecanic un sens gata făcut de către 
el însuşi, fără spirit critic şi cu privirea sigură a amatorului strivit de 
povara propriului narcisism. Desigur că fiecare este liber să se joace 
cu textele filosofice aşa cum doreşte, o încurajare venită chiar din 
faptul că există o pluralitate de istorii ale filosofiei şi, în cazul nostru, 
o pluralitate de interpretări ale lui Noica. Mai mult decât atât! Dacă 
orice act interpretativ este o formă de creaţie, de ce n-am accepta şi un 
Noica al lui Costică Brădăţan, la fel de verosimil, de pildă, ca cel al lui 
Andrei Cornea sau cu imaginea pe care ne-o propune Sorin Lavric. Ce 
este, prin urmare, de incriminat la Noica lui Costică Brădăţan într-o 
lume dominată de relativismul punctului de vedere? Răspunsul este 
simplu: relativismul punctelor de vedere implică un acord între 
conştiinţele celor care se pricep, ale celor profesionalizaţi; relativismul 
este intersubiectiv testabil şi, într-un fel, „obiectiv” în măsura în care 
posedă şi criterii de respingere profesională. Relativismul interpretărilor 
muzicale, de pildă, este „obiectiv” prin criteriile de respingere a amatorului 
care mimează ceea ce nu posedă: priceperea de a cânta. 

Există şi alte lucrări dominate de aceeaşi atitudine — lipsită de o 
componentă autoreflexivă minimă — care denunță „rătăcirile ideologice” 
ale lui Noica, acuzat fie de legionarism, fie de comunism, de 
naționalism şi colectivism, de elitism, exclusivism etc., în funcţie de 
orientarea şi convingerile politice ale interpretului, „rătăciri” care 
grevează într-un sens moral negativ opera sa filosofică. Şi aceste 
abordări ratează şansa dobândirii de cunoştinţe istorice, surprinsă de 
Richard Rorty în fraze memorabile: „Există cunoştinţe — cunoştinţe 
istorice — care nu pot fi dobândite decât punând între paranteză 
propriile cunoştinţe mai bune... Principalul motiv pentru care ne 
dorim cunoştinţe istorice despre ceea ce primitivii needucaţi, sau 
filosofii şi oamenii de ştiinţă trecuţi în neființă, şi-ar fi spus unii altora, 
este acela că ele ne ajută să ne dăm seama că au existat forme de viață 
intelectuală. Aşa cum bine spune Skinner, valoarea indispensabilă a 
studierii istoriei este aceea de a învăţa distincţia dintre ceea ce este 
necesar şi ceea ce e produsul aranjamentelor noastre contingente. 

Aceasta din urmă este, într-adevăr... cheia spre însăşi conştiinţa de 
sine. * 15 

Filosofia lui Noica, în optica „denunţătorilor morali”, nu face 
nimic altceva decât să promoveze cu mijloace subtile, convingeri 
politice blamabile mascate sub concepte şi silogisme filosofice. În 
genere, astfel de lucrări care îşi propun să scoată la lumină angajamentele 
politice ascunse ale filosofiei lui Noica sunt greu de evaluat cu mijloace 
conceptuale riguroase, întrucât sunt teziste, confuze şi autocontradictorii. 
Genul este bine ilustrat de lucrarea Filosofie şi naționalism. Paradoxul 
Noica, semnată de Alexandra Laignel-Lavastine, în care studiul 
obiectiv şi nepărtinitor al istoriei culturale şi filosofice româneşti este 
înlocuit cu un proces politic în care avocatul apărării lipseşte (ca mai 
totdeauna în astfel de cazuri). Lucrarea „denunță” — într-un amalgam 
incoerent de concepte rezultat din alăturarea metafizicii şi ontologiei 
cu un model eclectic de filosofie politică plină de slogane stângiste — 
„rătăcirea naționalistă” a filosofiei lui Noica. În viziunea autoarei, 
relevanţa gândirii lui Noica este negativă în sens propedeutic. Cei care 
procedează precum Noica sfârşesc ca el, în mod lamentabil şi periculos, 
în naționalism. Autoarea ne sugerează că ontologia lui Noica nu poate 
fi inclusă într-o istorie a izbânzilor filosofice, ci în una a ratărilor şi 
eşecurilor din cauza angajamentelor politice nefaste dominate de 
naționalism, deopotrivă fascist şi comunist, pe care se fundează 
aceasta.” 

Exclusivismul unor astfel de abordări dominate de retorică 
politică şi pline de sofisme intelectuale nu pot, desigur, suplini nevoia 
noastră de înțelegere şi de cunoaştere reală a contextului în care se 
produc şi se evaluează ideile. „A face o limbă să vorbească filosofic 
nu are nimic de-a face cu elogiul primitiv şi exclusivist al valorilor 
naționale. Preocuparea lui Noica pentru evidențierea unei sensibilități 





16 A se vedea, Richard Rorty, Istoriografia filosofiei: Patru genuri, în vol. 
Adevăr şi Progres. Eseuri filosofice 3, Traducere de Mihaela Căbulea, Bucureşti, 
Editura Univers, 2003, cap. Reconstrucția rațională şi istorică, p. 186-188. 

17 A se vedea, Alexandra Laignel-Lavastine, Filosofie şi naționalism. Paradoxul 
Noica, Traducere din franceză de Emanoil Marcu, Bucureşti, Editura Humanitas, 
1998, în mod special capitolul Sentimentul românesc al fiinţei şi destinul Europei 
dincolo de nihilism, pp. 328-358. 

metafizice latente, ascunse în cute ale limbii populare româneşti, va 
putea fi judecată oricum. Se va putea spune că este naiv-copilărească 
sau i se va putea imputa arbitrarul, forțarea sensurilor. Nu-i vom 
invidia însă pe cei care nu se lasă subjugaţi de farmecul învăluitor care 
se degajă din paginile închinate tălmăcirii metafizice a unor versuri 
eminesciene sau basme populare româneşti. A suspecta aici la tot 
pasul un substrat politic şi a avertiza împotriva tentaţiei de a ne lăsa 
antrenați în jocul imaginației metafizice probează, mi se pare, nu doar 
incapacitatea de a ieşi dintr-un registru moralizator ursuz, dar, până la 
urmă, şi o regretabilă carență a simțului nuanțelor şi a simțului 
umorului. Indiferent care va fi evaluarea la care vom ajunge, pare greu 
de contestat că miza întreprinderii lui Noica este una filosofică şi 


culturală, şi nu una politică.” "° 


xk 


Fără îndoială că analizele ideologice îşi au justificarea lor în 
măsura în care ele aparțin unei hermeneutici proiective ce-şi propune 
să instituie un sens în conflict manifest cu sensuri preexistente 
transformate prin uzaj în scheme ritualice de gândire. Numai că 
intențiile unor astfel de abordări sunt constructive şi revelatoare pentru 
noi şi noi trasee de reflecţie apte să genereze experienţe neexplorate 


15 Mircea Flonta, Este ontologia devenirii întru ființă aservită unui crez 
naţionalist? Filosofia şi politică la Constantin Noica, în vol. „Studii de istorie a 
filosofiei româneşti”, vol. V, Centenar Constantin Noica (1909-2009), coordonatori: 
acad. Alexandru Surdu, Viorel Cernica, Titus Lateş, Ediţie îngrijită de Mona 
Mamulea, Bucureşti, Editura Academei, 2009, p. 158. Articolul este polemic şi 
analizează lucrarea Filosofie şi naționalism. Paradoxul Noica, respectiv reproşurile pe 
care Alexandra Laignel-Lavastine le face lui Noica pentru că a refuzat calea 
contestărilor explicite ale puterii şi i-a descurajat şi pe discipolii lui de la disidență din 
motivul că există o congruenţă de convingeri între naționalismul lui Noica şi politica 
statului comunist, fundată tot pe naționalism. Mircea Flonta argumentează că pentru 
a-l înţelege pe Noica trebuie să plecăm de la două supoziţii: „prima este că identitatea 
fundamentală a lui Noica, cel puţin începând din anii deplinei sale maturităţi, a fost 
cea de gânditor speculativ, de animal metafizic, şi nu de animal politic. A doua este că 
Noica, ca persoană, este un caz cu totul rar. Este cel al omului stăpânit pe deplin de 
demonul teoriei, al omului care a trăit, cel puţin de la despărțirea de prima sa soţie şi 
de copiii lui, doar în lumea ideilor şi pentru idei”, pp. 128-138. 

de gândire.” Aceste abordări polemice, îndreptate cu faţa către viitor, 
sunt valoroase atât pentru critica lor, cât, mai ales, pentru faptul că 
propun clarificări conceptuale şi noi soluții la vechi probleme şi controverse. 
Or, abordările ideologice la care am făcut referință suferă ele însele de 
partizanatul pe care cred că-l denunță. Dacă o abordare ideologică nu 
face din momentul critic o propedeutică la momentul constructiv, 
atunci avem de-a face cu o întrebuințare retorică a minții aflate în 
căutare de aderenți, şi nu cu un efort interpretativ în care adevărul are 
rol de idee regulativă. Simplu spus, pornind de la o elementară cultură 
a distincţiilor, abordările ideologice unesc tocmai ceea ce ar trebui să 
despartă: întrebuinţarea retorică a gândirii de întrebuinţarea ei filosofică. 

Noica s-a folosit în gândirea sa, fără îndoială, de ambele resurse 
ale minţii, retorică şi filosofică, mai ales în zona scrierilor identitare, 
„idiomatice”, centrate pe scrutarea „spiritualităţii româneşti” ori a 
„rostirii româneşti”. Noica a vrut să instituie un sens, propriul sens 
identitar, mobilizând şi proceduri retorice (ideologice) de căutare de 
aderenţi. Pe de altă parte, Noica a căutat sensuri în masa faptelor 
identitare româneşti — a întâlnirii reluate continuu cu sinele propriu 
prin raportare la cel străin, şi totuşi prezent şi angajat în lumea 
interioară — plasându-se, pentru a-l invoca pe Schopenhauer, pe 
poziţiile unui animal metaphysicum. „Cu excepţia omului, nici una 
dintre fiinţe nu este uimită de propria existenţă... odată cu această 
cugetare şi această uimire ia naştere nevoia de metafizică proprie 
numai omului: el este prin urmare, un animal metaphysicum, iar 
înzestrarea propriu-zisă pentru filosofie constă mai întâi în faptul că 
suntem capabili de uimire în faţa a ceea ce este obişnuit şi cotidian, 
ceea ce ne împinge să facem din aspectul general al fenomenului 
problema noastră...” 


1 Fertilitatea unor analize ideologice — o reconstrucţie a perspectivei în care 
Karl Popper a analizat şi interpretat ideologic o serie de texte ale filosofiei clasice — în 
contextul distincţiei sistematice dintre o hermeneutică reprezentaţională şi o 
hermeneutică proiectivă — este exemplar ilustrată de Gerard Stan în: Adevăr, 
Reprezentare şi Interpretare, în Op. cit., pp. 313-337. 

% Cf, Arthur Schopenhauer, Despre nevoia de metafizică a omului, în vol. 
Scrieri despre filosofie şi religie, Traducere de Anca Rădulescu, Bucureşti, Editura 
Humanitas, 1995, pp. 103-104. 

Prin urmare, pentru a rămâne în aceeaşi zonă de preocupări 
identitare, Noica s-a interogat asupra spiritualității româneşti ca 
filosof, şi aceasta este fapta sa culturală definitorie, şi de la ea trebuie 
să plecăm în exerciţiile noastre hermencutice. Ceea ce pentru români 
este ceva obişnuit şi cotidian — faptul de a fi împreună, de a crede, a 
spera şi a muri — este interogat de Noica şi raportat la generalitatea 
umană. Uimirea lui Noica a tematizat acele fapte de intersubiectivitate 
comunitară (de conştiinţă solidară), fenomene ce par a fi de la sine 
înţelese. 

Mijloacele filosofice de analiză ale lui Noica au, fapt foarte rar 
întâlnit în lumea profesioniştilor de azi, o deschidere universală: el 
putea gândi precum Platon şi Aristotel, precum Kant ori Hegel şi, mai 
ales, pe cont propriu. De la configuraţia acestei gândiri proprii şi de la 
interogaţiile formulate trebuie pornit în analiză, şi tot în acest punct 
trebuie înrădăcinată şi evaluarea gândirii lui Noica. În multe privinţe, 
exegetul gândirii lui Noica îl poate urma, în ordine metodologică, pe 
Noica însuși, un desăvârşit cunoscător al istoriei filosofiei care a „stat 
de vorbă cu colegii morţi”, cum ar spune Rorty, până la sfârşitul propriei 
vieţi. Recomandările lui Noica de veritabil cercetător al istoriei 
filosofiei nu pot fi nici astăzi eludate. „Este deci locul să amintim de 
un alt păcat ce se întâlneşte la cercetătorul filosofic: acela de a voi 
neapărat să salveze o idee, să justifice o teză. Dar uneori, poate de cele 
mai multe ori, o teză nu se justifică pe deplin la câte-un filosof. Ea se 
poate explica structural sau istoric; dar nu se ţine pe plan teoretic. De 
ce să nu recunoaştem, atunci, că unele idei ale filosofilor nu sunt pe 
deplin lămurite? Sau, măcar, de ce să simulăm că le înţelegem, atunci 
când ele ne lasă nedumeriţi în multe privinţe? Cercetările noastre ar fi 
cu mult mai utile atunci, şi istoria filosofiei mai adevărată. Căci există 
mai multe prilejuri de nedumerire, în operele filosofilor, decât de 
certitudine”?! 

Revenind, desigur că în tinerețea sa Noica a avut simpatii şi 
aderenţe politice despre care ştim acum graţie cercetărilor ample 
întreprinse cu obiectivitatea omului de ştiinţă de către Sorin Lavric.” 





21 Constantin Noica, Concepte deschise în istoria filosofiei la Descartes, 
Leibniz şi Kant, Bucureşti, Editura Humanitas, 1995, p. 24. 

22 Sorin Lavric, Noica şi mişcarea legionară, Bucureşti, Editura Humanitas, 
2008. 

Noica a trăit în timpul său, într-o lume diferită de a noastră în foarte 
multe privinţe. În primul rând, prejudecățile politice ale vremii lui au 
fost radical diferite de ale noastre. Pentru noi, cei de astăzi, care 
privim lumea prin ochelarii drepturilor omului şi drepturilor 
minorităților de toate genurile, ai filosofiei feministe şi ai regulilor 
izvorâte din paradigma political correctness, ai toleranței sexuale, ai 
rupturii alianţei între cultură şi naţiune, ai divertismentului generalizat, 
ai valorilor globale, relativismului şi ai diverselor subculturi, 
comportamentul politic al Europei interbelice în care s-a integrat şi 
România este aberant. „E o materie gingaşă aceasta a trecerii de la o 
concepție la alta, de la o stare de idei la alta — căci fiecare concepție 
atrage după sine o întreagă lume de idei, de stări mintale — iar istoricul 
ar trebui să urmărească cu sporită atenție momentul articulării unei 
lumi cu cealaltă.” Aici nu este vorba de a găsi alibiuri politice ori de 
a justifica ceea ce e de condamnat, ci de a găsi criterii juste de 
evaluare a culpei şi responsabilităţii. A judeca global şi fără criterii 
discriminatorii ne plasează pe noi înşine într-o lume a intoleranţei pe 
care credem că o condamnăm. Cine priveşte istoria în termeni de 
culpă şi responsabilitate trebuie să-şi întemeieze analizele locale pe un 
model teoretic asumat explicit, pe o teorie şi o filozofie explicite a 
istoriei aşa cum de pildă Karl Jaspers a procedat pentru a analiza culpa 
germană.” 

Cine parcurge opera filosofică a lui Noica şi face o lectură cu 
scopul de a înţelege şi evalua critic propunerile sale teoretice va fi 
surprins să constate faptul că viaţa sa de om obişnuit, comportamentul 
politic şi angajamentele fortuite din tinerețe, domiciliul obligatoriu, 
bătăile şi umilinţele provocate de Securitate şi îndurate cu stoicism şi 
fără resentimente, închisoarea şi excluderea socială şi civică nu i-au 
pervertit acestuia reacțiile de animal metafizic nici în clipa în care a 
analizat date valorice sensibile, cum sunt cele legate de identitate şi de 
propriile credinţe comunitare. Oare câţi dintre comentatorii furioşi pe 
felul în care şi-a trăit Noica viaţa ar putea scrie o carte atât de senină, 





* Constantin Noica, De Caelo. Încercare în jurul cunoașterii şi individului, 
Bucureşti, Editura Humanitas, 1993, p. 15. 

* A se vedea, Karl Jasper, Conştiinţa culpei, în vol. Texte filosofice, Traducere 
din limba germană şi note de George Purdea, Bucureşti, Editura Politică, 1986, pp. 
34-79. 

cum este Rugaţi-vă pentru fratele Alexandru, despre anii de puşcărie 
pe care i-a făcut pentru vina de a fi citit şi comentat cărți împreună cu 
prietenii săi? 

În calitate de animal metafizic, Noica ne provoacă gândirea cu 
seria de tematizări identitare orientate multiplu —, dar abordate unitar 
din perspectiva unei ontologii fundate neoclasic pe dualitatea 
metafizică formală Unu-Multiplu spiritului — şi apte să răspundă la 
întrebări existenţiale de genul: Cum este posibilă producerea creaţiei 
şi a noului? Ce înseamnă întâlnirea cu sine şi cu celălalt în aceeaşi 
conştiinţă? Care este sensul unei spiritualităţi româneşti şi al unei 
filosofii româneşti? 

Toate aceste fapte impun în ordine metodologică anumite 
precondiţii ale cercetării gândirii filosofice noiciene. În primul rând, 
hermeneutic în absenţa căruia nu se poate institui o interpretare în 
marginile adevărului. Această precondiţie este îndeplinită dacă 
cercetătorul împărtăşeşte, într-un fel sau altul, o parte dintre supozițiile 
de bază ale gândirii filosofice noiciene, respectiv convingerile, 
intenţiile şi credințele sale filosofice. În astfel de situaţii „planul 
afectiv primează şi argumentul nu e decât un auxiliar al acestei 
credințe intime”. De pildă, înțelegerea scrierilor identitare ale lui 
Noica este legată de admiterea prealabilă a existenţei unui interes 
filosofic pentru ceea ce Noica numeşte „materialul românesc de 
reflecţie”, sedimentat, pe de o parte, în toate formele de expresie a 
culturii tradiţionale, ţărăneşti (aşa cum procedează istoricii literari, 
folcloriştii, etnografii, sociologii ce inițiază investigaţii nemijlocite 
asupra lui), dar şi în formele culte de exprimare a acestui „material” 
(de la primele scrieri cu conținut teologic şi cronicari, la Neagoe 
Basarab, Cantemir şi la construcţiile filosofice autohtone). „... mai are 
cercetătorul filosofic drept să ocolească materialul românesc? Dacă 
materialul acesta românesc se cere luminat din toate unghiurile, e 
timpul să recunoaştem, în el, partea care revine filosofiei. Poate că ne 
vom deprinde mai bine a învăţa filosofia Apusului în clipa în care vom 





25 Constantin Noica, Semnele Minervei. Publicistică, I 1927-1929, Ediţie 
îngrijită de Marin Diaconu, Bucureşti, Editura Humanitas, 1994, p. 69. 

sta în fața sarcinii de a limpezi gândirea românească... filosofia 
românească trebuie să-şi rețină dreptul ei de explorare. Fără aceasta ea 
nu-şi va cunoaşte niciodată izvoarele şi va apărea ca o simplă reuşită 
individuală uneori, aşa cum e gândirea unui Conta, sau ca o neputinţă 
colectivă, aşa cum hotăra, cu profeția unui duh al pustiului, Titu 
Maiorescu.” 

Prin urmare, pentru a ne menţine în aceeaşi tematică, precondiţia 
compatibilităţii necesară înțelegerii gândirii identitare a lui Noica are 
în vedere, în primul rând, adeziunea la idealul de cunoaştere filosofică 
formulat în termenii: „sarcina de a limpezi gândirea românească”, o 
opţiune ce îndreaptă investigaţiile reflexive către un itinerar contrar 
filosofiei oficiale, în principal, universitară. Să recunoaştem, o sarcină 
greu de dus ieri, dar mai cu seamă azi, întrucât filosofia oficială 
românească, universitară (se înţelege că facem abstracţie de practicarea 
ideologică a filosofiei sub forma materialismului dialectic şi istoric) a 
fost şi este orientată bovaric, încă de la Titu Maiorescu, către cele mai 
recente comentarii ale tradiţiei filosofice şi, deopotrivă, către noutățile 
filosofice ce apar totdeauna, desigur, în spaţiul culturilor cu o foarte 
bogată tradiţie filosofică.” 

Precondiția compatibilității este intim corelată cu o altă opţiune 
metodologică iniţială ce formulează cerința de a aborda, înainte de 
toate, gândirea lui C. Noica în termeni proprii. Metodologia în cauză 
asigură coerenţă cercetării, întrucât autorul interpretat nu este luat ca 
pretext pentru diverse aventuri hermeneutice ale interpretului doritor 
să găsească în textul de interpretat propriile idei. Înțelegerea gândirii 





% Constantin Noica, Pentru o altă istorie a gândirii româneşti. În marginea 
Învăţăturilor lui Neagoe Basarab, în vol. Pagini despre sufletul românesc, Bucureşti, 
Editura Humanitas, 2008, p. 47. 

27 În centrul acestui model de filosofie oficială tronează, alături de ideea 
competenţei (a fi în „curentul ştiinţei”) — ,„... pentru cel ce suie... treptele unei catedre 
universitare, nu-i rămâne decât o singură preocupare de frunte: aceea de a cerceta 
scrierile noi, dezvoltările proaspete, descoperirile care privesc obiectul catedrei sale” 
— şi ideea de impersonalitate: „datoria unui profesor nu este de-a vă impune sistemul 
vreunui filosof, oricare ar fi el; .... a da metoda sigură în căutarea adevărului şi nimic 
mai mult, aceasta este datoria unui profesor...” A se vedea: Titu Maiorescu, Prelegeri 
de filosofie, Ediţie îngrijită de Alexandru Surdu şi Grigore Traian Pop, Craiova, 
Editura Scrisul Românesc, 1980, p. 3-5. 

lui Noica „în termeni proprii” înseamnă, pe de o parte, că accentul 
interpretativ este pus pe înțelegere. Mai precis, exegeza de față 
propune o grilă de lectură plecând de la datele de context ale gândirii 
lui Noica cu gândirea sa cu tot, într-un cerc hermeneutic în care actul 
înțelegerii este dominant. Pe de altă parte, „înţelegerea în termeni 
proprii” implică şi o coincidenţă de metodă. Astfel, dacă Noica utilizează 
metoda descrierii fenomenologice vom aplica şi noi, pentru compatibilizare, 
aceeaşi poziționare atitudinală a minţii legată de descrierea şi 
experimentarea fenomenelor de conştiinţă. Tot astfel vom proceda şi 
în cazul analizelor conceptuale şi logice. 

În sfârşit, „înțelegerea în termeni proprii” înseamnă, pe urmele 
lui Richard Rorty, şi utilizarea sistematică în actul interpretării a 
distincţiei între înțeles şi semnificaţie. „... să limităm cel dintâi termen 
la ceea ce se armonizează cu intenţiile autorului în jurul momentului 
compoziţiei, folosind semnificaţie pentru locul textului în alt context.” 
După Rorty, descoperirea „înţelesului” tradiţiei, adică raportarea la 
intenţiile proprii ale textelor filosofice, cade în sarcina „istoricilor”, în 
vreme ce desluşirea „semnificaţiei” şi, în cele din urmă a adevărului, 
cade în sarcina „filosofului”. Acesta din urmă, „filosoful? care se 
raportează la tradiție, gândeşte împreună cu filosofii trecuţi în neființă, 
„conversează” cu ei, le corectează tezele şi argumentele sau îi acceptă 
în funcţie de problemele pe care le deschide pentru a fi rezolvate. 
Astfel, tradiţia filosofică poate şi este efectiv făcută a noastră, rescrisă 
de noi, prin trei modalităţi încrucişate, „genuri” de reconstrucţie 
teoretică. Prima formă de reconstrucţie este istorică şi pune în acţiune 
înțelegerea tradiţiei în proprii termeni. A doua formă de reconstrucție 
(„gen filosofic”) este rațională şi vizează semnificația, adică plasarea 
vechilor texte filosofice în noi contexte problematice ce aparțin 
contemporaneităţii. Apoi, a treia formă de reconstrucţie este canonică, 
fiind reprezentată de marile construcţii filosofice sistematice, 
„povestiri cuprinzătoare”. Acest gen vizează filosofia ca întreg şi este, 
spune Rorty, ceva ce ţine de istoria spiritului (Geistesgeschicgte), de 
filosofie în ansamblul ei.” 

Prin urmare, recursul la „momentul compoziţiei”, pentru a 
utiliza expresia lui Rorty, trebuie să premeargă oricăror intenții 


% Ibidem, pp. 192-196. 

hermeneutice şi, în acest caz, gândirea de tinereţe a lui Noica trebuie 
raportată la sursele şi motivațiile ei istorice, care trebuie descifrate şi 
văzute ca orizonturi prealabile ale comprehensiunii. Recursul la 
istorie, aşadar, se impune ca primă etapă a actului de interpretare 
pentru a degaja pre-judecăţile, în sensul hermeneuticii lui Gadamer, 
ce au constituit „substanţa” gândirii identitare noiciene. Căci, aşa cum 
remarca îndreptățit Gadamer, „istoria nu ne aparţine, ci noi îi aparţinem 
acesteia. Cu mult înainte de a ne înţelege pe noi înşine printr-o 
reflecţie retrospectivă, facem acest lucru în mod firesc în cadrul 
familiei, societăţii şi statului în care trăim. Focarul subiectivităţii este o 
oglindă ce deformează. Reflecţia de sine a individului e doar o 
pâlpâire în circuitul închis al vieţii istorice. De aceea, prejudecățile 
individului sunt realitatea istorică a fiinţei sale într-o măsură mai 
mare decât judecăţile sale (s.a.)”?. 

Care au fost, prin urmare, pre-judecăţile sau, în expresie 
gadameriană, condiţiile comprehensiunii ce au modelat tematic gândirea 
filosofică timpurie a lui Noica? 

Răspunsul poate fi dat doar dacă interpretăm datele de context 
ale gândirii noiciene timpurii şi ale modului în care Noica însuşi, prin 
creaţia sa filosofică, a modelat la rândul său aceste date, desenând 
astfel un cerc hermeneutic apt să susțină operaţia de comprehensiune a 
gândirii timpurii a lui Noica văzută ca întreg. Pentru ca metodologia 
pusă în operaţia înţelegerii filosofiei de tinereţe a lui Noica să fie mai 
sugestivă, vom invoca exemplul lui Gadamer folosit pentru a ilustra 
procedura interpretării în cerc prin analogia cu învăţarea unei limbi 
străine. „Procesul ne este cunoscut din experienţa învățării unei limbi 
străine. Aflăm aici că trebuie să «construim» o propoziție înainte de a 
încerca să înțelegem sensul global al propoziției potrivit semnificației 
sale lingvistice. Acest proces de construcţie este însă dirijat la rândul 
său de o expectanţă de sens ce provine din înlănțuirea elementelor 
prealabile. Fireşte că această expectanţă trebuie corectată de câte ori 
textul o cere. Rezultă de aici că expectanţa este reconfigurată, iar 
textul se închide formând unitatea unei opinii din perspectiva unei alte 





2 Hans-Georg Gadamer, Adevăr şi metodă, Traducere de Gabriel Cercel şi 
Larisa Dumitru, Gabriel Kohn, Călin Petcana, Bucureşti, Editura Teora, 2001, p. 212. 

expectanţe de sens. Mişcarea înţelegerii se desfăşoară mereu dinspre 
întreg către parte şi înapoi către întreg. Sarcina ce ne revine este 
lărgirea concentrică a unității sensului înţeles. Criteriul corectitudinii 
înțelegerii este armonizarea tuturor detaliilor astfel încât să formeze 
un întreg. Absența unei astfel de armonizări duce la eşuarea 
comprehensiunii.”*0 


2. Tânăra generaţie — critica tradiţiei şi 
programul reevaluării valorilor 


Fără îndoială, una dintre precondiţiile esenţiale înţelegerii 
gândirii timpurii a lui Noica constă în plasarea acesteia într-un cerc 
hermeneutic trasat de idealurile cărturăreşti ale „tinerei generaţii” — 
unitate de forțe intelectuale solidarizate în jurul valorii-scop de transformare 
şi remodelare a culturii (tradiționale) româneşti de supravieţuire într- 
o cultură competitivă valoric, cu evoluţie voluntară. Din perspectiva 
acestor idealuri, termenul colectiv „tânăra generaţie” semnifică o 
încercare solidară a unui grup de tineri ce împărtăşeau convingerea că 
practicile culturale româneşti de toate genurile trebuie să se înscrie în 
canonul universalist al culturii europene prin adâncirea în propria 
specificitate scrutată insuficient de generaţiile intelectuale anterioare 
dominate, de obiective practice şi militantism politic. 

„Tânăra generaţie” nu propunea doar o altă interpretare a 
faptelor de creație culturală, venită din partea unor tineri în căutarea 
identității lor de grup, cât mai degrabă o schimbare de perspectivă 
privind fundamentele şi scopurile practicilor culturale româneşti. Pe 
scurt, de prezenţa „tinerei generaţii” în lumea culturală românească 
dintre cele două războaie mondiale este legată o schimbare de paradigmă 
culturală, un moment de discontinuitate față de practicile culturale 
anterioare şi, deopotrivă, de instituire a unor noi practici inclusiv la 
nivel filosofic. C. Noica este produsul acestei generaţii pe care el însuşi a 
modelat-o filosofic alături de Nae Ionescu şi Mircea Vulcănescu. 

Ca fenomen intelectual, „tânăra generaţie” îşi are rădăcina atât 
în dinamica marilor culturi occidentale, care se aflau în deruta valorică 
produsă de iraționalitatea Primului Război Mondial încheiat cu 


30 Ibidem, p. 222. 

pierderi de vieţi umane şi suferinţe ce nu puteau fi justificate rațional 
şi moral, cât şi în realităţile româneşti de după Marea Unire din 1918. 
„Războiul a însemnat în primul rând trăire şi mai puţin experiență 
intelectuală, discurs justificator ori acuzator, purtat la nivelul ideii. 
Războiul, ca experienţă maximală a iraționalității umane, descalificase 
măcar pentru o generație un întreg sistem de valori şi mentalități 
fundamentat pe încrederea în rațiune şi în idee.” 

Sub raportul intensiunii, expresia „tânăra generaţie” acoperă 
determinaţii multiple, imposibil de surprins într-o definiție, căci, aşa 
cum afirmă Mircea Vulcănescu, „ideea de generaţie nu e un concept 
formal perfect definit, ci numai un concept statistic.” 

Din păcate, nici până astăzi nu avem o monografie dedicată 
fenomenului, în condiţiile în care „problematica tinerei generaţii a fost 
centrală în viață spirituală a momentului interbelic. A fost obiect al 
meditării, al elaborării şi al tensiunii cultural-ideologice, mai ales în 
deceniul 1927-1937. În hora ei s-au prins toate cele trei generaţii 
culturale: vârstnică, matură şi tânără”. Bibliografia dezbaterii este 
impresionantă” şi necesită un studiu separat dincolo de intenţiile care 
animă paginile de față. În cele ce urmează ne vom opri asupra 





31 Emil Stan, Vocaţia paideică a filosofiei româneşti, Bucureşti, Editura 
Paideia, 1999, p. 69. 

“ Mircea Vulcănescu, Tânăra generaţie. Crize vechi în haine noi. Cine sunt şi 
ce vor tinerii români?, Cuvânt înainte de Dorin Liviu-Bitfoi, Ediţie îngrijită de Marin 
Diaconu, Bucureşti, Editura Compania, 2004, p. 50. 

33 Ibidem, Marin Diaconu, Notă asupra ediţiei, p. 15. 

* Dora Mezdrea a pus la dispoziţia cercetătorului culturii româneşti materialul 
documentar, ordonat cronologic şi descris succint, pentru ce a însemnat „dezbaterea 
generaționistă” în întreaga cultură interbelică între anii 1922 şi 1941. A se vedea: 
Dora Mezdrea, Nae Ionescu. Biografia, Volumul III, Brăila, Muzeul Brăilei, Editura 
Istros, 2003, cap. Noua generaţie (II), pp. 372-490. A se vedea şi Marin Diaconu, 
Note, comentarii, variante, în vol. Mircea Vulcănescu, Opere, |, Dimensiunea românească 
a existenței, Ediţie îngrijită de Marin Diaconu, Prefaţă de Eugen Simion, Bucureşti, 
Editura Fundaţiei Naţionale pentru Ştiinţă şi Artă, 2005, pp. 1217-1218. Totodată, 
trebuie urmărită şi sistematizarea propusă de Constantin Schifirneț în lucrarea 
Generaţie şi cultură, Bucureşti, Editura Albatros, 1985. Pentru înţelegerea relaţiilor 
complexe dintre Noica şi membrii de vârf ai „tinerei generaţii”, inclusiv pentru 
înțelegerea atmosferei intelectuale şi ideologice interbelice în cuprinsul căreia Noica 
avea o „voce” distinctă, consultarea lucrărilor lui Ion Dur ţine de o sarcină 
documentară de prim ordin. A se vedea: Ion Dur, Noica între dandysm şi mitul şcolii, 
Bucureşti, Editura Eminescu, 1994, şi Ion Dur, Noica. Portretul gazetarului la tinereţe — 
de la etica lui „nu ” la recluziunea spirituală, Sibiu, Editura Saeculum, 1999. 

sistematizării conceptuale pe care Mircea Vulcănescu o face acestei 
expresii, urmând ca apoi să plasăm gândirea identitară a lui Noica în 
contextul mutației valorilor, programul explicit al „tinerei generații”. 

Problema generaţiei „fusese mult discutată prin anii '20”. Cezar 
Petrescu spunea că acest cuvânt, generaţie, devenise o monedă care 
trecuse prin prea multe mâini şi îşi pierduse relieful. Într-un articol 
intitulat Războiul generațiilor, el susţinea că diferenţele de vârstă nu 
sunt importante şi ceea ce separă oamenii în tabere diferite e 
întrebarea dacă gândirea lor e sau nu contemporană. Oamenii care 
posedă o sensibilitate extremă, care sunt devoraţi de aceeaşi nelinişte 
interioară, care sunt la curent cu problemele spirituale contemporane 
constituie actuala generație.” 

Ceea ce părea un concept banal, „tânăra generaţie”, a devenit 
odată cu apariţia celor douăsprezece foiletoane semnate de tânărul 
Mircea Eliade sub titlul /finerariu spiritual“, în paginile ziarului 
„Curentul” (1927), expresia în jurul căreia a avut loc timp de mai bine 
de un deceniu o dezbatere generalizată la nivelul întregii culturi 
române. „Am scris aceste douăsprezece foiletoane ca un itinerar 
spiritual al generaţiei tinere, adică al celor care fuseseră copii sau 
adolescenţi în timpul războiului şi aveau acum, în 1927, între 20 şi 27 
de ani.” 

În esenţă, dincolo de alte detalii, Eliade susținea că la nivelul 
întregii culturi europene, cu particularităţi şi în cultura noastră, 





35 Mac Linscott Ricketts, Rădăcinile româneşti ale lui Mircea Eliade. 
Copilăria şi tinerețea (1907-1933), Vol. I, în româneşte de Virginia Stănescu şi 
Mihaela Gligor, Bucureşti, Editura Criterion Publishing, 2004, p. 249. A se vedea 
subcapitolul, Dezbateri asupra tinerei generații, pp. 249-266, care propune o istorie 
factuală a momentului declanşării disputei cu pricina, a protagoniştilor şi a temelor 
care i-au dat consistenţă şi anduranţă. 

35 A se vedea: Mircea Eliade, Jtinerariu spiritual, în vol. Profetism românesc, 
Bucureşti, Editura Roza Vânturilor, 1990. De asemenea, cititorul are la dispoziție 
toate articolele publicate de Mircea Eliade în anul 1927 (anul debutului problematicii 
„tinerei generaţii”), în vol. Mircea Eliade, /finerariu spiritual. Scrieri de tinereţe, 1927, 
Îngrijirea ediţiei şi note de Mircea Handoca, Bucureşti, Editura Humanitas, 2003. 

37 Mircea Eliade, Memorii 1907-1960, Ediţia a I-a revăzută şi indice de 
Mircea Handoca, Bucureşti, Editura Humanitas, 1997, p. 136. 

sfârşitul Primului Război Mondial a însemnat prăbuşirea întregii table 
de valori în care au crezut vârstnicii. „Mitul progresului infinit, 
credinţa în rolul decisiv al ştiinţei şi industriei, care trebuiau să 
instaleze pacea universală şi justiția socială, primatul raționalismului 
şi prestigiul agnosticismului — toate acestea se spulberaseră pe 
fronturile de luptă. Iraţionalismul, care făcuse posibil şi nutrise războiul, 
se făcea acum simțit şi în viaţa spirituală şi culturală occidentală... 
Criza în care intrase lumea occidentală îmi dovedea că ideologia 
generaţiei războiului nu mai era valabilă.” 

Criza profundă a valorilor era, aşadar, a întregii Europe culturale 
pe care Mircea Eliade o lua ca reper în analiza de sine a faptelor 
culturale româneşti de dinainte şi după război. Pe de altă parte, „tânăra 
generație” trebuia să se autodefinească nu numai în raport cu criza 
europeană a valorilor vârstnicilor, ci şi cu criza acestor valori în 
contextul particular al culturii româneşti. „Spre deosebire de înaintaşii 
noştri, care se născuseră şi trăiseră cu idealul reîntregirii neamului, noi 
nu mai aveam un ideal de-a gata făcut la îndemână. Eram liberi, 
disponibili pentru tot soiul de experienţe... Ele ni se impuneau printr- 
o fatalitate istorică. Eram prima generaţie românească necondiționată 
în prealabil de un obiectiv istoric de realizat. Ca să nu sombrăm în 
provincialism cultural sau în sterilitate spirituală, trebuia să cunoaştem 
ce se întâmplă, pretutindeni în lume, în zilele noastre.” 

Tema generației este continuată de Mircea Eliade în seria de 
articole Scrisori către un provincial, apoi în diverse alte articole 
apărute în perioada în care se afla încă în ţară, înainte de anii 
pribegiei, culminând cu o serie de texte apărute în exil în deceniile ce 
au urmat celui de-al Doilea Război Mondial.“ Revenirile, îndreptate 





38 Ibidem. 

% Ibidem, pp. 136-137. 

10 A se vedea: Mircea Eliade, Scrisori către un provincial, o serie de articole 
grupate de editorul Dan Zamfirescu sub titlul Destinul culturii românești, apărute în 
vol. Profetism românesc, Bucureşti, Editura Roza Vânturilor, 1990. De asemenea, 
trebuie consultate volumele: Mircea Eliade, Profetism românesc (2). România în 
eternitate, culegere de articole scrise în perioada 1934-1938, realizată de Nicolae 
Georgescu, Bucureşti, Editura Roza Vânturilor, 1990, şi Mircea Handoca, Viața lui 
Mircea Eliade, Cluj-Napoca, Editura Dacia, 2002, în mod special cap. I, Secvenţe 
biografice, pp. 22-83. 


35 


către criticii săi, sunt tot atâtea precizări privind „tânăra generaţie” 
(„conflictul pornise de pe poziţii spiritualiste: era vorba de un sens al 
existenţei, de o concepţie a libertăţii spirituale, de o nouă valoare dată 
omului”), radiografii ale realizărilor acestei generaţii care „a primenit 
toate disciplinele, a demascat improvizaţia şi semidoctismul 
înaintaşilor, a făcut lucrări care calitativ sunt superioare creaţiilor 
înaintaşilor”", dar şi precizări conceptuale comparative din care nu 
lipsesc asocieri cu profeții biblici — cei care au formatat un sens 
spiritual „terorii istoriei” prin proiecția vieţii în viitor, „întruchipând 
astfel modelul perfect pentru orice act de credință autentic””. 

În sinteză, Mircea Eliade nu numai că impune perioadei 
interbelice tema generaţiei ca o temă centrală de reflecţie, dar îi 
fixează şi direcția în care trebuie înţeleasă. Astfel, prin expresia 
„tânăra generație”, Eliade ne îndeamnă să înţelegem o totalitate 
organică de manifestări culturale, intelectuale şi spirituale prin care 
cultura română de după Primul Război Mondial, în contextul unei 
schimbări radicale de valori, dobândeşte o nouă conştiinţă de sine prin 
asumarea creatoare a tablei valorice comune întregii Europe 
postbelice. Conştiinţa de sine a acestei generaţii devine solidară cu 
ideea conştiinţei de sine a culturii româneşti rezultată din acest proces 
de mutație a valorilor şi transformată concomitent în principii de 
acțiune culturală orientate către marile modele de umanitate oferite de 
cultura universală. „Ceea ce Eliade considera drept orientare generală 
a generaţiei sale este umanismul, dar nu cel clasic... accentul pe care 
tinerii l-au dat în viaţa, gândirea şi opera lor omului ca atare, insului, 
experienţei umane... un umanism general, universal, omenesc, 
deasupra istoriei şi claselor sociale. ..”® 

Mircea Eliade subliniază că nu este vorba doar despre 
constatarea neutrală a unor realități valorice schimbate, ci despre 
realități normative, despre o datorie liber asumată, despre misiune 
culturală şi intelectuală, pe scurt, despre un mod de viaţă. „Tânăra 





11 A se vedea: Mircea Eliade, Generaţia în pulbere în vol. Profetism românesc, 
pp. 128-132. 

* Ibidem, articolul Catastrofă şi mesianism (Note pentru o teologiei a istoriei), 
p. 137. 

Mac Linscott Ricketts, Op. cit., p. 610. 

generaţie” se autodefineşte prin creație şi obsesia sintezei valorice; ea 
este, în egală măsură, europeană şi românească; este o conştiinţă 
asumată ca mod de a fi şi a trăi. „Destinul nostru era exclusiv cultural. 
Aveam de răspuns la o singură întrebare: suntem sau nu suntem 
capabili de o cultură majoră, sau suntem condamnaţi ca să producem 
ca până la 1916, o cultură de tip provincial traversată meteoric, la 
răstimpuri, de geniuri solitare ca Eminescu, Hajdeu, lorga? Apariţia lui 
Vasile Pârvan, L. Blaga, I. Barbu, Nae Ionescu... îmi confirmase 
încrederea în posibilităţile creatoare ale neamului românesc.” 

Acest tip de gândire, care pune în identitate sensul individual al 
vieţii cu sensul colectivităţii în care te naşti, este departe de modul în 
care ne percepem pe noi înşine, fiind astăzi, pentru foarte mulţi dintre 
noi, aproape incomprehensibil. Mentalitatea noastră individualistă 
trebuie să facă un efort semnificativ de imaginaţie pentru a înţelege 
acest mod de viaţă ce se identifică cu un ideal colectiv în absenţa unei 
perspective politice şi a unei acțiuni instituționale. Aici este vorba de 
acte interioare de convingere şi de credinţă, care dau un sens colectiv 
vieții individuale şi reorganizează câmpul creativ de forţe într-o 
cultură ajunsă la conştiinţa de sine prin chiar faptul acestei identificări 
a individului cu valorile şi idealurile colectivităţii în care trăieşte. O 
conştiinţă creată din inițiativă proprie şi, să recunoaştem, greu de 
înțeles pentru noi cei de astăzi care concepem viaţa ca pe realizarea 
unor proiecte personale de bunăstare aflate, de regulă, în concurență 
cu proiectele celorlalţi semeni. Însă, dacă facem distincţia — curentă în 
lumea interbelică — dintre popor şi stat, avem atunci şansa înţelegerii 
din interior a acţiunilor culturale ale „tinerei generaţii” şi, pe un plan 
mai general, chiar înţelegerea acelor fapte şi angajamente sufleteşti ce 
țin de enigmatica gratuitate a comportamentului omenesc ce nu poate 
fi explicat doar prin raporturi de putere ori prin schemele conceptuale 
reducţioniste ale abordărilor ideologice.” 





14 Mircea Eliade, Memorii, ed. cit., p. 45. 

45 Mitul însoţirii şi relaţia paideică magistru/discipol, de pildă, propun o 
explicație cu mult mai verosimilă asupra solidarităţii reciproce între membrii „tinerei 
generaţii” decât pretinsele lor convingeri şi acțiuni politice. A se vedea, Emil Stan, 
Vocaţia paideică a filosofiei româneşti, ed. cit. cap. Dimensiunea paideică şi relația 
magistru/discipol, pp. 99-160. 

Conceptele de „generație” şi „tânăra generație” au fost precizate 
şi operaționalizate de către Mircea Vulcănescu într-o serie de studii şi 
articole ce permit şi astăzi o abordare analitică şi, deopotrivă, o 
evaluare a eforturilor de creaţie culturală şi gândire filosofică românească 
dintr-o perspectivă interioară culturii române moderne.“ Mai mult 
decât atât, prin tematizarea conceptului „generație”, Mircea Vulcănescu 
pune la îndemâna cercetătorului o concepție evoluționistă asupra 
culturii româneşti moderne şi un model instrumental de evaluare a 
prefacerilor ei interne prin raportare la creaţiile şi valorile culturii 
occidentale. În mâinile lui Vulcănescu forța explicativă a acestui 
concept, „generaţie”, poate fi comparată pentru istoria şi filosofia 
culturii, păstrând proporțiile, desigur, cu forța comprehensivă a conceptului 
„paradigmă” a lui Thomas Kuhn pentru istoria şi filosofia ştiinţei, în 
măsura în care ambele concepte propun un înfeles analog raportului 
dintre continuitate şi discontinuitate în lumea creaţiei intelectuale 
(ştiinţifice) şi culturale. 

Punând în acţiune o perspectivă interdisciplinară şi relativistă de 
analiză ( „există, aşadar, unii oameni, unele evenimente şi unele vremi 
explicabile prin acţiuni de generaţie. Dar există şi altele, în care 
generaţia nu aduce nici o explicaţie. Lucrurile nu pot fi spuse apriori, 
ci trebuie examinate caz cu caz”), Vulcănescu distinge şapte sensuri 
distincte ale conceptului „generaţie”: sens biologic, sens sociologic, 
sens statistic, sens istoric, sens psihologic, sens cultural, sens economic. 

Importante pentru analiza de față sunt, desigur, sensurile: istoric, 
cultural şi psihologic în măsura în care acest concept, „generaţie”, 
reuşeşte să surprindă unitatea dintre succesiunea fenomenelor 
temporale individuale şi ordinea lor structurală (esenţială în stabilirea 
unor corelaţii sistematice — variabile explicative, independente şi 





1 Perspectiva generaţionistă în ordonarea istoriei filosofiei româneşti exercită 
şi astăzi o puternică seducţie. A se vedea, Gheorghe Vlăduţescu, Veconvențional, 
despre filosofia românească, Bucureşti, Editura Paideia, 2002; Vasile Muscă, 
Încercare asupra gândirii româneşti. Schița unui profil istoric, Cluj-Napoca, Editura 
Grinta, 2002. 

41 Mircea Vulcănescu, Tânăra generaţie..., ed. cit., p. 54. 

dependente în înţelegerea raportului continuitate-discontinuitate), 
plecând de la identitatea de mentalitate modelată de un fenomen 
social-istoric de excepţie, pe care actorii sociali o împărtăşesc în 
comun. „O generaţie nu e decât un grup de oameni aproximativ de 
aceeaşi vârstă. Şi nu faptul vârstei, el însuşi, e caracteristic pentru 
ideea de generaţie istorică; ci o anumită împrejurare istorică în funcție 
de vârstă. Faptul caracteristic prin care se defineşte generația istorică 
este influența faptelor istorice asupra similitudinilor structurale.” 

Sensul istoric al ideii de generație este, firesc, intim legat de 
sensul psihologic, de faptul că evenimentul istoric este fondator de 
conştiinţă, întrucât modelează definitiv natura datelor ei structurale. 
„Majoritatea celor care suferă înrâurirea maximă a unui eveniment 
nou fac parte din grupul de vârstă care corespunde perioadei în care 
mentalitatea nu e definitiv formată.” Prin urmare, „generația” este o 
unitate de trei elemente: vârstă, istorie, psihologie; „... naşterea unei 
generații nu e numai o problemă de vârstă, şi nici numai o problemă 
de influenţă istorică. Ci întâlnirea amândurora într-o psihologie vie. 
Lipsa oricăruia dintre aceste elemente poate răpi unei generaţii orice 
înţeles precis”. 

În alţi termeni, trăirea acelui eveniment fondator de conştiinţă 
produce o ordonare a tuturor celorlalte fapte de conştiinţă în funcţie de 
acesta. Fireşte că evenimentul istoric fondator este acel moment de 
scizură istorică care produce o schimbare de atitudine față de valorile- 
scop la care se raportează valorile-mijloc. Astfel, în înțelegerea 
identității unei generaţii, mecanismele biologice (vârsta), şi cele 
istorice (evenimentul fondator care produce răsturnarea ierarhiei între 
valori-scop şi valori-mijloc) se împletesc cu cele psihologice în sensul 
că împreună se află într-o cauzalitate circulară responsabilă de 
producerea unui profil individual de personalitate. 

Cum se explică solidaritatea de gândire şi de acţiune între 
membrii unei generaţii în condiţiile în care ea este formată din indivizi 
cu o personalitate unică şi irepetabilă? În ce condiţii putem vorbi 





48 Ibidem, p. 51. 
* Ibidem, p. 52. 
5 Ibidem, p. 53. 

despre o identitate de mentalitate, ştiindu-se că identitatea se referă, în 
mod propriu, doar la relația unei entităţi cu sine însăşi? Apoi, cum se 
poate armoniza ideea de generaţie înțeleasă ca unitate de scop în 
manifestări publice în condiţiile în care indivizii-componenţă îşi 
urmăresc realizarea de scopuri pur individuale? Vulcănescu atacă 
frontal dificultăţile semnalate propunând distincţia între sensul 
spiritual (cultural) şi sensul politic al conceptului „generaţie”. Numai 
că această dihotomie produce un concept contradictoriu şi hibrid, cum 
se exprimă Vulcănescu însuşi, întrucât în intensiunea aceluiaşi 
concept se pun la un loc determinaţii incompatibile: pe de o parte, 
spiritualul se referă la idei, la entităţi atemporale identice cu ele însele 
care odată afirmate intră în conflict cu contrariile lor; pe de altă parte, 
politicul se referă la multiple acțiuni mundane individuale care de 
facto sunt reciproc contradictorii, fiind negată astfel normativitatea 
acțiunii comune implicate, de iure, în unitatea conceptului. Cum se 
pot împăca cele două determinaţii contradictorii? 

Vulcănescu propune, în urma unor subtilități argumentative de 
înalt rafinament, ideea că „există o deosebire fundamentală între 
similitudinea de natură metafizică a structurilor, a formelor de echilibru 
spiritual, şi coincidenţa concretă, esențială a membrilor unei generații, 
unitatea mentalităților. Una e coincidenţa în logos, în lumea temeiurilor 
spirituale. Alta e coincidenţa în timpul formelor, în kairos.”5 

Prin urmare, dacă distingem între datele de fundal — între 
„obiectele” de credinţă („„metafizică”) sustrase temporalității, asumpţii 
care sunt împărtăşite de toți membrii unei comunității ca fiind lucruri 
de la sine înţelese — şi modul concret, viu, al practicilor spirituale de 
viață, kaiotice, legată de şanse şi ocazii ce produc schimbări de la 
cursul determinist al evenimentelor, în care indivizii se întâlnesc fie în 
relații de solidaritate fie în relaţii conflictuale, atunci putem opera cu 
ideea de generaţie spirituală, întrucât unitatea şi diferența ni se 
prezintă conştiinţei într-un mod necontradictoriu. Reluând ideea în 
temenii gnoseologici, Vulcănescu ne îndeamnă să facem distincția 
între condiţiile de posibilitate a fenomenelor care aparțin domeniului 
rațiunilor inițiale şi, prin urmare, sustrase prin acest fapt temporalității, 


5 Ibidem, p. 56. 

şi fenomenele ca atare, ce se pot actualiza într-o conştiinţă individuală 
într-o manieră prin care ele pot sau nu fi împărtășite cu alții. Aşadar, 
„coincidenţa în logos”, planul metafizic dat de asumpțiile fundamentale 
ale lumii, de principii prime şi unitatea valorilor-scop, cum am spune 
noi astăzi, de spațiul intersubiectivității (care face posibilă solidaritatea 
colectivă în genere), explică unitatea membrilor unei generații, în 
vreme ce „coincidența în kairos” explică unitatea de mentalitate 
existentă în varietatea acțiunilor individuale. „Există deci posibilitatea 
de a admite coexistența unui mod precumpănitor de a reacţiona al unei 
epoci cu fenomenul divergenţelor spirituale. Ea stă în interesul 
predominat al unei societăţi date. Prin aceasta ni se arată şi planul pe 
care se realizează unitatea unei generaţii. Acest plan este unitatea de 
interes dominant, unitatea de problematică... Dacă voim să păstrăm 
despre generaţie o idee corespunzătoare faptelor, trebuie să înlăturăm 
gândul că identitatea de generaţie implică o identitate absolută de 
atitudini spirituale, o identitate de soluţii şi să înlocuim această unitate 
ca predominarea unui anumit interes, cu predominarea unei anumite 
problematici. Prin faptul că unitatea spirituală a generaţiei nu e o 
unitate de soluţii nu înseamnă că generația nu are nici un fel de 
unitate; ci numai că unitatea ei de conştiinţă, în loc să fie de ordin 
sistematic, e de ordin problematic. Ceea ce uneşte tineretul şi-i dă 
forța generatoare în societate nu e atât identitatea a ce crede, cât 
identitatea problemelor care i se pun, a felului de a ataca, a maeştrilor 
şi a materialului la care se referă.” ” 

Cum arătam, prin conceptul „generaţie” Vulcănescu propune o 
concepţie evoluționistă asupra culturii româneşti prin scurte 
caracterizări a celor şase generaţii distincte care s-au succedat de la 
debutul modernităţii: generația premergătorilor (cea cu care începe 
modernitatea românească propriu-zisă, situată în jurul anilor 1821 şi 
influenţată de Şcoala Ardeleană), generația paşoptistă, generaţia 
junimistă, generaţia socială (cea situată în prejma anului 1907), 
generaţia de foc (cea din preajma Primului Război Mondial şi a Marii 
Uniri) şi tânăra generaţie.” Fiind interesat de o descriere structurală a 





$ Ibidem, pp. 57-58. 
5 Ibidem, pp. 63-65 

„tinerei generaţii”, Vulcănescu nu se concentrează asupra mecanismelor 
de trecere de la o generație la alta, mulțumindu-se, cum arătam, cu 
descrieri sumare şi caracterizări globale. În schimb, „tânăra generaţie” 
este analizată plecând de la: a) împrejurările caracteristice care au 
contribuit la formația sufletească a acesteia; b) caracterele dominante 
ale manifestării acesteia; şi, în sfârşit, c) misiunea care îi este proprie. 
Economia lucrării nu permite, aşa cum ar fi meritat, o prezentare 
a tuturor determinaţiilor pe care Vulcănescu le extrage din analiza 
istorică şi sistematică a conceptului „generație? şi, din păcate, nici 
inițierea unei operații de descriere a caracteristicilor „noii generaţii”. 
O observaţie însă se impune prin evidența ei. Analiza structurală a 
conceptului „tânăra generaţie”, aşa cum este ea realizată de 
Vulcănescu, poate fi văzută ca nume pentru ceea ce astăzi se numeşte 
paradigmă culturală, fapt ce permite stabilirea unei relevante analogii 
cu perspectiva pe care Thomas Kuhn o propune asupra ideii de 
schimbare prin revoluţie în ştiinţă. Tema ar merita un studiu separat 
pentru că Vulcănescu şi Kuhn se întâlnesc într-o viziune comună, în 
ciuda diferenţelor care ar putea interzice apropierea între felul lor de a 
gândi. Similitudinea devine evidentă dacă avem în vedere că ambii 
cercetători sunt interesaţi să determine, printr-o analiză a proceselor de 
modelare a minţii profesioniştilor gândirii şi culturii (oamenii de 
ştiinţă pentru Kuhn, oamenii de cultură umanistă pentru Vulcănescu), 
care sunt mecanismele responsabile de producere a continuității şi, 
mai ales, a discontinuităţii în lumea faptelor creative de conştiinţă. 
Dacă trecem dincolo de cuvinte şi reținem doar semnificaţiile, putem 
uşor constata că mecanismul de formare a „tinerei generaţii”, care 
schimbă radical practica culturală venită prin tradiţie, este similar 
mecanismelor de formare a tinerilor cercetători care schimbă practica 
ştiinţifică. În fond, practicile ştiinţifice sunt un caz particular de 
practici culturale, aşa cum subliniază de mai multe ori Kuhn, iar 
conceptul de „generaţie” al lui Vulcănescu are în vedere şi practicile 
ştiinţifice care nu sunt neutrale cultural, în vreme ce conceptul 
„paradigmă” al lui Kuhn poate fi aplicat şi practicilor culturale în 
general care sunt, într-un fel sau altul, modelate de practica ştiinţifică 
normală. Descrierea în detaliu a modului în care „tânăra generaţie” a 
produs o schimbare radicală de practică culturală prin comparaţie cu 
generaţiile anterioare, în mod special cu generaţia lui Titu Maiorescu 

sau cu „generaţia de foc”, pe fondul ideii de criză, îl apropie pe 
Vulcănescu de considerațiile pe care le face Kuhn în legătură cu 
„Schimbarea privirii”, cu „programările neuronale” produse de 
cunoştinţe, ori cu ideea de schimbări perceptuale (a gestal/tului vizual). 
„+... în timpul revoluțiilor (ştiinţifice n.n.), oamenii de ştiinţă văd 
lucruri noi şi diferite când examinează cu instrumente familiare zone 
pe care le-au mai examinat înainte. Este, mai degrabă, ca şi cum 
comunitatea profesională a fost dintr-odată transportată pe o altă 
planetă, unde obiectele familiare sunt văzute într-o lumină diferită, 
alături de obiectele nefamiliare. Fireşte că nu se întâmplă ceva 
asemănător: nu survine nici o transplantare geografică; în afara 
laboratorului viața cotidiană continuă ca şi înainte. Totuşi schimbările 
de paradigmă îi determină pe oamenii de ştiinţă să vadă într-un mod 
diferit lumea în care este angajată cercetarea lor. În măsura în care 
singurul lor contact cu lumea se realizează prin ceea ce văd şi fac, am 
putea spune că, după o revoluţie, oamenii de ştiinţă se află în faţa unei 
lumi diferite.” Vulcănescu subliniază la tot pasul că aceeaşi lume 
românească văzută de generaţia lui Titu Maiorescu este radical diferită 
de modul în care este văzută de „tânăra generaţie”, sugerând ceea ce 
Kuhn afirmă explicit: „Omul de ştiinţă care adoptă o nouă paradigmă 
este mai curând un om care poartă lentile inversate decât un om care 
interpretează.” 

Prin urmare, „tânăra generație”, cum arătam, este numele unei 
schimbări de perspectivă, a unui nou mod de a vedea şi de a valoriza 
practica culturală românească la toate nivelurile şi nu doar un nou 
mod de interpretare a faptelor culturale. 

În sinteză, plecând de la recomandările lui Vulcănescu şi Kuhn, 
cercetările istorice de orice natură, pentru a fi relevante, trebuie să facă 
distincția metodologică între cadrele de gândire şi de sensibilitate care 
susțin şi se identifică în acelaşi timp cu ceea ce numim „paradigmă 
culturală” ori „epocă istorică”, şi manifestările lor concrete, actualizarea 
permanentă a potenţialului acestor cadre în stări vii de conştiinţă. 





* Thomas Kuhn, Structura revoluțiilor ştiinţifice, Traducere din engleză de 
Radu J. Bogdan, Studiu introductiv de Mircea Flonta, Bucureşti, Editura Humanitas, 
2008, p. 177. 

55 Ibidem, p. 187. 

Simplu spus, astfel de cercetări trebuie să se fundeze pe distincţia între 
precondiţii ale sensului şi producerea şi actualizarea sensului sau, în 
alte cuvinte, între ceea ce este implicit şi explicit în orice proces de 
cunoaştere. Cadrele de gândire, marile supoziţii ale gândirii şi 
sensibilităţii, deja-ul pre-judecăţilor cu rol de „predeţinere a 
adevărului” (numite de Vulcănescu cu expresia „structură spirituală”, 
logos, iar de Kuhn, „paradigmă”, un fel de soft al programărilor 
neuronale) apar implicit în actele de vorbire şi cunoaştere explicită a 
oamenilor vii, reali. Când rostim, de pildă, explicit cuvântul 
„naţionalism” noi deja am atribuit un înţeles implicit acestui cuvânt. 
Noi deja ştim ce înseamnă acest cuvânt, chiar dacă totalitatea 
contextelor în care este folosit nu ne este cunoscut. 

Tot astfel se întâmplă cu toate celelalte concepte generice care-şi 
dezvăluie înțelesul explicit în sensuri deja instituite implicit. În fond, 
omul „vede” în lucruri sensurile pe care el însuşi le pune în acestea. 
Prin urmare, înțelesurile implicite au rol modelator asupra reţelei 
conceptuale explicite. În contextul acestor înţelesuri de fundal, pre- 
judecăți în sens hermeneutic, se plasează orice act de înțelegere 
îndreptat spre desluşirea semnificației conceptelor generice. 

În acest context al trecerii de la o paradigmă la o altă paradigmă, 
de la o generaţie la o altă generaţie, de la ceea ce Kuhn numeşte „criză 
şi răspunsul la criză”, prin urmare, într-o perioadă în care au loc 
schimbări ale cadrelor de gândire şi sensibilitate şi ale precondiţiilor 
de sens, trebuie să plasăm scrierile de tinereţe ale lui Noica. 

„Tânăra generaţie” este o generaţie de frontieră, intraparadigmatică, 
doritoare în a întemeia o paradigmă proprie care se prefigura deja în 
conştiinţa de sine a ei, prin aspirații dar şi prin realizări, în numele 
căreia sunt chestionate tocmai cadrele de gândire, precondiţiile de sens 
ale paradigmei culturale a „bătrânilor”. Remarcile lui Vulcănescu 
sunt, şi în acest caz, esenţiale: „Prin război, generația tânără a suferit o 
spărtură interioară. Într-adevăr, ea a fost crescută într-o ierarhie de 
valori: respectul vieţii omeneşti, ca suprem bine, şi libertatea ca mijloc 





5 Vezi, Thomas Kuhn, Op. cit, cap. VI-VIII, Anomalia şi emergența 
descoperirilor ştiinţifice, Criza şi emergenţa teoriilor ştiinţifice, Răspunsul la criză, 
pp. 115-156. 

desăvârşit, pe care le-a văzut dezminţite de aceia care o crescuseră în 
ele... de ce să ne mirăm, atunci, că tot tineretul acestei țări poartă în 
sufletul lui această spărtură care îl defineşte şi e însufleţit de voinţa de 
a nu se mai lăsa amăgit de cuvinte, nici de gânduri, ci de a încerca 
totul de-a dreptul?” 

Personajele „tinerei generații” sunt plasate istoric între cele două 
evenimente care au schimbat radical faţa lumii, cele două războaie 
mondiale care s-au succedat la o distanță de douăzeci de ani, 
încercând fără succes, să realizeze o trecere de la o paradigmă 
culturală la alta. Am putea spune că în ordine istoric-culturală această 
generaţie este intraparadigmatică, plasată între opţiuni polare 
imposibil de armonizat în lipsa datelor de fundal, a unor precondiţii de 
sens. Ea este o generație „între”, o generație a intervalului preocupată, 
ca şi omul Renaşterii, de dobândirea unităţii ori de concilierea între 
regiuni ontologice distincte decupate de credință, revelaţie, iubire, 
mistică şi rațiune vs. ştiinţă, cunoaştere argumentativă şi experimentală. 

„Tânăra generaţie” este numele unei rupturi interioare în 
intimitatea unor tineri cu înzestrări excepţionale, obsedaţi de a cuceri, 
prin creaţii personale, o sinteză a contrariilor omului european care de 
la Renaştere încoace a încercat să armonizeze predeţinerea adevărului 
creştin cu cercetarea şi experimentarea ştiinţifică a acestuia. Perenitatea 
şi precaritatea erau trăite dramatic în conştiințele individuale ale 
membrilor „tinerei generaţii”, stări interioare greu de înţeles şi de 
împărtăşit de către noi, cei care căutăm astăzi salvări personale în 
ideea consumului nestăvilit şi a divertismentul generalizat, antidot 
împotriva oricăror sfâşieri lăuntrice. Se poate găsi o cale de unificare 
între adevărul redemptiv, cel care salvează sufletele, şi căutarea 
ştiinţifică şi experimentală a unui adevăr ce se depărtează de noi pe 
măsură ce ne apropiem de el? Nu întâmplător una dintre temele 
filosofice fundamentale ale „tinerei generaţii” este echilibrul spiritual, 
temă obsesivă pentru Nae Ionescu, mentorul filosofic de necontestat al 
ei, şi continuu reluată de C. Noica. Am putea chiar formula ipoteza că 
însăşi ideea de întru, operatorul ontologic teoretizat de Noica la 
maturitate cu scopul de a unifica necontradictoriu fiinţa cu devenirea, 


57 Mircea Vulcănescu, Tânăra generaţie, ed. cit. p. 69. 

îşi află originea în zbaterile generației care dorea dobândirea în viață a 
unității dintre perenitate şi precaritate. Vom reveni pe larg asupra 
acestei chestiuni când vom analiza gândirea dialetheistă ce face 
posibilă sinteza opuşilor perenitate vs. precaritate (eternitate vs. 
istoricitate), modelul de înţelegere pe care Noica îl pune în faţa 
„tinerei generaţii”. 

Plasarea gândirii lui Noica în contextul perspectivist instituit de 
„tânăra generaţie” devine astfel, cum arătam, o precondiţie a înţelegerii. 
Atunci când vorbim despre „tânăra generație” vorbim şi despre Noica 
însuşi pentru că, aşa cum sunt toți membrii ei, şi el este atât agent, cât 
şi pacient. În fond, toate generaţiile se construiesc pe sine şi devin 
ceea ce sunt prin actualizarea unor potenţe care la rândul lor sunt 
stimulate de realizări. 

Se vădeşte, astfel, că prescripţia metodologică „înţelegerea în 
termeni proprii” trebuie opusă interpretărilor ideologice care sunt 
anistorice, rupte de context, teziste şi abstracte, ratând şansa 
adecvării ideilor la lucruri. Astfel de abordări spun mai multe despre 
interpret decât despre obiectul interpretării. Prin urmare, în contextul 
perspectivei instituite de „tânăra generaţie” trebuie să se plaseze 
cercetătorul însuşi pentru a crea cercul hermeneutic al înţelegerii din 
interior a unei paradigme culturale care a dispărut din istorie, ca 
precondiţie de sens a lumii, odată cu instaurarea comunismului. 
Desigur că ea a supravieţuit în conştiinţa celor câțiva reprezentanți 
încă în viaţă ai „tinerei generații”, din exil şi din ţară, devenind 
istorie şi material de analiză pentru cei interesaţi. Ceea ce a rămas 
din această paradigmă sunt doar cuvintele, nu şi înțelesurile. Or, 
abordările ideologice sunt vrăjite de cuvinte, uitând că sensurile lor 
nu se stabilesc arbitrar ci, cum ar spune Wittgenstein, în jocuri de 
limbaj, în sisteme de întrebuinţări ale cuvintelor care sunt produse, la 
rândul lor, de diverse forme de viaţă. 


3. Cotitura subiectivistă şi primatul experienţei 


Filosofia de tinereţe a lui C. Noica s-a format în interiorul unei 
paradigme subiectiviste de gândire, iniţiate de Nae Ionescu în 

primele decenii ale secolului al XX-lea, responsabilă de producerea 
unei cotituri în practicarea filosofiei înseşi, într-un plan mai general, 
şi a altor practici culturale umaniste. ,„... timpul nostru este pe toate 
planurile, o întoarcere la subiect... Întoarcere peste tot: în politică 
aceasta se numeşte falimentul teoriei... şi primatul omului; în şcoală 
se numeşte «respectarea individualităţii elevului»; în cunoaştere se 
numeşte «subiectivism»; în morală se numeşte «personalismy; chiar 
în teologie există o tendință de antropologism... iar ştiinţa însăşi 
merge şi ea către un relativism... lată cum se întoarce omul la om, 
spiritul la spirit. Încotro merge cugetul contemporan? Merge către 
sine” 

Cercetătorul interesat de înțelegerea din interior a creației 
timpurii a lui Noica trebuie să radiografieze cu obiectivitate, înainte de 
a face evaluări, datele acestei cotituri, operație intelectuală ce se 
înscrie în ceea ce am numit, în ordine metodologică, precondiția 
compatibilității hermeneutice. Am putea spune că datele de fundal ale 
curentului cultural numit „tânăra generație” s-au coagulat în jurul 
paradigmei subiectiviste de gândire inițiate de Nae Ionescu, ceea ce 
obligă la o cercetare solidară a acestor fenomene. Motivația este, în 
fond, elementară. „Tânăra generație” şi-a găsit în Noica purtătorul ei 
filosofic de cuvânt, rol explicit asumat de Noica însuşi. În numele 
acestei generaţii, Noica propune o reînnoire metodologică a practicării 
înseşi a filosofiei româneşti în acord cu marile modele ale gândirii 
universale, convins fiind că românii au ceva semnificativ de spus şi în 
acest univers al iubirii de înţelepciune. Există, cum se va remarca, o 
unitate evidentă între proiectul (re)construcţiei culturale româneşti 
propusă de „tânăra generaţie” şi modelul subiectivist de gândire 
filosofică iniţiat de Nae Ionescu şi continuat apoi, pe o cale proprie, de 
C. Noica. Simplu spus, procesul de (re)construcţie culturală întreprins 
de „tânăra generaţie” îşi găseşte fundamentul în cotitura subiectivistă 
a filosofiei. 





58 Constantin Noica, Încotro merge cugetul contemporan, în vol. Echilibrul 
spiritual. Studii şi eseuri, ed. cit. p. 118. 

Privind mai analitic, „tânăra generaţie” este numele prin care 
desemnăm grupul de intelectuali implicaţi în procesul de (re)construcție 
a unei noi paradigme culturale în care sunt corelate intim, într-o logică 
flux-reflux, două momente: critica precondiţiilor de sens ale vechilor 
practici culturale, fapt ce implică un proces de reevaluare a valorilor 
şi, corelativ, încercarea de instituire a unor noi valori prin alte practici 
culturale, şi prin aceasta, edificarea altor precondiţii de sens. Prin 
urmare, „tânăra generaţie” se îndoia de legitimitatea valorilor-scop 
venite prin tradiție şi propunea, pe baza unor noi fundamente 
atitudinale, de conştiinţă, alte valori-scop în numele cărora a întreprins 
procesul de revizuire a valorilor-mijloc şi, complementar, de 
(re)construcţie culturală. 

Simplu spus, o analiză a atmosferei filosofice din epocă induce 
ideea că valorile-scop ale „tinerei generaţii” se fundau pe un concept 
sincretic de conştiinţă, rezultat din reinterpretarea într-un sens 
„vitalist” şi funcționalist a modelului originar, cartezian, de raționalitate. 
Este vorba despre reinterpretarea modelului bunului simț — aptitudinea 
naturală a omului de a judeca bine şi de a distinge adevărul de fals, 
pentru care sensibilitatea şi gândirea alcătuiesc un tot viu, indisociabil 
în trăirea vieții individuale şi colective — enunțat de Descartes în mai 
multe locuri din opera sa. „Sunt un lucru care cugetă, adică se 
îndoieşte, afirmă, neagă, înțelege puține, nu cunoaşte multe altele, 
vroieşte, nu vroieşte, imaginează de asemenea şi simte... deşi cele ce 
simt sau închipui nu sunt nimic în afara mea, totuşi despre felurile de a 
cugeta pe care le numesc simțiri şi închipuiri sunt sigur, în măsura în 
care ele sunt doar anumite feluri de a cugeta, că se află în mine.” 
Aceeaşi idee este şi mai bine precizată în Principiile filosofiei: „Prin 
cuvântul a gândi înţeleg tot ceea ce se petrece în noi în aşa fel încât 
intuim aceasta nemijlocit prin noi înşine; iată de ce nu numai a 
înțelege, a vrea, a imagina, ci şi a simţi este acelaşi lucru, aici, cu a 





5 Rene Descartes, Meditaţii despre filosofia primă, Traducere din latină şi 
monografia Viaţa și filosofia lui Rene Descartes de Constantin Noica, Bucureşti, 
Editura Humanitas, 2004, p. 275. 

gândi.”“ De menţionat în paranteză că şi astăzi aceste sensuri ale lui a 


gândi, fixate de Descartes, reprezintă o sursă de inspiraţie pentru unele 
dintre cele mai recente abordări pe cont propriu în filosofie: „verbul 
«a gândi» poate să însemne prea multe lucruri şi prea diferite între ele: 
a-şi face idee, a judeca, a socoti, a delibera, a bănui, a presupune, a-ţi 
imagina sau a-ţi închipui ceva, a crede, a dori, a visa cu ochii deschişi, 
a simţi, deopotrivă însă a medita, a cugeta sau a te lăsa furat de amintiri, 
a contempla, a fi îngrijorat, a-ţi păsa de ceea ce se întâmplă...”! 

În numele acestui mod de a înţelege sincretic conştiinţa, ca 
totalitate de manifestări interioare dirijate intenţional la care avem 
acces nemijlocit prin noi înşine, atât la procesele intentive, cât şi la 
obiectele rezultate din aceste procese, „tânără generaţie” denunţă 
schematismul raționalismului tradițional în numele unui om viu, 
trăitor, care experimentează continuu misterul vieţii. Nu trebuie să 
uităm că „tânăra generaţie” este formată într-un mediu european 
dominat de ceea ce Luc Ferry numeşte fenomenul „asaltului împotriva 
raţiunii”, avându-i ca iniţiatori pe „maeştrii ai şcolii suspiciunii” (în 
expresia lui Paul Ricour) Nietzsche, Marx şi Freud. Aceşti „maeştri”, 
alături de filosofii creştini ruşi şi de Kierkegaard ori de Bergson, de 
Max Scheler şi de neokantieni. Aceste lecturi favorite ale „tinerei 
generații” argumentau ideea că raţiunea pură este o ficţiune şi că 
înţelegerea ei doar ca gândire discursivă este o greşeală responsabilă 
de calea înfundată în care a fost condusă filosofia de „atitudine 
iluministă”. 

„Tânăra generaţie” respinge înțelesul iluminist al conştiinţei 
străbătut de „credinţa în unitatea şi statornicia rațiunii... una şi aceeaşi 
pentru toți subiecţii gânditori, pentru toate naţiunile, pentru toate 





60 Cf, René Descartes, Principiile filosofiei, Traducere, studiu introductiv şi 
notă biografică de Ioan Deac, Bucureşti, Editura IRI, 2000, p. 82. 

6l A se vedea: Ştefan Afloroaei, Metafizica noastră cea de toate zilele. Despre 
dispoziția speculativă a gândirii şi prezența ei firească astăzi, Bucureşti, Editura 
Humanitas, 2008, cap. 3. Speculum mentis: zone şi accepțiunii ale gândirii, pp. 29-40 
şi cap. 4, O topologie a gândirii, pp. 40-45. 

epocile şi pentru toate culturile” şi optează pentru un sens sincretic al 


ei în numele trăirii („experienţei”) concept complex şi plin de 
ambiguități pus în circulaţie filosofică de Nae Ionescu în cursurile sale 
de metafizică. Filosofia, identificată cu metafizica, este pentru Nae 
Ionescu un „cod de trăire” şi de valorificare a realității în raport cu 
constrângătoarele necesități de echilibru interior prezente în ființa 
fiecăruia dintre noi. „Filosofia sau filosofarea este un act de viață, un 
act de trăire... a filosofa înseamnă a reduce realitatea sensibilă la 
necesităţile personalităţii tale, aşa cum este ea închegată, bine sau 
rău... a deforma realitatea sensibilă şi a încerca s-o pui de acord cu 
tine însuți, a-ţi proiecta structura ta spirituală asupra întregului 
cosmos.” Prin urmare, filosofia este o chestiune şi o problemă 
personală, ceva ce ţine de orizontul exclusiv al trăirii vieţii şi al 
lămuririlor legate de experienţele “ personale, interne şi externe. 

În fapt, unul dintre elementele care producea o unificare de 
mentalitate în lumea eterogenă a „tinerei generaţii” consta în 
convingerea că orizontul sensibilităţii (trăirii şi experienţei) primează 





© Cf. Ernst Cassirer, Filosofia luminilor, Traducere şi tabel cronologic de 
Adriana Pop, Postfaţă de Vasile Muscă, Piteşti, Editura Paralela 45, 2003, pp. 21-22. A 
se vedea, primul capitol, Modul de gândire în epoca luminilor, ce poate fi comparat, cu 
mult profit teoretic, pentru ideea de „raţiune” în sens iluminist, cu rezultatele dezbaterii 
în jurul întrebării: „Ce este luminarea?” din spaţiul culturii germane din secolul al 
XVIII-lea. A se vedea, Ce este luminarea? Teze, definiţii şi semnificații, Ediţie, 
traducere, note şi postfață de Alexandru Boboc, Bucureşti, Editura Paideia, 2004. 

? Nae Ionescu, Opere II, Curs de metafizică. Teoria cunoștinței metafizice. 1. 
Cunoaşterea imediată, 1928-1929,  Metafizica — expresie de echilibru spiritual, 
Ediţie îngrijită de Marin Diaconu şi Dora Mezdrea, Bucureşti, Editura Crater, p. 14. 

* Termenul «experiență» îşi are rădăcinile în cuvântul grec peira şi înseamnă 
„încercare”, ceea ce e încercat, în dublul sens al cuvântului: Sens pasiv: am fost 
încercat, am îndurat, am luat asupra mea o partea a realului care m-a pus la încercare; 
sens tranzitiv: eu sunt cel care pun la încercare acea parte a realului a cărui experiență 
o fac. Prefixul «ex» de la cuvântul «experiență» înseamnă «pornind de lay. Vorbesc 
plecând de la încercare. A «experia» comportă doi versanți: cel al percepției 
(interioară şi exterioară) şi cel al conştiinţei... fără conştiinţă domeniul percepţiei 
riscă să rămână nu numai orb, inexpresiv, nesemnificativ, ci şi orbitor, în sensul că 
nu-mi comunică nimic, nu îmi vorbeşte, nu mă luminează”, cf. Andre Scrima. 
Experienţa spirituală şi limbajele ei, Bucureşti, Editura Humanitas, 2008, p. 32. 

în raport cu gândirea abstractă. Această idee a primatului trăirii“ şi a 
experienţei în raport cu toate celelalte acte de conştiinţă individuală şi, 
deopotrivă, transformarea ei într-un principiu metodologic de analiză 
reflexivă de către tinerii intelectuali care gravitau în jurul lui Nae 
Ionescu, l-a îndemnat pe Mircea Vulcănescu să cerceteze fenomenul şi 
să-i dedice un articol complex, intitulat simplu şi sugestiv Despre 
„experienţă“. Prin cercetarea şi abordarea, în acelaşi timp, istorică, 
tipologică şi comparativă (problematica filosofică românească a 
„experienţei” este raportată la problematica filosofică europeană a 
temei, într-un raport de la specie la gen), articolul are o valoare 
antologică şi astăzi. Apărut în 1938, acest text este hotărâtor în 
înțelegerea tensiunii filosofice, atât la nivelul practicii efective a 
filosofiei, cât şi la nivel metafilosofic, între reprezentanţii celor două 





6 Tânăra generaţie”, prin unii dintre reprezentanţii ei, poate fi văzută şi ca o 
variantă românească a filosofiei vieţii. Astfel, după apariţia volumului de eseuri 
Oceanografie, semnat de Mircea Eliade, în 1934, asemănarea de stil de gândire între 
scrierile discipolilor lui Nae Ionescu şi filosofia vieţii a fost remarcată de Şerban 
Cioculescu, care a propus pentru traducerea cuvântului german „lebensphilosophie” 
românescul „trăirism”. Cu trecerea anilor, mai ales după ce George Călinescu a 
publicat /storia literaturii române, termenul a devenit un fel de siglă a orientărilor 
intelectuale ce gravitau în jurul lui Nae Ionescu. Numai că termenul de „trăirism” a 
fost transformat, după 1948, într-o etichetă ideologică de către filosofii marxişti, fiind 
asociat continuu cu termenul „fascist”. Conotaţiile negative ale cuvântului nu au 
dispărut nici astăzi, ceea ce probează ideea lui Wittgenstein după care cuvintele 
exercită asupra noastră o vrajă ce ne împiedică să gândim clar. Şi astăzi abordările 
ideologice ale gândirii interbelice identifică cuvântul „trăirism” cu extrema dreaptă şi 
cu fascismul. În mod surprinzător, multe dintre aceste abordări ideologice care 
vorbesc în numele democraţiei şi al valorilor liberalismului sunt inspirate de lucrarea 
lui Lucrețiu Pătrăşcanu, Curente şi tendințe în filosofia românească, vulgata marxistă, 
care a fundat răstălmăcirea gândirii filosofice româneşti timp de mai bine de cinci 
decenii. Pătrăşcanu este cel care identifică trăirea creştină şi cunoaşterea mistică cu 
fascismul, şi tot el pune în circulație ideea unui Nae Ionescu... plagiator, preluată 
apoi, în mod necritic, de Marta Petreu. A se vedea: Lucrețiu Pătrăşcanu, Curente şi 
tendinţe în filosofia românească, Editura Socec & Co.S.A.R. 1946. Paginile 104-130 
din această lucrare sunt dedicate „filosofilor mistice”, ilustrate de Lucian Blaga, Nae 
Ionescu şi de „cei trei şcolari” ai lui Nae Ionescu: Mircea Vulcănescu, Constantin 
Noica şi Vasile Băncilă. 

4 A se vedea, Despre experienţă”, în vol. Mircea Vulcănescu, Opere I. 
Dimensiunea românească a existenţei, ed. cit. pp. 29-43. 

şcoli: „tinerii”, adepţii Şcolii lui Nae Ionescu, şi „bătrânii”, adepții 
Şcolii lui Titu Maiorescu. Articolul poate fi văzut şi ca un program 
metafilosofic prin care „tânăra generaţie” dobândeşte o conştiinţă de 
sine filosofică prin raportare la istoria gândirii româneşti şi europene. 
De menţionat că dezbaterile rezultate din tematizarea raportului 
dintre sensibilitate şi gândire, în unitatea lui ego cogito, au fost 
general europene, fiind legate de ceea ce numim astăzi „filosofia 
minţii”. Să nu uităm că în atmosfera filosofică a timpului se produceau 
cele două mari cotituri filosofice, fenomenologică şi lingvistică, ce 
propuneau împreună, în mod diferit, se ştie, o lectură postkantiană a 
conştiinţei şi gândirii. Teoria facultăţilor era supusă unei critici 
susținute, iar teoria clasică a adevărului era regândită acum prin Frege 
şi Husserl, împreună cu o teorie a sensului. Sens, semnificaţie, 
referinţă, intuiţie, fenomen, trăire a conştiinţei, acte de conştiinţă, 
experiență a gândirii, comportament, limbaj, expresie, lucru, obiect 
etc. sunt cuvintele care produc o nouă rețea conceptuală menită să 
explice natura şi structura conştiinţei în unitatea ei vie, individuală, şi 
misterul legării acesteia cu lucrurile. Conştiinţa însăşi intrase, aşadar, 
în acest proces radical de revizuire conceptuală, iar motivele erau 
interioare actului contemporan de filosofare dornic să exploreze şi alte 
drumuri de gândire decât cel venit din tradiția kantiană ori hegeliană. 
Prin urmare, revizuirea de conştiinţă, temă centrală în dezbaterile 
„tinerei generaţii”, era de sorginte europeană, ea figurând chiar în prim- 
planul agendei filosofice din Germania, Franţa şi Anglia, țări responsabile 
de producerea canonului reflexiv european. Dezbaterile de la noi pot fi 
văzute în sensul unor „contribuţii româneşti” în marginea efortului 
intelectual general european scrutător de noi înțelesuri ale conştiinţei apte 
să fundeze filosofia care se vedea marginalizată, în câmpul domeniilor 
tradiţionale ale culturii, de succesele răsunătoare ale ştiinţelor naturii. 
Terminologia filosofică românească creată în marginea acestei 
agende de investigaţii — terminologie care a produs şi produce şi astăzi 
multiple confuzii în rândurile adepților abordărilor ideologice ale 
momentului interbelic — traduce în fond terminologia franceză, 
germană şi engleză implicată în dezbaterile filosofice ale conştiinţei. 


Astfel, cuvintele cheie prin care s-a impus „tânăra generaţie” în cultura 
bi bkrd 


românească: „trăire”, „experienţă”, „aventură”, „autenticitate” etc. 
traduc, rând pe rând, cuvintele implicate în dezbaterile europene din 

domeniul filosofiei conştiinţei şi literaturii: fie cuvântul sentiment din 
franceză, fie Erlebnis din germană (aventură, întâmplare, eveniment, 
faptă teribilă producătoare de schimbări lăuntrice), ori cel de 
experience” din engleză. 

Pe scurt, în ordine filosofică, disputa dintre „tineri” şi „bătrâni”, 
dintre reprezentanţii Şcolii lui Maiorescu şi reprezentanții Şcolii lui 
Nae Ionescu, s-a dat pe terenul filosofiei conştiinţei. Intre cele două 
şcoli filosofice aflate în conflict nu s-a putut înfiripa un dialog de 
reconciliere pentru că în dispută, printre altele, se aflau două modele 
de conştiinţă ce se excludeau reciproc prin faptul că înțelegeau 
experienţa în mod radical diferit. Natura experienţei şi relaţia acesteia 
cu gândirea discursivă, pe scurt, izvorul, natura şi temeiul cunoaşterii 
constituiau mărul discordiei. Ambele tabere, cum vom vedea, invocau 
acelaşi temei, experiența, numai că o concepeau radical diferit. 
Urmând sugestia lui Kuhn, în dispută se aflau două paradigme ale 
experienţei care îşi sondau reciproc fundamentele fără să existe nici o 
posibilitate de reconciliere, după principiul că nu există un limbaj 
intraparadigmatic apt să producă sinteze supraparadigmatice. 

În esenţă, membrii Şcolii lui Nae Ionescu erau adepţii unui model 
de conştiinţă pe care l-am putea numi modelul atitudinal („fenomenologice ” 
sau reflexiv-orientat), în vreme de reprezentanții Şcolii lui Titu Maiorescu 
erau adepţii modelului raționalist, clasic sau iluminist al conştiinţei, pe 
care l-am putea numit metaforic, după expresia lui Titu Maiorescu însuşi, 
modelul cercului luminos al conştiinţei. 





© Termenul „experience” din limba engleză nu poate fi tradus cu toată bogăţia 
lui de sensuri în limba română. „Experience” înseamnă, deopotrivă, familiaritate, 
evidenţă, implicare, observație, practică, a şti cum, a cunoaşte prin, îndemânare, 
înțelepciune, înțelegere, pricepere şi îndemânare dobândită (în sens de meşteşug 
artistic), aventură, întâmplare semnificativă, încercare, investigare şi cercetare etc. 
etc. A se vedea, A Dictionary of Synonims and Antonysm, Compiled by Alan Spooner, 
Oxford University Press, 2005. 

68 Maiorescu foloseşte, pe filiera iluminismului german, în mai multe contexte 
din cunoscutul său manual de logică după care au învăţat discipolii săi, reeditat de mai 
multe ori, metafora „luminos” când vorbeşte despre rațiune ca facultate a cunoaşterii, 
în expresiile: „cercul luminos al conştiinţei”, „sfera luminată şi regulată a 
inteligenţei”, „prospectul luminat”. O interpretare incitantă a conexiunii rațiune — 
lumină, din perspectiva abordărilor cognitiviste, poate fi urmărită în vol. Maria 
Cornelia Bârliba, Titu Maiorescu. Pledoarie pentru inteligență, cap. 4. Kant şi 
Maiorescu. Sintagma luminii, şi cap. 5. Cercul luminos şi resursele depăşirii, 
Bucureşti, Casa de Editura „Edimpex — Speranţa”, 1992, pp. 95-102. 

În cuvinte simple, Nae Ionescu opune primatului raţiunii şi 
domeniului cunoaşterii prin exerciţii raționale erudite asupra tradiţiei, 
inspirate de procedurile ştiinţifice de analiză — axioma filosofiei 
maiorescienilor şi principiul fundamental de construcţie culturală în 
toate domeniile de exerciţiu creativ — primatul vieţii intuitive şi 
domeniul trăirii actelor de conştiinţă, respectiv universul sensibilităţii 
şi afectelor omeneşti producătoare de valori, univers ce poate fi intuit 
nemijlocit şi descris lingvistic şi logic.” 

Revenind şi urmând sugestiile şi argumentaţia lui Vulcănescu 
din articolul amintit, Despre „experiență”, trebuie spus că ideea de 
„experienţă” aparţine universului cunoaşterii şi, cum se ştie, în istoria 
filosofiei moderne, odată cu Bacon şi cu Noul Organon, aceasta a fost 
gândită într-o relație de opoziție cu gândirea. Cunoaşterea prin 
experienţă era concepută ca nemijlocită în vreme ce cunoaşterea prin 
gândire însemna cunoaşterea mijlocită prin intermediul ideilor şi 
raţionamentului deductiv. În tradiţie, se ştie, disputa dintre empirism şi 
raționalism este disputa izvorului cunoaşterii, o dispută legată de 
fundamente epurate de erori iniţiale şi, pe această bază, de construcție 
teoretică cu valoare de adevăr. Atât empiriştii, cât şi raţionaliştii 
considerau că a cunoaşte întemeiat înseamnă a găsi premise, un punct 
zero de pornire, care să asigure apoi întemeierea cunoaşterii după 
principiul aristotelic: de la adevăr numai la adevăr. De o parte, se 
situau adepţii aparatului senzorial care asigură nemijlocirea epurată de 
eroare; de cealaltă parte, se situau adepții ideilor înnăscute în mijlocul 
cărora trona ideea de Dumnezeu. 

Caracteristicile cunoaşterii prin experienţă sunt sintetizate de 
Mircea Vulcănescu în patru puncte: „1) cunoaşterea prin încercare 
directă, opusă cunoaşterii prin ceea ce ni se transmite în gând de către 
altul sau cunoaşterii a ceea ce cunoşti singur cu mintea înainte de a-l fi 
încercat, 2) preocuparea de eveniment, de fapt, de întâmplare de 
prezenţă; mai mult decât de înţeles, de semnificaţie, de temei sau de 





© A se vedea, în Nae Ionescu, Opere II, ed. cit., Curs de metafizică. Teoria 
cunoștinței metafizice. 1. Cunoaşterea imediată 1928-1929, în mod special capitolele: 
XI. Trăire şi cunoaştere, XII. Tip mistic, tip logic şi tipuri mixte, pp. 76-87, şi XV. 
Mistica şi psihologia ştiinţifică, pp. 99-105. 

esență; 3) preocuparea de concret, opusă preocupării de abstracții, 4) 
caracterul de dat, opus caracterului de construcţie şi interpretare a 
raţiunii. Toate aceste caractere ne îngăduie definirea unei idei generale 
de experiență... în sens general experiența e cunoaşterea datelor 
concrete, existente de fapt, prin încercare directă.” 

Cele două modele de conştiinţă aflate în dispută — să le numim 
pe scurt „modelul raţionalist-iluminist” şi „modelul atitudinal” — 
împărtăşeau în comun caracteristicile experienţei relevate de Vulcănescu, 
numai că se refereau la realități diferite. Adepții modelului raţionalist- 
iluminist înțelegeau prin „experienţă” cunoaşterea prin simţuri a lumii 
externe, a naturii, în vreme ce pentru adepţii modelului atitudinal, prin 
„experiență” se înţelegea cunoaşterea nemijlocită a lumii interne, a 
realităților subiective, cunoaşterea de sine. 

Cum s-a ajuns ca acelaşi cuvânt „experiență” să desemneze 
realităţi diferite? Mircea Vulcănescu propune o istorie a conceptului 
„experiență” (ce poate fi şi astăzi urmată în datele ei esenţiale) 
plecând de la tradiția empiristă însăşi. 

Astfel, inițial prin Bacon, Locke şi Condillac (direcţia „realistă”) 
experienţa desemna un izvor de cunoaştere realistă a lumii externe, 
opusă cunoaşterii prin rațiune, cu următoarele caracteristici cognitive: 
exterioritatea, senzorialitatea, mediateţea, obiectivitatea, realitatea, 
naturalitatea, aposterioritatea. Formele acestei cunoașteri în privinţa 
gradului de complexitate sunt, după Vulcănescu: senzația, descrierea, 
observaţia, experimentul — forma perfectă de cunoaştere realistă 
întrucât omul devine stăpân pe condiţiile naturale ale lucrului: îl poate 
provoca sau reproduce.” 

Ulterior, în următoarele secole, al XVII-lea şi al XVIII-lea, 
şcoala morală engleză empiristă ilustrată de Shaftesbury, Hutcheson şi 
Hume (direcția „subiectivistă şi individualistă”), vorbind despre 
existența unui „simţ intern”, foloseşte cuvântul „experiență” pentru a 
desemna un izvor de cunoaştere subiectivă a lumii interne, O 
cunoaştere a stărilor şi trăirilor generatoare de conştiinţă de sine 
individuală. Vulcănescu îi atribuie, prin comparație cu experienţa în 





70 Mircea Vulcănescu, Despre experienţă”, în Op. cit, p. 31. 

sens realist, următoarele caracteristici: „1) din cunoaştere exterioară, 
devine cunoaştere internă; 2) din cunoaştere naturală, devine 
cunoaştere sufletească şi morală; 3) din cunoaştere reală, devine 
cunoaştere ideală; 4) din cunoaştere a materiei, devine cunoaştere a 
spiritului; 5) din cunoaştere prin simţuri a lumii externe, devine 
aprehensiune imediată a simțului intern. Acesta e al doilea sens, opus 
celui dintâi, al ideii de experiență. El e sinonim cu germanul Erlebnis, 
adică „trăire”, păţanie, suferință.” ” 

Prin urmare, parcurgând istoria ideilor filosofice europene 
clasice, arată Vulcănescu, acelaşi cuvânt, „experiență”, a ajuns să 
numească realități între care există o scizură ontologică: natura 
(materia) şi sufletul (spiritul). Chiar dacă evoluţia ulterioară a gândirii 
europene a încercat să realizeze o conexiune între cele două realități 
ontologice, totuşi această mişcare istorică de unificare s-a făcut în 
direcţii contrare. 

Adepții direcţiei pe care am numit-o „realistă”, prin Kant, 
conexează experienţa cu raţiunea — izvorul cunoaşterii prin experiență 
nu mai este opus cunoaşterii raţionale, şi în acest caz experienţa este 
„un ansamblu de date organizat de rațiune”. Direcţia „realistă” a 
dezvoltat un concept complex al experienței odată cu dezvoltarea 
ştiinţelor experimentale naturale şi socio-umane prin ideea de 
„experiment”. Cum arată Vulcănescu, în interiorul unui experiment, 
faptele senzoriale sunt fapte gândite, iar aceste fapte prinse în 
raționamente sunt la rândul lor verificate prin alte fapte care, ordonate 
astfel, se înfăţişează ca o unitate de date organizate raţional. 
Exprimându-ne în terminologia de astăzi a filosofiei ştiinţei, 
experienţa este un concept atât de complex încât ea cuprinde, prin 
intermediul teoriilor ştiinţifice exprimate în limbaj matematic, entități 
abstracte, obiecte ideale şi postulate neexperimentabile senzorial ca 
elemente de construcţie teoretică apte să explice comportamentul 
macrocosmic al lucrurilor ce cad sub incidenţa simţurilor noastre. Mai 
mult decât atât, acest înţeles realist şi experimental al experienţei s-a 
extins şi asupra domeniului de fapte subiective care, „analizate 
obiectiv şi desprinse de conținuturile sufleteşti individuale, au generat 

formele cunoscute de psihologie experimentală”. Punctul maxim 


atins de acest înţeles al ştiinţei, „ştiinţele eroice”, „ştiinţele mature”, în 
expresia lui Karl Popper, apare sub forma unor sisteme de enunţuri 
ipotetico-deductive în care ideea de experiență este eminamente un 
elaborat teoretic cantitativ, ce poate fi pus în evidenţă prin forme 
extrem de subtile de „„măsurare” cu aparate ce încorporează teorie şi 
experienţă într-o unitate indisolubilă. 

Adepții direcției pe care am numit-o „subiectivistă şi individualistă” 
conexează experienţa internă (de pildă durerea) cu datele experienței 
externe (de pildă, un cuțit), ca date imediate, la care avem acces 
nemijlocit, fără nici un fel de intermedieri, în lumea internă a 
fluxurilor de conştiinţă. Prin urmare, experiența externă, senzorială, se 
internalizează la rândul ei, ea fiind pusă în unitate ontologică cu 
experienţa internă. Împreună, cele două experienţe în unitatea lor 
indisociabilă constituie „lumea” la care avem acces nemijlocit prin 
proceduri de cunoaştere intuitivă în care rolul fundamental îl are 
operaţia intelectuală a descrierii acestor date, repetăm, cu caracter de 
nemijlocire. „În acest înțeles, experiență este sinonim cu dată şi se 
opune în special activităţii de construcţie, de gândire, de relaţie şi de 
interpretare spaţială.””* Lumea este „văzută”, aşadar, din interiorul 
subiectivității nemijlocite care-i produce sensul şi obiectivitatea. 
Experienţa fizică este ea însăşi un produs al sensului conştiinţei pentru 
că ea există doar într-o relaţie cu conştiinţa pe care o actualizează în 
datele ei interne. Experiența, în acest caz, înseamnă lumea privită din 
poziţia proprie subiectivității omeneşti, singura poziţie ce poate fi 
întemeiată riguros până la capăt. Conştiința se instituie, ca viață, 
într-un fenomen primordial, în dublu sens: conştiinţa cu datele ei 
nemijlocite, interne şi externe, este punctul de plecare, dar şi punctul 
de sosire în toate actele de cunoaştere. Metafora „cunoaşterii în cerc”, 
folosită atât de des de Noica în acest înțeles al experienţei active şi 
constructive îşi are temeiul. În consecință, experienţa este cea care 
construieşte lumea şi, prin urmare, pe experienţa conştiinţei se 
întemeiază actele de cunoaştere. 

Înțelegerea experienței ca nemijlocire în conştiinţă a datelor 
externe şi interne ale ei precum şi posibilitatea acestora de a fi 
cunoscute prin descriere ori prin alte proceduri intuitive, 
nondiscursive, ne-ar îndreptăţi să o desemnăm terminologic cu termenul 
„fenomenologie”. Mai ales că acest model de conştiinţă este opus, aşa 
cum se opune şi fenomenologia, față de înţelesul experienței care este 
mijlocită de rațiune şi de procedurile ei discursive, cauzal-explicative. 
În accepţia lui Vulcănescu, acest înțeles subiectiv şi individualist al 
experienței trebuie înțeles însă ca o viziune mai largă asupra 
conştiinţei din orizontul căreia face parte şi fenomenologia. Aceasta 
din urmă este doar una dintre orientări care, la rândul ei, se distribuie 
în mai multe direcţii. Vulcănescu distinge între o fenomenologie 
„realistă”, preocupată de descifrarea naturii semnificației şi ilustrată 
de Husserl din perioada Cercetărilor logice, o alta „idealistă”, ilustrată 
de Heidegger şi de întrebarea asupra înţelesului expresiei „a fi în 
fapt”, şi, în cele din urmă, o direcţie de cercetare a actelor prin care se 
constituie înţelesul, caracteristică filosofiei lui Husserl din perioada 
maturității, a Meditaţiilor carteziene.” 

Din caracterizările ample şi pertinente pe care le face metodei 
fenomenologice şi ţinând cont, totodată, de bibliografia extrem de 
bogată citată în articolul la care am făcut referință, Despre 
„experiență”, rezultă că Vulcănescu era un fin cunoscător al curentelor 
de gândire contemporane lui şi că „expertiza” sa asupra gândirii 
româneşti pusă în conjuncție cu gândirea europeană, inclusiv anglo- 
saxonă, trebuie luată şi astăzi în seamă. 

În consecință, urmându-l pe Vulcănescu, care vine la rându-i pe 
urmele lui Nae Ionescu, filosofia practicată de „tânăra generaţie” este 
de extracţie „fenomenologică”, în sens larg, în măsura în care 
împărtăşeşte cu fenomenologia orientarea intentivă a gândirii către 
experiența concretă şi realitatea trăită a minţii, şi nu către schemele 
abstracte pe care le are în vedere direcția „realistă” a experienţei. În 
schimb, ea depăşeşte cadrele stricte ale fenomenologiei, fiind o 
deviaţie, cum se exprimă Vulcănescu, în sensul că nu-şi propune o 
metodă de descriere eidetică, noologică a atitudinii fenomenologice 

opusă celei naturale, cât mai degrabă încearcă o recuperare vitalistă a 
experienţei, în care să fie implicat omul ca întreg: „Rezultatul acestei 
deviații este sensul vitalist al experienţei.” În acest sens, „experienţa 
înseamnă trăire, nu trăire pură, ci integrală... Căci trăire înseamnă, pe 
de o parte, cunoaştere imediată, actualitate de conștiință, dată 
nemijlocită (Erlebnis-ul fenomenologic). Pe de altă parte însă, «trăire» 
înseamnă şi comportare a ființei vii, reacţie, relaţie sui-generis între 
fiinţa vieţuitoare ca sistem nervos complex şi diferențiat şi lumea 
înconjurătoare... Prin aceasta termenul «trăire» permite un joc 
periculos şi interesant de trecere de la conținutul sufletesc, dar 
imediat, la activitatea de relaţie a subiectului. Dar tocmai în această 
posibilitate stă interesul termenului, căci vitalismul pretinde a fi o 
cheie a relaţiilor experienţei spirituale cu lumea materială.””€ 

Prin urmare, modelul de conştiinţă pe care l-am numit atitudinal 
(„fenomenologic ” sau  reflexiv-orientat) ar putea fi văzut ca o 
varietate a gândirii fenomenologice în măsura în care cele două 
împărtăşesc în comun orientarea noologică, respectiv analiza 
conştiinţei plecând de la ea însăși. Însă acest model de conştiinţă nu 
trebuie confundat cu modelul fenomenologic al lui Husserl fundat pe 
ideea de intenţionalitate a gândirii şi pe distincția fundamentală dintre 
atitudinea naturală şi atitudinea fenomenologică. Nae lonescu şi 
filosofii de vârf ai tinerei generaţii, Vulcănescu, Cioran şi Noica, nu 
au folosit tehnica fenomenologică husserliană”” a gândirii ca principiu 
de construcție în propria filosofie — „intenționalitatea”, epoche-ul, 
sistemele de reducții (eidetică, fenomenologică) etc. — şi din acest 
motiv, încadrarea lor, fără nici un fel de precizări, în curentul 
fenomenologic, aşa cum este el gândit astăzi plecând de la Husserl, nu 
este în întregime corectă. 


7 Ibidem, p. 39. 

71 A se vedea: Viorel Cernica, Fenomenul şi nimicul I. Proiectul 
fenomenologic — concept şi aplicații, lucrare ce propune un înţeles propriu, original, 
asupra filosofării în context fenomenologic, prilej pentru o serie de incursiuni în 
înţelesul husserlian al fenomenologiei. În acest context al delimitărilor cu intenții 
proprii de construcție, autorul prezintă termenii esenţiali ai gândiri lui Husserl şi ideile 
fundamentale ce susțin formula fenomenologică; a se vedea subcapitolul 1.4. Formula 
fenomenologică husserliană, pp. 67-79. 

Plecând de aici ne dăm mai bine seama că fundamentul filosofic 
al schimbării de perspectivă general culturală, inițiată de „tânără 
generație” şi de Noica însuşi, stă în cotitura filosofică întreprinsă de 
Nae Ionescu în înţelegerea conștiinței, fundată la rândul său pe 
conceptul trăirii, preluat, cum subliniază şi Vulcănescu, din mediul 
filosofic german dominat de dezbaterile în jurul lui Erlebnis, concept- 
cheie în înțelegerea ideii de ştiinţe ale spiritului. 

Cum arată Gadamer, în ordine lexicală, Er/ebnis este un 
derivat din Erleben („a trăi, a simţi intens, a mai fi în viaţă”) şi din 
das Erlebte („ceea ce a fost trăit”). „Ambele direcţii stau la baza 
formei lexicale «Erlebnis»: atât nemijlocirea ce precede orice 
interpretare, prelucrare sau transmitere, cât şi produsul extras din 
aceasta, rezultatul ei durabil... Ceva devine «Erlebnis» (trăire) în 
măsura în care nu a fost numai trăit, ci doar dacă faptul-de-a-fi-trăit a 
avut un impact deosebit care îi conferă o semnificaţie durabilă.”% 
Dilthey este cel care remodelează conceptual cuvântul Erlebnis, cel 
care l-a făcut să circule cu un sens „ce evocă în mod evident o critică a 
raționalismului iluminist care a impus termenul pornind de la 
Rousseau... Conceptul de viață constituie însă şi fundalul metafizic ce 
susţine gândirea speculativă a idealismului german şi joacă un rol 
esenţial la Fichte şi la Hegel, dar şi la Schleiermacher. În opoziţie cu 
caracterul abstract al raţiunii şi cu caracterul particular al 
sentimentului şi reprezentării, acest concept implică o legătură cu 
totalitatea, cu infinitul. Acest lucru poate fi perceput cu claritate în 
timbrul pe care cuvântul «Erlebnis» l-a păstrat până în zilele 
noastre”? Prin urmare, Erlebnis este un cuvânt-semnal indicând, cum 
arată Gadamer, mai degrabă atitudini complexe faţă de lume ca întreg, 
şi nu o etichetă” oarecare a unui lucru real sau ideal. În spaţiul 
culturii germane, acest cuvânt trimitea la o revoltă spirituală împotriva 
mecanizării vieţii, a industrialismului şi a vieţii burgheze, preocupată 
exclusiv de valori economice: „Respingerea mecanizării vieţii în 
existența masificată a prezentului constituie un accent atât de firesc al 





18 Hans Georg Gadamer, Adevăr şi metodă, ed. cit., p. 57. 
Ibidem, p. 58. 

termenului până în ziua de azi, încât implicaţiile sale conceptuale 
rămân complet ocultate.”* 

În ordine conceptuală, Erlebnis va prelua sensurile lui res 
cogitans cartezian, de substanță cugetătoare dată în conştiinţa oricărui 
om, înțeles acum „prin reflexivitate şi conştienţă... pornind de la 
această modalitate specială a faptului de a fi dat. Datele primare, 
asupra cărora revine interpretarea obiectelor istorice, nu sunt date 
experimentale şi măsurabile, ci unităţi de sens. lată ce vrea să 
comunice conceptul «Erlebnis»: formațiunile de sens pe care le 
întâlnim în ştiinţele spiritului, oricât ni s-ar înfăţişa de străine şi 
ininteligibile, pot fi reduse la unităţile ultime a ceea e dat în conştiinţă 
şi care nu mai conţin, la rândul lor, nimic străin, obiectual sau care să 
necesite o interpretare. Sunt unităţi ale trăirii care sunt ele însele 
unităţi de sens”*!. 

Această înţelegere a lui res cogitans ca manifestare a vieții în 
trăire, ca unitate supremă de sens ce întemeiază toate celelalte sensuri, 
şi nu ca o unitate cu elemente decompozabile în diverse facultăţi în 
care ultima cărămidă este „senzaţia”, permite eliminarea modelului 
mecanist şi a explicării cauzale a fenomenelor istorice în favoarea 
înțelegerii lor ca fapte de viaţă, adică dotate cu sens: „Acest concept al 
vieții este gândit teleologic: viaţa este pentru Dilthey productivitate 
pură. Prin obiectivarea vieţii în constructe de sens, întreaga 
comprehensiune a sensului reprezintă o retălmăcire a obiectivaţiilor 
vieții în vitalitatea spirituală din care au izvorât. Conceptul de trăire 
constituie astfel fundamentul epistemologic pentru întreaga cunoaştere 
a obiectivului.” 

Husserl va accentua şi el funcția epistemologică universală a 
trăirii prin asimilarea tuturor actelor de conştiinţă cu trăirea: „Unitatea 
de trăire este... o relație intensională. Din acest punct de vedere 





50 Jbidem, p. 59. 
5! Jbidem, p. 60. 

conceptul de trăire devine la Husserl titulatura cuprinzătoare a tuturor 
actelor de conştiinţă a căror construcție esenţială este intenționalitatea.”® 

Înțelegerea lui res cogitans ca manifestare a vieţii în orice act de 
trăire şi, prin aceasta, asimilarea lui cu unitatea unei totalităţi de sens, 
au avut asupra filosofiei europene consecinţe revoluţionare. Trăirea 
este acum datul ultim şi fundamentul oricărei cunoaşteri ca expresie a 
vieții într-o conştiinţă ce nu mai are nevoie de altă întemeiere. „,... 
conceptul de «Erlebnis» conţine şi opoziția vieţii față de concept. 
Trăirea are o nemijlocire accentuată care se sustrage oricărei vizări 
referitoare la semnificaţia sa. Tot ce este trăit este trăit-de-sine, iar 
acest lucru contribuie la semnificaţia sa, potrivit căreia aparține 
unităţii acestui sine, conținând astfel o raportare inconfundabilă şi de 
neînlocuit față de întregul unei vieți anume.”** 

Remodelarea lui res cogitans prin unificarea în conceptul trăirii 
a vieţii şi a cunoaşterii a repoziționat importanța filosofiei şi 
metafizicii în câmpul culturii, dominat de ştiinţă şi de paradigma 
pozitivistă de înţelegere a cunoştinţelor. Este recuperată astfel 
dimensiunea existențială a cunoaşterii şi, prin aceasta, meditaţia 
asupra sensului cunoaşterii ca formă de viaţă după alte reguli decât 
cele legate ale sistematizărilor logice: „În conceptul de «Erlebnis» 
raportul dintre viață şi trăire nu este cel dintre general şi particular. 
Unitatea trăirii determinată de conţinutul ei intențional se află mai 
curând în relația nemijlocită cu întregul... reprezentarea întregului în 
trăirea fulgurantă depăşeşte în mod evident faptul definirii acesteia 
prin obiectul său... obiectivul nu devine doar imagine şi reprezentare, 
ca în cazul cunoaşterii, ci se transformă în momente ale procesului 
însuşi al vieții. El trimite la un moment dat la faptul că orice trăire are 
ceva din trăsăturile unei aventuri."*5 

Asocierea între Erlebnis şi „aventură” este firească în măsura în 
care viaţa are un traseu nepremeditat, iar după fiecare „păţanie” a unei 
trăiri ea este mai plină şi mai bogată. Înlănţuirile trăirilor țin de un flux 
continuu ce are loc în interiorul vieţii conştiinţei. Fireşte că ele sunt 
independente de faptul realităţii, în sensul că nu pot fi gândite drept 

„copii? ale  înlănţuirilor specifice acestor fapte. Întreruperea 
permanentă a fluxului de fiecare episod de trăire în parte şi corelarea 
acestor episoade între ele ca funcţii de sens produc „aventura” care 
„ne face să percepem viaţa în întregime, în vastitatea şi forța ei... Ea 
se dispensează de condiționările şi reglementările vieţii obişnuite. 
Îndrăzneşte să pătrundă în necunoscut... Ceva din acest lucru îi revine, 
într-adevăr, fiecărei trăiri. Fiecare trăire este extrasă din continuitatea 
vieții şi, în acelaşi timp, pusă în relaţie cu totalitatea propriei vieţi... 
Fiind situată înăuntrul totalităţii vieţii, întregul este prezent şi în ea”*. 

Nae Ionescu, la curent cu toate dezbaterile filosofice 
occidentale, a preluat termenul Erlebnis, l-a tradus prin „trăire” şi i-a 
dat un înțeles personal în acord cu orientarea creştină a filosofiei sale. 
Acum ne dăm mai bine seama că el nu a fost un filosof oarecare. A 
devenit şef de şcoală nu prin hotărâri administrative, ci pentru faptul 
că a gândit pe cont propriu şi a produs în România acelaşi reviriment 
filosofic pe care-l trăiau marile culturi filosofice din Europa. 

Cum arătam, una dintre faptele filosofice majore pe care trebuie 
să i le atribuim lui Nae Ionescu în raport cu filosofii „tinerei generații”, 
şi nu numai, constă în stabilirea unui sincronism reflexiv românesc cu 
transformările fenomenologice ale conştiinţei din lumea gândirii 
europene. Dacă luăm ideea de fenomenologie în sensul ei larg, dincolo 
de tehnica husserliană de gândire, ca sistem de reducții, atunci Nae 
Ionescu a adus în România, într-un mod original prin aplicarea ei la 
datele experienţei creştin ortodoxe, cotitura fenomenologică a filosofiei. 
Ceea ce propune Nae Ionescu în ordine filosofică este, aşadar, o „specie” în 
genul mai larg al gândirii fenomenologice, prin interpretarea „experienţei” 
ca trăire şi exersarea acestui mod de gândire într-o fenomenologie a 
mântuirii, tema centrală a creştinismului şi a credinţei ortodoxe. 

Fără a fi fenomenolog în sensul în care noi înțelegem 
fenomenologia, plecând de la datele fundamentale ale gândirii lui 
Husserl, putem admite că şi Nae Ionescu, prin ideea de orientare a 
conştiinţei către sine şi din înţelegerea acesteia plecând de la propria 
ei natură, propune un program de analiză filosofică similar 
fenomenologiei. Căci, precum fenomenologia, pentru a-i utiliza 

termenii, şi gândirea lui Nae Ionescu este orientată noetic şi noematic 
sau, cu un termen general, şi ea împărtăşeşte o serie de supoziţii ale 
mentalismului atât de influent astăzi în cercetările de filosofia minţii.“ 

Concomitent, propunerile filosofice ale lui Nae Ionescu ar putea fi 
văzute ca o variantă a gândirii noologice, întrucât este interesat de 
configurarea spirituală a minţii. Acest fapt explică de ce Nae Ionescu 
numeşte metoda sa de descriere intuitivă a datelor conştiinţei cu 

termenul de „mistică”, iar cunoaşterea metafizică rezultată din aplicarea 
acestei metode cu expresia „cunoaştere mistică”: „Atitudinea mistică 
este, prin urmare, identificarea obiectului cu subiectul prin dizolvarea 
conştientă a subiectului în obiect... ceea ce este caracteristic activității 
mistice nu este cunoaşterea rece, ci este trăirea realității, adică 
cunoaşterea prin trăire...” Folosirea termenilor „mistic”, „cunoaştere 
mistică” a generat şi generează şi astăzi confuzii de înţelegere. Nae 
Ionescu vorbeşte despre mistică şi cunoaştere mistică doar în contextul 
„cunoaşterii metafizice”. Inclinaţia către mistică este conaturală oricărui 
individ neliniştit de sine, prin urmare ea este atitudinea subiectivă a unei 
conştiinţe individuale, condiţionate, care, obsedată de moarte, îşi caută 
posibilitățile de echilibru existenţial printr-o relaţie cu Absolutul, cu 
ceea ce e Necondiţionat. Cum subliniază Nae Ionescu de mai multe ori, 
atitudinea mistică trimite cu necesitate la transcendență, la Absolut, şi 
are sens numai prin raportare la postularea existenței lui. Metafizica 
este, pentru Nae Ionescu, cum mai arătam, o dispoziţie naturală ce 
țâşneşte din faptul vieţii ca ansamblu de potențialități. Nae Ionescu nu a 
negat ştiinţa şi puterea ei explicativă. I-a delimitat doar domeniul, 
susținând că în probleme metafizice, generate de „mari frământări şi de 
mari dureri”, ştiinţa nu-l poate ajuta pe om: „... problema de cunoaştere 
a metafizicei sau luarea de contact cu realitatea se desfac în două căi: pe 
de o parte, metoda trăirii realităţii, depăşirea noastră pe linia trăirii; de 
partea cealaltă este problema cunoaşterii, adică a depăşirii noastre prin 
înglobarea realităţii care există în afară de noi, într-un anumit sistem de 
concepte." Nu de puţine ori, cum a fost şi cazul polemicii lui Nae 





57 A se vedea: Radu M. Solcan, Introducere în filosofia minţii din perspectiva 
ştiinţei cognitive, Bucureşti, Editura Universităţii din Bucureşti, 2000, în mod special 
cap. Psihologie filosofică, pp. 25-62. 

88 A se vedea, în Nae Ionescu, Cap. XVII. Mistica ca fapt de viaţă, în Opere II, 
ed. cit., pp. 111-115. 


5 Ibidem, Cap. XI. Zrăire şi cunoaştere, p. 81. 

Ionescu cu Rădulescu-Motru, ori al conflictului purtat pe terenul 
teologiei cu Nichifor Crainic, neînțelegerile au survenit și din faptul că 
cei implicați folosesc doar nominal aceleaşi cuvintele, însă înțelesurile 
atribuite lor erau total diferite. Prin urmare, cum remarca şi David 
Hume, adesea, dezbaterile sunt legate de cuvinte şi de folosirea lor, nu 
de concepte şi construcții conceptuale. Numai că, în contextul cărții de 
față, nu etichetele sunt importante, cât tipul de orientare, conţinutul şi, 
mai ales, rezultatele gândirii sale, înrâurirea asupra mediului filosofic 
românesc. 

Cert este că Nae Ionescu nu a fost un comentator filosofic, un 
exeget în accepţia de astăzi a cuvântului. El nu a scris texte despre 
texte, ci a rostit şi a scris filosofie plecând de la ceea ce el însuşi a 
gândit, de la rezultatele la care de unul singur a ajuns, după ce şi-a 
interiorizat marile experienţe ale gândirii filosofice şi teologice prin 
lecturi făcute în original şi după ediții de cea mai bună calitate. Fără 
îndoială, Nae Ionescu a fost un filosof erudit, cu lecturi din toate 
spaţiile gândirii europene cu tradiție: german, francez şi anglo- 
saxon.” Dar, asemenea lui Wittgenstein, inclusiv la catedră, Nae 





” După apariţia lucrării Dorei Mezdrea, Nae Ionescu. Biografia, în patru 
volume, ştim acum în amănunt date privind erudiţia filosofică a lui Nae Ionescu, 
despre care vorbeau cu admiraţie discipolii săi. Nae Ionescu era la curent cu marile 
prefaceri ale gândirii de la sfârşitul secolului al XIX-lea şi începutul secolului al XX- 
lea, pe care le cunoştea din interior. Era la curent ca ceea ce se numeşte astăzi 
„cotitura lingvistică” în filosofie şi cu programul logicist de reducere a matematicii la 
logică, iniţiate, printre alţii, de Frege, Russell, Moore, Whitehead etc., pe care i-a citit 
şi comentat în teza de doctorat din 1919, susținută la Universitatea din Miinchen, 
Logistica — încercare a unei noi fundamentări a matematicii. În acelaşi timp, Nae 
Ionescu şi-a integrat creator, cum arătam, cotitura fenomenologică a filosofiei 
continentale de expresie germană, dar şi dezbaterile filosofice din culturile latine, 
franceză, italiană şi spaniolă, dominate ele însele de paradigma subiectivistă şi 
perspectivistă. A se vedea: Nae Ionescu, Logistica — încercare a unei noi 
fundamentări a matematici, Traducere din limba germană de Alexandru Surdu, în vol. 
Nae Ionescu, Neliniştea metafizică, Bucureşti, Editura Fundaţiei Culturale Române, 
1993, pp. 5-68, şi Dora Mezdrea, Nae Ionescu. Biografia. Volumul IV, Brăila, Editura 
Istros a Muzeului Brăilei, 2005, subcapitolul Biblioteca lui Nae Ionescu, pp. 456-463. 
Erudiţia lui Nae Ionescu este semnalată şi de Mircea Vulcănescu în cuvinte sintetice: 
„ne vorbea despre Cercetările logice ale lui Husserl ca de o carte epocală... ne vorbea 
de logistică, de Leibniz, de Russell, de Couturat, de Poincaré, de greutatea definirii 
numărului 1 şi a numărului în genere, de caracterul intențional al conştiinţei, de 
falsitatea prejudecăţii după care Evul Mediu a fost o epocă de obscurantism”; Cf. 
Mircea Vulcănescu, Nea Ionescu aşa cum l-am cunoscut, ed. cit., p. 24. 

Ionescu a gândit pe cont propriu. El a făcut filosofie din motive 
interioare actului de filosofare, şi nu din motive exterioare ei: carieră, 
prestigiu public etc. Gândea pe cont propriu plecând de la surse 
diverse şi, doar privite din afară, contradictorii. Acuza de „filosof 
eclectic” nu se susține, pentru că el; în calitate de metafizician, a dat 
unitate, coerenţă şi sistematicitate lecturilor erudite pe care le poseda. 
Căci important este ce faci cu sursele, ce probleme rezolvi cu ele, şi 
nu dacă aceste surse concordă sau nu cu propriile sensibilităţii şi 
prejudecăţi filosofice. Nae Ionescu a fost, fără îndoială, un metafizician, 
un om care s-a raportat continuu la Absolut şi a gândit, cum se 
exprimă Mihai Şora, construind o viziune organică asupra lumii: „,... 
reiterând sintagma viziune organică, şi apăsând asupra ambelor ei 
componente: căci e vorba de o viziune, adică de o faptă vie a gândului 
în căutare de expresie, nicidecum de o ideologie, alcătuită din idei 
răcite şi combinate după nevoile cauzei. Deşi organic, aşa cum era şi 
de aşteptat, Nae Ionescu nu propovăduia de la catedră organicismul. 
Căci organicismul este o ideologie, iar Nae Ionescu nu era un ideolog; 
el era un metafizician, adică un om a cărui instanţă de referinţă e în 
fond... Absolutul.””! 

Cum arătam, Nae Ionescu şi-a îndreptat gândirea filosofică către 
o fenomenologie a mântuirii, tema centrală a creştinismului şi a 
credinţei ortodoxe. Nea Ionescu credea că printr-o gândire orientată 
către valorile creştinismului răsăritean, răscolim în noi înşine creaţia 
lui Dumnezeu şi deschidem astfel posibilitatea primirii harului divin. 
Nimeni nu poate garanta nimănui mântuirea. Starea de nevoință 
creştină ne poate conduce la „trezvie” şi smerenie, dar nu garantează 
mântuirea. Importantă este doar starea de aşteptare a chemării, pentru 
că nimic nu poate întreprinde omul fără har divin. „Deşi a studiat în 
Germania, Nae Ionescu n-a avut nimic dintr-un intelectual format la o 
anumită şcoală, în felul în care E. Lovinescu poate fi socotit 
«sorbonardy, iar G. Călinescu, «crocean». El a fost mai mult decât un 
european, în sensul unei constituții intelectuale fundate pe valori şi 
viziune greco-latină — adică ceea ce se numeşte umanism — respectiv 
pe mentalitatea pragmatică anglo-saxonă. A fost un uomo universale, 





” Mihai Şora, Profesorul meu, Nae lonescu, în vol. Crochiuri şi evocări, 
Craiova, Editura Scrisul Românesc, 2000, p. 29. 

iar ca alcătuire intimă — un răsăritean. La el accentul cădea pe 
împlinirea lăuntrică, pneumatică, am putea spune cu un termen din 
teologie şi de aici şi dezinteresul sau indiferența sa pentru edificiu sau 
pentru operă. Nimeni de la noi, în perioada interbelică, nu a reuşit ca 
el să dea o înfăţişare atât de vie bogăției mentalități răsăritene.””? 

Spre deosebire însă de fenomenologii care erau preocupaţi de 
epistemologie şi de metodologie, de elaborarea explicită a noului 
model de gândire pentru a reforma filosofia, Nae Ionescu nu şi-a 
explicat modelul de conştiinţă, ci a operat cu el, într-o memorabilă 
încercare de fundare a unei metafizici creştine. Dacă ar fi să 
reconstituim datele acestui model atitudinal de conştiinţă, în sinteză, 
am putea spune că pentru Nae Ionescu conştiinţa nu este o substanță 
de tip cartezian, res cogitans, ci, cum arătam, pe linia lui Erlebnis, 
manifestare a vieții în trăire, forma cea mai înaltă a vieții. Conştiinţa 
este forma de viaţă cea mai organizată şi structurată din interior; ea 
este viaţa care ştie că e viaţă şi, prin aceasta, conştiinţa este, ca viaţa în 
orice ipostază a ei, o activitate, un ansamblu de dispoziţii, o totalitate 
de posibilităţi înscrisă în chiar natura ei. Conştiinţa există prin aceste 
dispoziţii pe care le actualizează în experienţe interioare ei. Ea nu este 
o substanță „în sine”, un „fenomen originar”, ci un complex de 
atitudini, de orientări şi de funcţii, de trăiri actualizate într-o conştiinţă 
individuală, trăiri interne care sunt în primul rând valori. 

Explicit, într-o încercare de recompunere a modelului de 
conştiinţă propus de Nae Ionescu, trebuie remarcat că el este fundat pe 
câteva mari supoziţii şi ipoteze. Una dintre aceste supoziţii este de 
natură religioasă. Nae Ionescu a fost un om credincios, asumându-şi 





% Dan Ciachir, Gânduri despre Nae Ionescu, Cluj-Napoca, Editura Dacia, 
2001, p. 28. 

% La apariţia lucrării lui Lucian Blaga, Fenomenul originar, în 1925, Nae 
Ionescu se detaşează de viziunea „plastic-fenomenală” a lui Blaga, după care lumea 
este constituită din forme fundamentale extrase temporalității, originarități atemporale 
ce se manifestă prin fenomene, în cuvintele: „voi sfârşi prin a şterge din dicționarul 
meu cuvântul viață...” Cf. Nae Ionescu, Lucian Blaga. Fenomenul originar, în Nae 
Ionescu, Opere VII, Publicistică, 2, 1924-1926, Ediţie îngrijită de Marin Diaconu şi 
Dora Mezdrea, Brăila, Editura Istros a Muzeului Brăilei, Editura Aritmos, 2002, p. 121. 

fără ambiguități, explicit, filosofic, această condiţie. Prin urmare, 
supoziţia creaționistă creştină este punct de plecare. Lumea în 
totalitatea ei este o creaţie a lui Dumnezeu şi, pe cale de consecință, 
dincolo de alte rafinamente metafizice, omul este creat după chipul şi 
asemănarea lui Dumnezeu. Conştiinţa identificată de această dată cu 
sufletul este, aşadar, de natură divină, nemuritoare şi, se ştie, învăluită 
în mister. Calea de cunoaştere a ei este duhovnicească, mistică, şi 
poate fi activată doar de cei care renunță la viaţa lumească. 

Plecând de la această supoziţie, Nae Ionescu formulează o serie 
de ipoteze filosofice privind natura internă, modul de organizare şi 
funcţionare a minții noastre. Poziţia lui Nae Ionescu în înțelegerea 
conştiinţei, cum arăta şi Mircea Vulcănescu, se funda pe ideea de 
experiență internă văzută ca trăire din perspectiva vieţii, ceea ce 
permite o înţelegere funcționalistă şi relaționistă a datelor interne ale 
conştiinţei. Conştiinţa, în calitatea ei de cea mai înaltă formă de viaţă, 
îşi are atât conținuturile, cât şi principiile de acţiune în ea însăşi. Ea 
este: o activitate care se reface continuu pe sine prin propria mijlocire; 
o unitate vie, organică, o unitate de potenţialități ce se actualizează în 
trăiri individuale şi care face real ceea ce e doar posibil. Conştiinţa 
produce din ea însăşi, din propriile puteri ca expresie a vieţii, realități 
trăite, o reţea de fapte care-i sunt proprii şi care la rândul lor sunt 
integrate într-o conexiune internă cu propriul întreg. 

„Descărcarea? propriilor potențialități, trăirea (actualizarea) 
propriilor ei fapte, altfel spus, conținuturile conştiinţei sunt date într-o 
ordine subiacentă, într-un sistem de relații, care formează datele de 
fundal ale conştiinţei, structurile ei originare. Acestea sunt orientări, 
axe, într-un cuvânt, valori, adică poziționări ale conştiinţei prin 
intermediul cărora fluxul de date intern şi extern este ordonat 
diferențiat şi integrat în totalitatea vie a conştiinţei care e implicată în 
acte extrem de diverse şi de concrete la care individul reflexiv are 
acces nemijlocit fără nici un fel de intermedieri. 

În acest sens, conştiinţa poziţionează faptele, le focalizează, le 
aduce în faţa ei, le trăieşte, le experimentează şi valorizează 
predeterminând legarea de înțelesuri şi producerea de cunoştinţe. 
Orice banală judecată de predicaţie are loc şi se fundează pe un „este” 

ca act de conştiinţă şi valorizare. Prin urmare, modul în care ne sunt 
date obiectele ca fapte de conştiinţă nu aparţine obiectelor, ci 
constituţiei noastre interne de oameni individuali. Obiectele sunt în 
funcţie de felul în care este poziționată conştiinţa față de ele, iar 
trăirea urmează aceste poziționări. Focalizări diferite implică contexte 
diferite de apariție a obiectelor, a trăirii lor şi a sensului ataşat 
acestora. 

Cum arătam, conştiinţa are în propriul fundal structuri 
ordonatoare, în esență clase de atitudini, ce exprimă preferinţele 
noastre, modul particular de acţiune şi reacțiune fundat pe alegeri. 
Atitudinile produc valori, întâietăţi subiective, evaluări şi alegeri. Ele 
vin din relația trăită a omului ca întreg cu lumea sa şi sunt legate de 
evaluări ce ţin de o raportare bipolară faţă de obiectele ei referente, 
pozitiv sau negativ, în funcţie de rolul stimulator şi frenator în 
atingerea obiectivelor. Prin urmare, vorbim despre valabilitate şi 
concepte evaluative fundate pe sensibilitate şi stări de conştiinţă, şi nu 
despre propoziţii enunţiative şi de adevăr. 

În termeni mai apropiaţi zilelor noastre, conştiinţa se raportează 
la afecte, adică dispoziţii, stări de spirit, emoții, sentimente, pasiuni ca 
la un temei al ei. Ea se deschide sau se închide în funcție de trăiri 
pozitive sau negative, de un complex de preraportări ce survin din 
actele de atracţie, respingere ori neutralitate, moduri de a fi exclusiv 
umane. Preraportările acestea sunt valori, adică scopuri. Sensul 
faptelor este dat de aceste premodelări atitudinale prinse în diversul 
actelor orientate atitudinal: a valora (a crede), a cunoaşte, a acţiona 
etc. Simplificând, desigur, am putea spune că modelul de conştiinţă al 
lui Nae Ionescu este un fel de matrice atitudinală producătoare de 
valori. 

Interpretarea într-un sens „vitalist” — abaterea vitalistă despre 
care vorbea Vulcănescu — a trăirii, a experienţei, i-a dat posibilitatea 
lui Nae Ionescu să conceapă un model de conştiinţă pe terenul 
valorilor, al actelor primare, vitale, dar modelate cultural, de atracţie, 
respingere şi neutralitate. 

Actele fundamentale ale conştiinţei nu sunt cunoştinţe, ci valori. 
Ele sunt întemeietoare de metafizică, întrucât sunt simţite şi trăite 
nemijlocit de subiect, conferindu-i acestuia identitate, „spunându-i” 
cine este el şi cine sunt ceilalți. Aceste valori sunt absolute în sensul 

independenței față de timp şi de alte contexte din care pot fi deduse. 
Actele fundamentale ale conştiinţei nu sunt abstracții, adică idei, ci 
trăiri pe care le experimentăm nemijlocit în noi, fiind „locuri” de 
întâlnire cu semenii, dar şi cu Dumnezeu. 

Valoarea tuturor valorilor este viața. Toate celelalte valori se 
raportează la această supremă valoare care face inteligibile 
comportamentele contradictorii ale oamenilor. Toate actele omului vin 
în prelungirea şi în întărirea acestei valori supreme, viaţa, obiect al 
metafizicii şi al întâlnirii acesteia cu credința. Mântuirea, dobândirea 
vieții veşnice, reprezintă atât ținta oricăror încercări metafizice de 
înțelegere, cât şi aspirația cea mai de seamă a credinciosului. 
Metafizica şi credinţa, fațete ale aceloraşi acte de conştiinţă, „căderea” 
şi „ridicarea” îl pun pe individul singular, prin intermediul iubirii, faţă 
în faţă cu Absolutul, cu Dumnezeu: „Două lucruri fundamentale: întâi, 
că omul se simte mai bun decât este, în sensul că simte în el 
posibilitatea de a se întoarce la ceea ce a fost. În al doilea rând, că 
această posibilitate sau necesitate a sa de a se întoarce la ceea ce a fost 
provine din faptul că el, într-un moment dat, a păcătuit.”” Iubirea, 
actul fundamental al credinţei este deopotrivă instrumentul cunoaşterii 
metafizice: „Orice cunoştinţă poate fi căpătată numai în măsura în 
care conştiinţa noastră ia o atitudine, şi anume... o atitudine simpatică 
față de obiectul respectiv, şi cu atât mai completă va fi cunoştinţa, cu 
cât interesul, iubirea noastră pentru obiectul corespunzător va fi mai 
puternică.” Conştiinţa se închide şi se deschide în funcţie de iubire. 
Numai cine iubeşte cunoaşte. 

Prin urmare, conştiinţa este punctul de plecare şi punctul de 
sosire în orice fel de analiză a lumii: articulațiile, structura, 
componentele (proprietăţi, relaţii şi caracteristici poziţionale) sunt 
toate înăuntrul conştiinţei şi sunt dependente de factorul timp doar în 
măsura în care timpul ţine de ordinea de fundal a conştiinţei, de 
raporturile invariabile între faptele ei: trăiri şi acte. Ele sunt toate 
actualizate într-o conştiinţă care trăieşte „acum” şi în care „acum-ul ” 
este ceea ce trăiesc eu ca ființa individuală cu viaţa mea cu tot, în 





” A se vedea: Nae Ionescu, Opere, vol. I, ed. cit., Curs de metafizică. 
Problema mântuirii în „Faust” al lui Goethe. 1925-1926, cap. Problema mântuirii, 
pp. 361-360. 

95 Nae Ionescu, Funcţia epistemologică a iubirii, în Opere, vol. I, ed. cit., p. 95, 

chiar momentul de față, după cum, în egală măsură, „acum-ul ” poate 
fi un eveniment trecut, o rememorare, dar şi ceva ce ţine de viitor, ca 
expectanţă (nădejde în limbaj creştin). Evident, pentru Nae Ionescu, ca 
pentru orice filosof creştin, toate faptele de conştiinţă sunt ordonate în 
funcţie de viitor, de credința că mântuirea e posibilă. 

Este limpede acum că, în acest model de conştiinţă, valorile şi 
actele de valorizare premerg cunoaşterea ce presupune formularea de 
propoziții. Ştiinţa este o întreprindere culturală, iar faptele ei trebuie la 
rândul lor explicate. Se înţelege că în acest punct se află, în principal, 

mărul discordiei ce a produs cunoscuta polemică „filosofia ştiinţifică 
versus „filosofia beletristică”, iniţiată de C. Rădulescu-Motru, 
responsabilă de o serie de delimitări metafilosofice, esenţiale în 
înțelegerea gândirii filosofice interbelice dominată de rivalitatea dintre 
„maiorescieni” şi „naeionescien!”. 

Revenind, în esenţă, Nae Ionescu, în actele sale diverse de 
filosofare, pleacă de la primatul vieții şi, pe cale de consecinţă, de la 
experienţele individuale ce aparţin datelor interne ale conştiinţei, cu 
convingerea că mintea noastră nu poate intra într-o relaţie cu un obiect 
extern nemodelat de ea însăşi. Prin urmare, în viziunea sa, nu adevărul 
este important de urmărit, cât mai degrabă obiectivitatea, adică spaţiul 
intersubiectiv de întâlnire a conştiințelor individuale. Aşa se explică 
de ce tema centrală a gândirii lui Nae Ionescu nu era adevărul 
(corespondenţă), considerat de maiorescieni ca fiind placa turnată a 
actului de filosofare, cât mai degrabă misterul constituirii intersubiectivității 
Şi, prin aceasta, a cunoştinţelor într-o lume a „monadelor” care sunt 
indivizii umani singuri cu ei înşişi. Pe scurt, obiectul este obiect de 
conştiinţă care apare într-o minte individuală. Dacă el este împărtăşit 
şi de alte minţi, avem o cunoştinţă. Dacă nu, atunci avem o impresie, o 
părere. Important este, dacă adopţi o atitudine cognitivă, să treci de la 
păreri şi convingeri personale la cunoştinţe, la cucerirea spațiului 
intersubiectiv al acordului. 

Plasarea actului de filosofare în conştiinţa individului a produs 
în România, prin Nae Ionescu, o cotitură filosofică, iar prin 
reprezentanții de vârf ai „tinerilor”, una general culturală. Ideea că în 
lumea spiritului, aflat în contact nemijlocit cu viaţa, individul se 
întâlneşte cu el însuşi, şi nu cu abstracţiile, a avut urmări în rândurile 

celor care considerau că au ceva personal de spus în cultură. Prin 
urmare, am putea spune că prin Nae Ionescu se instituie atât o nouă 
tradiţie de cercetare filosofică aflată în conflict cu vechea tradiţie de 
extracție maioresciană, cât şi o nouă paideia, surprinsă de Mircea 
Vulcănescu în expresia „pedagogie negativă”*: „Pedagogia negativă a 
lui Nae Ionescu era opusă oricărei amenităţi şi bunăvoinţe, situându-se 
din acest punct de vedere în totală opoziţie cu solicitudinea lui 
Maiorescu. Tehnica lui era una a incitării şi respingerii primejdioase la 
care rezistau foarte puţini... Pornind de la ideea unei preeminente 
ontologice a potenţialității în raport cu actul (concretizarea), Nae 
Ionescu pândea pe fiecare şi îl împingea în direcția manifestării, a 
ieșirii din sine, apreciind apoi că «era ceva de capul lui», sau că — de 
vreme ce «şi-a frânt gâtul» — «nu era nimic de capul lui». 

Gândirea lui Nae Ionescu a repoziţionat individul şi conştiinţa 
individuală în ansamblul culturii savante româneşti, gândită, dominant 
în epocă, ca o imitație a culturii apusene. Or, prin acest model 
atitudinal, perspectivele s-au schimbat radical după principiul că nu 
există fapte, obiecte în afara conştiinţei. Toate obiectele sunt obiecte 
de conştiinţă, ele se constituie şi sunt trăite doar într-o conştiinţă 
individuală. Conştiinţa trăieşte în şi prin propriile date interne într-un 
flux temporal unitar actualizat şi într-o formulă individuală, unică şi 
indivizibilă, de personalitate. Nae Ionescu, cum remarca şi Mircea 
Eliade, cerea „înainte de toate, o totală sinceritate faţă de sine şi faţă 
de ai tăi. Nu ştii decât ceea ce trăieşte tu; nu rodeşti decât în măsura în 
care te descoperi pe tine. Orice drum este bun dacă duce în inima 
fiinţei tale, dar mai ales drumurile subterane, marile experienţe 
organice, riscurile, aventura. Un singur lucru e esențial: să rămâi tu, să 
fii autentic, să nu-ți trădezi fiinţa spirituală... Pe Nae Ionescu nu-l 
interesa decât un singur lucru: să fii tu însuţi”. 

Conştiinţa individuală este, aşadar, primum movens de la care 
trebuie să plecăm ca premisă şi temei în toate întreprinderile noastre 





”5 Mircea Vulcănescu, Nae Ionescu aşa cum l-am cunoscut, ed. cit., Pedagogia 
negativă, pp. 147-148. 

” Emil Stan, Op. cit., p. 127. 

8 Mircea Eliade, ... Şi un cuvânt al editorului, în vol. Nae Ionescu, Roza 
vånturilor, Bucureşti, Editura „Roza Vânturilor”, 1990, pp. 436-436. 

de valorizare şi cunoaştere. Noi nu ştim nimic despre noi înşine în 
absența  experimentării datelor de conştiinţă.  Potenţialităţile 
conştiinţei, ca formă de viaţă, se dezvăluie doar indivizilor, celor care 
trăiesc, care actualizează în experienţe personale „datele de fundal” 
înscrise în chiar natura ei internă. Aşa se explică de ce pentru Nae 
Ionescu experiența este totdeauna interioară, fiind formă de trăire a 
datelor interne ale conştiinţei, care se „descarcă” şi se exprimă în 
valori care la rândul lor devin forme vizibile, încarnări expresive în 
opere. Doar prin conştiinţă se face trecerea de la posibil către real, la 
ceea ce dobândeşte timp şi configuraţie identitară. 

Nae lonescu a fost filosoful care a gândit plecând de la un 
contact cu viața însăşi. Din acest punct de vedere, el este mai apropiat 
ca spirit filosofic de Nietzsche decât de fenomenologia lui Husserl. El 
nu are în vedere conştiinţa transcendentală şi nu e interesat de o 
reformă în ştiinţă. În acest punct, ca şi în multe altele, Nae Ionescu se 
desparte de temele centrale fixate de agenda filosofică europeană 
neokantiană care a inspirat în mare măsură practica filosofică a 
maiorescienilor contemporani lui. Filosofia înțeleasă ca metafizică şi 
ca „mărturisire lirică” practicată de Nae Ionescu nu putea intra în 
dialog cu filosofia gândită erudit şi practicată de experţi, filosofia ca 
sistem enciclopedic” ce privilegia pozitivist teoria cunoaşterii şi 
comentariul filosofic centrat pe istoria filosofiei: „Atâta timp, prin 
urmare, cât filosofia a rămas în adevăr preocuparea metafizică a 
construirii viziunii de ansamblu a universului, nici nu a simțit 
omenirea nevoia unei delimitări precise în discipline filosofice. Şi 
atunci, logică, psihologie, teorie a cunoștinței, morală, estetică şi 
celelalte erau probleme care se împleteau şi, împletindu-se, prezentau 
nu realitatea însăşi, ci realitatea vieţii spirituale. Dar, în momentul 


” Ilustrativă pentru întreaga orientare „maioresciană” de a practica filosofia 
este şi lucrarea lui Nicolae Bagdasar dedicată istoriei filosofiei româneşti, concepută 
pe sistem disciplinar, ca o „colecţie” de discipline filosofice (filosofia pură — logică, 
epistemologie, metafizică, estetică, filosofia dreptului, filosofia istoriei, filosofia 
culturii, filosofia istoriei), domenii aflate în raporturi reciproce de exterioritate, fără a 
putea fi derivate dintr-un principiu filosofic unitar. A se vedea, în acest sens, şi 
Gheorghe Vlăduţescu, Introducere la Nicolae Bagdasar, Scrieri, Ediţie îngrijită, 
introducere şi note Gh. Vlăduţescu, Bucureşti, Editura Eminescu, 1988, pp. V-XX. 

când... sufletul omenesc nu a mai fost destul de bogat, când 
necesitatea aceasta spirituală de opunere a individului în fața 
universului sau de împăcare a individului cu întreaga existență a căzut, 
în momentul acesta tradițiunea gândirii filosofice s-a realizat, însă 
transformată, adică a devenit un fel de cercetare metodică asupra 
filosofiei care se făcea până atunci. Şi atunci... a apărut filosofia care 
nu era decât cercetarea filosofiei anterioare — activitate spirituală care 
a deschis calea la noi probleme, care a deschis calea problemei istoriei 
filosofiei, a problemei enciclopediei filosofiei, nu în înţelesul în care 
se face la noi acum, ci în înțelesul sistematizării filosofiei.”1% 

Înclinaţia către metafizică, cerința de echilibru şi unitate a 
gândirii personale cu lumea, a fost la Nae Ionescu majoră, vitală. Toţi 
discipolii lui de prim-plan au moştenit această cerință, Noica, Eliade, 
Cioran, Vulcănescu, fiecare în felul lui. În consecinţă, nu trebuie să ne 
surprindă faptul că termenul-prim al construcției filosofice a lui Nae 
Ionescu este individul uman în care se actualizează, într-un mod unic 
şi irepetabil, cea mai înaltă formă de viaţă, care este conştiinţa. Prin 
urmare, prin intermediul conştiinţei individuale, viaţa „lucrează”, 
inclusiv asupra ei înseşi, printr-o trecere de la potențial la actual. 
Conştiința individuală este, prin analogie cu Dumnezeu, „lucrătoare”. 
Ea este forță, este putere, şi se afirmă prin propria ei natură de viață. 
Totul în această lume este un spectacol al vieţii, de care luăm act prin 
conştiinţa noastră individuală. Totul e „aventură”, pentru că niciodată 
nu ştim încotro ne duce viaţa. Noi trăim viața şi o consumăm în 
propria conştiinţă, fără să avem reprezentări a priori ale direcţiei în 
care ne îndreptăm şi ale scopului pe care-l avem de îndeplinit. Or, 
acest fapt îl trăim cu o nelinişte de nimic ostoită, producătoare de 
suferință permanentă, care ne constrânge să ne reîntoarcem continuu 
către noi înşine în căutare de echilibru existențial. 

Căutarea putinței de a trăi într-o lume în care nu există 
certitudini în absenţa rezultatelor propriilor căutări este, pentru orice 
individ uman înzestrat cu sensibilitate, izvorul metafizicii, al elaborării 





100 Nae Ionescu, Curs de teorie a cunoștinței, 1925-1926, în Opere, vol. I, ed. 
cit., pp. 224-225. 

acelor cunoştinţe care pentru el au o valoare absolută. Metafizica nu 
este o activitate a conştiinţei în rândul celorlalte activități, pentru că ea 
e producătoare a precondiţiilor de sens pentru toate celelalte fapte şi 
experienţe ale conştiinţei. Ea este în căutarea echilibrului existenţial, a 
putinţei de a trăi survenită din căutarea unui acord sufletesc între noi şi 
lume, precondiţie de sens pentru toate celelalte fapte ale conştiinţei. 

Prin urmare, în ordinea profunzimii, trăirile de conştiinţă legate 
de dobândirea echilibrului existenţial premerg orice fel de alte trăiri 
ale conştiinţei, care-şi capătă sensul prin raportare la precondiţiile de 
sens care sunt de natură metafizică şi, în calitatea lor de credinţe, au o 
valoare absolută. Relaţia este de la temei la întemeiat, de la 
precondiţia de sens la sensul însuşi. 

Metafizica, în înţelesul lui Nae Ionescu, ţine de ceea ce numim 
astăzi datele de fundal ale conştiinţei, care, în calitatea lor de trăiri 
actualizate într-o conştiinţă individuală, sunt în ultimă instanţă valori- 
scop, axe care îndrumă viaţa, sisteme de credinţe cu rol de fundament 
pentru toate celelalte acte de conştiinţă. Acestea produc în fiecare 
dintre noi un echilibru existențial pentru că îi dau vieţii o orientare, un 
sens către, iar lumea se îmbrăcă de înțeles şi ne devine familiară. 
Trăirea vieții individuale este posibilă, aşadar, numai în contextul unei 
proiecții metafizice asupra lumii, aptă să producă o „osatură 
existenţială”, un sistem credinţe (cunoştinţe) cu o valoare absolută 
pentru individul în cauză. 

În această situaţie, metafizica este o dispoziție naturală care-şi 
are întemeierea în formula de personalitate a fiecărui individ şi are, 
prin această raportare la sine, la propriul echilibru existenţial, o 
valoare absolută. Absolutul este astfel instituit ca sistem de credinţe cu 
valoare existenţială individuală, fapt care-i izolează pe indivizi. Din 
acest punct de vedere, viziunea lui Nae Ionescu este leibniziană. 
Monadele constituie lumea şi ele nu au ferestre. În viaţă fiind, nimeni 
nu ne poate înlocui. Fiecare se lămureşte pe sine însuşi şi nu are 
posibilitatea să trăiască viața altuia. Fiecare este responsabil de sine şi 
de propriile trăiri şi fapte. Drumul de la viață către moarte îl parcurgi 
de unul singur şi, dacă eşti credincios, alături de tine se află numai 

Dumnezeu. Individul se află singur față în față cu sine şi cu 
Dumnezeu. 

Istoria filosofiei, din această perspectivă, este o înşiruire de 
sisteme de metafizică, precum mărgelele pe aţă. Între ele există doar 
raporturi de contiguitate, nefiind prin urmare comensurabile. Asemănările 
dintre ele sunt doar fipologice şi stilistice, aşadar, o istorie a filosofiei 
de tip hegelian, care relevă o înlănţuire logică a ideilor în care 
temporalul (istoricul) coincide cu logicul în mod necesar, este o 
construcție arbitrară: „Adversar hotărât al istoriei filosofiei, înţeleasă 
ca proces continuu de evoluție organică şi progresivă a gândirii 
omeneşti, dl Nae Ionescu — denunţând presupozițiile învăluite abil în 
dosul unei asemenea concepții, precum şi confuziile şi jumătățile de 
idei cărora le dă naştere — nu admite decât o tipologie a spiritului 
uman, desprinsă din contingenţele de timp şi spaţiu. Pentru Domnia 
sa, nu există, la drept vorbind, o filosofie. Ci numai filosofi şi o 
activitate deosebită a lor: filosofarea. Există, de asemenea, familii de 
filosofi, înrudite fie după problematică, fie după sistematica filosofiei 
lor. Dar aceste înrudiri nu subsumează pe filosofi, făcându-i să 
comunice în aceeaşi realitate. Ele sunt numai psihologice, temperamentale; 
similitudini de material de construcție, sau de neliniști. În activitatea 
de filosofare, fiecare gânditor este singur. De aceea, originalitatea are, 
în filosofie, un sens deosebit. Ea nu înseamnă a gândi cum nu s-a mai 
gândit până acum, ci numai a gândi direct, prin sine, propriu. Aceasta 
şi face că cultura filosofică nu foloseşte adevăratului filosof la mare 
lucru. Căci, singurul rod al lecturilor, ceea ce poate înţelege, e ceea ce 
dă din sine. Filosofia apare astfel nu ca o disciplină care tinde să se 
constituie ca ştiinţă, ci ca o funcțiune superioară de echilibrare a 
personalităţii gânditoare în raport cu lumea întreagă a experienței 
posibile; cu alte cuvinte, ca o activitate aristocratică de lux, a câtorva, 
organic incapabili să se echilibreze altfel. Poziţiile întâlnite în istorie 
fie nu alcătuiesc o succesiune supusă unui ritm interior de devenire, ci 
o juxtapunere de atitudini cu rădăcini deosebite. De identitatea de 
vocabular a unei epoci, ca şi de preponderența unui sistem într-un 
anumit moment istoric nu dă seama istoria filosofiei, ci cercetarea 
împrejurărilor sociale care au dat naştere unui anumit tip spiritual.” 





10! Mircea Vulcănescu, Gândirea filosofică a Domnului Nae Ionescu [II], în 
Mircea Vulcănescu, Opere I, ed. cit., pp. 405-406. 

Schimbarea de atitudine adusă de Nae Ionescu în practicarea 
filosofiei româneşti — perspectivă vitalistă şi funcțională asupra 
experienței şi conştiinţei, privilegierea individului şi a trăirilor conştiinţei 
individuale, alianţa între filosofie şi religia creştin-ortodoxă, ideea că 
metafizica produce cunoştinţe absolute, respingerea relevanţei istoriei 
filosofiei pentru gândirea filosofică într-o interpretare stilistică şi 
tipologică a gândirii, respingerea ideii de evoluție în sens darwinian, 
în numele creației divine şi al revelației etc. — nu numai că l-a 
singularizat pe Nae Ionescu în cultura filosofică românească, dar a 
produs în mai toate mediile intelectuale româneşti, laice şi teologice, 
iritare. Lumea românească era dominată atât de mult de convingerea 
că filosofia este o variantă a muncii ştiinţifice, încât prezenţa lui Nae 
Ionescu ca filosof la catedră, dar şi în ziaristică, i-a produs un veritabil 
şoc cultural până şi lui Călinescu, obişnuit cu formele avangardiste de 
exprimare literară şi intelectuală: „EI (Nae Ionescu n.n.) vorbeşte fără 
nici un sistem de vedere în scopul de a produce în ascultător neliniştea 
metafizică urmând să provoace înaintea oricărei organizațiuni filosofice 
«trăirea problemelor», «experiența», «aventura». Când ceva i se pare 
nelămurit, profesorul îşi mărturiseşte nelămurirea, aşteaptă ca 
problema să rodească singură, să se dezlege de la sine. Învățătorul 
porneşte de la conceptul de viață, socotită ca o dramă a umanităţii, ca 
suferință, şi-i scrutează finalitatea pe care o descoperă în mântuire 
(soteria) prin omenirea întreagă (simpatia). Aceste idei, puţin curente 
la Universitatea noastră de după răsboiu, puteau să atragă prin inedite, 
totuşi n-ar explica fanatismul ciracilor. Adevărul e că Nae Ionescu nu 
construia un sistem, ci propaga o acţiune, al cărei program rămânea 
mereu în alb. Din teoria «trăirii» el scoate invitaţia la «aventură»... 
Învățătorul îi cheamă (pe studenți n.n.) la Universitate spre a le 
ponegri filosofia contemplativă şi-i ia la braţ la redacţie spre a face cu 
ei «experienţe». El nu are personal şi principial nici o filosofie afară 
de aceia cuprinsă în hotărârea de a primi directive de la viață.” În 
viziunea lui Călinescu, Nae lonescu este un banal oportunist, dotat 
însă cu inteligență şi cultură: „Nae Ionescu e un sofist, un balcanic 
(n. Brăila), punându-şi oportunismul în termeni hegelieni şi diltheyeni, 

de o inteligență şi de o informaţie indiscutabile. Este un cabotin 
superior.” 

Acelaşi şoc cultural l-a produs Nae Ionescu şi în lumea 
universitară. Corpul profesoral constituit din urmaşii lui Titu 
Maiorescu l-a respins fără a-l înfrunta, ca filosofi, în mod public prin 
articole sau studii metafilosofice, comparative, de autolămurire. A 
existat un fel de „război rece” între cele două şcoli filosofice rivale, 
chiar dacă „temperatura” a crescut în anumite împrejurări, cum ar fi 
episodul legat de dezavuarea publică a „filosofiei mistice” de către 
Constantin Rădulescu-Motru, precum şi declanşarea unei dezbateri 
publice pe tema filosofie ştiinţifică versus filosofie beletristică”. Se 
ştie, şi faptul nu este lipsit de importanţă în ce priveşte atmosfera 
filosofică interbelică, că Rădulescu-Motru este cel care l-a 


102 G, Călinescu, Istoria literaturii române de la origini şi până în prezent, 
Bucureşti, Fundaţia pentru Literatură şi Artă, 1941, pp. 866-867. Cum arată Ion Dur, 
care a surprins multiple corelaţii între gândirea filosofică de tinerețe a lui Noica şi 
prezența culturală şi jurnalistică a sa în publicaţiile timpului, George Călinescu a 
manifestat o pregnantă cecitate față de „invazia adolescenților” în cultură. A se vedea: 
Ion Dur, Noica între dandysm şi mitul şcolii, Bucureşti, Editura Eminescu, 1994, în 
mod special capitolul Călinescu şi „invazia adolescenților” , pp.44-56. 

103 Intenţiile lucrării de faţă nu îngăduie o evaluare a acestei polemici. O 
bibliografie minimală a dezbaterii publice filosofie ştiinţifică vs. filosofie beletristică, 
accesibilă fără efortul parcurgerii necesare a publicisticii interbelice, trebuie să 
cuprindă următoarele titluri: C. Rădulescu-Motru, Învățământul filosofic din România 
şi Ofensiva contra filosofiei ştiinţifice, în vol. Filosofie şi națiune, Ediţie îngrijită, 
studiu introductiv şi note de Constantin Schifirneţ, Bucureşti, Editura Albatros, 2003, 
pp. 120-129 şi, respectiv, pp. 285-288; Mircea Vulcănescu, seria de articolele apărute 
în Opere, 1, Pentru o nouă spiritualitate filosofică, ed. cit.: Filosofie ştiinţifică, 
Universitate şi Ortodoxie, pp. 309-319; La sărbătorirea profesorului Rădulescu- 
Motru, pp. 320-324; Niculae Ionescu. Schema generală a unui curs de filosofie a 
religiei, pp. 382-387; Gândirea filosofică a domului Nae Ionescu [1]. Note pentru un 
comentar, pp. 388-403; Gândirea filosofică a domului Nae Ionescu [II], pp. 404-414; 
Gândirea filosofică a domnului Nae Ionescu [II], pp. 415-421; Constantin Schifirneţ, 
C. Rădulescu-Motru, Viaţa şi faptele sale, Bucureşti, Editura Albatros, 2004, cap. IX, 
Relaţiile cu Nae Ionescu, şi Dora Mezdrea, Nae Ionescu, Biografia, Volumul III, 
Brăila, Editura Istros, 2003, pp. 5-88. Aceste din urmă lucrări relevă, printr-o analiză a 
documentelor epocii, contextul cultural, intelectual şi universitar al rivalității dintre 
„maiorescieni” şi naeionescieni”, inclusiv reacțiile pamfletare ale lui Lucian Blaga din 
revista „Saeculum”, 5/1943, articolul Automatul doctrinelor, la articolele semnate de 
Rădulescu-Motru pe tema stilisticii gândirii româneşti. 

recomandat pe Nae Ionescu la catedră, considerându-l, într-un fel 
sau altul, discipol al său, mai ales că acesta îi preluase, într-o 
terminologie proprie, chiar o serie de convingeri filosofice: ideea că 
ființa umană este constituită dintr-un ansamblu de virtualităţi ce se 
realizează organic, ideea culturii ca actualizare a dispoziţiilor 
sufleteşti, unitatea psihofizică a individului uman, personalitatea de 
vocaţie etc. Pe de altă parte, Nae Ionescu însuşi se considera 
continuatorul liniei adepților „realismului organic”, „adică putinţa de 
a percepe realitatea potrivit cu legile şi logica viului, a vieții, şi nu 
împrumutându-i schemele raţiunii abstracte şi teoriilor de cabinet”, 
ilustrat, printre alţii, de Kogălniceanu, Hasdeu, Eminescu, N. lorga şi 
C. Rădulescu-Motru, care şi-au exercitat funcțiile creative ale minții 
plecând, cum va spune Noica, de la „materialul românesc de reflecţie”. 
Fără să insistăm pe această linie a unei organicități a gândirii 
filosofice româneşti şi a unei înrudiri de credințe filosofice între C. 
Rădulescu-Motru, Nae Ionescu şi „tânăra generaţie” — linie ce va 
trebui în viitor cercetată cu mijloacele profesionalizate — trebuie 
spus, cum remarca şi Mircea Vulcănescu, că ideile lui Rădulescu- 
Motru stau „în germene la temelia celor mai multe din teoriile d-lui 
Nae lonescu”'% şi că discipolul duce mai departe „gândul” 
maestrului său într-o direcţie în care acesta îşi actualizează propriile 
potenţialități. 

Semnalăm, fără să insistăm, că viitorul cercetător al acestei 
probleme va trebui să lămurească, pe de o parte, conflictul şi 
rivalitatea metafilosofică dintre cele două şcoli şi, deopotrivă, 
complementaritatea, uneori chiar unitatea tematică şi metodologică, în 
practica filosofică efectivă a cercetărilor reflexive privind „fenomenul 
românesc”. 

Oricum, la nivel metafilosofic, conflictul dintre cele două 
paradigme era insurmontabil. Reprezentanţii Şcolii lui Titu Maiorescu 
operau cu „experienţa” în sens „realist”, iar modelul lor de filosofie 





104 Dan Zamfirescu, La început de drum, în vol. Nae Ionescu. Roza vânturilor, 
ed. cit., p. 2. 

195 Mircea Vulcănescu, Niculae Ionescu. Schema generală a unui curs de 
filosofie a religiei, în Opere. 1. Dimensiunea românească a existenţei, ed. cit., p. 399. 

era „ştiinţific”, gândit în acord cu datele ştiinţelor naturii şi în 
prelungirea cunoştinţelor ştiinţifice, în vreme ce naeionescienii operau 
cu „experienţa” în sens subiectivist, iar modelul lor atitudinal de 
filosofie era, cum remarca Nae Ionescu însuşi, mai aproape de artă şi 
de experienţele artistice. 

Prezenţa filosofiei transcendentale a lui Kant era copleşitoare în 
gândirea maiorescienilor, în primul rând convingerea că după Kant 
preocupările de metafizică trebuie eliminate din câmpul reflecțiilor 
filosofice „serioase”. Într-un anumit fel, filosofia lor era orientată 
pozitivist în convingerea că ştiinţa produce cunoaştere în sensul 
autentic al cuvântului, în vreme ce filosofia trebuie să facă 
generalizări ale acestor cunoştinţe şi să le privească din perspectiva 
întregului. Această filosofie se făcea în numele unei umanități 
generice şi a unui subiect transcendental, privilegiind abstracțiile, 
logica, teoria cunoaşterii, filosofia ştiinţei, rațiunea şi gândirea 
discursivă. O astfel de filosofie intens raţionalizantă şi saturată de 
spiritul ştiinţei şi de credinţa în propria „ştiințificitate”, secularizată şi 
de-a dreptul atee, nu putea să accepte că se poate filosofa în absenţa 
spiritului ştiinţific şi în răspăr cu acesta, că ideea de experienţă trimite 
la ceva intern, respectiv la individul concret, gândit psihologic, şi la 
identificarea trăirii cu gândirea ca activitate intențională, la privilegierea 
descrierii stărilor de conştiinţă în dauna explicaţiilor cauzale, ori la 
minimalizarea gândirii discursive în favoarea intuiţiei nemijlocite, 
inclusiv la primatul individului, cu stările sale, în raport cu subiectul 
generic etc. 

Maiorescienii erau, am putea spune, striviți intelectual de 
prezenţa filosofiei lui Kant şi, mai ales, de gândirea neokantienilor, 
care respingeau ideea de cunoaştere metafizică în numele ştiinţei 
producătoare de cunoştinţe veritabile şi, cum arătam, privilegiau ideea 
unei filosofii orientate enciclopedic în jurul teoriei cunoaşterii. Cu 
astfel de convingeri filosofice, cum să admiţi că metafizica produce 
cunoştinţe absolute şi că ele îşi au originea în nevoia de acord cu tine 
însuţi? Cum să accepţi că la un curs de logică s-ar putea preda 
problema mântuirii, şi la cursurile de metafizică s-ar putea face 
trimiteri bibliografice la Biblie, la Părinţii capodocieni ori la alte 
resurse teologice răsăritene şi apusene? Gândirea lui Nae Ionescu era 
de-a dreptul scandaloasă, pentru că-l aşeza pe individ în centrul lumii 

şi vorbea în numele trăirilor şi experiențelor sale religioase. Să vorbeşti 
de la catedră despre funcţia epistemologică a iubirii, să-i comentezi pe 
Sfinții Părinţi şi să faci abstracţie de ştiinţă, să explici că obiectele fizice 
ale lumii sunt un produs al conştiinţei, era pentru toţi cei educați în 
spiritul ştiinţei o probă de obscurantism într-o lume secularizată. 

Punerea individului, cu experienţa lui internă, în centrul lumii şi 
neglijarea tradiției filosofice a raționalismului, a conştiinţei generice şi 
a subiectului transcendental erau, în ordinea filosofiei didactice, ceva 
cu totul inacceptabil chiar pentru C. Rădulescu-Motru, care gândea 
filosofia dintr-o dublă perspectivă: „Filosofia este ştiinţă şi poezie în 
acelaşi timp. Ca ştiinţă, ea are o dezvoltare liniară şi continuă. 
Soluțiile găsite marilor probleme, întrucât gândirea lor s-a făcut prin 
metode de cercetare ştiinţifică, se înşiră, legându-se între ele, într-o 
ordine unitară. Filosofia, ca ştiinţă, se dezvoltă ca şi oricare ştiinţă 
specială. Însă filosofia este şi poezie, prin aceea că ea îşi propune să 
treacă dincolo de datele experienței şi să-şi aranjeze o lume de 
simboluri, în care sufletul omenesc să-şi afle concepții multumitoare 
despre rostul său în lume şi în viață. Ca ştiinţă, ea este în serviciul 
dorinţei de a pricepe în chip cât mai obiectiv lumea înconjurătoare; ca 
poezie, ea este în serviciul dorinţei de a împăca sufletul cu natura... În 
fiecare ţară, pe lângă filosofia ştiinţifică avem filosofia beletristică. 
Una eternă, dar rece; cealaltă efemeră, dar vie, fiindcă ţine seama de 
toate idiosincraziile temperamentului omenesc.”!% 

În ciuda recunoaşterii acestei duble deschideri a filosofiei către 
ştiinţă şi poezie (artă), C. Rădulescu-Motru admitea în învăţământul 
superior doar linia „ştiinţifică” a filosofiei, fiind influenţat decisiv de 
modelul filosofiei didactice a maestrului său Titu Maiorescu, care 
considera că alături de ideea competenţei trebuie să troneze şi aceea a 
imparțialității. Profesorul nu trebuia să expună la catedră propriile 
preferinţe filosofice şi nici să predea opinii proprii ori ceea ce el însuşi 
a gândit şi cercetat despre un capitol sau altul al filosofiei. 

Tot de pe poziţia acestei paradigme, Nicolae Bagdasar îi face lui 
Nae lonescu, postum, un portret de-a dreptul demolator. De fapt, 





106 Constantin Rădulescu-Motru, Învățământul filosofic din România, în vol. 
Filosofie şi naţiune, Ediţie îngrijită, studiu introductiv şi note de Constantin 
Schifirneţ, Bucureşti, Editura Albatros, 2003, p. 121. 

Bagdasar pare a fi singurul dintre maiorescieni care a respins 
paradigma filosofică în care s-a plasat Nae Ionescu, plecând de la o 
cercetare a cursurilor stenografiate, Istoria logicii (1941), Metafizica I 
(1942), Logica I (1943), Metafizica II (1944), apărute postum grație 
cunoscutului comitet de tipărire a operei lui Nae Ionescu. Din păcate, 
economia lucrării nu permite un comentariu al criticii lui Bagdasar şi, 
desigur, o critică a criticii. Pe scurt, N. Bagdasar după ce face o scurtă 
prezentare a biografiei lui Nae Ionescu, trece la o analiză caracterială 
şi filosofică, subliniind, pe de o parte, că Nae Ionescu era superficial şi 
nu avea competențele filosofice cerute unui profesor universitar care 
avea în sarcină predarea de cursuri în specialitatea logică şi 
metafizică. Pe de altă parte, Nae Ionescu avea structura sufletească a 
unui cabotin dornic să fie în prim-planul vieţii publice, aplecare ce şi- 
o satisfăcea prin cultivarea paradoxului în filosofie: „Paradoxal şi 
sofistic, Nae Ionescu iubea cu pasiune acrobaţia intelectuală, jonglând 
dezinvolt cu ideile, sacrificând cu dragă inimă consecvenţa în gândire 
şi ideea politică fructuoasă. Ceea ce-l interesa pe el în primul rând nu 
era să afirme o idee mai fecundă sau mai veridică, ci una cât mai 
«originală», una care să frapeze, să-l singularizeze, pentru a-l face cât 
mai interesant şi a atrage atenția asupra lui. Lipsit de convingeri, el îşi 
schimba atitudinea, repudia cu uşurinţă o idee pe care o susţinuse cu 
tărie în ajun, dacă aşa i se părea că îi şade mai bine.” 

Riguros vorbind, critica lui N. Bagdasar este aproape imposibil 
de rezumat, din cel puţin două motive. Primul se referă la faptul că 
Bagdasar face o critică sterilă, pentru că nu-i opune filosofiei lui Nae 
Ionescu o altă filosofie aptă să răspundă mai bine întrebărilor şi 
provocărilor cursurilor lui Nae Ionescu. Al doilea motiv, în strânsă 
legătură cu primul, vizează lipsa de metodă a criticii lui Bagdasar. 
Acesta extrage din contextul cursurilor lui Nae Ionescu acele fraze 
care contravin propriilor sale convingeri filosofice şi pe care le 
combate folosind proceduri sofistice de tipul argumentului autorității 
ori ale adevărurilor filosofice „ştiute de toată lumea”. În esenţă, textul 





107 Nicolae Bagdasar, Opere II, Portrete, Ediţie îngrijită de Rodica Pandele şi 
Gh. Vlăduţescu. Prefață de Nicolae Bagdasar. Postfață şi note de Gh. Vlăduţescu, 
Bucureşti, Editura Academiei, 2006, p. 94. 

lui Bagdasar nu este o critică filosofică a filosofiei lui Nae Ionescu, ci 
un exerciţiu retoric de respingere totală, în convingerea lui, a unei 
rătăciri intelectuale ce foloseşte în mod nelegitim filosofia şi vocabularul 
filosofiei pentru atingerea de ținte lumeşti, nefilosofice. Respingerea 
gândirii lui Nae Ionescu de către N. Bagdasar ilustrează ideea 
imposibilității dialogului între paradigme filosofice concurente şi 
întăreşte convingerea celor care susţin că în astfel de situaţii trebuie să 
acceptăm realitatea că filosofia se poate practica în configurații 
teoretic reciproc contradictorii. 9 

Revenind la firul iniţial al argumentaţiei privind reevaluarea 
valorilor întreprinsă de „tânăra generaţie”, este limpede acum, după 
incursiunea în modelul de conştiinţă elaborat de Nae Ionescu, de ce 
ideea primatului gândirii pure, discursive, şi mitul iluminist al ştiinţei 
generatoare de progres neîntrerupt, libertate, fericire individuală şi 
colectivă etc. sunt respinse de „tânăra generaţie” în numele noii 
înțelegeri a conştiinţei, în care primează factorii atitudinali, trăirea 
actelor de conştiinţă şi cunoaşterea intuitivă nemijlocită, ce instituie 
alte valori-scop apte să fundeze noile practici culturale produse în 
Europa contemporană lor. 

Mircea Vulcănescu, precum spuneam, un observator atent al 
prezenţei publice a „tinerei generaţii”, face un inventar exhaustiv al 
acestor valori pentru a ilustra primatul trăirii actelor de conştiinţă şi al 
cunoaşterii intuitive în raport cu logica cunoaşterii ştiinţifice şi a 
„valorilor” gândirii discursive. Patru sunt, în opinia lui Vulcănescu, 
aceste valori: a) setea de experiență (aventura gândirii), „voinţa de 
încercare directă, înlăturarea opreliştilor raţiunii — aceste idola 
temporis ale veacului al XIX-lea”; b) autenticitatea, „voinţa de a fi aşa 
cum eşti, de a înlătura orice constrângere din afară, orice conformism 
nerecunoscut dinlăuntru”; c) spiritualitatea, „voinţa de a te depăşi, 
nevoia de absolut pe care tânărul o găseşte în sufletul său, cerința de 
veşnicie”, d) tensiunea dramatică, tragismul, criza, punctul crucial al 
experienţei trăite de „tânăra generaţie”, tensiune din care rezultă 





108 A se vedea: Mircea Flonta, Stiluri de filosofare şi tradiţii filosofice, în Cum 
recunoaştem Pasărea Minervei? Reflecţii asupra percepției filosofiei în cultura 
românească, Bucureşti, Editura Fundaţiei Culturale Române, 1998, pp. 11-32. 

contrariile: tendința către realizarea de sine versus tendinţa de 
autodepăşire, dorinţa de echilibru şi de linişte interioară versus 
necontenita prefacere a vieţii, dorința anarhică de libertate versus 
nevoia de disciplină severă. „De aici însă drumurile se despart. Căci, 
constatarea lucidă a tragismului duce pe unii la negafivism, pe alţii la 
agonie, pe alţii la disperare. Ca să scape de disperare, unii se aruncă 
orbeşte în acțiune, pe când alţii îşi proclamă cu pathos disperarea, 
căutând, în exprimare, o linişte, o adormire. Alţii răspund acestei 
constatări cu o mişcare de refuz, de înăbuşire voită a lucidităţii. E 
soluţia pesimismului eroic, recomandată de unii. Alţii îşi propun să-şi 
reconstituie armătura interioară a sufletului printr-un act gratuit, prin 
aderarea voită la o anumită ideologie definită. Alţii proclamă ideea 
unei resemnări în istorie, a unei renunţări la universalitate. Alţii cer, 
mai precis, o acțiune hotărâtă şi fără iluzii. Alţii cred că antinomia e 
inevitabilă şi necesară pentru zămislirea omului nou. Alţii nu văd altă 
soluţie decât rugăciunea. În sfârşit, alţii încearcă să realizeze un 
echilibru intelectual al acestor divergențe. Cu aceasta însă unitatea 
generaţiei se pulverizează în curente.”"% 

Prin urmare, portretul psihologic (saturat de subiectivitate şi de 
un prea-plin al trăirii actelor de conştiinţă) al „tinerei generaţii” 
cuprinde câteva cuvinte cheie — sete de experiență, autenticitate, 
spiritualitate, tensiune dramatică, tragism, criză, negativism, agonie, 
disperare, acțiune, refuz, pesimism, aderare, resemnare, rugăciune, 
echilibru intelectual —, extrase mai degrabă din registrul trăirilor 
tumultoase decât al gândirii calme şi al valorilor stabile pe care Titu 
Maiorescu şi urmaşii lui, „bătrânii”, doreau să le permanentizeze în 
cultura savantă românească încă din a doua jumătate a secolului al 
XIX-lea. 

În consecință, reevaluarea valorilor tradiției întreprinsă de 
„tânăra generaţie” are loc de pe platforma unei individualități 
tulburate de trăiri conflictuale ale stărilor de conştiinţă, altfel spus, de 
antinomii interioare, care alimentează şi tema centrală a gândirii 
filosofice a „tinerei generaţii”: problema individualității şi a 
echilibrului spiritual. 


109 Mircea Vulcănescu, Tânăra generație..., ed. cit., pp. 70-71. 

Disonanţele sufleteşti şi cognitive care defineau profilul 
existențial al „tinerei generaţii” sunt tematizate filosofic cu precădere, 
în contextul determinării individualității culturii noastre şi al încercării 
de autodefinire culturală şi spirituală. Filosofia de tinereţe a lui C. 
Noica îşi are izvorul în acest proces general de reevaluare a valorilor 
tradiției şi de căutare a unor noi căi de reconfigurare a poziţiei 
individului în universul spiritualităţii româneşti şi al conştiinţei de sine 
româneşti. 

Acest program al reevaluării valorilor tradiţiei înscrie „tânăra 
generație” în tematica şi în ritmul de prefacere prin care cultura 
europeană însăşi trecea. În ordinea aderenţei la aceleași valori 
europene, tradiționale şi contemporane lor, „tânăra generaţie” românească 
aparține atât culturii româneşti, cât şi, pe un plan mai general, 
fenomenului cultural european. Rădăcina tematică, problematică şi 
metodologică a noii generaţii este de extracție europeană. Ea e 
sincronă cu luminile şi umbrele, cu izbânzile culturale şi intelectuale 
ale culturii europene, dar şi cu marile ei rătăciri politice şi intelectuale 
care au eşuat în tranşeele deschise de cel de-al Doilea Război 
Mondial. 

Trebuie să reținem că, în ordine general culturală, valoarea care 
unifica atunci Europa era o identitate de înţeles între naţiune, cultură 
şi stat naţional. Nu trebuie să trecem cu vederea faptul istoric 
incontestabil că în perioada interbelică, într-o nouă Europă dominată 
de state naționale apărute ca urmare a aplicării principiului naționalităților 
şi al autodeterminării popoarelor, ideea că între națiune şi cultură 
există o relaţie de identitate făcea parte din categoria lucrurilor de la 
sine înţelese şi, prin urmare, în acest orizont precomprehensiv trebuie 
să plasăm actele noastre evaluative. Dacă nu luăm în considerare acest 
fapt elementar de autopercepție general europeană şi dacă ne transferăm 
convingerile actuale, ce relaxează alianța identitară naţiune-cultură 
până la opoziţia dintre aceşti termeni — „cultura globală” e astăzi 
opusă națiunilor văzute ca fenomene localiste în curs de „desființare” 
—, atunci riscăm să ne vedem doar pe noi înşine în istorie, să afirmăm 
sau să negăm fapte ce țin de arbitrarul interpretărilor noastre, fundate 
pe prejudecata dogmatică: „Noi suntem cei buni.” Ratăm, astfel, 
posibilitatea de a înțelege modurile diferite de a fi om în propria 

istorie, prin transformarea istoriei umanităţii într-un imens proces 
politic în care verdictul este antepronunțat. Este ca şi cum am încerca 
să-i reproşăm lui Platon şi lui Aristotel, aşa cum deseori s-a întâmplat, de 
pe platforma marxismului dogmatic, că nu au luptat împotriva sclaviei şi 
inegalităţii şi că s-au situat pe poziţia idealistă a claselor dominante. 

De la această axiomă generală — culturile europene se percepeau 
pe ele însele ca individualități inconfundabile unite în jurul unor 
valori-cadru, aflate însă într-o competiţie simbolică similară jocului de 
şah — trebuie să plecăm pentru a înţelege gândirea filosofică de 
tinereţe a lui Noica, cu precădere, tematizările în jurul spiritualităţii 
româneşti şi al sensului unei filosofii româneşti. În alte cuvinte, pe 
aceeaşi tablă de şah, numită Europa, toate culturile naţionale se 
percepeau pe ele însele într-o competiţie simbolică fiind preocupate să 
facă, prin forţe proprii, mutări care să slujească interesului de 
afirmare. Am putea spune că epoca interbelică a dus la cote 
paroxistice dorințele de afirmare naţională prin cultură a tuturor 
popoarelor în întreaga Europă. Numai că războiul devastator ce a 
urmat, crimele şi suferințele pe care nimeni şi nimic nu le poate 
justifica au pus sub semnul întrebării ideea unui model cultural viabil 
fundat exclusiv pe alianţa naţiune-cultură. 

Şi românii s-au înscris în acest joc de afirmare. De aici şi obsesia 
pentru descifrarea identităţii româneşti, a individualității şi, pe această 
bază, a „vertebrării României”. Afirmarea specificităţii naționale era 
gândită, încă de la „bătrânul” Rădulescu-Motru, în termeni de destin 
individual şi colectiv (în Timp şi destin ori în Etnicul românesc. 
Comunitatea de origine, limbă şi destin). „Tânăra generaţie” considera 
că afirmarea spiritualităţii româneşti în lume este mesianică, întrucât 
noi posedăm un destin propriu în cadrul umanităţii noastre globale, pe 
care nimeni nu-l poate suplini: ,„... noi, românii, am putea îndeplini un 
anumit rol în apropierea şi dialogul între două sau trei lumi: 
Occidentul, Asia şi populaţiile de tip arhaic.” 

În viziunea „tinerei generaţii”, cultura română poseda în 
posibilitate aceeaşi demnitate ontologică ca marile culturi ale lumii, 
credință fundată, paradoxal, nu pe realizările dobândite în formele 


110 Mircea Eliade, Destinul culturii româneşti, în vol. Profetism românesc, 2, 
Bucureşti, Editura Roza Vânturilor, 1990, p. 128. 

culte de expresie (performanţe individuale), ci pe tradiția spirituală 
specifică formei răsăritene de creştinism, precum şi pe cultura 
țărănească, tradițională. Trebuie spus clar că aceste opţiuni valorice nu 
sunt conjuncturale, ci de prim-plan, în măsura în care ele sunt luate ca 
axiome de reconstrucție general culturală. Obiectivele tinerei generații 
erau clare: cultura română trebuie aşezată pe ambele picioare şi, pe 
această bază, ea trebuie să-şi afirme valorile în lume, în beneficiul ei şi 
al umanităţii. Acesta este, pe scurt, idealul autorealizării individuale şi 
colective al reprezentanţilor „tinerei generații”. 

În concluzie, Nae Ionescu a produs, prin raportare la tradiţia 
maioresciană, o remaniere de profunzime a practicii filosofice din 
România, fapt subliniat de o serie de cercetări ale lui Viorel Cernica, 
de la care am preluat sugestia unei căi fenomenologice de 
interpretare.!!! Prezenţa gândirii sale a repoziţionat, pentru a folosi 
expresiile lui Theodor Adorno, raportul dintre „esoteric” şi „exoteric” 
în filosofie, ca rezultat al distincţiei dintre interesul pentru filosofie, ce 
se referă la înclinația naturală a omului de a produce reprezentări 
despre întregul lumii, şi interesul filosofic, ce vizează ţintele, generate 
de reflecția metodică şi sistematică, pe care expertul-filosof vrea să le 
atingă. Cum arată Adorno, înclinația naturală a omului de a gândi, 
practica vieţii lui generatoare de cultură şi societare devin surse ale 
filosofării specializate, mai ales în situaţii de criză a conştiinţei, când 
aceasta se interoghează metodic asupra a ceea ce, mai înainte, părea a 
fi ceva de la sine înţeles. De aceea trebuie admis că, spre deosebire de 





11! Filosofia lui Nae Ionescu este analizată din perspectivă fenomenologică de 
Viorel Cernica în două contexte diferite de interpretare, dar unificate într-un program 
propriu de practică filosofică, numită de autor „fenomenologia situaţiilor existenţiale”. 
Concepută iniţial ca instrument teoretic ce poate promova şi întemeia un criteriu de 
demarcaţie între ceea ce reprezintă un text filosofic prin comparație cu texte nefilosofice, 
dar care îşi revendică anumite caracteristice ale filosoficului, „fenomenologia 
situaţiilor existenţiale” a devenit cu timpul un instrument hermeneutic de lectură ce 
poate pune în evidență condiția însăşi a filosofiei în unitatea ei cognitivă (tematică) şi 
diversitatea ei contextuală. A se vedea: Viorel Cernica, Căutarea de sine şi chemările 
tradiției. Studii şi eseuri, Mihai Dascal Editor, 2002, cap. Metafizica lui Nae Ionescu 
şi ontologia nimicului, pp. 107-128; Viorel Cernica, Filosofia românească interbelică. 
Perspectivă fenomenologică, Ediţia a Il-a, laşi, Institutul European, 2006, cap. Nae 
Ionescu. Acțiunea metafizică sau aporia existenţei, pp. 137-168. 

problemele ştiinţifice, „problemele nu sunt descoperite de filosofi... 
filosofia îşi primeşte problemele din afară. Din această situaţie, 
filosofii au tras întotdeauna concluzia că filosofia ar fi o aptitudine 
naturală a oamenilor şi ar reprezenta satisfacerea unor nevoi metafizice 
fundamentate antropologic şi care, din această cauză, este de neînlăturat,; 
dar chiar şi atunci când nu împărtăşim acest punct de vedere, trebuie 
să acceptăm că filosofia este o modalitate de a reacţiona la neliniştile 
adânci legate de orientarea noastră cotidiană în lume şi de a le 
prelucra. Cu ajutorul exemplelor istorice se poate arăta că, înainte de 
toate, rupturile cu tradiţiile culturale au fost cele care au pus în 
mişcare procesul de filosofare şi l-au constrâns să meargă înainte”! ”?. 

Nae Ionescu a acutizat în cultura reflexivă românească tensiunea 
dintre „esoteric” şi „exoteric”, în fond starea originară duală a filosofiei, 
fapt cu adânci consecințe în planul creației filosofice româneşti: 
„Tensiunea dintre interesul filosofic al /aicilor şi interesul filosofic al 
experților însoţeşte filosofia, ca problemă internă, de la începuturile ei 
din antichitatea greacă. Filosofia nu s-a ocupat şi nu a intrat în 
controversă critică, mai mult sau mai puţin de bunăvoie şi mai mult 
sau mai puţin eficient, doar cu provocările venite din afară (exoterice), 
ci ea şi-a conceput propria menire şi ca o controversă cu sine însăşi, cu 
ceea ce venea dinăuntru (esoteric). Rolul dublu al filosofiei ca 
nonspecialitate şi ca specialitate, aşa cum este făcută această distincţie 
de către Adorno, poate fi urmărit de la începuturile diferenţierii ei în 
discipline separate şi de la fixarea ei terminologică în Academia 
platonică deja şi, încă mai pregnant, în Lyceum-ul lui Aristotel.” 1” 

Gândirea lui C. Noica s-a format în interiorul acestei paradigme 
subiectiviste de gândire pe care el însuşi o articulează mai bine în 
orizont metafilosofic. C. Noica va conduce într-o direcţie proprie 
modelul atitudinal al conştiinţei propus de Nae Ionescu, pe un 
aliniament exclusiv filosofic, în care practica efectivă se lărgeşte prin 
încorporarea „materialului românesc de reflecţie” şi prin raportarea lui 
permanentă la filosofia şi conştiinţa filosofică europeană. 





112 A se vedea: Ekkehard Martens / Herbert Schnădelbach (coordonatori), 
Filosofie. Curs de bază, Traducere din limba germană coordonată de Mircea Flonta, 
Bucureşti, Editura Ştiinţifică, 1999, p. 19 

115 Ekkehard Martens / Herbert Schnădelbach, Op. cit. p. 23. 

Capitolul II 
PROIECTUL UNEI FILOSOFII NEOCLASICE 


1. Preliminarii. Unu-Multiplu şi vederea dinăuntru 


Opera filosofică de tinereţe a lui Noica nu poate fi înțeleasă în 
absența contextului gândirii sale. Şi când spunem acest lucru nu 
privilegiem contextul în sens dogmatic, în maniera în care Karl 
Popper l-a criticat în mod îndreptățit, ci în sensul în care, de pildă, 
Allan Janik şi Stephen Toulmin (ale căror sugestii metodologice le-am 
urmărit şi în înţelegerea izvoarelor gândirii lui Noica) au plasat 
gândirea lui Wittgenstein în lumea experimentelor intelectuale, 
culturale şi artistice vieneze, pentru a ilustra că „cearta partidelor”, 
interpretarea germană versus interpretarea anglo-saxonă, plecând de la 
false premise, se aflau împreună în eroare. 

Chiar dacă Noica uimeşte astăzi prin singularitatea sa, rădăcinile 
sale filosofice se află în cultura interbelică şi în variatele provocări ale 
acelui moment istoric, cum subliniam, în interiorul cotiturii subiectiviste 
înfăptuite de Nae Ionescu în practica filosofică românească şi în 
programul (re)construcţiei culturale a „tinerei generaţii”. Mai mult decât 
atât, în epocă, Noica era perceput ca făcând parte dintr-un anumit grup 
ce cultiva o direcție distinctă în orientarea către „spiritualitate” a „tinerei 
generații”. Mircea Vulcănescu, în articolul Spiritualitate, asupra căruia 
vom reveni pe larg, identifică, într-o încercare de dicţionar, o anumită 
tipologie de grup în folosirea termenului „spiritualitate”: „Un al treilea 
grup în care predomină sensul cultural al termenului (spiritualitate n.n.) 
e constituit de cei care cred în idealul cultural neoclasic, umanist, 





14 Allan Janik şi Stephen Toulmin, Viena lui Wittgenstein, Traducere şi note 
de Mircea Flonta, Bucureşti, Editura Humanitas, 1998. Autorii propun o alternativă de 
înțelegere la ideile cuprinse în Tractatus logico-philosophicus, opusă interpretărilor 
logiciste venite pe filiera lui Russell, printr-o analiză contextuală rezultată din punerea 
în conexiune a mai multor date: „(1) dezvoltarea socială şi politică, (2) țelurile 
generale şi preocupările în diferite domenii ale artei şi ştiinţei de atunci, (3) atitudinea 
personală a lui Wittgenstein față de probleme ale moralității şi valorilor, (4) 
problemele filosofiei, aşa cum au fost ele înţelese în Viena şi aşa cum le-a conceput 
probabil Wittgenstein însuşi când a început cercetările al căror produs final a fost 
Tractatus-ul”; pp. 19-20. 

universalist, echilibrat, spiritualist. Opuşi deopotrivă marxismului, 
întemeiat pe clasă, şi naționalismului, întemeiat pe neam, întrucât sfera 
lor de referinţă e constituită din omenirea întreagă, aceştia se deosebesc, 
în special, de marxism, prin spiritualismul lor, opus materialismului 
istoric; iar de naționalism, în special, se deosebesc, prin idealismul lor, 
opus realismului acestora... În acest grup întâlnim pe Dan Botta, Ion 
Cantacuzino, Petru Comarnescu, Mihail Sebastian şi Constantin Noica, 
de acord cu înaintaşii lor Tudor Vianu şi Camil Petrescu, şi poate chiar 
cu Şerban Cioculescu...”115 

Existenţa unui spirit neoclasic în cultura (filosofică) românească 
este surprinsă şi de către Petru Comarnescu în cuvintele: „Un curent 
neoclasic sintetizând revoluţia sensibilităţii cu liniştea prin rațiune şi 
metodă tehnică... înseninând atmosfera aceasta de căutare sensibilă.” 

Noica a fost, fără nici o îndoială, filosoful „tinerei generații”. 
Aşa a fost perceput de către toţii reprezentanţii de vârf ai „tinerei 
generaţii”, inclusiv de Vulcănescu, filosof la rândul său, de viziune 
creştină şi orientare enciclopedică, de Mircea Eliade, perceput şi ca 
filosof, ori de Emil Cioran, care a debutat ca filosof-eseist. Există, 
cum se va vedea, argumente care ne constrâng să admitem că acest 
mod de a-l înţelege pe Noica este şi astăzi în întregime corect. 

Spre deosebire de toţi ceilalți reprezentați de vârf ai „tinerei 
generaţii”, care aveau, fără excepţie, pe lângă specialităţile de bază în 
care activau şi o formaţie filosofică — remarcându-se deseori în spaţiul 
public ca filosofi!!! — doar Noica era perceput ca filosoful generaţiei 
prin faptul că roate actele sale intelectuale şi culturale publice erau 





115 Mircea Vulcănescu, Spiritualitate, în Opere I. Dimensiunea românească a 
existenţei, ed. cit., pp. 22-23. 

116 Petru Comarnescu, Caracteristicile „tinerei generaţii” româneşti, apud 
Mircea Vulcănescu, Tânăra generaţie, ed. cit., p. 85. 

117 Aşa cum argumentează Dora Mezdrea, invocând temeiuri istorice şi tipologice, 
din Şcoala de filosofie a lui Nae Ionescu fac parte douăzeci de reprezentanţi de vârf ai 
culturii interbelice româneşti, intelectuali-filosofi marea majoritate, prezenţe vii în 
spaţiul cultural, public, artistic, ştiinţific şi universitar românesc: Sandu Tudor, Paul 
Sterian, G. Racoveanu, Pavel Costin Deleanu, Arşavir Acterian, Petru Manoliu, Jeni 
Acterian, Alice Botez, Axente Sever Popovici, Octav Onicescu, Gr. C. Moisil, Vasile 
Băncilă, Constantin Floru, Mircea Vulcănescu, Dumitru Cristian Amzăr, Mircea 
Eliade, Constantin Noica, Emil Ciora, Mihai Şora, Alexandru Dragomir. A se vedea: 
Dora Mezdrea, Nae Ionescu. Biografia, Volumul 4, Brăila, Editura Istros — Muzeul 
Brăilei, 2005, cap. Moștenirea spirituală. Școala de filosofie Nae Ionescu, pp. 464-565. 


90 


expresia asumării punctului de vedere filosofic. Ideea primatul 
filosofiei în analiza oricăror fenomene de cultură şi spiritualitate făcea 
din Noica filosoful „tinerei generaţii”. Aşa era perceput de toţi, 
inclusiv de Mircea Eliade!!5. Noica şi-a dobândit statutul de filosof, 
întrucât toate considerațiile sale intelectuale erau raportate continuu la 
unitate, la general şi universal, la investigarea modului în care Unul şi 
Multiplul sunt, în acelaşi timp, în unitate şi diferenţiere, şi a modului 
în care toate lucrurile şi faptele lumii se adecvează acestei dualității 
formale. În numele generaţiei şi al valorilor acesteia, Noica 
întreprinde o critică filosofică a culturii universale şi româneşti, o 
reevaluarea a valorilor tradiţiei, cu accent pe valorile-scop, şi a 
simbolurilor intelectuale şi morale ale acestei tradiții. 

Cotitura filosofică înfăptuită de Nae Ionescu în gândirea 
românească, remodelarea filosofică a conştiinţei (prin ceea ce am 
numit „model atitudinal”) a dat roade. „Lucrarea (opera) lui Nae 
Ionescu a avut mai degrabă un sens paideic în cultura română 
interbelică. Într-un fel, însăşi publicarea de către foştii săi studenţi a 
cursurilor ţinute de el... este semnul unei paideia, căci numai cei care 
se recunosc ca urmaşi ai unui program inițiatic-cultural de însuşire a 
învățăturii unui maestru, ca membri ai unei şcoli patronate de un 
învățător ce exprimă însăşi condiția programului, pot comite acest 
gest. Măsura în care el a lucrat efectiv la formarea filosofilor 
reprezentativi, la un moment dat, pentru elita tânără din România 
interbelică, trebuie judecat, desigur, nu doar de la ceea ce filosofii în 
cauză declară, ci mai ales de la ceea ce opera lor, aşezată alături de a 
maestrului, poate confirma relativ la programul paideic.”!!? Noica, 
prin ataşamentul față de acest model al conştiinţei, aparține fără 
îndoială Şcolii lui Nae Ionescu. Cu siguranță însă, Noica nu este un 


15 Faptul este remarcat şi la maturitate de Mircea Eliade, într-o scrisoare 
adresată lui Noica, în care îşi exprimă impresiile despre lucrarea Despărțirea de 
Goethe: „... sunt pagini esenţiale pentru biografia ta spirituală, căci scriitorul înțelege 
cum judecă un gânditor convins (pe bună dreptate?) de primatul filosofiei. A se vedea: 
Mircea Eliade, Europa, Asia, America. Corespondenţă, Volumul al II-lea, I-P, 
Bucureşti, Editura Humanitas, Cuvânt înainte şi îngrijirea ediției de Mircea Handoca, 
1999, Scrisori către Noica, p. 402. 

119 Viorel Cernica, Filosofia românească interbelică. Perspectivă fenomenologică, 
ed. cit., p. 138. 

epigon, cum nu sunt nici Vulcănescu, Eliade ori Cioran, pentru a lua 
doar exemplele de vârf, întrucât, în multe privinţe, au condus într-o 
direcție proprie modelul de filosofare naeionescian, cum vom vedea 
mai încolo, chiar împotriva filosofiei şi a convingerilor filosofico- 
religioase ale lui Nae Ionescu. 

Revenind, modelul de conştiinţă cu care a plecat Noica în 
drumul său filosofic îşi are originea în datele hotărnicite de Nae 
Ionescu: înţelegerea lui res cogitans ca trăire, şi nu ca „ființă rațională 
generică”, individualitatea ca întreg şi înţelegerea acesteia ca viaţă 
trăită în conştiinţă, unitatea organică de manifestare ca totalitate vie a 
conştiinţei, înţelegerea conştiinţei ca activitate producătoare de sens, şi 
nu ca reflectare pasivă, primatul datelor conştiinţei în orice act de 
filosofare, convingerea că filosofia ca metafizică se îngrijeşte de 
stabilirea raportului de echilibru om-lume etc. Dar direcţia spre care 
s-a îndreptat îi aparţine în exclusivitate lui Noica. 

Vom numi acest model noetic şi hermeneutic de conştiinţă 
orientat către originar cu expresia: vederea dinăuntru a individului: 
„Gândirea filosofică e gândirea unui raport: raportul dintre om şi 
lume. Dar ce fel de raport? Un raport de echilibru. Şi cum e acel 
echilibru? Unul cald, de prietenie. Şi la ce duce experienţa prieteniei? 
La intimitate. La cunoaşterea dinăuntru.” 

C. Noica consideră, pe urmele maestrul său Nae Ionescu, că 
actul de filosofare începe de la cea mai importantă întâlnire, pe care o 
reia cotidian fiecare dintre noi, întâlnirea zilnică cu tine însuţi şi, prin 
intermediul ei, cu ceilalţi, continuu, până la moarte. Întâlnirea e în 
primul rând existențială şi mai apoi, pe acest temei, de cunoaştere şi 
autocunoaştere. Putinţa de a te frecventa pe tine însuţi este, desigur, 
naturală, dar transformarea ei în act reflexiv ţine de filosofie. 
Cunoaşterea de sine reprezintă sarcina fundamentală a filosofiei, căci 
numai prin mijlocirea ei avem acces la lumea propriilor adâncimi. 
Există în noi ceva mai adânc —, citându-l pe Augustin, maxima 
preferată a lui Noica — decât suntem noi înşine. Eul nostru poartă cu 
sine şi în sine ceva mai adânc. 





120 Constantin Noica, Un înțeles pentru gândirea filosofică, în vol. Echilibrul 
spiritual. Studii şi eseuri, ed. cit., p. 346. 

Ce este acel lucru pe care-l avem în noi, pe care-l purtăm fără 
să-l ştim în întregime, dar la care avem acces nemijlocit prin noi 
înşine? Aici, în această întrebare, vom găsi unul dintre punctele cheie 
ale programului filosofiei noiciene ce poate fi caracterizat, cu 
precizările de rigoare, drept „fenomenologic”. Plecăm de la eul 
individual în lume, într-o aventură care este doar a noastră, pentru a 
ne reîntoarce la el. Drumul acesta trebuie să-l facem singuri, căci 
nimeni nu ne poate suplini. Este drumul vieţii şi al morţii pe care 
singuri îl străbatem. Încă de pe acum, din perioada primilor paşi fermi 
în gândirea reflexivă, Noica propune modelul existenţial al solitudinii 
şi al filosofiei în cerc. Este modelul de viață al oricărui animal 
metafizic — căutarea în eul individual a sinelui general şi universal. 
Putem trece prin aceste cercuri ale subiectivității individuale cu 
metodă, cu calm şi linişte. Eul individual, existențial, trebuie 
subordonat acestei căutări. Nimic nu valorează mai mult în viaţă. 
Toate celelalte activități nu au potențialul acesta de deschidere către 
sine, către ceea ce e mai adânc în tine însuţi şi, pe această bază, către 
celălalt. 

Programul filosofic al lui Noica porneşte de la individual, de la 
existența proprie, de la ceea ce îţi este dat doar ţie în mod nemijlocit 
în planul conştiinţei şi de la care trebuie să pleci în lumea sinelui 
individual pentru a te reîntoarce îmbogăţit cu experiența călătoriei. 
Există, aşadar, un urcuş al individului către sine, pentru a descoperi şi 
experimenta ceea ce este mai adânc în el decât propriul eu. Filosofia 
lui Noica este una a urcuşului, a scării. Nu întâmplător, pornind de la 
magistrul său Nae Ionescu, îl aminteşte continuu pe loan Scărarul””!. 
Noica este, într-un anumit fel, „scărarul” filosofiei româneşti. Eul 
individual este înfăşurat în mai multe învelişuri existențiale, un fel de 
trepte pentru cugetare şi descriere „fenomenologică”, pe care le poţi 
parcurge treptat pe măsură ce întreprinzi „călătoria” în lumea 
propriilor ascunzişuri ale sufletului. Cu ce începe acest urcuş către tine 
însuţi? Desigur, cu prima înfăşurare a eului individual, care este cel 
contextual: sexul, familia, neamul, cultura şi timpul istoric în care te- 





121 A se vedea: Filocalia, Volumul IX, Sfântul loan Scărarul Ava Dorotei, 
Traducere din greceşte, introducere şi note de Dumitru Stăniloae, Bucureşti, Editura 
Humanitas, 2002. 

ai născut etc., determinaţii locale şi temporale care sunt parte din tine. 
Când filosofezi, o faci din locul în care te afli şi cu timpul tău cu tot. 
Locul şi timpul nu sunt exterioare filosofării, ci părți constitutive ale 
ei. Se filosofează cu locul şi cu timpul împreună, cu elementele de 
context care ţi s-au dat şi pe care nu le-ai ales prin decizie proprie. 

Dar a filosofa nu mai este o treabă strict individuală. Principala 
grijă, de această dată, primul drum care trebuie parcurs este să înveţi 
să filosofezi odată cu cei care au filosofat. Adică să frecventezi istoria 
filosofiei, să vezi problemele şi tehnicile implicate în căutarea ta şi în 
răspunsul tău, confruntându-te cu conştiinţele obiectivate în scrierile 
filosofilor înşişi. Plecând de la Nae Ionescu, de la filosofia 
interiorității, a subiectivităţii şi individualității, fundată pe conceptul 
sincretic de conştiinţă, Noica îşi propune, încă de pe acum, o 
reevaluare a gândirii filosofice europene şi, pe această bază, a valorilor 
existente în cultura reflexivă românească, printr-o reîntoarcere la 
originaritatea filosofiei, la actele întemeietoare de gândire şi de 
conştiinţă filosofice. În paralel, Noica va întreprinde şi o analiză 
istorico-critică a răspunsurilor-standard la provocările filosofiei, 
răspunsuri în care sunt implicaţi atât marii filosofi ai lumii, cât şi 
culturile europene cu tradiţie în domeniu. Pe această bază de convingeri 
şi căutări existențiale se fundează programul neoclasic al gândirii lui 
Noica, în care încorporează şi „materialului românesc de reflecţie”. 

În ce sens putem vorbi despre un program neoclasic de gândire 
filosofică la Noica, în perioada tinereţii sale, în condiţiile în care 
termenul „clasic” din compunerea cuvântului „neoclasic? este un 
concept ambiguu prin chiar deschiderea sa dublă, normativă şi 
istorică, imposibil de prins într-o definiţie, „neoclasicismul” fiind, 
cum se ştie, un concept al istoriei artei? Soluţia convenabilă, în 
contextul lucrării de față, ne este sugerată de interpretarea 
hermeneutică a tradiţiei, inclusiv a „clasicului”, în ceea ce Gadamer 
numeşte cu expresia conştiinţa interpretativă a coapartenenţei 
subiectului la tradiţie şi a tradiţiei la subiect: „,... clasicul este o 
categorie istorică veritabilă prin faptul că denumeşte mai mult decât o 
epocă sau un concept istoric de stil... Nu denumeşte o calitate 
atribuibilă unor fenomene istorice determinate, ci o modalitate 
eminentă a fiinţei istorice, avantajul istoric al păstrării ce permite 
ființa a ceva adevărat într-o păstrare mereu reînnoită. Judecata de 

valoare prin care un lucru este considerat clasic nu a fost suprimată în 
realitate de reflecţia istorică şi critică a acesteia la adresa tuturor 
construcţiilor teleologice privitoare la mersul istoriei, aşa cum 
încearcă să ne facă să credem gândirea istorică. Judecata axiologică 
implicată în conceptul clasicului dobândeşte mai curând prin această 
critică o nouă legitimare, legitimitatea sa propriu-zisă; clasic este ceea 
ce rezistă criticii istorice pentru dominaţia sa istorică, forță 
constrângătoare a valabilităţii sale care se transmite şi se conservă pe 
sine, precede întreaga reflecţie istorică şi supravieţuieşte în cadrul 
acesteia.” 

Dacă admitem accepţia „clasicului” în înțeles gadamerian, 
„neoclasic”, în contextul filosofic de față, ar putea însemna 
modalitatea de repoziționare a gândirii, într-un anumit moment istoric, 
către scrutarea „clasicului” filosofiei, a originarului normativ al ei, cu 
alte cuvinte, a tematiza, într-o conştiinţă individuală, datele iniţiale ale 
filosofiei europene ce-şi au rădăcina în problematica Unu-Multiplu, 
pe care gândirea greacă a pus-o odată cu Thales şi a „clasicizat-o” 
odată cu Platon: „Platon, cu a cărui gândire începe metafizica, 
concepe fiinţarea ca atare, adică ființa ființării, ca Idee. Ideile sunt, de 
fiecare dată, Unul în raport cu Multiplul. Acesta se face văzut abia în 
lumina lor şi, apărând astfel, abia acum este!” 

Cum se remarcă, expresia „gândire neoclasică” nu este lipsită de 
ambiguități, întrucât orice gândire filosofică ce tematizează problematica 
originară a filosofiei, Unu-Multiplu — pe care o putem numi „clasică” 
doar într-un sens normativ — ar trebui considerată „neoclasică”. Prin 
urmare, „gândire neoclasică” decupează mai degrabă o tipologie a 
gândirii filosofice, fiind vorba despre reflectia orientată metafizic, prin 
asumări explicite, către desluşirea raportului între Unu şi Multiplu. 
Plasarea gândirii lui Noica în contextul acestei tipologii presupune o 
dublă raportare. Pe de o parte, Noica face parte din familia filosofilor- 
metafizicieni între care există afinități comune pe temeiul actelor de 
filosofare îndreptate către scrutarea datelor originare, „clasice”, ale 
filosofiei. Dacă îl raportăm pe Noica la această familie de gânditori 





12? Hans Georg Gadamer, op. cit., p. 220. 
123 Martin Heidegger, Metafizica lui Nietzsche, Traducere din germană de Ionel 
Zamfir şi Cătălin Cioabă, Bucureşti, Editura Humanitas, 1990, p. 39. 

„neoclasici”, tipologie ce face abstracţie de diversele contexte în care 
se practică efectiv filosofia, atunci în prim-plan se află mai degrabă o 
relație de incluziune. Dacă îl raportăm pe Noica la contextul filosofiei 
româneşti, atunci expresia „gânditor neoclasic” implică mai degrabă o 
relație de identificare. Noica aparține, aşadar, simultan filosofiei 
universale (printr-o relaţie de incluziune) şi filosofiei româneşti 
(printr-o relație de identificare). În schimb, particularitatea filosofiei 
sale din tinereţe derivă din metoda gândirii sale. 

Noica va filosofa cu datele „clasice” ale gândirii filosofice înseşi 
(date concepute de vechii greci într-o relație de identitate cu 
problematica Unu-Multiplu), dar de pe poziţiile modelului noetic de 
conştiinţă al vederii dinăuntru a individului, care repoziționează 
ontologicul (metafizicul)'”* în funcţie de spirit şi spiritualitate: „Orice 
activitate spirituală, faptul de cultură în genere, până chiar ştiinţa, 
toate au azi trăsătura aceasta de a fi mărturisitoare, de a explica 
spiritul, de a-i indica puterile şi firea. Factori de subiectivitate, 
dimensiuni noi, ţinând de spiritul care cunoaşte, se introduc... în 
spațiul lumii din afară. Se creează o nouă intimitate între spirit şi 
lume, iar sentimentul acestei intimităţi dă spiritului conştiinţa că se 
poate întoarce fără grijă în sine; că principala sa îndeletnicire e să se 
expliciteze, să se destăinuiască pe sine.” 

Prin urmare, atunci când vorbim despre filosofie la Noica, fără 
alte precizări, trebuie să avem în vedere problema Unu-Multiplu, în 
traducerea lui Noica, relația om-lume. Axioma de construcție 
filosofică a lui Noica în această perioadă timpurie poate fi acum 
exprimată simplu: ordinea spiritului, a minţii individuale neliniştite, 





3» 


124 pe parcursul întregii noastre lucrări, termenul „metafizică” este sinonim cu 
termenul „ontologie”, în spiritul filosofiei noiciene de tinereţe, întrucât Noica însuşi îi 
asimilează în mod voit. Termenii[|:] „filosofie”, „ontologie”, „metafizică” sunt gândiţi 
de Noica în indistincţie, pentru a se delimita, probabil, şi de distincțiile deseori 
scolastice ale maiorescienilor, ce respingeau metafizica în numele „filosofiei 
ştiinţifice”, convinşi fiind că se poate practica filosofia fără angajamente metafizice şi 
religioase. Metafizica, văzută ca teorie a transcendenţei, şi ontologia, ca teorie a 
fiinţei, sunt asimilate de Noica în modelul Unu-Multiplu al conştiinţei, în calitatea lor 
de nucleu către care se îndreaptă actul de filosofare apt să producă acordul între 
conştiinţa individuală şi lume. 

125 Constantin Noica, Veac al omului viu, în vol. Echilibrul spiritual. Studii şi 
eseuri, ed. cit., p. 237. 

poziţionate filosofic, este ordinea lucrurilor; a gândi după unitate 
înseamnă a scruta originarul, adică gândirea însăşi (expresivitatea 
gândirii) şi ordinea interioară ei şi, plecând de aici, a încerca să arăţi 
care este raportul om-lume şi cum se poate stabili un echilibru al 
acestui raport. Gândirea „urcă”, astfel, către sine de la consecinţe la 
condiții de posibilitate, prin descrieri succesive ale multiplului ei, care 
o fac să fie prezentă ca întreg concomitent în toate punctele în care se 
manifestă ca viaţă. Filosofia, oricât de abstractă ar fi, este legată de 
viață pentru că, în ultimă instanţă, ea este viață prezentă în conştiinţa 
de sine a unui individ constrâns continuu de propria libertate spirituală 
să ia decizii cu privire la sine şi la lume. Prin urmare, viaţa ca binom 
al precarității şi perenităţii, prezentă în conştiinţa individuală, produce 
cu necesitate imbolduri de căutare a echilibrului existențial, adică 
filosofie. Întru lămurirea acestor doi poli ai vieţii, precaritate versus 
perenitate, s-a născut actul filosofării ca act existențial coextensiv firii 
omeneşti reflexive. 

Termenul prim al reconstrucției este conştiinţa vie a individului 
neîmpăcat cu sine, scopul este dobândirea echilibrului spiritual prin 
raportarea acestuia la generalitate şi universalitate (reconstrucţia lăuntrică 
a omului), iar instrumentul de realizare constă în proiectul unei noi 
metafizici, în fapt, o reinterpretare din perspectiva spiritului a dualității 
formale Unu-Multiplu, nucleul problematicii filosofice dintotdeauna. 

Revenind, putem vorbi în spiritul filosofiei lui Noica, cel puţin 
în privinţa scrierilor timpurii, despre un program neoclasic al filosofiei 
sale, dacă avem în vedere şi un cerc hermeneutic format de acele teme 
şi întrebări la care nu putem avea principial răspunsuri în absența 
propriilor răspunsuri. În circumferința acestui cerc hermeneutic 
trebuie să plasăm şi filosofia identitară a lui Noica, într-o întrebare 
simplă aflată pe buzele „tinerei generaţii”: suntem capabili, ca români, 
posesori de spiritualitate colectivă, să producem opere individuale 
care să aibă mesaj pentru toţi oamenii? În alţi termeni, putem produce 
opere individuale astfel încât oamenii de pretutindeni să poată vedea 
lumea, ca întreg, din perspectiva punctului de vedere românesc? 


xk 


Pe acest teren ontologic „clasic” legat de tematizarea binomului 
Unu-Multiplu trebuie plasat programul neoclasic al filosofiei lui 

Noica din tinereţea sa, ce constă, cum arătam, într-o reconstrucţie 
metafizică a temei originare a filosofiei Unu-Multiplu din perspectiva 
spiritului şi în contextul modelului de conştiinţă „fenomenologic” al 
vederii dinăuntru a individului. În alte cuvinte, plasarea dezbaterilor 
metafizice generate de dualitatea formală Unu-Multiplu în interiorul 
conştiinţei individuale (formă de viaţă a spiritului) este marca 
neoclasică a filosofiei lui Noica şi principala sa contribuţie filosofică 
în universul gândirii interbelice. 

Acest fapt a produs o lărgire a dezbaterilor istorice care au 
coagulat gândirea filosofică europeană în jurul ei înseşi, întrucât actul 
filosofării are loc în conştiinţa activă şi ordonatoare a individului, ceea 
ce permite scrutarea unui traseu de cunoaştere ontologică în care 
universalul este dat în mod potenţial în individual, cu individual cu 
tot, şi reconstruit plecând de la datele individualului însuşi. Pentru 
Noica, universalul este construit în cercul conştiinţei individuale, în 
multiplele ei înfăşurări, fiind adus la ființă prin creaţie, adică în 
încorporarea datelor acesteia în fapte de gândire şi de cultură. 
Producerea universalului în fapte culturale şi de comportament nu este 
o „fatalitate”, căci trecerea de la posibilitate la realitate implică o 
anumită stare a conştiinţei. În producerea lui sunt implicate voința, 
acte şi gesturi de conştiinţă individuale asumate, riscuri, aventuri 
sufleteşti şi spirituale, o trăire vie a conştiinţei exteriorizată în fapte. 
Pe scurt, „neoclasicism”, în acest context noician, înseamnă reconstrucția 
temei Unu-Multiplu în interiorul subiectivității individuale, „cucerirea” 
universalului prin creaţie, producerea noului. Toate aceste convingeri 
l-au determinat pe Noica să respingă fetişul filosofic al abstracţiilor şi 
al comentariului despre, atât de des practicate de reprezentanții şcolii 
maioresciene. 

Articolul programatic al acestui proiect neoclasic, de repunere 
în discuție a temei originare a filosofiei, Unu-Multiplu, în contextul 
vederii dinăuntru a individului, este asumat explicit în 1943, ca o 
contribuție personală la iniţiativa grupului „Criterion” de a elabora 
un dicționar de termeni metafizici. Articolul se intitulează simplu, 
Unu şi Multiplu 1e şi indică, aşa cum arătam, sensul programului 


126 Constantin Noica, Unu şi Multiplu, în vol. Echilibru..., pp. 318-328. 

filosofic neoclasic al lui Noica. Din acest articol ne dăm seama că 
pentru Noica, după cum mai precizam, filosofia se identifică cu 
ontologia şi cu metafizica. În alte cuvinte, fără alte menționări, 
ontologia şi metafizica sunt nume pentru actul de filosofare în 
genere. 

Înainte de a face o prezentare sumară a acestui articol, se impun 
trei precizări importante. În primul rând, faptul că spațiul şi scopul 
lucrării de față nu permit o evaluare a modului în care Noica se 
raportează critic la Platon şi la celebrele aporii legate de Unu—Multiplu, 
aşa cum apar ele în dialogul Parmenide!” cum se ştie, o provocare 
filosofică generică pentru orice metafizician. Cercetătorii gândirii lui 
Noica ar putea avea aici un bogat material de reflecţie comparativă, 
mai ales că Noica face incursiuni argumentative, pentru a-şi susține 
punctul de vedere, şi asupra gândirii altor filosofi reprezentativi, 
Aristotel, Thoma D’Aquino etc. Remarcăm doar în treacăt că spre 
deosebire de aporetica lui Platon din Parmenide, în care problematica 
Unu-Multiplu este privită „conţinutist”, în context ontologic, 
corelând-o cu faptul de a fi”, Noica are în vedere doar structura 
formală a raportului, posibilitatea de combinări logice în interiorul 
acestui binom. 

Cea de a doua observaţie se referă la faptul că întreaga lui 
filosofie poate fi interpretată din perspectiva dualității metafizice 
Unu-Multiplu. Tema străbate inclusiv Tratatul de ontologie, mai ales 
capitolul Fiinţa de a două instanţă. Elementul, chiar şi o serie de 
articole adunate în perioada maturității lui Noica, din volumul 


127 A se vedea: Platon, Opere VI, Parmenide, traducere de Sorin Vieru, 
Bucureşti, Editura Ştiinţifică şi Enciclopedică, 1989, în mod special [fr.] 136a-165e, 
în care Platon pune în contrast logic cele opt aporii (ipoteze) programatice pentru 
orice metafizică a Unului şi Multiplului, pp. 95-137. O analiză şi o evaluare în 
context vechi grecesc a aporeticii platonice legate de Unu-Multiplu o propune 
Gheorghe Vlăduţescu în Fundamentele greceşti ale metafizicii moderne, Bucureşti, 
Editura Academiei Române, 2009, în mod special în cap. I, Paradoxal şi aporetic, pp. 
9-36, şi în vol. Ontologie şi metafizică la greci. Platon, Bucureşti, Editura Academiei 
Române, 2007, cap. Marea tăietură, pp. 94-135. 

128 A se vedea şi sistematizarea propusă de Gheorghe Vlăduţescu, O 
enciclopedie a filosofiei greceşti, Bucureşti, Editura Paideia, pp. 539-542. 

Modelul cultural european'”, ultima carte scrisă şi încheiată de 
filosof, la care vom face referințe ample în capitolul destinat analizei 
întemeierii ontologice a culturii şi, prin consecință, a „spiritualității 
româneşti”. Cum lucrarea de faţă şi-a propus o serie de obiective 
precise, nu vom face o analiză comparativă a modului în care tema 
Unu-Multiplu apare în mai multe lucrări deodată şi în etape diferite 
ale creaţiei lui C. Noica. 

A treia precizare are în vedere faptul că nu vom face referiri la 
„varianta neutrală” de interpretare la dialogul Parmenide pe care 
Noica o face în Notă despre structura dialogului 1%, ce însoţeşte 
traducerea lui Sorin Vieru. Recomandăm cititorului articolul lămuritor 
al lui Alexander Baumgarten, care pune față în față textul acestui 
dialog cu interpretarea lui Noica, pentru a tematiza ideea de structură 
generativă de modele ontologice produsă de tensiunea comprehensivă 
între Unu şi Multiplu, recognoscibilă, într-un fel sau altul, în diverse 
scrieri ale lui Noica””!. 

Revenind, în articolul amintit, Noica propune iniţial câteva 
distincții preliminare şi, pe această bază, analizează contextele de 
apariție a „dualității metafizice fundamentale” Unu-Multiplu. 

În primul rând, precizează Noica, Unu-Multiplu sunt termenii 
fundamentali formali ai metafizicii, alături de identitate şi alteritate, 
tot şi parte, structură, şi trebuie distinşi de termeni fundamentali legaţi 
de conţinut: fiinţă şi neființă, substanţă şi accident, devenire. În al 
doilea rând, Unu-Multiplu nu trebuie confundat cu dualitatea derivată, 
„unitate şi pluralitate”, căci „prin degradare Unu poate deveni unitate; 
dar problemele unităţii sunt diferite de ale Unului. Unitatea e, pe de o 
parte, repetabilă, dacă e concepută matematic, sau individuală, dacă e 
concepută organic”!”. În al treilea rând, pentru a vorbi despre Unu 





129 A se vedea: Modelul cultural european, Bucureşti, Editura Humanitas, 
1993, în mod special eseul Tabloul schematic al culturilor, în care Noica reia, fără 
schimbări semnificative, schema formală a raportului Unu-Multiplu din articolul 
apărut în 1943, Unu şi Multiplu. 

130 Constantin Noica, Notă despre structura dialogului, în Platon, Opere VI, 
ed. cit., pp. 74-80. 

BI Alexander Baumgarten, Structura generativă a ipotezelor dialogului 
„Parmenide ”, pornind de la o interpretare a lui Constantin Noica, în Studii de istorie 
a filosofiei româneşti, vol. V, ed. cit., pp. 469-482. 

132 Constantin Noica, Unu şi Multiplu, în vol. Echilibru..., p. 318. 

trebuie să avem în vedere formele lui de apariţie, care ni se prezintă în 
cinci moduri: „l. Unu — şi Multiplu realizat din repetiţia lui; 2. Unu — 
şi Multiplu prin variaţia lui; 3. Unu — şi regăsirea lui în Multiplu; 4. 
Unu şi Multiplu; 5. Unu multiplu.” "°? 

Prin urmare, Unul este o condiţie de posibilitate a gândirii, în 
sensul că îi asigură acesteia coerenţa cu sine şi scopul către care tinde 
Şi, în această calitate, se identifică cu Absolutul. 

Fiecare dintre aceste cinci ipostaze spun ceva diferit despre Unu 
sau, parafrazându-l pe Aristotel, despre Unu se poate vorbi în mai 
multe feluri. Primele două ipostaze ale Unului sunt, în viziunea lui 
Noica, degradate prin invazia pluralităţii. Unu îşi pierde condiția sa de 
Unu în unitate, devenind pluralitate, în două sensuri: în primul sens 
este repetat ca unitate, aşa cum se întâmplă în matematică; în al doilea 
sens este alcătuit din mai multe elemente, ca în variațiile muzicale. 
Prin urmare, în aceste două ipostaze Unul este invadat de pluralitate 
şi-şi pierde caracteristica sa de unicitate. În cel de-al treilea caz, de 
„degradare”, Unu şi regăsirea lui în Multiplu ţin de o întrepătrundere a 
celor două entități şi, prin urmare, Unu decade în unitate. Aici 
încadrează Noica unitatea organică, individuală, organizată ca un 
întreg, ca expresie singulară a unei anumite pluralități. Unu devine 
unitate în dublu sens: ca unitate existentă în clasa individualităţilor, 
dar şi ca individualitate propriu-zisă, ca sine individual diferit de Unu. 
În condiţiile în care Unu şi Multiplu ar fi gândite ca elemente într-un 
tot structural şi funcţional, ca organism dincolo de individualizare, 
care s-ar raporta la Unu ca la un principiu, pentru a-l „urmări” în 
configurarea lui ideală, am putea vorbi despre o oarecare apropiere, 
susține Noica, de regimul desăvârşit în care funcţionează Unu- 
Multiplu. Oricum, şi în acest caz, Unu devine unitate. Al patrulea mod 
de apariție radicalizează dualitatea, pentru că Unu-Multiplu rămân în 
însinele lor, fără întrepătrundere. Menţinându-se în unicitatea sa, Unu 
menţine totodată şi tensiunea, dualitatea sa cu Multiplu. Cele două 
entități „stau în cumpănă” şi-şi mențin identitatea cu ele însele. Al 
cincilea mod de apariție: „Unu este Multiplu: nu-l organizează doar, 
nu-l echilibrează doar, ci este celălalt termen. Dar pentru ca un lucru 
să fie altceva decât el, ba chiar contradictoriul său, nu poate fi căutat 


15 Ibidem, p. 319. 

F regiunile existenței obişnuite. Doar regiunile privilegiate îl pot 
a.” 

Urmând sugestiile filosofului german Heinz Heimsoeth (1886— 
1975) şi lucrarea sa Cele şase teme majore ale filosofiei universale, 
Noica face o complexă incursiune în istoria filosofiei pentru a detecta 
o tipologie a felului în care are loc filosofarea (modele de a face 
metafizică), corespunzătoare celor trei raporturi semnificative în care 
apare Unu-Multiplu. Astfel, caracteristice pentru cea de-a treia 
diviziune, Unu — şi regăsirea lui în Multiplu, Unu în Multiplu, pot sta 
acele moduri de a face filosofie care sunt subsumate idealismului, 
adică acelor orientări care integrează ideea în chiar spaţiul realului. În 
acest context, „ideea? se referă la forma conştiinţei omeneşti, a 
spiritului activ văzut în unitatea sa organizatoare şi ordonatoare în 
raport cu multiplicitatea datelor senzoriale. Unul conştiinţei ordonează 
fluxul unor date exterioare sau interioare. Sunt amintite aici filosofiile 
mistice de extracţie creştină, apoi Schelling, Kant, cu unitatea 
originar-sintetică a apercepţiei şi cu conceptul finalităţii, prin care „eu 
gândesc” introduce unitate în câmpul multiplicității conştiinţei, Fichte 
şi, fireşte, Hegel. Pentru cea de-a patra diviziune, Unu şi Multiplu, 
caracteristice sunt filosofiile antichității greceşti, dar şi medievale, 
care s-au construit pe baza logicii dualismului. Direcţia este 
exemplificată prin gândirea presocraticilor, apoi prin Platon, cu 
dialogul aporetic Parmenide, prin Aristotel, Thoma D'Aquino ş.a: „În 
general, Unu şi Multiplu exprimă viziunea metafizică raționalistă... 
ordinea rațională, armonia, lumea Unului e aşezată deasupra realității, 
a Multiplului... Ideea nu mai e în lucruri şi nu se mai dezvoltă odată 
cu ele, ci stă dogmatic, în planul ei incoruptibil...”"* În sfârşit, Unu 
multiplu este „o viziune metafizică nouă... are foloasele idealismului, 
căci înțelege coexistența Unului şi Multiplului în aşa fel, încât să nu 
ducă la o independență a lor, pe de altă parte, are foloasele 
raționalismului, căci Unul şi Multiplu sunt totuşi deosebite... fără să 
aibă, poate, un nume de şcoală în istoria filosofiei, ea e viziunea 





154 Ibidem, p. 321. 
155 Ibidem, p. 327. 

metafizică cu cea mai tulburătoare adâncime — de aceea şi rară — căci 
ajunge la graniţa ființei cu nefiinţa şi la întâlnirea dintre rațiune şi 
dogmă”!s€. 

Noica îşi exprimă explicit preferința pentru acest model de 
metafizică, Unu care este Multiplu. Trinitatea creştină este un 
exemplu ales de filosoful român pentru a ilustra ideea de Unu multiplu 
şi, de asemenea, gândirea lui Augustin, care admite că în sufletul 
fiecărei conştiinţe trăitoare în spirit se află Iisus Hristos cu întreaga sa 
învăţătură. 

Concluzia acestei demonstraţii ne îndreptățește să vorbim despre 
un proiect neoclasic în filosofia de tinereţe a lui Noica, în măsura în 
care dualitatea formală clasică Unu-Multiplu devine, în gândirea lui 
Noica din scrierile timpurii, principiu formal de construcție filosofică. 
Noica va analiza în scrierile de tinereţe câteva contexte de apariţie, 
„degradări? ale acestei dualități de pe poziţia fenomenologică a 
„vederii dinăuntru”. În esență, Noica propune o reconstrucţie a 
individului neliniştit, a omului viu (românesc sau aparţinând altor 
culturi), lărgind astfel, într-un sens „fenomenologic”, problema clasică 
a raportului Unu-Multiplu şi orientând-o către înţelegerea misterului 
creației omeneşti, a lui cum e cu putinţă ceva nou. În acelaşi sens 
metodologic, Noica va întreprinde şi analiza Unului multiplului în 
cultura română prin ample exerciții fenomenologice şi analitice ale 
conceptului de „spiritualitate românească”. 

În sinteză, trebuie spus că de pe platforma acestui program de 
analiză neoclasică ce plasează în inima lui tema centrală a producerii 
noului, a creaţiei, Noica iniţiază o critică filosofică!“ a culturii 
reflexive universale, dar mai ales româneşti, ce cuprinde, 
interconectate, atât momentul de evaluare, cât şi pe cel de construcţie. 
În esență, momentul de evaluare începe cu critica interpretării 
iluministe a raţiunii — respectiv identificarea raționalității doar cu 
gândirea discursivă şi eliminarea demnităţii trăirilor şi a explorării 
experienţei interne, aşa cum proceda filosofia universitară românească 





156 Jbidem. 

157 Folosim termenul de „critică filosofică” în sens clasic: activitate de 
întemeiere şi justificare a pretențiilor de originalitate şi relevanţă a făptuirilor care 
încorporează valorile (cardinale) în opere. 

de inspirație maioresciană —, iar momentul de construcție are în vedere 
reintroducerea problematicii individualului în circuitul filosofiei şi 
justificarea acestuia atât cu „mijloacele clasice” ale filosofiei, Unu și 
multiplu, cât şi cu „mijloacele moderne”, Unu şi multiplu spiritului 
văzut pe „dinăuntru” şi „îndărăt” (fenomenologic şi transcendental). 
Cum se va remarca, momentul evaluativ este la Noica neiertător, în 
vreme ce reconstrucția este mai calmă, dar înflăcărată şi ea. 

Ne vom opri asupra acestor momente interconectate, de evaluare 
şi construcție, fără să le distingem didactic, pentru că aici avem o 
gândire vie ce urmează un traseu pe care dorim să-l recompunem şi, 
cum am subliniat de atâtea ori, să-l înțelegem din interior. 

Vom urma iniţial succesiunea cronologică a apariției cărților lui 
Noica în care este expus programul său neoclasic de filosofare, şi apoi 
vom propune o abordare interpretativă structurală a acestora. 


2. Exerciţii hermeneutice 
a) Mathesis sau bucuriile simple 


Noica publică în 1934, la douăzeci şi cinci de ani, prima sa 
lucrare filosofică, Mathesis sau bucuriile simple":. Numele său era 
atunci relativ cunoscut în unele medii culturale, întrucât începuse să 
scrie încă de pe băncile liceului, şi apoi în diverse ziare şi reviste, 
note, cronici, recenzii, portrete, articole, studii şi chiar eseuri: „Fapt 
este că Noica nu s-a aşternut pe drumul său dintru începutul 
manifestărilor culturale. După o vreme de căutare, de risipire chiar, 
până şi în încercări poetice — din 1927 până la sfârşitul lui 1934 — el 
şi-a delimitat tot mai mult teritoriul gândirii. Publicistica aceasta a 
începutului... este un alt Jurnal de idei, ţinut de Noica în formă 
publică şi prin el devenim martorii maturizării gânditorului.” "° 





138 A se vedea: Constantin Noica, Mathesis sau bucuriile simple, Bucureşti, 
Editura Humanitas, 1992. Toate citatele ce vor urma sunt extrase din această ediție. 

139 Marin Diaconu: Lămurire privitoare la ediţie, în vol. Constantin Noica, 
Semnele Minervei. Publicistică, I 1927-1929, Bucureşti, Editura Humanitas, 1994, p. 6. 

Căutarea unui drum propriu în filosofie a fost pentru Noica o 
dorință care s-a exprimat devreme, iar Mathesis... trebuie citit, pare- 
se, cu un astfel de gând: „Ceea ce se observă în paginile de început ale 
reflecţiei lui Noica este o subtilă şi echilibrat afirmată dorință de 
originalitate. Tânărul eseist încearcă să se desprindă de filosofii cu 
care se «logodise» vremelnic. Se delimitează de profesori, de ideile 
lor. Nu e tutelat nici de Kierkegaard, nici de Spengler, Bergson sau 
Berdiaev... Timp de peste un deceniu, tânărul gânditor va depune 
eforturi să iasă «deasupra istoriei filosofiei». 

De menţionat, într-o caracterizare generală pe care apoi o vom 
contextualiza analitic pe măsură ce interpretarea se va adânci, că 
Mathesis... poate fi văzută concomitent din mai multe perspective. 

În primul rând, Mathesis... e o lucrare de sinteză a căutărilor 
filosofice ale lui Noica, aşa cum apar ele în „jurnalul de idei” din 
publicistica anilor 1929-1943, despre care vorbeşte Marin Diaconu. 
Ideile unor articole sunt reluate în capitolele cărţii, cu mici modificări, 
cum este de pildă capitolul al V-lea Despre Dumnezeu, care apare 
separat şi în studiul Unul şi Multiplu, la care am făcut deja referire. 

În al doilea rând, Mathesis... ni-l pune în față pe Noica însuşi, 
filosof deja „matur”, care şi-a hotărnicit un drum propriu în filosofie, 
prin raportare la profesorul său şi al generaţiei sale, Nae Ionescu, în 
cel puţin două puncte: primul, gândirea lui Noica dezvoltă într-o 
direcţie proprie, neoclasică, modelul atitudinal de gândire pe care l-a 
preluat de la maestrul său; al doilea, modelul de filosofie din interiorul 
credinţei creştin-ortodoxe împlinit într-un model de om răsăritean 
(orientat către sine, către credință, meditaţie, asceză şi sfinţenie) de 
către Nae Ionescu — continuat de pe altă platformă creştină de 
Vulcănescu — este abandonat de Noica în numele valorilor omului 
apusean, pentru care fapta, voinţa de a face şi continuarea creaţiei pe 
acest pământ sunt de prim ordin. După Mathesis..., atitudinea lui 
Noica faţă de religia creştin-ortodoxă rămâne, până la sfârşitul vieții, 
culturală. Principiul de construcţie al filosofiei sale este filosofic, şi 
orice încercare de a-l gândi pe Noica prin raportare la credinţa creştină 
trebuie să țină cont de acest fapt major. 


'4 Jon Dur, Noica între dandysm şi mitul şcolii, ed. cit., p. 73. 

În al treilea rând, modelul de gândire al vederii dinăuntru este 
pus la lucru în absenţa unui discurs explicit, de tip husserlian, asupra 
metodei „fenomenologice”, pe care el o instrumentează. Noica nu este 
interesat, ca Husserl, de reorientarea atitudinii naturale către o 
atitudine  fenomenologică, privilegiind, într-un „discurs asupra 
metodei”, atitudinea legată de cunoaştere. Nici nu era nevoie, pentru 
că Noica vorbeşte în numele omului viu, al spiritului ca principiu de 
însuflețire a gândirii individuale, un fel de Unu plotinian ce se 
distribuie fără să se împartă, ca prezență unică continuă în 
multiplicitatea stărilor sale de conştiinţă. Modelul „fenomenologic” al 
lui Noica este, în acest context comparativ, mai degrabă orientat 
valoric şi acțional. Orientarea către cunoaştere a conştiinţei (atitudinea 
cognitivă) nu este separată metodic de celelalte atitudini, valorizatoare 
şi acţionalistă, şi, fireşte, nu e privilegiată ca la Husserl." 

Noica lucrează în interiorul unui concept sincretic de conştiinţă, 
urmând şi sugestiile lui Nae Ionescu, în care sensul epistemologic (a fi 
conştient, a avea conştiinţă de sine, a percepe lumea, a şti şi a cunoaşte 
etc.) este intim legat atât de sensul valorizator (atracţie, respingere, 
neutralitate), cât şi de cel acţional (a face sau a inhiba acţiunea etc.), 
pe care-l raportează la ceea ce e originar, la conştiinţa ca Unu, în 
cercul căreia se „descarcă” toate aceste atitudini şi procese multiple 
aflate în interacțiune. Ca Unu, formă de trăire a vieţii dată într-un eu 
individual (ca Unu multiplul spiritului), conştiinţa în viziunea lui 
Noica este intentivă, orientată către, posedă acte şi trăiri, se produce şi 
reproduce continuu pe sine cu obiectele ei cu tot; în acelaşi timp, 





141 Noica era la curent cu întreaga mişcare fenomenologică europeană 


contemporană lui, încadrându-se şi el firesc în acest gen de practică filosofică, cum 
am arătat, ca un „independent”. În materie de fenomenologie, ca şi în toate celelalte, 
Noica nu a fost epigonul nimănui. Faptul acesta este vizibil din prezentarea riguroasă 
pe care o face, în 1933, cunoscutelor Meditaţii carteziene ale lui Husserl, pe care-l 
consideră un neocartezian: „Refuzându-se tuturor aproprierilor care s-au făcut între el 
şi Platon, Hume, Kant şi Cohen, Husserl se situează... în constelația lui Descartes... 
Evident, Meditațiile...nu sunt toată fenomenologia. Sunt o «introducere». Nici opera 
întreagă a lui Husserl nu înseamnă toată fenomenologia, ci tot o introducere. Dar ele 
fixează un cadru în care tot ce s-a făcut în planul fenomenologiei se poate mişca în 
voie”. A se vedea, Constantin Noica, Méditations cartesiennes. Introduction à la 
phénoménologie, vol. Între suflet şi spirit, ed. cit., pp. 128-131. 

intentivitatea ei este reflexivă, se poate aplica sieşi şi fluxurilor sale 
intentive nemijlocite pentru a le descrie, fiind continuu prezentă ca 
Unu în toate stările şi actele sale multiple. Unul conştiinţei rămâne 
identic cu sine continuu, cu toate că el este multiplicitate în fiecare 
moment al lui. 

Dominanta în acest model de conştiinţă este, cum arătam, 
valorică, şi, din acest motiv, Noica este mai aproape de Nietzsche — 
cel puţin aşa cum este interpretat de către Heidegger — decât de 
Husserl. Noica, precum Nietzsche, pleacă, în aventurile sale filosofice, 
de la viaţă, de la gândirea valorilor!” şi de la principiul că devenirea 
îi este interioară şi conaturală vieţii, că starea cognitivă este fundată pe 
acte de trăire şi voință producătoare de valoare şi sens. Noica este 
interesat mai degrabă de modul în care conştiinţa instituie perspective 
asupra lumii, valori ca centre de putere, ca axe în jurul cărora se 
realizează echilibrul existenţial om-lume, în circumscrierea căruia 
cunoaşterea este doar una dintre aceste valori. Într-un limbaj 
fenomenologic, intenţionalitatea conştiinţei este egal distribuită în 
atitudinile ei fundamentale de cunoaştere, voință şi evaluare, în 
condiţiile în care „datele ei de fundal” sunt totdeauna evaluative, 
valorice, legate de acte de supravieţuire a conştiinţei ca formă de 
viață. Transcendentalitatea are, aşadar, o constituţie valorică, şi în 
temeiul ei sunt posibile toate celelalte acte de conştiinţă. Acesta este 
punctul de plecare şi principiu de construcție în Marhesis..., ceea ce-i 
va permite lui Noica să facă apoi un pas mai departe pentru a se 
interoga, în De Caelo..., asupra instituirii valorilor, a creației de sens şi 
de producere a noului. 

În consecință, sincretismul modelului de conştiinţă cu care 
operează Noica îi permite să invoce aleatoriu, chiar ţinând cont de 
efecte stilistice, contextele atitudinale diverse în care dualitatea 
formală fundamentală Unu-Multiplu apare ca „degradată”. Astfel, 
Unu-Multiplu este poziţionat de conştiinţă şi experimentat 





142 Voința de putere este, potrivit esenței sale celei mai intime, un calcul 
perspectivist aplicat condiţiilor sale de posibilitate, condiţii pe care însăşi voința de 
putere le instituie ca atare. Voința de putere este una ce instituie valori... Voința de 
putere — şi numai ea singură — este acea voinţă care vrea valori... ea este principiul 
instituirii valorilor”; Cf. Martin Heidegger, Merafizica lui Nietzsche, p. 35. 

fenomenologic fie în interiorul atitudinii de cunoaştere, fie în orizontul 
atitudinii valorice ori al celei acţionale, urmând logica simplă a 
ridicării lumii (multiplicităţii) la idee (la Unul) şi punerea acestora, a 
ideilor, în lume, deci în multiplicitatea lucrurilor. 

Revenind, în sinteză, Mathesis... deschide drumul filosofiei de 
tinereţe a lui Noica, ce ia forma unui itinerar de investigare a datelor 
interioare ale spiritului, dat simultan ca Unu multiplu orientat, operaţie 
de cercetare posibilă graţie asumării consecvente a modelului 
atitudinal, „fenomenologic”, al „vederii dinăuntru”. Acest itinerar este 
sintetizat de Noica însuşi într-o propoziţie aforistică în Jurnalul 
filosofic: „Setea Unului de a se pierde şi setea Multiplului de a se 
aduna”, inițiind, astfel, programul de mai târziu al „gândirii în 
cerc”, împlinit, filosofic şi metafilosofic, în lucrările de maturitate, 
Devenirea întru fiinţă şi Tratatul de ontologie. 

În alte cuvinte, Noica pleacă, odată cu Marhesis..., în călătoria 
interioară a căutării unităţii spiritului în propria-i multiplicitate, în 
noul pe care-l produce din sine, călătorie însoţită continuu de bucuria 
de a trăi. Căutarea unei Marhesis universalis, prin tematizarea 
(poziţionarea) şi experimentarea lucrurilor familiare date în atitudinea 
naturală, în ceea ce Noica numeşte „tirania locului comun”, cu 
scopul reîntoarcerii critice la aceasta, după aventurile întreprinse în 
labirintul conştiinţei, reprezintă punctul de sosire care închide cercul 
căutării. Astfel, atitudinea inițială este depăşită şi restructurată, 
devenind, prin acest fapt al schimbării lăuntrice, aptă să pregătească 
alte aventuri şi căutări. Metafora fiului risipitor care pleacă în lume 
pentru a se căuta pe sine înainte de a se reîntoarce acasă, exprimată 
obsesiv în Jurnalul filosofic, este metafora analizei şi a modelului de 
gândire al vederii dinăuntru: „Revăd tot jurnalul. Ce închide el, în 
fond? Numai două lucruri, două mituri proprii: mitul Şcolii şi mitul 
Fratelui. Şi poate că nu sunt nici măcar două, ci e unul singur. Căci 
sunt eu însumi fratele, care caută, prin Şcoală, împăcarea cu lumea: cu 
fiii ce vin, cu fiii ce pleacă în lume...” 





145 Constantin Noica, Jurnal filosofic, ed. cit., p. 10. 

ia, „Un lucru devenit familiar scapă de sub controlul minții”, cf. Constantin 
Noica, Spectacol american, în vol. Între suflet şi spirit, ed. cit., p. 13. 

145 Constantin Noica, Jurnal filosofic, ed. cit., p. 117. 

În fond, în Mathesis... avem o descriere a modului în care 
gândirea însufleţită ca Unu este orientată către sine cu scopul de a-şi 
găsi multiplicitatea. Este o descriere fenomenologică a multiplicităţii 
din perspectiva Unului identic cu sine, a Unului ca Unu, întrucât avem 
de-a face, parafrazând terminologia lui Noica însuşi, cu o descriere a 
călătoriei către veşnicia dinăuntrul omului. Procedura lui Noica are 
accente metodice în sensul că investigația este controlată de gândire 
prin propria-i voință de reflectare şi reflexiune, plecând de la 
poziţionările şi experienţele ei, de la trăirile şi actele interioare prin 
intermediul cărora lumea este „redată” şi văzută ca fenomen ce se 
dezvăluie într-o conştiinţă poziționată filosofic. „Orice filosofie... e o 
încercare de a găsi o formă de echilibru a omului cu lumea. Prima 
trăsătură adevărată a gândirii filosofice e deci: de a fi o considerare a 
omului în lume (prin lume, împotriva lumii sau față de lume, în orice 
caz a omului şi a lumii)... a doua... să vadă ordinea din lucruri. Dar 
care ordine? Ordinea lăuntrică, ordinea adâncurilor.”1% 

Precizând mai bine, în Mathesis... gândirea însufleţită ca Unu, 
spiritul, îşi descrie fenomenologic propriile trăiri intentive, multiplicitatea 
sa de conştiinţă orientată către „ceva”, operaţie care produce o stare 
dialectică de apropiere şi depărtare de sine. Descrierea fenomenologică 
a trăirilor conştiinţei, a obiectelor şi stărilor ei, produce o depărtare a 
Unului de sine şi, deopotrivă, o apropiere prin faptul autocunoaşterii 
multiplicităţii sale. Metaforic vorbind, Noica consemnează ceea ce i se 
arată pe măsură ce înaintează în introspecţie. Este un început pe care 
nu-l va părăsi niciodată. Noica va întreprinde, de pe acum, o călătorie 
către centru (cum ar spune Eliade), către rădăcină, către Unu. Unul 
este, analogic vorbind, Dumnezeu care se arată prin ceea ce nu este el. 
Omul are la dispoziţie doar epifanicul vieţii, în care Unu se arată într- 
o multiplicitate contradictorie şi în timp. Aşa se explică de ce Noica 
înfăţişează în Mathesis..., urmând „istoria sensului unic”, formele 
degradate ale dualității formale Unu-Multiplu în nenumăratele 
contexte ale vieţii. În acest sens, Mathesis... este povestea dualității 
supreme a Unului și Multiplului spiritului care ni se înfăţişează, în 
epifania vieții, deci în timp, în ipostaze multiple şi contradictorii. 





146 Constantin Noica, Un înțeles pentru gândirea filosofică, în Echilibrul 
spiritual. Studii şi eseuri, ed. cit., pp. 342—345. 

Mathesis... este redactată într-un stil exaltat, cu multiple 
întrebări retorice menite să trezească rutinele atitudinii naturale şi ale 
gândirii non-reflexive!*. Peste ani, Noica s-a întrebat: „Ce a devenit 
Mathesisul meu? Ştiinţa modelului ontologic, universal valabil... Sau 
poate Logica...” Prin urmare, dacă avem în vedere aspectele 
stilistice, lucrarea Marhesis... nu poate fi povestită, în ciuda faptului 
că logica ei internă binară poate fi devoalată cu uşurinţă. Pe de o parte, 
se află spiritul geometric, Unul, în atemporalitatea şi însingurarea sa, 
de cealaltă parte se află Multiplicitatea, temporalitatea vieții cu 
iraționalitatea sa cu tot. Cele nouă capitolele ale lucrării sunt tot atâtea 
fațete şi contexte de apariție degradată fie a Unului, fie a Multiplului, 
fie a căutării lor reciproce, prin descrieri fenomenologice ale trăirilor 
contradictorii ale conştiinţei doritoare să unifice binaritatea Unu- 
Multiplu şi să obţină starea de echilibru existențial a împăcării omului 
cu lumea. 

Aşa cum altădată a procedat şi Cantemir în Divanul cu gâlceava 
dintre trup şi suflet, Noica imaginează o gâlceavă între Unu şi 
Multiplu. Terenul disputei este filosofia culturii, chemată să arbitreze 
preferința culturii europene pentru „cultura de tip matematic” şi 
propensiunea către idealul ei, ştiinţa universală, Mathesis universalis, 
pe care o opune „culturii de tip istoric”, o abstracţie şi o metaforă 
pentru devenirea vieţii, care nu admite o altă logică decât propria-i 
lege interioară de a se perpetua pe sine în absenţa oricăror scopuri 
exterioare ei. De o parte, stă spiritul omului, Unul său, ceea ce face el, 
cu logica sa „geometrică” şi cu idealul de ordine strictă şi atemporală, 
de unitate şi solidificare (în cuvintele lui Noica: „unitate”, „ordine” 
„construcţie”, „imanenţă”). De cealaltă parte, stă viaţa, „lumea ca 
prezență, ca fapt viu”, ceea ce se dă singură cu multiplicitatea 
formelor sale cu tot, devenirea, istoria, lipsa de sens şi orientarea sa 





147 Exaltările stilistice şi excesul de întrebări retorice formulate în marginea 
lucrurilor de la sine înţelese la nivelul atitudinii naturale a gândirii au fost parodiate de 
N. Steinhardt în pagini memorabile de pastişă, ironie şi umor, în lucrarea În genul... 
tinerilor, apărută în 1934, sub pseudonimul Antisthius. A se vedea: N. Steinhardt, În 
genul lui Cioran, Noica, Eliade..., Cu o postfață de Dan C. Mihăilescu, Bucureşti, 
Editura Humanitas, 1996, cap. Thempesis sau Prostiile neobişnuite, pp. 22-28. 

148 Constantin Noica, Jurnal de idei, ed. cit., p. 290. 

către actualitate, „datul”, „natura”, cum va spune mai târziu, „devenirea 
ca devenire”. 

Gâlceava dintre Unu şi Multiplu, dintre „geometrie” şi „istorie”, 
începe odată cu grecitatea care ne-a transmis şi nouă această tensiune: 
„Idealul culturii noastre e unificaţia. Un Platon, un Descartes, un 
Leibniz, un Husserl o vor în mod explicit... Toată cultura noastră pare 
că suferă după nostalgia unului.”* Noica este nemulţumit de travaliul 
istoric al „unificaţiei”, căutată de oameni în locuri în care ea nu e 
posibilă, în genere, în natură ori în Dumnezeu. Or, soluţia de căutare a 
ei trebuie să înceapă, înainte de toate, cu locul în care Unul şi 
Multiplul se pot întâlni, şi acesta nu poate fi decât interioritatea omului, 
plasarea lor în „cercul conştiinţei”: „Dacă o Marhesis universalis poate 
fi înfăptuită, elementele ei trebuie să zacă în noi înşine, în primul rând, 
şi să fie universal omeneşti, în al doilea rând.” 

Fără să împărtăşească în totalitate intențiile epistemologice ale 
fenomenologiei lui Husserl, mai precis, metafilosofia asociată de 
acesta practicii filosofice fenomenologice, Noica mobilizează în 
Mathesis... un parcurs fenomenologic de poziţionare a minţii, în 
măsura în care obiectele sunt lucruri constituite de activitatea 
conştiinţei, în interiorul năzuinţelor ei atitudinale şi al posibilităţilor de 
experimentare proprii, prin intermediul cărora ea „donează” ființă şi 
sens lumii: „Rațiunea nu află de la lucruri decât ceea ce pune ea în 
ele... Aşadar spiritul se căută pe sine în lucruri. Spiritul are o 
activitate proprie, pe care ne-o revelează lumea... Lumea nu are nici 
un înţeles, pentru noi, fără conştiinţă... existenţa nu are nici un înţeles 
în afară de ştiinţă. Existenţa e o presupoziție a calculelor noastre, o 
ipoteză dată în probleme pe care le discutăm... spiritul se caută în 
lucruri numai pentru atât: pentru a se autoexplicita.”!S! Dar, subliniem 
încă o dată, Noica pune la lucru „fenomenologia” sa pe fundamentele 
clasice ale relaţiei metafizice Unu-Multiplu, pe care le cuprinde 
filosofic în contexte valorice: „... universul acesta articulat, deşi 
imens, e încă o construcţie a minţii noastre. Atunci nu e decât firesc ca 
omul să-i dea valori.”!* 





14 Mathesis..., p. 11. 
150 Tbidem, p. 12. 
151 Ibidem, pp. 13-14. 
15? Ibidem, p. 15. 

În sinteză, Noica doreşte să readucă vechiul ideal de unificație, 
de Mathesis universalis, şi să îl aşeze pe noi fundamente: „Până acum, 
cultura noastră se dovedise a fi de tip geometric prin aceea că năzuia 
spre ordine: Mathesis. Acum ea se dovedeşte de tip geometric şi prin 
aceea că e constructivă, nu simplu interpretativă sau descriptivă. 
Cultura noastră introduce un primat al făcutului asupra datului.”!” 
Ceea ce e clasic în această privinţă trebuie depăşit în sensul în care 
„... revoluţia lui Kant trebuie generalizată. Kant, reprezentantul 
legitim al culturii de tip geometric, Immanuel Kant, idealistul şi 
formalistul, trebuie dus mai departe pe planul vieţii, până la exces”. 

Prin urmare, Noica indică condiţiile de posibilitate a realizării 
idealului de Mathesis universalis, în ultimă instanță o încercare de 
unificare a principiului gândirii cu cel al vieţii, a Unului multiplu, 
plecând în fond de la cerinţele vieţii înseşi care nu poate fi trăită în 
absenţa sensului: „Pentru că oamenii nu mai pot comunica, pentru că 
îşi închipuie că sunt prea mult în istorie, pentru că acordă prea multe 
drepturi vieții iraționale, individualului, lui «o dată», nebuniei lor — de 
aceea propun această senină, această deliberată închinare către o 
Mathesis universalis a sufletescului. Că ştiinţele de azi nu si-au găsit 
încă ştiinţa lor universală, unitatea lor, solidaritatea lor cu celelalte şi 
cu ele însele — asta nu înseamnă prea mult. Viaţa, care de atâtea ori a 
întrecut ştiinţa, îşi poate găsi o Mathesis a ei. Să renunţe, doar, la 
formele ei joase şi să înceapă exerciţiul actelor pure. Să încorporeze 
ideile. Să facă din ele limbajul universal, posibilitatea oamenilor de a 
se înţelege unii cu alţii, de a coincide unii cu alţii, între ei şi, toți 
împreună, cu eternitatea. În locul bucuriilor regionale să instaurăm 
bucuriile generale mai simple şi mai vaste. În locul spiritului istoric, în 
care primează destinul, durata specifică şi moartea, să aducem spiritul 
matematic, în care primează creaţia liberă, generalitatea şi veşnicia. În 
locul născutului să punem făcutul.”"5 

Premisele filosofiei neoclasice a lui Noica sunt acum mai bine 
fixate, în măsura în care dualitatea formală clasică Unu-Multipu este 





153 Ibidem. 
154 Ibidem, p. 27. 
155 Ibidem, p. 34. 

reinvocată din perspectiva modelului de conştiinţă al vederii 
dinăuntru, pe terenul vieţii, cu scopul de a întemeia valori. 

Principiul de construcție a filosofiei de tinereţe a lui Noica este 
deja afirmat în Mathesis..., şi el constă în unificarea principiului 
gândirii cu cel al vieţii în conceptul de spirit ca Unu multiplu. 
Descrierea diverselor ipostaze ale spiritului ca Unul multiplu constituie 
conținutul acestei gândiri. 

Începând cu Mathesis..., Noica propune o reformare a datelor 
clasice ale filosofiei, a „marilor probleme”, plecând de la viaţă („stilul 
nou de viață”, în expresia lui Noica) şi de la principiul instituirii 
valorilor de către spirit în numele gratuității, al bucuriilor simple (al 
Unului valorilor), al creației şi, prin aceasta, al producerii sensului apt 
să asigure şi să împlinească echilibrul existenţial către care tinde, 
credea Noica, orice gândire metafizică: „Mă gândesc câteodată la 
soluţia pe care ne-o oferă ataşarea de marile probleme. Prezenţa lor nu 
te consumă niciodată... marile probleme sau micile aventuri. Micile 
aventuri sunt mai ales actele gratuite. Gratuitatea e printre singurele 
valori de viață suportabile, realizabile fără durere, practicabile fără 
consumaţie efectivă. Actul gratuit e actul pur şi simplu, căruia nu-i 
lipseşte decât încrederea ta. Activezi ca şi cum ai obţine ceva, dar ştii 
bine că n-ai să obţii nimic. Şi, de aceea, deşi gestul tău e la fel de 
ferm, deşi cheltuiala exterioară e aceeaşi, efectiv totuşi nu te 
cheltuieşti cu nimic. Pentru că e o valoare care nu consumă, gratuitatea 
ar trebui practicată pe o scară întinsă.” "$ 

De la valorile gratuităţii, de la libertatea spiritului şi de la 
neatârnările sale, de la ceea ce e simplu în ordine logică, dar şi 
emoțională, Noica îşi propune să organizeze experienţa vieţii, să-i dea 
sens şi, prin aceasta, să întemeieze bucuria simplă în care spiritul „va 
găsi peste tot — în porniri, în instincte, în fire — armonii”. 

Mathesis... este, în mod firesc, crezul de viaţă filosofică al lui 
Noica, identificat cu aspiraţia de a unifica principiul gândirii cu cel al 
vieţii, de a găsi Unul multiplu spiritului ca viaţă. Numai că această 
aspirație a redeschis două alte mari teme ale gândirii reflexive. În 
primul rând, tema creației. Cum spiritul poate produce ceva nou în 





156 1bidem, p. 70 
157 Tbidem, p. 91. 

condiţiile în care pentru el cunoaşterea nu este altceva decât „vederea 
dinăuntru”, afirmarea explicită a ceea ce el are implicit în el? „Ca şi 
geometria, cultura începe să se lipsească de ceea ce s-a numit 
realitate... Lucrurile rămân în mine, împreună cu toate desfăşurările 
lor posibile... Spiritul nu ajunge la nimic, nu loveşte în nimic. 
Sistemele de cunoaştere sunt, ca monadele, simple puncte de vedere. 
Închise, fără ferestre. Cu un sistem de cunoaştere nu ajungi nicăieri — 
decât unde eşti. Spiritul nu se mişcă din loc. lată de ce, propriu 
vorbind, e o imposibilitate pentru conştiinţa noastră ca ceva efectiv 
nou să existe în lume.” În al doilea rând, cunoaşterea ca „vedere 
dinăuntru” deschide problema ruinătoare a intersubiectivităţii. Cum 
este posibilă intersubiectivitatea în condiţiile în care eul individual 
este cel care instituie lumea? 

În concluzie, în Mathesis..., alături de crezul filosofic neoclasic 
al lui Noica, s-au deschis şi două mari probleme filosofice, problema 
noului, a creaţiei, şi cea a constituirii intersubiectivităţii, pe care Noica 
le va aborda explicit în celelalte lucrări din tinereţea sa. 


b) De Caelo. Incercare în jurul cunoaşterii şi individului 


Programul filosofic neoclasic al lui Noica ce constă, cum 
arătam, într-o reconstrucţie ontologică a temei originare a filosofiei 
Unu-Multiplu în contextul modelului de conştiinţă „fenomenologic” 
al vederii dinăuntru a individului, sau, în alţi termeni, în plasarea 
dezbaterilor metafizice generate de dualitatea formală Unu-Multiplu 
în interiorul conştiinţei individuale, este mai bine precizat în lucrarea 
De Caelo. Încercare în jurul cunoaşterii şi individului, apărută în 
1937. Noica însuşi are conştiinţa acestei continuități, atrăgând atenţia 
în prefața cărții că, după ce a reflectat în Marhesis... asupra „unor 
chestiuni de viaţă interioară”, este îndemnat de propriul parcurs al 
gândirii să atace şi „problemele mari” pe care el le numeşte „„morale”. 

De la bun început trebuie precizat că termenul de „moral” este 
folosit de Noica în sens larg, cu referință la ceea ce priveşte 
comportamentul nostru instanţiat şi susţinut de anumite valori. De 
Caelo... însă nu este un tratat de morală, în genul „Criticii raţiunii 


158 Jbidem, p. 18. 

practice”, de pildă, ci o lucrare-experiment despre felul în care tema 
clasică a ontologiei, problema lui „a fi”, cu variantele sale, „fapt”, 
„existență în sine” etc., este susceptibilă de a fi reelaborată plecând de 
la modelul de conştiinţă al vederii dinăuntru promovat de Noica în 
Mathesis... Cu alte cuvinte, tema fundamentală a ontologiei clasice, 
ființa, este repusă de Noica în cercul modelului Unu-Multiplu al 
conştiinţei (spiritului), ca principiu de reconstrucție filosofică. 

Pe de altă parte, De Caelo... este și o carte despre „morală” 
pentru că Noica vorbeşte continuu despre „conştiinţa trăitoare” 
corespunzătoare atitudinii valorizatoare a individului viu şi despre 
relațiile ei complexe atât cu atitudinea cunoscătoare, cât şi cu cea 
acțională, comportamentală. Individul viu, ca un complex de atitudini 
îndreptate către cunoaştere, valorizare ori acțiune ce se întâlnesc într- 
un flux temporal unic şi globalizant, dobândeşte stări de echilibru sau 
dezechilibru prin intermediul conştiinţei trăitoare, aflată ea însăşi într- 
o relație de coordonare cu conştiinţa cunoscătoare, ambele fiind 
conexate în atitudinea acțională exprimată de verbul „a voi”. De 
Caelo... subliniază faptul că îmbrățişarea unei anumite viziuni asupra 
lumii de către conştiinţa cunoscătoare produce efecte în plan valoric şi 
comportamental, generând echilibru sau dezechilibru existențial. 

În terminologia lui Noica, conştiinţa trăitoare este într-un fel 
dependentă de cunoştinţa cunoscătoare în măsura în care omul doreşte 
să-şi fundeze ontologic deciziile privitoare la viață. Teza lui Noica 
este simplă şi, poate de aceea, valoroasă. Felul în are omul îşi 
gândeşte viaţa şi destinul său în lume se află în felul în care priveşte şi 
înțelege „cerul”. Destinul omului este încifrat în modul în care el se 
raportează la „cer”, iar acest mod de raportare este deopotrivă 
ontologic şi moral. Conştiinţa cunoscătoare prescrie drumul conştiinţei 
trăitoare. Dacă cerul e „ceva” în lumea substanţelor, atunci conştiinţa 
trăitoare extrage anumite consecinţe pentru ea: de pildă, admite ideea 
de păcat dacă cerul este creaţie divină, ori „deduce” ideea disperării 
sau a unei supreme libertăți, dacă cerul nu este o „substanță”. 
Realizarea echilibrului omului cu lumea, sarcina fundamentală a 
filosofiei, elaborată pe terenul conştiinţei trăitoare, survine din datele 
conştiinţei cunoscătoare. Simplu spus, sarcina oricărei filosofii de a 
asigura echilibrul existenţial al individului are în vedere unitatea 

dintre cele două întrebuințări ale conştiinţei care, împreună, pot 
instrumenta şi justifica un anumit mod de comportare. De aceea 
filosofia, spre deosebire de ştiinţă, are sens existenţial, întrucât indică 
în ce sens trebuie mobilizate şi folosite sensurile şi cunoştinţele 
produse de spirit. Aşa a fost în istoria omului, aşa este în prezent şi tot 
astfel va fi şi în viitor. 

Dacă ne-am juca cu cuvintele, atunci De Caelo... este un tratat de 
ontologie morală, dar şi de morală ontologică. Totul derivă din modul în 
care înțelegem cerul ca „fapt”. Ce înțelegem noi prin „fapt”? Ce 
consecințe extragem în planul conştiinţei trăitoare din înțelegerea 
teoretică a „faptului”? Sunt întrebările esenţiale la care Noica răspunde 
în încercarea sa de ontologie neoclasică, cum spuneam, fundament în 
înțelegerea viziunii sale asupra spiritualității şi identității româneşti. 

De Caelo... este, în această ordine, o lucrare de viziune şi de 
construcţie într-un mediu de postulate filosofice. Modelul vederii 
dinăuntru a conştiinţei devine mai coerent prin punerea în relație a 
două dintre întrebuințările sale, cea teoretică (cunoscătoare) şi cea 
„practică” (trăitoare), în condiţiile unificării lor în individul trăitor 
care întemeiază lumea cu sine cu tot prin voinţa sa. Lucrarea cuprinde 
multiple sugestii care însă nu primesc şi întemeierea necesară. Viitorii 
exegeți ai operei lui Noica au în această lucrare un generos spațiu de 
exercițiu critic şi interpretativ ce ar putea surveni dintr-o analiză 
comparată între viziunea ontologică avansată în De Caelo... şi 
întemeierea ei logico-filosofică. Întrucât scopurile acestei lucrări, cum 
mai precizam, sunt de altă natură, ne vom mărgini doar la o prezentare 
a lucrării De Caelo..., urmărind intenţiile constructive ale lui Noica şi 
modul în care propunerile sale de ontologie neoclasică aduc un plus de 
coerență şi limpezime modelului înţelegerii de sine româneşti, prezent 
în scrierile sale timpurii. 


xk 


Subliniem, înainte de toate, că cele două întrebuințări ale 
conştiinţei nu sunt facultăți în sens kantian, unificate în ego cogito, 
apte să explice diversitatea actelor umane, ci atitudini în sens 
fenomenologic, poziționări ale minții care predetermină modul de 
interacțiune a individului uman cu lumea şi cu sine. Noica nu 

vorbeşte, cum arătam, în numele rațiunii generice, a subiectului 
transcendental, ci în numele individului uman viu, principiul ontologic 
suprem în care se fundează toate aserțiunile existenţiale. Numai 
plecând de la viaţa dată în individ, singura realitate care nu se cere 
întemeiată, de la Unul vieţii individuale, trebuie să încercăm a gândi 
multiplicitatea şi varietatea lumii. 

În contextul acestor predeterminări atitudinale, conştiinţa 
individuală poziţionează şi experimentează datele lumii externe şi 
interne ca ființă vie, deopotrivă cunoscătoare şi trăitoare. Cele două 
atitudini care poziţionează obiectele lumii pentru a fi experimentate 
diferențiat în orizontul temporalității sunt moduri ale Unului 
conştiinţei cu rădăcină în voinţa individuală. În verbul „a vroi”, 
interpretat de Noica într-un sens activist, se află rădăcina celor două 
atitudini fundamentale ale conştiinţei, cunoscătoare şi trăitoare, puse 
într-o relație simetrică în cercul hermeneutic desenat de idealul 
prescris vieţii individuale: creaţie şi responsabilitate maximale. Acest 
ideal prescrie şi noul umanism pe care Noica, repoziționând critic 
umanismul Renaşterii, vrea să-l reîntemeieze în individ, conceput de 
această dată ca „om nou”, sinteză a două atribute esenţiale intim 
corelate: creaţie şi responsabilitate. "°? 

Reabilitarea poziției individului în lume, ca instanță supremă în 
ordinea cunoaşterii şi moralei prin mobilizarea consecventă a 
resurselor şi procedurilor de analiză de tip fenomenologic, constituie 
principală sarcină filosofică pe care Noica şi-o fixează în De Caelo... 
Pe de altă parte, această lucrare este şi o încercare de împlinire a 





15 poziţia lui Noica nu era singulară în epocă: „Există un termen care a fost 
pus la loc de cinste de către Renaştere şi care anticipa, într-o formă restrânsă, întreg 
programul civilizaţiei moderne: e vorba de cuvântul «umanism». Era într-adevăr 
necesar ca totul să fie redus la proporţii exclusiv umane... se cuvenea să se întoarcă 
spatele cerului sub pretextul cuceririi pământului. «Umanismul» era deja o primă 
formă a ceea ce a devenit «laicismul» contemporan; voind să reducă totul la măsura 
omului, luat ca scop în sine, epoca modernă a ajuns să coboare, etapă cu etapă, până la 
aspectele inferioare ale omului şi a sfârşit prin a nu mai căuta decât satisfacerea 
nevoilor inerente laturii materiale a firii sale, o căutare cu totul iluzorie, de altfel, căci 
creează neîncetat mai multe nevoi artificiale, decât poate satisface”, Cf. Rene Gucnon, 
Criza lumii moderne, Traducere de Anca Manolescu, Prefață de Florin Mihăescu şi 
Anca Manolescu, Bucureşti, Editura Humanitas, 2008, p. 42. 

„revoluției copernicane”, întreprinsă, urmându-l pe Kant, de mai mulţi 
filosofi consecvenți cu premisele individualiste ale modernității. 
Astfel, Noica îl critică inclusiv pe Spengler şi proiectul său de a 
revoluţiona în sens „copernician” reprezentările asupra istoriei, tocmai 
pentru lipsa de consecvență a omului care priveşte către viitor, dar cu 
privirea îndreptată către trecut. 

Prin urmare, De Caelo... încearcă un discurs de întemeiere a lui 
este, domeniul conştiinţei teoretice, solidar cu trebuie, domeniu al 
conştiinţei morale în individul trăitor, cel care, prin puterile sale, dă sens 
lumii realizând sarcina echilibrului existenţial. Astfel, Noica deschide, 
pentru a privi înăuntru, una dintre cele mai încăpăţânate probleme 
filosofice ale modernităţii, pusă atât de filosofia individualistă engleză, 
cât, mai ales, de Kant. Este vorba despre raportul dintre libertatea 
absolută a gândirii şi responsabilitatea propriilor ei acte libere. Cum 
produce conştiinţa individuală, în acelaşi timp, din ea însăşi şi din 
propriile ei principii, atât libertate, cât şi responsabilitate? Aceasta este 
problema „morală” pe care Noica o pune în De Caelo... încercând să 
propună cu titlu de ipoteză o serie de rezolvări ce pot fi interpretate ca 
tot atâtea provocări filosofice şi pentru noi. 

De menționat că problema va irupe cu toată forța în opera sa de 
maturitate şi, plecând de aici, se poate remarca ideea că întreaga 
filosofie a lui Noica se construieşte în jurul ideii de responsabilitate a 
individului liber să producă sensurile sale asupra lumii. Aici se află 
miezul gândirii etice noiciene şi posibilul răspuns pentru cei care se 
întreabă şi astăzi de ce Noica nu a elaborat un tratat de etică analog 
tratatului de ontologie. "6° 

Revenind, procedura de analiză mobilizată de Noica în De 
Caelo... este transcendentală în măsura în care filosoful optează 
metodologic pentru „mersul îndărăt”, adică pentru cercetarea 
condiţiilor de posibilitate a „faptelor” conştiinţei pentru a decela Unul 
din multiplul ei faptic.!S! 





160 A se vedea: Sorin Vieru, Noica şi etica, în vol. Studii de istorie a filosofiei 
româneşti, Vol. V, ed. cit., articol în care autorul propune o serie de subtile distincții 
în legătură cu regimul eticii în opera lui Noica, „o etică care nu este, şi totuşi este”, 
pp. 463—468. 

161 Transcendentalul, mersul îndărăt”, cf. Constantin Noica, Jurnal de idei, ed. 
cit., p. 310. 

Subliniem, totodată, căci faptul nu e lipsit de importanță 
exegetică, că lucrarea De Caelo... a fost precedată de apariţia, în 1936, 
a lucrării Concepte deschise în istoria filosofiei la Descartes, Leibniz 
şi Kant, ce aduna într-un singur volum studii de caz privind structura 
intimă a acelor modele exemplare de teorii ale subiectivității, la 
Descartes, Leibniz şi Kant, gânditorii ce au redeschis temele clasice 
ale filosofiei şi pe care le-au atacat din unghiuri de vedere neîncercate 
de tradiţia filosofică. Ne vom mărgini doar la câteva observaţii, fără să 
întreprindem o analiză asupra cărții Concepte deschise..., întrucât 
scopul lucrării de față nu este monografic. 

Apariţia lucrării Concepte deschise... este simptomatică pentru 
profilul de personalitate filosofică pe care Noica l-a ilustrat în cultura 
reflexivă interbelică, printre altele, pentru deschiderea sa 
concomitentă către cultivarea mai multor domenii filosofice deodată: 
ontologie (metafizică), filosofia culturii şi a valorilor, istoria filosofiei 
universale şi istoria filosofiei româneşti. Evident că elementul de 
unitate a acestor preocupări diverse îl regăsim în programul său 
filosofic neoclasic şi în aplicarea uniformă a modelului de conştiinţă 
pe care l-am numit cu expresia „vederea dinăuntru”. De Caelo... este, 
prin urmare, precedat de o analiză istorică a modului în care 
subiectivitatea este instanţiată, în trei modele exemplare de gândire 
filosofică, la Descartes, Leibniz şi Kant, ca principiu explicativ al 
lumii ca întreg, prin abandonul „naturalismului” gândirii tradiţionale, 
antice şi creştine. Noica este interesat în această lucrare, Concepte 
deschise..., de două obiective teoretice majore intim corelate, 
aparținând aceluiaşi univers tematic: metoda. 

Primul obiectiv este legat de elaborarea unei metode de cercetare 
a istoricului filosofiei, aptă să depăşească simpla inventariere a ideilor 
filosofice, ideea de breviar, apoi de exegeză neutrală şi de comentariu 
erudit, în favoarea întreținerii actului de filosofare ca act viu, cu istoria 
filosofiei cu tot. „Cele trei feluri de istorie a filosofiei au acesta în 
comun că privesc, toate, ideile emise. În locul lor, însă, nu s-ar putea 
lua oare în considerare spiritul care emite idei? În loc să rezumăm, să 
expunem sau să explicăm un material de idei, nu ar fi mai interesant să 
reconstituim spiritul care dă acele idei? Cu alte cuvinte, în loc să te 

îndeletniceşti cu produsele unei gândiri, de ce nu o faci cu procesele 
ei?”!% Prin urmare, Noica propune o metodă comprehensivă de 
analiză a istoriei filosofiei, ce constă în reconstrucția spiritului ce a 
generat configurații filosofice distincte în conştiinţa comentatorului. 
Scopul? Înțelegerea şi retrăirea în propria conştiinţă a modului în care 
s-au formulat interogaţii şi s-au propus rezolvări, astfel încât 
comentatorul să gândească împreună cu filosoful comentat. Ideea este 
reluată, de această dată pe teritoriul istoriei ştiinţei, în De Caelo..., iar 
procedura sa de analiză a ştiinţei, plecând de la istoria ei, poate fi pusă 
în analogie cu modul în care Thomas Kuhn recomanda să se înțeleagă 
istoria ştiinţei ca succesiune de paradigme, de practici efective ale 
ştiinţei, între care există mai degrabă raporturi de discontinuitate decât 
de continuitate liniară. Tot astfel, şi Noica respinge înţelegerea istoriei 
ştiinţei dintr-o perspectivă prezenteistă, după principiul „succesiunii 
de aproximaţii ale adevărului”, în favoarea ideii înțelegerii spiritului 
specific de raționalitate care fundează şi animă orice act de construcție 
intelectuală a lumii: „Istoricul cerului ar avea un capitol frumos de 
scris... accentuând nu pe ceea ce îndruma către concepţia ştiinţei de 
azi, cum se face de obicei, ci pe ceea ce se integra deplin în concepţia 
ştiinţei de altădată, istoricul va fi ajuns, din treaptă în treaptă la veacul 
său, al cărui spirit ar ieşi cu atât mai limpede la iveală cu cât ar fi mai 
puţin prevăzut şi aşteptat.” "® 

Al doilea obiectiv al lucrării Concepte deschise..., în strânsă 
legătură cu primul, ţine de întemeierea actului însuşi de filosofare, care 
trebuie să se exercite în interiorul marilor probleme ce configurează 
identitatea filosofiei cu ea însăşi. Problemele filosofice, susține Noica, 
apar simultan cu actul de întemeiere a filosofiei înseşi ca disciplină 
autonomă în câmpul preocupărilor spirituale şi culturale. Ele sunt 
probleme formulate la marginea gândirii şi nu pot primi rezolvări de 
principiu, ceea ce implică o necesară intervenţie a gândirii personale 
în propunerea de soluţii interioare pentru sine, pentru propriul 
echilibru existenţial. Prin urmare, problemele filosofice sunt chiar prin 





15% Constantin Noica, Concepte deschise în istoria filosofiei la Descartes, 
Leibniz şi Kant, Bucureşti, Editura Humanitas, 1995, p. 9. 
163 Constantin Noica, De Caelo..., ed. cit., p. 17. 


120 


natura lor probleme deschise, iar reluarea lor este sarcina oricărui om 
aflat în căutare de echilibru spiritual. Noica va căuta în istoria 
filosofiei logica internă a acestor probleme, felul în care ele devin vii 
în conştiinţa unor filosofii, în cazul nostru, la Descartes, Leibniz şi 
Kant, pentru a filosofa împreună cu ei, pentru a căuta soluții proprii 
plecând de la modul în care aceştia îşi delimitează soluţiile: „De ce să 
nu recunoaştem, atunci, că unele idei ale filosofilor nu sunt pe deplin 
lămurite? Sau, măcar, de ce să simulăm că le înțelegem, atunci când 
ele ne lasă nedumeriţi în multe privinţe? Cercetările noastre ar fi fără 
îndoială mult mai utile atunci, şi istoria filosofiei mai adevărată. Căci 
există mai multe prilejuri de nedumerire, în operele filosofilor, decât 
de certitudine.” "$ 

Revenind, De Caelo... urmează, aşadar, unei cercetări a istoriei 
gândirii filosofice plecând de la subiect şi de la subiectivitatea 
transcendentală, aşa cum sunt ele modelate în filosofiile lui Descartes, 
Leibniz şi Kant. Acest fapt ne ajută să înțelegem natura căutărilor 
filosofice noiciene în această etapă de gândire a sa, respectiv 
încercarea de a configura un model propriu de subiectivitate plecând 
de la lecţia părinților fondatori ai modernității filosofice. Totodată, 
această lucrare invocă continuu datele cunoaşterii științifice ca temei 
pentru generalizări filosofice. Noica îşi probează continuu afirmațiile 
filosofice, susținând că procedura de facto a cunoaşterii ştiinţifice 
îndreptăţeşte propriile sale concluzii filosofice. Simplu spus, filosofia pe 
care o propune Noica în De Caelo... este „în marginea atitudinii 
ştiinţifice”, fiind invocate fapte din fizică, matematică, biologie, istorie. 

În esență, am putea spune că Noica îşi extrage modelul său 
„fenomenologic” de conştiinţă urmând o serie de sugestii ale 
investigaţiei ştiinţifice centrate pe creativitatea individuală şi pe 
atingerea obiectivităţii ca țintă finală a cunoaşterii. Prin consecință, 
căutările reflexive inspirate de modelul real al cunoaşterii trebuie să 
răspundă la întrebarea: „Cum este posibil ceva nou?” înainte de a 
răspunde la întrebarea: „Cum se produce adevărul?” 

Căutările lui Noica în De Caelo... pleacă de la modul în care 
ştiinţa modernă, în exercițiul ei de cunoaştere — omul de ştiinţă şi 
istoricul ştiinţei —, distinge de la bun început între obiectul real şi 


164 Constantin Noica, Concepte deschise... p. 24. 

obiectul cunoaşterii. În vreme ce obiectul real se dovedeşte a fi o limită 
a gândirii, „ceva” care se tot retrage în sine, obiectul cunoaşterii, un 
obiect al gândirii, e un construct al minții şi al rețelei ei conceptuale, în 
fond o ficțiune ce „substituie” obiectul real. Adică „ceva-ul” este 
înlocuit cu „nimicul”, distincţie ce conţine, arată Noica, ceva de-a 
dreptul revoluţionar într-o istorie a reprezentărilor cosmologice despre 
cer, şi din care filosofii au de învăţat: „Dacă realităţile de tipul cerului 
nu sunt nimic şi cunoaşterea noastră trebuie totuşi să fie ceva, ea e silită 
să se îndrepte către alte regiuni, către o altă lume de fapte.”'® Din 
această perspectivă, De Caelo... este o carte a căutărilor noilor regiuni 
de cunoaştere filosofică, plecând de la modelul ştiinţei. Procedura este, 
aşadar, kantiană: de la faptul ştiinţei la condiţiile de posibilitate ale ei şi, 
apoi, de la această întemeiere la analiza cunoaşterii filosofice în 
pretenţia ei de a produce cunoaştere obiectivă şi veritabilă. Or, a 
cunoaşte veritabil înseamnă a răspunde la întrebarea: „Cum se produce 
ceva nou?”, şi apoi: „Cum se dobândeşte obiectivitatea, adică acordul 
celorlalți?” Iată principala provocare a lucrării De Caelo... 

Răspunsul la aceste întrebări, susține Noica, este legat intim de 
modul în care înțelegem ideea de „fapt” (fapt de şi în gândire), pentru că 
„primul lucru pe care-l cerem unei gândiri este să se acorde cu faptele.!%” 

Dar ce înseamnă „fapt”? Ce înseamnă „ceva”? Noica ne propune 
să facem distincția dintre atitudinea naturală şi atitudinea 
fenomenologică, distincţie notorie în universul fenomenologiei de 
toate orientările. Atitudinea naturală consideră „faptul” ca fiind ceva 
dat senzorial, existent independent de spirit, şi de care acesta, 
subliniază Noica, ia act prin cunoaştere. Cealaltă atitudine, pe care o 

putem numi „fenomenologică”, „reflexivă” sau „intentivă” ”, pleacă 





165 De Caelo..., p. 19. 

166 Ibidem, p. 21. 

17 A se vedea Lester Ambree, Analiza reflexivă. O primă introducere în 
investigația fenomenologică, Traducere de Ioana Blaj şi Nicoleta Szabo. Ediţie 
îngrijită de Ion Copoeru, Cluj-Napoca, Casa Cărții de Ştiinţă, 2007, lucrare ce 
identifică la nivel de sinonimie perfectă accepţia „analiză fenomenologică” cu 
accepţia „analiză reflexivă”, „atitudinea fenomenologică” cu „atitudinea reflexivă”, 
iar „procesele intenționale ale conştiinţei” cu „procesele intentive ale conştiinţei”. 
Plecând de la această asimilare terminologică, vom folosi şi noi seriile sinonimice 
menționate fără alte precizări, întrucât deosebirile dintre acestea sunt nominale, şi nu 
de semnificaţie. 

de la premisa că „faptul” este ceva construit în conştiinţă prin actele ei 
de poziţionare atitudinală şi experimentare temporală. Prin urmare, în 
discuţie sunt implicate şi cele două sensuri ale cuvântului „experiență” 
la care am făcut, urmând demonstraţia lui Vulcănescu, ample referiri. 
Evident că Noica se plasează pe poziția „reflexivă” în înţelegerea 
„faptului”, argumentând că numai o astfel de poziţie este coerentă cu 
aşteptările gândirii corecte. 

Astfel, spre deosebire de „naturalism”, poziţia „reflexivă” 
(„fenomenologică” sau „intentivă”) pleacă de la „anumite îndemnuri 
ale minţii noastre”, adică de la poziționările atitudinale care fac ca 
gândirea să fie permanent „gândire a ceva”, care o deschide către lume 
prin interiorizarea etapizată a ei. Obiectele trec din condiţia lor străină 
conştiinţei, din transcendenţă, în „ceva-ul” conştiinţei prin faptul că, 
într-o primă etapă, „spiritul nu cunoaşte la întâmplare şi nici ce i se 
oferă, ci face o alegere în materialul brut al cunoaşterii”!S%. Apoi, într- 
o a doua etapă, spiritul „pregăteşte materialul cunoaşterii, îl măsoară, 
îl compară, îl rotunjeşte şi doar după aceea îl lasă liber să se formuleze 
ca problemă”. În sfârşit, în cea de-a treia etapă, se deschide 
problema ca atare, iar spiritul cu operaţiile sale specifice şi-l ridică „la 
rangul de fapt discutabil, clasabil şi explicabil în cadrul unei teorii” ™. 
Prin urmare, mintea noastră pre-judecă obiectele care intră în raza 
conştiinţei, iar totalitatea acestora intră în constituţia şi înţelesul 
„faptului”. În consecință, aşa-zisele „fapte” nu reprezintă nimic 
altceva decât probleme ale conştiinţei. În limbaj fenomenologic, 
„faptul” este „tema” gândirii. 

Evident că pentru Noica admiterea poziţiei contrare, naturaliste, 
„obişnuite” în accepţia filosofului, conduce gândirea într-o cale 
înfundată în cel puţin trei privinţe de neocolit. 

În primul rând, ideea că faptul este ceva dat, obiectiv, existent de 
dinainte de a intra în pre-judecăţile conştiinţei, implică acceptarea 
unui rol marginal al gândirii în cunoaştere. În loc să admitem că 
gândirea produce cunoaşterea, că ea este „a noastră”, trebuie să 
admitem că ea „reflectă” doar lucrurile, ceea ce nu e în întregime 





16 De Caelo..., p. 29. 
15 Ibidem. 
170 Ibidem. 

corect. Pentru Noica, cunoaşterea în ordinea filosofiei este rezultatul 
unui punct de incidență între reflectare şi reflexiune: „În fapt gândirea 
filosofică a încercat întotdeauna să împace reflectarea cu reflexiunea: 
reflectarea lucrurilor cu reflexiunea omului.”!”! Revenind, admițând 
că „faptul” preexistă operaţiilor de cunoaştere, vom da peste 
dificultatea majoră ce constă în aceea că noi nu putem indica un 
criteriu de selecţie între teorii concurente. De unde ştim care dintre 
teoriile concurente — Noica are în vedere cele trei perspective 
concurente ale lui Kant în privinţa explicării incongruenţei mâinilor — 
care explică acelaşi domeniu de fapte este mai bună şi adevărată, în 
condiţiile în care faptele sunt exterioare gândirii? Cum evaluăm ceea 
ce e exterior gândirii? Ce anume şi, mai ales, cum anume comparăm 
două „realități? distincte care sunt într-o relaţie de exterioritate 
completă? Apoi, cum evaluăm progresul cunoaşterii pe care-l 
concepem ca îndreptat către o ţintă mobilă, ca o regresiune la infinit a 
„aproprierii de adevăr”? Nu cumva, se întreabă Noica, noi ştim ceva 
despre felul de a fi al lucrurilor, despre „estimea” lor, dinainte de a 
iniția actele de cunoaştere a „faptului”? 

În al doilea rând, poziţia naturalistă, „obişnuită” în problematica 
„faptului”, produce cu necesitate teoria adevărului-corespondență — 
adecvarea ideilor sau a intelectului la lucruri —, care, la rândul ei, 
produce confuzii insurmontabile, în ciuda faptului că tradiţia a făcut 
din atingerea acestei înțelegeri a adevărului un scop de nimeni 
contestat. Invocând critica pe care o face Kant adevărului- 
corespondenţă în Critica Raţiunii Pure, Noica arată că la nivelul 
înțelegerii naturii acestuia s-a instalat un conflict — perpetuat atât de 
tradiția cercetării ştiinţifice, cât şi de investigațiile filosofice — între 
accepțiunea practică şi cea teoretică a adevărului-corespondenţă. În 
ciuda faptului că adevărul este considerat de omul de ştiinţă ca o 
valoare-scop, dezirabilă şi incontestabilă, ce fundează şi orientează 
activitățile concrete de cercetare, ceva ca fiind de la sine înţeles în 
planul raţiunii practice, în planul justificărilor teoretice nu se înțelege 
cum două entităţi total deosebite, ceea ce e în exteriorul conştiinţei, 
„faptul” ca atare, şi ideile, cunoştinţele, obiecte ale conştiinţei, se pot 





1! Constantin Noica, Un înțeles pentru gândirea filosofică, în Echilibrul 
spiritual, ed. cit., p. 342. 

conexa între ele. Consecințele acestei inadecvări de natură conduce 
gândirea într-un conflict insurmontabil cu sine. 

Pe de o parte, postularea unei lumi ascunse, a esenţelor, a unei 
lumi în sine, invizibilă şi de necuprins, care se retrage continuu în 
sine, culmea, pe măsură ce avansăm în cunoaştere şi în adevăr — o 
perspectivă ce acceptă distincţia dintre fenomen şi esenţă şi tot ce 
derivă de aici în legătură cu dihotomia termenilor primi — a produs 
continuu încurcături gândirii, prinsă în captivitatea propriilor realizări: 
„... lucrurile... alcătuiesc o lume-nălucă, o lume în dosul căreia să fie 
alta, a cărei estime să se afle de asemenea mai departe şi niciodată în 
câmpul cunoaşterii. ..”. 17 

Pe de altă parte, conflictul dintre „teoretic? şi „practic” în 
universul de discurs al adevărului-corespondență produce o ruptură 
între metodologia de facto a ştiinţei şi conștiința acestei metodologii, 
între practica ştiinţifică şi reprezentările teoretice ale acesteia. 
Cercetătorul ştiinţific nu se îndoiește, la nivelul conştiinţei metodologice, 
că în căutarea acestui adevăr-corespondentță se află implicat cu totul şi 
că în lumina acestui scop el îşi perfecționează continuu utilajul mental 
şi metodele de cercetare. Or, există o asimetrie evidentă între 
activitatea de facto a cercetătorului ştiinţei şi modul în care acesta îşi 
reprezintă propria activitate plecând de la admiterea ideii de adevăr- 
corespondență ca fiind ceva de la sine înţeles. Ceea ce nu l-a 
împiedicat pe omul de ştiinţă să avanseze în cercetări. Dar nu e treaba 
omului de ştiinţă, subliniază Noica, „să-şi de-a seama până la capăt 
despre înțelesurile şi roadele muncii sale”, cât mai degrabă filosoful 
este chemat, în virtutea faptul că sarcina lui este să se lămurească pe 
sine şi apoi pe alţii, „să vadă că scopurile urmărite de cercetătorul 
ştiinţific nu sunt totdeauna pe măsura rezultatelor la care el ajunge şi 
că acestea trebuie interpretate în propria lor lumină (subl. n.), iar nu în 
cea a intereselor care le-a prilejuit”. 

Concluzia lui Noica este tranşantă: ideea că adevărul este cel 
care legitimează şi fundează cunoştinţele noastre este o credință 
adăugată mersului real al cunoaşterii, care o susține motivaţional, 

psihologic şi moral, dar care „trebuie corectată, dacă vroim să nu ne 
facem idoli strâmbi, dacă vroim să înțelegem actul cunoaşterii în ceea 
ce poate da el, iar nu în ceea ce ne închipuim noi că obţinem prin 
mijlocirea lui”. 

Mersul real al cunoaşterii constă în încercările oricărui 
cercetător de a obţine obiectivitatea opiniilor, adică o stare interioară 
de intersubiectivitate testabilă. Prin urmare, ne îndeamnă Noica, 
trebuie să facem distincţia între geneza cunoştinţelor şi evaluarea lor, 
dintre „adevăr”, ca suport şi ţintă cu valoare emoţională, şi 
„obiectivitate”, ca acord intersubiectiv cu privire la ideile apărute într- 
o conştiinţă, în final, între două concepţii epistemologice concurente, 
numite de Noica „realism” şi „idealism”. 

„Realismul” consideră că obiectivitatea este o caracteristică a 
adevărului: „Căci o cunoştinţă adevărată, spun ei, este, prin aceasta 
chiar, obiectivă, adică respectă toate condiţiile care o fac să se impună 
orişicând şi oricărei conştiinţe omeneşti.” Prin urmare, pentru 
„realist”, posesia adevărului este concomitent şi o posesie a obiectivităţii, 
a obiectului, din moment ce el se defineşte ca relaţie subiect-obiect: 
„Obiectivitatea constă, în cazul adevărului, în raportarea la obiect. Ea 
nu constituie o problemă, nu are nevoie de criterii şi de verificări. E 
simplu: am obiectul, am şi obiectivitatea.” "6 

În răspăr, „idealismul” este interesat să legitimeze cunoştinţele 
în pretenția lor de adevăr plecând de la intersubiectivitatea testabilă. 
El este interesat „de a lămuri chipul în care devine cu putință ca ceea 
ce s-a impus drept certitudine unei conştiinţe să poată fi împărtăşit ca 
atare orişicărei alteia. În a căuta condiţiile de apariţie şi transmitere a 
certitudinii căpătate, în a arăta cum este posibilă cunoaşterea sigură, 
cea ştiinţifică deci, în a construi sistemul unor astfel de cunoştinţe 
sigure — iată în ce constă demnitatea idealismului”. 

În sinteză, filosofia înţelege cunoaşterea plecând de la logica 
internă a ei, de la distincţia dintre actele de producere şi evaluare, de 
la stabilirea modalităţilor prin care o cunoştinţă devine certă şi, prin 

176 Ibidem, p. 37. 
17 Ibidem, p. 37 

aceasta, obiectivă, adică intersubiectiv testabilă, fără să nege şi rolul 
credinţei în adevăr, care, la nivelul genezei şi susţinerii psihologice a 
cercetării, are rol de sprijin emoțional. 

Poziţia „idealistă” substituie adevărul cu obiectivitatea, cunoştinţele 
probabile cu cunoştinţele certe şi, prin urmare, dihotomia epistemologică 
adevăr-eroare este substituită de dihotomia certitudine-incertitudine. 
Lumea cunoaşterii noastre poate oferi doar certitudine şi niciodată 
adevăr. Prin această substituție, interesul filosofic este mutat către 
intersubiectivitatea care produce certitudinea în cunoaştere. Atingerea 
şi dobândirea intersubiectivității este tema centrală pentru analiza 
cunoaşterii în ordine filosofică: „Pusă în faţa problemei, incontestabil 
cea mai grea ce poate fi dată unei conştiinţe subiective, problema de a 
se depăşi pe sine prin actele de cunoaştere care să fie valabile pentru 
oricare alta...” "° Prin urmare, întrebările corecte pe care trebuie să şi 
le pună conştiinţa aflată în căutare de sens, de certitudine, sunt în mod 
esențial două: prima, cum este posibil ceva nou? adică cum poate 
mintea străpunge cercul propriei naturi; a doua: cum se poate atinge şi 
cuceri intersubiectivitatea? 

În al treilea rând, Noica respinge poziția naturalistă, „obişnuită”, 
care conduce gândirea într-o cale înfundată şi pentru faptul că postulează 
existența unui „substrat” al lucrurilor, o existenţă, o realitate prin care 
„oricine e dator să primească afirmaţia că lucrurile există, indiferent 
dacă nu va afla niciodată mai mult decât atât cu privire la existența 
lor”. Noica este consecvent până la capăt cu sine: dacă „faptul” se 
constituie în conştiinţă şi dacă el nu este decât „tema” gândirii 
(„lucrurile sunt probleme ale minţii”), atunci când vorbim despre 
realitatea lucrurilor trebuie să avem în vedere limbajul: „În propoziția 
«lucrurile există», ceea ce există nu sunt atât lucrurile cât afirmaţia 
însăşi. Aceasta interesează şi ea e de cercetat, iar condiţiile pentru care 
o astfel de afirmaţie ca acesta de mai sus poate fi acceptată de orice 
conştiinţă cunoscătoare, ele constituie adevărata problemă a 
cunoaşterii. Că lucrurile totuşi există... e probabil dacă nu chiar sigur. 





178 Ibidem, p. 40. 

Dar existența lor nu are prea mult sens în afară de ceea ce ştiu eu 
despre ele şi nu pot şti mai mult despre ele decât vrea mintea, cu legile 
şi rânduielile ei, să mă înveţe.”1% 

Observaţia este capitală pentru a înțelege modul de gândire al lui 
Noica în perioada scrierilor de tinereţe, care îmbină cunoaşterea 
anumitor date ale gândirii vii, legate de trăirile şi actele de constituire 
a „faptelor” în minte, de descrierea proceselor intentive de poziţionalizare 
şi experimentare a „obiectelor” conştiinţei etc., cu cele ale gândirii 
formulate, în care limba, gândul şi lumea sunt date solidar în limbaj, 
în expresia gândirii. 

Obiectele lumii sunt, s-a remarcat, semnificații ale gândirii 
formulate în limbaj. Folosind actuala terminologie metafilosofică, 
desigur cu rezerve şi doar pentru a stabili analogii de ordin stilistic, 
Noica unifică „gândirea fenomenologică” cu „gândirea analitică”, în 
proiectul său de ontologie plecând de la structura formală a raportului 
dintre Unu şi Multiplu, aptă să pună în relaţie, ne varietur, entităţi pe 
care le gândim astăzi prin excludere. Se ştie, Noica găsea continuu 
complementarități invizibile privirii obişnuite, cu convingerea că 
întotdeauna ceea ce pare a fi despărţit este unit de un plan mai profund 
de realitate. Complementaritatea, în cazul de față, survine din Unul 
conştiinţei, care, într-unua dintre ipostazele sale multiple, e deopotrivă 
productiv şi evaluativ. Actele lui sunt, în acelaşi timp, diferite, dar şi 
complementare. În primul caz, productiv, lumea se constituie în 
conştiinţă şi este amestecată cu propriile ei date; în al doilea caz, 
lumea conştiinţei este evaluată plecând de la produsele ei, de la Unul 
conştiinţei, de la limbaj, de la expresia care prin semnificație 
constituie obiectele lumii. În fond, avem de-a face cu o descriere a 
naşterii ideilor şi a evaluării lor în interiorul cercului conştiinţei. 
Actele conştiinţei sunt date împreună cu semnificațiile lor, gândirea 
vie cu gândurile formulate. Astfel, fără a se cădea în solipsism, 
conştiinţa şi lumea sunt solidare în propriul său cerc. Vom privi mai 
analitic această sinteză metodologică pe măsură ce vom descrie în 
detaliu gândirea identitară a lui Noica ce înţelege individualitatea 
culturii româneşti plecând tot de la relația formală Unu-Multiplu. 

Revenind, renunţarea la ideea că „faptul” ţine de o lume, străină 
şi exterioară permanent conştiinţei, implică ideea amalgamării ideii de 
„lume” cu ideea de „conştiințţă” (minte) într-un tot integrat conştiinţei 
înseşi: „Ce înseamnă lume? Ceea ce guvernează lumea sunt legile; 
ceea ce guvernează legile e mintea; ce altceva e lumea decât mintea în 
propriul ei exerciţiu?”!5! În consecință, a îndrepta gândirea către 
scrutarea sensului pe care mintea în exerciţiul ei liber îl pune în lume, 
a decela ce fapte ale minţii sunt, prin semnificaţiile lor, „fapte” ale 
„lumii”, este sarcina fundamentală a filosofiei, ce-şi justifică prezenţa 
în universul spiritului, al culturii şi al dialogului pe care-l trebuie să-l 
întreţină permanent cu ştiinţa. 

Acest context de angajamente epistemologice nu este fără 
urmări asupra conştiinţei în ansamblul ei. Noica gândeşte conştiinţa, 
cum arătam, ca un Unu multiplu şi, prin aceasta, ceea ce se întâmplă 
într-o parte a ei produce efecte la nivelul întregului. Modelul de 
conştiinţă al vederii dinăuntru funcționează integrat, ca un tot viu, în 
care faptele de conştiinţă sunt trăite unitar şi diferențiat, în acelaşi 
timp, în individul viu asimilat de Noica realităţii ontologice supreme. 


kkk 


Dacă admitem că la nivelul atitudinii şi conştiinţei teoretice 
„faptul” este ceva construit şi trăit ca experiență a sensului, atunci şi la 
nivelul atitudinii şi conştiinţei practice ori atitudinale, legate de 
domeniul scopurilor, al valorilor şi deci al evaluărilor, se produc trăiri 
complementare. Astfel, şi la acest nivel al „conştiinţei trăitoare”, în 
expresia lui Noica, negarea relevanţei epistemologice a „faptului” dat 
şi a naturii „gata făcute” — generatoare de stări sufleteşti de intimidare 
şi îngrijorare — induce trăiri de echilibru existențial şi împăcare a 
omului cu sine însuşi, consecință firească a faptului că acesta trăieşte 
într-o lume cu sensuri produse de el însuşi. Individul se împacă cu 
ştiinţa care-i părea străină altădată, într-un dublu sens. Pe de o parte, 
„nimeni nu slujeşte mai bine idealul universalităţii decât tocmai cel 
care se trudeşte să pună înţelesuri, nu să le afle”!*7. Pe de altă parte, 





181 Ibidem, p. 40. 
182 Ibidem, p. 58. 

admiterea faptului că a înţelege înseamnă a pune sensuri în lume 
„deşteaptă în mintea noastră o răspundere gravă: nu sunt de pus decât 
acele înțelesuri care satisfac condiția obiectivității. Subiectivitatea 
este... purtătoare de obiectivitate”. 

În planul acestei „conştiinţe trăitoare”, admiterea ideii de 
obiectivitate în defavoarea adevărului epistemologic beneficiază, la 
nivelul conştiinţei individuale ce poartă în propria-i subiectivitate 
întreaga cunoaştere, de trei avantaje: a) individul, prin cunoaşterea sa 
despre lume, sporește lumea însăşi, „... îi dă o structură, îi impune un 
echilibru, o configurează... o face să fie ceea ce este lume”, b) 
individul dă socoteală de existenţa spiritului în lume şi formulează 
idealul unei cunoaşteri de tip matematic, în care obiectul cunoaşterii 
este produs de intelect; c) individul găseşte elementele de universalitate 
în sine, iar cunoştinţele sale despre lume sunt sensuri aruncate în 
lume: „Trebuie să te descoperi purtător de sensuri valabile, şi aşa 
regăseşti nu obiectul — căci de el te poţi lipsi întotdeauna — ci lumea, 
lumea aceea de care nu te poți lipsi defel, pentru că ai o substanță cu 
substanţă în tine”.1% 

Cum arătam, De Caelo... deschide astfel una dintre cele mai 
încăpățânate probleme filosofice ale modernităţii, pusă atât de 
filosofia individualistă engleză, cât, mai ales, de Kant: raportul dintre 
libertatea absolută a gândirii şi responsabilitatea propriilor ei acte 
libere. Cum se ştie, Kant a avansat teoria facultăţilor ce se conduc 
după principii autonome, unificate în unitatea şi conştiinţa de sine a lui 
ego cogito. De o parte, stă raţiunea teoretică, respectiv facultatea de 
cunoaştere, ce are ca principiu de funcționare sinteza conţinutului 
cunoaşterii, livrat de datele simțurilor şi organizat de formele apriori 
regulative ale rațiunii. De cealaltă parte, se află raţiunea practică, 
respectiv facultatea dorinţei, a scopurilor şi acţiunii umane, fundată pe 
principiul libertății voinței, concepută ca datorie a respectării 





183 Ibidem, p. 59. 

propriilor imperative. Postularea celei de-a treia facultăţi a rațiunii, 
facultatea de judecare, estetică, fundată pe principiul finalităţii şi aptă 
să pună în conexiune celelalte două facultăți, astfel ca împreună cu 
aceasta să justifice funcționarea conştiinţei ca întreg, mai mult decât 
părţile din care este compusă, nu a convins până la capăt. 

Renunțarea la teoria facultăţilor de către filosofia romantică a 
repus problema raportului libertate-responsabilitate, simplificând 
drastic lucrurile la nivelul conştiinţei individului, dând un evident 
câştig de cauză libertăţii, înțeleasă, de regulă, ca sete de cunoaştere şi 
putere de afirmare creatoare. Exaltarea forțelor creative ale omului, 
care sporeşte prin prezenţa sa sensurile lumii şi adaugă creaţiei divine 
propria creaţie, a pus într-o stare de defensivă responsabilitatea şi a 
creat o lume monadică, incapabilă de întâlnire intersubiectivă. 

Cum împăcăm libertatea absolută a conştiinţei creatoare a 
individului de a da sens lumii, cu ideea tradițională a responsabilităţi, 
înțeleasă ca ceva ce se impune din exterior conştiinţei acestuia? Cum 
putem vorbi despre unitatea dintre libertate şi responsabilitate în 
absenţa postulării unei conştiinţei în genere, aşa cum a făcut Kant? 
Cum se poate constitui şi întemeia spațiul intersubiectiv, într-o lume 
dominată de monade creatoare ce acţionează anarhic? Cum este 
posibil spațiul cuminecării, al împărtăşirii reciproce a două conştiinţe 
care stau față în faţă cu propriile lor sensuri? În fond, cum produce 
conştiinţa, în acelaşi timp din ea însăşi şi din propriile principii, atât 
libertate, cât şi responsabilitate? 

De Caelo... încearcă un răspuns la aceste întrebări prin 
formularea unei opțiuni de viață pe care Noica o consideră a fi 
îndreptățită şi în acord cu premisele modelului său filosofic, în care 
individul creator este pus în centrul lumii ca unitate majoră de 
producere a sensului. Individul creator, din motive de echilibru 
existențial, trebuie să aleagă responsabilitatea care produce o selecție 
de ordin etic în lumea faptelor sale de creaţie. Pe acest teritoriu al 
alegerii libere se conexează conştiinţa cunoscătoare cu conştiinţa 
trăitoare, libertatea cu responsabilitatea. 

Raţionamentele lui Noica sunt în acord cu aceste premise. La 
nivelul conştiinţei trăitoare, cea care imaginează şi produce valori şi 
scopuri existenţiale, justificând pentru ce trăim, ideea că noi dăm sens 
lumii implică asumarea unui destin creator. Sensul vieţii individuale 
este adâncirea în subiectivitatea proprie, unică, depozitară a „ceva- 
ului” mai adânc decât eul arbitrar („detestabil”, cum ar spune Claude 
Lévi-Strauss) pentru producerea de noi înţelesuri ale lumii şi, în pasul 
următor, spre cucerirea obiectivităţii. Individul este, aşadar, 
responsabil pentru sine însuşi, pentru propria sa „avere”, pe care 
trebuie s-o gospodărească pentru că ceea ce posedă el, prin raportare 
la întreaga lume, este unic. Individul poartă cu sine o mare 
responsabilitate; el trebuie să se conceapă pe sine ca şi cum ar avea un 
mandat divin de a continua creaţia pe acest pământ. În lumina acestei 
situări ontologice, individul are obligația faţă de sine însuşi de a-şi 
gospodări propria avere, pe care a primit-o în dar: „Nu uita că 
Dumnezeu te-a trimis pe lume să-l înlocuieşti: să dai sensuri, să 
creezi, să duci începutul său înainte. Vezi să nu-ţi pierzi timpul.”!® 

Este evident, acum, că De Caelo... reprezintă punctul în care 
Noica s-a despărțit definitiv de filosofia de inspiraţie creştin-ortodoxă 
a lui Nae Ionescu, în condiţiile în care, nimic paradoxal, Noica va 
rămâne până la sfârşitul vieții în interiorul paradigmei naeionesciene 
de filosofare, pe care însă o îndreaptă într-o direcţie neanticipată de 
maestrul său. Noica va conduce paradigma de gândire naeionesciană 
pe o cale exclusiv filosofică, îi va da noi determinaţii, o va îmbogăţi 
cu o operă filosofică de o valoare universală, o va justifica 
metafilosofic şi o va transmite propriilor discipoli. 

Prin urmare, adoptarea unui ideal de viaţă laică, „în veac”, 
activă, care nu mai urmăreşte sfințenia şi mântuirea, îl pune pe Noica 
într-o relație de opoziţie cu gândirea creştină a lui Nae Ionescu. 
Adâncind ideea, opţiunea pentru faptă, pentru sporirea sensurilor lumii 
şi a creaţiei pe pământ, îl apropie pe Noica de idealul omului de tip 
augustinian, occidental, faustic, şi nu de cel oriental, adâncit în sine, 
contemplativ, spiritual, propovăduit de Sfinții Părinţi orientali, în 
frunte cu Vasile cel Mare, modelul şi idealul de viaţă creştine ale lui 

Nae Ionescu: „Ortodoxia sa (a lui Nae Ionescu, n. n.) e o Ortodoxie 
contemplativă şi radical teocentrică şi o transcendenţă asociată, de 
inspirație origeană strict răsăriteană, care vede lumea şi istoria în 
păcatul căderii din Dumnezeu şi al exteriorității față de Dumnezeu şi 
caută mântuirea numai în contemplarea lui Dumnezeu; această 
ortodoxie nu poate fi decât opusă ireconciliabil activismului religios 
occidental de tip augustinian, care vede lumea existând aparte de 
Dumnezeu şi caută mântuirea şi pe Dumnezeu în lume, încercând 
realizarea activă a Împărăției Lui în istorie.”1% 

De Caelo... este, aşadar, o lucrare paradigmatică şi pentru felul 
în care se realizează concomitent ruptura şi continuitatea într-o relaţie 
paideică în care discipolul se desparte de magistru, continuându-i pe 
un alt plan învățătura. Uneori, chiar în conflict cu învățătura 
magistrului, aşa cum s-a întâmplat de regulă în istoria gândirii 
europene. 

Revenind, în convingerea lui Noica, toate concluziile pentru 
conştiinţa trăitoare sunt extrase, subliniem încă o dată, din modul în 
care este configurată ştiinţa reală, respectiv, din activitatea vie a 
cercetătorului ştiinţific, din practica sa efectivă de cercetare, în ciuda 
faptului că există o profundă asimetrie, cum arătam, între faptele 
omului de ştiinţă, actul de producere şi evaluare a ideilor, şi conştiinţa 
sa metodologică. Dacă între cercetătorul ştiinţific şi filosoful interesat 
de activitatea lui există o asemănare de mentalitate, întrucât sunt 
amândoi „idealişti”, la nivelul conştiinţei metodologice asimetria 
despre care vorbim produce un divorţ de reprezentare globală asupra 
lumii. În vreme ce omul de ştiinţă este „naturalist” — situează 
conştiinţa în natură ca parte a sa şi, prin acest act, îi ştirbeşte 
demnitatea plasând-o în iraționalitatea multiplicităţii care devine fără 
scop —, filosoful rămâne „idealist”, adică, plecând chiar de la 
rezultatele ştiinţei, restituie conştiinţei „Unul” ei creator de sensuri, 





186 A se vedea: Prefăţă, în vol. Predania şi un Îndreptar ortodox cu, de şi 
despre Nae Ionescu teolog, antologie prefațată şi realizată de diac. Ioan I. Ică jr, Sibiu, 
Editura Deisis, 2001, volum care adună toate articolele teologice scrise Nae Ionescu, 
p. 10. 

care ordonează şi legiferează lumea în raport cu propria sa „natură”. 
Prin urmare, unitatea între conştiinţa cunoscătoare şi conştiinţa 
trăitoare (între libertate şi responsabilitate) este argumentată de Noica 
indirect, prin recurs la starea de facto a cercetării ştiinţifice (modelul 
exemplar de producere a sensurilor lumii) şi nu prin argumente 
filosofice de ordin speculativ sau exegetic. 

Fără să intrăm în detalii argumentative, reflecțiile lui Noica pe 
tema asimetriei dintre activitatea de producere a cunoaşterii ştiinţifice 
şi interpretarea acestora, concomitent, asimetria dintre omul de ştiinţă 
şi filosoful ştiinţei, sunt de un real interes şi folos şi astăzi. Mai ales 
dacă avem în vedere distincţia pe care o face Noica între o filosofie a 
conştiinţei şi o filosofie a existenţei, plecând de la primatul lui a şti 
față de a fi, respectiv de la ceea ce numim astăzi, în filosofia ştiinţei, 
„obiectul cunoașterii” şi „obiectul real”. În acord cu datele ştiinţei, ale 
fizicii în mod special, „a fi” nu mai înseamnă „ceva” al lumii, pentru 
că „existenţa” este un elaborat, un produs al lui „a şti”: „... lumea din 
afară e, de fapt, în felul cum o gândeşte cugetul, o elaborare a 
conştiinţei noastre ştiinţifice, dacă nu una — cum vor anumiţi filosofi 
de azi — a conştiinţei noastre psihologice.” 

Interesant de ştiut e că prin această dihotomie, „a fi”—,a şti”, 
Noica consideră că se detaşează de modelul „standard” al conştiinţei 
fenomenologice, de reținut, de pe poziţia propriului său model de 
filosofie a conştiinţei, printr-o observație de bun-simţ: dacă refuzi că 
„faptul” este existenţă în sine pe temeiul că totul este o reconstrucție 
în interiorul conştiinţei intenţionale, nu poți investi cu existență ca 
atare, aşa cum fac fenomenologii, conştiinţa însăşi pe ideea că ea este 
„fenomen originar”, că are o „autonomie absolută” şi că produce 
„norme veşnice” din propria ei natură. Prin urmare, modelul vederii 
dinăuntru al conştiinţei, modelul „fenomenologic” al lui Noica, este 
opus, în propria sa conştiinţă filosofică şi metodologică, deopotrivă 
fenomenologiei „standard”, ce postulează „originaritatea conştiinţei” 
ca dat fundamental — cu toate consecinţele ce decurg de aici —, cât şi 
„Filosofiei existenţei”, care face din individ ceva dominat, ceva natural, 
„fapt ca atare”, sustras el însuşi modelărilor conştiinţei. 


187 Constantin Noica, De Caelo..., p. 67. 

Admiterea unor lucruri gata făcute („conştiinţa originară”, 
„individul ca dat existenţial nereflectat”) sunt respinse de Noica 
plecând de la propriul său model de conştiinţă: „Filosofia conştiinţei 
nu face decât... să lupte împotriva oricărui absolut, să înlăture 
prejudecata lumii şi a lucrurilor gata făcute, ridicând totul la rangul de 
problemă.”!5% Prin urmare, acolo unde fenomenologii clasici, prin 
postularea existenței conştiinţei ca fenomen originar, văd o soluţie 
epistemologică pentru reconstrucția atitudinii naturale, Noica vede o 
problemă. 

Critica „filosofiei existenţei”, pe care o face Noica în numele 
„filosofiei conştiinţei”, nu are numai o valoare euristică excepțională 
pentru a înțelege ruptura dintre „maiorescieni” şi „naeionescieni”, cei 
doi poli în jurul cărora s-au coagulat toate dezbaterile filosofice, 
inclusiv cele legate de identitatea românească şi, până la un punct, 
cele culturale interbelice în ansamblu, ci, concomitent, şi o valoare 
filosofică intrinsecă pentru orice încercare de a înțelege „existenţa” 
aşa cum este în ea însăşi. Observaţia lui Noica este capitală atunci 
când susține că, de fapt, cuvintele ontologice din grupa: „a fi”, „a 
exista”, „fapt”, „realitate” etc. trebuie scoase din condiţia lor de 
„Substanţe” şi înţelese în cercul conştiinţei totdeauna cu „sensul de 
interioritate”, ele sunt cuvinte şi, prin urmare, produse, sensuri ale 
minţii omeneşti. A cerceta fundamentele existenţei ca atare sau ale 
existenţei omeneşti în sine înseamnă a deschide teme şi probleme ale 
conştiinţei, şi nu a pleca de la „substanţe” preexistente minții. 
Cuvintele ontologice sunt teme ale gândirii, iar o discuţie asupra lor 
este una legată de fundamentele cunoştinţelor omeneşti şi niciodată de 
faptele ca atare. „A fi” este o chestiune a lui „a şti”, pentru că 
materialul de lucru ontologic este unul legat de fundamentele 
cunoștinței omeneşti şi, deopotrivă, de o anumită poziţionare a minții 
care face din acest verb şi din substantivizarea lui o temă a ei. 
„Realităţile metafizice” sunt, astfel, înlocuite cu „certitudini 
epistemologice”: „Exterioritatea nu mai este, pentru intelect, ci devine 
— în termenii unei probleme sau ai unui sistem de probleme ce au 
reuşit s-o încercuiască, ba mai mult, s-o definească, s-o cheme la 

cealaltă formă, nesubstanţială, de existenţă, a certitudinii epistemologice 
înlocuitoare a realității metafizice.” 

De pe această platformă teoretică, Noica critică nu numai 
naturalismul ştiinţei, cum arătam, ci şi filosofia existenţială (existenţialistă) 
pentru absolutismele ei, pentru faptul că postulează „existenţa” ca 
atare în om, ceea ce îl apropie de natură şi de ordinea ei, fără să-i 
releve specificitatea: omului este cel ce dă socoteală de lucruri, şi nu 
lucrurile de el. 

Nimeni şi nimic, consideră Noica, nu poate explica mai bine 
poziţia omului, a individului uman în cosmos, decât transformarea 
capacităţii sale creative, de a da rost lumii, prin producerea de sensuri 
intersubiective, într-un principiu explicativ. Ocultarea acestui 
principiu îl conduce pe om la grave neînțelegeri, atât la nivelul 
conştiinţei înţelegătoare, cât şi, prin consecință, la nivelul celei 
trăitoare, prin imposibilitatea forjării unui echilibru existenţial apt să 
susțină putinţa de a trăi. Aşa se explică îngrijorarea lui Noica faţă de 
recrudescenţa „naturalismului”, atât în ştiinţă, cât şi în filosofie, un 
ansamblu de prejudecăţi care s-au înstăpânit în conştiinţa noastră cu o 
forță irepresibilă şi împotriva cărora nu putem lupta, pentru că ele sunt 
golite de subiectivitatea omului, sunt „anonime”. 

„Puterile anonime” produc în conştiinţa individuală ce trebuie să 
se exercite creativ (centrul de producere a sensului) complexe de 
inferioritate, stări de diminuare a forţei, stări de abandon şi de pierdere 
a identității proprii şi, ceea ce e şi mai grav, neîncredere: „Căci nu e 
neîncrederea păcatul cel mai greu al lumii de azi?” De remarcat că 
aceste puteri anonime sunt transformări ale puterilor vii, creative ale 
omului, în ceva „solidificat”, „substanţializat”, în ceva străin şi 
exterior conştiinţei. În universul de manifestare a acestora, individul 
uman este pus față în față cu sine şi cu condiţia sa generică de om. 
Puterile anonime sunt creaţii obiectivate ale omului, dar desprinse de 
creator, ceva produs de conştiinţă, dar desprins de ea, cu proprietăți 
specifice naturii: exterioritate, indiferență, forţă nimicitoare etc. 





18 Ibidem, p. 72. 
1% Ibidem, p. 75. 

În numele individualității creatoare, al omului faustic, Noica 
întreprinde o critică a puterilor anonime, ca „o totalizare de sensuri 
gata constituite”, propunând spre ilustrare trei studii de caz: cosmosul, 
istoria şi masele ca puteri anonime, ce prind în plasa lor subtilă forța 
de creaţie a conştiinţei individuale. În aceste studii de caz, în mod 
diferențiat, Noica subliniază că, deşi e posibil să asimilăm conştiinţa 
cu ceea ce nu e ea, ca fapt viu şi unitate generatoare de sens, nu este 
legitim cognitiv şi nici moral să facem astfel de conexiuni. Conştiinţa 
este vie în exerciţiul ei creator, in actu, atunci când produce continuu 
sens. Dacă faptele sale obiectivate nu sunt, la rândul lor, prinse 
continuu în sensuri pentru sine, dacă ea nu mai este prezentă în 
intimitatea lor, atunci conştiinţa, acceptând sensurile gata constituite, 
se destructurează şi decade din propria-i centralitate. În acest caz 
nefericit, nu noi explicăm lumea, ci lumea ne explică pe noi. Din fapt 
viu, creator, conştiinţa devine un lucru alături de celelalte lucruri, 
aşteptând să fie explicată, nu să explice. 

În primul caz, cel legat de „cer”, conştiinţa se pierde în propriile 
cunoştinţe solidificate despre cer, despre imensitatea de necuprins a 
cosmosului trăind în sine zbuciumul exprimat de Pascal, de trestie 
gânditoare. Nu există însă motive de disperare şi de negare a puterilor 
ei vii față de imensitate şi nemărginit cantitativ, pentru că ea, 
conştiinţa, nu e ordin de mărime, deci este diferită de cosmos prin 
chiar natura sa. Conştiinţa, „în felul ei, nici nu este, nu este decât 
pentru sine — aşa încât nimic n-o poate umili, afară doar de propriile ei 
neînțelegeri, de greşitul ei exerciţiu”!”. Prin urmare, imensitatea 
cosmosului mai degrabă stimulează creaţia decât o împiedică. 

În al doilea caz, cel al istoriei ca putere anonimă ce derivă din 
faptele „solidificate”, desprinse de făptuitor, individualitatea umană 
trebuie să privească cu fața către viitor şi nu către trecut, iar în 
acțiunile sale creatoare „nu istoricitatea unui gest trebuie căutată, ci 
valoarea lui omenească intrinsecă "?. Individul poate scăpa de 
condiţia de obiect al istoriei anonime, care se conduce după logica sa 
proprie, şi poate deveni subiect numai dacă se concepe pe sine într-o 





11 Ibidem, p. 80. 

istorie ca viitor, şi nu ca trecut mort şi seriat după regularități, un 
viitor viu în care doar actul desăvârşirii de sine primează. Dacă acest 
act al desăvârşirii este atins prin decizia liberă a individului, atunci 
ceea ce pare copleşitor în istorie dispare: „Omul nu este ceea ce este 
prezentul său. El este propriul său viitor.” "° Dacă privim istoria nu ca 
pe ceva devenit, ci ca pe ceva care devine, atunci conştiinţa 
individuală se poate aşeza confortabil în viaţă pentru a-şi împlini 
destinul pe care singură şi-l prescrie: „Niciodată conştiinţa individuală, 
al cărei ultim sens e creaţia, acţiunea, devenirea, n-a putut însemna 
ceva sub specia devenitului.” 

În sfârşit, în ultimul caz, cel al puterii anonime a maselor, 
rezultat al gregarului din om, conştiinţa individuală se poate conserva 
pe sine cu toate atributele sale ce vin din creaţie, în măsura în care nu 
se predă colectivităţii din care face parte, ci aderă la acele valori care 
sprijină şi mai mult propensiunea către dezvoltarea individului văzut 
ca „poartă către universalitate”. Vom reveni asupra acestei forme de 
putere anonimă când vom discuta pe larg ideea de apartenență 
identitară a conştiinţei individuale de sine la conştiinţa de sine 
colectivă. 

Trebuie remarcat un fapt esenţial în această critică a puterilor 
anonime. Instrumentul criticii este, se înţelege, unul teoretic, 
aparținând conştiinţei înțelegătoare producătoare de sensuri şi 
cunoştinţe, dar şi de evaluare cognitivă a lor. Numai că puterile 
conştiinţei înțelegătoare de a produce sens şi cunoştinţe — ştiinţa este 
putere, cum spune Bacon — au o valoare ambiguă. Conştiinţa 
înțelegătoare nu ne spune şi în ce direcție trebuie utilizate puterile ei 
de a produce sens. În fond, în ce sens folosim producerea de sens, care 
este direcția întrebuințării sensului? Întrebarea vizează, în mod 
evident, desigur, datele conştiinţei trăitoare, pentru că ea instanţiază 
valorile, stabilind, în ultimă instanţa, direcția de acţiune a individului 
responsabilizat de folosirea sensurilor pe care el însuşi şi le-a dat. 

Prin urmare, cercetarea din De Caelo... se împlineşte, cum ne 
avertizează Noica însuşi, în introducerea lucrării, într-o meditaţie 

asupra moralei. Vorbind despre „cer”, conştiinţa trăitoare este, de fapt, 
interogată printr-o procedură de ocolire care trece prin conştiinţa 
cunoscătoare: Ceea ce pare a fi plasat în plan secund — datele 
conştiinţei trăitoare sunt o funcție a datelor conştiinţei cunoscătoare — 
devine acum o temă de prim-plan. Prin urmare, unei reabilitări a 
conştiinţei individuale în planul cunoaşterii trebuie să-i corespundă, 
nici nu s-ar putea altfel, o reabilitare a individului în planul conştiinţei 
trăitoare. Libertatea conştiinţei de a produce sensuri trebuie să se 
întemeieze, la rândul ei, în cercul propriei naturi, pe responsabilitatea 
morală a individului de a-şi prescrie traiectorii, axe, şi de folosire a 
acestora. Temeiul libertății conştiinţei înțelegătoare se află în ideea de 
responsabilitate a conştiinţei trăitoare, după cum conştiinţa trăitoare îşi 
are propriul ei temei în datele conştiinţei cunoscătoare. Întemeierea lor 
este prinsă în cercul hermeneutic al conştiinţei individuale dacă şi 
numai dacă ele îşi corespund, dacă acestea se află în stare de echilibru. 
Conştiința individuală atinge, astfel, ceea ce caută cu disperare, 
echilibrul existenţial şi starea de împăcare cu sine, pentru că lumea îşi 
dezvăluie rostul ei şi al vieţii cuprinse în ea. Totul e personalizat şi 
nimic nu mai este sau devine anonim şi amenințător. 

A fost închis vreodată acest cerc hermeneutic dătător de 
echilibru existenţial plecând de la conştiinţa individului şi de la 
recunoaşterea faptului că el este singura instanţă producătoare de 
sens? S-a încercat doar, răspunde Noica, în Renaştere, odată cu 
afirmarea doctrinei umanismului. De aici şi interesul constant al lui 
Noica pentru Renaştere, respectiv pentru perioada istorică ce a produs 
modelul standard de afirmare a individului în cultura europeană. 
Confruntarea cu datele culturale ale Renaşterii”, în care individul 
este considerat cheia înţelegerii lumii, este pentru Noica un bun prilej 


de a-şi afirma propria viziune asupra posibilității instituirii cercului 
hermeneutic desenat de cele două forme de conştiinţă, cunoscătoare şi 
trăitoare, apte să asigure echilibrul existenţial al individului. 

Revenind, raportările conştiinţei individuale la lumea solidificată 


produsă de omul însuşi, cunoştinţele despre cer, faptele obiectivate şi 





19% A se vedea şi conferinţa lui Noica Celălalt umanism, în vol. Echilibrul 
spiritual. Studii şi eseuri, pp. 214-218. 

seriate în timp ale oamenilor, istoria, socialitatea intrinsecă individului 
uman, specifice omului european, care se descoperă pe sine ca individ 
în opoziţie cu lumea, trec din planul cunoaşterii în planul evaluărilor, 
odată cu Renaşterea. Ce constată Noica în Renaştere? Că, prin 
doctrina umanistă, descoperirea individualității creatoare şi afirmarea 
omului în Renaştere a însemnat totodată afirmarea trufiei omului în 
raport cu lumea, l-a plasat pe individ în anumite raporturi conflictuale 
între sine şi faptele sale, între ceea ce e viu şi ceea ce deja formulat, 
între producerea continuă de sensuri şi acceptarea unor sensuri gata 
constituite în sisteme de totalități, conflicte ce s-au perpetuat în 
modernitate. Atunci se rupe echilibrul între cele două forme de 
conştiinţă, teoretică şi evaluatoare, în dauna echilibrului individual 
global. Într-o sumară istorie a ideilor, rând pe rând, susține Noica, 
individualitatea creatoare s-a pierdut pe sine, printr-o îngâmfare 
moştenită tot din Renaştere, în sisteme metafizice dogmatice ce susțin 
în mod contradictoriu că intelectul este ceva independent de realităţile 
pe care le cunoaşte, dar afirmă că structura acestor realități este 
rațională; ori pozitivismul, care afirmă raționalitatea ca principiu de 
înaintare în cunoaştere, dar pe care o neagă în acelaşi timp, susţine că 
„spiritul nu e în măsură să-l prindă pe esse”; în sfârşit, socialismul 
creat în numele libertăţii individului, aduce de fapt un triumf al 
maselor îndreptat împotriva individului”. 

Poate fi salvat umanismul (post)renascentist de excesele sale, în 
primul rând de anarhism, de faptul că în numele individului este 
negată legitimitatea oricăror reguli în afara regulii bunului plac, iar 
ideea de responsabilitate este surclasată? Se poate reveni la norme şi 
la un umanism cultural în care individul, ca întreg viu, să fie principiu 
de construcţie? Se poate imagina un individualism cu răspunderi 
legate de puterile creative de a da sens lumii, configurat altfel decât 
sub forma liberalismului politic? Se poate cere ceva de la individ şi nu 
pentru el, în numele lui? Pe scurt, poate fi reabilitat individul 
împreună cu ideea de responsabilitate, negată de faptul că el are doar 
drepturi, nu şi obligaţii faţă de sine şi de propria viaţă? 


1% Constantin Noica, De Caelo..., pp. 104-105. 

Răspunsul, susține Noica, este afirmativ numai dacă el se dă pe 
terenul unei reconstrucţii morale a individului, şi nu pe terenul 
politicii, al individualismului liberal apt să justifice toate acțiunile 
omului fără a-l face şi responsabil moral. Prin urmare, a citi De 
Caelo... în cheie politică, aşa cum ne îndeamnă în mod simplist şi 
eronat abordările ideologice, este nu numai un act de comoditate 
intelectuală, ci şi de o răstălmăcire survenită, tertium non datur, fie 
din ignoranță, fie din rea credință. Contracararea individualismul 
anarhic postrenascentist nu este o chestiune de practică politică, ci de 
ontologie, de raportare a individului la lume şi la el însuşi. Politicul şi 
practica politică sunt totdeauna o consecință a datelor de fundal ale 
conştiinţei care sunt, ne varietur, de natură ontologică şi existențială. 
Revenirea la norme, la responsabilitate şi obligaţii ale individului pus 
în centrul lumii odată cu Renaşterea este primordial o problemă de 
conştiinţă. Revenirea la norme se poate foarte bine mişca în cadrele 
idealismului filosofic şi ale umanismului cultural: „Ba numai în 
mijlocul acestora îşi poate arăta el (spiritul, n. n.) întreaga măsură cu 
condiţia să nu fie tulburat în acţiunea sa, ca până acum, de orgoliul 
individualist, căruia i se întovărăşea prejudecata naturalistă a lui a fi 
ceva în faţa puterilor anonime.” 

Cum poate fi, aşadar, reabilitat individul şi în acest plan al 
obligaţiilor? Răspunsul pe care-l dă Noica anarhismului individualist, 
desprins de norme şi responsabilităţi, cu scopul de a reface echilibrul 
existențial rupt de semeţia conştiinţei cunoscătoare în dauna 
conştiinţei înţelegătoare, îl găsim în expresia cu valoare de imperativ 
moral: „a nu fi ceva în fața puterilor anonime”. El implică două 
aspecte conexate între ele. Primul se referă la internalizarea datelor 
ştiinţei contemporane cu privire la puterile anonime. Acestea propriu- 
zis nu există, pentru că „a exista” este o construcţie a minţii noastre. 
Prin urmare, este vorba nu despre „existență”, ci despre un anumit 
mod de raportare a conştiinţei cunoscătoare la propria ei natură. Dacă 
se concepe „naturalist”, aşa cum s-a întâmplat deseori în istorie prin 
erori de autopercepţie, atunci pentru conştiinţă puterile anonime 
„există”. Or, în realitate, urmând modul real de înaintare a cunoaşterii 


17 Ibidem, p. 107. 

în ştiinţă, preeminenţa obiectivităţii, trebuie să susţinem că „a exista” 
este subordonat lui „a şti”. Al doilea aspect se referă la deşteptarea 
simțului răspunderii în conştiinţa vie a individului. Acest fapt nu e 
posibil prin acţiune politică, ci spirituală. Prin urmare, nu individul 
ordinii politice este vizat, pentru că el este „plin de drepturi, dar totuşi 
lipsit de puteri... Nimic din societatea contemporană nu e mai slab 
decât un individ cetățeneşte înzestrat cu toate drepturile. Căci dacă el 
are drepturi, ştie că, în definitiv, n-are răspunderi: masele i-au 
suprimat orice răspundere... el se închipuie, cu sau fără voia sa, lovit 
de responsabilitate !%”. 

Doar printr-o acțiune spirituală similară celei în care a învins 
creştinismul, aptă să readucă responsabilitatea în conştiinţa vie a 
individului, s-ar putea realiza echilibrul pierdut. Acesta este terenul 
naşterii unui nou echilibru existenţial diferit de terenul politicii, care 
identifică, greşit, libertatea cu sistemul drepturilor. Or, libertatea se 
corelează cu responsabilitatea, în vreme ce sistemul drepturilor îl 
conduc pe individ la iresponsabilitate. Din exercitarea unui drept nu se 
naşte responsabilitatea, ci dimpotrivă. Noica susţine că înzestrarea 
pentru libertate ţi-o dă datoria, şi nu dreptul care te absolvă de 
conştiinţa responsabilității faptelor. Cum arătam, Noica propune o 
soluţie a conflictului între liberate şi responsabilitate doar pe planul 
spiritului, al vieţii date în individ, şi nu pe plan doctrinar politic. 
Soluția este educaţională şi se referă la deşteptarea spiritului existent 
în conştiinţa individului către îndatoriri: „Cum i se poate deştepta 
acesteia răspunderea? Prin drepturi, nu; doar prin îndatoriri, prin 
sentimentul de vină. Trebuie dezvoltat sentimentul de vină individuală. 
lată singurul fel în care poate fi făcut rodnic umanismul; nu prin trufia 
drepturilor, ci prin umilinţa păcatelor.” ° 

Prin raportare la universul nostru actual de prejudecăţi şi de 
aşteptări morale, soluţia lui Noica pare utopică. Aşa să fie, oare? Dacă 
însă privim cu atenție propria noastră viaţă şi înțelegem gândul lui 
Noica, ne dăm seama că astăzi suntem educați într-un mediu moral 
dominat mai degrabă de justificări ale faptelor noastre negative, prin 





1% Ibidem, p. 109. 

cultivarea în exces a paradigmei concurenței liberaliste. Prin urmare, 
responsabilitatea se află în plan secund, pentru că succesul nostru se 
fundează pe insuccesul celuilalt. Se produc cotidian fapte morale 
imposibil de evaluat, de genul acelora în care dorim să-i convingem pe 
ceilalți de dreptatea noastră, dreptate pe care însă i-o refuzăm propriei 
noastre conştiinţe. Rezultatul? O acumulare de trăiri negative, o 
îmbolnăvire a sufletului şi o suferință pe care o purtăm cu noi fără să 
avem posibilitatea de a o ostoi. Dacă am fi învăţat să deşteptăm în noi 
ceea ce vechii greci practicau, de pildă, ideea de asumare a greşelilor, 
unită cu aceea de ispăşire sufletească a lor, atunci viața noastră 
interioară s-ar însănătoşi prin propriile ei resurse. Păcatul nu este o 
fatalitate, susține Noica (constatăm că discuţia nu are lor pe teritoriul 
creştinismului, cu toate că termenii morali implicaţi au o puternică 
încărcătură creştină de înţelesuri), atitudine care nu-i dă speranţe de 
îndreptare ființei umane. Ce înseamnă, în fond, vină? O asumare a 
noastră de a face răul, dar şi de a-l îndrepta. Dacă noi vom pleca de la 
ideea că totul e justificabil invocând drepturile, atunci nu vom avea 
niciodată posibilitatea de a deştepta în noi trăirea latentă a 
responsabilități: „Există în noi atâta virtute câtă trebuie spre a 
redeveni ființe sănătoase moraliceşte. Totul e să nu-ţi ascunzi 
păcatele; să le scoţi la lumină, învinovăţindu-te, şi să arzi la flacăra 
sincerităţii față de sine.” Iată o recuperare a moralei autenticității 
promovate de Nae Ionescu, dar fără angajamentele sale creştine. 
Paradoxal, nu-i aşa? 

Modelele etice invocate de Noica în susținerea moralei asumării 
vinii şi a căinței menite să reabiliteze individul şi în planul conştiinţei 
trăitoare sunt cele ilustrate de Platon prin cunoscutele fraze socratice 
exprimate în dialogul Criton”! şi, fireşte, modelul de valori cultivat de 
creştinism şi exprimat de Alioşa Karamazov, simbolul credinciosului 
care se simte responsabil nu numai de propriile vini, dar şi de greşelile 
altora, pe care doreşte să le treacă asupră-şi. 





200 Ibidem, p. 113. 

201 „... este la fel de nelegitim să săvârşeşti o nedreptate, să răspunzi printr-o 
nedreptate celui care te-a nedreptăţit sau să faci rău din răzbunare celui care ţi-a făcut 
rău”; Cf. Platon, Criton [Despre datorie, dialog etic], fr. 49 d. 

Aceste raportări etice sunt luate de Noica ca argument spiritual 
(ce ilustrează o transformare interioară a omului fără intervenţia 
politicului) pentru propriul său model de morală, fundat în conştiinţa 
cunoscătoare a individului convins că el donează sens lumii şi, prin 
aceasta, este apt să înfrunte forța puterilor anonime. Conştiinţa 
individuală care se adânceşte în sine pentru a genera sensuri lumii va 
găsi tot aici, în propriile-i profunzimi, şi motivații morale menite să 
susţină actul creativ: „Coborându-se în sine, conştiinţa descoperă două 
lucruri: mobilul acţiunii, pe de o parte, şi temeiul comunității morale, 
pe de alta."”* 

Aceste atitudini derivă din rădăcina constitutivă minţii 
individuale, de la voinţa acesteia de a fi, a şti şi a face. „Voinţa” este 
cea care susține opţiunea individului viu, deopotrivă creator şi 
responsabil moral, în propriul său program de reconstrucție lăuntrică. 
Cum spune Noica însuşi, în acelaşi verb, „a vroi”, se întâlnesc atât 
conştiinţa înțelegătoare, cât şi conştiinţa trăitoare: „Reabilitarea 
individului... s-ar desfăşura prin două serii de manifestări: întâi, ar 
autoriza pe individ să vroiască mai mult, făcând posibilă creaţia 
responsabilă; în al doilea rând, ar autoriza pe individ să vroiască mai 
puțin, reabilitând, odată cu individul, faptul neînsemnat, acțiunea 
lipsită de răsunet." 

Propunerile de reformare a individului, subliniem din nou, nu 
sunt pentru Noica program politic, ci spiritual. El nu are în vedere 
interesul de grup ori de clasă, nu oamenii, ci omul, individul trăitor 
care are în propria sa conştiinţă puterea de a produce sens şi acțiune 
responsabilă, acte de conştiinţă şi comportament mărginite doar de un 
deficit de voinţă. Atât! În acest sens, al cultivării valorii, şi nu al 
notorietății sau al acţiunii publice fundate pe orgoliu şi indiferență, 
caracteristice ale conştiinţei omului politic, trebuie interpretată, spune 
Noica, expresia „mai puţin”, care „ar însemna mai mic, mai fără 

răsunet, pentru mai puţini, pentru unul singur chiar. Şi aceasta ar fi: a 
nu proclama întotdeauna reforma noastră, ci a o vieţui”2*. 

Reabilitarea individului în planul cunoaşterii şi al moralei este o 
acțiune, fără îndoială, ce ţine de viitor. Noica este nemulțumit de 
prezentul în care trăieşte pentru că priveşte mai degrabă către trecut, 
către puterile anonime care îl copleşesc şi-l de-responsabilizează pe 
individ, şi nu către viitor. Or, „substanța” acţiunii individului viu este 
totdeauna viitorul, pentru că ceea ce e viu se desfăşoară în timp. 
Aşadar, individul este o ființă „temporală” care se proiectează pe sine 
cu sine cu tot şi care se construieşte pe măsură ce trăieşte, producând 
sensuri pentru sine, pentru propria sa conştiinţă trăitoare generatoare 
de echilibru existenţial. El, individul, nu este o substanță, ci un 
potențial temporal, o „rezervă” de timp. Singurul lucru care e al nostru 
este viitorul! Totul se află la început şi trebuie făcut! Numai de pe 
această platformă individului i se deşteaptă şi responsabilitatea pentru 
propriile sensuri şi acte menite să dobândească obiectivitate din 
întâlnirea cu Celălalt. Eu şi Tu (conştiinţa mea care stă în faţa 
conştiinţei tale) pot dobândi împreună „obiectivitate” doar pe temeiul 
acestui dublu act de deşteptare individuală: sensurile lumii şi 
responsabilitatea izvorâtă din asumarea acestora sunt datele vii, 
generate de o conştiinţă individuală care-şi desfăşoară puterile în 
viitor. Despărțirea de trecut trebuie să fie, pentru profilaxia ei, o 
normă de conduită zilnică. Apatia generată de idolatrizarea trecutului 
trebuie depăşită în numele agoniei, al permanentei lupte pentru viitor 
prin încordarea voinței. Individul trebuie să se recucerească pe sine 
plecând de la propria voință de a face. El are sprijin doar în sine, 
întrucât „individul a fost calomniat, iar doctrinarii se dovedesc a fi 
căutat doar să-l intimideze””0. 

Prin urmare, voința de resurecție morală, de transformare 
lăuntrică şi trăită în acord cu forța ta proprie de a da sensuri viitorului 
este morala pe care o recomandă Noica în De Caelo..., o morală 

construită pe valori analogice creştinismului (păcat, vină, iertare, 
nădejde, tărie lăuntrică etc.), dar retrăite într-o conştiinţă în care 
individul se face pe sine plecând de la sine însuşi. Căci „nu poate fi 
creştin cel ce nu are norma în el; cel ce nu ştie; cel ce nu vrea”206. 
Noica vorbeşte, precum Unamuno, pe care-l citează, despre un 
creştinism al luptei şi al credinţei în desfăşurările sale din viitor, ce-l 
pun pe credincios continuu în faţă cu sine însuşi şi cu propriile 
îndemnuri de desăvârşire creatoare. Trebuie spus limpede, însă, că 
etica pe care o putem extrage din De Caelo... este fundată pe faptă 
laică, pe valori ale „veacului”, pentru a utiliza terminologia epocii. 
Etica lui Noica este laică, şi nu creştină, pentru că ea nu se fundează 
pe valoarea fundamentală a eticii creştine: mântuirea. În centrul eticii 
noiciene se află gratuitatea „faptelor”, ca producere de sensuri, pusă 
într-o corelaţie doar cu responsabilitatea față de tine. Noica nu 
vorbeşte despre recompensă şi pedeapsă divină, despre intervenţia lui 
Dumnezeu, prin har, în viaţa oamenilor, despre nevoinţă, mântuire etc. 
În mod paradoxal, Noica vorbeşte în numele unei morale de pe 
platforma valorilor creştine, dar în absenţa unui Dumnezeu. Transcendentul 
nu există, pentru că „a exista” este o formă a lui „a şti”. Doar individul 
uman există, pentru că doar în el se produce unitatea între „a exista” şi 
„a şti”. 

Nu vom insista asupra subtilităților conceptuale şi nici asupra 
frumuseţii limbii, care produc, ambele, stări de reală emoție estetică 
cititorului lui De Caelo... Două observaţii de ordin metodologic însă 
se impun. 

Prima observaţie: De Caelo... este, în ordine metodologică, o 
lucrare de meditaţie şi experiment „fenomenologic”. Noica descrie 
modul de constituire a „faptelor” în conştiinţă în funcție de felul în 
care sunt poziționalizate prin cele două atitudini, cunoscătoare şi 
trăitoare, experimentându-le apoi prin raportare la timp. Din acest 
punct de vedere, Noica se vădeşte a fi un teoretician al expectanţei, în 
măsura în care viitorul este privilegiat prin raportare la prezent şi 


206 Jbidem, p. 149. 


146 


trecut. Faptul acesta va fi, cum vom remarca, plin de consecinţe în 
contextul discursului său identitar, care implică rezolvarea a două 
probleme lăsate de Noica în indecizie. Prima: plasarea istoriei, a 
trecutului, în rândul puterilor anonime şi, pe cale de consecinţă, 
imposibilitatea asumării ei, piesă esenţială într-un discurs identitar în 
care trecutul, prezentul şi viitorul sunt activate solidar şi trăite într-o 
conştiinţă individuală. A doua: intersubiectivitatea, punctul comun de 
întâlnire al conştiințelor care sunt față către față, cea de-a doua piesă a 
oricărui discurs identitar, este de asemenea lăsată de Noica în plan 
secund. 

Personajul central în De Caelo... este, cum s-a remarcat, 
individul viu, cel care a preluat o serie de atribute ale divinității şi care 
constituie în conformitate cu principiul interior de funcționare — 
producerea de sens şi responsabilitate — o lume monadică lăsată fără 
armonia prestabilită despre care vorbeşte Leibniz. Ideea de constituire 
a obiectivităţii ca spațiu al intersubiectivității este în De Caelo... 
nesusţinută printr-o argumentaţie convingătoare. Am putea spune că 
„obiectivitatea” este, în ordinea cunoaşterii, un concept polemic menit 
să substituie conceptul „adevăr” prin susţinerea ideii că doar individul 
este cel care bate la poarta universalității. Mai exact, în cunoaştere, 
obiectivitatea, şi nu adevărul se cucereşte, susține Noica, dar nu ne 
explică şi care sunt mecanismele de constituire a acestui spațiu de 
întâlnire dintre conştiințele individuale, şi cum este posibilă coabitarea 
unor sensuri care-şi dispută chiar prin condiția lor întâietatea. 
Problema intersubiectivităţii intervine şi la nivelul conştiinţei trăitoare, 
legată, într-un fel sau altul, şi de autoritate, nu numai de 
responsabilitate. Individul este autoritate pentru sine, întrucât el este 
cel care donează sens lumii. Prin urmare, nu există autoritate, ci 
autorități, deci un relativism generalizat. Cum se produce salvarea 
autorităţii într-o lume dominată în totalitate de relativism? Este o altă 
dificultate teoretică pe care Noica o lasă deschisă. În treacăt fie spus, 
dificultăţile lui Noica sunt dificultăţile de principiu ale tuturor 
filosofilor care lucrează într-o cheie fenomenologică, şi care sunt 
constrânşi de propriile principii de construcție, derivate din modelul 

conştiinţei intenționale pe care-l instrumentalizează, să lase deschisă 
chestiunea intersubiectivităţii. Noica nu va da o rezolvare de principiu, 
pe terenul ontologici ori al filosofiei conştiinţei, ci va arăta cum este 
ea posibilă invocând un studiu de caz: spiritualitatea românească, ce 
poate fi văzută, într-un fel sau altul, ca o formă particulară de realizare 
efectivă a intersubiectivității. 

A doua observaţie, în aceeaşi ordine metodologică, legată intim 
de prima. În perioada în care Noica îşi redacta lucrările sale filosofice, 
în lumea gândirii europene se desăvârşeau cele două cotituri, 
fenomenologică şi lingvistică, analitică, care erau percepute ca 
orientări complementare, pentru interesul lor comun legat de semantica 
gândirii şi a termenilor comuni aflați în cercetare: expresie, sens, 
semnificaţie, referință, condiții de adevăr, adevăr, obiectivitate, 
intersubiectivitate etc. Discuţiile iniţiale, se ştie, au început pe 
teritoriul matematicii şi sunt legate de numele lui Frege şi Husserl, 
ambii filosofi matematicieni. Nae Ionescu era la curent cu aceste 
dezbateri, pe care le-a făcut cunoscute discipolilor săi””, transmițându-le 
inclusiv motivația de a studia matematicile. Noica însuşi, fost student 
în matematici, era la curent cu dezbaterile europene în domeniu, 
inclusiv cu polemica dintre Frege şi Husserl, dusă pe terenul ideii de 
„număr”. 

În acest context al celor două cotituri care au impus noi distincții 
filosofice, pe urmele lui Nae Ionescu, dar din convingeri şi lecturi 
proprii, Noica deosebea continuu între gândirea vie, fenomenologică, 
şi gândirea formulată şi solidificată în limbaj, dar, contrar 
prejudecăţilor filosofice de astăzi, nu le opunea într-un raport de 


207 Unul dintre aceşti discipoli a fost matematicianul Octav Onicescu, 
inițiatorul unui seminar care a grupat în jurul lui, începând cu anul 1937, o serie de 
matematicieni şi oameni de ştiinţă, constituind împreună prima „şcoală” de filosofie 
analitică din România. A se vedea: Ilie Pârvu, Tradiții ale filosofiei analitice în 
România, în „Revista de Filosofie Analitică”, Volumul I, 10, Iulie-Decembrie 2007, 
pp. 1-17. De asemenea, Dora Mezdrea, în Nae Ionescu. Biografia, Vol. IV, ed. cit., 
cap. Moștenirea spirituală. Şcoala de filosofie a lui Nae Ionescu, ed. cit., surprinde 
filiaţia de idei între Nae Ionescu şi discipolii săi matematicieni: Octav Onicescu şi 
Grigore Moisil, pp. 488-490. 

disjuncţie exclusivă. Noica s-a folosit de ambele modalităţii de 
gândire, pe care le-a rostuit în funcţie de propriile nevoi de 
argumentare. Astfel, când Noica vorbeşte despre creaţie, despre 
producerea sensului, a noului, despre căutarea echilibrului etc., pe 
scurt, despre actul individual de filosofare, se referă continuu la 
gândirea vie, respectiv la procedurile de tip fenomenologie de 
constituire a obiectului în conştiinţă, prin poziționare atitudinală şi 
experimentare temporală. În acest caz, punctul de plecare în analiză 
este trăirea, adică actele intentive prin care conştiinţa tematizează şi 
donează ființă şi sens lucrurilor, iar metoda de analiză este descrierea 
acestor acte la care avem acces nemijlocit prin intuiție. În schimb, 
când se referă la rezultatele gândirii şi la evaluări ale gândirii 
formulate, la expresii, înţelese ca unitate a gândiri, limbajului şi lumii, 
Noica foloseşte proceduri specifice abordărilor analitice, de tipul 
analizelor semantice şi pragmatice. Faptul este vizibil mai ales în 
lucrarea Pagini despre sufletul românesc, în contextul în care Noica 
propune o gramatică a conceptului „filosofie românească”. Pe de altă 
parte, Noica dezvoltă în întreaga sa filosofie, prin distincţia dintre „a 
fi” şi „a şti”, un program „antiesenţialist”, comun, în fond, atât 
abordărilor fenomenologice, cât şi abordărilor analitice. 

Prin urmare, pentru Noica, în ordine metodologică, producerea 
cunoaşterii şi evaluarea ei sunt, deopotrivă, acte distincte şi intim 
corelate în aceeaşi conştiinţă individuală. Conştiinţa individuală 
producătoare de sens are la dispoziţie chiar propriile sale resurse de 
evaluare. Totul se petrece în aceeaşi conştiinţă care se poziţionează 
distinct în acte şi operaţii diferite. Noica gândeşte în unitate ceea ce 
astăzi noi gândim prin excludere, în sensul că opţiunea pentru 
descrierea actelor de conştiinţă, a producerii „faptului” prin donare de 
sens şi de ființă, intră într-o relație de disjuncție exclusivă cu opţiunea 
pentru procedurile analitice de evaluare sintactică, semantică şi 
pragmatică a limbajului. Or, pentru Noica, fenomenologia şi 
analitismul — pe care noi astăzi le numim cu expresia „cotituri 
filosofice” — reprezentau, ca şi pentru inițiatorii acestora, Husserl şi 
Frege, cercetări filosofice complementare survenite din nevoia de a 

clarifica mai bine relația dintre adevăr şi semnificaţie, considerate 
neproblematice în logica aristotelică.% 

Noica însuşi, cum se poate remarca din De Caelo..., respingea 
logica în forma ei clasică, aşa cum o făceau atât Frege, cât şi Husserl, 
pentru că se fundamenta pe teoria adevărului-corespondenţă, pe ideea 
că semnificaţia unei propoziţii este ceva dat, de la sine înţeles şi, 
totodată, pe indistincția dintre componenta lingvistică şi logică dintr-o 
propoziţie enunţiativă. În logica clasică, se ştie, a înţelege o propoziţie 
enunțiativă de tip predicativ însemna un act neproblematic, subînțelegându-se 
că adevărul survine pe fondul unui înţeles deja fixat din precondiţia 
respectării principiilor logice ce fac posibilă relația dintre subiect şi 
predicat. Semnificaţia unei propoziţii era gândită ca o sinteză, unire a 
unui subiect cu un predicat şi, plecând de la această convingere, logica 
clasică nu deosebea între componenta lingvistică, gramaticală, şi 
componenta semantică, de înţeles şi sens, într-o propoziţie enunţiativă. 
Toate expresiile (propoziţiile enunțiative) erau văzute în calitatea lor 
de enunţuri predicative, sinteză între subiect şi predicat, adevărul fiind 
considerat, firesc, ca o corespondenţă şi adecvare cu „starea de 
lucruri”. Nu se înţelegea însă cum este posibilă compararea unor 
entități de naturi diferite în această relaţie de corespondență. Cum se 
pune în acord mintea în care se formulează propozițiile cu ceva ce e în 
exteriorul ei, cu „starea de lucruri”, cu realitatea? Căci „starea de 
lucruri”, „realitatea? nu sunt date senzoriale, ci cuvinte care au 
semnificaţii, înțeles. „Realitatea” este chiar înțelesul cuvântului realitate, 
ce se stabileşte, caz după caz, în funcţie de anumite contexte lingvistice. 

Remarcăm că şi Noica, în De Caelo..., aduce în prim-plan, 
printre altele, aceeaşi problematică comună fenomenologiei şi 
analitismului, a raportului dintre sens şi adevăr, pe care o rezolvă în 
funcţie de propriile sale interese filosofice generate de proiectul său de 
întemeiere a unei ontologii neoclasice. Vom reveni pe larg asupra 
acestei chestiuni când vom propune o interpretare asupra lucrării 
Pagini despre sufletul românesc, piesa de bază a gândirii identitare 
noiciene timpurii. 





208 A se vedea: Michael Dummitt, Originile filosofiei analitice, Traducere de 
Ioan Biriş, Cluj-Napoca, Editura Dacia, 2004, ce propune o istorie relevantă a 
rădăcinii comune, dar şi a despărțirii, de dată recentă, a gândirii fenomenologice de 
gândirea analitică. 

c) Schiță pentru istoria lui: Cum e cu putință ceva nou 


După De Caelo..., se ştie, Noica a publicat, în ordine 
cronologică, înainte de instaurarea comunismului, Viaţa şi filosofia lui 
René Descartes (1937), Schiţă pentru istoria lui: Cum e cu putință 
ceva nou (1940), Două introduceri şi o trecere spre idealism (cu 
traducerea primei Introduceri kantiene a Criticii Judecății) (1943), 
Jurnal filosofic (1940), Pagini despre sufletul românesc (1944). 
Aceste lucrări, împreună cu Marhesis... şi cu unele articole filosofice 
apărute în publicistica anilor 1934-1947, reprezintă conţinutul 
filosofiei timpurii a lui Noica. Întrebarea ce se impune din capul 
locului interpretului filosofiei lui Noica este dacă ordinea cronologică, 
aleatorie temporal, încorporează o ordine sistematică de înaintare 
logică a unui proiect interior gândirii ce se desfăşoară în timp. Mai 
precis, gândirea cu proiectele ei proprii se desfăşoară în timp, sau 
mintea interpretului este cea care stabileşte o ordine a gândirii din 
aparițiile temporale întâmplătoare? 

În esență, răspunsul la această întrebare vizează, într-un plan 
general, metoda istoriei filosofiei. De această provocare nu a scăpat 
nici Noica însuşi, în condițiile în care preocupările de istoria filosofiei 
sunt în tinereţea sa dominante. Cum mai spuneam, Noica filosofează 
cu istoria filosofiei cu tot, convins că substanţa gândirii filosofiei este 
desfăşurarea în timp a filosofiei înseși: „Istoria e într-atât de legată de 
filosofie, ţine într-o asemenea măsură de intimitatea ei, încât destinul 
celei din urmă e de a purta cu sine pe cea dintâi." 

Accentuând, Noica ne propune, într-un segment important din 
gândirea sa de tinereţe, o filosofie despre felul în care trebuie 
practicată filosofia cu istoria ei cu tot. Dar întrucât intențiile prezentei 
cărți nu sunt monografice, nu vom insista asupra acestui aspect pe 
care exegeza viitoare va trebui să-l lămurească. Cu toate acestea, 
trebuie reţinute câteva aspecte ideatice, pentru că noi, aşa cum am 
arătat în introducere, propunem o interpretare plecând de la Noica 
însuşi. Mai exact, o interpretare inspirată în mare măsură de „metoda 





20 Constantin Noica, Schiţă pentru istoria lui: Cum e cu putință ceva nou, 
Bucureşti, Editura Humanitas, 1995, p. 7. 

istoriei filosofiei” pe care Noica însuşi o propune pentru înţelegerea 
filosofiei cu istoria ei cu tot. Pe de altă parte, este important de urmărit 
felul în care Noica foloseşte această metodă pe cazul istoriei filosofiei 
europene, pentru a evalua mai bine, în context identitar, concepţia lui 
despre posibilitatea unei filosofii româneşti prin încorporarea unor 
desfăşurări în timpi istorici diferiți. 

În ordine sistematică, incursiunile lui Noica în istoria filosofiei 
sunt întreprinse cu acelaşi scop filosofic cu care au fost scrise şi 
lucrările Mathesis... şi De Caelo...: reconstrucția ontologică a temei 
„clasice” a binomului metafizic Unu-Multiplu în contextul modelului 
de conştiinţă „fenomenologic” al vederii dinăuntru a individului. În 
consecință, şi în Schiță... trebuie să vedem parcursul filosofiei 
neoclasice a lui Noica, în înţelesul precizat în capitolele anterioare. 
Deosebirea faţă de lucrările amintite constă, uşor de observat, în faptul 
că „materialul” de reconstrucție este istoria filosofiei înseşi, devenită 
dominantă de reflecţie. Desigur că şi Marhesis... ori De Caelo... sunt 
şi ele scrise prin apel la istoria gândirii filosofice într-un mod pe care 
l-am putea numi „firesc”. Căci nu există lucrare de filosofie cu intenţie 
sistematică care să nu facă trimiteri la istoria filosofiei, cel puţin la 
istoria problemei abordate. De această dată însă, istoria filosofiei este 
luată ca argument pentru construcția programului neoclasic de gândire 
pe care l-a urmărit cu obstinație Noica în tinereţea sa. 

Astfel, ţinând cont de acest context interpretativ, am putea spune 
că Mathesis... ori De Caelo... sunt cărţi ce pot fi circumscrise unor 
cercetări de metodă apte să prescrie şi să delimiteze direcția gândirii 
şi, prin aceasta, să propună chiar şi o preordonare a conținutului ei. În 
aceste cărți se elaborează acea Marhesis universalis a lui Noica, ce 
constă, cum arătam, în descrierea Unului gândirii însuflețite, a 
spiritului, în exercițiul multiplicităţii relaţiei contradictorii Unu este 
multiplu, prin reluarea pe cont propriu a temei ontologice „clasice”, 
dualitatea formală Unu-Multiplu. 

In schimb, odată cu apariția lucrării Concepte deschise..., Noica 
îşi exercită gândirea istoric, cum mai arătam, în interiorul marilor 
probleme ce configurează identitatea filosofiei cu ea însăşi, pentru că 
acestea apar simultan cu actul de întemeiere a filosofiei ca filosofie. 
Nu întâmplător, primul capitol din Schiţă... are drept titlu Întemeierea 
platonică a filosofiei înseşi. Prin urmare, redeschiderea oricărei 
problemele filosofice, cum este, în cazul lui Noica, Unu-Multiplu, 

implică ab initio stabilirea unui dialog viu cu „colegii morţi”, în 
expresia lui Rorty, cu modul în care ei au pus problema, pentru a 
filosofa împreună cu ei, pentru a căuta soluțiile proprii plecând de la 
modul în care aceştia îşi delimitează soluţiile lor." Istoria filosofiei 
este scoasă, astfel, din regimul ei de putere anonimă, devenind vie prin 
conştiinţa  întrebătoare aflată în căutarea propriului echilibru 
existențial. 

Să remarcăm un fapt de explicabilă simetrie survenită din 
procedurile de tip fenomenologic pe care Noica le mobilizează în 
primele dintre scrierile sale de tinereţe. Astfel, Noica „experimentează” 
în sens fenomenologic, adică raportează la timp, într-un mod simetric, 
„faptele” poziţionate de stările atitudinale ale minţii. Pentru Mazhesis..., 
experimentarea se face din perspectiva datelor prezentului, în vreme 
ce De Caelo... propune o experimentare a viitorului şi a stărilor de 
expectanţă. Trecutul, memoria adică, este apoi experimentat în 
Concepte deschise..., pentru a fi tematizat în lucrările următoare. Se 
poate remarca, desigur, încă de pe acum, o preferință a lui Noica 
pentru exercițiile fenomenologice focalizate către trecut, înspre 
memorie. Evident că ceea ce rămâne constant în aceste abordări este 
subiectul însuşi, Unul conştiinţei, care-şi aproprie înfăşurările propriei 
multiplicităţi temporale ieşind din fiecare tematizare mai bogat şi mai 
împlinit în sine însuşi. Pe scurt, principiul pe care-l aplică consecvent 
Noica în toate analizele sale, cu precădere în domeniul istoriei 
filosofiei, este, pentru a-i folosi expresia deseori întâlnită în scrierile 
de tinereţe, „aşezarea în curentul de viață al spiritului”. 

Revenind, după determinarea metodei gândirii, act instituit pe 
activarea temei clasice Unu-Multiplu în contextul vederii dinăuntru a 
individului, în primele sale cărţi, Noica este în căutare de soluții 
proprii la problemele deschise în proiectul său de ontologie neoclasică 
— reabilitarea individului în ordinea cunoaşterii şi moralei, 





210 Într-un schimb de scrisori cu Sanda Stolojan, Noica spunea despre sine cu 
modestie, dar şi cu orgoliu: „Sunt un biet scripcar filosofic care n-are decât un merit: 
acela de a nu se sfii de a intra în taraful celor mari, prefăcându-se că şi el cântă în 
orchestră”; Cf. Sanda Stolojan, Sub semnul depărtării. Corespondenţa Constantin 
Noica — Sanda Stolojan, Prefaţă de Matei Cazacu, Bucureşti, Editura Humanitas, 
2006, p. 137. 

determinarea condițiilor de posibilitate a apariţiei noului, cucerirea 
obiectivităţii şi constituirea intersubiectivităţii etc., printr-o interogare 
a istoriei filosofiei în devenirea sa, urmând marile cotituri produse de 
numele majore ce s-au impus în prim-planul gândirii reflexive, 
gânditori ce au primenit, prin opera lor, actul de filosofare în interiorul 
filosofiei înseşi. Care sunt aliniamentele acestei reconstrucții? Vom 
invoca doar spre exemplificare, cum spuneam, Schiță..., întrucât 
depune mărturie de felul în care istoria filosofiei poate instrumenta şi 
susține proiecte filosofice proprii. 

Metoda vederii dinăuntru este aplicată, fireşte, cu consecvență, 
de Noica şi asupra materialului de analiză pe care-l numim „istoria 
filosofiei”. În numele acestei metode, Noica respinge atitudinea 
naturală a acelor istorici ai filosofiei care privesc din „perspectiva 
obiectului”, atitudine generatoare de iluzia că ființa umană ar fi 
capabilă să se instaleze în obiectul cercetat, renunțând la propria 
subiectivitate. Această iluzie metodologică a atitudinii naturale ce 
confundă „obiectul cunoaşterii” cu „obiectul real” produce o istorie 
muzeală, ceva mort, „fapte” susceptibile de a fi înscrise în rândul 
puterilor anonime. Perspectiva atitudinii naturale elimină creativitatea 
şi responsabilitatea interpretului, îl absolvă de a gândi pe cont propriu 
şi-l împinge către poveste ori comentariu al ideilor altora, fără ca 
acestea să fie trăite în conştiinţă ca probleme personale. Dimpotrivă, 
atitudinea reflexivă, fenomenologică, se apropie de istoria filosofiei 
din „perspectiva subiectului” viu şi a trăirilor lui de conştiinţă, din 
poziţia unei gândiri însufleţite ce unifică viaţa cu actele gândirii, apte 
să readucă în prezent „izbucnirea de viaţă din istoria filosofiei”. 

Prin urmare, metoda istoriei filosofiei se pune doar pentru 
istoricul care priveşte din perspectiva subiectului, respectiv a atitudinii 
reflexive ce implică „cufundarea în modurile unei vieţii, a spiritului 
care e a tuturor”. În funcţie de poziţionarea atitudinală a minţii, de 
modul în care aceasta tematizează „faptul” istoriei, vom întâlni 
modalităţi distincte de retrăire şi actualizare în conştiinţă, respectiv de 
rescriere şi reconfigurare în Unul conştiinţei, disipat în multiplicitatea 
trăirilor lui temporale. 

Spre deosebire de atitudinea naturală, care obiectivizează istoria 
dispunând-o pe axa unui timp ireversibil, de la trecut spre prezent şi 
către viitor, atitudinea reflexivă asupra istoriei permite experimentarea 

timpului în conştiinţă, în funcţie de ordinea pe care o impune spiritul. 
Spiritul care sălăşluieşte în fiecare individ uman viu se 
experimentează pe sine simultan în toate dimensiunile temporalităţii. 
Rezultatul? Istoria cu majusculă se ramifică în istorii în funcție de 
atitudinea spiritului, astfel că în această trăire personală a conştiințelor 
se întâlnesc mai degrabă istoricii decât istoriile lor. Există, desigur, o 
deosebire esențială între atitudinea istoricului în genere, pus în faţa 
multiplelor fapte pe care trebuie să le ordoneze plecând de la sine, şi 
cea a istoricului filosofiei, care experimentează dimensiunile 
temporalității plecând de la nevoia de unitate a spiritului ce 
sălăşluieşte în individul viu, şi care propune o ordine fatalmente 
subiectivă faptelor. Din intersecţia acestor subiectivităţi se naşte 
obiectivitatea istoriei filosofiei ca acord între conştiinţe, ca spațiu 
intersubiectiv de întâlnire între cei care se pricep, un câştig pe 
care-l ratează o istorie „obiectivistă” producătoare doar de 
doxografie. 

Prin urmare, multitudinea istoriilor filosofiei survine din nevoia 
de unitate a spiritului cu sine, a Unului conştiinţei, risipit în multiplul 
experimentărilor temporale, dat fiind faptul că risipirea în „istorie” 
este modul său de a fi. Desigur că spiritul, ca formă a vieţii ce sălăşluieşte 
în fiecare individ, poartă — prin unitatea sa ce experimentează 
concomitent orizonturile temporale ale fluxului conştiinţei trecut- 
prezent-viitor — întreaga istorie, numai că o experimentează în raport 
de poziționările sale ce ţin continuu de prezent, de tematizările, de 
problemele şi întrebările pe care şi le adresează sieşi. Acesta activează 
sau lasă în stare de potențialitate propriile fapte săvârşite şi devenite 
istorie. Chiar dacă nu sunt activate „acum”, aceste fapte ale spiritului 
nu sunt niciodată moarte. „Mort” sau „viu” în lumea spiritului 
dobândeşte conotaţii specifice. Cum ceea ce e adus în faţa conştiinţei, 
în prezentul ei, ceea ce e viu sau mort ţine doar de tematizarea 
conştiinţei, înseamnă că selecţia între diferitele istorii se face după 
criteriul „cantităţii” şi al „exactităţii faptelor”. În consecinţă, istoriile 
filosofiei sunt mai mult sau mai puţin verosimile în funcție de 
întrebările pe care spiritul şi le adresează sieşi, şi sunt apte să rețină în 
trăirile actuale ale conştiinţei cât mai mult din ceea ce a fost. 

O istorie „autentică” a filosofiei este cea care produce o mai 
mare bogăţie de trăire a spiritului, o actualizare cât mai bogată şi 
diversă în prezentul actual al conştiinţei a datelor propriului său trecut. 
Cercul conştiinţei îşi lărgeşte orizontul, devenind astfel mai consistent, 
mai bogat, iar Unul conştiinţei se împlineşte şi mai bine în în-sinele 
multiplicităţii sale. El este un alt Unu multiplu, mai bogat pentru că a 
activat în datele prezentului şi trecutului cu propriile sale trăiri. 
Prezentul însuşi este mai bogat pe măsură ce trecutul este mai viu şi 
variat trăit în actele conştiinţei individuale, în care vieţuieşte spiritul în 
Unitatea multiplicităţii sale. De aceea idealul unei istorii a filosofiei ca 
istorie a spiritului viu este cel al pierderilor minimale din istorie, în 
condiţiile în care „pierderea”, solidificarea trăirilor conştiinţei, ține 
chiar de natura conştiinţei înseşi. Căci ea trăieşte simultan, ca Unu, 
totul în prezentul ei în care e dat nemijlocit trecutul prin deja trăitul 
faptelor ei, şi viitorul prin deja aducerea lui în prezență: „Ceea ce 
consacră deci pluralitatea istoriilor este că, pe de o parte, nevoia 
permanentă de unitate a spiritului îl îndeamnă să poarte cu sine întreg 
trecutul, dar pe de altă parte e silit, prin natura restrictivă a întrebărilor 
ce îşi pune, să piardă ceva din el. Fiecare autentică istorie a filosofiei ni 
se pare, deci, încercarea de a pierde cât mai puţin”?! 

Cum se poate păstra cel mai mult într-o istorie a filosofiei? 
Important este, spune Noica, să găsim întrebările potrivite, acele 
întrebări care sunt integratoare de istoria filosofiei, întrebări care, într- 
un fel sau altul, trebuie să facă vie în conştiinţa individuală un 
segment de filosofare ce actualizează întregul filosofiei. „Cum e 
posibil ceva nou?” este una dintre acestea pentru că ea conservă, mai 
mult decât alte teme, date esenţiale ale trecutului, întrucât se referă la 
spiritul însuşi, la dinamica lui internă, la uimitoarea capacitate de a 
ieşi din sine pentru a produce ceva nou. Această întrebare depăşeşte, 
prin înglobare, chiar filosofia cunoaşterii în manieră criticistă, în 
forma pusă de Kant: cum sunt posibile judecățile sintetice apriori? 
„Cum e cu putinţă ceva nou, traducând în fapt problema: cum face 
spiritul să nu fie tautologic, să întâlnească altceva, deci să aibă o 
desfăşurare cu adevărat progresivă — dă socoteală de viaţa spiritului şi 
deschide porţi înspre orice doctrină filosofică, întrucât oricare priveşte, 


21! Constantin Noica, Schiță..., p. 10. 

într-un fel sau altul, spiritul. lată de ce o asemenea întrebare are sorți să 
devină un adevărat factor de integrare a materialului istoriei.” 

Prin urmare, tematizările spiritului, care poartă cu sine întreaga 
istorie a lui, țin de filosofie autentică, depăşind, astfel, statutul de 
simplă problemă. Primatul subiectivității, în înțelegerea istoriei 
filosofiei ca istorie a Unului multiplului conştiinţei, conduce gândirea 
pe drumul „spiritului nemuritor”, al lui ingenium perenne, drumul de 
înaintare către sine cu conţinutul lui istoric cu tot. Din această 
perspectivă, idealul formulat de istoricul obiectivist, redat de expresia 
atât de uzitată în manuale, philosophia perennis, „filosofie durabilă” 
(universală), care năzuieşte „să determine tabloul adevărurilor pe care, 
în decursul desfăşurării sale istorice, spiritul le-ar fi proiectat pe 
ecranul eternității” "?, este plasat în plan secund. În fapt, cunoscuta 
dispută filosofie ştiinţifică vs. filosofie beletristică, la care am făcut 
referință în capitolul anterior, reprezintă doar una dintre faţetele 
acestor două modalităţi de a practica istoria filosofiei, subiectivist ori 
obiectivist. În conflict, pe un plan mai general, se află principiul 
subiectivității şi al descrierilor fenomenologice cu principiul 
obiectivist al explicațiilor ştiinţifice. Semnalăm doar că angajamentele 
metafilosofice implicate în această dispută sunt reflexe ale marilor 
discuţii din epocă: ştiinţele spiritului vs. ştiinţele naturi, pluralism 
metodologic vs. monism metodologic. 

Prin urmare, ceea ce e legat de obiect şi conținut în istoria 
filosofiei, de succesiunea de idei şi de determinarea unui just raport — 
pe care nimeni nu l-a putut preciza — între continuitatea şi 
discontinuitatea produselor gândirii etc., trebuie să lase loc unor istorii 
subiectiviste ale filosofiei ce implică, după expresia lui Noica, 
„aşezare în curentul de viaţă al spiritului”: „O istorie care se ține, 
pentru că e a spiritului necontenit solidar cu sine; istorie în care există 
reveniri, întoarceri, insularități şi structuri, dar unde continuitatea de 
fond e asigurată prin unitatea aceluiaşi spirit; istorie care, deşi risipită, 
nu e decât expresia unei astfel de unități, sau mai degrabă a unei astfel 
de unificări, e însăşi istoria filosofiei.” 





212 Ibidem, p. 10. 
213 Ibidem, p. 13. 
214 Jbidem, p. 15. 

Fără să intrăm în detalii, Noica reia şi în Schiţă... tensiunea 
teoretică dintre a face filosofia lui „este” (venită pe filiera aristotelică a 
privilegierii „ființei”) versus a face filosofia lui „a şti” (caracteristică 
modernităţii filosofice), întâlnită în De Caelo..., pentru a aduce încă un 
argument în favoarea unei istorii a filosofiei susținută de aspirația spre 
unitate a spiritului, ce sălăşluieşte într-o conştiinţă individuală, şi pentru 
a respinge istoria susținută de pe poziția naturalistă, interesată de 
unitatea obiectului, a produsului filosofic, şi nu a subiectului. Pe această 
bază întreprinde şi o critică a modului obiectivist de a face istoria 
filosofiei, cu referire la practica şcolii neokantiene de la Marburg, 
prezentă dominant şi în mediul universitar românesc interbelic. 


xk 


Intențiile acestei cărții nefiind de natură monografică, cum 
precizam, nu vom face o prezentare amplă a lucrării Schiță... şi nici 
nu vom propune evaluări asupra modului în care Noica investighează 
şi evaluează, la rândul său, scenariile filosofice reprezentative pe 
tema: cum e cu putință ceva nou la Platon, Aristotel, Augustin, Thoma 
D'Aquino, în gândirea empiristă ori în cea raţionalistă. În intențiile 
interpretative de față, lucrarea Schiţă... este văzută din unghiul de 
vedere al analizei consistenței şi completitudinii gândirii lui Noica de 
tinereţe, a modului în care — angajându-se în orizontul unei filosofii 
subiectiviste — acesta rezolvă într-un mod convingător, în acord cu 
propriile sale premise „neoclasice”, două dintre marile probleme ale 
oricărei filosofii a cercului conştiinţei: problema creaţiei, a producerii 
noului, şi a intersubiectivităţii. Înainte de face câteva considerații 
privind natura şi scopurile cercetării întreprinse de Noica în marginea 
lui „cum este posibil ceva nou” şi, fireşte, asupra concluziilor acestei 
investigaţii în universul câtorva modele de gândire europeană, vom 
formula câteva observaţii de context. 

Ne reamintim că încă din Mathesis... Noica a deschis două 
dintre problemele capitale ale unei filosofii fenomenologice. Prima 
este cea a intersubiectivităţii, pe care Noica o redeschide şi o 
acutizează în De Caelo..., prin teoria obiectivităţii ca fiind opusă celei 
a adevărului, în sinteză, prin distincția „a şti”—,„a exista”, fără să 
propună rezolvări de principiu pe deplin întemeiate. A doua problemă, 
cea legată de natura gândirii şi a spiritului, respectiv problema creaţiei, 

este pusă explicit acum, în teza de doctorat din Schiță..., sub forma 
cercetării temei: „Cum e cu putinţă ceva nou?” 

Remarcăm imediat din titlu că tema centrală din Schiţă... implică 
„mersul îndărăt”, adică o cercetare transcendentală, o investigare a 
condiţiilor de posibilitate a producerii noului. Prin urmare, cercetarea nu 
vizează în principal mecanismele de producere a noului, metodele şi 
instrumentele, ele fiind implicate deja în investigație, ci scrutarea 
posibilităţii de principiu a producerii noului: „Problema posibilităţii a 
ceva nou nu este, pentru noi, căutarea unor cunoştinţe noi, nici măcar 
tema cum e cu putință un instrument nou, ci este: cum este cu putință 
«actul» spiritului de a atinge, printr-un instrument nou, o cunoştinţă 
nouă. Accentul cade acum mai puţin pe lucrul inventat, nici măcar 
exclusiv pe mijlocul invenţiei, ci asupra spiritului însuşi, care îngăduie 
invenția. Când spunem că filosofia are ca principal obiectiv viaţa spiritului, 
către acest fel de a fi viu al spiritului ne îndreptăm privirea."?15 

Deschiderea temei condiţiilor de posibilitate a producerii noului 
a fost pentru Noica, pare-se, dublu motivată. În primul rând, tema este 
„fenomenologică” în cel mai înalt grad. Orice gânditor care pune în 
acţiune acest model de gândire, indiferent în ce variantă fenomenologică 
s-ar plasa, prin descrierea actelor de constituire a lucrurilor 
(fenomenelor), urmăreşte modul în care conştiinţa intențională 
produce din sine sens şi semnificaţie. Actele acestea de continuă descriere 
fenomenologică a înfăşurărilor conştiinţei care produc încărcături 
semantice constituind lucrurile şi, în acest fel „lumea”, în interiorul 
conştiinţei, în fond acte „creative”, producătoare de nou, trebuie la 
rândul lor justificate. Or, Noica era „constrâns” oarecum de propriul 
demers, de opţiunile sale filosofice subiectiviste iniţiale, să scruteze 
această temă: „Din perspectiva ce se deschide, am fi ispitiți să schiţăm 
conturul unei filosofii care, găsind în realitate spiritul iar în spirit 
viața, atinge, cu o denumire ce nu ar trebui greşit înţeleasă, stadiul 
unei autentice filosofii a subiectului.””"9 

Mai mult chiar, obiectul însuşi al filosofării se identifică cu 
scrutarea acestei teme: „Dar ce este filosofia altceva decât una a vieții 
spiritului?... totul ne-a părut orientat înspre regăsirea şi valorificarea 
acestei vieți, iar problema ei fundamentală: cum e cu putinţă ca 





215 Ibidem, p. 306. 
21 Ibidem, p. 316. 

spiritul să nu fie la nesfârşit tautologic, ce anume îl însuflețeşte, în ce 
măsură devine, cu alte cuvinte, cum se înnoieşte neîncetat, stă, chiar 
atunci când nu e limpede pusă, în inima oricărei filosofii viabile. Un 
gânditor contemporan punea în lumină (Heidegger, n. n.), drept cea 
mai adâncă întrebare a filosofiei: de ce există ceva în loc de nimic? 
Pentru noi, întrebarea limită, dacă nu chiar cea mai adâncă, ar fi: «de 
ce întreprinde spiritul ceva în loc de nimic»??? 

Abia acum ni se dezvăluie, în deplinătatea şi rotunjimea lui, 
programul neoclasic al gândirii de tinereţe a lui Noica. Acesta poate fi 
rezumat sintetic în expresia: „o autentică filosofie a subiectului”, cu 
următoarele explicitări: realitatea este o dimensiune a spiritului („a fi” este 
o formă a lui „a şti”), iar în spirit se află viața. Filosofia subiectului este în 
fapt o filosofie a vieţii spiritului. Metoda acestei filosofii este vederea 
dinăuntru a individului, în termeni consacrați, descrierea fenomenologică a 
vieţii spiritului. Simplu spus, descrierea fenomenologică a Unului multiplu 
al spiritului este programul neoclasic al filosofiei lui Noica, în chiar 
cuvintele lui Noica, „revelaţia primordială a vieții spiritului””5. 

Deschiderea acestei filosofii este nemărginită pentru că viaţa 
spiritului şi încercările de descriere fenomenologică a prefacerilor lui 
interioare sunt nemărginite. Descrierea fenomenologică prin metoda 
vederii dinăuntru a Unului multiplu al vieţii spiritului este programul unei 
filosofii care are în timp durata vieții omului însuşi. Idealul filosofiei de 
sistem a maiorescienilor este părăsit în favoarea unei filosofii sistematice 
a descrierii fenomenologice a vieții spiritului.” Programul nu este, în 
ideea lui esenţială, abandonat niciodată. Noica a lucrat în interiorul lui, în 
multe privinţe, şi la maturitate l-a transmis şi discipolilor săi. 

Noica e de asemenea constrâns să deschidă tema condiţiilor de 
posibilitate a producerii noului, mai simplu, tema creaţiei spiritului, în 
primul rând de filiaţia ideatică cu modelul maestrului său Nae Ionescu 
de a face filosofie, iar în al doilea rând, de datele de context filosofic. 





217 Ibidem, pp. 322-323. 

218 Jbidem, p. 323. 

21 Raportările filosofice negative ale lui Noica, în publicistică, faţă de Maiorescu şi 
şcoala maioresciană sunt multiple şi realizate de pe platforma programului propriu de 
gândire. A se vedea, în principal, Rânduri pentru elevii lui Titu Maiorescu, în vol. Moartea 
omului de mâine, Publicistică, III iulie 1934 — iunie 1937, ed. cit., pp. 221-224, Titu 
Maiorescu. Tip universalist, în fața tineretului de azi, în Constantin Noica, Echilibrul 
spiritual. Studii şi eseuri, 1929-1947, ed. cit., pp. 103-114. 

Dacă înţelegem creaţia într-un sens deja consacrat — ca o înnoire 
ontologică, întrucât ea face să survină în lume „ceva” ce nu a mai 
existat, şi dacă atribuim această capacitate doar omului — ne dăm 
seama de diferențele esenţiale dintre gândirea lui Nae Ionescu şi 
gândirea lui C. Noica, în ciuda faptului că, aşa cum am subliniat de 
mai multe ori, ambii gânditori împărtăşesc aceleaşi date ale 
paradigmei subiectiviste de filosofie. Un scurt ocol lămuritor va fixa şi 
mai bine relația dialectică, asemănarea şi deosebirea dintre Nae 
Ionescu, maestrul, şi C. Noica, discipolul. 

De remarcat că Nae Ionescu a atins doar în treacăt problematica 
filosofică a creaţiei, în vreme ce pentru Noica tema are centralitatea 
obiectului filosofiei înseşi. Diferenţa dintre cei doi gânditori este 
vizibilă, de-a dreptul izbitoare, dacă avem în vedere această temă. 
„Despărțirea de Nae Ionescu” în Schiță... este, în acest context de 
tematizare, definitivă. În această din urmă lucrare, Noica împlineşte 
ceea ce a anunţat în Mathesis...: proiectul unei filosofii practicate pe 
fundamente strict filosofice şi în răspăr cu fundamentele creştine ale 
filosofiei lui Nae lonescu. Faptul este vizibil, cum spuneam, pe 
teritoriul problemei creaţiei, pentru că aici izbesc chiar diferenţele 
dintre o filosofie practicată pe fundamente creştin-ortodoxe şi o 
filosofie practicată pe fundamente filosofice (onto-teologice, pentru a 
folosi cunoscuta caracterizare a lui Heidegger). 

În privinţa temei creaţiei, Nae Ionescu împărtășea, fără diferențe 
semnificative, perspectiva creştină de înţelegere a lumii, pe care şi-a 
asumat-o explicit ca fundament de credință. O scurtă privire asupra 
acestor convingeri creştine care au orientat nu doar tema în cauză, ci 
chiar „substanţa” însăşi a gândirii lui Nae Ionescu, ar aduce un spor de 
comprehensiune pentru relaţia lui Noica cu magistrul său. Cum se ştie, 
pentru orice creştin autentic, ideea de creație divină ex nihilo, 
acoperită de o taină de nepătruns — conceptul fundamental al tradiţiei 
ebraice, aşa cum este el expus în Geneza, prima carte a Vechiului 
Testament” — este principiul prim de înţelegere a lumii. Dumnezeu, 
existenţa ca atare”, existența fără determinaţi, nimicul, este prin 


220 A se vedea: Edmond Jacob, Vechiul Testament, Bucureşti, Editura Humanitas, 
1993, cap. La originea Vechiului Testament: tradiţia vie a unui popor, pp. 29—42. 
*1 Eu sunt cel ce sunt (Ieșirea, 3: 14-14). 

actul misterios al creației principiu al existențelor determinate, a ceea 
ce este temporal şi pieritor, impunând o lume a dihotomiilor radicale 
şi a paradoxului incomprehensibil, corespunzător binomului: creator 
vs. creatură. Dumnezeu, principiul creator, este transcendent lumii 
create şi se situează ca forță deasupra acesteia. El e ceea ce există în 
sine, prin sine şi pentru sine, ceea ce ființează fără să fie ceva, eternul, 
divinul, supranaturalul, incorporalul, spiritualul, perfecțiunea, desăvârşirea, 
acauzalul şi atemporalul, veşnicul, necondiţionatul, ceea ce este 
Dincolo etc. Creatura, reprezentată de om şi de lumea corporală în 
totalitatea şi varietatea manifestărilor ei, cuprinde tot ce ființează ca 
ceva, o realitate concretă, secundă, derivată şi pieritoare, ceva cauzat, 
corporal, natural, material, lumesc, temporal, decăzut, lumea lui Aici, 
cum ar spune Cioran, lumea (de)căzută în timp. 

Raporturile dintre creator şi creatură sunt de disjuncție logică 
exclusivă: afirmarea unui termen implică cu necesitate negarea 
celuilalt. Termenii nu pot fi gândiţi împreună, dar nici negaţi 
împreună, pentru că ideea de creaţie ex nihilo îi leagă într-o relaţie 
contradictorie, paradoxală, care conduce, în acelaşi timp, la o corelare 
a lor, dar şi la suspendarea funcţiilor logice ale gândirii. Căci cum să 
înțelegem ceea ce pare a fi contradictoriu în mod evident: pe de o 
parte, să identificăm nimicul cu Dumnezeu, adică cu existența în 
sensul autentic al cuvântului, cu ceea ce este fără a fi condiționat de nimic 
şi, pe de altă parte, să susţinem că lumea lucrurilor trebuie identificată cu 
ceva care, fiind vremelnic, nu este, deci, tot cu nimicul??? 





222 A se vedea: Viorel Cernica, Fenomenul şi Nimicul. Proiectul fenomenologice 
— concept şi aplicaţii, Bucureşti, Editura Paideia, 2004, în mod special, Introducere, p. 
7-20. Lucrarea investighează, printre altele, posibilitățile minţii de a-l gândi pe cel-ce- 
nu-se-află-printre-lucruri. În optica autorului, cunoaşterea lucrurilor sensibile nu este 
posibilă decât printr-o poziționare fenomenologică a minții. Această poziţionare 
implică „negarea” modului de a fi al lucrului (punere în paranteze a modului senzorial 
de apariţie a lui) pentru a putea trece „dincolo” de acesta, la sens, la altul său 
„negativ”, către cel-ce-nu-se-află-printre-lucruri. Acest demers interogativ implică 
anumite trasee specifice ontologiei, teoriei filosofice a fiinţei, care se vădeşte a fi 
posibilă numai prin raportare la meontologie. Prin urmare, ceea-ce-nu-se-află-printre- 
lucruri poate desemna deopotrivă ființa şi nimicul. Un fapt greu de admis, dacă ne 
raportăm la modul în care noi folosim cuvintele în procesele obişnuite de comunicare. 
La nivelul conştiinţei comune, între fiinţă şi nimic există o relaţie de excludere logică 
reciprocă şi nu de identitate de sens. 

În consecință, creaţia divină ex nihilo a lumii, elementul central 
al credinţei creştine, îl „constrânge” pe credincios să accepte misterul 
prin credinţă, taina, ca pe ceva constitutiv lumii, ceva ce depăşeşte 
puterea noastră de cuprindere rațională. Omul, în calitatea sa de 
creatură, de ființă precară şi limitată, nu poate, prin puterile sale 
raţionale, prin forţele proprii ale gândirii, să desluşească misterul 
creaţiei, „înfricoşătoarea taină”, cum ar spune Rudolf Otto, un autor 
îndrăgit de Nae Ionescu: „Conceptual, misterul nu desemnează altceva 
decât ceea ce este ascuns, adică ceea ce nu este manifest, ceea ce nu 
este conceput şi nici înţeles, ceea ce nu este obişnuit, ceea ce nu este 
familiar, fără a arăta, mai îndeaproape, cum este acesta în sine.” s 

Spre deosebire de cultura greco-latină, de pildă, centrată pe 
ideea omului demiurg, capabil prin sine să penetreze misterele lumii, 
credința creştină, prin misterul creației divine ex nihilo, îl aşază pe om 
în totală dependență de creator. Scopul vieții omului este dobândirea 
mântuirii, şi toate eforturile lui trebuie să fie îndreptate către acest tel 
final. Credinţa, forma omenească de „cunoaştere” (trăire) a tainelor, şi 
mântuirea, salvarea, vin din afară, căci ele pot fi dobândite doar prin 
har” de omul credincios, iubitor de Dumnezeu şi de oameni, iar 
mijloacele atingerii lor sunt revelate de autoritatea supremă a Bibliei, 
Legea sfântă, şi de Biserică, trupul lui lisus Hristos pe pământ. 


3 Rudolf Otto, Sacrul. Despre elementul irațional din ideea divinului şi 
despre relaţia lui cu iraționalul, Bucureşti, Editura Humanitas, p. 40. 
24 Ideea de har divin, necunoscută lumii antice, se referă la ajutorul gratuit pe 
care Dumnezeu îl acordă oamenilor. Harul este, aşadar, ceea ce omul primeşte pe 
degeaba prin mila şi bunătatea ființei divine, iar nu dintr-o relație „tranzacţională”, 
încheiată cu Dumnezeu. Modelul acesta al dăruirii îl găsim în Cartea lui lov. Omul 
dobândeşte numai prin har mântuirea, răscumpărarea, adică viaţa veşnică. În Vechiul şi 
Noul Testament, harul Sfântului Duh a fost făgăduit tuturor celor ce vor crede în lisus 
Hristos (Isaia: 44, 3; 59, 21; lezechiel: 36, 27; Fapte: 2, 17-18 ). Dar harul Prea 
Sfântului Duh s-a dat cu deosebire Sfinţilor Apostoli (loan: 20, 22; Fapte: 1, 8; 2, 4; 4, 
31; 6, 3; 13, 2 ). Harul este semnul răscumpărării (Efeseni: 1, 13—14; 4, 30 ). Omul 
primeşte harul Prea Sfântului Duh mai întâi la Botez (II Corinteni: 1, 21-22; I loan 2, 27; 
Fapte 8, 15). După Sfântul Botez, harul Sfântului Duh se primeşte pe calea rugăciunii 
(Luca: 11, 13). Harul Sfântului Duh se dă celui ce crede în lisus Hristos şi se pocăieşte 
(Fapte: 2, 38; 10, 43-44; Galateni: 3, 14; loan 7, 39). Pe larg, http://biserica.org. 

Dacă credinţa”, în sensul cel mai general al termenului, 
înseamnă convingerea trăită în mod plenar de sufletul omenesc fără să 
simtă nevoia de dovezi (probe) ale gândirii, în sens creştin, credința în 
postulatul dogmelor”, ca formă de cunoaştere a divinității, este intim 
corelată cu iubirea, ca aversul şi reversul unei medalii, acestea fiind 
principalele instrumente de descoperire a revelaţiei divine. Credinţa şi 
iubirea aşezate în inima credinţei creştine sunt exprimate într-o formă 
clară în Evanghelia după Matei. La întrebarea unui fariseu: 
„Învăţătorule, care poruncă este mai mare în Lege?”, lisus a răspuns: 
„Să iubeşti pe Domnul Dumnezeul tău, cu toată inima ta, cu tot 





225 . . : = isa petala Si sate 
„Credinţa este un asentiment sau o adeziune totală, neclintită şi necondiționată 


a sufletului la o realitate ultimă care nu poate fi supusă cenzurii intelectului, sau în alți 
termeni, la un adevăr indemonstrabil. Oricâte pretenţii de demonstrabilitate ar avea un 
crez, el rămâne, şi aşa şi trebuie, în afara logosului. Ceea ce nu însemnă că nu poate fi 
comunicat în termeni conceptuali şi oferit meditaţiei. Sau că nu este, îndeobşte, 
rezultatul unei revelații. Dar în credință discursul este rostit în vederea comuniunii, nu 
în aceea a comunicării reductibile la o structura logică.” Cf. Petru Creţia, Despre 
credinţă, în Studii filosofice, Bucureşti, Editura Humanitas, pp. 112-113. 

* Pentru a înlocui evidenţele raţionale care întemeiau principiul în vechea 
filosofie greacă, părinţii creştini au postulat existența dogmelor. În Noul Testament, 
cuvântul dogmă este folosit cu mai multe sensuri: edict sau decret imperial (Fapte 17, 
7; Evreii 2, 23); poruncă sau regulă a Legii iudaice (Ef. 2, 15; Col. 2, 14); hotărâre cu 
caracter obligatoriu pentru credință a comunităţii apostolice din Ierusalim: „Şi când 
treceau prin cetăţi, le predau învăţăturile (dogmata) apostolilor şi presbiterilor din 
Ierusalim” (Fapte, 16, 4). În literatura patristică, dogma indică învățăturile 
fundamentale ale creştinismului, cele care au fost primite de la Dumnezeu însuşi, iar 
în vocabularul sinoadelor ecumenice acest cuvânt este sinonim perfect cu norma de 
credință. Dogma se corelează intim cu credința. Sensurile credinței sunt fixate de 
greci prin cuvântul pistis, iar de latini prin cuvintele: credens (credincios) şi fides 
(cunoaştere, încredere). În viziune creştină, credința este facultatea omenească 
capabilă să primească revelaţia divină, să intre în contact cu lumea supranaturală, 
(pentru a o „cunoaşte”), de a trece într-o altă ordine de existență. Credinţa este punte 
de legătură între divin şi uman, este „temelia celor nădăjduite, dovada celor nevăzute” 
(Evr. 11, 1). Pe scurt, prin credință se primesc dogmele, formulele prin care 
Dumnezeu s-a revelat oamenilor, enunțuri ale căror adevăruri sunt de natură 
extramundană. Ele nu sunt adevăruri omeneşti, şi, prin urmare, nu pot fi puse sub 
semnul precarităţii (al interogaţiei şi analizei critice). Dogma este un adevăr relevat, 
cu originea în principiul creator al lumii, care este ininteligibil, respectiv, dogma este 
un adevăr de credinţă. 

cugetul tău. Aceasta este marea şi întâia poruncă. lar a doua, la fel ca 
aceasta: Să iubeşti pe aproapele tău ca pe tine însuţi. În aceste două 
porunci se cuprinde toată Legea şi prorocii” (Matei: 22, 36-40). Aşa 
se explică de ce, pentru Nae Ionescu, iubirea devine instrumentul de 
cunoaştere a lui Dumnezeu şi, prin aceasta, a lumii: „lubeşte pe 
Domnul Dumnezeul tău, cu toată inima ta, cu tot cugetul tău... 
înseamnă că nimic din ceea ce simţi şi din ceea ce gândeşti să nu fie 
îndreptat în altă parte decât înspre Dumnezeu: toată inima şi tot 
cugetul tău să fie orientate asupra lui Dumnezeu, adică să trăieşti într- 
un fel atitudinea ecstatică în faţa lui Dumnezeu care nu te lasă să mai 
ştii dacă mai există altceva decât El... aceasta e caracteristica iubirii: 
iubirea confiscă. Iubirea confiscă în adevăr şi face să vezi tot ceea ce 
există printr-un anumit unghi: tot ce există este subsumat obiectului 
iubirii tale, nu trăieşti decât în funcţie de această iubire... asta 
înseamnă că eşti identificat cu obiectul care este înaintea ta. Această 
identificare este în acelaşi timp trăire, transformatio amoris, trăirea 
obiectului care este înaintea ta: îl trăieşti în aşa fel încât... ai 
posibilitatea ca ceea ce ai trăit atunci să dai în formule conceptuale: şi 
orice trăire traductibilă în forme conceptuale este cunoaştere.” 
Acestea erau fundamentele creştine asumate explicit de Nae 
Ionescu în metafizica sa”* şi în problema creaţiei, fapt sesizat şi 
comentat de Mircea Vulcănescu în fraze definitorii: „Un duh 
demiurgic, care — după Nae Ionescu — e un duh drăcesc, ispiteşte pe 
om, îndemnându-l să se substituie, intențional, creatorului, să-l 
înlocuiască în treaba lui, îl îndeamnă să vrea să forțeze destinul 
firesc al lucrurilor, să creeze. Creaţia pentru acest duh e, de la 
început, un act de răzvrătire, de opunere a omului în faţa naturii. Tot 
Apusul aşa vede spiritul, protestând împotriva condiţiei fireşti a 
omului. Nimic mai greşit. Nu poţi voi şi face nimic din ce nu e copt 
să se facă. Lucrurile «se fac», nu «le facem». Cel mult dacă putem să 





221 Cf. Nae Ionescu, Iubirea, act de cunoaştere, în Teologia. Integrala 
publicisticii religioase, ed. cit., p. 46. 

228 Cu precădere, a se vedea: Nae Ionescu, Curs de metafizică. Teoria 
cunoștinței metafizice I. Cunoaşterea imediată 1928, ed. cit., pp. 108-187. 

le ajutăm să se nască, aducându-le la cunoştinţă, pe ele sau 
temeiurile lor, a căror mânuire ne este posibilă... Trecerea de la fapt 
la posibilitate nu e un adaos de ființă, ci o istovire a ei, o alunecare 
de la Dumnezeu, care este suma tuturor posibilităţilor... Lucrul 
acesta, Apusul nu-l înţelege, ci numai omul cu mentalitate teologică 
răsăriteană... pentru el [Nae Ionescu], în atitudinea omului nu 
primează fapta, ci contemplaţia înţelegătoare..."2 

Noica a cunoscut filosofia lui Nae Ionescu din interior (cum se 
ştie, el a făcut parte din cunoscutul comitet care a redactat cele patru 
cursuri), după cum a cunoscut şi interpretarea lui Vulcănescu despre 
maestrul lor comun.”? Noica a scris explicit despre Nae Ionescu 
puţine lucruri şi doar pentru a-l apăra de frecventele acuze ale 
maiorescienilor”", cu toate că există pretutindeni referinţe în opera sa 
de tinereţe. Nu vom intra în analiza relaţiei paideice Nae Ionescu- 
Constantin Noica, surprinse în datele ei esenţiale de Dora Mezdrea şi 
Emil Stan, pentru că am depăşi intenţiile acestei cărți. 

Important de reţinut este faptul că pe acest teren al viziunii 
despre creaţie, care rostuieşte diferit poziţia omului în cosmos, cum s- 
ar exprima Max Scheler, Noica s-a despărțit de maestrul său Nae 
Ionescu. 

Ideea de creație, ca faptă lumească, este la Noica obsesivă, 
însoţindu-l ca o umbră în întreaga sa viață de filosof. Metafora 
„bănuţului” (o prelucrare noiciană a pildei biblice a talanților din 
Matei: 25, 14) era pentru Noica o „credință laică” de nezdruncinat. 
Spiritul se distribuie fără să se împartă în fiecare individ uman, 
posesor prin aceasta de „bănuț”, şi lucrează în el şi prin el chiar şi 
dacă individul nu ştie de acest lucru. În această privinţă, deşi de pe 
alte angajamente filosofice, asemănările dintre Lucian Blaga şi C. 
Noica sunt izbitoare. Omul are în lume destin creator. El îşi depăşeşte 





229 Mircea Vulcănescu, Nae Ionescu așa cum l-am cunoscut, ed. cit., pp. 148-149. 

230 A se vedea: Constantin Noica, Jurnal filosofic, Bucureşti, Editura 
Humamitas, 1990, p. 82, 

3I Constantin Noica, Ce învață «filosofii» de la Nae Ionescu, în Moartea 
omului de mâine, Publicistică III, ed. cit., 321-323. 

continuu creația, nu însă şi pe aceea de creator. Parafrazându-l pe 
Sartre, atât pentru Blaga, cât şi pentru Noica, omul este condamnat la 
creaţie. 


kkk 


Schiţă..., cum arătam, este de o actualitate de netăgăduit, printre 
altele şi pentru că ea instanțiază un model de a face filosofie după un 
gând propriu, apt să absoarbă cât mai mult din istoria semnificativă a 
filosofiei înseşi. Cu toate că, la prima vedere, Schiță... pare a fi o 
lucrare obişnuită de istoria filosofiei, în speță o teză de doctorat ale 
cărei ipoteze sunt tratate istoric, în realitate avem în față o lucrare de 
sinteză ce comunică un gând propriu şi un mesaj unitar ce nu poate fi 
regăsit în capitolele erudite luate separat şi nici chiar considerate 
împreună. Motivul acestei situații paradoxale survine din faptul că 
Schiţă... propune concomitent mai multe straturi paralele de înţeles, şi 
totuşi unificate într-o unitate identică cu sine. În esență, avem aici 
prezentă tensiunea formală dintre Unu şi Multiplu, termeni metafizici 
ce nu pot sta împreună, dar nici separat, şi care pot fi gândiţi numai 
prin asumarea contradicției logice ca element acceptabil în chiar 
natura propriului ei demers. Vom reveni pe larg asupra acestei 
chestiuni când vom vorbi despre modelul dialetheist de gândire al lui 
Noica. 

Elementul de unificație este Spiritul, asimilat cu Unul, iar 
straturile paralele corespund, se înțelege, multiplului, metamorfozelor, 
ipostazelor acestuia. Fireşte că această caracterizare este abstractă şi 
nu dă seama de bogăţia filosofică de înţelesuri ce poate fi extrasă prin 
devoalarea învelişurilor (,„veşmintelor”) semantice ale spiritului ca 
Unu. Decelarea acestor straturi de înțeles sunt tot atâtea grile de 
lectură pe care le provoacă conţinutul cărţii Schiţă... cititorului doritor 
să-l înțeleagă pe Noica dinăuntru propriei sale ideații. 

Primul înveliş semantic vizibil dintru început este cel 
metafilosofic. Astfel, Schiţă... este o lucrare ce justifică metafilosofic 
modelul unei filosofii practicate prin aplicarea consecventă a 
principiului subiectivității, a activităţii spiritului văzut ca Unu în 

desfăşurările sale istorice multiple, pe scurt o justificare metafilosofică 
a lui ingenium perenne. Prin această întreprindere metafilosofică, 
modelul subiectivist de filosofie al lui Nae Ionescu, model aşezat pe 
fundamente creştine, este desăvârşit în ordine filosofică — gândirea 
filosofică este repusă pe fundamente filosofice —, cultura reflexivă 
românească, în ansamblul ei, având de rezolvat dilema oricărei istorii 
a filosofiei: ingenium perenne vs. philosophia perennis. Această 
metafilosofie trasează harta obiectului filosofiei (spiritul şi devenirea 
lui), metoda filosofiei (descrierea configurațiilor multiple ale Unului 
ca spirit, respectiv vederea dinăuntru a individului), relația cu istoria 
interioară ei, cu temporalitatea desfăşurărilor spiritului. Filosofia şi 
istoria filosofiei trasează împreună un cerc hermeneutic — filosofia 
este istoria ei, iar istoria filosofiei este filosofia însăşi — care se 
lărgeşte pe măsură ce spiritul s-a pus în mişcare printr-un impuls 
inițial datorat lui Platon, gânditorul care a întemeiat filosofia însăşi. 
Cercul hermeneutic desenat conceptual de filosofie cu istoria ei cu tot, 
prin raportare la celelalte forme esenţiale ale culturii, care stabilesc 
relații proprii cu trecutul lor, închide relaţia de identitate a filosofiei cu 
sine: „Cel care face istorie pur şi simplu urmăreşte înțelegerea şi 
explicarea unui dat: trecutul. Cine face istoria ştiinţelor vrea 
genealogia şi etiologia altui dat: adevărul timpului său. Istoria 
filosofiei nu lucrează asupra vreunui dat; ea are un principiu ce se dă 
necontenit — spiritul.””?? 

Obiectul filosofiei este, aşadar, istoria spiritului însuşi, ceva ce 
este făcut continuu, şi nu ceva ca dat exterior, în cuvintele lui Noica, 
„filosofia nu prelungeşte alte activități intelectuale, ci instituie lumea 
sa proprie”””. 

Momentul instituirii filosofiei înseşi, ca filosofie a spiritului, 
este identificat de Noica, fireşte, odată cu „ruptura” în lumea spiritului 
pe care o săvârşeşte Socrate, interogându-se asupra condiţiilor de 
posibilitate a acordului între conştiinţe. Prin urmare, deschiderea 
problemei intersubiectivităţii de către Socrate şi, prin aceasta, a 





22 Constantin Noica, Schiţă..., p. 16. 
233 Ibidem, p. 23. 

filosofiei înţeleasă ca scrutare a datelor conştiinţei, operație 
intelectuală de justificare a „faptelor” înseşi ale gândirii, produce o 
ruptură în chiar interiorul spiritului „liniştit” al presocraticilor, care 
credeau că-l pot determina pe „este” plecând de la gata-făcutul 
conştiinţei. Prin aceasta, Socrate instituie filosofia cu lumea sa proprie 
cu tot, filosofia ca analiză a vieţii spiritului, care este simultan Unu și 
Multiplu. În alte cuvinte, analiza „rupturii” dintre „faptele” spiritului 
şi condiţiile de posibilitate a acestor fapte în interiorul spiritului însuşi, 
care-şi păstrează unicitatea tocmai în măsura în care el este deopotrivă 
Unu şi Multiplu, deci un Unu multiplu, este sarcina filosofiei înseşi. 

Spiritul este, astfel, pus în mişcare de propria sa condiţie duală, 
iar o descriere a fluxului-refluxului sinelui propriu, ca Unu multiplu, 
poate face inteligibilă lumea, „este-le”, fiinţa lucrurilor şi a lumii. lată 
cum întrebarea socratică: „Cum este posibil raportul între conştiinţe?”, 
„frânge” spiritul, punându-l într-o relație de conflict cu el însuşi, şi-l 
angajează în propria sa dialectică a Unului şi Multiplului: „În 
urmărirea problemei sale, Socrate determină două lucruri: funcția de 
conştiinţă cunoscătoare, pe de o parte, şi o anumită unitate de 
conştiinţă, pe de alta. Cum astfel s-ar putea constitui un limbaj de 
concepte, fără presupunerea unei asemenea unități? lar unitatea de 
conştiinţă are, la rândul ei, două aspecte, unul față de conținuturile ei 
felurite, făcând cu putință acordul cu sine, altul prin raport la celelalte 
conştiinţe, şi făcând cu putință acordul între ele.” În această 
răsfrângere a spiritului asupră-şi se află taina naşterii şi perpetuării, 
dincolo de contextele individuale, culturale, istorice etc., a filosofiei 
înseşi în eternitatea ei. Moartea filosofiei ar coincide cu moartea 
omului însuşi şi a spiritului care se deşteaptă continuu în el. În 
consecință, prin Socrate, filosofia ca ingenium perenne este o funcţie 
de conştiinţă. 

Gândul lui Socrate este precizat şi lărgit de Platon, gânditorul 
care întemeiază cu adevărat filosofia, prin primatul reflecţiei asupra 
lui „a şti”, înainte de a deschide orice altă problemă. „Este-le”, ființa, 
devine astfel un mod al lui „a şti”, iar întrebarea: „Cum e cu putinţă să 


234 Ibidem, p. 88. 

gândeşti?” este aşezată în chiar „inima filosofiei”. De numele lui 
Platon, la propriu, se leagă naşterea filosofiei europene, ca „temă” a 
gândirii, pentru că el „priveşte” în adâncurile spiritului, răscoleşte şi 
apoi face vizibilă, pentru spiritul însuşi, propria sa tensiune devenită 
combustia principală a actului de filosofare. 

Urmându-l pe Platon, tensiunea Unu-Multiplu, însoțită de 
multitudinea de dualități exprimate în termeni primi: a exista vs. a şti, 
obiect vs. subiect, contemplare vs. producere şi activism, explicaţie vs. 
înțelegere etc. — vor forma corpusul tematic al filosofiei conştiinţei, 
descărcându-se în marile expuneri filosofice care l-au succedat: „E în 
joc, poate, destinul filosofiei înseşi. Ea este (la Platon, n. n.), sau 
sfârşeşte a fi, o anumită filosofie a conştiinţei, mai degrabă decât o 
filosofie a realității sau a obiectului... Dacă Platon domină filosofia, e 
fiindcă înţelege şi teoretizează acest fapt, fundamental oricărei mari 
cugetări, de a culmina prin a lua la conştiinţă de sine spiritul. Iar abia 
aici îşi atinge plinătatea cea adevărată drama platonismului... E o 
dramă de cunoaştere şi de contemplare în acelaşi timp. Între o 
conştiinţă netulburată de contemplare şi de cunoaştere în acelaşi 
timp. 

Am insistat asupra acestei părți din Schiţă... întrucât ea este 
relevantă pentru modul în care Noica înțelege natura filosofiei, dar şi 
pentru a vedea pe „viu” lectura „fenomenologică” a problemelor 
clasice ale filosofiei, prin urmare, în ce sens putem vorbi, în tinereţea 
lui Noica, despre un proiect neoclasic de gândire. Un cititor atent al lui 
Noica nu poate să nu vadă asemănarea izbitoare între problemele 
dezbătute în Mathesis... şi interpretarea lui Platon din Schiţă... Ideea 
că succesiunea temporală a lucrărilor sale de tinereţe devoalează o 
anumită structură de înaintare a gândirii devine verosimilă, dacă nu 
chiar o ipoteză de lucru pentru viitorii cercetători. 

Al doilea înveliş semantic pe care-l detectăm în Schiţă..., la fel 
de vizibil ca şi primul, este legat firesc de domeniul istoriei ideilor. 
Lucrarea ne avertizează chiar din titlu că intenționează să producă o 
„schiță”, deci ceva ce nu este închegat şi definitiv, în jurul unei teme: 


235 Ibidem, p. 93. 

„cum este cu putință ceva nou”, pe care o tratează cu mijloacele 
istoricului ideilor filosofice. Prin urmare, avem de-a face cu o 
cercetare istorică întreprinsă pe o temă determinată. Două precizări se 
impun în legătură cu acest aspect. 

În primul rând, „istoria ideilor”, în înţelesul lui Noica, este de 
altă factură decât la Isaiah Berlin, filosoful care a lansat, în opinia 
multora, modelul european actual de practicare a domeniului, istoria 
ideilor." În vreme ce pentru Berlin întrebarea care persistă este legată 
de unitatea gândirii sale”, adică de propriul lui sistem de referință 
după care a ordonat şi justificat teoretic cercetarea ideilor în domenii 
disparate de exerciţiul intelectual, la Noica istoria ideilor, în cazul de 
față a temei posibilității noului, are loc după o poziţie filosofică 
explicit asumată. Noica caută în această temă pusă cu încăpățânare 
modul în care s-a răsfrânt întregul filosofiei, şi nu simplele ei 
metamorfoze istorice. Apoi, poziţia lui Noica este una militantă, spre 
deosebire de cea a lui Berlin, care „lasă” ideile să vorbească limbajul 
epocii pentru a le înţelege cu contextul lor de justificări cu tot. Noica, 
prin cercetarea acestei teme, a condiţiilor producerii noului, apără 
„adevărul” unei anumite filosofii a conştiinţei specifică lui ingenium 
perenne. În sfârşit, dacă Berlin dorea să arate că există mai multe 
moduri de a fi om în istorie, pierzându-l prin aceasta pe „omul” însuşi, 
Noica este în căutarea unui sens global al lumii prin încercarea de a 
scruta „universalul” din om, adică ceea ce este atât de adânc în el, 
încât prin diversele sale ipostaze istorice noi recuperăm mai degrabă o 
unitate decât o diversitate. 





236 A se vedea Isaiah Berlin, Conceptul de istorie ştiinţifică, în vol. Adevăratul 
studiu al omenirii. Antologie de texte, Ediţia îngrijită de Henry Hardy şi Roger 
Hausheer, Traducere din engleză de Radu Lupan, Bucureşti, Editura Meridiane, 2001, 
pp. 46-83. În multe privințe, Berlin se intersectează cu Noica în ce priveşte 
cunoaşterea istorică, mai ales în convingerea că faptele istorice nu pot fi explicate 
determinist, ci înţelese în potențialul lor transformator asupra mentalităților, dar cu 
diferenţe însemnate privind natura ghemului de idei obstinate care traversează istoria 
gândirii. 

237 A se vedea Patrick Gardiner, Introducere, în vol. Isaiah Berlin, Simţul 
realității. Studii asupra ideilor şi istoriei acestora, Traducere şi postfață de Laurian 
Kertesz, Bucureşti, Editura Univers, 2004, pp. 11-18. 

A doua precizare subliniază faptul că tema „cum e cu putință 
ceva nou” comportă două dimensiuni intim legate între ele. Prima 
dimensiune este epistemologică, vizând cunoaşterea (judecata) — 
izvorul şi sursele cunoaşterii, instrumentele de producere a cunoaşterii, 
sursele invenţiei şi producerii noului, criteriile de evaluare, 
dinamismul şi creşterea cunoaşterii, condițiile de posibilitate a 
cunoaşterii în genere etc., iar cea de-a doua este ontologică, vizând 
raportul dintre „fiinţă şi „neființă”, „a fi” şi „a deveni”, „identicul” şi 
„diferitul”, respectiv „a fi” şi „a şti” etc. Cum face spiritul sinteza între 
aceste polarități sau, în termenii lui Noica, „Cum e cu putință 
gândirea?” Acesta este întrebarea „ontologică” pe care o adresează 
Noica tuturor filosofilor analizați. 

De menţionat că aceste două dimensiuni sunt împletite în analiza 
lui Noica, pentru că el priveşte tema condițiilor de posibilitate a 
noului, cum arătam, din perspectiva întregului filosofiei, văzută ca 
autodinamism al spiritului. Fireşte că perspectiva ontologică primează, 
cu toate că analizele de detaliu sunt realizate pe teren epistemologic. 
Nici nu s-ar putea altfel, pentru că „accesul” la spirit este posibil 
plecând, „îndărăt” către el, de la „fapta” principală a lui, respectiv de 
la cunoştinţă (judecată). 

Nu vom intra în detaliile extrem de laborioase sub aspectul 
distincțiilor filosofice în care Noica se vădeşte a fi un virtuos. Important 
este de reţinut că, în plan epistemologic, Noica radiografiază 
principalele argumente implicate în binomul „descoperire” vs. 
„invenție”, pus de Platon în faţa conştiinţei filosofice europene, iar în 
plan ontologic, binomul „a fi” vs. „a şti”, aşa cum sunt ele configurate, 
după Platon, de către Aristotel, Augustin, Thoma D'Aquino, empirism, 
raționalism şi în gândirea kantiană. Cum spuneam, nu vom monografia, 
din motivele cunoscute, această lucrare. 

Care sunt, în fond, concluziile lui Noica din Schiţă...? Cititorul 
le poate dobândi citind capitolul de final al lucrării, Încheiere, după 
care ar trebui să reia lectura, pentru a înţelege mai bine desfăşurarea 
gândului propriu  noician, în circumscrierea căruia dualitatea 
metafizică formală Unu-Multiplu (Identitate-Alteritate) este văzută în 

corelație cu termenii metafizici legaţi de conţinut, Fiinţă-Nefiinţă 
(Devenire). 

Trebuie spus că, în ordinea ontologiei, în cultura noastră 
filosofică demersul lui Noica a fost fără îndoială singular. Era pentru 
prima dată când în cultura reflexivă românească a fost deschisă în 
mod explicit problema unității între subiect şi obiect, a coapartenenţei 
şi solidarităţii lor în timp, din perspectiva unei filosofii fenomenologice, 
pusă de Noica sub termenii condiţiilor de posibilitate a producerii 
noului. Preferinţa lui Noica pentru o filosofie a conştiinţei, într-o manieră 
fenomenologică, cum am arătat, este exclusivă, pentru că de pe 
această platformă a primatului subiectului se salvează şi unitatea 
obiect-subiect, cu conştiinţă cu tot (Unul ca spirit) în conceptul lui 
„este”. „Fiinţa”, „este-le” asimilat cu realul, cu ceea ce este în timp, 
capătă sens, în convingerea lui Noica, doar din perspectiva filosofiei 
fenomenologice a vederii dinăuntru: „... un adevărat contact cu fiinţa 
nu se întreprinde altfel decât pe dinăuntru. Existenţa este subiectivă, 
cel puţin în înţelesul că ea începe de la subiectivitate... E de la sine- 
înțeles că, dacă un adevărat contact cu fiinţa se ia numai prin subiect, 
prima nu e cu necesitate îngrădită în cel din urmă... o filosofie care nu 
e una a subiectului, ea pare că nu poate fi şi una a realului. ””?’’ 

Ontologia lui Noica în Schiță... priveşte, aşadar, Unul multiplul 
spiritului, pe care-l determină, de această dată, plecând de la tematizarea 
condiţiilor de posibilitate a noului, a creaţiei. Cum precizam, Noica nu 
face distincţie între ontologie şi metafizică, între transcendent şi 
transcendental, pentru că distincţia e fără sens de pe platforma unei 
filosofii a conştiinţei care vede totul dinăuntru. „A fi ceva”, „a exista 
ca ceva” sunt moduri ale lui „a şti”, obiectul de analiză al filosofiei 
spiritului. Accentuând ideea, „a fi” şi „a şti” sunt, în fapt, două fațete 
ale spiritului ca Unu, ele sunt coapartenente spiritului. Or, spiritul este 
viață, activitate continuă, spor ontologic, creație din sine cu sine cu 
tot. Spiritul devine continuu ca altul prin mijlocirea cu sine, 
prezervându-şi identitatea pe măsură ce devine, prin multiplicitatea sa 
în altul. Prin urmare, termenii fundamentali ai ontologiei lui Noica în 


238 Constantin Noica, Schiţă..., pp. 315-316. 

Schiţă... sunt identitate-alteritate, ființă-—devenire. Cum putem gândi 
împreună fiinţa şi devenirea, identitatea cu sine a Unului şi, în acelaşi 
timp, devenirea sa ca altul? Simplu spus, devenirea Unului (continuu 
identic cu sine) ca multiplu (ca ceva diferit de sine) constituie la nivel 
ontologic (metafizic) provocarea filosofică trasată explicit în Schiză... 
şi investigată apoi în detaliu în lucrările de maturitate ale lui Noica. 

Ordinea epistemologică prezentă manifest în Schiță... se află 
într-o relaţie de intimitate cu stratul ontologic prin conceptul creaţiei. 
Simplificând lucrurile, fără să falsificăm gândirea şi intențiile lui 
Noica, în ordine epistemologică, Schiță... aduce în prim-plan binomul 
pus în faţa filosofiei de Platon în legătură cu mecanismele de 
producere a noului şi, subiacent, de determinare a condiţiilor de 
posibilitate a apariţiei lui. Termenii binomului sunt fie: „contemplare” 
vs. „activitate” (producere, funcţie sintetizatoare), fie „descoperire” 
vs. „invenție? (spontaneitate, creaţie). Într-un fel sau altul, cu 
diferențe, multiple şi subtile nuanţe, toţi filosofii analizaţi de Noica se 
încadrează în cele două clase decupate de termenii binomului. Unii 
accentuează ideile de contemplare şi descoperire, alţii pe cele de 
activitate, invenţie şi creaţie. Teoriile implicate aici sunt fie cele ale 
sufletului nemuritor ori a ideilor înnăscute, fie ale tipurilor de facultăți 
care înregistrează, ordonează sau sintetizează, producând „noul” prin 
raport cu datele inițiale de intrare. 

Trebuie spus limpede că Noica nu caută a „treia cale”. Opțiunile 
sale sunt ferm de partea taberei care susţine punctul de vedere al 
creaţiei, al sporului ontologic pe care-l aduc omul şi spiritul omului în 
lume, cel care găseşte în sine ceva mai adânc decât sine: spiritul 
însuşi, dar nu nedreptăţeşte nici tabăra „contemplativilor”. Desigur, în 
această chestiune, aderenţa la tabăra „creaţioniştilor” ori la cea a 
„contemplativilor” este modulată de propriile sale fundamente 
ontologice. Am putea spune că Noica dezvoltă în Schiţă... un gen de 
„ontologie a cunoaşterii” pentru că problema lui „cum e cu putință 
ceva nou” este ontologică, cu toate că discuţia ei se află în terenul 
epistemologiei: „... cunoaşterea ţine mai mult decât de simpla 

epistemologie: e revelația primordială a vieţii spiritului (s.n.); e una 
din tainele acestuia; e, poate, destăinuirea sa dintâi. În înțelesul că ţine 
de un adevărat destin, actul cunoaşterii îmbracă o demnitate ce nu 
poate fi nesocotită.””? 

Concluziile lui Noica la cercetarea din Schiţă... sunt exprimate 
în formule dialectice memorabile, indicând în ce sens gândirea noastră 
trebuie să accepte o sinteză contradictorie între descoperire şi inovaţie, 
între contemplare şi creație (act, „sinteză”, spontaneitate, spor 
ontologic etc.): „... misiunea filosofiei nu e de a spori cunoştinţele, 
nici de a crea instrumente care să îngăduie sporirea lor metodică, ci de 
a reprezenta luarea de cunoştinţă a spiritului în act. Filosofia nu este, 
în mod normal şi explicit, viață a spiritului; ea e reflexie asupra vieţii 
spiritului. Negreşit că în orice formă de manifestare a spiritului, în 
ordinea cunoaşterii sau în altă ordine, filosofia e şi ea, de fapt, invenţie 
în act, adică manifestare de viaţă. Ba uneori manifestarea e atât de 
vădită încât devine mai mult decât stare de fapt: capătă preț teoretic... 
Înţeleasă deci în orizontul lui cum e cu putință ceva nou, filosofia 
devine, în loc de act (deşi în parte încă act), o adevărată posteritate a 
actului. De aceea sarcina ei nu e să găsească ori să întreprindă ceva 
esențial nou... Departe de a spori lumea, ea se însărcinează abia să o 
facă într-adevăr cu putință... ea face din evidenţele fireşti ale bunului 
simţ, problemele nefireşti ale cugetării.”2* Noica este, se remarcă, 
consecvent cu sine. Filosofia fenomenologică este descriere şi, prin 
urmare, ea „consemnează” faptele şi actele spiritului, ca expresii ale 
vieții, spirit aflat, prin dinamism propriu, într-o neostoită căutare de 
sine: „Sfâşiat între contemplaţie şi cunoaştere, între pornirea de a ieşi 
din sine spre a se fixa şi cea de a se abandona sieşi pentru a se pierde 
în devenire, spiritul împleteşte moartea cu viaţa, năzuind către 
însufleţirea propriei sale înfăptuiri. Dacă în chip obişnuit contemplaţia 
dă pe «dincolo», în timp ce cunoaşterea adânceşte lumea de aici, de 
astă dată năzuința spiritului către lumea cealaltă nu e decât o mai 





25 Ibidem, p. 323. 
"0 Ibidem, p. 325. 

adâncă înţelegere a celei de față. Spiritul sfârşeşte prin a considera 
propria desfăşurare, împăcând astfel contemplația cu o cunoaştere 
asupra căreia, iar nu dincolo de care se aplică. În exaltarea sa către 
fixitate şi moarte, el recucerește propria lui viață.” 


3. Datele unei gândiri dialetheiste 


Învelişurile semantice decelate în Schiţă..., respectiv învelişul 
metafilosofic, apoi cel legat de istoria ideilor, cu cele două aspecte ale 
sale, ontologic şi epistemologic, aflate ele însele în unitate, sunt 
sesizabile chiar şi la o primă lectură. Ceea ce este mai greu de sesizat, 
poate, este ordinea subiacentă prezentă în care apar aceste învelişuri 
luate separat şi, fireşte, împreună. În alte cuvinte, dacă conţinutul 
lucrări este, metaforic vorbind, de prim-plan, metoda care ordonează, 
îndreaptă într-o anumită direcție aceste conţinuturi şi, în final, propune 
un mesaj structurat, nu este, imediat, atât de vizibilă. 

Noica deschide tema lui „cum e cu putință ceva nou” şi o 
analizează, cum arătam, cu erudiţia celui care s-a profesionalizat la 
un înalt nivel în istoria filosofiei. Expunerea şi apoi evaluarea unui 
şir impresionat de gânditori, pe tema condiţiilor de posibilitate a 
noului, au loc într-o cadență atât de strictă, încât cititorului îi este 
greu să privească în acelaşi timp şi la datele de fundal ale gândirii lui 
Noica, în ciuda faptului că el le devoalează continuu. Astfel spus, 
Noica se raportează critic şi face evaluări permanente asupra gândirii 
europene, prin reprezentanții ei de vârf, de pe o poziţie filosofică 
explicit asumată, filosofia conştiinţei, şi de pe platforma metodei 
vederii dinăuntru. Cum arătam, această metodă implică operaţii de 
descriere fenomenologică a actelor conştiinţei, a Unului multiplu al 
spiritului. 

Dar ce formă concretă îmbracă această metodă a descrierii 
actelor spiritului la Noica? Sau, în alte cuvinte, cum poate fi privită 


*1 Ibidem, p. 330 

mai analitic, în ansamblul scrierilor timpurii, metoda de gândire a lui 
Noica, dincolo de generalitatea expresiilor „vederea dinăuntru” ori 
„descriere a actelor spiritului”? 

Avansăm ipoteza că filosofia de tinereţe a lui Noica, în 
dimensiunile ei esenţiale, ontologie, epistemologie şi metodologic, 
respectiv filosofia culturii, poate fi văzută ca o variantă a gândirii 
dialetheiste în configurație  fenomenologică.  Folosim expresia 
„gândire dialetheistă” în sensul teoriei lui Graham Priest, care 
consideră că cele mai îndrăznețe construcţii filosofice deschid tema 
limitelor gândirii şi ale capacităţii noastre de înțelegere, şi că în 
orizontul acesteia există filosofi care acceptă, încălcând principiile 
logice, cu precădere principiul noncontradicţiei, că „unele contradicții 
sunt adevărate”: „Cea mai îndrăzneață, mai simplă şi probabil cea 
mai onestă mişcare este de-a dreptul aceea de a recunoaşte că limitele 
gândirii sunt locul predilect al dialetheilor: contradicții care sunt 
realmente adevărate. La graniţa a ceea ce poate fi gândit/descris există 
lucruri care nu pot fi gândite sau descrise, dar care pot fi totuşi gândite 
sau descrise... Ideea conform căreia o contradicție poate fi adevărată 
este, desigur, una radicală. Această idee sfidează aşa numita «Lege a 
Noncontradicţiei»: nici o contradicție nu poate fi adevărată. Cu 
certitudine, în istoria gândirii occidentale (şi a celei orientale) există 


242 A se vedea: Graham Priest, Dincolo de limitele gândirii, Traducere din 
limba engleză de Dumitru Gheorghiu, Bucureşti, Editura Paralela 45, 2007, o lucrare 
de istorie a gândirii dialetheiste, adică a acelor propuneri filosofice care au încercat 
să-şi asume contradicţia în structura intimă a argumentării şi, pe această bază, viziuni 
ce au „scurteircuitat” principiul clasic al non-contradicţiei (numit principiul „Exploziei”), 
în încercarea de elaborare a unor logici paraconsistente, cu mai multe valori, opuse 
logicii clasice aristotelice şi principiilor sale de validitate. În acest fel, gândirea se 
plasează la limitele ei şi încearcă să gândească natura acestor limite, plecând de la 
premisa că termenii unei contradicții logice, dialetheii, pot fi acceptați ca adevăraţi. 
Succesiunea acestor propuneri, numite logici non-explozive, este analizată prin recurs 
la istoria exemplară a gândirii filosofice europene, Platon, Aristotel, Augustin, Kant şi 
Hegel, Berkeley, Wittgenstein, Heidegger, Quine, Davidson, Ramsey, etc., dar şi prin 
aplicaţii la şcoala indiana Năgărjuna. 

filosofi care au respins această «lege». În context occidental, cel mai 
remarcabil dintre aceştia a fost Hegel."2% 

Ideea că filosofia lui Noica dezvoltată în scrierile sale timpurii 
aparține familiei filosofilor dialetheişti nu trebuie să fie laborios 
argumentată, întrucât demonstraţia a fost făcută în paginile anterioare: 
„Îmi spuneai că vrei să înţelegi. Să ştii «exact» ce-i cu lumea din jurul 
tău... În tot ce faci tu e ceva care rămâne în logic şi nu vrea să treacă 
în dialectic. Nu înglobezi, nu integrezi şi nu mişti: fixezi. Aşa te văd şi 
făcând istoria filosofiei. În setea ta de a şti «exact ce a vrut să spună 
fiecare» fixezi totul şi priveşti totul într-o disperare analitică, cu o 
acuitate atât de împinsă, încât mă întreb dacă mai poţi obţine vreo 
formă de integrare. Căci — o ştii şi tu bine, după ce ai înțeles exact ce 
vrea fiecare, trebuie să poți kKantianiza pe Platon şi platoniza pe 
Heidegger, dacă nu chiar să dragomirizezi. Altminteri cum faci istoria 
filosofiei?“ 

În fapt, întreaga filosofie a lui Noica, practicată cu istoria 
filosofiei cu tot, tematizează limitele gândirii, iar principalul său efort 
a fost direcționat spre căutarea unor metode de determinare alternative 
la logica clasică şi la principiul noncontradicției, a unor limite care nu 
limitează. Important, în acest caz, este să determinăm ce tip de filosof 
dialetheist a fost Noica, altfel spus, care sunt particularitățile de 
metodă pe care le mobilizează Noica, în scrierile sale de tinerețe, în 
contextul „familiei” dialetheiste. Fireşte că şi filosofia de maturitate a 
lui Noica, printre atâtea altele, stă sub acelaşi semn al dialetheismului, 
căci ce reprezintă Scrisori despre logica lui Hermes dacă nu un 
proiect dialetheist tipic pentru ceea ce Graham Priest numeşte logică 
non-explozivă? 

Ca filosof dialetheist, în scrierile timpurii, Noica a tematizat 
continuu limitele gândirii de pe pozițiile sale fenomenologice, a 
primatului lui „a şti” față de „a fi” şi a vederii dinăuntru, prin 





"3 Ibidem, p. 31. 

244 Cf. Constantin Noica, Corespondenţă. Constantin Noica către Alexandru 
Dragomir, în volumul colectiv Despre Noica. Noica inedit, Bucureşti, Editura 
Humanitas, p. 141. 


178 


întrebarea dintotdeauna a metafizicii: cum este posibil ca Unu să fie şi 
să nu fie Multiplu? sau, în termenii din De Caelo..., reluaţi de mai 
multe ori în Schiță..., „cum face spiritul să nu fie tautologic, să 
întâlnească altceva şi să aibă o desfăşurare cu adevărat progresivă... 
de ce întreprinde spiritul ceva în loc de nimic?” 

Cercetarea limitelor gândirii, în ordinea filosofiei de tinereţe a 
lui Noica, implică cel puţin două precizări. În primul rând, trebuie 
remarcat că, în genere, întreaga filosofie europeană semnificativă este 
o interogaţie a limitelor gândirii libere de orice constrângeri în afara 
propriilor sale constrângeri. Întrebarea care s-a pus permanent, de la 
Platon încoace, este dacă aceste constrângeri interioare gândirii sunt 
de asemenea natură încât gândirea să rămână prizoniera propriei 
naturi. Poate gândirea, limitată fiind, să-şi depăşească continuu 
limitele? Aceasta ar fi problema tuturor problemelor filosofice, pentru 
că întrebarea despre limitele gândirii nu conduce gândirea doar către o 
investigaţie asupra-şi, ci şi către o cercetare a finitudinii omului însuşi. 
În rezumat, cercetarea limitelor gândirii este o analiză a finitudinii în 
toate ipostazele ei. A doua precizare are în vedere faptul simplu că o 
cercetare a limitelor gândirii, ce-l implică cu fiinţa sa cu tot pe cel care 
pune problema finitudinii, nu poate primi rezolvări de principiu. În 
această privință, răspunsul este totdeauna personal, pentru că este 
intim corelat cu un proiect propriu de viaţă. În consecință, cercetarea 
limitelor gândirii nu se poate realiza de pe poziția unei neutralități 
valorice. 

Este limpede acum, în lumina celor două precizări, că exegetul 
gândirii lui Noica are în față răspunsul... lui Noica în privința 
limitelor gândirii, răspuns pe care, într-un fel sau altul, îl raportează, 
chiar dacă nu este explicit formulat, la propriul său răspuns. 
Prescripţia metodologică a precondiţiei compatibilității — cercetătorul 
trebuie să împărtăşească cel puțin o parte dintre supozițiile de bază ale 
gândirii lui Noica, astfel încât să se producă o întâlnire de orizonturi 
afective între cei doi —, despre care am vorbit la începutul acestei 
lucrări, primeşte acum un plus de întemeiere. Orientarea exegetică, 

oricât ar părea de paradoxal, este în funcţie de acceptarea sau 
respingerea concluziilor lui Noica privind atât limitele gândirii, cât şi 
înțelesul său asupra finitudinii omului, cum arătam, dacă există o 
coincidență sau nu în proiecte de viață. Dacă exegetul acceptă 
concluziile lui Noica, dacă are loc un proces de împărtăşire a aceluiaşi 
proiect de viață, atunci ni se înfăţişează un anume Noica, diferit de 
Noica celui care îşi maschează, voit sau nu, propriile răspunsuri în 
chestiunea limitelor şi crede că interpretarea pe care o propune este 
„obiectivă”. Or, în actele de interpretare nu există obiectivitate şi 
neutralitate valorice care pot fi dobândite prin simple declarații de 
intenție. Fără producerea cercului hermeneutic interpret-interpretat, 
actele de exegeză se risipesc înmulțind, în mod inutil, numărul celor 
care au anumite „păreri personale” despre Noica, având şi pretenţia de 
a fi luaţi în seamă. 

Subliniem, într-un scurt ocol, că astăzi exegeza gândirii lui 
Noica suferă de prea mult „obiectivism”, în sensul în care se 
cercetează „obiectiv” sursele sale de gândire, angajamentele sale 
politice, diverse teme rupte din contextul viu al gândirii sale, pentru a 
fi evaluate în funcţie de profesionalizarea interpretului, într-o temă sau 
alta, relaţia lui Noica cu discipolii săi etc. Expertizat astfel, 
descoperim tot atâţia Noica câţi interpreţi „obiectivi” avem. Genul 
acesta de exegeză nu poate fi oprit, având, oarecum, îndreptăţirea lui. 
Numai că în astfel de interpretări se pierde pe parcurs chiar scopul în 
vederea căruia a fost inițiată exegeza. Dacă, de pildă, vrem să-l 
înțelegem pe Platon plecând de la sursele gândirii sale, socratism, 
eleatism, heraclitism şi pitagorism, după modelul lui Diogenes 
Laertios, de pildă, atunci l-am pierdut pe Platon însuşi şi am pierdut, 
totodată, gândirea pe care credem că o interpretăm”%5. 

Când vorbim despre cercetarea „obiectivă”, nu vrem să criticăm 
strădaniile interpretative profesionalizate, obiective (fără ghilimele), 





245 A se vedea critica unei astfel de perspective „sursologice” în Gheorghe 
Vlăduţescu, Filosofia în Grecia veche, Bucureşti, Editura Albatros, 1984, în mod 
special, pp. 254-259. 

ale unor exegeţi ce-şi propun să releve sursele gândirii lui Noica 
pentru a determina, în cunoştinţă de cauză, care i-a fost contribuția 
personală într-o chestiune sau alta”, şi nici apropierea lui Noica de 
anumiți gânditori sau de anumite curente filosofice străine 
sensibilităţii filosofice noiciene. Şi acest fapt nu-l justificăm doar 
pentru că noi înşine l-am raportat pe Noica la Graham Priest şi la 
modelul dialetheist de înţelegere a istoriei filosofiei, ci pentru faptul 


că aici detectăm un simptom de maturizare a exegezei în sensul în care 


ea este realizată de pe o platformă interpretativă explicit asumată”. 


Simplu spus, dacă exegetul îşi asumă ab initio o serie de angajamente 

explicite, „riscă” să fie criticat el însuşi că nu a făcut alegerea corectă, 
în vreme ce interpretul „obiectivist”, care lasă impresia că este 
deasupra „slăbiciunilor” alegerilor proprii, ratează, tocmai prin acest 
fapt, actele unei interpretări vrednice de luat în seamă. 


246 A se vedea: Laura Pamfil, Noica necunoscut. De la uitarea ființei la 
reamintirea ei, Cluj-Napoca, Biblioteca Apostrof, care propune, printre altele, un model 
de analiză şi înțelegere a ontologiei lui Noica cu sursele sale de gândire cu tot. Autoarea 
întreprinde o analiză profesionistă a gândirii dialectice hegeliene pentru a stabili care 
este tipul de dialectică ce structurează conținuturile gândirii ontologice noiciene. Pe 
această bază exegetică, autoarea răspunde apoi la o întrebare pusă de mai multe ori, dar 
ocolită cu prudență de interpreți: cât de „hegelian” este Noica? Pe de altă parte, Laura 
Pamfil face şi o serie de evaluări şi propuneri hermeneutice, cu un pregnant potențial 
interpretativ pentru viitorii exegeți, prin aplicarea procedeului dublei lecturi, specific 
filosofiei comparate. Astfel, plecând de la tema fiinţei (uitată şi regăsită), Heidegger şi 
Noica sunt citiți, comparaţi şi evaluați împreună, prin raportare la marea tradiție a 
gândirii europene, operație intelectuală ce-i permite autoarei să susțină ideea că 
ontologia lui Noica decupează un profil distinct în filosofia europeană de actualitate. 

7 A se vedea: Andrei Dragoş Giulea, Fiinţă şi proces în ontologia lui Noica, 
Bucureşti, Editura Humanitas, 2005. Autorul propune o interpretare a ontologiei lui 
Noica având drept grilă de lectură orientarea procesualistă din gândirea anglo-saxonă 
inițiată de australianul Samuel Alexander, de englezul A. N. Whitehead şi teoretizată 
astăzi de americanul Nicholas Rescher. Avem de-a face cu un experiment interpretativ 
„extrem” — similar cu tipul de interpretare recentă a lui Blaga din perspectivă 
pragmatică — întrucât multiplul, devenirea, neființa, procesul etc. sunt privilegiate în 
analiză făcând abstracţie de faptul că ele apar la Noica în cupluri categoriale de 
termeni primi ce nu pot fi gândiţi decât împreună. Interpretarea probează potențialul 
de semnificație uriaş al ontologiei lui Noica, apt să răspundă unor provocări străine de 
intențiile noiciene, cât şi de coerenţa internă a unei gândiri închise relativ la propriile 
sale principii de construcție. 

Revenind la întrebarea iniţială, „Ce tip de gândire dialetheistă 
promovează Noica în scrierile timpurii?”, trebuie spus clar că 
orientarea către tematizarea noţiunilor prime, a categoriilor, îl parti- 
cularizează pe Noica în familia dialetheistă şi că, de pe această 
platformă specificatoare, filosoful român poate fi comparat cu oricare 
dintre filosofii consideraţi de Priest ca fiind dialetheişti. 

Gândirea filosofică neoclasică ce tematizează binomul formal 
central al metafizicii, Unu-Multiplu, prin asimilarea Unului cu 
spiritul, produce, aşa cum s-a putut remarca din itinerariul analizei 
realizate până acum, pe scrierile timpurii ale lui Noica, o gândire 
saturată de concepte polare. Fără îndoială, gândirea lui Noica este 
categorială, şi nu disciplinară (atât la tinereţe, cât şi la maturitate), în 
contrast cu faptul că Noica este simultan metafizician şi epistemolog, 
istoric al filosofiei şi filosof al culturii, publicist şi eseist.“ În ciuda 
acestei aparente risipiri, gândirea lui Noica este unitară prin simplul 
fapt că toate domeniile filosofice cultivate sunt deschise în orizontul 
problematic al termenilor primi specifici domeniului abordat, într-un 
fel sau altul, forme „degradate” ale dualității formale fundamentale 
Unu-Multiplu. Prin urmare, domeniile filosofice din scrierile timpurii 
sunt gândite unitar din dubla perspectivă intersectată, metafizică şi 
dialetheistă, recognoscibilă de la Marhesis... la Pagini despre sufletul 
românesc. 

Folosind o singură expresie, Noica este un „„metafizician 
dialetheist” în condiţiile în care dualitatea formală reciproc contradictorie 
Unu-Multiplu este acceptată ca adevărată, chiar dacă admiterea 
acestui lucru produce „explozia”, încălcarea principiului noncontradicției. 

ceia Distincția între „filosofia disciplinară” şi „filosofia categorială” a fost 
impusă sistematic în cultura filosofică românească de scrierile lui Alexandru Surdu, în 
contextul reconstrucției pentadice a filosofiei. Ca discipol al lui Noica, Alexandru 
Surdu se raportează continuu la maestrul său, subliniind diferenţa între logica 
tetradică a lui Noica şi logica pentadică promovată în lucrările sale, în condiţiile în 
care ambii gânditori cultivă acelaşi tip de gândire: filosofare categorială. A se vedea: 
Alexandru Surdu, Pentamorfoza artei, Bucureşti, Editura Academiei, 1993, cap. De la 
dialectica binară la dialectica pentadică, pp. 29-40, şi Alexandru Surdu, Filosofia 
pentadică I. Problema transcendenţei, Bucureşti, Editura Academiei Române, 2007, 
cap. Carenţele filosofiei disciplinare, pp. 15-22 şi Filosofia categorial sistematică, 
pp. 23-31. 

Adâncind lucrurile, prezenţa dualității în actele de gândire 
trebuie văzută într-o dublă deschidere: prima dintre aceasta implică o 
serie de distincţii la nivelul facultăților gândirii; a doua are în vedere 
tematizarea unui itinerar reflexiv legat de metodă, de întrebuinţarea 
gândirii în actele ei de cunoaştere (predicare). Fiind vorba de termeni 
primi (categorii, noţiuni prime), referirea (aplicarea, predicarea) 
acestora la un subiect logic determinat nu poate fi nici realizată 
simultan şi nici respinsă simultan. Nu putem enunţa, în acelaşi timp şi 
sub acelaşi raport, că A este A (unul este unul; unul este unitate; ceva 
este ceva) şi, totodată, că A este B (unul este altul; unul este multiplu; 
acel ceva este altceva), cu toate că suntem constrânşi de fapte: 
întreaga cunoaştere pleacă de la premisa că ceva este ceva şi, totodată, 
că acel ceva este altceva. Prin urmare, constrânşi de principiul 
noncontradicţiei, noi nu putem produce simultan astfel de enunţuri 
contradictorii, în vreme ce, constrânşi de fapte, suntem obligați să 
formulăm astfel de enunţuri ce produc „explozia”. Fiecare dintre 
aceşti termeni sunt coprezenți cu aceeaşi tărie în actele de gândire, în 
dualitatea lor şi, din acest unghi de vedere, sunt corelativi. Ei nu pot fi 
gândiţi împreună decât sub supoziţia suspendării actelor gândirii 
înseşi, întrucât gândirea nu poate accepta enunțarea de predicate 
contradictorii despre acelaşi subiect logic. 

În cazul nostru, operaţiile logice aplicate tuturor formelor 
degradate ale dualității fundamentale Unu-Multiplu sunt reciproc 
contradictorii: de o parte stau operațiile de predicare care elimină 
(suprimă logic) deosebirile pentru a reţine unitatea, uniformitatea şi 
identitatea, „statul pe loc”; de cealaltă parte sunt operaţiile de 
predicare ce constată şi rețin diferenţele, deosebirile, curgerea, 
mişcarea şi devenirea, pentru a le contrapune unității şi identității 
permanente cu sine. 

În paranteză fie spus, dialetheismul, adică gândirea prin 
dualităţi, prin dialethei, pentru a folosi terminologia lui Priest, nu 
este, la nivelul gândirii româneşti, specifică doar lui Noica. O 
întâlnim, de pildă, la Blaga, în ideea antinomiei transfigurate, 
respectiv a cunoaşterii orientate către plus şi minus, şi mai ales în 

gândirea de maturitate a lui Mircea Florian, în ideea recesivităţii ca 
structură a lumii şi a cuplului polar dominant-recesiv. Viitorii 
interpreți ai gândirii lui Noica ar putea face o incitantă analiză 
comparativă între aceşti doi dialetheişti români.” 

Revenind, în ce sens putem aplica termenul de „adevărat” 
binomului în cauză? Apoi, care sunt temeiurile pentru care Noica 
admite că sunt adevărate contradicţiile logice, încălcând prin aceasta 
înseşi principiile gândirii, aşa cum au fost ele stabilite încă de 
Aristotel? Vom vedea că ambele întrebări comportă un răspuns 
intersectat. 

Ne reamintim că în De Caelo... Noica argumentează extins 
asupra temeiului renunțării la teoria adevărului ca adecvare a ideilor la 
realitate, de sorginte aristotelică, pledând cu argumente irefutabile în 
favoarea unei „cunoașteri obiective”, şi nu a unei „cunoaşteri 
adevărate”. Ne reamintim, totodată, că ideea de „obiectivitate” se 
referă la relația între conştiinţe, cu „obiectele” ei cu tot, şi nicidecum 
la relaţia conştiinţei cu „realitatea”, văzută empirist (ansamblu de 





* Trebuie precizat că Mircea Florian desemnează înțelesurile raportului de 
recesivitate în sens logic şi filosofic, independent de felul în care este definită relația 
dominant-recesiv în biologie şi genetică. Pentru Florian, raportul de recesivitate este 
un raport logic între noțiuni. Relaţia de recesivitate mediază contradicția dintre 
termenii primi, raportul lor de coordonare, astfel încât gândirea poate să opereze cu ei 
(să-i poată afirma simultan, de pildă) fără să se autosuspende ca urmare a încălcării 
principiilor ei de funcţionare corectă. În raportul de recesivitate, termenii aflați în 
relaţie, (relatele, factorii, relativii) nu sunt coordinativi: ,„... raportul factorilor nu este 
de coordonare, ci de subordonare, în sensul cel mai obiectiv al acestui termen. Un 
factor este dominant, primar, celălalt este recesiv, secundar. Raportul între ei este în 
general ireversibil, fără a exclude principial reversibilitatea. (...) Deci dualitatea 
recesivă nu presupune termeni cu putere egală (isostenici) şi de valoare egală 
(isotimici), ci unul din termeni prevalează asupra celuilalt. În privinţa puterii, primul 
termen este prevalent şi supravalent, cel de-al doilea este subvalent. Expresiile de 
supravalent şi subvalent pot induce în eroare, dacă asimilăm raportul de «forță» cu 
raportul de «valoare». Există un termen mai «tare» decât altul, însă termenul recesiv 
nu are o semnificație mai «slabă». Factorul recesiv, deşi este subordonat, are o 
semnificație existențială mai înaltă, de exemplu, materia domină spiritul, care este 
recesiv, dar spiritul are o semnificaţie majoră şi tot aşa la celelalte dualisme”. Cf. 
Mircea Florian, Recesivitatea ca structură a lumii, vol. I, Editura Eminescu, 
Bucureşti, 1983, p. 55. 

percepții şi reprezentări derivate din percepții). Ne reamintim, 
totodată, că „a exista” („realul”) este un mod al lui „a şti”. Prin 
urmare, Noica corelează cunoaşterea cu obiectivitatea, văzută ca 
intersubiectivitate, acord între conştiinţe, şi nu cu adevărul, adecvarea 
conştiinţei cu existența, plecând de la primatul lui „a şti” în raport cu 
„a exista”. 

De pe această poziţie fenomenologică, a vederii dinăuntru a 
individului, Noica se detaşează de Aristotel, atât în De Caelo..., cât 
mai ales în Schiță..., printr-o critică ce astăzi, după interpretarea 
heideggeriană a Stagiritului, pare a fi mult prea severă, dacă nu chiar 
exagerată. Oricum am evalua azi această atitudine — detaşarea de 
Aristotel, în fond o constantă a întregii vieți filosofice a lui Noica —, 
critica gândirii Stagiritului este în acord cu premisele filosofiei lui 
Noica. Ca adept al unei filosofii a conştiinţei şi al unui idealism 
asumat, Noica nu s-a împăcat cu filosofia lui Aristotel pentru 
„realismul” ei”, pentru ceea ce Noica numeşte primatul fiinţei: 
„Nimic nu dezminte, ba totul întăreşte primatul fiinţei în gândirea 
aristotelică... fiinţa este adevăr, deoarece e cauză de adevăr. De aceea 
misiunea oricărei ştiinţe este să îşi ridice privirea către fiinţă."”5! 

Cum spuneam, preferința aproape exclusivă pentru „filosofia 
mare” a lui Platon şi opunerea acesteia „filosofiei de liceu” a lui 
Aristotel vine în conflict cu audiența de care se bucură Aristotel, mai 
ales după ce Heidegger s-a considerat cu modestie un comentator al 
Stagiritului. Există interpretări, inclusiv ale unor filosofi români, care 
demonstrează, cu argumente irefutabile, că la Aristotel „metafizica 





250 Termenul „realism” are în gândirea de tinereţe a lui Noica o ambiguitate 
sistematică. El desemnează, pe de o parte, toate orientările materialiste, empiriste şi 
senzualiste etc., care sunt filosofii ale obiectului, existenței sau ființei (înţeleasă 
naturalist). Pe de altă parte, numai orientările idealiste, cele care pleacă de la 
subiectivitatea umană, sunt cu adevărat realiste, pentru că „realul” poate fi atins numai 
de conştiinţa însăşi, întrucât el este un obiect interior ei. „A fi real” ţine de o 
semnificaţie a conştiinţei, şi nu de o dimensiune a lumii văzută ca un „în sine” fără 
prezența conştiinţei. A fi „real” ţine de ceea ce tematizează conştiinţa. 

251 Constantin Noica, Schiță..., p. 99. 

ființei nu este decât o parte a metafizicii spiritului — şi nu invers”””., 


Cum evaluăm această situație? Răspunsul ni-l dă chiar Noica în 
Concepte deschise... sau în Schiță..., prin opţiunea pentru istoria 
filosofiei ca ingenium perenne, ca istorie subiectivă. Important este să 
te situezi în „curentul de viaţă al spiritului”, adică să vezi istoria 
gândirii ca pe ceva viu ce se dezvoltă pe măsură ce înaintează în 
istorie. Importantă este coerenţa cu sine a ordonării faptelor de gândire 
şi apoi, de pe această platformă, trebuie să ne chestionăm asupra 
cuceririi obiectivității. Până la urmă, trebuie să ne obişnuim cu faptul 
că şi în filosofie există preferinţe, mai ales dacă vrem ca logica internă 
a actului de filosofare să fie în acord cu logica vieţii înseşi ca sistem 
de alegeri. 

Revenind la firul argumentaţiei, trebuie spus clar că logica 
deductivă, respectiv teoria raționamentului şi principiile logice pe care 
se fundează întreaga teorie aristotelică a gândirii formale, pe scurt, 
logica clasică, nu este negată de Noica, ci doar limitată la domeniul ei 
de aplicaţie. Pe linie kantiană şi hegeliană, Noica face distincţii între 
facultăți ale gândirii care sunt guvernate de principii distincte şi 
autonome în „genul” lor. Distincția frecventă care apare acum, în 
perioada tinereţii sale, este aceea între conştiinţa cunoscătoare şi 
conştiinţa trăitoare, unificate prin ideea direcționalităţii, a intentivității 
sau intenționalităţii. Conştiinţa, indiferent de modul în care este 





252 A se vedea: Ştefan Vianu, Metafizica spiritului de la Aristotel la Hegel, 
Bucureşti, Editura Humanitas, 2005, p. 190. Întreaga lucrează devoalează structura 
internă a principalelor etape ale metafizicii spiritului în filosofia occidentală, inspirată, 
argumentează constrângător autorul, de cartea a X-a a Metafizicii lui Aristotel 
(capitolele 7 şi 9 ale cărţii) şi de capitolele 4 şi 5 din cartea a III-a tratatului Despre 
suflet. Sunt analizaţi pe această filieră a metafizicii spiritului Plotin, Scotus Eriugena, 
Meister Eckhart şi Hegel. Am fi tentaţi să întrebăm: cine are dreptate? Care 
interpretare este corectă? Ambele, este răspunsul! Cu toate că atât Noica, cât şi Ştefan 
Vianu folosesc acelaşi termen, „spirit”, contextul de înţeles din expresia „metafizica 
spiritului” este diferit. La Noica, „metafizica spiritului” are în vedere, în exclusivitate, 
spiritul uman ca principiu ce însufleţeşte gândirea omului, iar intelectul divin „este” 
doar în măsura în care devine o temă a gândirii, în vreme ce, la Ştefan Vianu, 
„metafizica spiritului” se referă la relaţia intelect divin-intelect uman, în condiţiile în 
care modelul intelectului uman se află în cel divin. 


186 


întrebuințată, în ordine teoretică ori morală, este totdeauna o conştiinţă 
a ceva; acel ceva, obiectul conştiinţei, este „este-le”, văzut ca sens şi 
semnificaţie. Or, problemele pe care le ridică acest mod de a vedea 
conştiinţa, în principal problema intersubiectivității şi a cuceririi 
obiectivităţii, sunt, fireşte, de altă natură decât cele ridicate de 
Aristotel la nivelul gândirii formale: „Prin proprietatea aceasta a 
filosofiei (filosofia priveşte fiinţa ca ființă, n. n.) se explică, după 
Aristotel, unele dintre temele şi însărcinările ei. De exemplu, 
cercetarea tuturor principiilor gândirii — şi va fi vorba de cercetarea 
principiilor logice, nu de modalităţile principale ale conştiinţei 
cunoscătoare (de pildă, în cazul categoriilor, nu problema platonică a 
amestecului lor, nici problema kantiană a deducţiei şi funcției lor 
transcendentale, ci descrierea şi definirea lor îl vor interesa pe 
Aristotel) — îi revine filosofiei. Cel mai sigur principiu dintre toate, 
principiul contradicției, cum îl numim noi astăzi, revine, după 
gânditorul antic, în chip explicit filosofiei, căci e legat de ființă. 
Îndreptăţirea sa nu o dă nimeni altcineva decât existenţa.” 

Noica nu neagă datele gândirii formale teoretizate de Aristotel, 
principiile logice, teoria silogismului, schemele de raţionare etc., ci 
limitează domeniul lor de aplicare, punând sub semnul întrebării 
legitimitatea argumentării aristotelice în această problemă. Dacă în 
viziunea lui Aristotel principiile logice nu sunt ale spiritului, ci ale 
existenţei, înțeleasă naturalist, realist, iar „a exista” este o formă a lui 
„a şti”, atunci cum devin ele reguli necesare de conduită ale spiritului? 
Cam în aceşti termeni ar putea fi rezumată, pe scurt, obiecția lui Noica 
la universalitatea şi necesitatea respectării principiului noncontradicției. 

În concluzie, Noica este un gânditor dialetheist şi prin faptul că 
limitează aria de aplicare a principiului noncontradicției. Mai mult 
decât atât, întreaga sa filosofie de tinereţe este dialetheistă, întrucât 
Noica este interesat, precum Platon, de modul în care dialetheii 
(categoriile, noţiunile prime) sunt în „mişcare”, se amestecă în 
„Substanța? lumii cu lume cu tot, cum aceştia produc anumite 
combinaţii, cum se deduc unii din alții ori cum în fiecare dualitate se 


253 Constantin Noica, Schiţă..., p. 100. 

regăsesc toate celelalte dualităţi în acelaşi cerc al conştiinţei etc., şi 
nu de radiografierea, clasificarea şi stabilirea unor raporturi logice 
între termenii primi (aşa cum ar proceda un gânditor ce lucrează sub 
inspirație artistotelică, cum este de pildă Mircea Florian). Prin 
urmare, conchide Noica, Aristotel nu trebuie luat în seamă, pentru că 
realul, fiinţa, este un mod al lui „a şti”, iar principiul 
noncontradicţiei, în linie aristotelică, nu are de-a face cu spiritul, cu 
principiul care însufleţeşte gândirea. Spiritul fiind simultan Unu- 
Multiplu, însăşi viaţa sa este contradicție. Spiritul este, am putea 
spune, „contradicția însăşi”. 

Principiul noncontradicţiei, ce pare de neocolit pentru că doar el 
asigură, în conformitate cu prescripţiile logicii clasice, coerenţa într-o 
argumentație, este „depăşit” de gândirea dialetheistă a lui Noica prin 
ideea autodinamismului gândirii. În mod paradoxal, poate, Noica 
depăşeşte principiul noncontradicţiei, dar nu-l încalcă niciodată. Noica 
este, cum am remarcat de atâtea ori, consecvent şi coerent cu sine, 
calități ce survin doar dintr-o gândire care respectă în mod neabătut 
principiile gândirii şi toate celelalte legi formale ale gândirii. 
Depăşirea dialetheistă a principiului noncontradicţiei se face la Noica 
cu respectarea neabătută a acestui principiu. Cum e posibil să respingi 
ceva ce deja ai acceptat? Ce înseamnă până la urmă „a depăşi”? 
Răspunsul este simplu şi, fireşte, coerent. „A depăşi” înseamnă, banal 
vorbind, a lăsa în urmă, a merge continuu mai departe. Depăşirea are 
sens numai pentru ceea ce e în mişcare. Prin urmare, la nivel de 
înțeles, depăşirea este un nume al mişcării neîntrerupte care 
înglobează, al producerii noului. 

Rezumând, Noica este dialetheist, cum de altminteri ar trebui să 
fim cu toții, pentru că filosofia sa a spiritului pleacă de la starea de 
fapt a mişcării gândirii. A gândi este o acţiune, este o „faptă” a minții 
noastre, ceva viu care ţine de faptul că noi existăm ca indivizi 
conştienţi. În stare de veghe, dacă prin accident gândirea se opreşte 
din activitatea ei de flux continuu, atunci ne pierdem conştiinţa de 
sine, iar gândirea nu mai există. Modul de a exista al gândirii este 
chiar activitatea ei, faptele ei. Ea funcţionează chiar şi în somn. Ea nu 

este ceva, o entitate, ci o funcţie a vieţii, ceva care se mişcă neîncetat 
într-o direcție ce-şi are principiul în felul de a fi al vieţii. 

Prin urmare, gândirea este o activitate ce ne conduce într-o 
direcţie pe care nu o anticipăm pe deplin niciodată. Care este fapta 
principală a gândirii? Faptul că ea gândeşte, faptul de a-l produce pe 
„eu ştiu!” Activitatea ei fundamentală este că produce „ştiinţă”, 
„obiecte”, „realitate”, „lume”, adică înţelesuri. De aceea Noica, în 
orice analiză, nu acceptă decât primatul gândirii, al conştiinţei, 
primatul lui „a şti”. Dar care este direcţia gândirii? Nu o cunoaştem 
niciodată pe deplin, pentru că ea produce din sine noul, ceea ce nu e 
anticipat în totalitate niciodată. În acest caz, gândirea se identifică cu 
creaţia. Gândirea este creaţie. În acest înțeles al gândirii, ca realitate 
vie, misterioasă, ce se conduce după „legi proprii”, aplicarea 
principiului noncontradicției este o operaţie fără sens. Gândirea în 
mişcare poate fi doar descrisă, nu şi explicată în genul exactității 
ştiinţifice, pentru că structura ei intimă este creaţia, iar aceasta, la 
rândul ei, este dialetheistă. Structura ei contradictorie, pe care o 
detectăm în noi înşine prin faptul că punem în acțiune clipă de clipă 
noțiunile prime, categoriile organizate polar în jurul dualității 
formale Unu-Multipu, îi asigură dinamismul interior şi inepuizabilitatea 
actelor. Concluzia pe care o extragem derivă cu necesitate logică din 
premisele şi conținutul argumentării: când avem în vedere gândirea 
vie, principiul noncontradciţiei este continuu depăşit şi, prin urmare, 
raza sa de acțiune nu ajunge până la mecanismele gândirii vii. 

În schimb, dacă avem în vedere gândirea formulată, gândirea 
încorporată în toate tipurile de judecăţi şi propoziţii enunţiative, 
ansamblurile de propoziţii relative închise la anumite principii, adică 
teoriile gata constituite, atunci apelul la principiul noncontradicției 
ține de un comportament intelectual elementar. În acest orizont al 
gândirii formulate, principiul noncontradicţiei este „la el acasă” pentru 
că pe el se fundează întreaga coerență a gândirii cu ea însăşi. Aici este 
terenul în care se pot aplica „exactităţile”, procedurile de analiză 
logică şi conceptuală care pot determina şi corecta greşelile pe care 
gândirea, în exerciţiul ei, nu le poate evita. 

Prin urmare, metodele şi procedurile de cunoaştere filosofică 
sunt diferenţiate în funcție de cele două registre de gândire. La 
nivelul gândirii vii, metoda aplicată este, fireşte, descrierea 
fenomenologică a faptelor contradictorii ale conştiinţei prin procedurile 
specifice ale vederii dinăuntru — vorbim în principal de proceduri 
hermeneutice —, în vreme ce la nivelul celuilalt registru, al gândirii 
formulate, se aplică metode analitice şi proceduri de extracție 
conceptual-logice. Pentru a utiliza terminologia metafilosofică actuală, 
Noica, precum maestrul său Nae Ionescu, a mobilizat în expunerea 
propriilor viziuni asupra lumii atât metode şi procedee specifice 
filosofiei continentale, cât şi orientării analitice. Noica aparține, 
aşadar, simultan ambelor stiluri de filosofare, pe care noi astăzi le 
percepem în disjuncţie, orientări topite într-o filosofie a conştiinţei şi 
creației umane. Faptul aceasta, al coapartenenței la cele două stiluri 
de gândire, continental şi analitic, este pus şi mai bine în relief în 
segmentul de gândire identitară, cel de-al doilea pol al gândirii de 
tinereţe a lui Noica. Cum vom remarca, în acest univers identitar 
hotărnicit de „aria şi zarea conceptuală” a filosofiei „spiritualității 
româneşti”, gândirea de tinereţe a lui Noica se împlineşte, prin 
unificarea tuturor perspectivelor, într-un proiect antiesențialist 
transformat într-o grilă de lectură a culturii (reflexive) româneşti 
producătoare de sensuri universale. 

Terenul logicii non-explozive care reprezintă, cum spuneam, 
ordinea subiacentă a gândirii lui Noica în tinereţea sa, dialetheismul 
lui metodic, este exprimat mai „tehnic” într-un articol intitulat Notă 
despre principiul contradicţiei, apărut în Izvoare de filozofie în 1943, 
în fapt un comentariu prilejuit de editarea Cursului de logică al lui 
Nae lonescu, îngrijit împreună cu prietenii săi, Constantin Floru şi 
Mircea Vulcănescu, articol ce sintetizează oarecum perspectiva 
prezentată până acum, dar care aduce şi unele precizări privind 
distincția între gândirea vie şi gândirea formulată. 

Nu vom recenza acest articol şi nici nu vom formula obiecțiile 
ce pot fi făcute în legătură cu percepția destul de simplificată pe care o 
avea Noica, în acel moment, în legătură cu teoria termenilor 

particulari şi negativi în contextul în care susține că principiul 
noncontradicției are aplicabilitate doar în raporturile formale dintre 
judecăți. Important însă de reținut este ideea că întreaga disciplină a 
logicii ca teorie a gândirii corecte ori ca teorie a raționamentului 
(inferenţei) trebuie să se fundeze, în viziunea lui Noica, pe o 
„experienţă de gândire” analog discursului teoretic al esteticii care se 
fundează pe o „experienţă a frumosului”. Aşa cum putem vorbi cu 
sens, doar aposteriori, despre o anumită specie a frumosului, numai 
după ce l-am trăit într-o experiență emoţională — nu putem evalua 
estetic, de pildă, o anumită interpretare a Imperialului lui Beethoven 
înainte de a asculta concertul — tot astfel şi logica trebuie văzută ca 
dând seama despre faptul de gândire trăit într-o conştiinţă individuală. 
Prin urmare, logica nu trebuie să tematizeze doar problemele şi 
conceptele pe care ea însăşi le-a formulat şi le-a produs odată cu 
constituirea ei ca disciplină de sine stătătoare. Ea nu este ştiinţa 
logicului pur ce ţine cont doar de raporturile formale dintre 
„precipitatele gândirii”, conceptele şi judecăţile ce se formează prin 
conexiunea lor, făcând abstracție de actele vii ale gândirii, de gândirea 
în act. Limbajul logicii nu trebuie să fie doar autoreferențial, ci 
dimpotrivă, "logica şi construcţiile ei au sensul de a fi despre altceva. 
Să nu spunem chiar că logica e o ştiinţă descriptivă: că ar descrie 
naturalist gândirea formulată. Dar chiar dacă nu face decât să 
reflecteze experienţa de gândire şi să dea socoteală de ea, logica nu e o 
ştiinţă a logicului pur, ci ştiinţa unui real: faptul de gândire... Căci 
există ceva concret: faptul de gândire. Aşa cum există o experiență a 
frumosului şi pe baza ei se constituie estetica, există o experiență de 
gândire, iar pe baza ei se constituie logica. Oricât de rarefiată ar fi, 
logica trebuie să exprime viaţa aceasta a spiritului. Orice logică e 
angajată în ceva, căci e desprinsă dintr-o experiență concretă. Odată 
«gândirea formulată», fireşte, îi poți vedea schema, adică o poţi 
analiza logiciceşte”?**. 





254 Constantin Noica, Notă despre principiul contradicţiei în vol. Echilibrul 
spiritual. Studii şi eseuri, ed. cit. pp. 254-255. 

Atitudinea negativă a lui Noica, se remarcă, nu este împotriva 
logicii, ci împotriva orientării ei într-o direcţie unilaterală în care 
tematizarea îşi are izvorul în problemele interne ale logicii ca tip de 
preocupare intelectuală desprinsă de procesele reale de gândire şi, 
deopotrivă, în limbajului construit de logicienii înşişi. Logica devine 
astfel o activitatea care şi-a pierdut obiectul real, faptul de gândire, 
„ceea ce se petrece efectiv în gândire”, concentrându-se pe analizele 
formale ale unor limbaje artificiale, cum se întâmplă şi în cazul 
principiului noncontradicției. Căci ce este, se întreabă Noica, non-A în 
raport de A, dacă nu o perspectivă a lui A, un construct formal între care 
putem stabili mai multe legături logice decât cele de excludere reciprocă 
care ar putea epuiza un întreg? Şi în fond, ce înseamnă particula non din 
presupusa relaţie de contradicţie A şi non-A? Argumentând că particula 
non indică o direcţie, Noica slăbeşte tensiunea presupusă a fi de 
excludere reciprocă între A şi non-A, indicând, pe lângă această relaţie 
logică, şi alte trei tipuri de relații posibile asupra cărora nu vom insista. 

Reţinem însă faptul că obiecțiile lui Noica privind valabilitatea 
universală a „exploziei” sunt de fond, fireşte, dacă acceptăm relevanţa 
distincției dintre judecata ca act al gândirii şi judecata ca produs al 
gândirii şi, pe această bază, dacă acceptăm şi o discuţie despre 
relevanţa diferită a sensului contradicției în cele două registre diferite 
de fiinţare ale procesului judecării (act şi produs). Apoi, trebuie să 
reținem că metoda dialetheistă ţine de ordinea lăuntrică a gândirii lui 
Noica şi că asumarea contradicţiei ca principiu metodic de înaintare a 
gândirii către propriile sale temeiuri prin producere continuă de sens 
nu este la rândul ei contradictorie. Doar gândirea comună este 
bivalentă şi „explozivă”, iar a-l judeca pe Noica din perspectiva 
acestei gândiri este un act profund nefilosofic. "Nu este o preocupare 
gratuită aceasta de-a distinge viaţa de logică şi de-a oferi logicii o 
cuprindere mai mare şi calități mai variate decât n-a avut până acum. 
Şi, de fapt, exerciţiile noastre în acest sens nu privesc întru nimic 
disciplina aceea care didacticeşte se numeşte logică. Logica noastră 
s-a vădit ca o necesitate formală sufletească, ca un instinct de libertate 
şi ca un tribut de forță la realizarea deplină a lumii..." 





255 Constantin Noica, Logica naţională, în vol. Echilibrul spiritual. Studii şi 
eseuri, ed. cit. pp. 38-39. 

Capitolul III 


SPIRITUALITATEA ROMÂNEASCĂ — TEMATIZĂRI 
LOGICO-ONTOLOGICE 


1. Preliminarii. Către o abordare ontologică a culturii 


Gândirea de tinereţe a lui Noica este unitară şi simultan orientată 
enciclopedic: preocupările filosofice din această perioadă pot fi văzute 
ca tot atâtea fațete dialetheiste ale descrierii Unului multiplu al 
spiritului prin aplicarea consecventă a metodei vederii dinăuntru a 
individului. Gândirea lui Noica din această perioadă este, cum am 
argumentat, o ontologie de factură fenomenologică în care tematizările 
filosofice ale sensului sunt de prim-plan. Problema creaţiei şi producerii 
sensului, problema constituirii şi întemeierii intersubiectivăţii, problema 
cuceririi obiectivităţii, iată nucleele de înţelegere a gândirii lui Noica 
din tinereţea sa. 

Pe scurt, programul neoclasic al filosofiei noiciene timpurii este 
ontologic în măsura în care toate dimensiunile gândirii sale sunt 
derivabile din asimilarea Unului multiplu cu spiritul ca formă de viață. 
Primatul ontologiei în toate abordările sale filosofice este recognoscibil 
şi de prim-plan şi în analizele gândirii româneşti puse în conjunctie cu 
o înțelegere filosofică a culturii româneşti, văzută în unitatea multiplicității 
sale (cultură tradițională și cultură savantă). 

Prin urmare, în acest sens ontologic trebuie înţelese şi scrierile 
numite generic „identitare” sau „idiomatice”, prin care Noica scrutează 
unitatea şi identitatea din multiplul conştiinţei de sine româneşti, atât 
din perioada tinereţii, cât şi din aceea a maturității depline. 

Impulsul existențial pentru astfel de preocupări identitare îşi are 
rădăcina în formula personalităţii lui Noica, fiind un răspuns de 
echilibru interior la marile dileme generate de existenţa a „două 
Românii”, cum spunea Mircea Vulcănescu: a două idei despre om, a 
două inserţii contradictorii a omului românesc în cosmos, dileme ce au 
fracturat unitatea „tinerei generații”. Noica a fost preocupat, ca toți 
intelectualii români ce şi-au asumat în mod voluntar responsabilități 
comunitare, să-i pună pe români în acord cu ei înşişi şi cu propria lor 

cultură sfâşiată lăuntric după întâlnirea cu valorile spiritualității Vest- 
europene. În fond, nu a existat şi nici nu va exista vreodată un 
intelectual român care să nu resimtă în propria sa conştiinţă reflexivă 
tensiunea între „tradiţia internă” şi „tradiția externă” a culturii 
româneşti, tensiune care produce dezechilibre interioare ce pot primi 
rezolvări doar prin răspunsuri personale. 

Fireşte că scrierile identitare ale lui Noica ne pun în față 
răspunsul său personal la aceste provocări existenţiale. Cu toate 
acestea, cum vom remarca, în multe privinţe, răspunsul său poate fi şi 
al nostru în măsura în care reflecția rațională devine, precum la Noica, 
dominantă în raport cu orice alte considerente subiective. Pe de altă 
parte, viziunea identitară proprie lui Noica are valoarea unei răsturnări 
de perspectivă (a unei „revoluţii copernicane identitare”), ceea ce ne 
îngăduie să operăm, când vorbim despre fundamentele filosofice ale 
identităţii româneşti, cu scizura: „înainte de Noica” — „după Noica”. 

Conţinutul acestei răsturnări de perspectivă poate fi exprimat 
simplu: analizele identitare sunt noologice (spirituale) şi au loc în 
interiorul aceleiaşi conştiinţe de sine. Descrierile interconexiunilor 
între conştiinţa de sine şi conştiinţa de altul în interiorul aceleași 
conştiinţe de sine constituie prescripția metodologică a acestei 
răsturnări. 

Prin urmare, „după” Noica, în ordine filosofică, identitatea 
românească nu mai poate fi concepută, coerent şi întemeiat, în termeni 
de: etnic, „caractere naţionale”, „naţionalitate”, „comportament etnic”, 
„psihologie etnică” etc., ci în termeni de „spirit” şi „spiritualitate”, 
plasați în corelaţii ontologice de tipul Unu multiplu al spiritului în 
interiorul conştiinţei de sine româneşti. Subliniem încă o dată, în 
ordine filosofică, de la Noica încoace sistemele de identificări de tip 
esențialist, exprimate în enunţuri de tipul: „românii sunt...”, trebuie să 
treacă în plan secund în favoarea analizelor noologice şi conceptuale 
de tip identitate-alteritate. Obiectul analizei trebuie deplasat de la „a 
fi” la „a şti”, fie în orizontul aceleiași conştiinţe de sine româneşti, fie 
în orizontul investigaţiilor terminologice şi conceptuale specifice 
abordărilor analitice ale limbajului. În enunţuri de tipul: „românii 
sunt...” ori „românii nu sunt...”, noi nu avem de-a face cu entități 
identificatoare, ci cu „teme ale gândirii”. „A exista ca român”, într-un 

fel sau altul, nu trimite la ceva „substanţial”, ci la trăiri ori acte ale 
conştiinţei intenţionale ce tematizează această stare în interiorul ei. „A 
fi român” este o temă a gândirii, şi nu „ceva” ce există în absenţa 
conştiinţei cunoscătoare şi trăitoare. Prin urmare, conştiinţa este 
chestionată în legătură cu faptul de a fi (român), pentru că „a fi” este o 
„temă a conştiinţei”. Vom reveni pe larg asupra acestor distincții. 


Întrucât există în jurul scrierilor identitare ale lui Noica un halou 
de neclarității mai vechi şi mai noi produse de o serie de interpreți, 
câteva observaţii preliminare se impun. 


* 


Prima observaţie este de natură terminologică. Prin „scrieri 
identitare”, „scrieri idiomatice” sau „filosofie identitară” („gândire 
identitară”), înţelegem tematica acelor articole, studii, cărți şi luări 
publice de poziţie (jurnal, conferinţe etc.) în care, în mod manifest, C. 
Noica investighează individualitatea culturii româneşti, identitatea din 
multiplicitatea manifestărilor conştiinţei de sine, specificul românității 
în lumea culturilor europene în contextul descrierii experienţei 
alterităţii şi, deopotrivă, sensul unei gândiri româneşti în orizontul mai 
larg al sensului unei filosofii universale. Pe scurt, când vorbim despre 
„scrieri identitare”, „scrieri idiomatice” sau „filosofie identitară” 
(„gândire identitară”), avem în vedere perspectiva ontologică pe care 
o propune Noica spiritualității româneşti (culturii româneşti ca Unu 
multiplu valoric). 

Plecând de la premisa că cea mai importantă relaţie de 
cunoaştere este dată de raportarea la sine, atunci gândirea identitară 
este în acelaşi timp actul continuu de reflecţie îndreptat de gândire 
asupra-şi şi rezultatul ce derivă din această întâlnire cu sine. Gândirea 
identitară este o gândire despre sinele individual şi lărgit ce deţine în 
el însuşi alteritatea. 

Opera de scrutare a identităţii româneşti, a Unului din multiplul 
conştiinţei de sine româneşti, gândită solidar cu sensul unei filosofii 
româneşti, constantă a filosofiei lui Noica din tinereţe până la sfârşitul 
vieţii, este exprimată sistematic în lucrările: Pagini despre sufletul 
românesc (1944), Rostirea filosofică românească (1970), Creaţie şi 

frumos în rostirea românească (1973), Eminescu sau gânduri despre 
omul deplin al culturii române (1975), Sentimentul românesc al fiinţei 
(1978), apărute în timpul vieţii sale şi într-o serie de studii, articole, 
eseuri şi conferințe, risipite în presa culturală interbelică şi adunate, de 
la începutul anilor '90, în volume distincte, îngrijite de filosoful şi 
editorul Marin Diaconu: Semnele Minervei. Publicistică, I 1927-1929 
(1994), Între suflet şi spirit. Publicistică, II 1930 — iunie 1934 (1996), 
Moartea omului de mâine. Publicistică, III iulie 1934 — iunie 1937 
(2004), Echilibrul spiritual. Studii şi eseuri, 1929-1947 (1998), 
Despre  lăutărism (2007). Repertoriul de investigaţii pe tema 
înțelegerii de sine româneşti s-a îmbogăţit apoi, postum, prin apariţia 
unei lucrări inedite, Manuscrisele de la Câmpulung. Reflecţii despre 
țărănime şi burghezie (1997). Totodată, în acelaşi orizont de 
preocupări identitare, trebuie introduse şi reeditările cu adăugiri de 
genul: Istoricitate şi eternitate. Repere pentru o istorie a culturii 
româneşti (1989), Simple introduceri la bunătatea timpului nostru 
(1992), 21 de conferințe radiofonice, 1936-1943 (2000), Introducere 
la miracolul eminescian (2003). 

Criteriul ce îngăduie ca aceste lucrări diferite să fie grupate într- 
o unitate este dat de faptul că în întreaga listă detectăm, în contextul 
culturii române, într-un mod sau altul, raportări ale ego-ului individual 
la experienţa alterităţii, ego care găseşte în sine ceva mai adânc decât 
el însuşi, raportări ale individului românesc la conştiinţa de sine 
românească (la ființa comunitară din ființarea sa individuală), în 
sfârşit, raportări ale conştiinţei de sine româneşti la alteritatea din ea 
însăşi, reprezentată de alte culturi, rezultatul sistematic al acestor 
raportări împlinindu-se într-o construcție teoretică identitară, parte 
integrantă a gândirii ontologice a Unului multiplu al spiritului. 

În toate aceste lucrări cultura română este „văzută” de Noica în 
sens fenomenologic, față către față, în conjunctie cu marile culturi cu 
tradiție filosofică, cu precădere acele culturi care erau prezente şi în 
România, în configuraţia culturii savante, nu numai la ele „acasă”. 
Este vorba despre culturile vii în conştiinţa de sine românească, la 
rândul ei un elaborat european, cele care au contribuit la „deşteptarea” 
conştiinţei de sine româneşti prin experienţele interioare ale alterităţii. 
Riguros vorbind, în aceste lucrări întâlnim o descriere a experienţelor 

conştiinţei de sine româneşti aparținând lui Noica, experienţe 
survenite din contactul cu alteritatea reprezentată de alte culturi. 

Plecând de la premisa că unitatea gândirii lui Noica ține acum, 
după devoalarea din interior a gândirii sale, de domeniul evidenţei — 
acesta fiind, oarecum, laitmotivul prezentei cărți —, nu ne vom angaja 
în sterila polemică a raportului dintre național şi universal în gândirea 
lui Noica, „hrana uscată”, fără excepţie, a tuturor abordărilor 
ideologice. A vorbi despre un Noica tăiat în două şi analizat separat de 
Noica însuşi ca întreg, un Noica care este contrapus unui alt Noica, 
aşadar a încerca să-l înţelegi pe Noica cel viu plecând de la doi Noica, 
unul „european” şi „universal”, şi un altul „naţionalist” ori „idiomatic”, 
ţine de o operaţie similară cu disecţia unui cadavru, realizată cu scopul 
de a-l readuce la viaţă. Este, în fond, o veritabilă procedură marxistă 
care interpretează istoria în termeni de „elemente viabile” şi 
„neviabile” în gândirea unui filosof sau a altuia. Acest partizanat 
intelectual, reflex al luptei de clasă, „e cu noi sau e ca noi” vs. „altfel 
decât noi” şi „împotriva noastră”, nu este, fireşte, exercițiu filosofic de 
cunoaştere, ci banal mijloc public de promovare a intereselor 
meschine ale unor „comentatori” atenţi cu toții la strategii de 
„promovare a imaginii” aducătoare de succes social şi instituțional. 

Că există o tensiune între lucrările „universaliste” şi lucrările 
„idiomatice” ale lui Noica, semnalată cu vigoare de Gabriel Liiceanu, 
este un fapt indubitabil.” Numai că această tensiune este filosofică, 





256 În capitolul O tensiune nerezolvată: idiomatic şi universal, Gabriel Liiceanu 
semnala: „Noica a încercat să evite această tensiune, afirmând că este important să 
lucrezi în şi pentru cultura română cu mijloacele şi valorile culturi universale. Nu este 
mai puţin adevărat că cele două laturi au rămas în opera sa într-o stranie exterioritate, 
lucrările ce le alcătuiesc rânduindu-se în două orizonturi distincte şi autonome; pe de 
o parte, lucrări din istoria filosofiei europene, de metafizică, hermeneutică şi logică, 
ce vădesc un adevărat cult pentru filosofia elină şi filosofia clasică germană... pe de 
altă parte, lucrări ancorate în exclusivitate în fenomenul autohton şi având toate în 
titlu cuvântul «românesc»... Ridicolul de primă instanţă la care se expune o asemenea 
abordare este limpede. Poate oare filosofia — care de la greci şi până astăzi a rămas un 
exercițiu în marginea universalului şi care, în momentele ei mari se fereşte şi de 
antropologie, preferând să vorbească nu în numele unei rațiuni umane, ci al uneia în 
general... valabilă deopotrivă pentru oameni îngeri şi zei — să coboare până într-atât în 
regional, încât să vorbească de la nivelul şi în numele spiritului unei nații?”; Gabriel 
Liiceanu, Jurnalul de la Păltiniş, Bucureşti, Editura Humanitas, 1996, pp. 276-277. 

întrucât ea ţine, cum subliniază Gabriel Liiceanu, de legitimitatea unei 
practici filosofice care trebuie să fie în acord cu filosofia însăşi, ca o 
cercetare a universalului. Interpretarea acestei tensiuni într-un mod 
ideologic, fără justificări de natură metodologică, într-un mod tipic 
naivității conştiinţei comune — ce consideră că punctul din care ea 
priveşte nu poate fi la fel de eronat ca şi erorile pe care consideră că le 
denunță —, aşa cum au făcut Brădăţan, Laignel-Lavastine şi atâţia alții, 
este îndoielnic că poate produce noi perspective de înțelegere. Prin 
urmare, evaluările unei tensiuni filosofice trebuie, în ordinea 
îndreptățirii compatibilității metodologice, să fie tot filosofice. 

Cum evaluăm filosofic, aşadar, această tensiune între lucrările 
„universaliste” ale lui Noica şi lucrările „idiomatice”, în condiţiile în 
care Gabriel Liiceanu lasă problema deschisă? Oare Noica însuşi şi-a 
văzut propria operă într-o tensiune ireconciliabilă şi, prin urmare, 
Gabriel Liiceanu semnalează doar o stare de fapt? Nu cumva grila de 
lectură şi propriile sensibilități filosofice ale discipolului „văd” o 
scizură într-o gândire care este permanent unitară şi în acord cu sine? 
Fireşte că în răspuns vom detecta implicit atât tipul de interes filosofic 
al întrebătorului, care se află el însuşi în întrebare, cât şi poziţia din 
care el „vede”, cu metoda şi instrumentele sale de investigaţie. 

Dacă ar fi să ne plasăm iniţial pe poziţia lui Noica însuşi, cum 
este şi firesc, pentru că despre el vorbim aici, atunci trebuie să avem în 
vedere cele două răspunsuri corespunzătoare marilor perioade ale 
creaţiei lui Noica: scrierile din tinereţe şi scrierile din perioada 
maturității. 

Gândirea lui Noica este, cum am argumentat continuu, unitară 
într-un sens dialetheist. Prin urmare, noi trebuie să privim această 
unitate într-o mişcare lăuntrică în sensul în care ordinea subiacentă 
gândirii rămâne constantă, în vreme ce tematizarea dialetheilor este 
variabilă. Precizând, gândirea lui Noica este unitară într-un sens 
dialetheist pentru că se fundează pe o metodă şi o logică internă non- 
explozivă, aflată într-o mişcare dialectică de stingere a tensiunilor 
logice existente în universul termenilor primi, al formelor degradate 
ale Unului multiplu, cu scopul armonizării lor într-un tablou al 
activității spiritului însuşi, ce se mişcă în cerc generând prin această 
activitate sens, noutate. Mişcarea gândirii lui Noica constă, aşadar, în 
faptul că analizele fenomenologice tematizează cupluri diferite de 

dialethei. În consecință, gândirea dialetheistă a lui Noica este 
constantă prin metoda ei pe fondul schimbării continue a cuplurilor 
dialetheiste ale căror raporturi de excludere reciprocă sunt descrise 
fenomenologic şi „împăcate” în mişcarea spiritului către el însuşi, ca 
Unu multiplu. Astfel, dialetheii, aflați inițial într-un raport logic de 
disjuncţie exclusivă, sunt puşi de Noica într-un raport de asimilare 
reciprocă prin trecerea unuia în celălalt, în condiţiile în care fiecare 
rămâne în identitate cu sine. Disjuncţia exclusivă devine astfel, prin 
„mişcarea” dialetheilor, disjuncție permisivă ori conjuncţie, ceea ce-i 
permite gândirii producerea unei stări de coerenţă cu ea însăşi. 

Aceasta ar fi rezolvarea de principiu a tensiunii semnalate de 
Gabriel Liiceanu: fiind vorba despre o gândire dialectică, în mişcare, 
ce-şi asumă contradicția pentru a o depăşi continuu, atunci trebuie 
căutată soluţia în mecanismele de depăşire pe care le propune Noica 
dualității „idiomatic” vs. „universal”. A spune că în filosofia lui se 
poate vorbi despre posibilitatea „eternizării” unui cuplu dialetheist, în 
cazul de față „idiomatic” vs. „universal”, înseamnă a te aşeza în afara 
gândirii lui Noica însuşi. 

În ciuda acestei rezolvări de principiu, lucrurile sunt mult mai 
complexe şi nu se opresc doar la nivelul abstract al unei caracterizări 
generale. Dacă privim opera lui Noica din perspectiva celor două mari 
perioade de creaţie, corespunzătoare tinereții şi maturității sale 
filosofice, dăm peste o şi mai mare dificultate. În ordinea gândirii 
identitare, avem doi Noica sau unul singur? Când vorbim despre 
tensiunea dintre „idiomatic” şi „universal”, pe care Noica îl avem în 
vedere: pe cel din scrierile din tinereţe (să-l numim convenţional 
Noica 1), ori pe cel din scrierile de maturitate (să-l numim 
convențional Noica II)? Cumva, în contextul acestei tensiuni, avem în 
vedere toate scrierile identitare ale lui Noica, după principiul că nu 
există un Noica I şi un Noica II? Dar mai înainte de accepta această 
ipoteză, nu trebuie să argumentăm existenţa unei unităţi a operei lui 
înainte de a postula existența acesteia? Apoi, nu este oare o falsă 
problemă, pentru că Noica pune întrebări la tinereţe pe care le rezolvă 
la maturitate? 

Nu vom tematiza până la ultimele consecințe această problemă, 
ce se aşază în chiar inima gândirii lui Noica, întrucât ar necesita 
elaborarea unei noi lucrări dedicate filosofului român, pe această 

temă. În cele ce urmează, vom propune doar câteva scurte reflecții 
personale asupra dualității „idiomatic” vs. „universal”, ţinând cont de 
poziția observatorului din perspectiva căreia se face evaluarea. 

Dacă ne plasăm în orizontul ontologiei de tinereţe a lui Noica, 
atunci „idiomaticul” este, indubitabil, numele unei generalităţi. 
„Cultura română”, „spiritualitatea românească” sunt generalității 
specifice, „specificităţi” cu care lucrează orice filosof interesat de 
domeniul valorilor şi al faptelor de cultură (fapte de creație 
producătoare de nou), ce ni se înfăţişează, de facto, în configurații 
stabile şi relative închise la o limbă. Toate culturile sunt — indiferent 
de extensia sau de ierarhiile valorice mai mult sau mai puţin arbitrare 
pe care le facem noi —, în acest sens, „idiomatice”, ca forme ale 
multiplicității Unului identic cu sine. În consecință, pentru Noica I 
această tensiune „idiomatic-universal” este doar o faţetă degradată a 
dualității formale Unu-Multiplu, un caz particular al tensiunii 
metafizice „supreme” în care Unu este multiplu fără să-şi piardă 
condiția sa de Unu. „Idiomaticul” este în acest caz o unitate, o 
generalitate, deci o formă de multiplicitate, căci se ştie, unitatea nu 
este Unul. 

Cum „stinge” Noica însuşi această tensiune? În calitatea lui de 
gânditor dialetheist care lucrează numai cu noţiuni prime corelative — 
între care există permanent raporturi logice de excludere reciprocă 
(afirmarea unei noţiuni implică ab initio negarea celeilalte noțiuni cu 
care prima noţiune face un cuplu) —, cu dialethei, adică cu aspectele 
degradate ale Unului multiplu al spiritului, va descrie prin procedura 
mersului îndărăt, a transcendentalului, unitatea spiritului din multiplicitatea 
faptelor sale într-un drum ascensional către Unu ca spirit. „Revelația 
primordială a vieţii spiritului”, expresia lui Noica din Schiţă..., se 
realizează prin mersul îndărăt plecând de la „idiomatic”, în calitatea 
lui de multiplu unitar al spiritului. Procedura se desfăşoară în funcție 
de poziționalitatea propriei conştiinţe: a) propria cultură este analizată 
reflexiv, sub forma alterității din propria conştiinţă; b) culturile — ele 
însele unităţi ale unor multiplicităţi, aşa-zicând „specificități” — pot sta 
faţă către faţă, caz în care conştiinţa de sine românească descrie în ea 
însăşi alteritățile culturale. Prin urmare, totul se petrece în cercul 
propriei conştiinţe individuale, a lui Noica însuşi, pentru că „a fi ca 
alteritate” este o formă a lui „a şti”. 

Dacă ne plasăm în ontologia de maturitate a lui Noica, vom 
constata că „idiomaticul” apare acum, în contextul rostirii (filosofice) 
româneşti, noul principiu de construcţie al gândirii identitare care va 
lua locul „spiritualităţii româneşti” din scrierile de tinereţe. În această 
perioadă, gândirea ontologică a Unului multiplu al spiritului trece în 
fundal pentru a lăsa binomul „devenirea întru ființă” să ocupe prim- 
planul filosofiei lui Noica, „idiomaticul” urmând acelaşi traseu 
ascensional, devenind chiar condiţie de posibilitate a lucrărilor 
„universaliste”. „Idiomaticul” devine acum element al principiului de 
construcţie a lucrărilor „universaliste”, în măsura în care ele devin cu 
putință datorită virtuţilor ontologice înscrise în prepoziţia românească 
„întru”, conectorul logic apt să producă sinteza dialetheistă între cele 
două mari filosofii ale lumii”: „Întru înseamnă şi în spre şi în; aşadar, 
spune nici înăuntru, nici în afară, şi una şi alta; este un fel de a nu fi 
în, înţeles cu a fi în; sau mai degrabă, un a fi în, înţeles ca un a deveni 
în. Ca atare, el indică deopotrivă faptul de a sta şi de a se mişca în, o 
odihnă care e şi neodihnă, după care exprimă o deschidere către o 
lume închisă, măcar determinată, ori, sub un alt unghi, o căutare în 
sânul a ceva dinainte găsit." De asemenea, particula întru a mlădiat 
şi rafinat gândirea dialetheistă „universalistă” şi „idiomatică” 25 a lui 
Noica, pe care o tematizează în logica non-explozivă a lui Hermes, 
opusă logicii lui Ares: „În timp ce logica lui Ares este cea a 
războiului, logica lui Hermes ar fi a interpretării, să spunem. Prima 
logică aşază partea în întreg, şi de vreme ce întregul... reținea totul 
pentru el, partea devenea o simplă variabilă, disparentă sau oricând 
gata să fie sacrificată. În logica lui Hermes însă partea... nu mai este 





257 Nu există decât două filosofii mari: filosofia greacă şi filosofia 
idealismului german; filosofia ființei şi filosofia spiritului. Iar ce e interesant e că 
amândouă s-au născut în marginea devenirii. Refuzând devenirea, filosofia greacă a 
găsit ființa. Integrând-o, cea germană a găsit spiritul. Poate că prima şi ultima 
problemă a filosofiei e: curgerea, pierderea, viața”; Constantin Noica, Jurnal filosofic, 
Bucureşti, Editura Humanitas, 2008, p. 29. 

58 Constantin Noica, Cuvânt împreună despre rostirea românească, ed. cit., p. 27. 

259 În întru am concentrat divinul, românescul, speculaţia, experienţa mea de 
viață şi nebunia mea”; Constantin Noica, Carte de înțelepciune, Ediţie de Oana Bârnă, 
Bucureşti, Editura Humanitas, p. 99. 

indiferentă şi revocabilă: ea este, de fiecare dată, o interpretare a 
întregului.” 

Dar poate cel mai important lucru de semnalat sub raportul 
gândirii identitare este că, la maturitate, Noica preia programul 
hermeneutic de analiză a identității româneşti aparținând lui Vulcănescu, 
pentru a-şi minimiza propriul program de analiză fenomenologică a 
„spiritualităţii româneşti”. Cu alte cuvinte, gândirea identitară a lui 
Noica I este fenomenologică, în vreme ce gândirea identitară a lui 
Noica II, pe urmele lui Vulcănescu, este hermeneutică. Noica I pune 
accentul pe descrierea fenomenologică a Unului multiplu al spiritului, în 
vreme ce Noica II face hermeneutica rostirii (filosofice) românești, adică 
interpretează ceea ce e deja interpretat ontologic de către limba română. 

Dacă ne plasăm, în schimb, pe un punct de vedere exterior 
gândirii lui Noica (pe care, fireşte, ar trebui să-l precizăm mai înainte), 
atunci tensiunea dintre cele două tipuri de scrieri noiciene poate să 
însemne, în funcţie de poziţia observatorului, mai multe lucruri 
deodată. 

Dacă, de pildă, evaluăm această tensiune între lucrările 
„universaliste” şi lucrările „idiomatice” ale lui Noica cu ochii naivi ai 
gândirii comune care se împiedică la tot pasul de propriile sale limite 
şi prejudecățile dogmatice ale faptelor de la sine înţelese, atunci Noica 
nu trebuie luat în seamă pentru că, nu-i aşa, se contrazice sigur. Este 
absolut evident că de pe platforma unei atitudini naturale nu-i putem 
citi pe gânditorii dialetheişti care fac din încălcarea principiului 
noncontradicției axioma unei gândiri în mişcare, pe care o putem 
numi, generic, dialectică. În ordine metodologică, nu-l putem citi pe 
Noica aplicând naivitatea punctului de vedete natural de pe poziţia 
unui realism de tip aristotelician. Trebuie îndeplinită, cum arătam, 
precondiţia compatibilității metodologice. 

Ei bine, plecând de la această observaţie, trebuie să admitem 
faptul că Noica este un filosof de construcție, şi nu un comentator 
interesat de explicitări ale unei gândirii deja formulate. Gândirea sa 
este continuu într-o mişcare lăuntrică, iar clarificările terminologice 





20 Constantin Noica, Scrisori despre logica lui Hermes, în vol. Devenirea 
întru fiinţă. Scrisori despre logica lui Hermes. Studiu introductiv de Sorin Lavric, 
Bucureşti, Editura Humanitas, 1998, p. 403. 

care să asocieze semnificaţii cuvintelor înainte de le folosi sunt foarte 
rare. Prin urmare, semnificaţiile terminologice sunt determinate de 
contextele de folosire a termenilor şi devin din ce în ce mai precise pe 
măsură ce se conturează mai bine un mesaj la nivelul întregului 
construcției conceptuale. Prin urmare, a încerca să-l înțelegem pe 
Noica plecând de la înţelesul cuvintelor luate separat, şi nu de la 
propoziţii şi fraze, înseamnă a rata şansa înţelegerii şi interpretării. 
Drumul înţelegerii este de la mesajul întregului şi al ordinii interne a 
acestui mesaj către înțelesul cuvintelor, şi nu invers. Gândirea lui 
Noica poate fi înţeleasă, aşadar, dacă ne plasăm pe propria sa poziţie 
metodologică şi refacem în mintea noastră drumul acestei gândiri. 
Elucidarea obiecţiilor formulate în legătură cu „idiomaticul”, de pe 
poziţia lui Noica însuşi, trebuie să aibă în vedere, permanent, faptul că 
Noica nu este un gânditor substanţialist, ci funcționalist. Prin urmare, 
el nu caută să determine „esenţele” care stau în spatele cuvintelor, 
pentru că ele nu există. „A exista” este o formă a lui „a şti”, şi, prin 
urmare, Noica lucrează cu fenomene şi trăiri de conştiinţă pe care le 
descrie. „A fi obiect” ţine de o tematizare a conştiinţei ce devine 
reflexivă şi metodică interogându-se asupra sensului pe care ea însăşi 
îl instituie. Noica operează, aşadar, cu fenomene în sens fenomenologic, 
şi nu cu obiecte în sens substanţialist (realist): „Fenomen este, prin 
urmare, ceea ce se arată, în măsura în care se arată. Asta înseamnă, în 
primă instanță, că fenomenul este prezent el însuşi ca atare: nu e 
reprezentat prin alt lucru, nu este vizat în mod indirect şi nu este 
reconstruit într-un fel. «A fi fenomen» este, aşadar, un mod de «a fi 
obiect», şi anume unul privilegiat. Prin urmare, acest cuvânt nu spune 
încă nimic despre conţinutul reic al obiectului şi nu indică încă nici un 
domeniu obiectual anume. Cuvântul «fenomen» numeşte în mod 
privilegiat «a fi obiect». 

În acest sens, bun comun în familia fenomenologilor, foloseşte şi 
Noica ideea de „fenomen”. Cum precizam, Noica mobilizează resursele 
de înțelegere ale conştiinţei intenționale şi — fără să mărturisească 
explicit, dar faptul este pretutindeni prezent — ale intuiţiei categoriale, 
piesele de bază ale oricărei abordări fenomenologice, pentru a le pune la 





%1 Martin Heidegger, Ontologie. Hermeneutica _facticităţii, Traducere de 
Christian Ferencz-Flatz, Bucureşti, Editura Humanitas, 2008, pp. 121-122. 

lucru în propria sa filosofie a spiritului. În acest înțeles de „fenomen” 
trebuie să înţelegem „obiectele” pe care le desemnează toate categoriile 
(noţiunile prime, dialetheii) prinse de Noica în țesătura construcției sale 
filosofice. Vom înţelege acum că termenii dialetheişti „idiomatic” vs. 
„universal” vizează obiecte de conştiinţă, adică înţelesuri, şi nu realităţi 
reice, susceptibile de a fi detectate senzorio-perceptiv. „Idiomatic” şi 
„universal” sunt intuiţii categoriale recognoscibile în propria noastră 
conştiinţă intențională atunci când reflectăm la multiplele straturi de 
înțelegere a modului de a fi om: individ, membru al unor totalități 
multiple în care el este înglobat ca ființă comunitară şi culturală, 
membru al umanităţii generice. Noica nu privilegiază nici una dintre 
aceste situații existențiale ale omului, dobândite prin poziţia lui în 
cosmos, ci, dimpotrivă, încearcă să le îndreptăţească pe toate. 
„Idiomatic” şi „universal” sunt contraziceri în planul gândirii, şi nu 
opoziții reice, „reale”, ce aparțin unei realități care ar exista dincolo de 
om şi de prezenţa conştiinţei sale. În spatele termenilor „idiomatic” şi 
„universal” nu se află „ceva”, o esenţă care ar subzista în „lucruri” şi pe 
care Noica nu o surprinde corect prin actele gândirii sale, fiind 
îndreptățiți să-l criticăm. Pentru Noica, subliniem încă o dată, „a fi” e un 
mod al lui „a şti”. Acesta este înțelesul filosofic al cuplurilor dialetheiste 
cu care operează Noica. Faptul că aceste cupluri pot fi interpretate 
sociologic, antropologic, culturologic, ideologic etc. nu mai cade în 
sarcina filosofiei, cu toate că analiza reflexivă a tipului lor de 
interpretare este tot filosofică. Ca şi în cazul celorlalte cupluri 
categoriale, dialetheii „a fi românesc” (,„idiomatic”) şi „a fi universal” 
primesc acelaşi tratament filosofic de trecere a unuia în celălalt, de 
asimilare reciprocă şi de armonizare în cercul viu al conştiinţei. Ei nu 
pot fi rupți de gândirea lui Noica şi tratați separat în alte contexte, 
pentru a-i reproşa apoi lui Noica că a fost inconsecvent cu sine. Mai 
degrabă o astfel de perspectivă interpretativă, scoaterea din context a 
gândirii lui Noica şi asezonarea ei cu practicile retorice ale minții, 
probează ea însăşi inconsecvenţă logică şi morală. 


xk 


A doua observație pe care trebuie să o facem în legătură cu 
„scrierile identitare” („scrierile idiomatice”) se referă la tipul de 

tematizare pe care-l propune Noica în aceste scrieri. Trebuie spus clar 
că în aceste scrieri, obiectul gândirii lui Noica, în ordine filosofică, 
este intersubiectivitatea, acordul între conştiinţe, care este, se ştie, 
problema tuturor problemelor filosofilor ce lucrează în cheie 
fenomenologică, acuzaţi continuu de solipsism. Cum s-a văzut, 
problema acordului între conştiinţe, stabilirea condiţiilor de posibilitate 
a producerii sensului (noului) şi cucerirea obiectivităţii sunt cei trei 
versanți pe care vrea să-i cucerească filosofic, prin explicitare, Noica 
în tinereţea sa. Soluția pe care o propune în problematica inter- 
subiectivității, a cercetării condiţiilor de posibilitate a întâlnirii între 
ego-urile intenţionale care reconstruiesc în ele însele lumea, precum 
monadele lui Leibniz, plecând de la conceptul de „spiritualitate 
românească”, un fel de analogon al conceptului de „acasă” al lui 
Heidegger, este prin potenţialul ei de creştere, incitantă şi astăzi. Un 
scurt ocol de context ar lămuri şi mai bine lucrurile. 

Tematizarea intersubiectivităţii ca soluţie la solipsism este pusă, 
într-o formă dramatică, de părintele gândirii fenomenologice, de 
Husserl însuşi, în Meditaţii carteziene, mai exact în cea de-a cincea 
meditaţie, Dezvăluirea sferei transcendentale de existență ca 
intersubiectivitate monadologică: „Reducţia transcendentală mă leagă 
de fluxul trăirilor pure ale conştiinţei mele şi de unităţile constituite 
prin actualitățile şi potenţialităţile lor. Atunci pare de la sine înţeles 
faptul că astfel de unități sunt inseparabile de ego-ul meu şi că ele 
aparțin, prin urmare, înseşi fiinţei sale concrete. Cum se prezintă 
situația cu celelalte ego-uri care nu sunt totuşi nişte simple 
reprezentări, nişte simple obiecte reprezentate de mine, simple unități 
sintetice ale unui posibil proces de confirmare ce are loc în mine, ci 
sunt tocmai «ceilalți»?... din punct de vedere fenomenologic, problema 
referitoare la posibilitatea adevăratei cunoaşteri transcendente, în primul 
rând referitoare la posibilitatea şi la felul în care pot ieşi din ego-ul 
meu absolut, pentru a ajunge la celelalte ego-uri care nu se află totuşi 
cu adevărat în interiorul meu în calitate de alte ego-uri... Trebuie să 
vedem în ce mod, prin intermediul căror intenționalități, sinteze şi 
motivații, se formează în mine sensul „celuilalt ego” grație experienţei 
alterității şi în ce mod se confirmă el ca existând şi fiind prezent el 
însuşi în persoană, în felul său. Aceste experienţe şi rezultatele lor 
sunt fapte transcendentale ale sferei mele fenomenologice. Cum aş 

putea atunci să explicitez exhaustiv sensul existenței celorlalți altfel 
decât analizând aceste fapte??? 

Cum arătam în capitolele anterioare, Noica a cunoscut această 
lucrare pe care a şi recenzat-o în 1933, în Revista de filosofie, prin 
scurte descrieri ale celor cinci meditații. Interesante sunt, în contextul 
de faţă, remarcile lui Noica în privinţa celei de-a cincea meditații: „... 
intersubiectivitatea merge mai departe, constituindu-se într-una 
transcendentală, în comuniunea intențională a faptelor... Aşadar, nu 
poate fi vorba de solipsism, cu toate că tot ceea ce există pentru mine 
nu-şi ia sensul existenţial decât din mine."?* 

Revenind, spre deosebire de Husserl, care caută un răspuns de 
principiu, apriori, privitor la condiţiile de posibilitate a experienței 
alterităţii”“%, Noica optează pentru o descriere a modului efectiv de 
realizare a intersubiectivității. Nu este în obiectivul nostru să facem o 
analiză comparată între Noica şi Husserl, purtători a două moduri 
distincte de a practica filosofia în cheie fenomenologică. Semnalăm 
doar două deosebiri fundamentale. Prima este legată de scop. În vreme 
de Husserl este interesat în a întemeia filosofia în mod ştiinţific (o 
filosofie ca ştiinţă riguroasă, ca temei pentru toate ştiinţele), cu 
preocupări centrate dominant pe tematizarea filosofiei cunoaşterii 
ştiinţifice, Noica este un metafizician, un ontolog interesat să 
reinstituie în contemporaneitate calea originară, grecească de a face 
filosofie, într-o lectură fenomenologică şi într-un program pe care l- 
am numit, cu precizările de rigoare, neoclasic. A doua deosebire este 
legată de metodă. În vreme ce pentru Husserl problema metodei se 
identifică cu scopul inițial, reformarea filosofiei ca ştiinţă riguroasă 





*2 Edmund Husserl, Meditaţii carteziene. O introducere în fenomenologie, 
Traducere, cuvânt înainte şi note de Aurelian Crăiuțiu, Bucureşti, Editura Humanitas, 
1994, pp. 123-125. 

263 A se vedea: Constantin Noica, Méditations cartesiennes. Introduction d la 
phenomenologie, în vol. cit., pp. 130-131. 

16.0 fenomenologie elaborată în mod riguros construieşte, aşadar, a priori, 
însă cu o necesitate şi o generalitate esenţială riguros intuitivă — formele lumilor 
imaginabile; ea le construieşte în cadrul tuturor formelor de existență imaginabile în 
general şi în cadrul sistemului articulaţiilor sale. Aceasta are însă loc într-un mod 
originar, adică în corelaţie cu a priori-ul constitutiv, cu cel al operaţiunilor 
intenționale care le construieşte”; Edmund Husserl, Meditaţii carteziene..., ed. cit., 
p. 194. 

este posibilă doar prin aplicarea metodei fenomenologice, la Noica 
metoda este dialetheistă (dialectică) în măsura în care este şi 
fenomenologică. Aşa se explică în parte de ce Noica nu a simţit 
nevoia să tematizeze, în principiu, problema intersubiectivității pentru 
a indica care-i sunt condițiile de posibilitate, ci a făcut filosofie 
postulând existenţa ei dintru început. „... există în noi ceva mai adânc 
decât noi înşine. Nu cine eşti interesează, ci care-ţi este sinele. Căci 
sinele e mai vast decât tine... Întâi, sinele poate fi înţeles în 
pasivitatea eului, ca o conştiinţă mai adâncă a acestuia: ca familia lui 
spirituală, clasa, poporul, cultura, ceasul lui istoric. Este sinele ce stă 
sub semnul necesităţii şi care adesea nu ştie de sine. În al doilea rând, 
sinele poate ţine de alegerea eului ca expresie activă a lui. Este 
ordinul în care te-ai încadrat, idealul tău, conştiinţa ta etică mai adâncă 
— libertatea ta. În al treilea rând, sinele poate fi expresia Jucidității 
eului, şi atunci el ţine de libertatea care şi-a aflat necesitatea... În toate 
aceste trei modalități, cum se iveşte în istoria omului, sinele ne 
însoţeşte dintru început, în măsura în care omul este dintru început o 
ființă comunitară (s. n.).”" Noica operează continuu în gândirea sa 
identitară din tinereţe cu aceste înțelesuri ale sinelui, chiar dacă abia la 
maturitate le adună într-un tot, pe măsură ce a simţit nevoia unor 
explicitări suplimentare rezultate din contactul intim cu graiul vechi 
românesc. 

Prin urmare, intersubiectivitatea ţine de condiţia ontologică a 
fiinţei omeneşti, ca ființă vie. Ea este dată ca temei în ființa noastră 
identificată de Noica cu spiritul ca viaţă. Intesubiectivitatea este chiar 
condiţia de posibilitate a existenței eului ca eu. Ea este prezumată ca 
prezentă în toate actele eului, fiind prealabilul din noi înşine către care 
mergem îndărăt pentru a o tematiza şi a o face „să fie” prin 
cunoaştere. Intersubiectivitatea, de reţinut, nu este o substanţă, „ceva” 
care subzistă, ci o posibilitate, este viitorul nostru deschis către orice 
fel de experienţe. Intersubiectivitatea este sinele nostru ca posibilitate, 
ceea ce face posibil eul ființei individuale într-o triplă ipostază, 
pasivitate, alegere şi luciditate, care, împreună cu eul astfel structurat, 
constituie comunitatea. Intersubiectivitatea este comunitatea, întregul 





265 Constantin Noica, Rostirea filosofică românească, în vol. Cuvânt împreună 
despre rostirea românească, Bucureşti, Editura Eminescu, 1987, p. 13. 

elementelor, iar ca întreg este ceva mai mult decât elementele. În 
ultimă instanță, intersubiectivitatea sau ceea ce e acelaşi lucru, 
comunitatea, este viaţă omenească care se „petrece” într-o lume 
omenească făurită de omul însuşi. În această lume, nimic nu este 
predeterminat, pentru că ea există în măsura în care omul îşi păstrează 
condiţia sa creatoare. Creaţia umană, sporul ontologic care nu a fost 
prevăzut în momentul creaţiei divine, are punct de plecare şi de sosire 
intersubiectivitatea (comunitatea). 

În alți termeni, intersubiectivitatea este unitatea însăşi din 
multiplul debordant al formelor de viață omeneşti. Totul se petrece, 
aşadar, în interiorul intersubiectivităţii, al comunităţii noastre omeneşti, 
în formele noastre de viață date ca prealabil într-un ego individual. 
Noi suntem în interiorul vieții, iar aceasta ne conduce într-o direcţie pe 
care o aflăm în noi înşine prin producere de sens. Aflăm de noi înşine, 
de comunitatea noastră de oameni, ca formă de viață, doar atât cât 
sens putem pune noi în noi înşine. lată cum conştiinţa individuală a 
eului este dată împreună cu alteritatea sa cu tot. Eu sunt eu numai în 
măsura în care, din mine însumi, ţâşneşte ca sens alteritatea. 
Experienţa fenomenologică este posibilă, iar monadele au ferestre. 
Întreaga lume interioară şi exterioară mie se află în propria mea 
interioritate şi aşteaptă să fie descrisă prin creația mea, prin 
capacitatea mea de a produce sens. Intersubiectivitatea este viaţa care 
lucrează în noi într-o formă pe care trebuie s-o numim comunitate sau 
ceea ce este acelaşi lucru, dar numit diferit, umanitate. Comunitatea, 
umanitatea, intersubiectivitatea sunt nume ale universalului din om, 
universal adăpostit în fiecare individ uman, chiar dacă cei mai mulți 
dintre noi nu ştiu acest lucru. Cu fiecare individ, universalul îşi face 
încercarea. Prin urmare, „disputa” dintre „localişti” şi „universalişti” 
are loc pe terenul atitudinii naturale naive care pleacă de la premisa că 
universalul este „ceva”, o substanță misterioasă pe care încă n-o 
putem preciza, ori că este dimensiunea „internaţională” a unui element 
național văzut şi el ca „ceva”, ca substanţă. 

Dacă la nivel ontologic intersubiectivitatea este numele vieții 
spiritului, viaţa specifică omului, condiţia de posibilitate a tuturor 
faptelor omului, la nivel epistemologic, deci la nivelul faptelor de 
conştiinţă producătoare de sens, intersubiectivitatea (comunitatea) 
preîncarcă cu înţeles toate lucrurile înainte de a face ceva cu ele; 

această preîncărcare este trăită în conştiinţa noastră ca „eu individual” 
dotat cu conştiinţă de sine, punct de plecare şi de sosire a tot felul de 
experimentări ale lumii. Preîncărcarea înseamnă că eu-ul se află în 
lumea lui omenească dată ca posibilitate de explorare şi experimentare 
internă şi externă cu datele lui de fundal cu tot. Cunoaşterea este, 
astfel, posibilă pentru că ea se mişcă în perimetrul cercului desenat de 
comunitate. Dar de aici nu trebuie să deducem că omul are o deţinere 
prealabilă a adevărului pe care-l descoperă în sine, ori că închiderea 
cercului este o revenire a „aceluiaşi-ului” nietzschean. Noica, după 
cum ştim, respinge ipoteza cunoaşterii bazată pe descoperirea a „ceva” 
ce este dat, şi nu produs de conştiinţa însăşi. Omul ca ființă creatoare 
produce în mod actual sens, pentru că în mod potențial poate să-l 
producă. Această posibilitate dată ca intersubiectivitate (comunitate) 
constituie un fel de „cadre ontologice” în interiorul cărora se produce 
sensul cu aceste cadre cu tot. 

Viziunea filosofică a lui Noica este, cum am mai precizat, 
funcționalistă, şi nu substanțialistă. Pentru Noica, realitatea ontologică 
supremă este individul viu, posesorul unei conştiinţe ce funcţionează 
producând continuu noi sensuri ale lumii ce nu au fost prevăzute în 
schema iniţială a creaţiei divine. Aşa se explică de ce pentru Noica 
raportarea la sine este cea mai importantă relaţie de cunoaştere, pentru 
că actualizează şi experimentează în propria conştiinţă individuală 
posibilitățile de a fi ale unei lumi care este mai mult decât viaţa însăşi: 
este lumea vieții spiritului, ca lume de sensuri, dată ca posibilitate în 
conştiinţa fiecărui individ. „Lumea vieţii spiritului”, numele 
intersubiectivităţii în ordine epistemologică, nu este o prelungire a 
vieţii înseşi. Noica nu este un vitalist care gândeşte naiv, generalizând 
datele gândirii comune: conştiinţa este forma supremă în care se 
realizează viaţa şi, prin urmare, cercetarea ar trebui să găsească 
elementul ei de specificitate în genul „viaţă”. Lumea vieții spiritului 
este mai mult decât viaţa însăşi, este ceea ce nu a fost prevăzut în 
creaţie: posibilitatea însăşi. Viaţa spiritului şi lumea de sensuri este 
ceva supraadăugat vieții, uneori chiar împotriva vieţii în sens biologic. 
Din această perspectivă, în mod paradoxal pentru aşteptările noastre, 
Noica nu numai că nu „fetişizează” viaţa, ci o concepte ca pe un... 
auxiliar: „Dar viaţa însăşi este un auxiliar. lar omul contemporan tinde 
să dea rang de absolut vieții. Medicina ar fi gata... dacă i-ar sta în 

puteri, să dea tuturor atributul unei vieţi mult prelungite, dacă nu chiar 
al celei veşnice... spiritualiceşte, o asemenea aspirație e mai mult 
decât nelegitimă; e vrednică de osândit... Viaţa este şi ea un mijloc, 
moment auxiliar. În clipa în care faptul ei este absolutizat, în clipa în 
care viața devine totul, ea sărăceşte, până la desființare spirituală, 
subiectul trupesc şi moral pe care-l veşniceşte.”2% 

Fără să tematizăm pe larg cărei familii de fenomenologi îi 
aparține Noica, înclinăm să-l vedem mai aproape de Max Scheler 
decât de Husserl, cel puţin în măsura în care intersubiectivitatea este o 
consecință epistemologică a condiţiei ontologice a omului, „locuitor” 
al unei lumi pe care el singur o produce: lumea vieții spiritului (lumea 
spiritului ca viață). Spiritul cuprinde în sine însuşi, integral, toate 
facultățile, intuiţia, intelectul, raţiunea, imaginaţia etc., fiind mai mult 
decât unitatea lor. El este „viața? acestora, mişcarea şi trecerea 
reciprocă a unora în celelalte, este Unul devenirii lor ca o permanentă 
deschidere către lumea sinelui său. În fapt, cei doi filosofi se întâlnesc, 
simplu spus, în ideea că spiritul are o existenţă fenomenală şi 
deschidere către lume: „Eu afirm că esenţa omului şi ceea ce numim 
poziția lui specială stă cu mult deasupra a ceea ce, de obicei, se 
consideră drept inteligență şi capacitate de alegere... Ceea ce face din 
om un adevărat om nu este o nouă treaptă a vieţii... ci un principiu 
opus, în general oricărei vieţi, inclusiv vieţii omeneşti: un fapt de 
esenţă cu adevărat nou... Şi grecii au vorbit de un asemenea principiu 
şi l-au numit «rațiune»... noi vrem să folosim, mai degrabă, un cuvânt 
mai cuprinzător... — care pe lângă gândirea rațională mai cuprinde şi 
o formă determinată de intuiţie: cea a fenomenelor originare sau a 
conținuturilor de esență, în continuare o clasă determinată a actelor 
volitive şi emoționale ca binele, iubirea, regretul onoarea... — cuvântul 
spirit (s.n.). Acel centru acţional, însă, în care apare spiritul în 
interiorul sferei de existenţă finite, noi îl numim «persoană»; în 
opoziţie radicală cu acele centre funcționale de viaţă care, cercetate 





266 Constantin Noica, Intelligentia quae non intelligit sau moartea spirituală a 
timpului nostru prin primatul auxiliarului, în vol. Echilibrul spiritual. Studii şi eseuri, 
ed. cit., p. 247. 

din interior, le numim tot centre «sufleteşti». Fireşte că deosebirile 


dintre cei doi filosofi sunt cu mult mai pregnante decât asemănările. 
Teocentrismul şi personalismul lui Max Scheler nu poate fi armonizat 
cu supoziţiile laice ale gândirii lui Noica, pentru care fenomenele şi 
comportamentele religioase ale oamenilor sunt tematizate la nivelul 
înțelegerii cultural-filosofice. 


e ae e 


În sfârşit, a treia observaţie în legătură cu „scrierile identitare” 
„scrierile idiomatice”) se referă la faptul că analiza noastră se va opri, 
în mod deliberat, doar la gândirea identitară din tinereţea lui Noica, 
asumându-ne riscul unei perspective interpretative parţiale, dintr-o 
serie de motive deja arătate, şi pe care le vom mai preciza pe măsură 
ce înaintează prezenta exegeză. Vom face doar câteva trimiteri către 
lucrările (identitare) de maturitate ale lui Noica, doar în măsura în care 
ele luminează mai bine conținutul scrierilor din tinerețe. Ne rezumăm 
doar la analiza gândirii identitare noiciene prezentă în scrierile 
timpurii, întrucât ea se află într-un raport de scizură cu gândirea 
identitară de maturitate. Cum arătam, aceste scrieri sunt fundate pe 
principii diferite de construcţie, punând în acţiune metode diferite de 
analiză. În gândirea identitară timpurie, împlinită în Pagini despre 
sufletul românesc, Noica mobilizează, în principal, datele metodei 
fenomenologice în descrierea „spiritualității româneşti”, într-o 
abordare ontologică a culturii româneşti, în vreme ce la maturitate, 
prin ciclul „rostirii”, Noica mobilizează datele metodei hermeneutice, 
pe care le aplică cuvintelor ontologice ale limbii româneşti, 
cercetându-le în putinţa lor de a semnifica filosofic lumea prin 
comparaţie cu jargonul filosofic universitar de import occidental. 


267 Max Scheler, Poziția omului în cosmos, Traducerea Vasile Muscă, Postfaţă 
de Alexandru Boboc, Max Scheler în gândirea contemporană, Piteşti, Editura Paralela 
45, 2003, pp. 39—40. Un comentariu al acestei lucrări, prin raportare la întreaga sa 
operă, poate fi citit în Claudiu Baciu, Conceptul de funcționalizare la Max Scheller şi 
Heinrich Rombach, Bucureşti, Editura Academiei Române, 2006, în mod special cap. 
V, Funcționalizarea spiritului de la antropologie la metafizică, pp. 186-216. 
Interesantă este şi încercarea de profil filosofic a lui Mircea Vulcănescu, în Mircea 
Vulcănescu, Max Scheler (1874-1928), în Opere I, ed. cit., pp. 230-253. 

O cercetare a gândirii identitare a lui Noica în integralitatea ei 
trebuie să fie obligatoriu comparativă, prin faptul că Noica, la 
maturitate, continuă, în bună măsură, programul „metafizicii 
româneşti” pe care Mircea Vulcănescu l-a expus în lucrările: Omul 
românesc, Dimensiunea românească a existenţei şi Existenţa concretă 
în metafizica românească. În acest context comparativ, conceptele 
centrale ale gândirii lui Vulcănescu, „ispita”, „insul”, „firea”, „ființa 
fiinţei”, „firea fiinţei”, „rostul şi soarta” „dimensiuni ale existenţei” 
etc. şi, fireşte, modul în care acestea se conexează într-o viziune 
personală asupra lumii româneşti ar trebui comparate cu conceptele 
centrale ale gândiri identitare din cele două perioade de creaţie ale lui 
Noica, „spiritualitatea românească” şi „rostirea românească”, inclusiv 
cu ceea ce Alexandru Surdu — unul dintre puţinii filosofi care s-au 
încumetat la o astfel de dublă lectură Vulcănescu-Noica — numeşte 
„sistemul rostirii filosofice româneşti”: „Primul moment al sistemului 
îl constituie «clasicul» în sine, atât de cunoscut în limbile tradițional 
filosofice... căruia Noica îi găseşte o pereche corespunzătoare de 
termeni româneşti, «sinele» şi «sinea», care nuanțează aspecte 
obiective şi subiective ale necondiţionatului, excluzându-se şi 
completându-se reciproc. Urmează «ciclul ființei», în cadrul căreia 
«rostirea», «întru» şi «firea» presupun nuanțări subtile ale raportului 
dialectic dintre «a fb» şi «a exista», nuanțări care presupun 
interiorizare şi, în acelaşi timp, raportare la altceva, statornicie, 
perisabilitate; ceea ce conduce de la sine către momentul următor, «al 
devenirii». Ciclul acesteia începe cu «petrecerea» şi, trecând prin 
«vremuire» şi «infinire», ca ilustraţii ale devenirii în timp şi spaţiu, 
săvârşeşte cu «troienirea», cu excesul falimentar al devenirii 
nestăvilite care necesită «rânduiala». Aceasta începe cu ctitoriile 
prefixului «în», care scoate ființa din talazurile devenirii dezlănţuite, 
«înfiinţând-o», esenţializând-o, găsindu-i astfel «temeiul», «cumpătul». 
Există între aceste patru momente ale sistemului o surprinzătoare 
coerenţă, ceva care le reuneşte, le adună şi le orânduieşte aproape 
deductiv. Aceasta este în fond «rostirea filosofică românească» — 
rostirea propriilor sale momente, sistemul acestei rostiri.” 7% 





268 Alexandru Surdu, Comentarii la rostirea românească, Braşov, Editura 
Kron-Art, 2009, p. 86. 

Putem vorbi şi la Vulcănescu de un sistem al rostirii 
(filosofice) româneşti? În ce sens duce mai departe Noica gândul lui 
Vulcănescu, cel al analizelor hermeneutice ale limbajului (filosofic) 
românesc şi în ce măsură abandonează analiza fenomenologică a 
„spiritualității româneşti”? Ce a luat Noica de la Vulcănescu şi de ce 
gen sunt contribuţiile proprii? Sunt contribuţii legate de metodă? 
Păstrează Noica nucleul de gândire identitar al lui Vulcănescu şi-l 
lărgeşte păstrându-i specificitatea? La nivel de conţinut, ce înţelesuri 
adaugă Noica la cuvintele filosofice pe care Vulcănescu le supune 
unui tratament hermeneutic? În alţi termeni, pentru a-l parafraza 
chiar pe Vulcănescu: ce dobândă a adăugat Noica împrumutului pe 
care i l-a dat Vulcănescu? Au folosit ambii aceleaşi surse de 
gândire? Cum se armonizează ambele construcţii identitare cu alte 
încercări de analiză înrudite, cum ar fi de pildă cele ale lui Nicolae Iorga, 
Ovidiu Papadima, Dumitru Cristian Amzăr””, Ernest Bernea... etc.? 
lată doar câteva dintre întrebările la care trebuie să răspundă în viitor 
exegeza noiciană şi istoricul filosofiei româneşti. Prin urmare, a face 
o evaluare filosofică într-o dublă lectură Noica-Vulcănescu implică 
o cercetare separată şi direcționată de alte ținte decât prezenta 
lucrare. 

Revenind, la cea de-a treia observaţie în legătură cu „scrierile 
identitare” („scrierile idiomatice”) şi problematica relație dintre cele 
două momente în creaţia lui Noica, interpretul operei lui Noica 
remarcă cu uşurinţă că în ciuda dominanţei categoriei „rostirii” asupra 
„Spiritualităţii” şi a metodei hermeneutice faţă de descrierea fenomenologică, 
gândirea dialetheistă rămâne ceva constant. Noica din perioada 
maturității sale este un Noica împlinit pe linie dialetheistă. 
Problematica metafizică a Unului multiplu al spiritului nu este 
abandonată; ea se retrage în profunzimile gândirii noiciene, fiind 
înscrisă în chiar datele ei de fundal. Lucrarea Şase maladii ale 
spiritului contemporan, de pildă, este o lucrare în întregime 
dialetheistă, iar capitolul de sfârşit al acestei cărți de maturitate, 
„Cumpătul vremii şi spiritul românesc”, poate fi văzut ca un 





20 A se vedea: Dumitru Cristian Amzăr, Răduiala, legea lăsată lumii de către 
Dumnezeu, Ediţie îngrijită de Dora Mezdrea şi Dinu D. Amzăr, Bucureşti, Editura 
România Press, 2006. 

subcapitol la lucrarea de tinereţe Pagini despre sufletul românesc, în 
cuprinsul căreia Noica dezbate problema „maladiilor. 

Cu referință acum la „scrierile identitare”, fără îndoială că după 
criteriul principiului de construcţie şi al metodei de gândire, putem 
vorbi despre un Noica I şi un Noica II, dar unificaţi în acelaşi orizont 
al gândirii dialetheiste. Această ordine subiacentă a gândirii, 
dialetheismul, irumpe chiar în ultima lucrare scrisă şi încheiată de 
Constantin Noica, o culegere de eseuri ce tematizează unitatea şi 
diversitatea culturii europene, pe care le publicase într-o serie de 
reviste culturale cu puţin înainte de a trece la cele veşnice. Gândirea 
filosofică a lui Noica se închidea ea însăşi în cerc, pentru că „fratele 
risipitor” s-a întors acasă la prima sa carte, Mathesis sau bucuriile 
simple. Opera lui Noica se încheie, aşadar, cu problematica Unu 
multiplu al spiritului pe care o deschisese, ne aducem aminte, cu o 
năucitoare serie de întrebări în Mathesis... Încă o dată se vede că 
gândirea sa este într-o mişcare de autoîmbogăţire continuă de 
înțelesuri, a devenirii întru ființa lui Noica, gânditorul care a păstrat 
continuu ceea ce a depăşit în drumul către sine însuşi. Din acest punct 
de vedere, Noica face parte din rândul celor puţini pentru care 
autoreferenţialitatea gândirii capătă valențe de model. Modelul 
devenirii întru ființă se aplică şi sieşi. Va fi răspuns Noica la toate 
întrebările puse inițial în timpul scurs între Marhesis... şi Modelul 
cultural european? Cu siguranţă că în viitor cercetătorul filosofiei 
româneşti va răspunde şi la această întrebare. 


e ae kk 


Vom înţelege acum mai bine structura formală a gândirii 
identitare de tinereţe, felul în care Noica a propus o interpretare 
ontologică a culturii româneşti plecând de la descrierea propriei 
conştiinţe de sine româneşti, a Unului multiplului al spiritului în 
configurație românească (a „spiritualităţii româneşti”), parcurgând de 
această dată, în ordine temporală, drumul invers, de la „sfârşit” către 
„început”, adică plecând de la ultima sa lucrare, Modelul cultural 





270 A se vedea: Constantin Noica, Șase maladii ale spiritului contemporan, 
Bucureşti, Editura Humanitas, 2008, Cumpătul vremii şi spiritul românesc, pp. 156- 
174. 

european. Riguros vorbind, „sfârşit” şi „început” au cu totul alt sens 
în filosofia lui Noica, pentru că mişcarea gândului lui este în cerc şi, 
prin consecință, şi al exegetului gândirii sale trebuie să fie astfel. Pe 
scurt, Modelul cultural european ne ilustrează forța explicativă a 
dualității metafizice Unu multiplu al spiritului, care permite o abordare 
ontologică a tuturor registrelor realităţii, fireşte, şi a faptelor cultural- 
valorice ce pot fi gândire, în acelaşi timp, în unitatea şi diversitatea lor, 
în universalitatea şi specificitatea lor, în ființa şi devenirea lor. 

Cultura română, ca ansamblu de valori, poate primi astfel o 
întemeiere ontologică prin raportarea la sine însăşi cu scopul de a-şi 
determina Unul multiplul ei ca „spiritualitate românească”, dacă este 
înțeleasă în relaţia: model-schemă-structură-valoare, pilonii formali 
ai gândirii dialetheiste vii aplicabile culturii, văzută ca fenomen de 
creaţie încorporată în valori sintetice. 

În primul rând, „axioma” care imprimă o anumită structură 
formală pe care o putem extrage din gândire „românească” vie a lui 
Noica este identitatea de înțeles între conştiinţa de sine românească şi 
conştiinţa de sine europeană. 

Cultura europeană, prin conştiinţa sa istorică, ca o cultură 
deschisă către toate culturile ştiute, este pentru Noica numele 
conştiinţei de sine a oricărei culturi de lume: „Europa... nu reprezintă 
o cultură între altele... ea a educat şi educă în continuare tot globul, 
după cum tot ea a descoperit restul lumii, iar nu restul lumii pe ea. Mai 
mult încă: nu numai civilizaţia, cu chiar cultura ei educă dinăuntru 
alte lumi şi rase, potrivindu-li-se într-astfel de parcă valorile, ştiinţele, 
metodele europene ar fi fost descoperite de ele.””! Cultura europeană 
a educat dinăuntru şi cultura română. Ea este prezentă în conştiinţa 
oricărui om educat din România pentru că învăţământul, ca toate 
celelalte structuri societale, forme, în expresia lui Maiorescu, sunt 
europene. Fiind „purtătoare de cuvânt” pentru toate celelalte culturi, 
ea, cultura europeană, vorbeşte şi în numele culturii române. Este 
„vocea” culturii române din conştiinţa de sine a oricărui român educat. 

Prin urmare, conştiinţa de sine românească este deopotrivă 
europeană şi românească, iar elementele dinăuntrul acestui cerc se află 





271 Constantin Noica, Modelul cultural european, Bucureşti, Editura Humanitas, 
1993, cap. Ce poate însemna o cultură, pp. 30-31. 

într-o continuă relație tensională specifică dualității identitate- 
alteritate. Cercul hermeneutic — înțelegerea culturii române are ca date 
inițiale, de pornire, cultura europeană, în vreme ce cultura europeană 
însăşi reprezintă conştiinţa de sine a culturii româneşti —, odată 
deschis în propriile lui orizonturi, va permite ca termenii dualității 
identitate-alteritate să-şi schimbe poziția, să treacă unul în altul, astfel 
ca, în „final”, să se poată asimila şi completa reciproc. 

Ce anume face ca Europa şi cultura europeană să fie modelul 
culturii în genere, „cultura deplină” în expresia lui Noica, în vreme ce 
toate celelalte culturi — numite de Noica „configurații culturale”, sunt 
„parohiale” (este tot expresia lui Noica)? De ce modul de existenţă al 
culturii europene, în fond o cultură locală ca oricare alta şi cu o 
tradiție mai „recentă” decât vechile culturi, indiană şi chineză, trebuie 
identificat cu modelul culturii în genere, în vreme ce toate celelalte 
culturi sunt doar „abateri” de la model? De ce cultura europeană este 
Unul culturilor, arătându-le celorlalte culturi „parţialitatea” lor, în 
vreme ce ea însăşi şi-a dobândit această poziție de centralitate 
împrumutând de la celelalte culturi? La aceste întrebări, cât şi la altele 
ce se pot ivi din identificarea culturii europene cu Unul multiplicității 
culturilor, Noica răspunde într-un mod care satisface şi cele mai 
exigente minţi. Nu vom insista asupra elaborărilor teoretice şi nici 
asupra distincţiilor pe care le face Noica, prezentând în detaliu 
lucrarea”. 

Reţinem doar, pentru contextul interpretativ al acestei lucrări, 
următoarele idei ale lui Noica, ce justifică asimilarea culturii europene 
cu Unul culturilor prin descrierea stării de fapt a ei: a) cultura 
europeană este ecumenică — ea cultivă omul deplin, iar modul său de a 
exista este deschis chiar şi spațiului extraterestru; b) cultura europeană 
vrea să înțeleagă iraționalul în mod rațional, „misterul ei e de a nu 


?72 A se vedea: loan N. Roşca, Modelul cultural european în concepția lui 
Constantin Noica, în Studii de istorie a filosofiei româneşti, vol. V, ed. cit., pp. 28—42, 
studiu aproape monografic al lucrării despre care vorbim, interesat în a sublinia cheia 
fenomenologică de interpretare pe care o propune Noica culturii europene. A se 
vedea, totodată, Georgeta Marghescu, Constantin Noica şi modelul culturii europene, 
în Studii de istorie a filosofiei româneşti, vol. V, ed. cit., pp. 89-101, un articol 
comparativ ce raportează ideile lui Noica din Modelul cultural european cu alte 
încercări de înţelegere a poziției Europei în lumea culturii contemporane. 

avea mister... cultura europeană nu reclamă inițiere: rațiunea ei 
filosofică, metodele ei ştiinţifice în frunte cu matematicile, valorile ei 
morale şi politice (demnitate umană, libertate, ideal de echitate) stau la 
îndemâna oricui” ; c) raportarea la natură prin transfigurarea şi 
stăpânirea ei tehnologică şi depăşirea actelor de venerare magică şi 
religioasă ale celorlalte culturi; d) cultura europeană este o structură 
istorică deschisă, ce valorizează timpul prin creaţie: „Toate acestea 
sunt cu putință prin modul de existență al modelului european, o 
existență în neodihna creativității. De ce e creatoare cultura europeană? 
Tocmai pentru că nu e inițiatică. Ea e transmisă permanent altora şi 
însuşită de ei. Trebuie deci să creeze noul permanent, spre a fi. E felul 
ei de a fi. Nimic nu pune capăt şi ţintă spiritului creator... O cultură 
este autentică în clipa în care trezeşte în ea izvoarele neîncetatei 
reînnoiri. Ce este mai viu nu se află atunci în îndărătul ei, ci înaintea 
ei... Actul de cultură, cu luciditatea şi interogativitatea pe care le 
aduce, este prospectiv."2"5 În rezumat, cultura europeană este Unul 
culturilor, pentru că numele ei este al creativității umane, modul de a 
fi al omului însuşi ca ființă ce trăieşte în timp. Ea îngăduie proiecția 
continuă a omului în viitor. 

Această stare de fapt a culturii europene trebuie instituită într-o 
stare de drept care să justifice de ce cultura europeană a devenit „un 
cifru” valabil pentru înţelegerea culturilor „incomplete”. Cu alte cuvinte, 
în ce constau justificările de drept ale instituirii culturii europene într-un 
model de analiză pentru alte culturi? În primul rând, faptul că modelul 
ei de a fi conştiinţa de sine a altor culturi îşi supravieţuieşte sieşi. 
Apoi, răspunzând simplificat, întrucât modelul, „ca sistem de studiere 
indirectă a altui sistem mai complex, inaccesibil direct... care aduce o 
simplificare... în esenţial””"*, nu apare decât în cultura europeană (ca 
model-prototip la Platon şi model-idee de lucru în ştiinţa europeană) şi 
se aplică cu succes sieşi în procesele de autoînţelegere. 

Această metodă de înţelegere ontologică a culturilor lumii prin 
raportarea lor la un „standard”, la un „canon” instituit de cultura 
europeană însăşi, pe care îl putem numi „metoda modelării”, implică 
şi alte două operaţii de esențializare (operaționalizare) prin 





273 Constantin Noica, Modelul cultural european, ed. cit. p. 33. 
274 Ibidem, p. 39. 

simplificarea „modelului” într-o „schemă”, a acesteia din urmă într-o 
„structură” (generativă), iar a structurii în valoare autonomă (văzută ca 
structură în act). 

Tabloul schematic al culturilor pe care-l prezintă Noica în 
această ultimă lucrare ne este cunoscut pentru că el reproduce, în 
datele lui esenţiale, în privința raporturilor logic posibile, articolul 
Unu şi Multiplu din 1943, pe care l-am prezentat (se vede că nu 
întâmplător!) în extensie. De această dată însă, cele cinci raporturi 
logice posibile sunt interpretate „material”, diferit faţă de articolul 
amintit, întrucât universul de discurs este cel al culturilor, şi nu al 
cunoaşterii: „Ni se pare că raportul dintre Unu şi Multiplu (sub 
ultimul trebuie să se înțeleagă atât diversitatea calitativă, cât şi 
pluralitatea cantitativă). El nu înseamnă acelaşi lucru cu unificarea 
unui divers, care făcea problema cunoaşterii. Ar putea fi dimpotrivă, 
în cazul culturilor diversificarea Unului (s.n.).””” 

Interpretarea lui Noica este laborioasă întrucât, în funcție de 
accentul pus pe un raport sau pe altul dintre cele cinci posibile, 
propune o tipologie a culturilor lumii care ilustrează formal, indiferent 
de timp şi de loc, primele patru raporturi logice: culturi de tip totemic, 
culturi de tip monoteist, culturi de tip panteist etc. Culturii europene îi 
revine, cum este de aşteptat, „... Unu multiplu, pur şi simplu. Pe 
acesta îl vom atribui culturii europene, şi el reprezintă, cu structura pe 
care o aduce, precum şi cu modelul ce se constituie şi se afirmă în 
istorie, raportul care a făcut cu putință miracolul european. Excepţia 
devine acum regula. De rândul acesta, nici Unul nu primează, nici 
multiplul, ci Unu este de la început multiplu, distribuindu-se fără să 
se împartă... în cultura europeană Unu dă unităţi, de fiecare dată 
autonome ca monadele. Cultura europeană va fi acest ansamblu de 
unități, ce se diversifică, la rândul lor, întocmai Unului prim 
filosofia..., vie şi neparalizată de absolut, concepe din plin 
distribuirea absolutului unic în unităţi şi a fiinţei în deveniri (s.n.)”. 

Trecerea Unului în ansamblu de unităţi similare lui coincide cu 
generarea de structuri, pe care le-am putea numi — urmând teoria 
modelării în gramaticile generative, preocupate să înțeleagă misterul 











275 Ibidem, p. 44. 
276 Jbidem, p. 51. 

competenţei lingvistice printr-o abordare  combinatorie şi 
transformațională a relațiilor formale dintre cuvinte — „structuri 
generative” vii, apte să producă din datele inițiale, prin combinări şi 
recombinări permanente, „ceva” nou petrecut în interiorul unității, ce 
survine în chiar procesele transformaționale: „Ce s-a întâmplat, odată 
cu apariția culturii europene? Schema a trecut în structură, respectiv în 
structuri... Schemele sunt... inerte şi rămân aşa... Structurile însă 
sunt active şi devin adevărate forme structurante...” 1 

Prin urmare, la nivelul justificărilor „de drept”, cultura 
europeană se află ontologic în poziţia „modelului”, întrucât ea este ,.... 
un alt fel de Unu, generativ, decât cele dominante până la ea, un 
anume Unu care se distribuie întru sine, aşa cum avea să se distribuie 
mai departe în unităţi capabile ele însele să se diversifice pe modelul 
Unului iniţial. Unul multiplu dă, prin natura sa, unităţi multiple”. 

Cultura europeană este nu doar diferită pentru că posedă un alt 
fel de Unu, ci pentru că Unul ei este generativ, expansionist într-un 
sens universalist. Unitatea culturii europene nu este doar unificatoare, 
în sensul în care multiplicitatea ei, diversul, multiplul, este adunat în 
Unul ei. Ea nu este doar un tip comun de unitate, în ordine 
metodologică, o abstracţiune şi o formă de reducționism, adică de 
unificare a unei diversități. Cultura europeană, mai mult decât atât, 
este o unitate sintetică, adică o unitate care se diversifică şi se 
multiplică, o unitate care este în expansiune. Unitatea sintetică 
europeană este generativă, produce unităţi multiple de acelaşi fel, şi 
localismul ei este identic cu universalismul ei. Pentru a da un plus de 
intuitivitate unităţii sintetice, specifice Unului culturii europene, Noica 
foloseşte exemple din ştiinţele actuale, inclusiv actuala ipoteză 
cosmogonică „pornind de la unitatea complexă a concentrării 
originare de materie, prin explozie (big-bang) şi expansiune, a dat 
cosmosul”. Unitatea sintetică, Unul culturii europene, este generativă 
şi produce fără ostoire expansiune: „valori în expansiune, categorii de 
gândire în expansiune, ca şi o istorie în expansiune, în fond toate 





277 Ibidem, p. 52. 
2% Ibidem, p. 53. 
27 Ibidem, p. 56. 

limitaţii care nu limitează...” 


depline să fie cultura europeană. 

De ce numai cultura europeană a devenit o „structură 
generativă” care naşte alte structuri similare ei prin proceduri de 
„clonare” — pentru a utiliza metafora cea mai răspândită astăzi în 
lumea experimentelor genetice —, iar celelalte culturi au rămas închise 
în „Unul” lor? Pentru faptul că structura aceasta generativă a „Unului 
diferit întru sine”, cum zicea Heraclit citat de Noica, este totdeauna în 
act, în sistemele autonome de valori pe care le-a produs cultura 
europeană. Nu trebuie nici o clipă să pierdem din vedere faptul că 
Noica vorbeşte continuu despre Unu multiplu ca spirit şi despre modul 
în care acesta „se arată” în cultura deplină — modelul după care 
judecăm culturile parohiale — prin ceea ce nu este el. În cultura 
europeană, Unul „se arată” ca valoare autonomă ce asemenea lui, 
Unului, se distribuie fără să se împartă, unificând-i şi înglobându-i pe 
oameni. Prin urmare, structura generativă în act, adică valoarea ce 
ridică „bunul”, obiectul unei dorinţe, la nivelul spiritului, explică şi 
mai bine de ce neodihna şi expansiunea este legea sub care stă cultura 
europeană: „Valoarea îşi păstrează ființa şi unitatea, în propria ei 
distribuire... Când trece deci în «structură», schema Unului multiplu, 
devenită unități multiple ce se diversifică şi distribuie păstrându-se, îşi 
găseşte în valoare o perfectă ilustrare. Dacă valoarea nu exprimă unica 
modalitate a Unului multiplu, rămâne adevărat că pentru cultură, 
înțeleasă ca sistem de valori, acestea din urmă sunt cele care dau 
măsura şi organizarea în model a schemei pe care o punea în joc, 
trecând-o în unităţi sintetice, cultura europeană.”*! 

Cultura europeană este o cultură deplină chiar prin faptul 
„naşterii” ei: „... cultura europeană se naşte printr-o categorică 
ruptură: faţă de natură în primul rând, față de rațiunea obişnuit 
cunoscătoare, în al doilea rând, şi în ultimul rând faţă de 
antichitate 2%? 

În vreme ce toate celelalte culturi se nasc, într-un fel sau altul, 
într-o prelungire a naturii, cultura europeană, odată cu conciliul de la 


„ ceea ce face ca prototipul culturii 

Niceea din 325 — când s-a stabilit dogma trinităţii a Unului multiplu, 
Dumnezeu este ființă în trei persoane, stabilindu-se că Fiul e de 
aceeaşi ființă cu Tatăl, că este născut, şi nu făcut, şi s-a întrupat ca om 
pentru salvarea păcatelor omenirii etc. —, s-a născut printr-o afirmare a 
spiritului opusă naturii, care este „căzută” în timp, născându-se astfel 
legea spiritului ce pune în ordine întreaga lume devenită, în 
multiplicitatea manifestărilor ei, simple cazuri particulare ale legii 
(spiritului). Supremaţia spiritualului trinitar încifrat în taina creaţiei, a 
vieții şi morții, a învierii şi dăinuirii după moarte devine pentru lumea 
europeană un adevăr de dincolo de om. Dogmele exprimate în paradoxuri 
logice „au impus drept adevăr contradicţia vie, tensiunea aceea spirituală 
care, desacralizată până la urmă, avea să facă posibilă şi să dea sens 
culturii noastre... care este una a întrupării legii în caz: ca atare cu 
manifestările ce decurg din întrupare, ea proclamă peste tot ceva întrett... 
Trei sunt efectiv una. În termeni filosofici, ființa este şi ea trinitară, 
neînsemnând numai legea, nici realitatea individuală numai, ci laolaltă 
legea, realitatea individuală şi determinaţiile sau procesele lor”®. 

Faţă de raţiunea obişnuită, cea care armonizează diversul într-o 
unitate, „unitatea de sinteză”, raţiunea europeană este sintetică, adică 
„... unitatea care îşi dă ea un divers... ce intră în expansiune...” Aşa 
se explică de ce doar în cultura europeană a apărut ştiinţa, pentru că 
întruparea legii în caz este totdeauna bine determinată. ”®** 

Logica internă a ultimei lucrări noiciene, Modelul cultural 
european, se îndreaptă către justificarea unui nou mod de a practica 
morfologia culturii, teorie atât de influentă şi astăzi nu doar în 
filosofia culturii, plecând de la reciprocitatea raporturilor dintre 
universal şi particular, respectiv de la o altă înţelegere a timpului: 
„Faţă de teza relativistă a filosofiei culturii ce pretinde că fiecare 
cultură îşi are simbolul ei spaţial, ideea ei originară şi morfologia ei, 
cutezăm a spune că morfologia este una pentru toate culturile: e 
morfologia ipostazelor spiritului, al căror modest efort îl reprezintă 
morfologia gramaticală.” Această încercare de reîntemeiere a 
morfologiei culturii prin plasarea timpului în prim-plan, şi nu a 

spațiului, aşa cum procedau clasicii teoriei, justifică şi mai bine de ce 
cultura europeană este cultura deplină la care Noica raportează 
culturile parohiale ca la modelul lor. 

Cultura europeană este kairotică, adică iese din uniformitatea 
timpului naturii pentru a „produce” un alt timp: timpul „accelerat”, 
timpul culturii, un timp în care omul face din viitorul lui principala 
resursă de a trăi în prezent. Omul european este, astfel, un alt om 
decât omul culturilor parohiale pentru că el îşi dă timpul vieţii sale, 
şi-l creează şi se schimbă pe sine prin acest act de intervenţie în timp: 
„Omul european este, atunci, cronofag;: el devorează timpul, în loc să 
se lase devorat de el. A şti să pui în capsule, să încapsulezi timpul, se 
dovedeşte a fi principala sa virtute.” 

Consideraţiile lui Noica privind reîntemeierea  abordărilor 
morfologice din filosofia culturii depăşesc abordarea Unului multiplu al 
spiritului din tinerețea sa. Avem de-a face cu un alt Noica, un filosof 
împlinit în propria sa gândire după marile experimente constructive din 
anii maturității depline. Exegeza viitoare va trebui să cerceteze unde se 
opreşte gândirea de tinereţe, de unde începe gândirea de maturitate şi care 
sunt punctele lor de contact şi de interferenţă în gândirea vie a lui Noica. 

Model-schemă-structură-valoare (structură generativă, act de 
creație a diversului unificat), pilonii formali ai gândirii dialetheiste vii, 
aplicabilă culturii văzute ca fenomen de creaţie încorporată în valori, sunt, 
cum spuneam, datele abordării ontologice a culturii din perioada de 
tinereţe a lui Noica. Toate analizele pe care le întreprinde Noica asupra 
„materialului românesc” de cultură au loc din poziţia „observatorului” 
european care operează cu acest instrument de analiză.” 





25 Ibidem, p. 184. 

287 Una dintre preocupările constante ale lui Noica, atât la tinerețe, cât şi la 
maturitate, este legată de elaborarea de mijloace de gândire. O „lectură metodologică” 
a gândirii lui Noica ar confirma, cu multe şanse de izbândă, observaţia lui Viorel 
Cernica potrivit căreia există trei dominante ale filosofiei lui Constantin Noica, printre 
care: „Prima dintre dominante are a face cu veneraţia instrumentului. Înstăpânită într- 
o formă pe care aş putea-o reda prin expresia «unealta face calea», constând în 
preeminenţa, la nivelul construcţiei filosofice propriu-zise, a instrumentului față de 
metodă...Cumva, însăşi preocuparea pentru instrument, apoi transformarea unei 
metode în «tehnică instrumentală», prezente în construcțiile filosofice ale lui Noica 
(mai cu seamă în ontologia sa), dovedesc aceeaşi preocupare pentru «cum este» ceva, 
iar nu pentru ceea ce este aceasta”, Viorel Cernica, Modelul ontologic noician, în 
Studii de istorie a filosofiei româneşti, vol. V, ed. cit., pp. 290-291. 

În esență, în ce ar consta specificul abordării „spirituale” a 
culturii în perioada de tinerețe a lui Noica, spre deosebire de analizele 
din „ciclul rostirii” de la maturitate? Simplu spus, în tinereţe avem de- 
a face cu un demers ontologic asupra culturii, fundat pe valoare, ca 
structură generativă. Valorile sunt, cum spune Noica, centre de 
„autogeneză”, gratuități ale spiritului, creaţii ce dau sens vieții. 
„Gratuitatea e printre singurele valori de viaţă suportabile, realizabile 
fără durere, practicabile fără consumaţie efectivă. Actul gratuit e actul 
pur şi simplu, căruia nu-i lipseşte decât încrederea ta. Activezi ca şi 
cum ai obține ceva, dar ştii bine că n-ai să obţii nimic. Şi, de aceea, 
deşi gestul tău e la fel de ferm, deşi cheltuială exterioară e aceeaşi, 
efectiv totuşi nu te cheltuieșşti cu nimic. Pentru că e o valoare care nu 
consumă, gratuitatea ar trebui practicată pe o scară întinsă.”255 

În acest model, valoarea este numele Unului multiplu al 
spiritului în act, este unitatea sintetică ce-şi produce din sine, prin 
multiplicarea propriei naturi, diversul sub care stă ca unitate aflată în 
mişcarea către sine însăşi în procesul ei de distribuire care nu se 
împarte. Valorile sunt, prin urmare, entităţi ontologice generative, 
unități sintetice în jurul cărora diversul uman se unifică prin fapte de 
creaţie, înfăptuindu-le. „Frumosul”, de pildă, ca valoare autonomă 
generativă, se multiplică pe sine în fiecare dintre operele individuale 
de artă, indiferent de timp şi de loc, făcând din fiecare dintre acestea 
„un caz particular al întrupării legii”. Operele de artă ca întrupare a 
„legilor frumosului” îi prezervă acestuia statutul de Unu al 
multiplicităţii, dar într-un alt fel de Unu. Un Unu mai îmbogăţit în 
sine, „mai sintetic” pe măsură ce „păstoreşte” multiplicități de 
multiplicităţi. La fel se întâmplă şi cu celelalte valori cardinale, 
autonome unele de altele, care-şi produc, ca structuri sintetice 
generative, propriul divers în comportamente morale sau opere 
ştiinţifice. 

Valoarea este, prin urmare, ceea ce animă din interior Unu 
multiplu pentru că este, în cele din urmă, „numele” modului uman de 
fi în lumea sa proprie, ca lume a spiritului născută şi susținută în 
neodihna faptelor de creaţie ce cad sub lege. Valoarea adună într-un 


288 Constantin Noica, Mathesis..., p. 70. 

Unu faptul multiplicităţii creaţiei, deopotrivă ca act şi ca produs. 
Cultura, ca ansamblu de valori autonome (în act şi în produs), ca 
ansamblu de unităţi sintetice ce-şi produc în mod propriu diversul lor, 
cazurile particulare întrupate în lege, este astfel întemeiată ontologic 
într-un mecanism ce poate explica mişcarea vie a culturilor către ele 
însele, adică către universalul, către Unul pe care-l adăpostesc pentru 
a-l face apoi comunicabil prin gând: „,... gând există în toate 
comunităţile din istorie ridicate la treapta culturii." 

Care ar putea fi gândul comunităţii româneşti ridicată la treapta 
culturii istorice prin întâlnirea cu modelul culturii europene ce a trezit- 
o la conştiinţă de sine? Ce a fost „înainte” de întâlnirea culturii 
româneşti cu modelul cultural european şi ce este „acum”, după ce a 
dobândit conştiinţă de sine? Cât de parohială este cultura română în 
actualitate şi cât de europeană este în posibilitate? Sunt întrebări la 
care Noica a încercat să răspundă în gândirea sa identitară din tinereţe, 
scrutându-şi, în spațiul de joc dialetheist al schimbării reciproce a 
termenilor identitate-alteritate, eu-celălalt, propria conştiinţă de sine 
europeană, pe care o descrie cu mijloacele specifice fenomenologiei. 
Prin urmare, dualitatea „înainte” vs. „după” (a se remarca ideea de 
temporalitate) ce structurează polar întregul culturii române va fi 
cercetată de Noica, cu mijlocele filosofiei, pentru a primi o întemeiere 
ontologică. 

O întrebare de final nu poate fi evitată. Care ar fi avantajele la 
nivelul conştiinţei de sine româneşti (al percepţiei de sine colective şi 
al mecanismelor subtile de autodefinire pe care le practicăm cotidian 
fără să le tematizăm) pe care le putem extrage dintr-o operaţie de 
întemeiere ontologică a culturii, aşa cum a procedat Noica? Altfel 
spus, la ce bun întemeierea ontologică a culturii româneşti? 

În ordine existenţială, răspunsul este simplu. Prin această 
operaţie de întemeiere, românii se pun în acord cu ei înşişi şi cu 
propria lor cultură sfâşiată lăuntric de existenţa celor „două Românii”. 
Nu a existat şi nici nu va exista vreodată un intelectual român care să 
nu resimtă în propria sa conştiinţă reflexivă tensiunea dintre tradiția 


28 Jbidem, p. 90. 

internă şi tradiţia externă a culturii româneşti, tensiune ce produce 
dezechilibre interioare care pot primi rezolvări doar prin răspunsuri 
personale. 

În ordine filosofică, noi avem acum în faţă răspunsul personal al 
lui Noica, pe care l-am putea împărtăşi sau nu. Însă indiferent de 
opțiunile noastre personale şi de soluțiile personale la care am ajuns, 
răspunsul lui Noica este, ca ingeniozitate filosofică şi argumentaţie 
logică, susceptibil de a fi preluat şi de cele mai exigente minţi care 
există printre noi. În problematica autodefinirii noastre ca ființă 
comunitară, „faptul de a fi român”, gândirea ontologică a lui Noica 
aduce un plus de coerenţă şi înţelegere prin trecerea de la modelul 
substanţialist al conştiinţei de sine româneşti, dominant în toate 
sistemele tradiţionale de autopercepţie românească, la un model 
funcționalist, în care conştiinţa de sine românească nu este „ceva”, ci 
o funcţie de timp, o unitate sintetică între două trăiri noetice temporale: 
eternitate și istoricitate. 

Noica gândeşte realitatea aceasta generică, „faptul de a fi 
român”, într-un program antiesenţialist care poate fi expus în patru 
puncte: 

a) renunțarea la modul aristotelic de a gândi identitatea 
românească, „faptul de a fi român”, plecând de la primatul lui „a şti” 
faţă de „a fi”. În acest fel, Noica propune o cale filosofică de 
înțelegere a identităţii româneşti, complementară analizelor etnologice, 
etnografice sau sociologice (de tip monografist), dominante în interbelicul 
românesc, analize care, într-un fel sau altul, prelungeau atitudinea 
naturală a conştiinţei comune ce caută „esenţe” şi „adevăr” în lumea 
lui „a fi”. 

b) renunțarea la ideea principiului anteriorității culturii 
tradiționale în evaluarea şi definirea culturii române ca întreg (a 
românescului spiritual), prin aplicarea structurii formale a modelului 
cultural european, locul de întâlnire, la nivelul conştiinţei de sine 
româneşti, al identităţii şi alterităţii, pe această bază, Noica 
reelaborează conceptual şi ideea de „conştiinţă de sine românească”, 
ce cuprinde, în datele ei interne, identitatea şi alteritatea într-o relaţie 
dialetheistă în cadrul căreia „a fi român” şi „a fi european” nu sunt 
acte reciproc contradictorii. 

c) remodelarea filosofică a conceptului „spiritualitate românească”, 
asimilat conceptului intersubiectivităţii prin descrieri fenomenologice 
şi analize terminologice şi conceptuale. 

d) redefinirea şi fixarea conceptului „filosofie românească” prin 
intermediul unei analize antiesențţialiste de tipul „gramatica conceptului”. 

Aceste patru puncte sunt ele însele elemente cuprinse în modelul 
de conştiinţă de sine românească, o unitate sintetică temporală în care 
eternitatea şi istoricitatea, sinele şi alteritatea sunt intuite şi apoi 
descrise dialetheist de Noica în scrierile sale identitare. Conştiinţa de 
sine românească este, astfel, o realitate vie ce posedă principiul 
propriei sale dinamici în structurile-i lăuntrice. Conştiinţa de sine 
românească nu mai este „ceva originar”, de ordinul esenței, ce 
subzistă în sine, ci o funcție dinamică de natură temporală survenită 
din permanentele autoraportări punctuale ale gândirii la ea însăşi. 
Conştiința de sine românească este o funcție de timp, o unitate 
sintetică între două trăiri noetice temporale: eternitate şi istoricitate. 

Acestea sunt „avantajele” teoretice pe care le putem extrage din 
abordarea ontologică a culturii pe care Noica o propune în scrierile de 
tinereţe. Le vom analiza pe rând, plecând de la contextul dezbaterilor 
interbelice în jurul celor „două Românii”, un alt cadru 
precomprehensiv de înţelegere a gândirii identitare noiciene. 


2. Date de context. Cele două Românii 


Temele majore ale gândirii identitare noiciene din perioada 
tinereții sunt răspunsuri filosofice la provocările existențiale ale 
culturii române moderne, exprimate într-o conştiinţă de sine 
românească sfâşiată lăuntric de o serie de dualității ce se impuneau 
gândirii cu aceeaşi forță. Aceste provocări sunt tematizate filosofic 
(ontologic) de Noica prin procedeul descrierii fenomenologice a 
Unului multiplului spiritului, dat în configurația multiplului românesc. 
Altfel spus, Unu multiplu al spiritualității româneşti, exprimat la 
nivelul conştiinţei de sine, primeşte din partea lui Noica o tratare 
filosofică pe măsură ce se generalizează în toate domeniile culturii 
noastre umaniste, în dezbateri aprinse, temă de prim-plan a lumii culte 
interbelice, sintetizată de Mircea Vulcănescu în expresia: „cele două 
Românii”. 

Noica a fost preocupat, cum arătam, ca toţi intelectualii români 
ce şi-au asumat în mod voluntar responsabilități comunitare, să 
răspundă acestei situaţii producătoare de disonanţe cognitive şi să-i 
pună pe români în acord cu ei înşişi şi cu propria cultură sfâşiată 
lăuntric după întâlnirea cu valorile culturale şi civilizaţionale Vest- 
europene."* 

Să precizăm că tema „cele două Românii” este o reluare, pe un 
alt plan, la alte dimensiuni şi de pe platforma unui nou instrumentar 
conceptual, a temei tuturor temelor dezbătute în cultura noastră, 
responsabilă de trezirea conştiinţei de sine româneşti. Este vorba 
despre tema „formelor fără fond”, un ghem de probleme şi răspunsuri 
de o varietate debordantă: „... lipsa de fundament intern pentru 
formele din afară, lipsa de conştiinţă a necesității fondului intern, 
paşoptismul, latinismul şi etimologismul, precaritatea nivelului de 
pregătire politică a actorilor sociali şi politici, lipsa burgheziei 
româneşti, pătura superpusă, inadecvarea formelor moderne la situația 
reală a țărănimii, discrepanța dintre scop şi mijloace, dintre necesităţi 
şi posibilităţi, diferenţe dintre instituții importate şi fondul intern, lipsa 
efortului de gândire proprie şi acţiune proprie, nedesăvârşirea 
gândului sau a actului, lipsa de aderenţă a fondului intern la instituţiile 
moderne, modernizarea instituțională, tradiție şi schimbare, devierile 
de la modelul occidental (clasic) de modernizare, beţia de cuvinte, 
politicianismul, falsitatea (neadevărul), etatismul, funcționarismul, 
accentuarea formelor, spiritul critic... Ea [teoria formelor fond] ridică 
o serie de probleme cu privire la influenţe, împrumuturi, aculturaţie, 
modele culturale, raporturile dintre culturi, şi abordează modernizarea 





2% Gânditorul nostru [Noica] porneşte de la identificarea tensiunii dintre 
permanenţă şi devenire; dintre permanenţa care vine de o mie de ani, depusă într-o 
Românie patriarhală, sătească, «anistorică», şi aspirația generaţiei tinere, a românilor 
cu viitor către devenire, spre a fi o «Românie actuală». Este tensiunea dintre 
civilizaţia sătească, din care venim de două mii de ani, şi cea orăşenească, înspre care 
aspirăm. (Reamintesc că tema centrală a Congresului internațional de sociologie care 
trebuia să aibă loc la Bucureşti, în septembrie 1939 — amânat sine die, din pricina 
declanşării războiului ce urma să devină mondial — urma să fie Satul şi oraşul; 
congres pentru care stau şi azi mărturie câteva volume, cu comunicări tipărite în 
preajma deschiderii sale)”; Marin Diaconu, Modelul ontologic românesc al lui 
Constantin Noica, în Studii de istorie a filosofiei româneşti, vol. V, ed. cit., pp. 165-166. 

structurilor culturale naţionale în cadrul comunicării dintre culturi.” 


Incăpăţânarea cu care s-a discutat această temă vreme de aproape două 
secole l-a motivat pe Constantin Schifirneţ să o califice inspirat şi, 
deopotrivă, ironic cu expresia „brand românesc”: „Putem spune că 
formele fără fond sunt marca, sau brandul, cum se spune astăzi, 
societăţii româneşti. Întrucât exprimă realități şi activităţi din alte 
culturi, termenul fiind preluat ca atare de români, brandul însuşi este o 
formă fără fond, ceea ce este tragic şi ironic în acelaşi timp.” ” 

Dezbaterea în jurul existenței celor „două Românii” a devenit de 
prim-plan pe măsură ce vocea „tinerei generaţii” a fost tot mai 
prezentă în cultură. Cum remarca Vulcănescu, mentalitatea comună a 
„tinerei generații” nu era una de soluții, ci de problematică, de 
tematică. Ea a promovat o atitudine comună față de câteva valori şi 
teme ce au remodelat dezbaterea tradițională a formelor fără fond în 
contextul binomului cultură vs. Civilizație.” În esență, această 
atitudine viza o împăcare şi o armonizare a tensiunii dintre fond şi 
formă prin postularea primatului „fondului” românesc, al originarului 
românesc, asupra formelor culturale de import apusean, ce au produs 
un sistem de conflicte lăuntrice din care „bătrânii” nu au reuşit să iasă. 

În plan valoric, atitudinal, tânăra generaţie neagă valorile-scop 
ale „bătrânilor”, prin instituirea de noi practici culturale, în numele 
altor valori-scop. Cum arătam, în ordine identitară, noii generaţii i s-a 
impus ca valoare-scop modelarea şi transformarea culturii române „de 
supraviețuire” într-o cultură competitivă valoric, cu evoluție 
voluntară, în acord cu modelul imprimat, prin expansiune, întregii 
lumi, de marile culturi occidentale, dar de pe poziţia primatului 
originarului românesc. 





%1 Constantin Schifirneţ, Formele fără fond, un brand românesc, Bucureşti, 
Comunicare.ro, 2007, p. 245. 

2 Ibidem, p. 271. 

2% A se vedea: Gheorghiţă Geană, Studiu introductiv, în vol. Simion 
Mehedinţi, Cultură şi civilizaţie, Concepte, definiţii, rezonanţe, Îngrijirea ediţiei, 
studiu introductiv şi note de Gheorghiţă Geană, Bucureşti, Editura Trei, 1999, 
pp. 5-38, în care autorul face o radiografie sintetică a surselor europene ale dezbaterii 
româneşti cultură—civilizație. A se vedea şi: Constantin Aslam, Pa/impsestul 
identităţii româneşti, Bucureşti, Editura Crater, 2000, pp. 163-176; Grigore Georgiu, 
Filosofia culturii. Cultură şi comunicare, Editura Comunicare.ro, 2004, cap. III, 
Cultură şi civilizaţie. Distincţii şi interferenţe, pp. 51-84. 

Prin cultura de supravieţuire (cultura militantă), tânăra generaţie 
înțelegea cultura dirijată de valori şi imperative situate în afara ei — 
cultura care ascultă de stimulii şi condiționările exterioare ei, de 
motivațiile şi interesele nonculturale, în cazul românilor, de interese 
politice. Prin cultura competitivă valoric, numită simplu, „cultură”, cu 
referință la valorile şi imperativele situate în interiorul ei, tânăra 
generaţie înţelegea cultura liberă de angajamente exterioare ei, cultura 
ce realizează în context românesc, prin scrutări ale sinelui propriu, 
valorile cardinale, adevărul, binele şi frumosul, în opere. Acest al 
doilea înțeles al culturii era orientat către standardele modelului 
cultural occidental („canonul occidental”) luat de tânăra generaţie ca 
reper şi criteriu de evaluare a eforturilor creative româneşti rezultate 
din confruntarea sinelui românesc cu el însuşi. „Europa”, cu izbânzile 
ei culturale, ştiinţifice, filosofice, instituționale şi tehnice, reprezintă 
pentru tânăra generaţie, la nivelul conştiinţei de sine, modelul de 
echilibru şi performanţă pe care trebuie să-l atingă, din interior şi prin 
efort propriu, cultura română. Ce reprezintă modelul european pentru 
cultura română şi în ce măsură ea poate deveni europeană ca partener 
egal — prin afirmarea propriei originalităţi — în dialogul culturilor, este 
una dintre cele mai importante asumpţii precomprehensive ale 
înțelegerii lumii interbelice. Doar plecând de aici avem astăzi 
posibilitatea să recreăm, în propria noastră minte, această lume ce a 
dispărut din istorie în împrejurările dramatice ale celui de-al Doilea 
Război Mondial şi ale instaurării comunismului în România. 

Odată cu dobândirea conştiinţei de sine şi a misiunii pe care o 
are de îndeplinit” în numele culturii”, „tânără generaţie” s-a 


294 Momentul culminant al dobândirii acestei conştiinţe de sine este situat de 
Vulcănescu în 1932, când la Bucureşti a luat ființă Asociația Criterion, o asociaţie de 
litere, filosofie şi arte, ce-şi propusese să realizeze conferinţe şi dezbateri pe teme 
stringente, de actualitate, prin intermediul cărora „tânăra generație” să-şi facă 
cunoscute punctele de vedere şi valorile în jurul cărora se solidarizează. Din asociaţie 
au făcut parte: Petru Comarnescu, Mircea Eliade, Constantin Noica, Emil Cioran, 
Mihail Sebastian, Mircea Vulcănescu, Eugen Ionescu, Mihail Polihroniade, 
Alexandru Cristian-Tell, Vasile Voiculescu, Sandu Tudor, Dan şi Emil Botta, Eugen 
Jebeleanu, Zaharia Stancu, Alexandru Vianu, Haig Acterian, Sandu Tudor etc. 

autoplasat în centrul criticii culturale a tradiţiei, până la instaurarea 
comunismului. Astfel, „tânăra generație” s-a angajat în „marele proces 
de lichidare a secolului al XIX-lea, început în domeniul criticii de idei 
de generația precedentă. Dar în acest proces, generaţia tânără a avut 
prilejul unic de a trăi chiar momentul de ruptură, de tăiere a 
punților, în urma căreia întoarcerea a devenit imposibilă”"*. În alte 
cuvinte, „tânăra generaţie” şi-a propus la nivelul unei conştiinţe de 
sine, public asumate, să refondeze şi să reorienteze practicile 
culturale în sensul în care şi noi, astăzi, percepem aceste fapte la 
nivelul întregii culturi europene. „A fonda — act ireductibil la 
simpla apariţie în timp — constă în a structura cu ajutorul anumitor 
forme, în a depăşi fărâmițarea primară, pentru a ajunge la 
principiile unificatoare, acelea care conferă ființă şi spirit 
caracterului cotidian şi inform al vieţii empirice. Orice fondare este 
salvatoare, căci ea actualizează categorii spirituale inedite. A fonda 
înseamnă totodată a inaugura, a începe şi a transforma în dreaptă şi 
justă naştere — cu adevărat legitimă — simplul debut temporal. Orice 
fondare presupune, deci, o trecere de la o stare de fapt la o stare de 
drept, aducerea la lumină a unui principiu sau a unui fundament, 
menite organizării unei culturi, a unei gândiri sau a unei 
civilizaţii.” 

Ruptura şi imposibilitatea reîntoarcerii tinerei generații la 
tradiția culturii militante, despre care vorbeşte Vulcănescu, s-a dat pe 
terenul dezbaterilor ce au coagulat întreaga cultură interbelică, 
dezbaterea în jurul existenţei a „două Românii”. Am putea spune că 


295 Vom folosi de acum încolo termenul „cultură” în sensul ei propriu, de 
activitate ce-şi are rațiunea în propriile sale imperative, aceea de a realiza valori 
(cardinale) în opere. 

* Mircea Vulcănescu, Tânăra generaţie. Crize vechi în haine noi. Cine sunt şi 
ce vor tinerii români?, ed. cit., p. 70. 

27 Jacqueline Russ (coord.), Istoria filosofiei, vol. I, Gândirile fondatoare, 
traducere de Alexandru Valentin, Bucureşti, Editura Univers Enciclopedic, 2000, 


pp. 7-8. 

tânăra generaţie a re-descoperit, prin intermediul mentorilor”*, 


România însăşi, existențial şi cultural, o Românie fracturată pe 
interior, pe care au supus-o unei analize sistematice şi unei critici 
culturale neîncercate înainte de Primul Război Mondial. 

Acest proces de confruntare la nivelul înțelegerii de sine cu 
propriile date de context, cu ideea unei Românii fracturate şi măcinate 
de multiple conflicte interioare, a fost percepută în drept sarcină 
colectivă de prim ordin, atât politic, cât şi cultural. Acum se nasc 
instituțiile specializate de cercetare a lumii româneşti originare, 
Institutul Social Român, de pildă, se formează o şcoală de gândire 
profesionalizată în cercetarea monografică a fenomenului românesc, 
iar învățământul universitar umanist primeşte o modelare curriculară 
europeană, dar orientată înspre analiza fundamentelor vernaculare ale 
culturii savante româneşti. 

Efortul creativ şi mobilizarea energiilor în acest proces de 
autocunoaştere de sine colectivă şi de recuperare a unității 
fenomenului românesc este bine ilustrat, printre altele, de apariţia 
celor patru volume din Enciclopedia României, lucrare unică, de peste 
4000 de pagini, cunoscută azi, din păcate, doar de un cerc restrâns de 
specialişti. Desigur că idealul de autocunoaştere colectivă a fost 
formulat odată cu Cantemir şi cu Descrierea Moldovei, fiind, în fapt, 
constanta istorică a culturii savante româneşti care şi-a schimbat 





298 Am avut mentori spirituali profesori de la vechea Facultate de Litere şi 


Filosofie a Universităţii din Bucureşti. Recapitulez, în mod sumar: N. Iorga ne demonstra 
cu fervoare că istoria noastră națională deţine în ea nuclee de universalitate. În 
cercetările sale monografice asupra satului românesc, D. Gusti deschidea drumuri 
înspre o mare ştiinţă de sinteză: ştiinţa națiunii. C. Rădulescu-Motru, acest autentic 
patron de gândire filosofică românească, ținea să precizeze: românismul există de 
când existăm noi ca popor; N. Cartojan rostea răspicat: scrierile noastre vechi nu sunt 
doar, cum spun unii esteticieni, un simplu material documentar, deci, mai mult un 
capitol de istorie culturală, ci au în ele şi relevante conţinuturi de simţire emoțională. 
În această atmosferă de preocupări, încărcată de idei şi sentimente, plutea şi vocaţia 
lui Ovid Densuşianu, cu descoperirile sale sensibile, în tradiţia şi mişcările păstoritului 
românesc. Trebuie, în acest context de cercetători în domenii de fenomenologie 
românească, să-l amintesc pe Lucian Blaga, doctrinar al aşa-numitului apriorism 
românesc. Este important de ştiut că aceste teme inițiatice nu se izolau în zone proprii, 
ci întrau într-o întrepătrundere reciprocă, sub tutela unui climat spiritual îmbietor la 
studiu, ca şi la contemplaţie.” Ion Zamfirescu, Cuvânt de început, în Spiritualități 
româneşti, ed. a Il-a, Bucureşti, Editura Vivaldi, 2001, p. 5. 

continuu datele autopercepţiei colective, sub impactul culturii 
occidentale, de la o generaţie la alta. Numai că acest ideal nu a irumpt 
cu toată forţa sa, aşa cum s-a întâmplat după Marea Unire din 1918, 
devenind irepresibil, fapt subliniat chiar în prefața semnată de 
Dimitrie Gusti la volumul I (şi reluată în cel de-al doilea volum) din 
Enciclopedia României: „A doua zi după războiul ce a adus la lărgirea 
unor hotare neîncăpătoare şi nedrepte, ştiinţa s-a pus la lucru ca să 
păstreze şi să întărească. O formă ca şi cealaltă de viaţă, se dovedeau 
drept expresia unui acelaşi avânt. Istoria ideilor şi istoria pragmatică 
se îmbină, explică una prin alta şi se combină, pentru că sunt numai 
două înfăţişări ale unui singur act vital... Ceea ce deosebeşte 
Enciclopedia României de toate publicaţiile asemănătoare... este că la 
temelia ei a fost pusă Națiunea. lată programul ştiinţific şi editorial al 
Enciclopediei de astăzi. Ideea universalistă în forma ei clasic 
raționalistă a lui d Alembert şi Diderot... a fost lăsată deoparte. 
Adevărata realitate, care este mereu prezentă şi interesează până la 
acaparare, rămâne ideea națională. Neamul românesc, aşa cum se alege 
el, cu multiplele înfățișări şi năzuinţe, din cercetarea monografică a 
satelor şi oraşelor, a problemelor şi a oamenilor, face corpul plastic şi 
variat al acestei Summe de un nou fel... Enciclopedia României va fi 
deci o Enciclopedie naţională, nu universală, şi vie, nu abstractă, a 
timpului în care trăim; ea va fi deci expresia vieții şi a unei epoci... 
Enciclopedia României este marea datorie împlinită a unei generații, ce 
are o profundă conştiinţă de propria-i forță şi de propria-i misiune.” 
În cele ce urmează, vom insista asupra datelor de context ale 
gândirii filosofice identitare din tinerețea lui Noica pentru că, într-un 
fel sau altul, aceste date sunt aduse în faţa conştiinţei sale reflexive şi 
tematizate filosofic. Noica va propune, cum vom remarca, o 
alternativă  comprehensiv-filosofică la roate celelalte modalități 
teoretice ale înţelegerii de sine româneşti, situându-se în răspăr atât cu 
tradiția etnografică promovată de curentul european al psihologiei 
popoarelor, cât şi cu paradigma ştiinţifică promovată de Şcoala de 
sociologie de la Bucureşti, „standardul” autoînţelegerii naționale. 
Ceea ce părea a fi o summa a înţelegerii de sine-româneşti, perspectiva 
monografistă asupra satului şi aplicarea principiului continuității între 





2 Dimitrie Gusti, O enciclopedie românească, în „Enciclopedia României”, 
Vol. II, 1938, pp. VIII-IX. 

valorile satului şi valorile oraşului, pentru Noica a devenit un prilej de 
tematizare şi critică filosofică. Când majoritatea reprezentanţilor de 
vârf ai „tinerei generaţii”, în frunte cu cel mai bun prieten al lui Noica, 
Mircea Vulcănescu, erau angajați în cercetări monografice, cu 
convingerea că în valorile culturii tradiționale vom găsi cheia pentru a 
descifra „misterul românesc”, Noica punea sub semnul întrebării 
metodologia monografistă însăşi, chestionând ceea ce părea tuturor ca 
fiind de la sine înţeles: fundamentul naţional al unei ştiinţe. În 
convingerea lui Noica, fundamentele ştiinţei nu sunt la rândul lor 
ştiinţifice şi, cu atât mai puţin, naționale. Ele sunt filosofice şi, prin 
urmare, permanent chestionabile. 

Pentru a sublinia contrastul şi, de ce să nu o spunem, chiar 
singularitatea lui Noica în privinţa tematizării identității româneşti, am 
acordat un spaţiu de prezentare extins semnificaţiilor filosofice ale 
cercetărilor sociologice întreprinse de Dimitrie Gusti şi şcoala sa. 

x 


Tema „cele două Românii” şi a scrutării originarului românesc 
îşi are rădăcina, printre altele, în cotitura epistemologică, ştiinţifică, 
înfăptuită de Dimitrie Gusti şi de membrii şcolii monografice de la 
Bucureşti, în frunte cu Mircea Vulcănescu, cel care a justificat 
filosofic această cotitură în cercetarea fenomenului românesc. 


Cum se ştie, investigaţiile identitare româneşti au fost dominate 


timp de câteva decenii de paradigma „psihologiei popoarelor”*%, ce 


încerca să identifice „harta sufletului”, mentalitatea şi caracterul 
poporului român, calităţile şi defectele etc. Acest program de descriere 


300 A se vedea: Dimitrie Drăghicescu, Din psihologia poporului român, Îngrijire de 
ediţie şi note, Elisabeta Simion, Studiu introductiv, Virgil Constantinescu-Galiceni, lucrare 
paradigmatică pentru ce înseamnă un studiu identitar românesc ce mobilizează resursele 
metodologice ale presupoziţiilor „psihologiei popoarelor”. In această cheie metodologică 
se înscriu, într-un fel sau altul, şi alte lucrări interesate de descrierea şi tipologizarea 
psihologiei poporului român, printre care şi: Pompiliu Eliade, Influența franceză asupra 
spiritului public în România. Originile. Studiu asupra societăţii româneşti în vremea 
domniilor fanariote, traducere din limba franceză de Aurelia Dumitraşcu, Bucureşti, 
Editura Humanitas, 2002; A.D. Xenopol, Națiunea română, Antologie, îngrijire de ediție, 
studiu introductiv şi note de Constantin Schifirneţ, Bucureşti, Editura Albatros, 1999; C. 
Rădulescu-Motru, Psihologia poporului român, Antologie, studiu introductiv, îngrijire de 
ediţie şi note de Constantin Schifirneţ, Bucureşti, Editura Albatros, 1999; Mihai Ralea, 
Fenomenul românesc, studiu introductiv, note, îngrijire de ediție de Constantin Schifirneţ, 
Bucureşti, Editura Albatros, 1997. 

a psihologiei etnice, dominat, în mare măsură, de arbitrariul opiniilor 
personale şi de considerații speculative, este înlocuit cu studiul 
ştiinţific al fenomenului românesc în toată complexitatea sa, prin 
sociologia monografică fundată, la rândul ei, pe o viziune filosofică 
coerentă. Mai precis, prin această substituție de metodă şi, fireşte, de 
instrumentar de cercetare (speculaţiile abstracte sunt abandonate în 
favoarea cercetărilor de teren, care urmau să verifice ipoteze de 
cercetare), s-au înlocuit conceptele generice ale analizei poporului 
român — specifice programului de cercetare „psihologia popoarelor”, 
cu concepte tipologice, specifice abordărilor sociologice. De regulă, 
atunci când se discută fenomene extrem de complexe, în care sunt 
implicate conştiinţa de sine a marilor colectivităţi, popoare şi naţiuni, 
trecerea de la conceptele generice la cele tipologice aduce un spor de 
analiticitate şi cunoaştere. Investigaţiile identitare, prin folosirea excesivă 
a paradigmei „psihologia popoarelor”, identificau partea cu întregul, 
concepeau popoarele ca totalităţi omogene şi „substanţializau” realitatea 
fluidă a comportamentelor individuale în însuşiri generice neîmpărtăşite 
de toți indivizii, întrucât se vedeau incluşi arbitrar în anumite determinații 
psihologice cu care nu se identificau şi pe care nu le recunoșteau ca 
fiindu-le definitorii: „... nu există trăsătură a unui popor care să se 
regăsească în fiecare din indivizii care îl compun. Desigur, există 
comunitate de limbă, moravuri, obiceiuri, origine. Dar, totodată, înăuntru 
acestora sunt posibile diferenţe atât de mari, încât oamenii ce vorbesc 
aceeaşi limbă pot rămâne străini unii de alţii, de parcă nu ar aparţine 
aceluiaşi popor... Mentalitatea de a-i judeca pe oameni, de a-i judeca şi 
caracteriza în colectiv este deosebit de răspândită. Astfel, caracterizările 
germanilor, ale ruşilor sau ale englezilor nu vizează niciodată concepte 
generice (Gasttungsbegriffe) cărora le-ar putea fi subsumaţi indivizii, ci 
concepte tipologice (Typenbegriffe) cărora indivizii le corespund, mai 
mult sau mai puţin. Confundarea conceptelor generice cu cele tipologice 
reprezintă indiciul considerării oamenilor prin colectivitatea căreia îi 
aparţin... Un popor ca întreg nu există. Toate delimitările pe care le 
facem pentru a-l defini sunt depăşite de către realitate. Limba, cetăţenia, 
cultura, destinele comune nu coincid, ci se intersectează. Poporul şi statul 
nu coincid, nici limba şi destinele comune şi cultura.”30! 





301 Karl Jaspers, Conştiinţa culpei, în vol. Texte filosofice, Traducerea din 
limba germană şi note de George Purdea, Bucureşti, Editura Politică, 1986, pp. 45-46. 

Influența Şcolii monografice a lui Dimitrie Gusti a fost decisivă 
în stabilirea agendei româneşti de cercetare aparținând „tinerei 
generații”, care era, cum se ştie, formată în acelaşi timp la mari 
universităţi europene, inclusiv în SUA (cazul lui Petru Comarnescu, 
Eugeniu Speranţia ori Nicolae Mărgineanu), prin faptul că aducea în 
prim-plan — prin redescoperirea satului românesc ca realitate 
transistorică, vie, „naturală”, ce a supravieţuit prin vitalitatea sa 
expansiunii culturii Vest-europene — ideea de „originar”, de „primordial” 
în analizele identitare româneşti. Se părea că, în sfârşit, conştiinţa de 
sine românească şi-a identificat arheul, principiul explicativ, unitatea 
de sens prin intermediul căreia individualitatea culturii române şi 
„omul românesc” pot fi puse într-o relație semnificativă cu valorile 
cardinale, universale, cu umanitatea generică, realizate şi contextualizate 
prin intermediul ei.” 

Cotitura săvârşită de cercetările monografice asupra fenomenelor 
de autopercepţie românească a fost deopotrivă ştiinţifică şi filosofică. 
Fundamentele filosofice ale cercetărilor sociologice au fost aşezate de 
Dimitrie Gusti însuşi şi rafinate şi desăvârşite de Mircea Vulcănescu. 

Astfel, urmând sugestiile lui M Vulcănescu, filosoful Şcolii 
sociologice de la Bucureşti, de la bun început trebuie spus că D. Gusti 
gândeşte filosofic statutul şi misiunea sociologiei, pe care însă o 
practică ştiinţific. Ca sociolog, Gusti este un cercetător cu o viziune 





302 Redescoperirea satului românesc a însemnat reevaluarea tradiţiei culturii 
savante româneşti. Sunt aduşi în prim-plan acei intelectuali români din secolul al 
XIX-lea care au intuit că satul românesc este izvorul renaşterii culturii româneşti, în 
frunte cu Eminescu. În fapt, tânăra generaţie credea că duce mai departe proiectul 
acestor intelectuali de forjare a conştiinţei de sine româneşti, aşa cum a încercat, de 
pildă, Eminescu însuşi. lată ce spunea Eminescu: „Momentul întâi poporul învață a 
cugeta, momentul al doilea cugetă asupra lui însuşi — al treilea cugetă asupra lumii 
întregi şi pentru lumea întreagă. Cel dintâi e receptiv, cel de-al doilea emancipă 
individualitatea naţională de sub sarcina recepțiunii, făcând-o a cugeta asupra ei 
însăşi, al treilea în fine e floarea de aur ce luceşte lumii întregi (ms. 2257, f. 62 v), 
apud Mihai Ciurdariu, Pentru o ediție critică a textelor filosofice eminesciene, în vol. 
Avataruri ale manuscriselor eminesciene, Cuvânt înainte de Eugen Simion, Culegere 
alcătuită de Anca Silvia Bogdan şi Marin Diaconu, Bucureşti, Fundaţia Naţională 
pentru Ştiinţă şi Artă, 2009, p. 60. 

integratoare", preocupat de a rezolva marea dilemă a sociologiei 
europene, explicativ vs. comprehensiv: lumea socială trebuie explicată 
după modelul ştiinţelor naturii, prin raporturi cantitative şi sisteme de 
legi, sau ca reţele de sensuri şi practici de viaţă, „fenomenologic”? În 
alte cuvinte, sociologia trebuie să analizeze lumea socială „din afară”, 
prin explicaţie, sau „dinăuntru”, prin înțelegere??? 

Gusti propune prin conceptul voinței — „voinţa este germenul a 
tot ceea ce e social, atât în elementele sale de simtire, cât şi în cele de 
reprezentare” — termenul mediu al celor două opţiuni, o teorie unitară 
din care derivă apoi o metodologie unitară: „Ideea metodologică care 
a stat la baza expunerii din această lucrare“ se poate rezuma într-o 
frază: ştiinţele sociale, sociologia, politica şi etica aparțin din punctul 
de vedere al cunoaşterii teoretice şi al metodologiei unui tot unitar, 
închegat, care se întemeiază pe sine însuşi şi se vrea construit de sine 
însuşi... Contradicţiile dintre ştiinţe, contradicții artificiale create prin 
considerarea arbitrară ca fiind în opoziţie unul față de altul a unor 
concepte la modă, şi-a găsit acum rezolvarea. Deoarece, aceste 
sloganuri la modă, ca: formă-materie, critic-genetic, inducţie-deducţie, 
explicativ-normativ (a fi — a trebui să fie, teorie-practică), cauzalitate- 
teleologie (scop-mijloc), analiză-sinteză (întreg-parte, general-particular, 
unitate-pluralitate, abstract-concret) nu constituie contradicții şi de 
aceea nu se pot utiliza ca atare decât în mod necondiţionat; ele nu au 
fost folosite decât atunci când a fost necesar pentru o unitate a 
cunoaşterii... Fiecare experiență în problema socială are o parte 
statică şi o parte dinamică. Voința socială în stare statică este obiectul 





303 . Ă Ă Ă i 
„Profesorul D. Gusti nu este autorul unor sisteme disparate de sociologie, 


etică şi politică, ci al unui singur sistem despre întreaga realitate socială (s.n.), sistem 
unitar în care cele trei științe corespund unor perspective necesare pentru lămurirea 
completă a obiectului lor comun”; Traian Herseni, D. Gusti, un sistem de sociologie, 
etică, politică; în „Arhiva pentru ştiinţa şi reforma socială”, nr. 3—4, 1932, p. 210. 

304 Pentru un inventar al discuțiilor actuale asupra raportului dintre explicație şi 
înțelegere a se vedea: Martin Hollis, Introducere în filosofia ştiinţelor sociale, 
Bucureşti, Editura Trei, 2001, în mod special Capitolul 12, Concluzie: Două 
discursuri, pp. 234-245. 

305 Este vorba despre Științele sociale, sociologia, politica şi etica în 
interdependenţa lor unitară, în Dimitrie Gusti, Opere, vol. II, ediție îngrijită de 
Ovidiu Bădina şi Octavian Neamţu, Editura Academiei, 1969. 

unei cercetări strict cauzale, obiectul ştiinţelor sociale şi al 
sociologiei, iar în stare dinamică, obiectul aprecierii şi normării 
teleologice, obiectul politici şi eticii (cauzalitate: motivul devine 
cauză, consecinţă, efect, teleologie: consecința devine scop, motivul 
mijloc). Ştiinţele sociale şi sociologia trebuie să găsească valori de 
cunoaştere, politica şi etica trebuie să proclame judecăţi de valoare şi 
să dea legile întemeiate pe acestea." 

Gândirea lui D. Gusti este rod al formaţiei lui filosofice, 
orientată sintetic. Marile dihotomii tradiţionale ale sociologiei sunt 
topite într-o viziune unitară ce a luat forma sociologiei națiunii şi, ceea 
ce este demn de reținut, într-o perioadă în care teoreticienii națiunii şi 
naţionalismului veneau din domeniul istoriei: „Gusti a tipărit un studiu 
sociologic asupra naţiunii în 1919, fiind primul sociolog care şi-a 
asumat explicit problematica; după cum relevă volumele de istoria 
domeniului consacrate astăzi, toți pionierii cercetării naţiunii şi 
naționalismului interbelici au venit dinspre istorie... sociologii 
asumându-și chestiunea mai târziu, câteva decenii după sfârşitul celui 
de-al doilea război mondial... 

Sociologia naţiunii este, aşadar, arche-ul din care putem deduce 
atât structura internă a sistemului sociologic gustian, cât şi dimensiunile 
(fundamentele) sale filosofice: „Viaţa socială a omenirii civilizate se 
înfăptuieşte în cuprinsul naţiunilor. Națiunea este realitatea centrală, 
care însumează toate aspiraţiile fireşti ale indivizilor şi de la care 
pornesc, nu spre o nouă ființă, ci spre un nou plan de relaţii, toate 
manifestările internaționale. Națiunea este singura unitate socială care 
îşi ajunge sieşi, în înțelesul că nu cere pentru deplina ei realizare o 
unitate socială mai cuprinzătoare, fiind în stare să-şi creeze o lume 
proprie de valori, să-şi stabilească un scop în sine şi să-şi afle 
mijloacele de înfăptuire, adică forța de organizare şi propăşire în 
propria ei alcătuire. Nici o altă unitate socială nu ocupă un loc 
asemănător în domeniul vieţii sociale... Națiunea merită însă complet 
denumirea de unitate socială, pentru că ea nu depinde de o unitate mai 





3% Ibidem, pp.12-13. 

307 Dan Dungaciu, Sociologia şi ştiinţa naţiunii: Dimitrie Gusti un precursor 
ignorat şi moştenirea lui, în vol. Națiunea şi provocările (postimodernităţii, 
Bucureşti, Editura Tritonic, 2002, p. 192. 

mare... Statul nu este astăzi decât o formă de manifestare a naţiunii, 
deci o unitate subordonată funcțional acesteia... internaţionalismul 
adevărat nu desființează națiunile, ci le priveşte doar în raporturile 
dintre ele. Pe calea aceasta dobândim şi conceptul just despre 
umanitate. Căci națiunile laolaltă în eforturile noastre comune pe căile 
civilizației dau naştere umanităţii, nu în sensul antinaţionalist, al 
umaniştilor fără patrie, ci în sensul naţionalist, ca realitate care reflectă 
fiinţa națiunilor şi energia creatoare a lor. Dincolo de naţiuni nu se 
iveşte umanitatea ca o lume de sine stătătoare, ci umanitatea ca 
totalitate a naţiunilor, ca armonie a ființelor naționale originale, 
specifice. Națiunea însumează aşadar în ființa ei toate eforturile 
creatoare ale indivizilor şi formează singura realitate care compune 
umanitatea adevărată.” 3% 

În ordine sociologică, „două sunt ipostazele sub care poate fi 
radiografiată teoria «sociologiei națiunii» la D. Gusti, în acord perfect 
cu întregul ansamblu arhitectonic al operei profesorului: pe de-o parte, 
aspectul teoretic — sociologia cogitans a naţiunii — pe de alta, aspectul 
practic, aplicat — sociologia militans a naţiunii. Cea dintâi secțiune 
cuprinde aspecte precum definiţia naţiunii, perspectiva de sociologie 
istorică asupra chestiunii, disputarea altor teorii etc., cea de-a doua, în 
special concepţia sa despre cercetarea concretă a naţiunii — strategie şi 
metodă — şi problematica statului cultural”*%. 

În ordine filosofică, sociologia naţiunii este fundată pe ideea de 
umanitate. Spre deosebire de teoriile europene asupra naţiunii aflate la 
acea vreme în circulaţie", D. Gusti propune o viziune ontologică 
asupra societății”, prin asimilarea naţiunii cu umanitatea, şi un 





308 Dimitrie Gusti, Ştiinţa națiunii, în Enciclopedia României, vol. I, Statul, p. 17. 

30 Ibidem, p. 193. 

310 Pentru o prezentare a teoriilor concurente asupra naţiunii, a se vedea: Ion 
Zamfirescu, Concepţia sociologică a lui D. Gusti, în raport cu ştiinţa naţiunii. Ştiinţa 
națiunii. Monografia sociologică. Perspective, în vol. Spiritualități româneşti, Ediţie 
îngrijită de Marin Diaconu, Bucureşti, Editura Vivaldi, 2001, pp. 458-468. 

511 Gusti distinge în mod sistematic „regiunile” ontologice ale lumii: „Natura şi 
societatea sunt două mari fețe ale realității, care formează două mari cuprinsuri ale 
experienței. Cu partea fizică a realităţii se ocupă ştiinţele matematice şi aşa-zisele 
ştiinţe ale naturii, cu partea socială a realităţii se ocupă ştiinţele aşa-zise ale spiritului 
sau sociale. Filosofia ştiinţelor matematice şi ale naturii formează filosofia teoretică; 

filosofia ştiinţelor sociale formează filosofia practică”; apud. Traian Herseni, op. cit., p. 38. 

proiect de filosofie practică, fundat pe ideea voinţei sociale, causa 
movens a existenţei naţiunii şi umanităţii” ?. 

Națiunea este concepută, aşadar, în cadrele inteligibilităţii 
principiului filosofic. Ea are plinătatea Fiinţei. Afirmarea ei este 
condiție primă de inteligibilitate, chiar precondiție a dobândirii 
sensului în toate actele noastre de simţire, vorbire şi cunoaştere. 
Națiunea este înțeleasă de Gusti, filosofic vorbind, ca Unu, universalul 
suficient sieşi, temeiul din care derivăm tot ce există fără ca acesta să 
derive din altceva. Sugestia lui Vulcănescu privitoare la originile 
aristotelice ale gândirii lui Gusti pot fi duse mai departe. Gusti 
gândeşte națiunea într-o schemă ontologică artistotelică: națiunea se 
află în identitate cu ea însăşi, ea este unitatea care nu poate fi cuprinsă 
de o altă unitate. Națiunea este suprema unitate, temeiul şi condiția 
celorlalte unităţi sociale — familia, satele, oraşele, biserica, şcoala etc., 
în sens logic şi ontologic. 

Logic, națiunea se află într-o relaţie de omologie cu proprietatea 
lumii sociale de a fi Unu, sau, ceea ce este același lucru, cu umanitatea 
omului ca Unu. Ea este unică şi identică cu sine în toate manifestările, 
prin urmare, când noi gândim, şi lumea gândeşte prin noi. „Identicul 
în sine, spune Aristotel, se întrebuinţează în atâtea sensuri câte are şi 
Unul în sine. Căci identic în sine se zice despre lucrurile a căror 
materie este una, fie ca specie, fie ca număr, cât şi despre acelea a 
căror substanţa este una. De aici este limpede că identitatea este un fel 
de unitate, o unitate de existență a unei pluralități sau aceea care 
rezultă din considerarea mai multor lucruri ca unul...” 

Ontologic, națiunea este gândită în calitate de principiu al lumii 
sociale, astfel încât ea întemeiază în ordine explicativă multiplicitatea 
(varietatea şi pluralitatea) lucrurilor. Faptele sociale nu au un 
comportament haotic, ci constituie, prin felul lor de a fi, reţele 
ordonate şi armonice. Sunt fapte cu sens extrase din unitatea 
primordială de sens: umanitatea. Unitatea, ordinea şi armonia faptelor 





312 Națiunea este o creație sintetică voluntară, o unitate socială care reprezintă 


un sistem voluntar, cu o motivare cosmică, biologică şi psiho-istorică, cu voința socială 
drept causa movens a procesului de naţionalizare şi cu manifestările creatoare, pe 
tărâmul sufletesc, economic, juridic şi politic, ale vieţii naţionale, care formează cultura 
naţională”, D. Gusti, Sociologia națiunii şi a războiului, Bucureşti, Editura Floare 
Albastră, 1995, p. 33. 

3B Aristotel, Metafizica, V, 9, fr. 1017 b —1018 a. 

sociale devin inteligibile prin raportare la principiul lor explicativ, prin 
originea lor comună, dar şi prin natura comună. Ele sunt fapte 
integrate naţiunii, umanităţii. Națiunea determină natura (physis) 
faptelor sociale, prin determinarea elementului comun, unic, Unu 
multiplicităţii faptelor, cadrelor şi manifestărilor, în limbaj sociologic, 
care intră în alcătuirea ei, element ce conferă coerenţă modul lor de fi 
în lume. Lumea socială este o ordine şi o unitate. Indiferent de varietatea 
lor, faptele sociale au în alcătuirea lor intimă Unu, umanitatea. Toate sunt 
forme de manifestare ale acesteia. Națiunea, în înțeles ontologic, poate 
explica atât unitatea lumii sociale, cât şi diversitatea ei. 

Universalul este Unu ca principiu al lumii sociale — nu pot exista 
două sau mai multe principii — şi, deopotrivă, universalul este Unu, ca 
principiu al cunoaşterii. Ca şi Aristotel, Gusti gândeşte că obiectul 
oricărei ştiinţe este universalul — ştiinţa studiază universalul din 
fenomene; individualul ori particularul sunt inexprimabile prin ele 
însele. Aşadar, şi într-un caz, şi în altul, universalul trebuie gândit ca 
Unu. Faptul acesta se constituie într-o precondiţie a gândirii înseși, care 
nu poate înainta în cunoaştere în absenţa supoziţiilor ontologice legate 
de ideea de principiu al lumii sociale, ca Unu, ca ceva identic cu sine în 
toate manifestările. Pe de altă parte, şi admiterea principiului ca Unu, în 
ordinea cunoaşterii, se instituie tot ca o precondiţie a gândirii, în sensul 
în care cunoaşterea este ori universală, ori nu este deloc. Pe această 
bază, şi alteritatea devine inteligibilă. În ordinea unității, alteritatea nu 
poate fi decât umanitate. În ordinea diversităţii, alteritatea se explică 
prin cadre şi manifestări determinabile sociologic, adică prin moduri de 
a fi ale naţiuni, ale umanității. 

Aplicarea acestui model aristotelic de analiză, în ordinea lui 
formal ontologică, la conceptul ştiinţei naţiunii, pare a fi artificială în 
condiţiile în care Gusti nu face niciodată astfel de trimiteri explicite. 
Fără îndoială, Gusti a fost, pentru a folosi o metaforă, contemporan cu 
secolul lui, un intelectual care făcea parte din rândurile elitei ştiinţifice 
şi filosofice europene. Or, a spune că sursele gândirii clasice l-au 
inspirat în creaţia sa ştiinţifică înseamnă a nu ţine cont de originile reale 
ale gândirii sale şi de modul în care Gusti s-a perceput pe el însuşi.""* 





314 Nu aparțin nici unei şcoale filosofice, sunt pentru o filosofie ştiinţifică, 


pentru o filosofie critică-realistă, adică pentru o filosofie sintetică-critică a realităţii 
analizate de ştiinţele particulare”; apud. Traian Herseni, op. cit., p. 38. 

Pe de altă parte, este tot atât de adevărat că teoria sociologică a 
lui Gusti, ca orice teorie socială majoră, poate fi explicitată, 
raționalizată şi reordonată din multiple perspective filosofice. Acest 
fapt reprezintă un simptom sigur al forței explicative a unei teorii 
sociale, care poate comunica adevăruri în funcţie de datele prealabile 
ale interpretului sau, cum se spune astăzi, de orizontul de aşteptare al 
hermeneutului. Pentru o minte neantrenată epistemologic şi filosofic, 
interpretările de acest gen ar putea fi văzute ca exagerări sau exerciții 
gratuite, fără relevanță explicativă. În realitate, astfel de teorii cu o 
mare putere de unificare a faptelor eterogene şi cu forță explicativă şi 
hermeneutică fertilă, rezistente în timp şi „confirmate” continuu prin 
„proba faptelor”, pot primi justificări filosofice surprinzătoare. 

Ilustrativă în acest sens este interpretarea de pe poziţiile unei 
fenomenologii cultuale, interpretare pe care Mircea Vulcănescu o 
propune — în „Arhiva pentru ştiinţa şi reforma socială” (1933) — 
cercetărilor monografice şi sistemului sociologic gustian, văzute 
împreună din perspectiva unei ontologii regionale. Replica a venit 
imediat, probă a modului de receptare în epocă a sociologiei şi a 
metodei monografice ale lui D. Gusti, prin Constantin Georgiade, 
doctor în psihologie la Paris, autor de importante cărți în domeniu: „Ni 
se par surprinzătoare... părerile unora dintre colaboratori, intelectuali 
distinşi de altfel, care consideră sistemul şi cercetările derivate de el 
[Gusti, n.n.] drept: o ontologie regională a existenţei sociale, în sensul 
apropierii de Husserl şi Aristotel sau de metafizica vitalistă a 
devenirii. Ce legătură directă are, de exemplu, vatra satului Cornova 
sau mentalitatea mistică  cvasiafricană a țăranilor noştri cu 
fenomenologia lui Husserl sau cu aristotelismul. Avem impresia că 
aceşti cercetători disociază unitatea sistemului profesorului lor, 
atribuindu-i o contrazicere între teorie şi aplicaţie, care de fapt nu 
există la origine. Speculaţia filosofică pe care aceşti discipoli o 
încearcă... specularea şi exagerarea unor slabe virtualități ale 
sistemului... ni se par artificiale, slab justificate şi absolut inutile în 
stadiul actual de dezvoltare al ştiinţelor sociale şi îndeosebi al 
ştiinţelor sociale româneşti.” Răspunsul lui M. Vulcănescu la 
obiecțiile lui C. Georgiade sunt memorabile şi pot fi însuşite, în 





I Apud. Marin Diaconu, Note şi comentarii, în vol. Mircea Vulcănescu, 
Prolegomene sociologice la satul românesc, ed. cit., p. 350. 

ordinea valabilităţii, şi astăzi: „Ce raport are acest punct de vedere cu 
vatra satului Cornova? Unul esenţial. Dacă n-ar exista convingerea, 
derivată din sistem, că orice formă de viaţă actuală e determinată, 
printre altele, şi de formele de viață anterioare, nimeni nu s-ar ocupa 
de Cornova. Fenomenologia e deci însuşi motivul care justifică 
cercetarea... E de găsit esența unor manifestări şi semnificaţia veche a 
unor împrejurări pe care astăzi şi-au pierdut-o sau şi-au schimbat-o. Prin 
ce procedeu se descoperă această semnificație? Prin punerea faptului în 
funcţiune de totalitatea condiţiilor de viață în care a apărut... lată un 
exemplu: un descântec. După ce reproduce o serie de imprecaţii magice, 
sfârşeşte cu formula: Descântecul meu, Leacul lui Dumenezeu... Care e 
natura acestui fapt? Vădeşte el o mentalitate magică, sau o mentalitate 
religioasă?... Numai pătrunzând înţelesul... trăind direct în actualitatea 
faptului, poţi deosebi ce este supravieţuire... Ea impune o identificare 
simpatetică cu obiectul cercetat, o contopire sufletească cu el, o trăire în 
însăşi condiţiile lui... sistemul profesorului Gusti nu e numai o şcoală 
de reflecţie severă de contact cu realitatea. Ci şi o școală tot atât de 
severă de gândire, de reflecţie asupra acestei realități.” 

Într-adevăr, teoria sociologică a lui D. Gusti este susceptibilă 
de fi „citită” şi din unghiul fenomenologiei culturale. Este posibilă 
chiar şi o lectură din perspectiva filosofiei pragmatice. Căci ce 
propune în esenţă Gusti, dacă nu o teorie a acţiunii sociale, aşa cum 
a încercat şi pragmatismul european şi american? Cum spuneam, în 
ordine filosofică, D. Gusti propune o viziune ontologică asupra 
societăţii, prin asimilarea naţiunii cu umanitatea şi, totodată, un 
proiect de filosofie practică fundat pe ideea voinţei sociale, 
concepută de Gusti drept causa movens a existenţei naţiunii şi 


-xpi3317 
umanităţii . 


316 A se vedea: Mircea Vulcănescu, Sociologia românească. Răspuns d-lui C. 
Georgiade, op. cit., pp. 167-175. 

317 Din domeniul filosofiei practice fac parte: întâi, realitatea socială care este 
în esenţa ei voință socială; apoi, procesul de cunoaştere cauzală a acestei realități, care 
este un proces analitic-cauzal — obiectul ştiinţelor particulare...”;, D. Gusti, Realitatea, 
ştiinţa şi reforma socială. Câteva indicații asupra metodei, în „Arhiva pentru ştiinţa şi 
reforma socială”, apud. Mircea Vulcănescu, Școala sociologică a lui D. Gusti, ed. cit., 
p. 47. 

Corolarul întregii argumentaţii este exprimat de Gusti însuşi în 
cuvinte care au devenit pentru „tânăra generație” axiomă de 
reconstrucţie culturală: „Cea mai veche cultură din Europa orientală, 
care este cea românească, trebuie să simtă, azi mai mult ca oricând, 
ceea ce îşi datoreşte ei însăşi, şi ceea ce este în stare a da umanității. 
Ea trebuie să aducă culturii universale contribuţia românească, pe care 
omenirea este în drept să o aştepte, turnând sufletul românesc în 
formele eterne şi universale ale creaţiei.”515 

Imaginea şcolii monografice prin personalitatea ştiinţifică de 
mare prestigiu a lui Dimitrie Gusti şi prin Justificările filosofice ale lui 
Mircea Vulcănescu constituia, am putea spune, imaginea „standard” a 
conştiinţei de sine româneşti. La formarea acestei imagini au 
contribuit din interior, ca membri ai echipelor monografice, zeci şi 
sute de tineri studenţi, precum şi o serie de reprezentanţi de vârf ai 
„tinerei generații”. Cu toţii vorbeau despre o „Renaştere românească” 
ce-şi avea izvorul în valorile satului, depozitarul valorilor autentice 
româneşti neluate în seamă, dacă nu chiar negate, de „bătrânii” 
intelectuali de orientare maioresciană. 


kk 


Ideea de „Renaștere românească” şi tema „cele două Românii”, 
atât de dezbătută de „tânăra generaţie”, îşi au rădăcina în tezele ce pot 
fi extrase din cuvintele lui Gusti: cultura română, identificată cu ceea 
ce are ea tradiţional, cu valorile satului, este cea mai veche din Europa 
orientală: prin urmare, cultura română este expresia originarităţii, 
întrucât ea a supraviețuit în istorie prin energii proprii şi forță 
interioară, păstrându-şi identitatea de sine printr-o continuă şi reluată 
acțiune (voinţă) asupra ei înseși; în noile condiţii ale modernităţii, 
sarcina românilor constă în a produce, în consonanţă cu aceste date 
structurale venite prin tradiţie, opere cu semnificaţii universale, 
general umane. 

Ideile lui Gusti privind centralitatea satului în cultura şi 
civilizația românească era o generalitate de nimeni contestată, nici 
măcar de Noica însuşi, care, în singularitatea lui, a tematizat ceea ce 
părea de la sine înțeles: ştiinţa cu fundamente naționale, şi nu 





318 D, Gusti, Discurs cu prilejul aniversării a zece ani de la Unire, apud, Dan 
Dungaciu, op. cit., p. 193. 

filosofice, inclusiv ideea primatului culturii tradiționale asupra culturii 
savante româneşti în mecanismele autoînţelegerii comunitare. 

În paranteză fie spus, cercetătorul filosofiei româneşti interesat 
de contextul gândirii lui Noica ar putea să invoce la fel de bine 
filosofia culturii elaborată de Lucian Blaga, atât de admirată de Noica, 
ori gândirea identitară a lui C. Rădulescu-Motru, cel care foloseşte 
pentru prima dată într-un context filosofic ideea „spiritualității 
româneşti”. Am ales, pe de o parte, exemplul lui Gusti, pentru că el 
este, prin Mircea Vulcănescu, mai apropiat de C. Noica şi de filosofia 
sa identitară. Pe de altă parte, pentru a denunța şi prejudecata 
exegetică — indusă de Noica însuşi la maturitate, în cunoscutele 
cuvinte: „A existat în generaţia noastră un om care ne domina pe toți: 
prin lecturile lui, prin fantezie, prin graţia intelectului, prin conştiinţa 
morală. Se numea Mircea Vulcănescu” — ce acceptă ideea că o 
prietenie de suflet, aşa cum a fost între Vulcănescu şi Noica, se 
fundează, în mod automat, şi pe o similaritate de viziune. În realitate, 
în ciuda prieteniei şi a proiectelor culturale comune, în materie de 
gândire identitară cei doi filosofi împărtăşeau convingeri diferite, dacă 
nu chiar ireconciliabile. 

Revenind, obsesia originarului şi aplicarea consecventă a 
principiului anteriorităţii culturii tradiționale în raport cu formele 
savante ale culturii româneşti de extracţie occidentală au produs 
binomul celor două Românii, în fapt, sinteza pluralelor paradoxuri ale 
modernității româneşti, semnalate deja de tradiția dezbaterii formelor 
fără fond: economie sătească versus economie capitalistă, cultură 
tradițională versus cultură savantă, boierime versus burghezie, sat 
versus oraş, tradiționalism versus progresism, naționalism versus 
cosmopolitism, barbarie versus civilizaţie, răsăritean versus apusean, 
tradiție versus inovaţie, individ versus societate, agrar versus 
industrial etc. 

Fiind vorba despre sinteză, conceptul „două Românii” conţine, 
în intensiunea sa, mai mult decât pluralitatea de paradoxuri semnalate: 
„E o problemă de alegere nu între forme de administraţie, nici chiar 
între forme de societate, ci între două idei despre om (s. n.), între două 
inserţii ale omului în cosmos, între două civilizaţii... Aici, în jurul 


244 


problemei celor două Românii, stă miezul esențial al întrebării despre 
viitorul nostru ca neam... În alegerea dintre stilul organic de existență 
a băştinaşilor acestei ţări şi stilul hibrid de existenţă a plevei oraşelor 
noastre. Tot ce are preţ din viaţa acestui neam e venit de la sat, sau 
măcar trecut prin sat. Nimic trainic nu s-a închegat între aceste hotare 
fără el... Problema rămâne astfel pusă conştiinţei româneşti mai 
departe: două Românii: sate, oraşe. O alegere între ele se impune şi 
azi, pentru că de ea atârnă totul. Dar cum să facem această alegere? În 
ce sens? Cu ce riscuri?” ”? 

Dezbaterile în jurul temei „cele două Românii” au avut drept 
consecință o destructurare şi mai accentuată a vechii conştiinţe de sine 
româneşti ale cărei rădăcini le putem detecta, cum argumentează 
Constantin Schifirneţ, chiar la începuturile actelor de modernizare 
culturală a României. Dacă generaţiile anterioare de intelectuali, 
începând cu reprezentanții Şcolii Ardelene, au construit scenarii 
identitare luând ca termen prim cultura apuseană, în acest caz cultura 
română fiind văzută ca specie subdezvoltată a lumii Vest-europene, 
sarcina ei fiind aceea de a recupera decalajele, „tânăra generaţie” 
inversează datele prime de construcţie, plecând de la principiul 
anteriorităţii culturii tradiționale şi, pe această bază, de la formularea 
unei noi sarcini intelectuale, critica culturii savante româneşti de 
import occidental. 

Se încerca, astfel, recuperarea tradiției-lest”, într-o perspectivă 
unificatoare a culturii savante româneşti ce şi-a produs, sub impactul 
modernizării, propria sa alteritate, cultura tradițională, pe care a 
respins-o ca fiindu-i potrivnică. Se ştie, procesul de modernizare a 
Românei şi a culturii savante proprii acesteia s-a realizat accelerat, 


319 Mircea Vulcănescu, Cele două Românii II, în volumul Opere II, Chipuri 
spirituale. Sociologie, ed. cit., pp. 685-687. Problema celor două Românii a fost 
reluată recent şi de Adrian Dinu Rachieru pe fondul transformărilor survenite în 
primii ani de după Revoluţia din decembrie 1989. A se vedea: Adrian Dinu Rachieru, 
Cele două Românii, Timişoara, Editura Helicon, 1993, în mod special cap. Poporul 
mioritic, pp. 31-50. 

320 Vezi Constantin Aslam, Palimpsestul identităţii româneşti. Reflecţii asupra 
fundamentelor culturale ale filosofiei, op cit., cap. Despre tradiţie — precizări 
conceptuale. Tradiţia palimpsestică — propriul culturii române, pp. 176—180. 

începând din secolul al XVIII-lea, prin importul decisiv al formelor 
instituționale şi culturale ale lumii occidentale, dar şi al tradiției 
acestor forme. Or, tradiţia culturală românească (cultura țărănească, 
dar şi formele ei culte fundate pe valorile ortodoxiei) nu a produs prin 
sine cultura modernă românească, în care să se recunoască şi să se 
legitimeze pe sine, aşa cum s-a întâmplat în Apus. Această tradiţie, de 
facto, extrem de vie şi dominantă în viaţa reală românească este 
percepută, desigur, cu excepţii, la începuturile modernităţii româneşti, 
de jure, ca ceva muzeal, pe cale de dispariție, ca un „apendice” ce 
trebuie extirpat treptat prin ştiinţă, educaţie şi civilizaţie de inspiraţie 
occidentală. 

Începuturile modernităţii româneşti coincide, paradoxal, cu 
naşterea unei tradiţii a respingerii tradiției româneşti şi, pe cale de 
consecință, cu apariţia unei conştiinţe de sine româneşti puse în fața 
armonizării unei dualități produse chiar de ea însăşi. 

România în modernitate a fost permanent în conflict cu sine 
pentru că, în ordine culturală, metaforic vorbind, stătea într-un picior. 
Ea se identifica, la nivelul conştiinţei de sine, cu ceea ce-i era străin, 
cu formele culturii savante de import occidental, şi respingea ceea ce-i 
era specific, lumea satului românesc, cultura tradiţională şi valorile 
imemoriale ataşate ei. Această dualitate exprimată sintetic în binomul 
„barbarie-civilizaţie” ori „Orient-Occident”, cuvintele-cheie ale 
modernității româneşti, contraria regulile elementare ale gândirii 
sănătoase, nevoită să formuleze despre aceeaşi entitate colectivă, 
cultura românească, predicate contradictorii. La nivelul identificărilor 
de sine, în ordine logică, românii era constrânşi, de jure, să aleagă 
între predicate reciproc contradictorii — când, de facto, la nivelul 
sensibilităţii identitare, lumea românească se înfățișa ca unitară. În 
consecință, perioada de început a modernităţii româneşti (ce debutează 
cu reprezentanții Şcolii Ardelene şi se încheie, convenţional vorbind, 
cu sfârşitul Primului Război Mondial), a produs, la nivelul 
identificărilor de sine româneşti, un climat intelectual dominat de 
disonanţe cognitive. Cu cine să se identifice românii? Cu ţărănescul, 
cu valorile atemporale, colective, ale satului românesc, dominante, de 
altfel, de facto, în lumea reală românească, sau cu valorile istorice, 
individuale de civilizaţie, progres tehnologic şi instituţional, propagate 

de cultura savantă, fundată pe forma modernă de conştiinţă 
occidentală, dominante de jure, dar fără extensie în viaţa reală 
românească? Este limpede că afirmarea unui predicat însemna negarea 
celuilalt, fapt care producea, cum arătam, evidente disonanţe cognitive. 

„Tânăra generaţie” a vrut să reaşeze, printr-o reinterpretare a 
tradiției, cultura românească „pe ambele picioare” şi să-i pună pe 
români, la nivelul conştiinţei de sine colective, în acord cu ei înşişi, 
într-o reconciliere cu propria lor cultură. Pe scurt, „tânăra generație” a 
încercat să gândească, într-un tot unitar şi necontradictoriu, ceea ce se 
înfăţişa conştiinţei identitare româneşti moderne ca fiind în 
contradicţie. 

Pe baza principiului anteriorității culturii tradiționale, „tânăra 
generație” a propus o nouă proiecţie identitară, un nou model al 
conştiinţei de sine, pe care-l putem numi convenţional „modelul celor 
două picioare ale culturii”, menit să specifice românitatea în lume prin 
creaţie — tema obsesivă a scrierilor de tinereţe a „şefului” „tinerei 
generaţii”, Mircea Eliade *! —, dar şi o nouă agendă filosofică proprie, 
trasată cum vom remarca, de filosoful „tinerei generaţii”: Constantin 
Noica. 

În datele acestui paradox se fundează programul intelectual- 
filosofic al „tinerei generaţii”, de reconciliere a românilor cu propria 
lor cultură. Programul a generat, cum spuneam, printre altele, şi o 
agendă filosofică proprie, ce fixa anumite priorități de cercetare 


321 „Sensul vieţii şi datoria fiecărui om este creaţia... singura datorie a statului 
este a îngădui şi a ajuta pe orice om să creeze... Naționalismul nu poate face nici el 
excepție, creația şi, deci, eternitatea sunt axele şi premisele sale... Există o sete de 
eternitate în fiecare om, sete pentru neamul şi ţara lui... un salt dincolo de istorie, prin 
care o țară şi un neam intră şi rămân în eternitate. Un salt pe care l-a făcut vechea 
Grecie, Italia, Franţa, Anglia, Germania, Rusia”, Mircea Eliade, România în 
eternitate, în Vol. cit., 2, Bucureşti, Editura Roza Vânturilor, 1990, pp. 127-128; 
„Destinul nostru era exclusiv cultural. Aveam de răspuns la o singură întrebare: 
suntem sau nu suntem capabili de o cultură majoră, sau suntem condamnaţi ca să 
producem ca până la 1916, o cultură de tip provincial traversată meteoric, la 
răstimpuri, de geniuri solitare ca Eminescu, Hajdeu, Iorga? Apariţia lui Vasile Pârvan, 
ale neamului românesc”; Mircea Eliade, Memorii, vol. I, Bucureşti, Editura 
Humanitas, 1991, p. 45. 

specifice comunităţii filosofice româneşti (izvorâte din materialul 
românesc de reflecţie) fiind diferită de agenda canonică europeană 
numai prin aceste priorități. 

Această stare de fapt trebuie înțeleasă, şi nu opusă mecanic 
filosofiei europene, ce-şi avea ritmul propriu de cercetare cu extensie 
internaţională, ce cuprindea inclusiv România. Nici un filosof român 
semnificativ nu a susținut vreodată că filosofia pe care o practică nu e 
europeană şi, cu atât mai mult, nici filosofii „tinerei generaţii”, în 
fond, cei mai culți şi mai „europeni” filosofi ai noştri. 

Revenind, problematica extrem de contradictorie a modernităţii 
româneşti impunea o intervenţie a mijloacelor filosofice de analiză, a 
metafizicii şi ontologiei, a filosofiei culturii şi istoriei, a filosofiei 
cunoaşterii şi epistemologiei, a axiologiei etc., domenii ilustrate în 
România, aşa cum ne indică storia filosofiei româneşti a lui Nicolae 
Bagdasar, la nivel european, chiar cu performanţe şi priorități în 
anumite domenii cum ar fi logica.” 

Dar cum se poate gândi acceptând contradicția? Aici se află 
provocarea filosofică a „materialului românesc” şi „sarcina de a 
limpezi gândirea românească”, în fond, programul filosofic identitar al 
lui C. Noica de conciliere a românilor cu propria lor cultură. Ideea e 
afirmată, în alți termeni, şi de Tudor Vianu: „Cultura română se 
găseşte într-un proces de adaptare la propria sa logică internă. Cultura 
română a început să se cugete pe sine, să se interogheze asupra ei şi a 
țintelor ei. Toţi gânditorii de seamă şi-au pus această problemă." 

În jurul acestei dileme a modernităţii româneşti — „românii, 
popor între două lumii” — va rezona sufletește C. Noica şi, totodată, 
în acest orizont vom regăsi atât angajamentele sale existențiale, cât şi 
rădăcinile filosofiei lui identitare. Opinia comună, astăzi, ce susține 
ideea că impulsul spre filosofare este la Noica doar de natură livrescă, 
survenit prin lecturi şi meditații permanente exercitate asupra unora 





32 A se vedea: Alexandru Surdu, Contribuţii româneşti în domeniul logicii în 
secolul XX, Bucureşti, Editura Fundaţiei România de Mâine, 2001. 

33 Tudor Vianu, Înţelesul integral al activismului. Problema românească, în 
Studii de filosofia culturii, Bucureşti, Editura Eminescu, 1982, p. 120. 

324 Mircea Vulcănescu, Despre spiritul românesc, în vol. Opere I, ed. cit., 
p. 975. 

dintre clasicii gândirii greceşti şi germane, este acum greu de acceptat. 
Rădăcinile gândirii ontologice noiciene, trebuie spus clar, sunt de 
natură existenţială, şi ele sunt produse de asumarea condiției de 
român, o condiţie umană sfâşiată de existenţa a două lumi interioare, a 
„două idei de om” ce se exclud reciproc şi care-şi împart dihotomic 
întregul culturii române: prima, ideea fundată pe anistoric şi etern, pe 
cultura tradițională românească, pe oralitate şi folclor, pe valorile 
Răsăritului legate de tradiţia greacă, de slavonism, pe valorile 
ortodoxe de contemplare interioară etc.; cealaltă, ideea fundată pe 
istorie şi progres, pe tradiţia latină a culturii europene, a ştiinţei, a 
libertăţii şi drepturilor individuale, pe acţiune şi faptă protestantă etc., 
modelul exclusiv de inspiraţie al culturii savante româneşti. Cum se 
pot armoniza cele două lumii, cele „două idei de om”? 

Surprinzător, poate, pentru aşteptările noastre de azi, care-şi au 
izvorul într-o anumită imagine a lui Noica, pe care l-am putea numi un 
„un Noica al contrastelor”, văzut ca un om ce a venerat cultura 
tradițională românească şi a încercat să-i prelungească valorile în 
propria sa filosofie — opinie susţinută, dar valorizată diferit, atât de 
admiratorii, cât şi de criticii interesaţi ai lui Noica —, ei bine, în 
contrast cu această imagine, Noica a supus unei analize critice 
fundamentele filosofice ale ideii monografice şi consecinţa firească a 
acesteia, anume ideea că „Renaşterea românească” îşi are originea în 
valorile anistorice ale satului, care, prin aplicarea postulatului 
continuității de valoare, ar putea impune spiritualitatea românească în 
lume. 

Răspunsul filosofic pe care-l dă Noica va fi în răspăr cu 
imaginea „standard” propusă de Gusti şi justificată filosofic de Mircea 
Vulcănescu, atât în ce priveşte abordarea „aristotelică” a satului 
românesc, cât şi în ce priveşte principiul anteriorităţii culturii 
tradiționale. În ordine epistemologică, „aristotelismul” este respins în 
măsura în care Noica consideră că mersul gândirii de la „a şti” la „a 
fi” este cel corect, în vreme ce primatul anteriorității culturii 
tradiționale în raport cu cultura savantă trebuie substituit, în analizele 
reflexive de autocunoaştere comunitară, cu principiul anteriorității 
culturii europene, în calitatea de conştiinţă de sine românească. 

În gândirea identitară de tinereţe, Noica este consecvent cu 
supoziţiile sale, ce fundează ontologic demersul său de filosofie a 

culturii. Orice analiză filosofică a culturii trebuie să plece de la 
modelul european de cultură, de la valorile autonome ca structuri 
generative, respectiv de la conştiinţa de sine, care este un elaborat în 
exclusivitate european. Cu alte cuvinte, conştiinţa de sine românească 
este, în fapt, europeană. Există o identitate între cele două conştiinţe în 
măsura în care trezirea la sine este un act de universalitate, 
caracteristica de bază a culturii europene. Înţelegem de aici că, în 
acelaşi timp, conştiinţa de sine este solidară cu alteritatea sa. A fi 
alteritate depinde aici de poziţia temporară pe care o ocupă analizele. 
Noica descrie, în fond, datele propriei sale conştiinţe de sine, care este 
simultan europeană şi românească. Această descriere se realizează 
prin restructurarea celui mai discutat concept în interbelic: 
„spiritualitatea românească”. 


3. Spiritualitate — sensuri filosofice 


Preocupările filosofice ale lui Noica din tinereţe sunt, cum 
arătam, orientate enciclopedic. În ciuda acestui fapt, toate scrierile sale 
pot fi aliniate şi deduse sistematic dintr-un principiu unitar de 
construcție: spiritul. 

Acesta este Unul multiplul gândirii lui Noica şi poate fi luat ca 
termenul prim apt să introducă unitate în diversitatea creaţiei 
intelectuale din perioada scrierilor sale timpurii. Nu am greşi dacă am 
considera că Noica poate fi văzut ca un filosof al spiritului, ceea ce ne 
permite să-l plasăm în marea familie europeană a acestei orientări (cu 
rădăcini în filosofia idealismului german ce se împlineşte în Hegel) şi, 
deopotrivă, să-i recunoaştem unicitatea gândirii în ansamblul filosofiei 
româneşti. 

„Axioma” de construcţie filosofică a lui Noica poate fi rezumată 
simplu: odată cu naşterea spiritului ca principiu de însufleţire a 
gândirii, a luat naştere o nouă lume, ruptă de lumea experienţei 
cotidiene. Este Jumea spiritului, o lume de sensuri proprii numai lui, 
cu origine în activitatea spiritului însuşi, ca structură autogenerativă de 
factură individuală şi istorică. Logica internă a lumii spiritului este 
opusă logicii interne a lumii experienţei cotidiene. Aceste lumi, având 
principii de organizare diferite, se află permanent în conflict. În vreme 

ce lumea experienţei cotidiene consideră că lucrurile sunt de la sine 
înţelese, lumea spiritului se fundează pe o creaţie neostoită de sensuri 
de cunoaştere şi de valori morale ce produc echilibrul existențial cerut 
de conştiinţa oricărui om care vrea să ştie pentru ce trăieşte şi de ce 
moare. 

Prin urmare, unitatea şi unicitatea gândirii lui Noica din tinereţe 
îşi au rădăcina în „spirit” şi în ipostazele lui, individuală şi individual- 
colectivă, de apariție în lume. Simplu spus, tematizarea spiritului ca 
Unu multiplu este marca filosofiei de tinereţe a lui Noica. Orice 
abordare a modului în care Noica a gândit şi tematizat conştiinţa de 
sine românească trebuie să aibă în vedere binomul Unu multiplu al 
spiritului în configuraţia lui românească. 

Orientarea filosofiei lui Noica către o gândire fenomenologică 
centrată în spirit este, desigur, determinată de formula personalității 
sale filosofice, respectiv de o serie de opțiuni asupra cărora exegetul 
poate face doar ipoteze. Pe de altă parte, Noica a ales „spiritul” ca 
temă a gândirii şi pentru că, într-un fel sau altul, dezbaterile din 
perioada noastră interbelică l-au stimulat în această alegere. Perioada 
era saturată (chiar sufocată) de multiplele contexte, reciproc 
contradictorii, de apariție a „spiritului”, încât am putea spune că 
termenii: „spirit”, „spiritualitate”, „spiritualitate românească” decupează 
identitar, prin raportare la întreaga gândire românească, filosofia 
interbelică în integralitatea ei. Toate orientările filosofice se raportau 
la „spirit” şi „spiritualitate”, cu convingerea că în cuprinsul înţelesurilor 
acestora îşi pot mobiliza mai bine propriul potenţial vizionar şi 
argumentativ. Recunoaşterea acestui fapt şi asumarea lui ca o 
precondiţie a înțelegerii şi interpretării gândirii timpurii a lui Noica se 
impune cu toată forța dacă avem în vedere că „tânăra generaţie” se 
autodefinea şi-şi decupa identitatea concurenţial față de generaţiile 
anterioare, cu ajutorul expresiei: „noua spiritualitate”. Această marcă 
identitară, „noua spiritualitate”, a generației cu care Noica s-a 
identificat şi la a cărei solidaritate interpersonală a contribuit el însuşi, 
l-a determinat, e de presupus, pe tânărul gânditor în alegerile sale 
filosofice identitare. 

Conceptul-cheie al gândirii identitare din tinerețea lui Noica este 
„Spiritualitate românească’. Noica nu-l defineşte explicit, ci 
contextual, cu convingerea că operația ar fi redundantă din moment ce 

„noua spiritualitate” era unul dintre conceptele prin care „tânăra 
generație” se autodefinea prin raportare la celelalte generaţii intelectuale 
româneşti. În optica lui Mircea Vulcănescu, „spiritualitatea” era una 
dintre cele patru caracteristici, alături de „setea de experiență”, 
„autenticitatea”, „tensiunea dramatică” („tragismul”, „criza”) care 
defineau „tânăra generaţie”: „Al treilea caracter e spiritualitatea, 
voința de a te depăşi, nevoia de absolut, pe care tânărul autentic o 
găseşte în sufletul său, cerința de veşnicie.”"* 

La nivel de precizări terminologice şi conceptuale, este demn de 
reținut faptul că termenii compuşi: „spiritualitatea românească”, 
„suflet românesc” şi „om românesc”, în perioada interbelică, sunt la 
nivel de înţeles asimilabili şi interşanjabili, diferenţele fiind, de cele 
mai multe ori, doar nominale. Apoi, că „spiritualitate românească” 
desemna numele originarității şi originalității culturii române, o 
configuraţie specifică de valori unită în jurul „sufletului românesc” şi 
al „omului românesc”. 

În rezumat, „spiritualitatea românească” este sinonim perfect cu 
expresia „cultură românească”, ca sinteză valorică cuprinsă în 
universul de fapte ale limbii române. Lumea interbelică a preferat 
termenul „spiritualitatea românească”, şi nu pe cel de „cultură 
românească”, întrucât dezbaterile europene aprinse în jurul binomului 
„cultură vs. civilizaţie”, transpuse pe caz românesc încă din 1904, 
odată cu apariţia lucrării lui C. Rădulescu-Motru, Cultura română şi 
Politicianismul, au produs fluidităţi semantice specifice unui concept 
vag. Noica însuşi şi-a manifestat preferința pentru termenul de 
„Spiritualitate românească”, în condiţiile în care a folosit fără ezitări şi 
sintagma „cultură românească”, pentru potenţialul ei filosofic de 
analiză. Toate fenomenele culturii sunt pentru Noica de natură 
spirituală. Faptele culturale sunt creații ale spiritului şi pot fi înţelese 
filosofic doar dacă ne situăm pe poziţia spiritului însuşi, ca Unu 
multiplu în desfăşurare valorică. Teza aceasta este o constantă a 
gândirii sale chiar de la apariţia lucrării Mathesis..., când argumenta 
în favoarea unificării gândirii cu viaţa în conceptul de spirit. 

Revenind, „tânăra generaţie” se autodefinea, prin urmare, prin 
Mircea Vulcănescu, şi îşi trasa propriile „hotare” prin raportare faţă de 


325 Mircea Vulcănescu, Tânăra generaţie, ed. cit., p. 70. 

celelalte generaţii ale românilor, plecând de la obiectivele culturale de 
prim ordin, derivate toate din centralitatea „sufletului românesc” şi a 
spiritualităţii modelate de acesta. Acestea, obiectivele, erau văzute în 
termeni de destin comun, transindividual, cu conotaţiile religioase 
implicate în termenul de „misiune universală” (datorie, în sens 
creştin): „Cea dintâi misiune a tinerei generaţii este să asigure 
unitatea sufletească a românilor;... A doua misiune a tinerei generații 
este să exprime în forme universale acest suflet românesc... Legând 
roadele unei adaptări inteligente cu firul tradiţiilor noastre, ispitind 
sensul diverselor straturi pe care le-a depus istoria în sufletul şi în 
structura civilizaţiei româneşti, de la vechiul suflet tracic şi până la 
cele din urmă înrâuriri constitutive — această generație va trebui să 
descopere acea configuraţie, de dozaj specific al influențelor şi al 
eficienței lor, care defineşte un suflet propriu;... A treia misiune a 
acestei generaţii este pregătirea pentru ceasurile grele care pot 
veni;... În sfârşit, pentru unii, această generaţie mai are o misiune 
universală. Aceea de a pregăti ivirea omului nou. De a se integra în 
ritmul creaţiei universale omeneşti şi de a contribui la pregătirea 
omului de mâine, către care se îndreaptă nădejdea şi eforturile întregii 
creaţii omenești.” 

Remarcăm imediat că „tânăra generație” şi „spiritualitatea” 
trasează împreună contururile unui cerc hermeneutic în al cărui 
orizont de înţeles trebuie să plasăm şi gândirea de tinereţe a lui Noica, 
filosoful acestei generaţii. Nu este vorba aici doar de date exterioare 
de context ce, în mod aleatoriu, pot fi invocate sau nu fără a afecta 
substanța unei interpretări. Contextul gândirii lui Noica trece, prin 
prelucrări filosofice, în chiar conținutul gândirii sale identitare prin 
faptul că, la acest nivel de interpretare, impulsul către filosofare este 
generat de probleme existențiale, şi nu, în mod exclusiv, de interese 
exegetice desprinse din autonomia filosofiei înseşi. 

Existenţa acestui cerc hermeneutic, „tânăra generație-spiritualitatea”, 
explică interdependenţa dezbaterilor aprinse care au avut loc în 
interbelicul românesc şi la care au participat, cum am arătat în 
capitolul „Orizonturi precomprehensive”, cele trei generații diferite ce 
şi-au intersectat viața în acel timp istoric. Aşa se explică de ce 


326 Ibidem, pp. 712-74. 

dezbaterile în jurul „spiritualităţii” s-au intersectat cu cele legate de 
tematizarea conceptului „tânăra generație” şi, mai departe, de ce 
trebuie să privim cele două concepte în complementaritatea lor 
hermeneutică. 

Fireşte că şi în jurul „spiritualităţii” s-au propus, în ordine filosofică, 
în principal, două modele distincte de înțelegere, corespunzătoare, relativ, 
celor două modele de conştiinţă: modelul raționalist, clasic sau iluminist 
al conştiinţei, şi modelul atitudinal, reflexiv-orientat, specific unora dintre 
reprezentanții şcolii naeionesciene de gândire. La nivelul textelor 
reprezentative, primul model de înţelegere, cel „maiorescian”, este expus 
de Constantin Rădulescu-Motru în lucrarea Românismul. Catehismul unei 
noi spiritualităţi. În aceeaşi cheie maioresciană se înscrie şi volumul lui 
Ion Zamfirescu, Spiritualități româneşti, o teză de doctorat inspirată de 
înţelesul pe care Rădulescu-Motru îl propune conceptului „spiritualitate”. 

Textele semnate de Vulcănescu şi Mircea Eliade, în principal, 
conturează „modelul atitudinal” al spiritualităţii, relativ opus față de 
modelul „maiorescian”, întrucât şi unii, şi alţii încercau să identifice 
spiritualitatea românească în „ceva” care i-ar putea specifica pe 
români în lume. În schimb, cum vom remarca, atitudinea antiesențialistă a 
lui Noica îl va conduce la elaborarea unui concept diferit de 
„Spiritualitate românească”, opus atât maiorescienilor, cât şi viziunii 
celor doi prieteni ai lui, Mircea Vulcănescu şi Mircea Eliade. Cum 
vom remarca, în ciuda faptului că metoda fenomenologică îi uneşte, 
interpretarea diferită a originarului românesc îi desparte. 

Pentru Noica, originarul românesc nu este „ceva” de ordin 
substanţialist, o entitate sustrasă devenirii, „formele eterne” produse 
de cultura tradițională românească, de valorile satului ori de valoarea 
„veşnică” a sacrului, ce au întâietate ontologică şi epistemologică în 
analiza conştiinţei de sine româneşti. Originaritatea trebuie văzută 
plecând de la „ a şti”, şi nu de la „a fi”. Prin urmare, în această 
răsturnare de perspectivă, Noica se desparte atât de Vulcănescu, cât şi 
de Eliade, care, într-un fel sau altul, vedeau faptele de cultură 
româneşti plecând de la continuitate şi nu de la „ruptură”, cum le va 
înțelege Noica. Vom reveni pe larg asupra acestei chestiuni. 

Contextul dezbaterii şi al poziţiilor exprimate în legătură cu 
„spiritualitatea românească” este, fireşte, cu mult mai bogat decât 
schematismul pe care-l aplicăm acum. Vom face abstracţie, din 

motivele exterioare cunoscute, de lucrările lui Nicolae lorga, de 
lucrările expuse de Lucian Blaga în Trilogia culturii, de articolele lui 
Dumitru Stăniloae”, Vasile Băncilă, ori de lucrările lui Nichifor 
Crainic, piese de bază în orice încercare de monografie a temei. 
Punctul de maximum al acestor dezbaterii se situează în deceniul al 
patrulea, în fapt, momentul istoric de maximă tensiune în încercarea 
de definire a specificului românesc în lume."% 


* 


Identificarea „spiritualităţii româneşti” cu întreg fenomenul 
cultural românesc, în ansamblul său de manifestări umaniste, apare 
pregnant în prim-planul publicisticii noastre odată cu revista 
„Gândirea” (1921). Iniţial, termenul „spiritualitate românească” viza 
creația umanistă în limba română, literatură, poezie, teatru. Treptat 
dezbaterile în jurul „spiritualităţii” au luat o turnură teologică, printre 
altele, întrucât prin el se desemnau îndeosebi valorile creştinismului 
ortodox, învestit în funcția etnică de conservare a identităţii 
româneşti. 

Tot în această perioadă, termenul „spiritualitate românească” 
este folosit şi într-un sens filosofic de Marin Ştefănescu, în prima 
lucrare de istorie a filosofiei româneşti, din 1922: „Aşa a fost, deci, 
filosofia românească, o armonie spiritualistă sau un spiritualism 
armonic. "5% 





327 A se vedea: Dumitru Stăniloae, Reflecţii despre spiritualitatea poporului român, 
Bucureşti, Editura Elion, 2004, lucrare ce argumentează ideea spiritului de sinteză 
Occident-—Orient, latinitate—ortodoxie, ce caracterizează spiritualitatea românească. 

328 A se vedea: Gabriel Stănescu, Pentru o definire a specificului românesc, 
Note bibliografice de Marin Diaconu, Bucureşti, Editura Criterion Publishing, 2006, o 
antologie reprezentativă de texte pe tema autodefinirii româneşti semnate de C. 
Rădulescu-Motru, Nicolae Iorga, Mihai Ralea, Vasile Băncilă, Tudor Vianu, Dan 
Botta, Nichifor Crainic, Emil Cioran, lon Petrovici, Mircea Vulcănescu, Siminon 
Mehedinţi, George Călinescu, Ernest Bernea, Ion Zamfirescu, Constantin Noica, 
Lucian Blaga, Ion Buricescu, Mircea Eliade, Anton Dumitriu, Dumitru Stăniloae. 

A se vedea: Mona Mamulea, Dialectica închiderii şi deschiderii în cultura 
română modernă, Bucureşti, Editura Academiei Române, 2007, cap. Ortodoxie şi 
identitate etnică, pp. 233-240, şi cap. De la discursul cultural la discursul politic, pp. 
240-244. 

330 Marin Ştefănescu, Filosofia românească, Studiu introductiv, îngrijire de 
ediție şi note de Constantin Schifirneț, Bucureşti, Editura Historia, 2008, p. 422. 

Memorabilă este, în schimb, încercarea lui C. Rădulescu-Motru 
de a întemeia, după Primul Război Mondial, o „ştiinţă a 
spiritualităţii”, idee urmărită într-o serie de articole adunate în 
volumul Românismul. Catehismul unei noi spiritualități, piesă de bază 
în înţelegerea temei noastre, întrucât autorul propune, concomitent, o 
abordare teoretică (terminologică, conceptuală, respectiv istorică şi 
sistematică), dar şi practică (în termenii lui C. Rădulescu-Motru, 
„program de muncă” şi de „disciplină morală”). Lucrarea continuă 
aceeaşi atitudine critică pe care Rădulescu-Motru o mobiliza în 
Cultura română şi politicianismul (1904), dar de pe o altă platformă 
teoretică şi din unghiul unor noi realități româneşti, survenite după 
Mare Unire. 

Ce însemna pentru C. Rădulescu-Motru întemeierea unei „ştiinţe 
a spiritualităţii” şi ce consecințe urma să extragă din această 
întemeiere? 

Intenţiile şi scopurile întreprinderii intelectuale pe care le 
întrevede Rădulescu-Motru derivă chiar din înțelesul conceptului: 
„Pentru noi, spiritualitatea este complexul de idei şi sentimente, în 
special complexul de interpretări simbolice, prin care societatea unei 
epoci îşi justifică credinţa într-o ordine perfectă şi eternă pe care este 
sortită a o realiza în decursul timpului viaţa pe pământ. Fără credința 
într-o ordine perfectă şi eternă, care să dea înţelesul vieţii pe pământ, 
nu există spiritualitate.” 

Remarcăm ideea că sfera conceptului „spiritualitate” este cu 
mult mai largă decât cunoscutul ei sens religios, ca desemnând relația 
de credință a omului cu Dumnezeu şi cultura spiritual-teologică 
fundată pe această relaţie. În accepţia lui Rădulescu-Motru, 
„spiritualitatea” este văzută la plural, ceea ce permite includerea în 
sfera sa a tuturor formele culturii care, într-un fel sau altul, se 
fundează pe credinţa în perfecţiune. În termenii lui Rădulescu-Motru, 
„toate sistemele mari de gândire în materie de viață socială şi politică 
sunt de fapt spiritualităţi, adică justificări pentru anumite credinţe” °” 


(s.n.). 


331 





Constantin Rădulescu-Motru,  Românismul.  Catehismul unei noi 
spiritualități, Ediţie îngrijită şi note de Gh. Al. Cazan, Bucureşti, Editura Ştiinţifică, 
1992, p. 17. 

332 Ibidem. 

Rădulescu-Motru distinge două tipuri de spiritualităţi, sisteme de 
justificări în istoria modernă a românilor. Primul aparţine secolului al 
XIX-lea şi justifică credința în ordinea juridică a suveranităţii 
naționale, un principiu de drept internațional importat în care românii 
au crezut şi au acționat insuflați de el, izbutind astfel să realizeze 
România Mare. Această spiritualitate este numită de C. Rădulescu- 
Motru „naționalism” şi justifică idealul individualist al modernităţii, 
constituit dintr-o serie de credințe în contractul social, suveranitate 
națională, democraţie. Naționalismul, ca spiritualitate ce justifica 
credinţa în libertatea individului şi organizarea liberalistă a societății — 
„faptul existenţei naţionale era înțeles ca o totalitate sumativă de 
indivizi în cadrul mai larg al omenirii”??? —, este, constată C. 
Rădulescu-Motru, părăsit în Europa postbelică şi, prin urmare, trebuie 
înlocuit cu un alt tip de spiritualitate, un „nou naționalism”, numit de 
filosof „românism”: „Noul naționalism pleacă de la credinţa că fiecare 
națiune formează o istorie de sine stătătoare, avându-și istoria şi 
destinul ei propriu... poporul devenit națiune îşi are destinul său, 
deosebit de al tuturor celorlalte națiuni. Întocmai, cum în mecanica 
nouă, bazată pe legea relativității, fiecare sistem de energie îşi are 
timpul său local, tot astfel fiecare naţiune îşi are istoria sa locală. Cum 
nu există un cadran de ceasornic, acelaşi pentru toate universurile, tot 
aşa nu există o scală de valori, pentru toate naţiunile. Fiecare naţiune 
aduce la lumină ceea ce stă în firea sa ca energie şi valoare.”5** 

Ideea de a te situa pe poziţia ştiinţei şi a ştiinţificității, opusă 
opiniilor arbitrare, neprofesionalizate, ori părerilor interesate în a 
justifica retoric interese individuale şi de grup, axioma conduitei 
intelectuale şi culturale a lui Rădulescu-Motru, este aplicată şi la 
doctrina noii spiritualități, a românismului. Astfel, Rădulescu-Motru 
denunță atât „mitul conştiențialismului cartezian după care conştiinţa 
actuală a individului este unicul izvor al realităţii sufleteşti... pe care 
se fundează viaţa istorică a popoarelor”, cât şi ideea „omului abstract” 
care îşi urmăreşte doar interesele sale individuale, inclusiv doctrina 
mâinii invizibile, specifică liberalismului economic şi politic. La fel 
cum „istoricii de astăzi urmăresc descoperirea unor adevăruri cu mult 





333 Ibidem, p. 42. 
334 Ibidem, p. 43. 

mai presus de interesele actualităţii... având pretenţia să explice 
prezentul din cursul vieţii istorice aşa cum explicau ceilalți oameni de 
ştiinţă toate cazurile individuale din legile generale ale naturii”, 
Rădulescu-Motru îşi propune să cerceteze spiritualitatea românească 
din perspectiva „eternității, şi a nu a actualității”. 

Ce este în esență românismul şi ce credință anume justifică acest 
nou tip de spiritualitate în viziunea lui Rădulescu-Motru? Noua 
spiritualitate justifică „ştiinţific” (filosofic), teoretic şi practic credința 
în destinul, unicitatea şi originaritatea etnicului românesc, fundamente 
ale afirmării naţiunii şi culturii române în lume, credinţe afirmate, de 
pildă, de Eminescu şi Hasdeu. Faptele sufleteşti ale românilor 
creatoare de valori unice trebuie stimulate, susţine Rădulescu-Motru, 
în dauna importului de forme străine, care au pervertit şi au îndreptat 
energia creativă românească pe căi înfundate. Românismul implica un 
ansamblu de acţiuni dirijate: reabilitarea spiritualităţii creştine, a 
ortodoxismului, reabilitarea tradiţiilor şi instituțiilor de baştină în care 
a trăit poporul român, sporirea grijii pentru latura biologică şi etnică a 
populației româneşti, producerea unor noi forme de viaţă spirituală 
care să continue „opera începută de sufletul colectiv al poporului.”55% 
În materie de viață publică, „politica Românismului nu o poate face 
decât clasa socială care a susținut şi în trecut povara destinului de 
român: țărănimea prin fiii ei”. 

În esenţă, românismul ca tip de spiritualitate justifica afirmarea 
de sine a Românei în lume prin ea însăşi şi prin propriile ei valori de 
unicitate, ansamblul de dispoziții sufleteşti adăpostite, dar 
nevalorificate de etnicul românesc, conform convingerii că trebuie 
părăsită în totalitate ideea importului de cultură: „Cultura în sine, 
model de imitat, nu există. Fiecare popor dă la lumină, ca operă de 
cultură, ceea ce are înnăscut în predispoziţiile sale."**% 

Ideea lui Rădulescu-Motru, că în fondul ei intim fiecare cultură 
îşi produce un sistem propriu de spiritualități, adică de justificări 
ideatice şi simbolice ale vieţii prinse în sisteme de gândire şi 





335 Ibidem, p. 81. 
336 Tbidem, p. 76. 
337 Ibidem, p. 78. 
338 Ibidem, p. 84 

reprezentări explicite sau difuze ce susțin din „interior” orice 
comunitate omenească şi-i conferă individualitate şi specificitate, 
punând-o într-o relaţie de identitate-—alteritate cu alte comunității, este 
continuată de lon Zamfirescu, filosof al culturii şi sociolog apropiat de 
Dimitrie Gusti.” 

Spre deosebire de Rădulescu-Motru, care este interesat în a 
justifica ştiinţific şi filosofic existența unei noi spiritualități, 
românismul, opusă vechii spiritualități, naționalismul, accentuând 
potenţele etnicului românesc ce trebuie să-şi urmeze în viitor propria 
sa vocaţie de afirmare a specificității sale, Ion Zamfirescu este 
interesat mai degrabă de trecut şi de modul în care aceste 
„Sspiritualităţi” au conservat identitatea românească: „Ideea de 
spiritualitate este posibilă tocmai pentru faptul că ea defineşte realități 
care sunt produse ale unor integrări treptate de experienţe, conform cu 
legile generale de evoluţie a culturii. Însă, odată apărută şi instaurată 
ca atare în sentimentul de sine al unei colectivităţi, existența ei se 
consolidează, pentru că ea devine atunci o coordonată, aproape o 
condiţie de a fi, a acelei colectivităţi. Cu alte cuvinte, din acea clipă, 
spiritualitatea devine o bază şi totodată un cadru pentru toate 


PEOR E 


manifestările menite să-i creeze o autonomie şi specificitate 


culturală.” 


33% A se vedea: Marin Diaconu, In Memoriam Ion Zamfirescu, în „Revista de 
filosofie”, Tomul LII, 5-6 septembrie — decembrie 2005, pp. 993—1005. Aici sunt 
prezentate pe larg datele biografice, lista principalelor lucrări publicate de Ion 
Zamfirescu, studiile şi articolele apărute în perioada 1932-1999 şi comunicarea 
Conceptul european de universalitate, rostită de acesta la Institutul de Istorie 
Universală „N. Iorga”, în ziua de 11 mai 1946. Datele biografice, traseul formativ şi 
etapele creaţiei lui Ion Zamfirescu pot fi găsite, de asemenea, în Marin Diaconu, O 
personalitate raţionalistă şi umanistă, în „Mozaicul”, Revistă de cultură fondată la 
Craiova, în 1838, de Constantin Lecca, Serie Nouă, Anul V, Nr. 1-2 (39, 40), 2002, 
pp. 3—4; A se vedea şi Constantin Aslam, Jon Zamfirescu: ultimul maiorescian din 
gândirea românească a secolului al XX-lea, în Studii de istorie a filosofiei româneşti, 
Vol. IV, Coordonator: Viorel Cernica, Ediţie îngrijită de Mona Mamulea, Bucureşti, 
Editura Academiei Române, 2008, pp. 131-151. 

*0 Ton Zamfirescu, Spiritualităţi româneşti, op. cit., p. 14. 

Prin urmare, în interpretarea lui Ion Zamfirescu, spiritualitățile 
sunt deopotrivă cadre şi conţinuturi ale conştiinţei de sine româneşti. 
Spiritualitățile desemnează, aşadar, conştiinţa de sine generată de 
experienţe interioare. A cerceta aceste „spiritualități” presupune a 
cerceta datele conştiinţei de sine româneşti, modul în care românii se 
văd pe ei înşişi în raport cu alții. Cu alte cuvinte, spre deosebire de 
curentele culturale şi intelectuale, de orientările ideologice cu o durată 
variabilă în timp etc., spiritualitățile se referă la ceea ce e constant şi 
intră în constituția sufletească de bază a „românescului” ca mod unic 
de a fi al colectivității noastre: „„... spiritualitățile nu se anulează, ci 
coexistă funcțional, integrând astfel sistemul de bază pe care se 
întemeiază viaţa spirituală a unei colectivități. Prin urmare, noi nu 
vedem spiritualitățile în luptă una cu cealaltă, disputându-şi primate 
sau drepturi exclusive asupra unei colectivități anumite, ci le vedem 
condiționând, tocmai prin conexiunea lor funcțională şi prin mulțimea 
insesizabilă a interferenţelor lor continue, ceea ce este mai adânc, mai 
legitim, mai necesar şi mai specific în manifestările spirituale ale unei 
colectivități anumite." 

Jon Zamfirescu se concentrează pe descrierea a patru tipuri de 
spiritualităţi care au alcătuit țesătura şi cadrele conştiinţei de sine 
româneşti, ortodoxismul, tradiționalismul, etnicismul şi naționalismul, 
cu convingerea că ele au un dublu rol: pe de o parte, definesc actual 
românitatea în lume şi, pe de altă parte, aceste spiritualităţi sunt 
structuri anticipative, în sensul că ele numesc un sistem de credinţe şi 
aspirații către ceea ce vrem să fim în viitor. În consecinţă, 
spiritualităţile sunt sisteme de corelaţii sufleteşti, puncte de incidență 
ce unifică viaţa spirituală a indivizilor şi-i transformă într-o 
colectivitate solidară în care fiecare se recunoaşte în trecutul şi viitorul 
său anticipat. Spiritualitățile, aşadar, în acelaşi timp, definesc şi 
anticipează, corelează la nivel de sens viaţa individului cu aceea a 
colectivităţi, libertatea individuală cu datoria față de ceilalţi, realul cu 
idealul, prezentul cu credinţa într-o lume mai bună şi mai fericită. 
Rădulescu-Motru împlineşte în fond, în doctrina spiritualităţilor, 
idealul de personalitate energetică creatoare, ce se corelează continuu 
cu o serie de determinări: „Determinarea sa socială îi conferă 


341 Ibidem, p. 15. 

personalităţii energetice şi o contextualizare naţională. Ea nu se poate 
realiza decât acolo unde poporul cere un ideal înscris într-un 
mesianism. lar idealul, ca şi mesianismul, îşi au «locul natural» în 
cultură." 

Ion Zamfirescu preia modelul de gândire al „spiritualitățiilor” în 
datele lui Rădulescu-Motru, îl precizează şi-l rafinează prin analize de 
detaliu, ducând mai departe şi în aceeaşi direcție viziunea maestrului 
său. În alte cuvinte, Ion Zamfirescu se plasează în interiorul aceluiaşi 
model comprehensiv asupra spiritualității româneşti, cu o influență 
considerabilă în toate abordările identitare româneşti ce plecau de la 
convingerea că faptele de cultură, faptele spirituale producătoare de 
sens al vieţii trebuie explicate (înţelese) în genul lor, fără recurs la 
schema materialist-marxistă ce consideră că faptele materiale sunt 
cauze ale faptelor ideale. 

Am insistat asupra modelului de conştiinţă românească fundat 
pe teoria spiritualităților pentru că influența lui asupra „tinerei 
generaţii” a fost majoră, recunoscută de Nae Ionescu, de Vulcănescu 
şi de Noica chiar şi atunci când Rădulescu-Motru a fost contestat într- 
o aprinsă dispută metafilosofică”*. 

De reţinut este faptul că Rădulescu-Motru a fixat cadrele 
filosofice ale discuţiei privind conştiinţa de sine românească, în vreme 
ce Dimitrie Gusti a fixat cadrele ştiinţifice ale acestei tematizări. 





32 Viorel Cernica, C. Rădulescu-Motru şi proiectul antropologic kantian, 
Bucureşti, Mihai Dascal Editor, 2000, p. 144. 

4 A se vedea: Constantin Schifirneţ, C. Rădulescu-Motru, Viaţa şi faptele 
sale, Bucureşti, Editura Albatros, 2004, cap. IX, Relaţiile cu Nae Ionescu, şi Dora 
Mezdrea, Nae Ionescu, Biografia, Volumul III, Brăila, Editura Istros, 2003, pp. 5-88. 
Ambele lucrări relevă, printr-o analiză a documentelor epocii, contextul cultural, 
intelectual şi universitar al rivalităţii dintre „maiorescieni” şi „naeionescieni”, inclusiv 
reacțiile pamfletare ale lui Lucian Blaga din revista „Saeculum”, 5/1943, articolul 
Automatul doctrinelor, la articolele semnate de Rădulescu-Motru pe tema stilisticii 
gândirii româneşti. A se vedea, de asemenea: C. Rădulescu-Motru, Învățământul 
filosofic în România, în vol. Filosofie şi naţiune, ed. cit., pp. 120-1291, C. Rădulescu- 
Motru, Ofensiva contra filosofiei ştiinţifice, în vol. Filosofie şi naţiune, pp. 285-298; 
Mircea Vulcănescu, Filosofie ştiinţifică, Universitate şi Ortodoxie, în vol. Opere, 1. 
Dimensiunea românească a existenţei, ed. cit., pp. 309-324, şi Mircea Vulcănescu, La 
sărbătorirea profesorului Rădulescu-Motru, în Opere, 1, pp. 320-324. 

În orizontul acestor cadre de gândire, ştiinţifice şi filosofice, s-au 
plasat şi dezbaterile „tinerei generaţii” privind tematica spiritualității 
româneşti. Chiar dacă sub impactul şi prestigiul ştiinţific al 
cercetărilor monografice conduse de Gusti s-a diminuat influența 
etnopsihologiei, cel puţin în ordine metodologică, analizele filosofice 
asupra etnicului românesc (sufletului românesc) iniţiate de Rădulescu- 
Motru au avut un impact major în conştiinţa tinerei generaţii prin 
ideea că faptele studiate sunt fapte vii, de viață: „Ştiinţa etnicului este 
ştiinţa vieţii sufleteşti a unei naţiuni existente în viață, ca atare este 
ştiinţa unui suflet, iar nu ştiinţa unui organism mort, pe care l-am avea 
de reconstituit din rămăşiţele trecutului. Sufletul unei naţiuni, în firea 
lui, se continuă acelaşi, de la naşterea şi până la moartea naţiunii, aşa 
că acela care vrea să-l cunoască trebuie să-l cerceteze în întregimea 
lui... Etnicul nu este un obiect de reconstituire după date istorice; el 
este viu în ființa oricărei națiuni şi trebuie numai dezvăluit pentru a se 
vedea în întregime; explicat pentru a se înţelege unitatea organică."5* 
Pe de altă parte, spiritul critic cu care a abordat problematica 
conştiinţei de sine româneşti încă din 1904, de la volumul Cultura 
română şi politicianismul, a făcut ca numele lui Rădulescu-Motru să 
fie rostit cu respect în lumea „tinerei generații”, care respingea multe 
idei ale „bătrânilor” numai pentru faptul că nu erau ale „tinerilor”. 

Poate părea surprinzător, dar chiar ideile lui Mircea Eliade, 
„şeful tinerei generaţii”, privind naționalismul, se mişcă în aceleaşi 
cadre fixate de Rădulescu-Motru, chiar dacă accentuează ideea de 
creaţie, cum am arătat, axul în jurul căruia s-au solidarizat „tinerii” şi 
s-au constituit într-o generație: „Naționalismul este — şi lucrul aceasta 
se ştie, de la Eminescu încoace — un act de creaţie spirituală. 
Conştiința de sine a unei comunități omeneşti, conştiinţa participării la 
o lungă durată istorică, şi mai ales valorificarea vieţii prin această 
participare — sunt acte de trăire spirituală. Miturile, apocalipsele, 





a Rădulescu-Motru, Efmicul românesc. Comunitate de origine, limbă, 
destin; Naționalismul. Cum se înţelege. Cum trebuie să se înțeleagă, Îngrijire de 
ediţie, Introducere şi Note Constantin Schifirneț, Bucureşti, Editura Albatros, 1996, 
pp. 108-109. A se vedea şi sinteza finală a principalelor teze despre etnic ale lui 
Rădulescu-Motru, sistematizate de Constantin Schifirneţ în şase puncte distincte, pp. 
XLI-XLII. 

misiunile istorice pe care le revendică orice naţiune — nu au nimic de-a 
face cu viaţa biologică sau economică a unei aşezări omeneşti. 
Ancorată prin însăşi fiinţa ei în spiritualitate — o naţiune nu poate avea 
decât un singur destin: să creeze valori spirituale ecumenice. Să 
impună, cu alte cuvinte, tuturor celorlalte popoare, universalismul 
ei... universalismul se dobândeşte prin adâncirea până la epuizare a 
specificului, a localului, a particularului. Actul adevăratei creații 
spirituale este tocmai această valorificare completă de trăire 
individuală.” 

Amploarea dezbaterilor în jurul conceptului „noua spiritualitate” 
poate fi pusă în lumină prin iniţiativa lui Petru Comarnescu, cel care a 
amorsat o amplă anchetă, în paginile ziarului „Tiparniţa Literară” 
(1928), prin întrebarea: „Observaţi, în cadrul preocupărilor d-voastră, 
sau ale întregii culturi, deosebiri care ar întemeia încrederea într-o 
nouă spiritualitate de adâncă şi generală semnificaţie?” 

În contextul unei ample diversităţi de păreri formulate de 
reprezentanții celor „trei generaţii”, Mircea Vulcănescu introduce 
rigoare, ca de obicei, prin subtile distincții conceptuale cu relevanță 
pentru înţelegerea mizei comprehensive a conceptului „spiritualitate 
românească”, indicându-i sursele europene, teologice şi filosofice. Cu 
alte cuvinte, dezbaterile privind „spiritualitatea” erau inspirate în mare 
măsură de bibliografia europeană a discuţiilor, dar particularizată în 
descifrarea contextului românesc al spiritualităţii. 

„Spiritualitate e un termen mult întrebuințat în cultura 
românească de după război, mai ales de către publiciştii din generația 
tânără, în perioada anilor 1925-1929. Termenul e echivoc. El 
înseamnă exact stare de spirit. Echivocitatea lui se datoreşte 
diversităţii înţelesurilor cuvântului spirit din care derivă." 

Vulcănescu distinge trei înțelesuri tipologice ale cuvântului 
„Spiritual”, nucleul de înțeles al „spiritualităţii”. „Spiritual? 
desemnează, în primul sens, caracteristici ale vieţii interioare legate de 





345 Mircea Eliade, Naționalismul, în vol. Profetism românesc, 2, ed. cit., pp. 
193-194. 

346 Marin Diaconu, Note, comentarii, variante, cap. Noua spiritualitate, în vol. 
Mircea Vulcănescu, Opere I, ed. cit., p. 1068. 

347 Mircea Vulcănescu, Spiritualitate, în vol. Opere I, ed. cit., p. 15. 

omul viu, nou, autentic, iar spiritualitatea înseamnă: „trăire intensă a 
clipei, indiferent de valoarea calitativă a conţinutului sufletesc trăit, 
adică activitate, frământare, entuziasm, pasiune etc.” În al doilea sens, 
cultural, „spiritualitate înseamnă trăire cu sens, trăire pentru un ideal, 
pentru o valoare. Nu orice trăire e spirituală în acest sens, ci numai 
trăirea valabilă, orientată axiologic... «Spiritual» în această accepţie e 
omul de geniu, creatorul şi înfăptuitorul de valori”. Spre deosebire de 
primul sens, cel subiectiv, sensul cultural al spiritualității se raportează 
la caracterul ideal şi imanent al valorilor în maniera în care vorbeşte 
Kant, sursa istorică a acestei orientări. În al treilea rând, spiritual e 
omul sfânt, cel care trăieşte în comuniune cu Dumnezeu şi, din această 
perspectivă, „spiritualitate înseamnă viață veşnică, trăire în 
universalitatea absolută, în Duhul Sfânt; asceză şi viață mistică”. 

Fireşte că sensul cultural al „spiritualității” este important în 
economia acestei lucrări, pentru că Noica în această a doua categorie 
se încadrează, cum, de altminteri, chiar Vulcănescu însuşi îl plasează 
în paginile dedicate discuţiilor româneşti pe această temă. Reţinem 
faptul că Vulcănescu, corespunzător celor trei înţelesuri europene ale 
spiritualităţii, va găsi corespondențe şi în cultura românească, asupra 
cărora nu vom insista, cu excepția varietății româneşti care se 
repartizează celui de-al doilea sens, cultural, al spiritualității: „Această 
categorie are trei, poate patru varietăți principale, deosebite după sfera 
grupurilor pe care se sprijină: a) marxismul, care pune accentul pe 
clasă; b) naționalismul integral, care pune accentul pe neam; c) 
umanismul neoclasic, care pune accentul pe om în genere; d) 
spiritualismul, ca care pune accent pe absolut.”** 

Din cel de-al treilea grup „„... constituit din cei care cred în 
idealul cultural neoclasic, umanist, universalist, echilibrat şi 
spiritualist”, face parte Constantin Noica alături de Dan Botta, Ion 
Cantacuzino Pentru Comarnescu, Mihail Sebastian, Tudor Vianu, 
Camil Petrescu şi, cu rezervele lui Vulcănescu, Şerban Cioculescu. 
Caracterizarea acestui grup este demnă de a fi cunoscută: „Opuşi 
deopotrivă marxismului, întemeiat pe clasă, şi naționalismului 





3% Ibidem, pp. 15-16. 
* Ibidem, p. 20. 

întemeiat pe neam, întrucât sfera lor de referință este constituită de 
lumea întreagă, aceştia se deosebesc, în special de marxism, prin 
spiritualismul lor, opus materialismului istoric, iar de naționalism, în 
special, se deosebesc prin idealismul lor, opus realismului acestuia.550 
Se va fi regăsit Noica în această caracterizare a lui Vulcănescu? 
Nu avem nici o mărturie în acest sens şi, prin urmare, putem doar să 
facem o serie de supoziţii plecând de la înţelesul pe care l-a fixat 
Noica termenilor „spirit”, „spiritualitate”, „spiritualitate românească”. 


xk 


Termenul „spiritualitate românească”, cum arătam, a fost utilizat 
în interbelic ca un alt nume al „culturii româneşti”. În epocă, expresia 
„cultura românească” era înlocuită de o serie de sinonime care 
dezvăluie nu numai anumite preferințe lingvistice, ci şi o serie de 
perspective distincte asupra fenomenului cultural românesc. În genere, 
termenul de cultură era considerat ambiguu în contextul dezbaterii 
general europene „cultură vs. civilizație”. Rădulescu-Motru prefera 
termenul de „etnic”**!, pentru a justifica cercetările de tip etnologic 
fundate în ideea culturii ca unitate de fapte sufleteşti şi valorice; Gusti 
şi adepţii şcolii monografice preferau termenul „națiune românească” 

„națiunea însumează în ființa ei toate eforturile creatoare ale 
indivizilor şi formează singura realitate care compune umanitatea 
adevărată”, pentru a justifica ideea de „ştiinţă a naţiunii”; Nae 





350 Ibidem, p. 22. 

351 Etnicul, după etimologia sa (din grecescul ethnos), are înțelesul cuvântului 
naţional, pe care-l găsim în mai toate limbile europene format din latinescul natio, şi 
care denumeşte comunitatea de naştere. În limba latină, clasică şi medievală, cuvântul 
natio are o întrebuințare rară; în locul lui este întrebuințat cuvântul ethnicus, pentru a 
denumi pe barbarul sau păgânul (gentilis) după neamul de origine. Cu organizarea 
popoarelor europene în state naționale, cuvântul național câştigă în răspândire, 
înlocuindu-l peste tot pe ethnicus. Cuvântul înlocuit revine la viaţă prin constituirea 
ştiinţei, etnografia... Astfel, ethnos, ethnicus, etnicul, se încetățenesc din nou în 
vorbirea curentă, dublând înţelesul cuvântului național”; Constantin Rădulescu Motru, 
Etnicul românesc, Comunitate de origine, limbă şi destin, Îngrijire de ediţie, 
introducere şi note de Constantin Schifirneţ, Bucureşti, Editura Albatros, 1996, p. 106. 

35 Cf. Dimitrie Gusti, Știința naţiunii, în Enciclopedia României, Vol. |, 
Statul, ed. cit., p. 2. 

Ionescu prefera expresia „cultură românească”, în vreme ce Iorga 
vorbea despre „ţara rumânească”;, Mircea Eliade folosea termenul de 
spiritualitate. Mircea Vulcănescu prefera termenul de „spiritualitate 
românească”, dar vorbea în acelaşi timp şi de „ethosul românesc”, pe 
care-l corela cu „ispita românească”, „reziduul actual al încercărilor 
prin care a trecut un neam... rezumatul latent al experienţelor 
trecutului — personanţe, cum ar zice dl Blaga — care caracterizează un 
suflet, care schimbă un orizont fizic sau spiritual”*”. Ispita reprezintă 
un ansamblu de virtualități care desemnează ceea ce este viu din 
trecutul unui popor şi care se prezintă sub forma unor potenţe similare 
unui pat germinativ. Dacă ceva se întâmplă actual, înseamnă că acel 
ceva este posibil să se întâmple. Ethos-ul unui popor este un ansamblu 
de astfel de ispite (virtualităţi) care se actualizează în orice 
comportament cu toate că „nu sunt caractere dominante, pentru că ele 
nu se manifestă ca existențe depline, ci numai ca veleități, ca 
tendinţe..." În comportamentele colective actuale ale fiecărui popor 
se aduc în prezenţă aceste ispite care pot fi văzute, totodată, ca un fel 
de pre-scheme de comportament şi de gândire venite prin tradiție. Ele 
sunt active în mod potențial, păstrându-şi, totuşi, în mod actual, 
perenitatea şi vitalitatea germinative: „Fiecare popor, fiecare suflet 
popular se poate caracteriza printr-un anumit dozaj al acestor ispite, 
care reproduce în structura lui lăuntrică interpenetrațiunea în 
actualitatea sufletească a vicisitudinilor istorice prin care a trecut 
poporul nostru." Ele sunt responsabile, până la urmă, de ceea ce are 
specific un popor ca arhitectură lăuntrică, sau, în cuvintele lui M. 
Vulcănescu, ispitele alcătuiesc „identitatea formativă primordială”. 
Ethos-ul românesc actualizează, aşadar, un set de ispite — dacică, 
greacă, bizantină, slavă, germană, franceză... printre care unele sunt, 
kantian vorbind, regulative, iar altele constitutive. 

În pofida varietăţii debordante de poziţii ce s-au conturat în 
interbelicul românesc în jurul tematizării „spiritualității româneşti”, 





353 Mircea Vulcănescu, Ispita dacică, în vol. Dimensiunea românească a 
existenței, ed. cit., p. 42. 

354 Ibidem. 

355 Ibidem, p. 43. 

cercetătorul poate remarca anumite constante atitudinale, aflate într-o 
interdependență hermeneutică, pe care Noica însuşi le-a sesizat, 
raportându-se critic la ele de pe poziţia filosofului interesat de o 
întemeiere ontologică a culturii. 

Prima constantă atitudinală este legată de atitudinea esenţialistă 
comună pe care s-au plasat — cu excepţia notabilă, doar în anumite 
privințe, a lui Mircea Vulcănescu, adept al metodei descrierii 
fenomenologice?” toți teoreticienii „spiritualității româneşti”. 
Indiferent de poziția lor filosofică sau ştiinţifică, „spiritualitatea 
românească” era identificată cu ,„ ceva”, cu o „substanță’, cu o 
„esență” ce trebuie descoperită şi arătată lumii. Spiritualitatea este 
românească şi nu franceză, engleză, germană etc. pentru că există un 
element originar, un arhetip, o entitate atemporală etc. adăpostite în 
adâncurile fiinţei româneşti, în firea românului ori în credința sa 
creştină, în cultura populară, în viaţa satului etc. Ea e ceva ce rămâne 
identic cu sine, simplitatea care se constituie în suport al 
manifestărilor fenomenale, în limbajul logicii clasice, subiectul de 
predicate ce nu poate fi, la rândul său, predicat despre vreun alt 
subiect. 

Din acest punct de vedere, atât programul cercetărilor etnologice 
şi caracteriale, cât şi acela al aplicării metodei monografice doreau 
descoperirea originarului românesc încifrat şi mascat sub fenomenalul 
comportamental, caracterial, sufletesc, ori al formelor de viață 
ancestrale“. Obsesia interbelică a definirii specificului naţional al 
românilor este fundată pe această atitudine esenţialistă, iar diferenţa de 
poziţii diferă prin identificarea tipului de „esențe? care conferă 
specificitatea în lume a românităţii. 


356 ger ETA Ă ae atzi ni 
„Ceea ce urmărim este mai curând o descriere fenomenologică a ideii de 


existență în gândirea românească, adică desprinderea câtorva cotituri şi răspântii 
esențiale ale acestei gândiri atunci când reflectează asupra existenţei aşa cum ni se 
înfăţişează în experiența imediată a gândirii fiecăruia, de îndată ce se încearcă să se 
formuleze în româneşte”, Mircea Vulcănescu, Dimensiunea românească a existenţei, 
în Opere, vol. I, ed. cit., p. 1018. 

357 A se vedea, în acest sens, Daniel Barbu (coordonator), Firea românilor, 
Bucureşti, Editura Nemira, 2000. 

A doua constantă atitudinală este legată de postularea 
anteriorităţii culturii tradiționale româneşti ca principiu ontologic şi 
epistemologic în actele de înţelegere a spiritualității româneşti. 
Cultura tradiţională, identificată cu originaritatea şi originalitatea 
manifestărilor sufletului românesc, era plasată în poziția unui 
fundament valoric pentru toate manifestările specifice culturii savante. 
Mai precis, teoreticienii spiritualității româneşti doreau refacerea 
unității pierdute între fond şi formă, între cultura tradițională şi cultura 
savantă românească pe temeiul anteriorităţii culturii tradiționale. 
Acesta era şi mesajul cercetărilor monografice româneşti, care doreau 
să păstreze şi să „exporte” ethosul culturii tradiționale la oraş. 
Problema celor „două Românii” îşi avea rezolvarea în ideea 
anteriorităţii axiologice a satului românesc, iar proiectele de organizare 
politică a României, ca în cazul lui Rădulescu-Motru, trebuiau să se 
fundeze pe un „stat țărănesc”. Până şi Mircea Vulcănescu, un 
antiesenţialist**% ce concepea spiritualitatea românească mai ales din 
perspectiva potenţelor ei ca ansamblu de ispite, dar şi din unghiul 
creaţiei continue, plasa cultura tradițională în postura de principiu de 
construcţie a culturii savante şi a „omului nou românesc”: „Dincolo de 
noi, un singur lucru: simțământul existenței unei ordine româneşti de 
valori. A unei ordine absolute, care deşi nemărturisită şi poate 
dispreţuită, dăinuieşte de totdeauna în noi, chiar împotrivă-ne, ordine 
pentru care fiecare din noi e martor şi instrument chemat s-o 
strălucească în faţa universului întreg, ca pe o justificare proprie. Ceva 
care, de e poate întunecat azi, va străluci sigur mâine. Ceva a cărui 
împărăție va veni ca un destin, ca un mijloc de universalizare a noastră 
înşine, de mântuire: vedeam ordinea lucrurilor româneşti.” 





38 „Suportul principal al unui neam variază de la o vreme la alta, cu semnul 
principal de recunoaştere al celor ce-l alcătuiesc. Este... dar numai virtual... în putință. 
Actual, neamul românesc nu este decât în ceea ce vom fi noi în stare să facem din el. Dar 
un neam nu e niciodată o realitate închisă, sfâșiată; ci o realitate vie. El nu e numai o 
realitate naturală, ci o realitate etică; destinul unui neam nu e dat odată pentru totdeauna, 
el se actualizează problematic pentru fiecare generaţie şi pentru fiecare om”; Mircea 
Vulcănescu, Omul românesc, în Opere, vol. I, ed. cit, pp. 933—934. 

35 Mircea Vulcănescu, „XIII Gemina”, ibidem, pp. 913-914. 


268 


În sfârşit, cea de-a treia constantă atitudinală în jurul tematizării 
„spiritualităţii româneşti”, în fond o sinteză a primelor două, este 
legată de ideea organicității, adică a refacerii continuității şi 
comunicării axiologice între cultura tradițională şi cultura savantă, 
domenială, de import occidental, structurată în jurul valorilor 
autonome ce compuneau împreună întregul fracturat al spiritualității 
româneşti. Cultura savantă românească, rezultantă a scrierilor 
sapiențiale şi religioase, a activităţii cronicăreşti încununate de opera 
lui Dimitrie Cantemir (redescoperit după a doua jumătate a secolului 
al XIX-lea), denumită cu expresia „cultura veche românească”, 
fundată pe ideea de organicitate, adică de continuitate atitudinal- 
axiologică cu cultura populară, orală, românească, dădea conţinut 
idealului „Renaşterii” româneşti şi al „omului nou românesc”, obsesia 
„tinerei generaţii”. Una dintre cheile înțelegerii dinamicii lumii 
culturale interbelice şi, prin consecință, a gândirii identitare noiciene, 
este recuperarea conştientă a acestei organicități — ilustrată de modul 
în care cultura veche românească era generată în ordine axiologică de 
fondul tradiţional al culturii orale — şi reaşezarea culturii savante 
româneşti de import occidental pe fundamente româneşti. Cum arată şi 
Constantin Schifirneţ în monografia dedicată istoriei formelor fără 
fond, ideea dezvoltării organice s-a născut simultan cu „complexul 
Europei”, adică odată cu debutul modernității instituționale şi 
culturale româneşti“, şi a continuat până la programul realizat de 
Gusti prin ştiinţa naţiunii: „Practic, teoria formelor fără fond a stat la 
baza luptei împotriva imitației servile şi superficiale a unor forme 
neviabile de civilizație, a inflaţiei de mediocrităţi, a falselor valori, a 
criteriilor subiective de judecare a adevăratei culturi, de estompare a 
exaltării naţionale nedublate de contribuţia reală la progres.” 


360 A se vedea: Constantin Schifirneţ, Formele fără fond, un brand românesc, ed. 
cit., Capitolul 1, Antemaiorescienii, în cuprinsul căruia autorul argumentează, printr-o 
cercetare a scrierilor semnate de Dinicu Golescu, Eufrosin Poteca, Ionică Tăutu, Barbu 
Paris Mumulcan, Costache Conachi, Alecu Russo, Simion Bărnuţiu, Gh. Lazăr, Gh. 
Asachi, Ion Heliade Rădulescu, Ion C. Brătianu, Mihai Kogălniceanu, loan Maiorescu, 
George Barițiu, D. Pop Marțian, Ion Ghica, Bogdan Petriceicu Hasdeu, că teoria 
formelor fără fond este un elaborat premaiorescian şi că toate dezbaterile de la 
Maiorescu până azi au avut loc în orizontul de înțelegere trasat de autorii citați mai sus. 

5! Jbidem, p. 271. 


269 


ae ae e 


Raportarea lui Noica la aceste trei constante atitudinale, 
aparținătoare simțului comun, este realizată de pe poziţia atitudinii 
reflexive, fenomenologice. Prin urmare, supozițiile majore ale gândirii 
identitare româneşti exprimate la nivelul celor trei atitudini naturale, 
esenţialismul, originaritatea şi organicitatea axiologică, sunt scoase 
de către Noica din regimul faptelor de la sine înţelese şi tematizate 
plecând de la conceptul filosofic de spirit. Cu alte cuvinte, „spiritul” şi 
contextualizarea lui din expresia „spiritualitate românească” primesc 
prin Noica o întemeiere ontologică, fapt care va permite o răsturnare 
de atitudine în abordarea fenomenului românesc. 

Cum precizam, Noica atribuie un înţeles filosofic conceptului 
„Spiritualitate românească”, plecând, fireşte, de la înțelesurile 
cuvântului „spirit”, pe care, cum arătam, nu-l defineşte abstract, ci 
lucrează continuu cu el şi în numele lui. Am putea spune că scrierile 
de tinereţe ale lui Noica pot fi descifrate ca o veritabilă gramatică a 
cuvântului „spirit”, în înţelesul în care Wittgenstein foloseşte 
termenul de gramatică”, operaţie intelectuală pe care Noica, aşa 





32 Avem în vedere stabilirea înțelesului unui concept plecând de la contextele lui 
de utilizare, de la „jocurile de limbaj” ce lămuresc modul de folosire a cuvintelor, care se 
luminează unele pe altele, şi nu de la compararea cuvântului „spirit” sau a sintagmei 
„Spiritualitate românească” cu o „esenţă” exterioară. Gândirea identitară a lui Noica, 
fundată pe un program de ontologie fenomenologică, refuză orice înțelegere esenţialistă. 
Noica nu caută „esenţe”, după „modelul augustinian” al semnificației”, criticat de 
Wittgenstein, adică nu stabileşte înțelesul unui cuvânt prin ceva exterior lui — un anumit 
obiect, sau gând (idee, noţiune) ce ar corespunde cuvântului, ci prin cuprinderea 
înțelesului prin raportare la alte cuvinte şi contexte în care ele apar. Noica îşi scoate 
înțelesurile conceptelor specifice filosofiei sale din alte contexte lingvistice — limba 
română veche sau nouă, cultura română în complexitatea formelor ei de manifestare, 
înțelesurile greceşti şi germane etc. —, ceea ce indică faptul că poziționarea minții sale e 
hermeneutică, şi nu esențialistă. Pentru înțelesurile cuvântului „gramatică a conceptului” 
ca modalitate de stabilire a înţelesului noțiunilor cu un înalt grad de abstractizare, 
filosofice, vezi Ludwig Wittgenstein, Caietul albastru, Traducere de Mircea Dumitru, 
Mircea Flonta, Adrian Paul Iliescu, Notă introductivă de Mircea Flota, Bucureşti, 
Editura Humanitas, 1993, în mod special paginile dedicate de Wittgenstein analizei 
gramaticii cuvintelor „a dori”, „a gândi”, „a înţelege”, „a crede”, pp. 55-78. De 
asemenea, a se vedea: Ludwig Wittgenstein, Cercetări filosofice, Traducere din germană 
de Mircea Dumitru şi Mircea Flonta în colaborare cu Adrian Paul Iliescu. Notă istorică 
de Mircea Flota. Studiu introductiv de Adrian Paul Iliescu, în mod special, fragmentele 
numerotate cu: 29, 150, 182, 187, 199, 304, 353, 371, 373, 392, 492, 496, 497, 520. 

cum se va vedea, o aplică şi expresiei „filosofie românească”. Ce 
este, în fond, lucrarea Schiţă..., dacă nu devoalarea unei gramatici a 
spiritului, pe care Noica o întreprinde în istoria spiritului însuşi? 

În rezumat, ce este „spiritul” pentru Noica? Unificarea gândirii 
cu viaţa, ne reamintim din Marhesis..., este „spiritul”. Spiritul este 
principiul care însuflețeşte gândirea; nu este gândirea ca atare, ci 
principiul gândirii, cum subliniază Noica în Schiță... Spiritul este 
lucrarea gândirii ce se gândeşte pe sine ca activitate în care facultăţile 
sunt date, în mişcare, în integralitatea lor*%. Gândirea este 
instrumentul de autocunoaştere a spiritului; el se cunoaşte pe sine prin 
activitatea sa ca sensibilitate, ca emoție etc.; toate facultăţile sunt 
multiplul, moduri de a fi ale spiritului, fără ca ele să fie spiritul însuşi. 
Spiritul trăieşte ca activitate, şi din această perspectivă nu există nici o 
ierarhie între facultăţi şi atitudini; toate sunt date continuu în sine ca 
Unu ce-şi păstrează continuu poziția sa. Dar spiritul este ceea ce 
devine ca altul prin propria sa multiplicitate; spiritul este gândirea în 
mişcare, simplu spus, gândirea vie. Noica identifică, cum precizam, 
Unu cu spiritul. De fapt, spirit la Noica este un alt cuvânt pentru Unu. 
Deosebirea dintre Unu şi spirit este doar nominală. Opţiunea pentru 
această identificare nu este, în convingerea lui Noica, arbitrară. Toate 
faptele culturii, începând de la Renaştere încoace, indică faptul că 
identificarea este legitimă. Spiritul este activitatea lăuntrică a gândirii 
care este multiplă prin facultăţile ei, care devine multiplicitate 
păstrându-şi nealterată unitatea. Spiritul ca activitate este precum 
Dumnezeu: simultan unitate şi multiplicitate. 

Noica este, cum arătam, un filosof al spiritului. Este firesc ca 
odată cu trecerea anilor el să-şi rafineze continuu înţelegerea asupra 
spiritului, apelând, fireşte, la marea lecţie europeană a filosofiei 
spiritului, la Fichte, la Schelling şi, mai ales, la Hegel. La maturitate, 
„Constantin Noica apela, pentru testarea cunoştinţelor filosofice, la 
trei întrebări, referitoare la distincția dintre intelect şi rațiune, dintre 
suflet şi spirit şi dintre transcendent şi transcendental”, 





363 Sufletul nu are decât trei demersuri: intelect (de la senzații etc.), sentiment, voință. 


Spiritul este totalitatea lor conştientă şi îmbogățirea lor cu rațiunea. Intelectual caută să dea 
cunoştinţe, rațiunea dă înțelesuri. Primul se opreşte (cu grecii, de ex.) şi se sperie (antinomii, 
infinit) de irațional; al doilea integrează iraționalul”; Jurnal de idei, ed. cit., p. 368. 

364 Alexandru Surdu, Filosofia modernă. Orientări fundamentale, Îngrijirea ediţiei, 
prefața şi antologia textelor filosofice: Viorel Vizureanu, Bucureşti, Editura Paideia, 2002, p. 8. 

Toate precizările de mai târziu în legătură cu termenul „spirit” 
lărgesc de fapt interpretarea din Schiţă..., Unul multiplu al spiritului 
(ca gândire însuflețită) fiind corelat cu celelalte facultății ale gândirii — 
intelectul, raţiunea, imaginaţia, intuiţia, sentimentul, voinţa etc., aşa 
cum face, de pildă, în Despărțirea de Goethe: „... intelectul e 
facultatea conceptelor, în timp ce raţiunea este a ideilor, intelectul 
prinde, înţelege, reflectă lumea, pe când raţiunea se reflectă şi pe sine 
în lume. Definiţia lui Hegel pentru rațiune, «unitatea cea mai înaltă a 
conştiinţei cu conştiinţa de sine, sau a ştiinţei despre un lucru cu 
ştiinţa despre sine»... e de ajuns spre a vedea unde se situează 
filosoficeşte Goethe. Nu poate avea organul raţiunii filosofice cineva 
pentru care nu e posibilă nici măcar o conştiinţă de sine..."%5 

Fără să insistăm, pe măsura trecerii anilor, Noica se va referi 
continuu la „spirit” plecând de la sugestiile lui Hegel", dar într-un 





365 Constantin Noica, Despărțirea de Goethe, ed. cit., pp. 128-129. 

36 Noica atribuie înţelesuri termenului „spirit” urmând, în principal, paradigma 
hegeliană a acestuia şi distincţiile pe care Hegel le propune. În mica notă Sugestii de 
lecturi filosofice pentru un om de ştiinţă, la secţiunea Suflet şi spirit, Noica indică 
lucrarea lui Aristotel De anima, din Hegel indică Filosofia spiritului (partea a III-a din 
Enciclopedie), Cap. I, despre Spirit, din Fenomenologie, din L. Klages, Spiritul ca 
tăgăduitor al sufletului; Constantin Noica, Douăzeci şi şapte de trepte ale realului, 
Bucureşti, Editura Humanitas, 1999, p. 148. Distincția dintre intelect şi rațiune pe care 
Noica o face încă din tinerețea sa — nu atât de explicit ca la maturitate, este inspirată 
de lecturile hegeliene, în mod special de lucrarea de docenţă a lui Hegel. A se vedea: 
G. W. F. Hegel, Deosebirea dintre sistemul filosofic al lui Fichte şi sistemul filosofic 
al lui Schelling, în vol. Studii filosofice, Traducere de D.D. Roşca, Editura Academiei 
Republicii Socialiste România, 1967, în mod special cap. Diverse forme care pot fi 
întâlnite în filosofia actuală. Tratarea istorică a sistemelor filosofice, pp. 133—160. 
Ideea că ruptura este izvorul nevoii de filosofie şi că raţiunea are menirea de a 
suprima opozițiile rigide formulate de intelect, ca prelucrări contradictorii ale 
formelor de viaţă, sunt idei de bază ale acestei lucrări ce i-au condus lui Noica paşii 
către dibuirea unui itinerar propriu de reflecţie. Cu timpul, distincțiile capitale pentru 
înţelegerea gândirii lui Noica, suflet-spirit, intelect-raţiune, sunt precizate urmând 
îndeaproape sensurile hegeliene din Enciclopedia ştiinţelor filosofice, Prima parte, 
Logica, şi Partea a treia, Filosofia spiritului, în vreme ce metoda dialectică hegeliană 
din Fenomenologia spiritului este transpusă, pas cu pas, în Povestiri despre om. 
Sursele hegeliene, uneori mascate sub alte formulări terminologice, responsabile 
pentru „fertilizarea” gândirii lui Noica, au fost puse în lumină de Laura Pamfil. A se 
vedea: Laura Pamfil, Noica necunoscut. De la uitarea fiinţei la reamintirea ei, ed. cit., 
în mod special cap. III, Din critica hegelianismului. Liniaritate şi gândire neutră, pp. 
87-106. 

înțeles propriu în orizontul căruia accentul cade continuu pe creaţie şi 
pe capacitatea de a face sinteze între dialethei. Constant pentru Noica, 
„spiritul” numeşte capacitatea universală a minţii noastre de a fi 
creativă, adică de a deveni ca altul prin mijlocire cu sine, de a 
„produce” noul, plecând de la structura sa lăuntrică. Spirit însemnă 
„facultatea productivă”, autotelică şi conştientă de sine, cea care 
posedă, în resursele ei interne, principiul mişcării şi devenirii, al 
istoriei, al creaţiei prin propria sa exteriorizare; este facultatea gândirii 
ajunsă la conştiinţa de sine care-şi întrebuințează cu metodă resursele 
ei interne pentru a atinge scopurile pe care ea însăşi şi le fixează. În 
alte cuvinte, „spiritul”, într-o anumită accepţie, e un nume al 
omenescului care se defineşte în raport cu o faptă ce-i este proprie 
numai lui: creaţia. Pe de altă parte, „spiritul” este numele Unului 
gândirii ca integralism al facultăților însufleţite ce se apleacă asupra-şi 
pentru a se înțelege ca gândire. 

„Spiritualitate românească” şi „filosofie românească” sunt 
înțelese de Noica plecând continuu de la gramatica fluidă a „spiritului”, 
ce apare permanent în contexte de unificare a diversului multiplu, 
introducând astfel inteligibilitate ontologică faptelor individuale 
disparate ale omului. 

Revenind la firul argumentaţiei, cum remodelează filosofic C. 
Noica conceptul „spiritualitate românească” astfel încât să răspundă 
celor trei mari supoziţii majore ale gândirii identitare româneşti 
exprimate la nivelul celor trei atitudini naturale, esențialismul, 
originaritatea şi organicitatea axiologică? 

Pe scurt, Noica scoate aceste supoziții din regimul faptelor de la 
sine înţelese, le tematizează fenomenologic pentru a le vedea 
dinăuntru, plecând de la conceptul filosofic de spirit. Astfel, Noica 
produce, cum spuneam, o răsturnare de atitudine în abordarea 
fenomenului românesc (a fiinţei româneşti), întrucât pleacă de la 
premisa fenomenologică după care conceptele ontologice: „realitatea”, 
„fiinţa”, „existenţa” etc. trebuie înţelese plecând de la subiectivitatea 
individuală purtătoare a conştiinţei intenționale şi, în ordine 
metodologică, de la descrierea faptelor de conştiinţă ca „gândire a 

ceva”, în condiţiile în care acel „ceva” este elaborat în interiorul 
conştiinţei  înseşi.  „Răsturnarea” este ontologică, în sens 
fenomenologic, şi constă în aceea că gândirea poate stabili un contact 
cu ființa pe dinăuntru, prin admiterea ideii că existenţa este 
subiectivă, idee exprimată în cuvântul de încheiere a lucrării Schiţă...: 
„Numai că un adevărat contact cu ființa nu se întreprinde altfel decât 
pe dinăuntru... Existenţa este subiectivă, cel puţin în înțelesul că ea 
începe de la subiectivitate.” 

Noica aplică în developarea sensurilor cuprinse în ideea de 
„Spiritualitate românească” metoda „reducerii existenţiale” — un tip de 
reducere fenomenologică a faptelor gândirii la Unul spiritului — pe 
care gândirea o aplică la conceptele ontologice, şi care constă într-un 
şir de paşi ce reproduce, în sinteză, drumul istoriei depăşirii atitudinii 
naturale printr-o înțelegere a faptelor spirituale din interiorul 
spiritului: „... trebuia dizolvarea obiectului în relaţiile şi problemele 
aduse de spirit... trecerea de la substanțialism la funcționalism; 
trebuie... să se cucerească o poziţie critică, de provizorie dar decisivă 
suspendare a temelor metafizicii precum şi de înlăturare a oricărui 
naturalism, pentru că, desfiinţându-se obiectul, să se poată institui acel 
primat al subiectului în orizontul căruia ființa să recapete sens... cât 
o filosofie nu e una a subiectului, ea pare că nu poate fi şi una a 
realului.555 

„Reducerea existenţială”, în primul ei pas, aplicată pe cazul 
spiritualităţii româneşti, înseamnă renunțarea la substanțialism şi 
esențialism, la primatul lui „a fi” în raport cu „a şti”, în favoarea unei 
perspective funcționaliste, în maniera în care configuraţiile culturale 
ale diferitelor popoare sunt spații intersubiective, locuri în care se 
produc şi se desluşesc sensurile pe care spiritul, ca Unu multiplu, le 
pune în lume prin autoactivitate. Toate culturile sunt „funcţii ale 
spiritului” în care se realizează valoric Unul multiplu al spiritului. 
Ideea este atinsă încă în Mathesis...: „Am reuşit astfel trecerea de la 





367 Constantin Noica, Schiţă..., p. 315. 
368 Ibidem, pp. 315-315. 

local la universal; saltul sufletesc de la locul unic la locul comun. 
Marile locuri comune ale spiritului. Toată cultura, cu teoremele ei de 
geometrie, cu legile ei naturale, cu febra ei estetică şi înnobilarea 
religioasă, ce sunt lucrurile acestea decât locuri comune pentru toate 
structurile individuale, întâlnirile cu sine ale spiritului divizat în 
lume?" 

Ce este, în fond, „spiritualitatea românească” din perspectiva 
reducerii existențiale? Noica schimbă, pentru a folosi o expresie a lui 
Heidegger, „punctul de observaţie” în raport cu ceea ce se considera 
prin tradiţie ca fiind „spiritualitatea românească”. Spre deosebire de 
tradiție, dominată de iluzia naturalistă, Noica „observă” din 
perspectiva spiritului, care nu poate „privi în afară” decât cu sine cu 
tot, adică subiectiv. 

În acest sens, spiritualitatea în genere este rezultatul faptelor 
spiritului, un ansamblu de valori ca unități sintetice ale Unului 
spiritului care se multiplică pe sine, care se distribuie fără să se 
împartă. Spiritualitatea ca ansamblu de valori sintetice ce-şi produc 
din ele însele, ca Unu, diversul formelor de manifestare reprezintă 
chiar modul de a fi al spiritului în lume, atât ca act, cât şi ca produs. 

Dar spiritualitatea nu există în genere; ea apare totdeauna 
individualizată în anumite configurații culturale ce sunt trăite într-o 
conştiinţă individuală vie, ce o recunoaşte şi o certifică în 
specificitatea ei în fiecare act al vieţii spiritului. 

„Spiritualitatea românească” sau, ceea ce e acelaşi lucru, 
spiritualitatea în configurație valorică românească este o trăire despre 
sine şi simultan despre altul în spaţiul aceleiaşi conștiințe individuale, 
în cazul de față, a lui Noica însuşi. Continuu vorbim aici, prin 
aproximări succesive şi din punctul în care exegetul însuşi trăieşte la 
nivelul conştiinţei sale individuale, despre mărturisirea lui Noica 
despre sine şi despre altul din propria sa conştiinţă. Fuziunea aceasta 
de orizonturi de înţelegere este la rândul ei posibilă pentru că acestea 
sunt, anterior ontologic şi epistemologic, plasate în spaţiul 
intersubiectiv al spiritualității româneşti (al culturii româneşti). Prin 


359 Constantin Noica, Marhesis..., ed. cit., p. 21. 

urmare, o cultură văzută ca fenomen de spiritualitate este constituită 
dintr-un număr indefinit de reţele de sens, spirituale, rezultate din 
interconectări ale unor conştiinţe individuale şi, în acest caz, reţelele 
sau, ceea ce e acelaşi lucru, spațiul de interconexiune ca spaţiu de 
intersubiectivitate, sunt o condiţie de posibilitate a unei comunicări 
vii, „faţă către faţă”, a conştiinţelor individuale. 

Prin urmare, culturile ca fenomen de spiritualitate nu sunt „ceva” 
exterior unei conştiinţe individuale la care aceasta se raportează ca la 
ceva străin de sine, ca la un obiect, lucru, esenţă, originar etc. Cultura 
„preexistă” ontologic doar ca intersubiectivitate, în măsura în care este 
condiție de posibilitate a funcţionării spiritului. „Preexistenţa” ei este 
transcendentală, şi nu transcendentă. Spiritualitatea românească, în acest 
înțeles al reducerii existenţiale, „este” în măsura în care ea se 
înfăţişează de pe poziţia lui „a şti” unei conştiinţe de sine ce predeține 
în ea însăşi, în acelaşi timp, şi conştiinţa de altul, conştiinţa alterităţii. 
În rezumat, spiritualitatea românească concepută ca un câmp 
intersubiectiv şi loc de întâlnire a unor rețele interconectate de 
conştiinţe individuale, purtătoare, în eul propriu, ale lumii vaste a 
sinelui, nu este o substanță, ci o „funcţie de spirit”, condiţie de 
posibilitate a realizării creaţiei prin neodihna spiritului în configurația 
lui românească. 

Înţelegând „spiritualitatea românească” ca un  „spaţiu” 
intersubiectiv generator de identități într-o permanentă construcție de 
sine, Noica viza relația de identitate, care e o funcţie spirituală, un 
sens pe care-l dobândeşti din relaţia cu altul, şi nu relația de 
identificare, obsesia şcolii etnologice şi monografiste deopotrivă, care 
căutau pentru români o substanţă, o esență, „ceva” care le aparține 
numai lor şi-i specifică în lume. Ideea de a căuta definiţii aristotelice 
prin gen proxim şi diferență specifică pentru a determina 
„spiritualitatea românească’, „specificul românesc”, „națiunea 
română”, „cultura română”, omul românesc” etc. este continuu 
denunţată de Noica. 

Mai mult decât atât, „spiritualitatea românească” nu este doar o 
stare de fapt. Ea este locul posibil şi dezirabil de realizare a unui 

proiect de reformă spirituală, de naştere a „noului om românesc”, 
adică a omului cu voință de a crea, trezit la „categoria personalităţii” 
de conştiinţa de sine românească. Acest „nou om românesc”, care „e 
sortit să ţină treaz duhul românesc în istorie” şi care are menirea „de a 
traduce pasivitatea românească în termeni activi” este condiţie şi 
rezultat în acelaşi timp al existenței spiritualității româneşti ca 
realitate vie în istorie: „... acum suntem în stare să limpezim în ce 
înțeles vorbim despre spiritualitate românească. Când un popor se 
luptă pentru buna lui stare, pentru înfrângerea tiraniei, pentru unitate 
sau pentru independenţă, el face succesiv: mişcări economice, sociale, 
politice şi naţionale. Când însă se ridică spre a da... şi un alt tip de 
om, un tip autentic de om, atunci face o reformă spirituală... Reforma 
spirituală nu e pentru oameni, ci pentru om. Ea nu se mulţumeşte să 
capete ceva pentru toţi; vrea să ceară ceva de la fiecare. Pentru că tipul 
de om românesc se face în Ardeal îndrăzneam noi să spunem că acolo 
e şi centrul spiritualităţii româneşti.” 

Prin urmare, spiritualitatea românească este, la Noica, mai 
degrabă o posibilitate istorică decât o realitate de fapt pe care o poţi 
identifica cu „ceva” anume. Acum ne dăm mai bine seama cât de 
ridicole sunt acele perspective ideologice care îi atribuie lui Noica 
„ismele” de care s-ar face „vinovat” filosoful şi de care ar trebui să se 
ruşineze şi toți cei care îl citesc şi îl comentează. A-i reproşa lui Noica 
diversele esențialisme închipuite de pe poziţia altor esenţialisme, reale 
de această dată, a condamna la alţii ceea ce faci tu însuţi, arată ce 
forme rebele de iraționalism îmbracă conştiinţa celor care se cred 
gardienii publici ai raționalismului. 

În cel de-al doilea pas al reducerii existenţiale, fiinţa capătă sens 
doar prin postularea primatului subiectului — cum se remarcă, în 
strânsă legătură cu primul, adoptarea unei perspective funcționaliste —, 
conceptul „spiritualitate românească” dobândeşte sens doar dacă 
este pus în conjunctie cu o conştiinţă de sine românească. Ea „este” 
numai în măsura în care este trăită într-o conştiinţă de sine 





370 Constantin Noica, Ardealul în spiritualitatea românească, în vol. Pagini 
despre sufletul românesc, ed. cit., pp. 104-105. 

românească şi este „mărturisită” de acea conştiinţă ce trăieşte 
concomitent şi conştiinţa alterităţii, conştiinţa de altul. Prin urmare, 
spiritualitatea românească este într-o relație de identitate cu conştiinţă 
de sine românească şi posedă „ființă” doar în trăirea acestei conştiinţe. 
Situaţia este analogă cazului credinciosului: Dumnezeu există doar în 
conştiinţa credinciosului. Acesta îl trăieşte ca existenţă şi-l mărturiseşte 
ca fiind ceva transcendent propriei sale conştiinţe. Dar raportarea la 
transcendent se face continuu de pe poziția interioară a conştiinţei 
credincioase, din poziţia transcendentalului. 

Conştiinţa de sine deţine în ea însăşi alteritatea, în alte cuvinte, 
conştiinţa de sine este simultan conştiinţa de altul, cele două fiind 
trăiri corelative. A vorbi despre altul înseamnă a descrie conştiinţa de 
altul în propria ta conştiinţă, iar a vorbi despre sine implică continuu o 
raportare la altul străin. Sinele dobândeşte sens numai în corelaţie cu 
altul său. Răsturnarea de perspectivă realizată de Noica în privința 
identităţii cu sine a spiritualităţii româneşti, prin aplicarea metodei 
„reducerii existenţiale”, este memorabilă prin ingeniozitate şi coerență 
ontologică: conştiinţa de sine românească este europeană. Binomul 
„românesc”-—,„european” dă seamă de date interioare, trăiri în sens 
fenomenologic ale conştiinţei de sine româneşti. Prin urmare, 
conştiinţa de sine românească este o unitate sintetică ce se exprimă în 
binomul identitate-—alteritate în interiorul aceleaşi conştiinţe individuale. 
Conştiinţa de sine românească, înveliş mai profund al eului individual, 
exprimă starea de ruptură în măsura în care ea este o sinteză de 
predicate contradictorii, de dialethei care produc automişcarea 
spiritului în mersul lui îndărăt. 

Conştiinţa de sine românească este europeană pentru că se 
proiectează în timp şi face din timp propriul ei orizont de înţelegere. 
Riguros vorbind, cultura europeană nu e „ceva”, ci un mod de 
raportare la timp şi transformarea acestui mod într-un orizont de 
autoînțelegere. Timpul în acest context cultural este neodihna 
spiritului, mişcarea sa către sine, către Unul său prin faptele sale 
multiple producătoare de sens. Timpul este chiar modul de a fi al 
spiritului, mişcarea accelerată către sine, cum spune Noica, kairos, 
timpul culturii, un timp în care omul face din viitorul lui principala 
resursă de a trăi în prezent şi a înţelege trecutul său. Cultura europeană 

este conştiinţa de sine a oricărei culturi care se interoghează asupra-şi 
într-un orizont de autoînțelegere dominat de creație, de producerea 
noului, totodată, care face din proiectarea sa de sine în viitor un mod 
de a înţelege prezentul şi trecutul. 

În sinteză, acesta este conţinutul schimbării de atitudine, dacă 
termenul nu ar fi tocit, o „revoluţie copernicană”, pe care o produce 
Noica în modul de a înțelege spiritualitatea românească ca un nume al 
intersubiectivității date într-o conştiinţă de sine individuală concepută 
ea însăşi ca funcţie de timp, ca unitate sintetică între trăirile noetice 
identitate—alteritate. 

Asumarea în sine a rupturii ca mod de a fi (a unor sinteze 
dialetheiste) şi a timpului (istoriei) ca orizont de autoînţelegere, 
plasează în identitate de înţeles conştiinţa de sine românească cu 
conştiinţa europeană. Cultura românească (spiritualitatea românească) 
este întemeiată astfel ontologic, în calitatea ei de configuraţie valorică. 
Ea este o configuraţie, o unitate valorică, o formă a multiplicităţii 
Unului european al culturilor. „Europa”, în acest înțeles, nu e ceva 
geografic, o cultură a unor popoare care trăiesc într-un spaţiu 
geografic anumit. „Europa” este un mod de a te raporta la timp şi de a 
transforma timpul ca viaţă a spiritului în resursă de viaţă personală; 
„Europa? este un principiu de însuflețire, mai precis, numele 
însuflețirii spiritului care face din propria sa resursă, creaţia în timp, 
un mod de a fi. „Românitatea” devine şi ea „europenitate” în măsura 
în care îşi integrează spiritul european, timpul şi ruptura ce-l 
caracterizează ca Unul al culturilor. 

Spiritualitatea românească este, deci, o unitate contradictorie, 
este ea însăşi şi, în acelaşi timp, alteritatea sa, după cum conştiinţa de 
sine românească este conştiinţă de altul. A vorbi despre toate acestea 
implică continuu prezența unei conştiinţe individuale vii care le 
tematizează. Conştiinţa de sine individuală are concomitent mai multe 
straturi. Ele nu sunt date dacă nu sunt tematizate. A fi înseamnă a fi 
obiect al gândirii. Conştiinţa de sine românească nu e „ceva”, ci o 
stare a conştiinţei survenită în momentul raportării la celălalt, la 
alteritate. Ea este o specie a conştiinţei de sine; un înveliş al ei care 
precizează şi mai bine datele conştiinţei individuale prin raportare la 

celălalt. A vorbi despre conştiinţa de sine românească înseamnă a 
vorbi continuu despre alteritate, despre celălalt prezent în propria 
conştiinţă. Celălalt poate fi Dumnezeu, duşmanul, străinul, prietenul, 
vecinul, persoana pe care o iubeşti, chiar tu însuţi etc. Cine este 
celălalt din mine însumi? Cine este cel pe care-l percep ca străin, dar 
care este continuu prezent în conştiinţa mea? Cum pot înţelege 
stranietatea propriei mele conştiinţe, care mă constrânge să accept că 
eu sunt altul? Sunt întrebările „tinerei generaţii” orientate către 
spiritual şi spiritualitate, respectiv către locul de întâlnire cu Celălalt, 
la care Noica a răspuns filosofic de pe platforma dialetheismului 
implicat în conceptul de „spiritualitate românească”, apt să producă 
comprehensiunea întâlnirii cu propriul tău sine ca o întâlnire cu ceva 
străin şi totuşi apropiat şi cunoscut ţie. 

Noica a deschis în scrierile sale toate aceste probleme, dar în 
principal a vorbit despre conştiinţa de sine românească plecând de la 
descrierea culturii tradiționale româneşti, alteritatea cea mai apropiată 
şi depărtată în acelaşi timp față de cultura savantă românească. 
Discursul identitar este, prin urmare, unul despre alteritate. Toate 
culturile sunt date ca alteritate în interiorul conştiinţei de sine 
româneşti prin raportarea ei la principiul de inteligibilitate: Unul 
culturii europene care a trezit sinele propriu culturii românești. Înainte 
de întâlnirea cu europenitatea, sinele nostru era adormit, pentru că îl 
consideram ca fiind de la sine înţeles. Europenitatea este interioară 
spiritualităţii româneşti pentru că este numele spiritului românesc 
trezit. Prin urmare, „Europa” este în conştiinţa noastră individuală, 
care ştie că are un sine mai adânc decât eul nostru, pe care trebuie să-l 
reveleze. 


e ae kk 


Remarcăm ce răsturnare de viziune produce Noica în privința 
înțelegerii spiritualității româneşti prin aplicarea „reducerii existenţiale” 
şi renunţarea la punctul de vedere al atitudinii naturale. Încă o dată se 
remarcă faptul că Noica nu este un comentator oarecare al 
fenomenului românesc, ce ar putea fi integrat în diverse tipologii ale 
cercetării românităţii. 

Noica desprinde ideea de spiritualitate românească de etnic, de 
naționalism, de sufletul românesc, de tradiţia sătească etc. pentru a o 
plasa în lumea spiritului şi a vieţii lui proprii legate de creaţie, de Unul 
sintetic al spiritului, adică de valoare. Spiritualitatea românească este 
o situaţie a spiritului de a fi ca Unu în multiplu. Spiritul este continuu 
„în” şi, pe această bază, existenţa omului este, ontologic vorbind, „în”. 
Spiritualitatea românească particularizează spiritul în situaţia de „a fi 
român”. Eşti în situaţia de a fi „în”, alături cu ceilalți. 

Simplu spus, spiritualitatea unui popor vizează faptul de a fi 
împreună al unor conştiinţe scăldate continuu într-un mediu de 
intersubiectivitate. Întotdeauna individul uman se află „într-o situație”, 
într-un multiplu, într-un anumit gen de intersubiectvitate. El se află cu 
situația lui cu tot. El este român nu prin cetăţenie, deşi acest lucru nu 
poate fi neglijat, ci prin conştiinţa sa de sine românească, vie, trezită la 
altul. Spiritualitatea românească este o lume a spiritului, adică spiritul 
care se află într-un multiplu. Românesc este multiplu, ca şi franțuzesc, 
englezesc etc. Spiritul ca Unu nu există în genere. El este totdeauna 
cineva, un principiu de acțiune. El nu este ceva, ci cineva. 
Spiritualitatea este cineva-ul din tine, ceea ce este mai adânc în tine 
decât tu însuți. 

Noica, se poate cu uşurinţă remarca, e, cum spuneam, un om de 
viziune şi de construcţie conceptuală, şi nu un sistematizator 
încadrabil într-un curent sau altul. Ceea ce era de sine înțeles atât în 
abordările etnologice, cât şi în cele monografice, esențialismul, 
originaritatea şi organicitatea axiologică, pentru Noica devine obiect 
al gândirii prin tematizări complexe. Esenţialismul este substituit de 
funcţionalism, iar originaritatea şi organicitatea, în calitatea lor de 
concepte ontologice, sunt văzute pe dinăuntru. Pentru Noica, 
originarul românesc nu este „ceva” de ordin substanţialist, o entitate 
sustrasă devenirii, „formele eterne” produse de cultura tradițională 
românească, de valorile satului ce au întâietate ontologică şi 
epistemologică în analiza conştiinţei de sine româneşti. Originaritatea 
trebuie văzută plecând de la „a şti”, şi nu de la „a fi”. 

Prin urmare, în această răsturnare de perspectivă Noica se 
desparte atât de Mircea Vulcănescu, cât şi de Mircea Eliade care, într- 
un fel sau altul, vedeau faptele de cultură româneşti plecând de la 
continuitate şi de la ideea că experienţele interioare ale culturii 
româneşti tradiționale sunt generatore de conştiinţă de sine 
românească, şi nu, aşa cum consideră Noica, de la „ruptura” produsă 
în sine prin deşteptarea sinelui la creaţia istorică de sine. 

Fără să propunem o analiză de detaliu, comparaţia lui Noica 
cu Mircea Vulcănescu este sugestivă pentru ceea ce înseamnă o 
teorie organică şi comunitară asupra lumii româneşti, aflată în 
multiple intersecții cu gândirea lui Noica, dar diferită sub aspectul 
viziunii. 

Teza de la care pleacă Vulcănescu în înţelegerea de sine 
românească, exprimată în fraze explicite, porneşte de la premisa 
unicităţii faptelor de creație divină şi de la lucrarea pe care a 
săvârşit-o poporul român asupra lui însuşi: „Impresia de la care 
plecăm este următoarea: fiecare popor are, lăsată de la Dumnezeu, o 
față proprie, un chip al lui de a vedea lumea şi de a o răsfrânge 
pentru alții. Fiecare îşi face o idee despre lume şi despre om, în 
funcţie de dimensiunea în care i se proiectează lui însuşi existenţa... 
Mai mult decât atât... fiecare popor e absolutist în felul său de a 
vedea. Judecata lui despre existenţă este un tipar cu care judecă pe 
alții... dacă noi existăm nu numai ca o colectivitate biologică, dar şi 
ca o ființă spirituală, nu se poate să nu avem o față a noastră proprie, 
un chip neasemănat de a răsfrânge lumea aceasta a lui Dumnezeu... 
gândurile acestea ale noastre... îşi dezvăluie un interes acut. Suntem, 
cu ele, în centrul împărăției româneşti adevărate: împărăția valorilor 
româneşti. Căutăm axa de orientare a spiritului românesc în existență 
şi rațiunea prin care justificăm dreptul de a fi români în fața 
spiritului pur.” 





371 Mircea Vulcănescu, Dimensiunea românească a existenţei, în Opere, vol. I, 
ed cit., pp.11-113. 

În scrierile sale identitare, Mircea Vulcănescu cercetează, de pe 
platforma metodei fenomenologiei culturii”, originarul românesc, 
adică ceea ce este prim şi nederivat, principiul intern al fiinţei şi 
dinamicii culturii noastre, „fondul”, fundamentul dinlăuntru al culturii 
româneşti în limbaj maiorescian, într-o dublă perspectivă: ontologică 
şi epistemologică. 

În ordine ontologică, ceea ce este originar se identifică, pentru 
Vulcănescu, cu limba. Ea, prin potenţele, latenţele ei — „veleităţi”, în 
expresia lui Vulcănescu — trasează harta unei identități formative 
primordiale, în care este plasată sensibilitatea şi gândirea ca altul 
limbii. Identitatea formativă primordială, sufletul românesc sau, ceea 
ce este acelaşi lucru pentru Vulcănescu, e/hos-ul (axiologicul) 
românesc, nu este o „substanță”, în sens esenţialist. Originarul, 
identitatea formativă primordială a ethosului românesc, neamul, este 
un compositum de virtualităţi, de latenţe, „este..., dar numai virtual..., 
în putință. Actual neamul nostru nu este decât ceea ce noi vom fi în 
stare să facem din el. Dar un neam nu este niciodată o realitate 
închisă, sfârşită; ci o realitate vie (s. n.). El nu e numai o realitate 
naturală, ci şi o realitate etică; destinul unui neam nu e dat odată 
pentru totdeauna, el se actualizează problematic pentru fiecare 
generaţie, pentru fiecare om”. Originarul este condiţie de 
posibilitate, cadru preexistent generat de „configurația limbii şi de 
structura simbolurilor expresive cu circulaţie generală în poporul 





372 z . £ Per 2 i £ 
Vulcănescu menționează explicit că se detaşează în ordine 


metodologică de linia ştiinţifică şi explicativă cultivată de psihologia popoarelor, 
preferând autori precum Curtius, Max Scheler, ori Max Weber, cei care au ales 
calea descrierii şi comprehensiunii: „Când vorbim deci de un suflet naţional, nu 
putem face abstracţie de o anumită viziune intuitivă a materialului asupra căruia 
vorbim. Aceia care, ocupându-se cu realități sociale, cred că pot face abstracţiune 
de asemenea viziuni intuitive şi folosi metodele riguroase ale ştiinţelor 
experimentale, să ne ierte...”; Mircea Vulcănescu, Ispita dacică, Opere, vol. I, 
ed. cit., p. 958. 

373 Mircea Vulcănescu, Omul românesc, în vol. Dimensiunea românească a 
existenţei, ed. cit., pp. 15-16. 

românesc; altfel zis, de calapoadele de gând pe care s-au croit 
cuvintele”. 

În ordine epistemologică, Vulcănescu îndreaptă gândirea 
identitară românească spre propriile ei resurse întrebându-se Cum 
gândim fenomenul românesc? sau, pentru a folosi limbaj kantian, 
Care sunt condiţiile de posibilitate ale gândirii fenomenului 
românesc? În termenii filosofiei culturii, aceeaşi întrebare ar putea lua 
forma: Care este contribuția propriei noastre culturi, a tradiţiei ei 
interne, la configurarea profilului ei interior? Analogic vorbind, 
direcția pe care o imprimă Vulcănescu discursului identitar românesc 
este similar cu încercarea unora dintre noi de a determina ce-am pus 
noi înşine în formula propriei noastre personalități, cum ne-am format 
prin deciziile libere ale voinţei, în ciuda faptului că personalitatea unui 
om este, fără îndoială, un produs al educaţiei, al influențelor formative 
de tot felul. 

Vulcănescu aşază, aşadar, într-o încercare de autocunoaştere, 
cultura română în fața propriei sale tradiţii, populară şi savantă. 
Cultura română se priveşte pe sine ca într-o oglindă „în care eul este 
retras din centrul privirii şi ceea ce vede în oglindă este altceva... 
această oglindire ridică probleme grele asupra modului de a fi. Căci 
vezi în neant ceva ce e aievea”*5. Din acest unghi de vedere, 
Vulcănescu produce primul model filosofic al confruntării culturii 
noastre cu propriile sale resurse creative, „spre adâncirea şi 
descoperirea realităților noastre proprii, a configurației autohtone a 
sufletului nostru”""€. 

Spre deosebire de Noica, M. Vulcănescu pune față către față 
diferitele ipostaze ale întregului culturi româneşti — cultură pe care 


374 Mircea Vulcănescu, Dimensiunea... p. 1010. 

375 Mircea Vulcănescu, Prodrom pentru o metafizică a oglinzii, în vol. Pentru 
o nouă spiritualitate filosofică, Dimensiunea românească a existenței (I), Ediţie 
îngrijită de Marin Diaconu şi Zaharia Balinca, Bucureşti, Editura Eminescu, 1992, p. 
94. 

376 Mircea Vulcănescu, Ispita dacică, în vol. Dimensiunea românească a 
existenței, Ediţie îngrijită de Marin Diaconu, Bucureşti, Editura Fundaţiei Culturale 
Române, 1991, p. 44. 

Vulcănescu o gândeşte într-un mod solidar cu principiul ei intern de 
organizare, cu ceea ce se constituie într-o originaritate intrinsecă, 
limba — într-un raport identitar, ontologic şi logic, de tipul identitate— 
diferenţă, acelaşi-—altul, identitate—alteritate. Astfel, cultura populară, 
tradițională, este raportată la formele culturii savante de inspiraţie 
occidentală; apoi, formele culturii savante tradiţionale româneşti sunt 
puse în „oglindă” cu formele culturii savante de sorginte occidentală, 
iar întregul culturii româneşti — transformat în criteriu de semnificare, 
ordonare şi evaluare — este raportat la cultura altor popoare. 
Ingeniozitatea unei astfel de proceduri hermeneutice creează premisele 
abordării comprehensive autonome a culturii, prin intermediul căreia 
cultura este examinată în termenii ei proprii şi solidar cu principiile 
ontologice care o întemeiază şi-i justifică din interior prezenţa în lume. 
Vulcănescu este, prin urmare, în căutarea originarităţii culturii 
româneşti, înscriindu-se, astfel, într-un demers întemeietor de 
ontologie a culturii. Termenul prim al viziunii sale constructive îşi are 
obârşia într-un cuvânt cu valoare de principiu atât în ordine 
ontologică, cât şi în ordinea cunoaşterii, ispita”. Spre deosebire de 
modul în care Noica face hermeneutica cuvântului „ispită” la 





377 Cuvântul ispită face parte din seria cuvintelor fundamentale în mai multe 
limbi europene. Astfel, “ispită, subst. (tentație), şi a ispiti, vb., identificate în latină cu 
tentatio, -onis = tentație, ispită, tento (tempto), -are, -avi, -atum = a atinge, a pipăi, a 
ataca, a lovi, a răni, a încerca, a proba, a seduce, a corupe, a tenta, în greaca veche cu 
zeipăonoc - ispită, reipăcer - a încerca, a ispiti, corespund în gotică lui fraistubni 
(fraistobni) = ispită, tentaţie, fraisan = a încerca, a ispiti, a tenta, a ademeni, usfraisan 
= a ispiti, a încerca freison = a încerca, a ispiti. 

În limbile romanice, la ispită şi a ispiti se spune tentation, seduction şi attirer, 
seduire, tenter, mettre a l' epreuve în franceză, tentazione, allettamento, seduzione, 
peccato şi allettare, tentare, adescare, sedurre, indurrein tentazione în italiană, 
tentacion şi tentar în spaniolă, tentancăo, atracção, sedumgă, pecado şi tentar, atrair, 
embair în portugheză, iar, în cele germanice moderne, Versuchung şi verlocken, 
verfiihren în germană, temptatio şi to tempt în engleză, verzoeking şi verleiden în 
olandeză, frestelse şi rârleda, locka, fresta în suedeză, Fristelse, Forfărelse, 
Forledense, Tillokkelse şi trrekke, medfăre, forfăre, forlede, forsóge, prfăse în 
daneză, fristelse şi friste în norvegiană".Cf. Paul Găleşanu, Biblia Gotică. Studiu 
Lingvistic român — got. Dicţionar etimologic — semantic, Editura Pentru Literatura 
Naţională, 2002, pp. 317-318. 

maturitate’, Vulcănescu preia sugestiile creştine, pe care le întreţese 
cu cele filosofice. 

Ispita poate fi văzută şi ca o „cheie” a sistemului de gândire 
identitar al lui Vulcănescu, locul în care şi din care sunt coagulate 
diversele „regiuni intelectuale” ale preocupărilor lui. El poate fi pus în 
analogie semnificativă cu „totdeauna”, alt cuvânt cheie al expunerii 
gândirii lui Vulcănescu. Totodată, ispita este şi numele a ceva 
nederivabil, ceva aşezat în fiinţa noastră lăuntrică dintru început. 
Ispita face ca religiosul şi filosoficul — în fond, poziționări distincte şi 
autonome ale minții — să se întrepătrundă în aceeaşi rădăcină. Ea este 
„posibilitate de a fi”, este, aşadar, o specie a fiinţei, dar şi un nume de 
„categorie”, deci o faţetă a realității. 

Spre deosebire de alte cuvinte, „ispita” este un cuvânt ce poate fi 
izolat şi tratat autonom. Ispita are o autonomie intrinsecă; ea leagă 
omenescul din noi cu cosmosul. Ispita nu este un obiect, ci un câmp 
dinamic de forţe complementare şi contradictorii corespunzătoare 
istoriei forjării sufletului românesc. Ispita întemeiază ontologic 
identitatea românească, este rădăcina care susține diversitatea de 
reacţii şi actualizări ale creației culturale şi intelectuale. Este numele 
identităţii româneşti. Identitatea culturală nu apare ca atare. Ea nu este 
un obiect. Imposibilitatea de a da definiţii convenabile este resimțită 
frustrant. Identitatea trebuie privită într-o constelație de alte cuvinte ce 
poate lumina parțial înţelesul. Ispita este un cuvânt viu, şi nu un 
concept logic - abstract. 

În vreme ce Vulcănescu propunea o grilă de lectură a culturii 
europene plecând de la datele culturii tradiţionale româneşti, Noica 
răstoarnă acest raport prin postularea unităţii de înţeles între conştiinţa 
de sine românească şi conştiinţa de sine europeană. 

De ce ne-au trebuit 2000 de ani să ajungem aici, la conştiinţa 
noastră de sine ca fapt istoric, se întreba Noica urmându-l pe Cioran 
din Schimbarea la faţă a României? La această întrebare capitală va 
încerca să răspundă filosoful român în Pagini despre sufletul românesc. 





378 A se vedea, Constantin Noica, Cuvânt împreună despre rostirea românească, 
Bucureşti, Editura Eminescu, 1987, articolele: I/spitire, Despre ispitele gândului, O 
lumea fără ispite, Ispitire, iscodire, iscusire, pp. 220-237. 

Capitolul IV 


IDENTITATE ȘI ALTERITATE. IPOSTAZE ALE 
SPIRITUALITAȚII ROMANEŞTI 


1. Preliminarii. Izotopii identităţii româneşti 


Răsturnarea de perspectivă realizată de Noica în privința 
identității cu sine a spiritualităţii româneşti, prin aplicarea metodei 
„reducerii existenţiale”, poate fi exprimată sintetic, cum arătam, în 
enunţul: conştiinţa de sine românească este europeană, o unitate 
sintetică temporală în care eternitatea şi istoricitatea, sinele şi 
alteritatea sunt intuite şi apoi descrise dialetheist. Conştiinţa de sine 
românească este, astfel, o realitate vie ce posedă principiul propriei 
sale dinamici în structurile-i lăuntrice. Ea nu este, cum arătam, „ceva 
originar”, de ordinul esenței ce subzistă în sine, ci o funcţie dinamică 
de natură temporală survenită din permanentele autoraportări 
punctuale ale gândirii la ea însăşi. Conştiința de sine românească este 
o funcție de timp, o unitate sintetică între două trăiri noetice 
temporale: eternitate şi istoricitate. 

La rândul ei, spiritualitatea românească, ca nume al intersubiectivității 
date într-o conştiinţă de sine individuală, este o realitate sintetică, de la 
început plurală, similară fenomenului izotopiei despre care vorbeşte 
Noica în Modelul cultural european’. Identitatea cu sine a 
spiritualităţii româneşti deține în ea însăşi alteritatea sa, întrucât ele 
sunt trăiri ale aceleiaşi conştiinţe de sine româneşti, ce se deține pe 
sine în măsura în care deține şi alteritatea sa. Prin urmare, atunci când 
vorbim despre gândire identitară în înţeles noician, trebuie să avem în 
vedere unitatea sintetică  român-european (izotopii identității 
româneşti), trăită în aceeaşi conştiinţă de sine care este simultan şi 





3% „Şi poate exemplul ştiinţific cel mai impresionant pentru un alt tip de 
unitate pe care trebuie s-o punem în joc este fenomenul izotopiei. Dacă aproape orice 
substanţă este de la început plurală, nefiind ce este decât laolaltă cu izotopii ei, atunci 
înseamnă că tema unității şi a multiplicităţii, poate chiar dezbaterea platoniciană a 
Unului şi Multiplului trebuie reluate filosofic din cu totul altă perspectivă decât cea 


3». 


clasică”; Constantin Noica, Modelul cultural european, ed. cit., pp.55—56. 

românească, şi europeană. Sufletul românesc trezit la conştiinţa de 
sine înseamnă descoperirea europenităţii din el însuşi. 

Asumarea gândirii dialetheiste îi creează posibilitatea lui Noica 
de a corela multiplul cu Unul culturilor, adică de a vorbi simultan 
despre configurația culturală românească, în datele ei de cultură 
parohială, deopotrivă, despre conştiinţa de sine a acestei configurații, 
care este europeană. Despre cultura română (spiritualitatea românească), 
în unicitatea şi identitatea ei cu sine sau, ceea ce e acelaşi lucru, 
despre conştiinţa de sine românească în unicitatea ei, care este o 
realitate sintetică izotopică de factură temporală. Aceeaşi conştiinţă 
poate vorbi acum poziţionând spiritualitatea românească „înainte” de a 
fi educată dinăuntru de cultura deplină (Unul culturilor, cultura 
europeană), care a frezit-o la istorie şi creaţie, adică în ipostaza ei 
„adormită”, şi, deopotrivă, poate vorbi despre sine „după”, în ipostaza sa 
trezită, adică din poziţia în care a dobândit conştiinţa de sine europeană. 

Izotopii spiritualităţii româneşti sunt, aşadar, de ordinul 
temporalităţii: „înainte” şi „după” dobândirea conştiinţei de sine. În 
termenii lui Noica, izotopii spiritualităţii româneşti sunt „eternitate” şi 
„istoricitate”, şi sunt trăiri ale unei conştiinţe de sine româneşti, adică 
ale unei stări trezite de conştiinţă ce cuprinde în ea însăşi şi alteritatea. 
Priviţi în mişcarea lor şi în trecerea unuia în celălalt, izotopii identităţii 
— dualităţi cu „ponderi” diferite în aceeaşi unicitate a conştiinţei — 
sunt, fireşte, dialethei. 

Conştiinţa de sine românească este o conştiinţă trezită din 
eternitatea ei şi, prin urmare, este europeană. Fireşte că termenii 
„adormit” şi „trezit” sunt metafore, să le spunem, „fenomenologice”, în 
măsura în care „a fi” înseamnă „a şti”, căci ceea ce nu este tematizat de 
conştiinţă „nu există”. „Adormit” şi „trezit” ca stări ale spiritualităţii 
româneşti înseamnă „spiritualitatea” înainte de tematizare, „spiritualitatea” 
după tematizare. În acelaşi cuvânt, „spiritualitate”, trebuie să vedem 
două înţelesuri. Înainte de tematizare, spiritualitatea românească „nu 
exista”, pentru că a exista înseamnă a fi în timp. Ea poate fi asimilată 
stării de eternitate, ieşire din timp, fără timp etc. După tematizare, adică 
după ce a devenit obiect al unei conştiinţe care este în timp, 
„spiritualitatea românească” „există”, fiind trăită într-o conştiinţă de sine. 

Acesta este „punctul de observaţie” al lui Noica, privirea sa 
panoramică asupra spiritualității româneşti. Pentru a apela la o 

imagine plastică, ni-l putem imagina pe Noica stând într-un foişor ce-i 
permite o privire panoramică asupra „priveliştilor” culturii româneşti, 
pe care încearcă să le descrie plecând de la experienţele interne care 
derivă din actul nemijlocit al vederii. Actul vederii nemijlocite are loc 
cu privitor cu tot, adică și cu modul de a vedea al privitorului. Prin 
urmare, în acelaşi act de conştiinţă, vederea nemijlocită, este dat şi 
modul de a vedea al privitorului. Conştiinţa modului de a vedea nu 
derivă, fireşte, din faptul vederii. Cu alte cuvinte, ochiul care vede nu 
se poate vedea şi pe sine în mod natural. Pentru a „se vedea” pe sine, 
ochiul trebuie să aibă „conştiinţa vederii”, un act reflexiv „rupt” de 
faptul ca atare al vederii. Prin urmare, din „foişorul” în care este 
plasat, Noica descrie ceea ce vede şi deopotrivă şi modul de a vedea, 
reflexia asupra vederii. Modul de a vedea şi faptul privirii ca atare 
sunt împreună: modul european de a vedea şi vederea nemijlocită a 
priveliştilor culturii româneşti sunt un tot inseparabil, pentru că ele 
sunt acte vii într-o conştiinţă. În schimb, ele pot fi descrise cu rigoare 
după ce spiritul întreprinde o cercetare cu scopul de a-şi releva 
unitatea în multiplicitatea sa. Descrierea acestei „duble vederi” 
fenomenologice, de la faptul vederii ca atare la condiţiile lui de 
posibilitate, este principala contribuție pe care Noica o aduce în 
„orientarea către spiritualitate”, cum spune Vulcănescu, a „tinerei 
generaţii”. 

Acum ne dăm mai bine seama de avantajele comprehensive ale 
„reducerii existențiale” în analiza spiritualităţii româneşti, prin 
comparaţie cu cele două mari clase de abordări: etnopsihologia şi 
ştiinţa națiunii, fundate, ca şi celelalte abordări, pe o întrebuințare 
naturală şi spontană a minții. 

Atitudinea naturală, rămânând la nivelul de înţelegere al 
„intelectului”, s-a încurcat continuu în propriile dihotomii (cuplurile de 
dualități) pe care le-a sesizat în corpusul spiritualităţii româneşti, 
structurat în jurul izotopilor celor „două Românii” — economie sătească 
versus economie capitalistă, cultură tradițională versus cultură savantă, 
boierime versus burghezie, sat versus oraş, tradiţionalism versus 
progresism, naționalism versus  cosmopolitism, barbarie versus 
civilizație, răsăritean versus apusean, tradiție versus inovaţie, 
naționalism versus cosmopolitism, individ versus societate, agrar versus 
industrial, creație culturală versus creație voluntară etc., şi a celor două 

idei despre om aferente lor — postulând când supremația unui termen, 
când al altuia, şi niciodată sinteza lor. Era preferat când un „izotop”, 
când alt „izotop”, în funcţie de „greutatea subiectivă” pe care o trăia 
conştiinţa comună a cercetătorilor „substanței” spiritualității româneşti, 
care nu puteau trece dincolo de principiul lui „da” sau „ba”. Logica 
explozivă a intelectului nu permite unitatea dialetheistă, pe care doar 
rațiunea fundată fenomenologic o poate realiza după principiul că 
„unele contradicții sunt adevărate”. 

Toate teoriile spiritualității româneşti fundate pe această 
atitudine naturală sunt parţiale şi pentru faptul că ele sunt orbite de 
realism, de ideea de adevăr-corespondență extrasă din convingerea că 
faptele se află în exteriorul conştiinţei, ca ceva dat şi preexistent 
gândirii. Nu insistăm pentru că ne reamintim critica pe care Noica o 
face în De Caelo... acestei atitudinii naturale. 

În sfârşit, atitudinea naturală produce reprezentări iluzorii 
privind presupusa continuitate între valorile spirituale produse de 
cultura tradițională, de dinainte de a intra în istorie, şi valorile create 
după dobândirea conştiinţei de sine. Ideea primatului culturii 
tradiționale în înțelegerea spiritualității româneşti, ca întreg cultural 
coerent fundat pe valori europene, este pentru Noica o rătăcire 
metodologică. Spiritualitatea românească tradițională este o altă 
configuraţie de valori decât spiritualitatea modernă, care este o 
spiritualitate europeană în configurație românească, prin faptul că 
logica ei internă este una de „ruptură”, producând valori autonome ca 
sinteză a multiplicării Unului. Spiritualitatea românească „trezită” la 
creație individuală este o altă spiritualitate, pentru că ea devine o 
structură generativă de valori ce pot fi comunicate universal. Vom 
reveni pe larg asupra acestei chestiuni când vom vorbi despre cele 
două tipuri de raționalitate ce structurează dihotomic spiritualitatea 
românească. Cum vom remarca, modul lor de a fi urmează tipuri de 
raționalitate diferite. 

La ideea izotopilor spiritualităţii româneşti Noica a ajuns treptat, 
pe măsură ce s-a copt mai bine gândul său din Marhesis...; ideea se 
precizează pe parcursul meditaţiilor sale asupra identităţii româneşti şi 
se împlineşte în Pagini despre sufletul românesc, ca apoi să fie 
generalizată în noua sa propunere de „morfologie a culturii” din 
Modelul cultural european. 

Parcurgând publicistica de tinereţe, ne dăm seama ca reflecția în 
jurul izotopilor spiritualităţii româneşti, eternitate şi istoricitate, a fost 
o constantă filosofică în ansamblul tuturor celorlalte preocupări 
intelectuale. Din zecile şi sutele de pagini de publicistică, rezultă că 
Noica avea o excepţională cunoaştere a lumii culturale şi intelectuale 
româneşti. În volumele de publicistică restituite de Marin Diaconu, se 
vădeşte că nu avem de-a face cu un Noica paseist, sămănătorist, 
tradiționalist etc. — aşa cum este etichetat de atâția „experți”, ci cu un 
filosof veritabil care mobilizează, pentru înțelegerea realităților 
româneşti, instrumentele conceptuale ale analizei filosofice din 
întregul spaţiu european. În acelaşi timp, cum arată şi Ion Dur în 
lucrările sale, când avem în vedere această perioadă de tinereţe trebuie 
să vorbim despre un Noica implicat în marile dezbateri ale culturii 
noastre umaniste, un Noica diferit de imaginea convenţională a 
filosofului retras din lume. Practic, în perioada 1929-1947, Noica este 
permanent prezent în publicistică şi-şi exersează, desigur în orizontul 
temei pe care o urmărim, sensibilitatea sa pentru scrutarea conştiinţei 
de sine româneşti. Interesul pentru realitatea românească este total — 
sunt câteva articole destinate chiar sportului — şi de aceea Noica 
călătoreşte de la o conştiinţă la altă conştiinţă, pentru a o înţelege aşa 
cum este ea, în sinea ei, şi deopotrivă, pentru a-i detecta simptomele 
de dominanţă. Deopotrivă, Noica e interesat de semnele de 
spiritualitate care ne conduc către noi înşine (către fiinţa trezită de 
către şi la filosofie), semne ce ne dau un spor de suflet, ne adâncesc în 
noi şi ne înrobesc, transformându-ne lăuntric pe drumul către spirit. 
Acestea sunt criteriile nevăzute după care este evaluată diversitatea 
fenomenelor culturale româneşti dispuse într-o sumedenie de opoziții 
între care doar filosoful poate găsi echilibru şi armonie. 


2. Două tipuri de raționalitate 


Ideea că viziunea identitară a lui Noica are valoarea unei 
răsturnări de perspectivă ce ne îngăduie să operăm, la nivelul 
fundamentelor filosofice ale spiritualităţii româneşti în calitatea ei de 
configurație culturală de factură europeană, cu scizura: „înainte de 
Noica”—,„după Noica”, este şi mai bine pusă în relief de ideile cuprinse 
în lucrarea Pagini despre sufletul românesc. 

Conţinutul acestei răsturnări de perspectivă — spiritualitatea 
românească este un nume al intersubiectivităţii date într-o conştiinţă 
de sine individuală, concepută ea însăşi ca funcție de timp, ca unitate 
sintetică între trăiri noetice polare — capătă o şi mai bună ilustrare în 
Pagini despre sufletul românesc, lucrarea ce unifică dialetheist cele 
două principii de raționalitate reciproc contradictorii corespunzătoare 
izotopilor identităţii româneşti: eternitate şi istorie. În jurul acestor 
izotopi se constituie raționalitatea prin continuitate, opusă 
raționalității prin ruptură, pe care Noica le descrie plecând la propria 
conştiinţă de sine românească, încercând, totodată, să le unifice 
dialetheist. 

Prin urmare, în această lucrare apărută în 1944, în plin război, 
găsim nucleul de semnificație al gândirii identitare din tinerețea lui 
Noica, ce aplică, în înțeles propriu, ontologic, ceea ce Vulcănescu 
constata ca procedură metodologică aplicabilă „tinerei generați”: 
primatul spiritualului în analizele culturii românești. 

Acest nucleu este, concomitent, punct de sinteză al unor 
acumulări reflexive de peste un deceniu, dar şi un reper interpretativ în 
contextul existenţei unor multiple studii, eseuri, articole şi conferințe 
străbătute de acelaşi interes de întemeiere filosofică a spiritualității 
româneşti, la care am făcut dese referinţe. 

Paginile... sunt scrise pentru un public străin (cititori germani) 
neinformat despre modul de a fi al spiritualităţii româneşti"*. 
Articolele vizează continuu spiritualitatea românească ca întreg, 
aceasta fiind descrisă din punctul de observaţie al conştiinţei de sine 
româneşti, unitatea izotopică etern-istoric, pe care Noica o scrutează 
fenomenologic. Accentul descrierii este pus de Noica pe două dintre 
formele de manifestare ale spiritualității româneşti în care ea apare 
continuu ca întreg: filosofia şi arta. Lucrarea conţine şapte articole ce 
analizează o stare de fapt, cu scopul de a desprinde liniile posibile de 
înaintare a spiritualităţii româneşti. Întreaga analiză este comparativă: 





380 Unele dintre articole au fost conferințe rostite la Institutul Româno-German 
din Berlin, cum a fost, de pildă, Tensiunea interioară a culturilor mici, ce va deveni, 
prin prelucrări, articolul Cum gândeşte poporul român, A se vedea: Dumitru Cristian 
Amzăr, Jurnal Belinez, Ediţie îngrijită de Dora Mezdrea şi Dinu D. Amzăr, 
Traducerea citatelor din limba germană, Gavril Matei-Albastru, Bucureşti, Editura 
România Press, 2005, p. 347. 

de o parte stau românii cu trecutul şi cultura lor; de cealaltă parte sunt 
prezente cultura occidentală, în special cea germană şi, în subsidiar, 
gândirea greacă. Criteriul comparației: raționalitatea şi tipurile de 
raționalitate — continuitate vs. ruptură. 

Paginile... se fundează pe două surse de inspirație. Prima este 
explicit devoalată şi se referă la perspectiva identitară pe care o propune 
Cioran în Schimbarea la față a României. A doua sursă, implicită, pentru 
că ea ţine de ordinea subiacentă a unora dintre articole, este Hegel, a cărui 
prezență o detectăm, complementar, într-o dublă ipostază. În primul rând, 
Noica ordonează faptele de gândire românească urmând, pare-se, 
sugestiile lui Hegel din Filosofia spiritului (distincţiile, suflet, conştiinţă, 
spirit şi generalizările lui Hegel cu privire la gândirea popoarelor)“ şi, 
totodată, aplică în ordonarea unora dintre faptele româneşti de gândire 
metoda mijlocirii dialetheilor în trei paşi, procedura argumentativă 
constantă a lui Hegel. 

Paginile... se deschid cu un fragment din lucrarea lui Cioran, pe 
care Noica îl va lua ca amorsă pentru a-şi prezenta propria poziție, în 
răspăr atât cu viziunea, cât şi cu metoda prin care Cioran înţelegea să 
descifreze misterul identității româneşti dinainte de „căderea în istorie”? 





381 A se vedea: G. W. Fr. Hegel, Enciclopedia ştiinţelor filosofice, Partea a 
treia, Filosofia spiritului, Traducere de Constantin Floru, Bucureşti, Editura 
Humanitas, 1996, în mod special Prima secțiune a Filosofiei spiritului. Spiritul 
subiectiv, pp. 37-285. 

384 „De ce noi, românii, etnic vorbind mai omogeni decât germanii, a trebuit să ne 
aşteptăm soarta o mie de ani? Situația geografică defavorabilă, neprielnicia condițiilor, 
năvălirile barbare, vecinii sălbatici... etc.”; a se vedea: Emil Cioran, Schimbarea la față a 
României, Bucureşti, Editura Humanitas, 1990, pp. 11—12. Am putea spune că Paginile... 
reprezintă momentul de tăietură între viziunile identitare ale celor doi prieteni şi, în fond, 
momentul lor de „despărţire” filosofică. Noica îi opune în această lucrare „viziunea 
microscopică” a istoriei româneşti, o viziune de detaliu care contrazice perspectiva lui 
Cioran, „viziunea macroscopică a istoriei”, diagnoza lui Cioran din capitolul Golurile 
psihologice şi istorice (vezi pp. 59-128), în mod special ideea că românii au structural 
deficiențe psihologice ce nu pot fi „tratate” şi, în sfârşit, ideea că a face cultură majoră 
înseamnă să lupți împotriva culturii minore, populare. Paradoxal, căderea în istorie ce a 
condus la trezirea conştiinţei de sine româneşti, la autoconştiință, în expresia lui Cioran, 
implică o relaţie de renunțare la sine, la tradiţia culturii minore. Criticând naționalismul, 
Cioran susţine că întrebarea identitară esenţială ar fi: „ce trebuie să devină România?”, şi 
nu: „ce trebuie să rămână?” O analiză complexă, riguroasă şi comparatistă, cu multiple 
accente în realitatea românească de azi, a viziunii identitare a lui Cioran poate fi desprinsă 
din lucrarea: I. Necula, Cioran. De la identitatea popoarelor la neantul valah, Bucureşti, 
Editura Saeculum I.O., 2003. 

Titlul lucrării e sugestiv pentru căutările identitare din tinerețea 
lui Noica. Sunt interogaţii despre sufletul românesc, obiectul de 
analiză al antropologiei din perspectiva hegeliană, despre natura şi 
structura lui, despre realitatea şi, mai ales, despre latenţele lui (măsură 
a posibilităților native), interogaţii formulate de la nivelul conștiinței 
de sine româneşti, element unic structurat lăuntric de cei doi izotopi 
identitari, nemulțumită de sine şi aflată pe drumul căutării echilibrului 
spiritual: „Nu mai vrem să fim eternii săteni ai istoriei. Tensiunea 
aceasta — agravată nu numai prin faptul că suntem conştienţi de ea, dar 
şi prin convingerea că a fi conştient poate reprezenta un semn de 
sterilitate — alcătuieşte drama generaţiei de azi. Economiceşte şi 
politiceşte, culturaliceşte ori spiritualiceşte simţim că nu mai putem 
demult trăi într-o Românie, patriarhală, sătească, anistorică. Nu ne mai 
mulţumeşte România eternă; vrem o Românie actuală. Aceasta e 
frământarea pe care o descriem... pe plan de cultură.”® 

În termenii filosofiei culturii şi antropologiei, cultura savantă 
românească, fundată pe creaţii individuale, personale, cea care şi-a 
integrat logica internă a modernităţii intelectuale europene, a intrat 
iremediabil în conflict cu creația populată anonimă. Prin urmare, 
spiritualitatea populară trebuie depăşită prin creaţie personală: „... 
tensiunea interioară a culturii româneşti devine: să te pierzi în creaţie 
anonimă care nu dă o cultură majoră? Sau să râvneşti către creaţie 
personală care e în umbra culturilor din afară?... dilema aceasta pare 
astăzi fără ieşire. Din fericire, conştiinţa teoretică a insolubilității nu 
ne mai poate paraliza. În fapt, noi mergem către forme istorice. Când 
un neam sau o cultură încep să coboare din eternitate, ele nu pot fi 
oprite nici măcar de convingerea că nu vor putea înfăptui dintr-odată 
forme istorice superioare.”** 

Sufletul românesc, odată trezit la conştiinţa de sine şi la 
curopenitatea din el însuşi, la spirit şi istorie, respectiv la filosofie şi 
creație individuală, la voința de a deveni ceea ce eşti etc., se 
interoghează asupra-şi cu scopul de a se lua în stăpânire în drumul său 
îndărăt către sine însuşi. Izotopii „eternitate” şi „istoricitate” produc 
prin diferenţa lor de „masă”, în fiecare conştiinţă de sine românească, 
principiul interior al dinamicii sufletului românesc, devenirea ca altul 





383 Constantin Noica, Pagini despre sufletul românesc, ed. cit., p. 8. 
384 Ibidem, pp. 9-10. 

prin mijlocirea cu sine, metamorfozarea lui istorică în conştiinţă de 
sine şi spirit, în cultură istorică (modernă) şi, pe această bază, o 
trecere de la înțelepciune şi gândire populară la filosofie. Se 
recuperează, astfel, individualitatea, „categoria personalităţii” absentă 
sufletului românesc de dinainte de trezire, posesoarea voinţei de a crea 
şi de a impune lumii un sens care este propriul ei sens. Cele două 
principii de raționalitate prezente dual în conştiinţa de sine 
românească trezită asigură combustia internă a voinţei de creaţie ce îl 
animă pe individul-personalitate să-şi producă sieşi sensuri pentru 
putinţa de a trăi, şi prin aceasta, sensuri pentru ceilalți. 

În esenţă, Paginile... pun în evidență modul în care sufletul 
românesc face un salt către spirit şi spiritualitate românească, prin 
mijlocirea categoriilor occidentale de a gândi şi simți, prin „trezirea la 
istorie”, pentru a se reîntoarce la sine, ca rațiune, împlinit cu sine 
însăşi. Este, am putea spune, ilustrarea povestirii biblice obsedante 
pentru Noica, întoarcerea fiului risipitor: spiritul românesc se 
regăseşte pe sine după călătoria întreprinsă în lumea culturii moderne 
occidentale, pentru a se adânci şi mai mult în sine. În consecinţă, 
cultura occidentală modernă a îndeplinit, în trezirea spiritului 
românesc, un rol de mijlocire. Ea a fecundat sufletul românesc şi i-a 
trezit conştiinţa de sine, dând un imbold naşterii facultăţii sintetice de 
autocunoaştere, spiritul, şi, prin consecință, a condus la naşterea 
spiritualităţii moderne româneşti ca unitate de valori autonome. 

Naşterea personalităţii creatoare cu o conştiinţă de sine 
românească ce posedă în ea însăşi alterităţile cu care intră în dialog 
este numele „omului nou românesc”. În numele acestui proiect uman a 
vorbit continuu Noica, atât în tinerețea sa, cât şi la maturitate, 
dumirindu-se pe măsură ce el însuşi l-a întruchipat în carne şi oase. 
„Mitul şcolii”, enunțat explicit în Jurnalul filosofic, viza un astfel de 
proiect uman, iar Şcoala de la Păltiniş l-a realizat superb în câteva 
dintre personalităţile active azi în cultură. Acuzele că discipolii lui 
Noica nu se ocupă de exegeza operei magistrului lor e, fireşte, 
nefondată. Noica 1-a învăţat pe aceşti discipoli cum să devină ei înşişi 
personalități creatoare, şi nu să-i transforme în simpli sistematizatori 
ai propriului gând. Noica i-a îndemnat să nu-şi risipească propriul 
„bănuț”, să-l cultive şi să-l sporească în propriul lor beneficiu ce se 
răsfrânge apoi în beneficiul celorlalți. 

Revenind la firul argumentaţiei, lucrarea Pagini... conţine, se 
ştie, şapte articole, de o întindere şi importanță valorică diferite. Ceea 
ce pare a fi la prima vedere eterogen este, privind în detaliu, unitar 
într-un triplu sens: tematic, metodologic şi argumentativ. Lucrarea 
este un simptom al propriilor căutări identitate noiciene, un moment 
de autoclarificare şi limpezire a gândirii despre sine şi altul în unitatea 
aceleiaşi conştiinţe de sine individuale şi comunitare. Doar trei dintre 
aceste articole au o semnificaţie reprezentativă pentru gândirea 
identitară de tinereţe a lui Noica, în calitatea lor de exerciţii filosofice 
de mai mare amploare intim conectate între ele: Ce e etern şi ce e 
istoric în cultura românească, Pentru o altă istorie a gândirii 
româneşti şi Cum gândeşte poporul român. 

Înainte de a întreprinde o analiză de detaliu asupra acestor trei 
studii puse în conjuncţie hermeneutică şi, pe această bază, de a 
propune o serie de evaluări, câteva scurte descrieri asupra celorlalte 
patru articole sunt de folos pentru a preciza şi mai bine contextul 
conceptual al gândirii identitare noiciene din Pagini..., respectiv 
înfruntarea dintre cele două tipuri de raționalități corespunzătoare 
izotopilor identitari, precum şi încercarea lor de sinteză dialetheistă. 

Să remarcăm în primul rând faptul că toate articolele sunt 
apărute în perioada august 1940 — februarie 1944, când România se 
afla în război pe fronturile din Rusia sovietică, fapt ce imprimă 
articolelor lui Noica un pregnant ton militant proeuropean, accentuând 
izotopul europenităţii din cuprinsul spiritualităţii româneşti. Ideea că 
izotopul europenității este un produs /atent al spiritualității româneşti 
tradiționale, anistorice, şi dezavuarea principială a ideii continuității 
între valorile de unificare ale culturii tradiționale şi valorile sintetice 
ale culturii culte româneşti permit abordarea unitară a celor patru 
articole la care vom face scurte referinţe. În alte cuvinte, intenția lui 
Noica de a accentua ideea de ruptură chiar în sânul tipului de 
raționalitate prin continuitate este de prim-plan în aceste patru articole. 

Astfel, plecând de la premisa că matca sufletului european este 
de sorginte pastorală, ideea este reluată târziu şi în Modelul cultural 
european, Noica subliniază în articolul Suflet agrar sau suflet 
pastoral? o omologie virtuală între sufletul românesc şi cel european 
de dinainte de a sta „faţă către faţă”. Cu alte cuvinte, dobândirea 
conştiinţei de sine româneşti în cuprinsul celor doi izotopi a fost 

posibilă datorită unor latenţe existente în sufletul pastoral comun celor 
două spiritualități, românească şi europeană. Invocând cercetările lui 
Traian Herseni şi studiile lui Ovid Densusianu, Noica susține că am 
putea vorbi despre o înclinație către contemplație dramatică a 
sufletului românesc, chiar către rupturi interioare specifice sufletului 
pastoral de pretutindeni. Energia şi forța de expansiune, specificități 
ale spiritului european, se pot întâlni şi în sufletul pastoral românesc, 
care explică prezenţa românilor în zone întinse din Balcani şi din 
Rusia: „Ce e «istoric» în România de azi îşi găseşte astfel o matcă 
străveche, în loc să-şi croiască din nou una. Fireşte, nu de la simpla 
regăsire a sufletului pastoral e de aşteptat intrarea noastră în istorie, 
europenizarea noastră ca popor viu şi creator de valori politice sau 
culturale proprii... Când vrem să facem din sufletul românesc 
purtătorul unei istorii proprii, găsim în el nu numai o materie moartă, 
care să reziste; dar şi una vie, care să ne prefigureze destinul.” 

Aceeaşi idee a forței de afirmare a românităţii tradiţionale este 
subliniată şi în contextul articolului Bisericufele noastre, un articol 
polemic îndreptat către înclinația de micşorare, de „diminutivare”, a 
tradiției noastre, văzută nu ca afirmare creatoare a spiritului popular 
românesc, ci ca „o dulce continuitate între natura românească şi 
spiritul românesc, făcând din bisericuţele acelea nişte apariții ale firii, 
parcă”5%. Or, bisericile româneşti sunt „creaţie conştientă, meşteşug, 
artă în sensul propriu, în sensul mare... sunt duh al istoriei, sete de 
putere”*”. 

De asemenea, articolul Sufletul românesc şi muzica subliniază 
prezența izotopului  europenității, de această dată la nivelul 
sensibilităţii conştiinţei de sine româneşti. Sporirea interesului 
sufletului cult românesc către „muzica cea mare” arată că izotopul 
europenității ne populează pe dinăuntru şi că europenitatea nu este 
doar o achiziţie teoretică, logic-abstractă, ci chiar una trăită la nivelul 
sensibilităţii conştiinţei. 

Ardealul în spiritualitatea românească, cel de-al patrulea articol 
pe care ni-l pune în față contextul gândirii din Pagini..., este o 
conferință la Radio rostită în împrejurările dramatice ale raptului 





385 Ibidem, pp. 39-40. 
386 Ibidem, p. 41. 
387 Ibidem, pp. 43—45. 

teritorial transilvănean din vara lui 1940. Mesajul conferinței 
developează modul în care izotopul europenității s-a obiectivat în 
acțiune românească de renaştere naţională în Ardeal, zona României 
învestită de Noica cu menirea „de a ţine treaz duhul românesc în 
istorie”. Ardealul este cel care ne-a dat conştiinţa de stăpâni şi 
obligațiile care derivă din această condiţie: demnitatea, drepturile şi 
responsabilitățile. Învăţaţii Şcolii Ardelene au deşteptat simțământul 
ruşinii în conştiinţa românească, decăzută şi ticăloşită de retragerea 
din istorie. Ei au trezit în români conştiinţa demnității şi a respectului 
de sine, valori care produc exigenţe interioare de comportament 
colectiv: „Funcția spirituală a Ardealului e de a nu se împăca, de a nu 
consimţi, de a nu se aşterne somnului aceluia care acoperă atât de 
multe etape din istoria noastră.”*% Fără să facă referiri exprese, Noica 
are în vedere fhymosul, cunoscuta facultate a simțirii ghidată de 
raționalitate din Phaidros, deopotrivă facultatea îndrăznelii şi „sediul” 
demnităţii, a dorinţei irepresibile de recunoaştere a demnității proprii 
despre care vorbeşte acelaşi Platon în Republica. La această facultate 
s-a referit şi Hegel, probabil sursa de inspirație a lui Noica, în 
Secţiunea B, Conștiința de sine a Fenomenologiei spiritului (lupta 
conştiinţelor de sine opuse, stăpân-slugă) şi, pe urmele lui Hegel, în 
contemporaneitate vorbeşte şi Francis Fukuyama pentru a explica, 
prin apel la nevoia de demnitate individuală (funcţia thymotică a 
conştiinţei), fenomenele de afirmare a popoarelor asiatice în lume, 
inclusiv reuşita revoluțiilor anticomuniste în Estul european. Vom 
reveni asupra acestei chestiuni, pe larg, în capitolul următor. 


xk 


Ordinea subiacentă a celor două tipuri de raționalitate 
recognoscibilă în Pagini... iese şi mai bine în evidenţă în articolul Ce 
e etern şi ce e istoric în cultura românească (a se remarca lipsa 
interogației, ceea ce înseamnă că Noica pleca de la premisa că descrie 
o stare de fapt), ce deschide problematica tensiunii izotopilor 
eternitate-istoricitate, pe care Noica o stinge dialetheist, folosind 
metoda mijlocirii, de extracţie hegeliană, în trei paşi. Personajele 
articolului sunt, cu învăţăturile sale centrate pe eternitate, Neagoe 
Basarab, apoi Cantemir, simbolul istoricității, opusul atitudinii lui 


388 Ibidem, p. 107. 

Neagoe, cel care creează „primul fenomen de criză din spiritualitatea 
românească”, în calitatea lui de român europenizat ce-şi întoarce 
privirile către România din dorinţa de face istorie şi cultură majoră şi, 
apoi, Lucian Blaga, momentul de sinteză, prin discursul de recepţie 
din 1937 de la Academia Română, Elogiu satului românesc, şi, 
desigur, prin filosofia culturii şi filosofia stilului. 

În vreme ce Neagoe judecă totul prin raportare la Dumnezeu şi 
la eternitate cu convingerea că toate întreprinderile pământeşti sunt 
deşertăciuni, zădărnicie, „Cantemir judecă după categorii etice, care 
nu sunt sau nu erau ale neamului românesc... judecă după setea de 
cunoaştere şi adevăr a apuseanului, sete care iarăşi nu însufleţea 
neamul românesc. Am întâlnit în Învățăturile lui Neagoe o viziune 
călcată pe planul eternității. Într-un spirit care râvneşte să atingă, prin 
contemplaţie, o lume a statorniciei, era cu neputinţă să-şi facă loc 
curiozitatea ştiinţifică, setea de împlinire morală pe nivel omenesc, 
gustul faptei, şi al triumfului lumesc. Într-o asemenea perspectivă, am 
văzut că lipseşte categoria personalităţii. Lipseşte spiritul aşezat 
autonom în faţa lumii şi capabil să se ridice chiar împotriva ei”"*?. Prin 
Lucian Blaga, spiritualitatea românească relaxează oarecum tensiunea 
dialetheilor, eternitate şi istoricitate, pentru că „cel mai personal dintre 
creatorii români de azi face elogiul a tot ce e impersonal, anonim, 
anistoric în sufletul românesc. Primul elan valabil către realizări de 
cultură majoră este înfrățit la noi cu recunoaşterea caldă a culturii minore 
româneşti. Conflictul dintre etern şi istorie pare a-şi găsi o soluţie, cel 
puţin academică”. Prin urmare, încheie Noica, satul românesc, în 
modul în care el este înțeles de Blaga din perspectiva categoriilor 
stilistice, „e cel mai bun rezervor de creaţie românească înaltă”. 

Celelalte două articole reprezentative sunt, în odinea dispusă de 
Noica în lucrare, Pentru o altă istorie a gândirii româneşti. În 
marginea Învăţăturilor lui Neagoe Basarab şi, respectiv, Cum 
gândeşte poporul român. Prin referenţialul comun implicat la care 
trimite cercetarea lui Noica — sensul unei filosofii româneşti în 
contextul spiritualităţii româneşti traversate, cum arătam, de tensiuni 





3% Ibidem, pp. 26-27. 
3% Ibidem, p. 28. 
51 Jbidem. 

ireconciliabile, de dialethei ce-şi au originea în izotopii spiritualității 
româneşti etern şi istoric — articolele sunt intim corelate. Deosebirea e 
însă de accent şi de perspectivă interpretativă. 

În primul studiu, Noica formulează agenda de investigaţie pentru 
ceea ce ar trebui să se numească filosofie românească: cercetarea 
filosofică a materialului nefilosofic al culturii tradiţionale româneşti, 
savante şi orale. Al doilea studiu e centrat pe analiza valorilor etice, 
cognitive şi de autocunoaştere ale gândirii tradiționale româneşti apte 
să sprijine şi să fundeze o filosofie românească în sens modern. 

Mesajul filosofic pe care-l transmite Noica în cele două studii — 
ce pot şi trebuie să fie puse în conexiune hermeneutică — poate fi mai 
bine înţeles dacă ţinem seama de actuala configuraţie de practicare 
internațională a filosofiei pe comunităţi profesionale închise la un stil 
sau altul de filosofare, şi o comparăm pe aceasta din urmă cu modul în 
care se practica filosofia între cele două războaie mondiale. 
Comparaţia pe care o facem are în vedere starea de facto a practicii 
filosofice efective şi a conştiinţei filosofice şi metodologice asociate 
ei. În primul rând, trebuie subliniat că cercetarea filosofică de atunci 
nu avea gradul de internaţionalizare atât de pregnant ca acum. În ciuda 
faptului că existau şcoli filosofice transnaționale, comunitățile 
filosofice erau structurate naţional şi integrate într-o cultură 
determinată, întrucât, aşa cum mai precizam, alianţa între cultură şi 
națiune era paradigma dominantă a timpului. Schimburile filosofice, 
extrem de vii de altminteri, erau de la o cultură la alta, iar filosofii se 
considerau ei înşişi ca reprezentanţi ai unei culturi sau ai alteia. Avem 
şi o mulţime de contraexemple individuale, dar perspectiva dominantă 
asupra practicii filosofice de pretutindeni era naţională. Abia după al 
Doilea Război mondial, după ce SUA a devenit nu numai partener 
filosofic egal culturilor europene cu tradiție, ci şi un adevărat 
promotor al noutăţii în filosofie, şi, apoi, ca urmare a politicilor 
integraționiste europene, practica filosofică s-a descentrat de pe 
„național”, devenind „comunitară” şi pregnant internaţională. În al 
doilea rând, având în vedere faptul că filosofia era inegal distribuită pe 
națiuni şi culturi, majoritatea filosofilor considerau că numai unele 
popoare sunt predispuse la filosofie, în vreme ce altele nu. În fond, cu 
toții împărtăşeau poziția lui Hegel după care există, incontestabil, 
popoare ce au un anumit „spirit al lor” şi că acest fapt poate fi detectat 


300 


de lipsa sau prezenţa filosofiei în cultura lor. Totodată, doar cu câteva 
excepţii, adepţii ideilor lui Schopenhauer, de pildă, gânditorii acestei 
perioade considerau că numai popoarele Europei posedă un spirit 
filosofic pregnant: „Principiul spiritului european este... raţiunea 
conştientă de sine, raţiunea care are în sine încrederea că nimic nu 
poate constitui o limită de netrecut în faţa ei, şi care de aceea pipăie 
totul pentru a-şi deveni sie înseşi prezentă în toate. Spiritul european 
îşi pune lumea în faţa sa, se eliberează de ea, suspendă însă iarăşi 
această opoziţie, reia pe altul său, diversitatea, înapoi la sine, în 
unitatea simplă a sa. De aceea, aici domneşte setea infinită de 
cunoaştere... Pe european îl interesează lumea, el vrea să o 
cunoască... să ajungă la intuiţia genului, a legii, a universalului, a 
gândului, a raționalității interne... spiritul european năzuieşte şi în ce 
priveşte practicul către unitatea de înfăptuit şi lumea externă. El 
subordonează lumea externă scopurilor sale cu o energie care i-a 
asigurat stăpânirea asupra lumii.”*"? 

Viziunea lui Hegel asupra filosofiei şi a spiritului filosofic al 
popoarelor era, prin urmare, un bun comun împărtăşit de filosofii 
europeni, inclusiv de Noica însuşi. Mai mult decât atât, această 
convingere a deschis, totodată, şi programe de cercetare a „spiritului 
filosofic”, în mod special în rândul naţiunilor care nu au produs nume 
exemplare în filosofie." 

De subliniat este, în acest context, şi faptul că Noica aplică la 
cultura română nu numai exigenţele spiritului european de a se face 
filosofie, ci, deopotrivă, programul metodologic al lui Hegel de a 
întreprinde cercetări concrete pentru a ajunge la „spiritul” unui popor: 
„ceea ce noi trebuie să cunoaştem în mod determinat este spiritul 
concret al unui popor, şi deoarece este spirit, acesta nu se lasă 





32 G, W. Fr. Hegel, Enciclopedia ştiinţelor filosofice, Partea a treia, Filosofia 
spiritului, ed. cit., p. 61. 

33 Demn de a fi invocat e cazul Spaniei şi al programului filosofic întreprins 
de Ortega y Gasset. O analiză comparatistă Noica — Ortega y Gasset din unghiul 
programului lor de renaştere spirituală ar putea ilustra faptul că ceea ce se petrecea în 
România nu ținea de un caz singular în Europa acelei vremi. A se vedea: José Ortega 
y Gasset, Spania nevertebrată, Traducere din limba spaniolă, note şi cuvânt înainte de 
Sorin Mărculescu, Bucureşti, Editura Humanitas, 1997, şi, totodată, José Ortega y 
Gasset, Tema vremii noastre, Traducere din spaniolă şi prefață de Sorin Mărculescu, 
Bucureşti, Editura Humanitas, 1997. 

cunoscut decât pe cale spirituală, anume prin gând. Spiritul — el singur 
— este ceea ce se manifestă prin faptele şi tendinţele poporului, este 
ceea ce izbuteşte să se realizeze pe sine, să se bucure de sine, să se 
cunoască pe sine, căci menirea sa este să se zămislească pe sine. Cel 
mai de preţ lucru pentru spirit este însă să se ştie pe sine, să ajungă nu 
numai la contemplarea de sine, ci şi la gândirea de sine.” 

Revenind, Noica aplică exigenţele spiritului filosofic european, 
prin comparaţie, în studiul Pentru o altă istorie a gândirii româneşti..., 
la spiritualitatea tradițională românească. Comparaţiile puse în acțiune 
de Noica pentru cultura reflexivă veche şi spiritul asociat ei sunt 
ruinătoare, în ordine filosofică, pentru spiritualitatea românească. 
Atitudinea de zădămicie şi raportarea la Dumnezeu doar pe linia 
ascetismului şi a misticii, „dialogul cu îngerii”, ori centrarea meditaţiei 
doar pe dobândirea de tehnici monahale de viaţă, dusă în „duh” etc. au 
produs o spiritualitate fără filosofie. Astfel, în cultura română veche, la 
Neagoe Basarab în speţă, nu există o problematică de cunoaştere: 
„Orice demon al cunoaşterii, orice criză a spiritului, tot ce ţine de omul 
faustic occidental, lipseşte aici." De asemenea, lipseşte şi o 
problematică a eticii, pentru că românii au optat, punându-i o pecete 
românească chiar, pentru un „creştinism fără cunoaştere”. În sfârşit, ca 
un corolar al lipsurilor, Neagoe şi, prin el, românii nu au o filosofie a 
conştiinţei pentru că împăcarea cu lumea, starea de echilibru între om şi 
lume se face prin rugăciune şi pocăință: „Nu spiritul, ca factor de 
statornicie în fața lumii nestatornice, va aduce echilibru. Nu o filosofie a 
conştiinţei... e cea care echilibrează.” 

Desigur că în aceste condiţii planează întrebarea: mai putem 
vorbi despre o istorie a gândirii româneşti din moment ce lipsesc 
„ingredientele” spiritului european? Noica se exprimă fără rezerve: 
atât timp cât avem de-a face cu o conştiinţă trăitoare ce şi-a găsit un 
echilibru şi, prin urmare, nu cu un spirit răzvrătit, noi trebuie să ne 
interogăm mai întâi asupra acestei chestiuni: „Este poate prima dintre 
problemele unei istorii ale gândirii românești.” 





34 G. W. Fr. Hegel, Prelegeri de filosofie a istoriei, traducere de Petru 
Drăghici şi Radu Stoichiţă, Bucureşti, Editura Humanitas, 2007, p. 70. 

395 Constantin Noica, Pagini..., p. 59. 

3 Ibidem, p. 62. 

57 Ibidem, p. 72. 

Vom reveni asupra problemei deschise, după o scurtă prezentare 
a problematicii celui de-al doilea text semnificativ, Cum gândeşte 
poporul român. 

Noica foloseşte şi în acest studiu — remarcăm şi aici lipsa 
interogaţiei şi opţiunea lui Noica de a descrie şi întemeia subiectul 
enunțat — metoda comparativă, punând în corelație unele dintre 
categoriile filosofiei apusene cu categoriile de gândire ale ţăranului 
român. Rezultatul analizei se împlineşte în două concluzii (constatări) 
pe care le vom analiza separat. 

Prima constatare: viziunea tradițională, țărănească, asupra lumii, 
„înţelepciunea populară” se desfăşoară în cercul unei raționalități 
specifice, continuitatea om-lume, diferită şi opusă raţionalității 
europene moderne, fundată pe ruptură şi conflict, pe concurență, 
libertate, istorie şi progres etc., raționalitate care a întemeiat filosofia, 
desigur, împreună cu conceptul ei, conştiinţa filosofică. 

A doua constatare: filosofia cultă românească, atât cât exista 
până în momentul scrierii Paginilor..., este în consonanţă cu modul de 
gândire țărănesc, cu tipul de raționalitate fundat pe continuate. Cele 
două constatări probează ideea că în spaţiul românesc de reflecţie nu 
există filosofie, ci doar înţelepciune şi, plecând de la această 
constatare, Noica se interoghează asupra sensului unei filosofii 
româneşti. 

Cum gândeşte poporul român? Dacă aplicăm grila de lectură a 
raţionalităţii de ruptură, occidentale, cea care a aşezat conştiinţa 
omului în fața lumii şi a fundat configurația filosofiei sub forma 
rupturii om-lume, constatăm că țesătura conceptuală vie a poporului 
român este structurată după un alt principiu de raționalitate, al 
continuității om-lume, deci, de o stare a gândirii ce a premers apariţiei 
filosofiei. Noica probează această teză descriind înțelesurile românești 
ale cuvintelor:  „măsură”, „noimă”, „rost?  „tâlc”, sensurile 
surprinzătorului verb „o fi”, teoretizat de Vulcănescu etc., care nu 
deschid şi nici nu pot forja gândul filosofic în retorta propriilor 
determinaţi. În ciuda acestui fapt, al configurației de înțelepciune a 
culturii ţărăneşti care nu poate produce din sine filosofie, cultura 
savantă românească a produs totuşi filosofie în marginile raționalității 
filosofice, a rupturii om-lume. Cum se explică această „ciudăţenie”? 
După ce trece în revistă, în caracterizări sumare, filosofiile lui Hasdeu, 

Conta, Xenopol, Pârvan şi Rădulescu-Motru, Noica ajunge la 
concluzia că „întreaga filosofie cultă este în consonanță cu 
țărănescul... cu orientarea adâncă a culturii noastre populare... 
continuitatea dulce între fire şi spirit; prelungirea firii în spirit; 
angajarea spiritului în zonele întunecoase, neştiute, hrănitoare, 
niciodată răzvrătite, ale firii. Sensibilitatea filosofică pe care se susține 
această viziune e una de armonie, de acord fundamental. Undeva în 
adâncuri lumina şi întunericul se întâlnesc. lar lumina creşte din 
adâncuri, conştiinţa şi cugetul se desprind din întunecimi — fără 
ruptură”. 

Prin urmare, există o coincidență de viziune asupra lumii între 
gândirea țărănească anonimă şi gândirea filosofică individuală. 
Ambele sunt integrate într-un sentiment, într-o trăire a lumii, din 
perspectiva cărora putem vorbi, aşa cum o face Vasile Băncilă, pe care 
Noica îl citează, despre „cosmicism”, respectiv despre o „intuiţie a 
armoniei cosmice” şi „un sentiment al participării la cosmos”"”. Este 
aici, în acest sentiment, ceva din spiritul păgânismului păstrat şi după 
creştinarea românilor care explică, cum arăta Noica, lipsa unei 
filosofii a spiritului sau a unei eticii. 

Aceasta e doar o latură, cea care cultivă tipul de raționalitate 
fundat pe continuitate, a filosofiei româneşti culte. Există însă şi un alt 
gen de filosofie, fundat pe ruptura dintre om şi lume şi pe încercarea 
acestuia de a reface unitatea pierdută. Pe de o parte, îl aflăm pe Blaga, 
a cărui filosofie produce o ruptură în ortodoxie, pe care o opune unui 
sentiment păgân funciar, ambele existente în gândirea poporului 
român. Prin această opțiune filosofică, Blaga contrazice ideea că axul 
identității româneşti s-ar coagula în jurul ortodoxiei. Pe de altă parte, 
avem filosofia lui Nae Ionescu, de inspiraţie ortodoxă, dar care 
valorifică teologicul în genere — prin dogmele creştinismului, în mod 
special ale Sfintei Treimi — şi ruptura dintre om şi lume, putând fi 
văzută ca un semn al filosofiei în sens apusean. 

Concluzia lui Noica este categorică. Cu excepția lui Blaga şi a 
lui Nae Ionescu, „pe linia sensibilităţii noastre filosofice obişnuite 
ajungem la o înfundătură filosofică: înțelepciunea... cugetul românesc 





3% Ibidem, p. 92. 
39 Ibidem. pp. 90-91. 

nu are, pe linia lui firească, vocaţia filosofiei”*. Popoarele care au 


avut această vocaţie au fost, se ştie, grecii şi germanii. Ei au întemeiat, 
pe temeiul rupturii, cele două moduri „tari” de a face filosofie. Primii 
s-au opus devenirii şi au descoperit fiinţa. Integrând devenirea, 
germanii au descoperit spiritul. 

Aceasta era starea de fapt a spiritualităţii româneşti, credea 
Noica, rezultată din analiza istorică şi comparativă a gândirii 
româneşti tradiționale şi savante, pe care orice spirit lucid trebuie s-o 
accepte. Dar ce ne rămâne de făcut, în viitor? Noica răspunde 
proiectând o serie de acţiuni intelectual-filosofice pe care le deduce 
din posibilitățile (latenţele) spiritualității româneşti, tradiţionale şi 
savante. 

Mesajul Paginilor... e fără echivoc. Dacă românii îşi păstrează 
voinţa de a face istorie, operă de civilizaţie, cultură şi filosofie, atunci 
drumul creaţiei are un singur sens: paradigma raționalității occidentale 
moderne. Cultura română deja a optat pentru „istorie” — cum arătam, 
pentru Noica şi generaţia lui istoria era numele modernităţii europene 
— şi, din această perspectivă, nu mai există cale de întoarcere. În fond, 
nimeni nu se poate împotrivi paradigmei raționalității occidentale, cu 
simbolul ei, maşina, pentru că ea împlineşte sensul umanității de a fi 
în devenire. În consecință, şi noi străbatem drumul pe care-l parcurge 
acest tip de raționalitate, dar, contrar opticii predecesorilor, drumul 
trebuie parcurs cu tradiția noastră populară cu tot. În termenii lui 
Noica, opţiunea pentru „istorie” este făcută cu „eternitatea” noastră cu 
tot. Opţiunea pentru raționalitatea de ruptură se face, vrem, nu vrem, 
împreună cu raționalitatea fundată pe continuitate. Nu avem de ales. 
Noi nu putem scăpa de noi înşine, de ceea ce e mai adânc în ființa 
noastră individuală, de ceea ce e viu şi lucrează în noi, fără voia şi 
ştirea noastră. Românii nu pot scăpa, prin voință şi decizie individuală 
ori politică, prin exerciţii ale libertăţii individuale sau prin decrete şi 
legi, de fărănescul funciar condiţiei lor de popor. Tradiţia, prin liberul 
nostru arbitru, poate şi trebuie să fie contestată, dar ea nu poate fi 
desființată. Ea reprezintă un element din lumea ce există mai adânc în 
noi decât noi înşine şi, prin aceasta, nu stă sub puterea şi controlul 
nostru. Tradiţia trebuie asumată şi cunoscută de noi înşine, fructificată 


#0 Ibidem, p. 97. 

în formele culturii savante şi, desigur, făcută cunoscută şi altora, 
pentru că ea ne specifică şi ne conferă identitate, ca popor cu o 
spiritualitate proprie, în concertul culturii europene. În fond, tocmai 
această ruptură ontologică ne plasează în rândul popoarelor 
europene, ce-şi fundează şi ele propria spiritualitate pe ruptura față de 
tradiție şi prin devenire neîntreruptă. 

Spiritualitatea românească modernă s-a pus în mişcare prin sine, 
odată ce şi-a creat, prin spirit, propriile dualități. Ea înseamnă, 
deopotrivă, eternitate şi istoricitate, raționalitate prin continuitate şi 
raționalitate prin ruptură. Dualităţile proprii spiritului românesc aşază 
spiritualitatea românească într-o devenire ca altul prin mijlocirea cu 
sine. Prin urmare, orice analiză a spiritualității româneşti trebuie să 
plece de la această condiţie ontologică a românilor de a fi popor 
european ce posedă, în chiar propria sa interioritate, principiul 
mişcării, schimbării şi dezvoltării, al devenirii, ca orice alt popor 
european. Românii, prin spiritualitatea care-i reprezintă în lume, 
posedă aceeaşi demnitate ontologică cu toate popoarele Europei. 

Dacă în privinţa statutului ontologic al românilor, în calitatea lor 
de popor cu o spiritualitate specifică în lumea europeană, Noica nu are 
nici un fel de dubii, în legătură cu filosofia, interogațiile puse de el 
depăşesc răspunsurile date. 


3. Gramatica conceptului: „filosofie românească” 


Conştiinţa de sine românească, ca unitate sintetică între multiple 
trăiri noetice temporale, dominate de izotopii eternitate şi istoricitate, 
este o conştiinţă trezită şi face din ea însăşi obiect de reflecţie. Am 
putea spune că trezirea de sine a conştiinţei româneşti şi recuperarea 
„categoriei personalităţii”, a individului creator, coincid, într-un dublu 
act, cu naşterea spiritualității româneşti în sens modern, dar şi cu 
naşterea filosofiei româneşti: „Angajând conştiinţa de sine, filosofia 
nu rămâne la sinele individual, ci se desfăşoară statornic către un sine 
lărgit (comunitate vie, spirit, conştiinţă în genere, eu absolut, rațiune, 
sau chiar materie dialectic înzestrată). Orice mişcare către acest sine 
lărgit este un gest filosofic în intenţia lui... Având conştiinţa unui 
asemenea sine lărgit, filosofia răstoarnă lucrurile: speculativ nu pleci 
de la sinele individual la cel lărgit, ci-l înţelegi pe primul în orizontul 

celui de-al doilea... filosoficeşte, sinele lărgit, adică sfârşitul este cel 
cu care trebuie să începi. Filosofia începe statornic de la urmă; ea este 
de fiecare dată luare de la început, respectiv de la urmă a lucrurilor. În 
sânul ei, nu poate fi, de aceea, progres, nici însumare de rezultate.” 

Tematizarea spiritualității româneşti, ipostază a sinelui lărgit ce 
apare în calitate de comunitate vie într-o conștiință, identificarea 
spiritualității cu intersubiectivitatea, tematizarea conştiinţei de sine 
româneşti ce apare continuu plural cu izotopii săi identitari cu tot sunt, 
cum spune Noica, gesturi filosofice. Individul în ipostaza de om 
românesc este cuprins cu sinele său individual, cu celelalte înfăşurări 
ale sale în intersubiectivitatea comunitară, formă a multiplului Unului 
spiritului, punct de plecare şi de sosire în filosofie prin mersul îndărăt 
al gândirii. Prin urmare, dacă tematizarea spiritualității româneşti este 
un act filosofic, atunci putem vorbi necontradictoriu despre naşterea 
unei filosofii româneşti ce a debutat odată cu actele înţelegerii de sine 
româneşti, de autoanaliză identitară. Filosofia apare a fi un fel de 
„oglindă” în care spiritualitatea românească se vede pe sine într-o 
relaţie „real”—,virtual”, din moment ce „filosofia este disciplina cea 
mai reprezentativă pentru spiritualitatea românească, pentru că în ea 
iese prima data la iveală tensiunea, latentă până acum a sufletului 
românesc..."*%? 

Ideea că filosofia românească se naşte simultan cu tematizările 
conştiinţei de sine româneşti pare a avea, aşadar, o bună întemeiere 
abstractă. Numai că lucrurile nu sunt atât de simple. Căci despre 
filosofie vorbim cu sens într-un spațiu intersubiectiv întreținut de 
indivizi personalități — instanțe supreme în ordinea cunoaşterii şi 
moralei — ce propun continuu sensuri noi în opere, creații individuale, 
rezultate ale unor tematizări ale gândirii ce se desfăşoară istoric 
dincolo de localismul culturilor. Filosofia propune o serie de fapte ale 
spiritului susceptibile să producă o comunicare universală de gând, iar 
aceste fapte sunt, poate, cele mai vizibile şi preţuite într-o cultură. Or, 
faptele filosofice sunt, remarcă Noica, marginale la noi în cultură. 

Mai mult decât atât, ce sens poate avea expresia „filosofia 
românească” în condiţiile în care avem o alăturare între „filosofie” — 
ca valoare sintetică generativă producătoare de nou — şi „românesc”, o 





“01 Constantin Noica, Despărțirea de Goethe, pp. 161-162. 
402 Constantin Noica, Pagini..., p. 95. 

ipostază comunitară a conştiinţei individuale? Cum pot fi alăturate şi 
ce înțeles ar putea să aibă această expresie? În ce sens putem vorbi 
despre filosofie românească? În rezumat, care este înţelesul 
conceptului „filosofie românească”? 

Inainte de a interpreta răspunsul lui Noica la aceste întrebări, să 
ne oprim puţin asupra unor supoziţii asumate de Noica implicit sau 
explicit în legătură cu tematizarea conceptului „filosofie românească”. 

Supoziţia majoră implicită pe care Noica nu a tematizat-o, ci a 
luat-o ca fiind de la sine înţeleasă, este alianța cultură—naţiune. 
Suntem într-o lume în care principiul naţionalităţii era pretutindeni 
suveran, de vreme ce globul pământesc a fost reîmpărțit în ordine 
statală, după Primul Război Mondial, prin aplicare universală a 
acestuia. În Europa au apărut state noi, cum era şi România întregită, 
tot prin aplicarea acestui principiu. Să nu uităm, totodată, că principiul 
naționalităților devenise izvor de drept internațional, înscris în Carta 
Societăţii Naţiunilor, şi criteriul după care era definit „agresorul”. 
Când Noica se ocupa de publicarea Paginilor..., lumea era în cel de-al 
Doilea Război Mondial invocându-se acelaşi principiu al naționalități. 
Prejudecata că fiecare naţiune se identifică cu o cultură făcea parte din 
categoria lucrurilor de la sine înţelese. Nimeni nu tematiza acest fapt. 
Eforturile intelectuale erau îndreptate nu spre cercetarea faptului ca 
atare, ci spre modul în care poate fi pus în evidenţă. Cultura era 
„oglinda” în care se vedea fiecare naţiune. Prin urmare, şi filosofia ca 
parte a culturii era reprezentativă pentru tipul de gândire şi 
sensibilitate ce se organiza în interiorul limbii fiecărei naţiunii. 
Plecând de la aceste convingeri, era firesc ca gânditorii români să-şi 
pună şi ei întrebarea despre modelul unei filosofii reprezentative 
pentru spiritualitatea românească, în cuvintele lui Noica, o filosofie 
care să dea „măsura culturii româneşti”. Prin urmare, filosofia 
românească ar trebui să fie, metaforic vorbind, o oglindă în care se pot 
vedea românii, tot aşa cum francezii se văd în Descartes, englezii în 
David Hume, germanii în Kant sau în Hegel etc. 

A doua supoziţie, de această dată asumată explicit de Noica, este 
a încercării de a stabili un înţeles conceptului „filosofie românească” 
prin raportarea la Unul filosofiei europene. Prin urmare, aşa cum 
Noica gândea întregul spiritualității româneşti în calitate de 
configuraţie culturală prin raportare la Unul culturilor (cultura 
europeană), tot aşa şi filosofia românească era raportată, după 

principiul că ceea ce spunem despre toți spunem şi despre parte, la 
câteva dintre caracteristicile de bază ale „canonului” filosofic 
european. Unul filosofiei, modelul filosofiei în genere, este filosofia 
europeană, pe când celelalte filosofii sunt parohiale, configurații 
filosofice. 

Prin urmare, a încerca să decelezi un sens expresiei „filosofie 
românească” implică o raportare la modelul filosofiei în genere, la 
„canonul filosofiei” sau Unul filosofiei. În ce ar consta acest „canon”? 
Ne rezumăm doar la răspunsul pe care-l dă Noica în scrierile de 
tinerețe, făcând abstracție de dezvoltările de mai târziu din 
Despărțirea de Goethe **. În primul rând, Noica are în vedere faptul 
că între filosofie şi istoria filosofiei există o identitate de înţeles, idee 
argumentată pe larg în Concepte deschise... sau în Schiţă... În esenţă, 
filosofia, în ordinea valorii, este o unitate sintetică, un Unu care se 
multiplică prin producerea din el însuşi a diversului conceptual, după 
cunoscutul principiu al distribuirii fără împărţire. Filosofia ca unitate 
sintetică de ordin spiritual nu unifică un divers conceptual străin de ea, 
ci îşi produce acest divers din Unul ei ca structură generativă 
organizată istoric. Prin urmare, istoria filosofiei este de alt gen decât 
„istoria” ca disciplină de cercetare a trecutului, ori istoria oricărei 
discipline umaniste nefilosofice. În al doilea rând, filosofia ca fapt de 
creaţie individuală implică originalitate. În fond, toate faptele 
spiritului sunt originale, în sensul că ele sunt expresii ale vieții 
spirituale sau morale ale autorului. Ideea de originalitate încă poate fi 
lărgită. Nu numai creaţiile ca atare pot primi predicatul de originale, ci 
şi faptele care survin din acte de alegere subiectivă de tipul acelui 
ready-made al lui Marcel Duchamp, atât de comentat în Europa 
interbelică. 

A treia supoziţie, explicit asumată şi ea, constă în încercarea de 
întemeiere a unei alte istorii a filosofiei, diferită de „istoria canonică” 
a filosofiei aparținând Unului culturii europene. Noica afirmă explicit 
că trebuie îndreptăţită o „nouă metodă de cercetare în istoria gândirii” 
pentru a putea vorbi „necanonic” despre filosofia românească. Prin 





403 A se vedea: Constantin Noica, Despărțirea de Goethe, ed. cit., cap. III, 
Concepţia despre gândire, şi expunerea celor douăsprezece motive pentru care 
Goethe nu e filosof, în fapt, încercări sistematice de cuprindere a conceptului 
filosofiei prin comparaţie cu alte utilizări ale gândirii, pp. 114-170. 

urmare, Noica, atunci când vorbeşte despre filosofia românească, îşi 
asumă explicit un punct de vedere necanonic pentru a experimenta 
posibilele sensuri paradoxale ce ar putea surveni din conjuncția între 
„natura specială a materialului românesc”, care nu este un elaborat 
filosofic, şi practicarea unei filosofii ale cărei concepte nu sunt 
produse de Unul ei ca structură generativă organizată istoric: 
„Paradoxul e că nu poţi şti cum trebuie cercetate opere de speța 
Învăţăturilor (Învățăturile lui Neagoe Basarab, n. n.), decât după ce 
le-ai cercetat." 

Încercarea de întemeiere a unei alte istorii a gândirii filosofice, 
complementară istoriei canonice, fundată pe teza „gândirea în cerc”, 
implică precizarea că orizontul de înţelegere a acestui efort imaginativ 
al lui Noica trebuie, în principal, plasat în contextul argumentativ al 
lui De Caelo..., locul în care au fost tematizate cele două întrebuințări 
ale conştiinţei, conştiinţa cunoscătoare şi conştiinţa trăitoare. Ne 
reamintim că pentru Noica aceste două aspecte ale conştiinţei 
individuale nu sunt concepute drept facultăţi în sens kantian, unificate 
în ego cogito, apte să explice diversitatea actelor umane, ci sunt 
atitudini în sens  fenomenologic, poziționări ale minții care 
predetermină modul de interacțiune a individului uman viu cu lumea 
şi cu sine. Noica nu vorbeşte, cum arătam, în numele rațiunii generice, 
a subiectului transcendental, ci în numele individului uman viu, 
posesor de spirit, principiul ontologic — principiul însuflețirii gândirii 
— în care se fundează toate aserțiunile existențiale. Numai plecând de 
la viaţa spiritului dată în individ, singura realitate care nu se cere 
întemeiată, de la Unul vieţii individuale, trebuie să încercăm a gândi 
multiplicitatea şi varietatea lumii. În contextul acestor predeterminări 
atitudinale, conştiinţa individuală poziţionează şi experimentează 
datele lumii externe şi interne ca ființă vie, deopotrivă cunoscătoare şi 
trăitoare. Cele două atitudini care poziţionează obiectele lumii pentru 
a fi experimentate diferențiat în orizontul temporalității sunt moduri 
ale Unului conştiinţei cu rădăcină în voinţa individuală. Conştiinţa 
cunoscătoare produce sensuri în lumea lui „este”, în vreme ce 
conştiinţa trăitoare produce echilibru existențial în lumea lui „trebuie”. 
În verbul „a vroi”, interpretat de Noica într-un sens activist, se află 


4 Ibidem. 

rădăcina celor două atitudini fundamentale ale conştiinţei, 
cunoscătoare şi trăitoare, puse într-o relație simetrică în cercul 
hermeneutic desenat de idealul prescris vieţii individuale: creaţie şi 
responsabilitate maximale. Dacă avem în vedere ideea că întreaga 
filosofie de tinereţe a lui Noica se construieşte în jurul ideii de 
responsabilitate a individului liber să producă sensurile sale asupra 
lumii, vom completa, pe scurt, orizontul în care trebuie să plasăm 
tematizarea conceptului „filosofie românească”. 

Adiacent, trebuie să mai avem în vedere un fapt esenţial pentru 
modul în care Noica evaluează realizările tuturor celorlalte culturi, în 
calitatea lor de configurații culturale sau „culturi parohiale”, prin 
raportare la Unul culturilor, care este modelul cultural european. Prin 
urmare, dacă vrem să-l înţelegem pe Noica plecând de la el însuşi, 
atunci când vorbim despre filosofiile altor popoare, trebuie să aplicăm 
aceeaşi unitate de măsură: modelul filosofic european, adică Unul 
filosofiilor. Prin raportare la acest Unu filosofic putem înţelege şi 
multiplicitatea filosofiilor existente în culturile parohiale, inclusiv în 
spiritualitatea românească. Prin urmare, ideea unei alte istorii a 
filosofiei înseamnă o abatere de la Unul filosofiei, gândirea europeană. 
I-am putea spune, în termenii de astăzi ai postmodernităţii, un sens 
slab al filosofiei, în raport cu sensul tare al filosofiei. Ceea ce permite 
să înţelegem cele două sensuri, slab şi tare, ale filosofiei sunt, în 
limbajul lui Noica, conceptele comune cu care operează: conştiinţă 
cunoscătoare, conştiinţă trăitoare, spirit şi filosofia spiritului, 
raționalitate prin continuitate, raționalitate prin ruptură, eternitate şi 
istorie etc. 

A patra supoziţie se referă la faptul că Noica se interoghează 
asupra sensului, şi nu asupra existenței (nonexistenţei) filosofiei 
româneşti. Noica este, cum am remarcat, un „filosof al sensului”, şi nu 
un „filosof al existenţei”. Întrebarea dacă există sau nu „filosofie 
românească” este lipsită de sens, pentru că această întrebare trimite la 
o „esenţă” exterioară înţelesului, la „ceva” care nu există ca atare. În 
fapt, aceasta e întrebarea tipică a „bunului simț” neexersat filosofic 
sau a unui practicant al filosofiei care nu şi-a însuşit lecţia 
antiesenţialismului, întrucât interogaţiile privind existența sau 
inexistenţa sunt extrem de complexe, astfel încât întrebătorul ar trebui 
să indice în ce sens foloseşte cuvântul „este”? Prin urmare, întrebarea 

dacă există sau nu „filosofie românească” angajează problema 
sensului. Or, despre „filosofia românească” noi vorbim în mai multe 
sensuri, tot aşa cum şi Aristotel vorbeşte despre „substanţă”, în mai 
multe sensuri. Lecţia lui Vulcănescu, putem presupune, era suficientă, 
pentru orice spirit rațional, pentru a spune că expresia „filosofie 

românească” este plină de sens™”. 

Noica era conştient de dificultatea de a vorbi despre filosofia 
românească în absența unei istorii semnificative produse de reflecția 
filosofică însăşi. Putem vorbi întemeiat despre filosofie, în contextul 
unei istorii produse de activitatea de filosofare, dacă îndeplineşte cel 
puţin trei criterii: „Ni se pare că reprezintă un semn de maturitate 
(s. n.) al unei filosofii faptul acesta că ea se poate, la un moment dat, 
insera în istorie. Căci el dovedeşte trei serii de lucruri: depăşirea fazei 
inițiale, faza polemică a sistemelor de filosofie, în care, în numele 
adevărului nou, se resping toate adevărurile vechi — în primul rând; 
dobândirea unei expresii precise şi controlabile de sine — într-un al 
doilea rând; atingerea unui punct maxim de luciditate, prin faptul că 
nu se poate filosofa în afara unor anumite tipuri de filosofie, sub al 
cărui semn, numai, o filosofie nouă se poate simţi asigurată.”"% 

Un scurt ocol în legătură cu înțelesul relaţiei între filosofia 
românească şi istoria interioară ei, aşadar, serierea activităţii de 
filosofare pe axa timpului, ar lămuri mai bine lecţia pe care ne-o 
transmite Constantin Noica. Sensul unei filosofii româneşti se 
stabileşte, ne îndeamnă Noica, plecând de la Unul filosofilor, de la 
filosofia europeană. Ea este „canonul”, iar toate celelalte filosofii sunt 
configurații care se abat mai mult sau mai puţin de la acest canon. Prin 





405 Mircea Vulcănescu a rostit la Radio trei conferinţe, în 1930, despre înțelesul 
expresiei „filosofie românească”, iar textul acestora a văzut lumina tiparului abia în 
1991, sub titlul Filosofia românească contemporană. Putem presupune că Noica era 
la curent cel puţin cu ideile din aceste conferinţe, dacă nu cumva chiar cu textul pus la 
dispoziție de Vulcănescu însuşi. Activitatea lor filosofică s-a intersectat continuu timp 
de aproape două decenii, şi fiecare dintre ei ştia ceea ce face celălalt. A se vedea: 
Mircea Vulcănescu, Filosofia românească contimporană, în Opere, vol. I, ed. cit., 
271-306, şi, deopotrivă, notele şi precizările lui Marin Diaconu de la pp. 1142-1143. 

1% A se vedea: Constantin Noica, Méditations cartesiennes. Introduction à la 
phenomenologie, în vol. Între suflet şi spirit, ed. cit., p. 128. 

urmare, un studiu aplicat pe o anumită configuraţie filosofică dintr-o 
anumită cultură determinată este unul legat de „abatere”, de stabilirea 
unor „diferențe”. Prin urmare, Noica, atunci când vorbeşte despre 
filosofia românească, are în vedere semnele de maturitate ale ei, care 
sunt semne de valoare cu legătură în capacitatea de a comunica 
universal un gând care este al ei. Noica nu discută despre istoria 
filosofiei româneşti în termenii gândirii comune: „a exista” vs. „a nu 
exista”. A discuta despre existența sau neexistenţa unei filosofiei 
româneşti este o activitate ea însăşi lipsită de sens, pentru că „a exista” 
este o formă a lui „a şti”. A vorbi însă de imaturitatea sau maturitatea 
unei filosofii dintr-o anumită configuraţie culturală, prin raportare la 
modelul însăşi al filosofiei, are sens, pentru că în discursul despre 
filosofie se integrează şi timpul, serierea istorică a produselor 
filosofice. 

Prin urmare, a discuta la nesfârşit dacă există sau nu o filosofie 
românească, dacă există sau nu o istorie a filosofiei româneşti, aşa 
cum se întâmplă deseori astăzi, este, dacă avem în vedere lecţia lui 
Noica, neproductiv intelectual. În această problemă, actualmente, 
putem constata o scizură între mica comunitate de cercetători care s-a 
profesionalizat în analize istorice şi tematice aparținând gândirii 
româneşti şi comunitatea celorlalţi filosofi şi nefilosofi, care vădesc şi 
ei o anumită sensibilitate pentru gândirea românească. În vreme ce 
„vocea” primei comunităţi este fără extensie, pentru că publicațiile de 
specialitate în care se comunică cercetările profesioniştilor sunt cu 
circuit închis, „vocea” celorlalţi, preluată în mass-media, pătrunde şi 
creează audienţă în diverse medii intelectuale româneşti. Rezultatul 
acestei asimetrii este, sociologic vorbind, pervers, în sensul că în 
filosofia românească actuală se lucrează cu două agende intelectuale, a 
profesioniştilor şi a neprofesioniştilor, în anumite puncte chiar 
reciproc contradictorii. De pildă, în timp ce Horia-Roman Patapievici 
vorbeşte despre faptul că „noi nu avem o istorie a filosofiei 


A „407 x : 
româneşti.... , Mona Mamulea argumentează existența unor 





47 A se vedea: Horia-Roman Patapievici, Despre idei şi blocaje, Bucureşti, 
Editura Humanitas, 2007, p. 51. 

paradigme metodologice diferite în istoria filosofiei româneşti“. 


Semnalăm doar în treacăt această situație din care cercetătorul 
filosofiei româneşti ar putea scoate un profit teoretic nebănuit, întrucât 
fenomenul, de dată recentă, reeditează, după aproape un secol, 
atitudinea filosofică sceptică a lui Titu Maiorescu." 

Revenind la firul argumentației, răspunsurile şi, mai degrabă, 
sugestiile lui Noica, în legătură cu sensul expresiei „filosofie românească”, 
se îndreaptă în mai multe direcții, în principal trei, toate fiind deduse din 
condiția ontologică a spiritualității româneşti trezite la conştiinţa de sine, 
din postularea existenței izotopilor identității eternitate-istoricitate, ce 
fundează cele două tipuri de raționalitate: prin continuitate şi prin ruptură. 

Cercetătorul scrierilor timpurii ale lui Noica poate constata cu 
uşurinţă faptul că expresia „filosofie românească” este folosită de 
gânditor în contexte diferite de înţeles, ce permit extragerea unei 
viziuni mai degrabă consensualiste decât esenţialiste, de tipul 
gramaticii conceptului despre care vorbeşte Wittgenstein. Problema 
filosofiei româneşti nu este una de natură factuală, de stabilire a 
adevărului ca în ştiinţă, ci conceptuală, legată de sens şi semnificaţie. 
Contextele de folosire a conceptului „filosofie românească” pun mai 
degrabă în relief anumite înrudiri şi intersecții de înțeles, decât un set 
de proprietăți care pot fi cuprinse într-o operaţie logică atât de simplă 
cum este definiţia. În fapt, întrebarea lui Noica nu cuprinde 
interogaţia: „Ce e filosofia românească?”, cât, mai degrabă, „Care sunt 
condiţiile sub care ea se produce şi ce valoare are o astfel de 
filosofie?” Mai precis, fără s-o spună explicit, Noica plasează 


48 Mona Mamulea, Paradigme metodologice în istoria filosofiei româneşti, 
în Studii de istorie a filosofiei româneşti, vol. III, pp. 27-45. Cercetătoarea 
detectează nu mai puţin de cinci paradigme ce ordonează concurenţial ceea ce 
Patapievici susține că nu există: istoria filosofiei româneşti. Este vorba despre 
1. Paradigma reprezentaţionistă. Istoria filosofiei ca «muzeificare»; 2. Paradigma 
explicativă. Istoria filosofiei ca arheologie a ideilor şi modelelor de gândire; 3. Paradigma 
construcționistă. Istoria filosofiei ca proiect; 4. Paradigma reconstructivă. Istoria filosofiei 
ca puzzle; 5. Paradigma deconstructivistă sau istoria filosofiei ca «palimpsest». 

40 O radiografie fidelă a bibliografiei şi a tematicii dezbaterilor legate de 
existența/nonexistența filosofiei şi istoriei filosofiei româneşti o propune Titus Lates, 
Istoria filosofiei româneşti. Un concept controversat, în Studii de istorie a filosofiei 
româneşti, vol. III, pp.75-83. Tot în acest volum, Viorel Cernica propune o analiză critică a 
acestei tensiuni, existența/nonexistența filosofiei şi istoriei filosofiei. A se vedea: Viorel 
Cernica, Note metodologice asupra istoriei filosofiei româneşti, pp. 46-62. 

termenul „filosofie românească” în rândul „conceptelor deschise”, 
care pot primi noi şi noi configurații. 

De regulă, contextele analizelor lui Noica sunt comparative, iar 
modelul la care raportează continuu ideea de filosofie românească este 
modelul ontologiei greceşti şi germane, Unul filosofiei. Filosofii 
favoriţi sunt Platon şi Hegel, dar trimiterile sale vizează, de regulă, şi 
alte mari nume ale gândirii europene: Aristotel, Descartes, Leibniz, 
Kant etc. Prin urmare, Noica lucrează cu modelul „tare? de 
raționalitate al gândirii filosofice europene şi, deopotrivă, cu 
domeniile „speculative” ale ei, în mod special ontologia şi metafizica. 
Cele mai frecvente referințe sunt însă la Hegel şi la filosofia spiritului, 
„nucleul dur” al gândirii noiciene, dacă avem în vedere distincţiile 
sale favorite: suflet-spirit, intelect-raţiune etc. 

Un prim înţeles al gramaticii conceptului „filosofie românească”, 
fixat de Noica în Pagini..., ne trimite cu gândul la spiritul critic şi 
conştiinţa de sine a culturii româneşti, la instrumentul autoanalizei 
sale. Naşterea „spiritului românesc” coincide simultan cu naşterea 
culturii „istorice” româneşti şi, în mod necesar, cu apariţia conştiinţei 
de sine critice, exprimată în filosofie în calitatea ei de disciplină a 
spiritului cu obiect, metode şi sarcini proprii. Filosofia românească 
este, în această accepţie, un instrument de autoanaliză a „materialului 
românesc”, rezultat din întâlnirea celor două tipuri de raționalitate 
reciproc contradictorii, raționalitatea prin continuitate şi raționalitatea 
prin ruptură, ce coexistă în substanţa spiritualității româneşti. Evident 
că şi sarcinile de cercetare ale filosofiei româneşti sunt în consonanță 
cu structura dihotomică intimă a spiritualităţii româneşti. Căci, pentru 
Noica, ideea „spiritualităţii româneşti” se intersectează până la 
congruenţă cu ideea de filosofie românească. 

Dacă privim sarcinile filosofiei româneşti din punctul de vedere 
al tipului de raționalitate fundat pe continuitate, atunci sarcinile sale, 
deducem din spusele lui Noica, ar putea fi circumscrise la cercetarea 
filosofică a materialului nefilosofic românesc. O opţiune discutabilă, 
desigur, dacă avem în vedere că filosofia, în conceptul ei european, 
este o poziţionare a minţii ce-şi exercită analizele în interiorul unei 
rețele proprii de concepte, deci asupra unui „material” pe care 
filosofia însăşi l-a elaborat de la greci încoace. Prin urmare, filosofia, 
în calitatea ei de întrebuințare universală a minţii, ce-şi produce atât 
forma, cât şi conținutul gândirii, nu poate fi circumstanţiată de o 

cultură sau alta fără să-şi piardă statutul său de formă autonomă a 
spiritului. Căci, riguros vorbind, ce ar putea însemna „românesc” din 
expresia „filosofie românească”? Ce putem numi cu termenul 
„românesc”, când ştim că filosofia este o structură valorică sintetică, 
autonomă, un Unu care-şi produce propriul ei divers fără să împartă? 
De aceea Noica susţine probabil că „istoria gândirii româneşti nu va 
putea fi niciodată făcută după tiparul obişnuit al istoriei, cu atât mai 
puţin după modelul unei gândiri apusene”""0. Prin urmare, tipul de 
raționalitate fundat pe continuitate, fără decupajele temporale şi 
conştiinţa istoriei specifice culturii tradiţionale româneşti, nu este 
compatibil cu instrumentele de analiză categoriale specifice culturii şi 
filosofiei în înțeles modern. Din această perspectivă, noi nu putem 
susţine, de pildă, că există o înaintare în gândire de la Neagoe (secolul 
al XVI-lea) la Cantemir (secolul al XVIII-lea). În această perioadă nu 
s-a întâmplat sub aspect filosofic nimic semnificativ, pentru că, de 
fapt, cultura românească veche a funcţionat în absenţa filosofiei. 

Prin urmare, în ce sens putem vorbi, în circumstanţele arătate, de 
„filosofie românească”? Noica vorbeşte despre o nouă metodă de 
cercetare a acestui tip de raționalitate fundat pe continuitate, sugerând 
că am avea de-a face cu ceea ce Gadamer numeşte cerc 
hermeneutic"!. „Istoria noastră începe cu ciudăţenia că se face în cerc. 
Cine nu se dezvaţă de occidentalism nu are acces la ea... Mai mult nu 
se poate cere, înainte de a fi îndreptăţit cum trebuie o nouă metodă de 
cercetare în istoria gândirii. lar ceea ce e interesant e că metoda 
aceasta ne-o va impune tocmai natura specială a materialului 
românesc.”*!? Prin urmare, înainte de a face istoria gândirii 
tradiționale româneşti, este necesar să producem o metodă de 
întrebuințare a gândirii care trebuie, la rândul ei, să-şi justifice 





410 Constantin Noica, Pagini..., p. 52. 

411 „Cel care vrea să înțeleagă un text este mai curând dispus să asculte ce are 
acesta de zis. De aceea, o conştiinţă formată hermeneutic trebuie să fie receptivă din 
capul locului față de alteritatea textului. O astfel de receptare nu presupune nici un fel 
de neutralitate obiectivă şi nici o autosuprimare, ci include aproprierea detaşatoare a 
propriilor preconcepţii şi prejudecăţi. E nevoie de conştientizarea propriei 
tendențiozități pentru ca textul însuşi să se înfăţişeze în alteritatea sa şi să ajungă la 
posibilitatea de a arunca în joc propriul adevăr obiectiv împotriva preconcepției 
noastre.” Hans-Georg Gadamer, Op. cit., p. 207. 

412 Constantin Noica, Pagini..., p. 53. 


316 


pretențiile de relevanță impuse de natura materialului pe care-l 
interpretează. Simplu spus, materialul impune metoda, iar aceasta se 
susține pe materialul ordonat. În fapt, metoda ar însemna o ordonare 
interioară a faptelor româneşti de gândire, fapte care la rândul lor sunt 
compatibile cu metoda aplicată. 

Prin urmare, cum se poate face o istorie a gândirii româneşti 
doar în cerc? Dacă lămurim această chestiune, atunci putem justifica 
de ce nu este posibil să aplicăm metodele obişnuite ale istoriei 
filosofiei la materialul românesc de gândire şi, ca un corolar, care ar fi 
sensul cuvântului „românesc” din expresia „filosofie românească”. 

Vorbind despre Învățăturile lui Neagoe şi identificând lipsurile 
filosofice ale culturii noastre, Noica propune o analiză fenomenologică a 
„conştiinţei trăitoare” care, e adevărat, nu produce filosofie, dar care 
„e o adevărată etapă de cunoaştere existenţială”, conchizând că şi ea 
îndeplineşte, ca şi filosofia, o funcţie de echilibru: „Și totuşi, conştiinţa 
trăitoare analizată aici, e activă şi sfârşeşte prin a-şi găsi un echilibru. 
Cum? E poate prima dintre problemele unei istorii a gândirii româneşti. 
Dar întrebarea prealabilă este: sunt rezultatele de mai sus româneşti 
(etapele pe care le traversează conştiinţa trăitoare în producerea de 
echilibru existenţial n.n.) pentru că privesc pe Neagoe? Sau aparţin lui 
Neagoe pentru că sunt româneşti? lată cercul? Şi, dacă nu vom găsi 
mijlocul de a cerceta o istorie în cerc, istoria gândirii româneşti va fi, 
ca şi până acum, aproape o glumă.”"!5 

Prin urmare, tipului de raționalitate fundat pe continuitatea om- 
lume ar trebui să-i asociem, ca un fel de „determinație” a lui, o 
„conştiinţă trăitoare”, generatoare de atitudine şi sensibilitate filosofică 
ce îndeplineşte, oarecum, funcțiile conştiinţei filosofice de împăcare cu 
lumea. Cum arătam, întrebările lui Noica sunt cu mult mai numeroase 
decât răspunsurile: „Ce sens metafizic are atitudinea aceasta românească? 
Ce legitimează împăcarea noastră cu lumea? Aceasta e problema, 
centrală poate, în istoria gândirii vechi româneşti.”"1+ Apoi, „întrebarea 
e: fără a fi sensibilitatea acesta o filosofie, poate fi obținută o filosofie în 
prelungirea ei? Şi are sorţi să fie o filosofie mare?”"% 





413 Ibidem, p. 72. 
414 Constantin Noica, Pagini..., p. 62. 
415 Ibidem, p. 78. 

Soluţia pe care o întrevede Noica este cuprinsă în fraza: „nu 
există filosofie a conştiinţei în gândirea românească, dar ar putea 
exista una a existenţei..."110 

Ce-ar însemna acest lucru? Paginile... dau câteva sugestii. Prin 
„filosofie românească” am înțelege, în prelungirea tipului de 
raționalitate fundat pe unitatea om-lume, o filosofie a existenţei, o 
reflecţie metodică asupra datelor „conştiinţei trăitoare”. Prin urmare, 
ar fi vorba despre o filosofie care ar prelungi, într-o reflecţie 
sistematică, conceptuală, atitudinea naturală a simțului comun, după 
care „a fi” este înaintea lui „a şti”. Dar este posibil aşa ceva în 
condiţiile în care filosofia s-a născut, ne spune de atâtea ori Noica, la 
nivelul rupturii conştiinţei cunoscătoare, atunci când spiritul s-a aşezat 
în faţa lumii şi în răspăr cu ea şi şi-a construit o formă proprie de 
viață? Putem vorbi despre filosofie în absenţa lumii de sensuri pe care 
spiritul o produce prin automişcarea sa? Putem vorbi despre o filosofie 
care nu este filosofie? 

Ne reamintim că Noica este interesat de elaborarea unei alte 
istorii a filosofiei, pentru a salva „materialul român de reflecţie” 
cercetat de toți ceilalți intelectuali umanişti, dar nu şi de filosofi, din 
motivele cunoscute. Prin urmare, filosoful român este oarecum 
constrâns de datele acestui material să producă un alt gen de meditaţie 
reflexivă, una în acord cu acest material. Adică să lase „materialul” să 
vorbească, iar ordinea gândirii să fie cea a „materialului”. Dar cum 
poate să vorbească „materialul” prin el însuşi, dacă mai înainte nu este 
prelucrat de spirit? Nu putem uita critica severă a lui Noica din De 
Caelo... Acest „material” este totuşi prelucrat de sensibilitate, de 
trăirea vieţii, de „facultățile conştiinţei trăitoare”. Fireşte obiectul este 
neprelucrat de spirit, dar prelucrat de trăire, de sentimentul vieții. 
Materialul care vorbeşte este chiar viața din om, care este mai întâi 
trăită, şi mai apoi gândită în formule conceptuale. Răsturnarea este şi 
aici, de proporţii. „A fi” este, aşadar, ontologic vorbind, înaintea lui „a 
şti”, transcendentul „înaintea” transcendentalului etc. Putem oare 
numi filosofie acest mod de a gândi în prelungirea atitudinii naturale, 
când el de fapt se numeşte înțelepciune? În acest caz, nu mai 
distingem între filosofie şi înţelepciune, între unificarea obişnuită a 
diversului şi unitatea sintetică a valorilor? 


416 Jpidem, p. 63. 


318 


Noica nu răspunde la aceste întrebări, întrezărind, „visând” cum ar 
fi posibilă o „filosofie” pe linia conştiinţei trăitoare. Cum am spune noi 
astăzi, ar fi vorba despre o reflecţie îndreptată spre expresivitatea 
gândirii, respectiv spre ceea ce e trăit şi exprimat, de gândire, în cuvinte şi 
simboluri (artistice), spre ceea ce e autoproiecție a unei gândiri vii. 
Reflecţia este îndreptată, aşadar, către conținuturile nefilosofice ale 
gândirii, către acele elemente de gândire (de concepţie a lumii) care apar 
împreună şi impregnate de partea sensibilă a sufletului omenesc. Astfel, o 
analiză a „existenţei româneşti” trebuie să consemneze faptul că, în mod 
tradițional, gândirea este văzută ca termen secund, în vreme ce lumea, 
lucrurile, modurile lor de alcătuire „vorbesc”. În această lume, „arbitrariul 
divin” e hotărâtor, şi nu raționalitatea umană: „Noi nici nu stăpânim 
lumea şi nici n-o schimbăm. Dumnezeu o face sau se face ea însăşi... De 
aici toate înțelesurile care sunt mai mult ale lucrului decât ale minții... 
Deplasarea aceasta a înțelesului către lucru — ca fiind înțeles nu despre, 
nici al lucrului, ci în lucru, dincolo de cugetul înțelegător, parcă — ţine de 
ceva mai adânc: de pierderea gândirii în fire. Înţelesurile cresc din fire 
pentru că gândirea este fire. E funcţie la fel de firească, într-un sens, la fel 
de tainică, într-altul, ca tot ce e funcție în natură... Nu tu eşti măsura 
lumii, cum voia grecul acela, ci lumea îţi e măsură ţie.” 

Acest mod de întrebuințare a gândirii, pe linia raționalității 
fundate pe continuitatea om-lume, trebuie înțeles, judecat şi evaluat în 
genul lui, şi nu prin analogii, aplicate mecanic, la felul în care s-a 
configurat filosofia în spaţiul raționalității prin ruptură. Astfel, 
cunoaşterea pe care o produce „conştiinţa trăitoare” nu poate fi pusă în 
analogie cu distincția venită din lumea antichităţii greceşti, între doxa, 
cunoaştere a sufletului prin corp, şi episteme, cunoaştere a sufletului 
prin suflet. Pe de altă parte, această cunoaştere, nu trebuie înţeleasă 
nici în sensul în care Kant vorbeşte, în gândirea sa antropologică, 
despre o teorie a sensibilităţii ca treaptă inferioară de cunoaştere, prin 
raportare la celelalte două facultăţi, intelectul şi raţiunea, ca trepte 
superioare ce se exercită asupra „materialului” survenit din etajul 
inferior al subiectivităţii.*!% 





411 Ibidem, pp. 16-78. 

48 Kant, Antropologia din perspectivă pragmatică, Traducere, studiu 
introductiv, note, indice de concepte, bibliografie de Rodica Croitoru, Oradea, Editura 
Antaios, 2001, pp. 60—61. 

Noica sugerează că această „conştiinţă trăitoare” e fapt de a fi al 
omului ca ființă totală, care se raportează la sine şi la lume pe linia trăirii 
vieţii şi a sensibilităţii. Această conştiinţă este o gândire vie, trăitoare, 
care reface în sine, în orice împrejurare semnificativă a vieţii, unitatea 
om-lume, într-o relaţie nemijlocită cu sine. Cunoaşterea şi cultura pe care 
o produce „conştiinţa trăitoare” nu e o „înstrăinare a spiritului”, ca la 
Hegel, ci o realitate sufletească trăită ce se exprimă nemijlocit în practici 
de viaţă, în diverse simboluri şi în limbă. În acest caz, limba este chiar 
faptul de a fi al conştiinţei trăitoare, este expresia ei nemijlocită, modul ei 
de a fi în act, şi nu „realitatea înstrăinării” hegeliene. „Conştiinţa 
trăitoare” (cu expresiile ei cu tot) îşi este sieşi suficientă. Cu toate că dă 
seama de felul în care omul este în lume — supoziţia că există mai multe 
moduri de a fi om în lume este fundamentală aici —, ea nu e treaptă 
inferioară la ceva superior ei. In alte cuvinte, cunoaşterea pe care o 
produce această conştiinţă e valabilă în genul său, venită dintr-o lume 
suficientă sieşi, o lume închisă în propria sa raționalitate. Ea e un univers 
spiritual închis, un fel de monadă leibniziană, care reflectă în sine şi într-un 
sens propriu întregul univers şi, de aceea, nu se dezvăluie în categoriile 
inventate de tipul istoric de raționalitate. 

Cum am putea denumi acest tip de cunoaştere? Este ea o 
cunoaştere estetică? Dacă prin „estetic” înțelegem un univers de sine 
stătător, sieşi suficient, generat de experienţe colective vii, trăite şi 
comunicate în comun prin împărtăşire şi expresivizate în limbă şi 
simboluri (artistice), atunci putem numi rezultatele „conştiinţei 
trăitoare” cu termenul de estetică. Dacă prin „estetică” înțelegem o 
teorie a gustului, o încercare de a lămuri problema iraționalităţii 
frumosului şi, prin aceasta, năzuința de a determina o autonomie a 
sensibilului în raport cu inteligibilul, problema desluşirii unui sensus 
communis etc. +9 atunci, cu certitudine, nu e vorba despre estetică. 

În rezumat, nu putem înțelege „conştiinţa trăitoare”, în calitatea 
ei de unitate de sens, şi felul ei de a fi ca gândire vie, prezentă in actu 
în fiecare fapt de viaţă şi de reflecţie asupra ei şi a lumii, nu-i putem 
înțelege funcţia ei expresivă şi autoproiectivă cu resursele filosofice 
specifice gândirii formulate, gândire exprimată în concepte şi judecăţi, 
aplicabile apoi sieşi, printr-o teorie analitică şi sintetică a facultăţilor. 





119 A se vedea: Luc Ferry, Homo aestheticus. Inventarea gustului în epoca democratică, 
Traducere din limba franceză şi note de Cristina şi Costin Popescu, Bucureşti, Editura 
Meridiane, 1997, cap. Cele trei probleme fundamentale ale esteticii, pp. 29-30. 

În acest sens, sugerează Noica în Pagini..., ar trebui să 
interpretăm posibilitatea unei filosofii a existenţei ca expresie a 
culturii tradiţionale româneşti, deopotrivă, să înțelegem tipul de 
raționalitate fundat pe continuitatea om-lume, operaţii de cunoaştere 
ce nu pot fi întreprinse în absenţa cercului hermeneutic, ca metodă 
interioară de relevare a unei forme vii de conştiinţă omenească. 

Putem descifra mai bine acest gând dacă urmărim procedurile de 
interpretare ale lui Noica de la maturitate. De pildă, în Douăzeci şi 
şapte trepte ale realului, categoria „existenţă” este văzută deopotrivă 
prin recurs la teoria kantiană expusă, se ştie, în Analitica 
trancendentală şi, deopotrivă — după ce produce o corectură la 
concepția lui Kant“ — şi prin recurs la universul de înţelesuri ale 
filosofiei existenței româneşti: „Se spune: existenţa nu poate fi o 
calitate, adică un fel de a fi, ea e faptul de a fi. Dar ce frumos răspunde 
limba românească la întâmpinarea aceasta, punând în joc termenul de 
„fire”. Căci firea înseamnă atât faptul de a fi, cât şi felul de a fi, 
laolaltă. Firea denumeşte toată lumea celor existente; dar în acelaşi 
timp fiecare lucru îşi are firea lui. Prima calitate a lucrului este de a se 
în-firipa; iar după ce s-a înfiripat, după ce a prins contur şi a intrat în 
existență, pe fondul acesta al firii — calitate universală — se înscriu 
firile, calitățile proprii. Sunt firi şi firi. Dar există o singură fire. 
Lumea, aşadar, a prins fire, s-a înfiripat.. grk 

Dar, filosofia existenței româneşti, faptul de a fi ceva, este, tot în 
limbajul lui Noica, o închidere care se deschide, prin urmare, o trimitere 
către faptul de fi în genere: „Ce oare exprimă firea unui lucru: exprimă 
firea lucrurilor în general, sau firea lui proprie, însingurarea lui printre 
lucruri ca atare?” Şi una, şi alta spune Noica: Existenţa „.... nu doar 
spune ceva, ci prin ea se spune ceva... existenţa, respectiv existenţele, cu 
firea lor, apar în sânul unei ființe sau ordini mai vaste... atunci prin 


40 În concepţia lui Kant, categoriile sunt „concepte despre un obiect în genere, cu 
ajutorul căruia intuiţia acestui obiect este considerată ca determinată cu privire la una din 
funcțiile logice ale judecății”; Imm. Kant, Critica rațiunii pure, Traducere de Nicolae 
Bagdasar şi Elena Moisuc, Bucureşti, Editura IRI, 1994, p. 125. În tabela categoriilor, Kant 
plasează „existența” la capitolul categorii ale modalităţii, fapt pe care Noica vrea să-l 
corecteze, în ideea că „existenţa nu e o modalitate, o stare de drept, ci o stare de fapt şi 
tulbură astfel, poate, buna desfăşurare a lucrurilor”, Constantin Noica, Douăzeci şi şapte 
trepte ale realului, Bucureşti, Editura Humanitas, 1999, p. 99. 

“21 Ibidem, pp. 99-100. 

#2 Ibidem, p. 100. 

fiecare existență se exprimă mai mult decât afirmă ea. E ca şi cum orice 
lucru ar tinde să fie mai mult decât este”. 

În rezumat, pentru Noica, cercetarea filosofică a existenţei 
româneşti, a modurilor ei tradiţionale de expresie şi autoproiecție — 
credinţa, limba, simbolurile, producțiile folclorice etc. — constituie primul 
sens al expresiei „filosofie românească”. Sarcina ei este „de a limpezi 
gândirea românească”, o sarcină extrem de dificilă pentru că „materialul 
românesc nu este încă prelucrat pentru filosofie şi nici cercetătorul 
filosofic nu e pe măsura greutăților pe care le ridică acest material...”"*2* 

Ce a făcut Noica pe această linie? Care e lecţia filosofică pe care 
o putem extrage din abordarea lui Noica? 

Noica a arătat, pe cazul culturii româneşti, că gândirea poate 
funcționa nu numai în registrului conceptual-filosofic, ci şi într-un 
registru complementar, expresiv-filosofic, şi a întemeiat această distincție, 
fenomenologic, pe descrierea conştiinţei într-o dublă întrebuințare a ei: 
conştiinţa filosofică şi conştiinţa trăitoare, ca modalități de fi în lume a 
două tipuri de raționalitate umană: raționalitatea fundată pe ruptură şi 
raționalitatea fundată pe continuitate. Pe această bază teoretică, Noica a 
creat premisele de analiză filosofică a unor conţinuturi nefilosofice, prin 
activarea resurselor hermeneutice de „gândire în cerc”, şi a trasat un 
program de întrebuințare „estetică” a gândirii. 

Astfel, încă din perioada tinereţii, Noica se îndreaptă spre 
analizele expresivităţii gândirii, a configuraţiilor în care gândirea 
este legată de sensibilitate şi sentiment, de cuvânt şi rostire, de ceea 
ce e viu şi trăit plenar într-o conştiinţă determinată (conştiinţa 
românească). 

Ingeniozitatea filosofică a lui Noica este cu adevărat remarcabilă. 
Concluzia sa de la finalul studiului Cum gândește poporul român — 
„Pe linia sensibilităţii noastre filosofice obişnuite, ajungem la o 
înfundătură filosofică: înțelepciunea’, aparent negativă, este recuperată 
filosofic într-o „estetică a gândirii”, adică într-o analiză a contextelor 





43 Ibidem, p. 101. 
#4 Constantin Noica, Pagini..., p. 47. 
#5 Ibidem, p. 97. 

de apariție a gândirii. Analiza materialului românesc produs de 
conştiinţa trăitoare, ce nu se exprimă în concepte filosofice, posedă 
nebănuite şi necercetate valenţe de expresivitate a gândirii ce pot fi 
aduse la lumină. Lucrările mai vechi şi mai noi de filosofie 
românească, scrise în prelungirea ţărănescului, a raționalității fundate 
pe continuitatea om-lume, devoalează o experienţă a gândirii expresive, 
demnă de a fi cercetată pentru că, în modul ei propriu, produce 
armonizări între om şi lume. O armonie mediată de sentimente, de trăiri 
şi rostiri. În încercarea sa de armonizare cu lumea, sufletul românesc nu 
s-a exprimat, în sensul occidental al termenilor, nici etic, nici filosofic şi 
nici spiritual. Exprimările sale sunt „estetice”. Pe linie tradițională, 
sugerează Noica, sufletul românesc a produs înțelepciune, adică o 
armonie om-lume trăită sufleteşte, estetic. Istoria filosofiei româneşti 
este, din această perspectivă, o istorie a cristalizării frumosului (spectacolul 
unei gândiri expresive, „frumoase”), o trecere de la o expresie a gândirii 
la altă expresie a ei. Fără evoluţie şi fără progres. Variaţiuni pe aceeaşi 
temă a eternității. Cheia cunoaşterii acestei lumi este condiţionată de 
cunoaşterea limbii române pentru că, în fond, toată înțelepciunea şi 
frumuseţea este a limbii care ne vorbeşte pe noi. Limba exprimă 
profunzimile sufletului românesc şi, de cele mai multe ori, partea 
netraductibilă a unei culturi. 

Ce fel de filosofie este această filosofie care nu e filosofie? 
Paradoxal, pentru cele afirmate până acum, putem spune tranşant că avem 
de-a face cu un proiect de filosofie hermeneutică centrată pe descrierea 
trăirilor ființei umane ca ființă vie, în conştiinţa căreia Unul atitudinal este 
dat în multiplicitatea trăirilor exprimate în comportamente artistice şi 
lingvistice. Este, fireşte, un sens slab al filosofiei — o filosofie a conştiinţei 
trăitoare care stabileşte cu „a fi”, cu „existenţa”, un raport de viaţă — prin 
raportare la modelul tare al filosofiei spiritului, produs de conştiinţa 
cunoscătoare răzvrătită, care-şi subordonează şi datele conştiinţei trăitoare, 
cum am remarcat în De Caelo... Această „filosofie slabă” este o 
„hermeneutică a sentimentului”, dacă prin sentiment înţelegem sensurile 
germane ale lui Erlebnis ca trăire a vieţii lui „eu gândesc”, atât de viu în 
conştiinţa lui Noica. Aceasta va fi direcția pe care o va dezvolta Noica la 
maturitate în ciclul rostirii şi în „sentimentele” româneşti ale fiinţei, direcţie 
consolidată după reîntâlnirea cu filosofia identitară a lui Vulcănescu. 

În consecinţă, pe linia primului tip de raționalitate om-lume se 

poate obţine o filosofie a existenței conştiinţei trăitoare, o filosofie a 
. we A SI ISA z X 

mentalității”* ce poate fi întemeiată prin cercul hermeneutic al 


autoînţelegerii identitare. 
e ae e 


= 


Conceptul „filosofie românească” primeşte alte înţelesuri şi 
funcţii dacă privim spiritualitatea românească din perspectiva tipului 
de raționalitate fundat pe ruptură şi, desigur, din unghiul de vedere al 
unității dialectice între ambele tipuri de raționalitate. Putem deosebi, 
în ordinea gramaticii conceptului „filosofie românească”, cel puţin trei 
contexte de folosire. Ele sunt de alt ordin, diferit de contextul 
„înţelepciunii” despre care am vorbit, în contextul în care Noica 
cercetează şansele viitoare ale unei filosofii românești, având în minte 
modelul tare de filosofie occidentală. Fiinţa noastră spirituală poate 
produce o filosofie mare în sens canonic? Deşi nu este formulată în 
aceşti termeni, aceasta e una dintre întrebările majore pe care le pune 
Noica în Pagini despre sufletul românesc. 

În primul rând, Noica constată că odată cu trezirea la istorie a 
sufletului românesc, „filosofia este disciplina cea mai reprezentativă 
pentru spiritualitatea românească...” pentru că prin ea spiritul 
românesc detectează rupturile provocate în sine, chiar de sine însuşi, 
odată ce şi-a descoperit vocaţia istoriei. Rezultatul acestei rupturi 
implică, pe de o parte, o reevaluare a trecutului din perspectiva 
prezentului, adică o încercare de detectare a existenței unor rupturi, 





426 A se vedea: Eugen Cizek, Istoria Romei, Bucureşti, Editura Paideia, 2002, 
cap. Roma eternă: „O mentalitate, ca dat colectiv, implică o tramă, o țesătură de 
referințe implicite, chiar un fel de nebuloasă, mai degrabă decât un sistem... 
Mentalitățile presupun deci un domeniu mai vast şi mai puţin structurat decât ideile, 
doctrinele şi istoria lor. În ultimă instanţă, mentalitatea operează cu un succedaneu 
popular a ceea ce germanii definesc ca Weltanschauung. Mentalitatea se modifică 
foarte lent. Notabil de stabilit se reliefează ceea ce adesea se defineşte ca utilaj mental 
sau ca mănunchi de obiecte nodale mentale, în care se încorporează esența 
modalităților de gândire şi a cadrelor logice, a elementelor cheie de viziune asupra 
lumii, ilustrate de către vocabularul şi sintaxa limbii, de percepția spațiului şi 
timpului, a naturii, societăţii, divinității, nevoii oamenilor, de miturile şi clişeele de 
gândire, de imaginarea vieţii, a morţii şi a dragostei... Mentalitățile se exprimă în 
conglomerate de valori, îndeosebi în valori-cheie... ca metavalori”, p. 15. 

#7 Constantin Noica, Pagini..., p. 95. 

chiar în condițiile de dominație a „eternităţii”, a raționalităţii prin 
continuitate.” Pe de altă parte, Noica invocă două filosofii românești 
fundate pe tipul de raționalitate occidentală, pe ruptură, ca modele 
pentru ceea ce ar trebuie să însemne filosofia românească în viitor. 
Este vorba despre gândirea lui Nae Ionescu, ce face din contradicţiile 
interne ale teologicului motiv de creație filosofică în sens occidental: 
„Chiar dacă filosofia lui Nae Ionescu e de inspiraţie ortodoxă, ea e 
filosofie în sensul european. Nae Ionescu oricât de realist ar părea, 
regăseşte, fără s-o spună, spiritul. Regăseşte tensiunea dintre om şi 
lume; regăseşte ruptura acea fecundă, care singură a dat până acum o 
filosofie mare în Apus.” Apoi Noica îl invocă pe Blaga, de această 
dată ca reprezentantul filosofic al tipului de raționalitate prin ruptură, 
ce valorifică conceptual conflictul păgânism vs. creştinism: „Blaga e 
personalitatea noastră filosofică cea mai bogată, în sensul că angajează 
amândouă modurile filosofării româneşti posibile. Şi, dacă ne pare 
fecund, e numai prin cel de-al doilea mod.. 2700 

Considerațiile lui Noica în legătură cu filosofia lui Blaga şi a lui 
Nae Ionescu sunt relativ sumare. Ele au scopul de a consemna direcția 
către care trebuie să se îndrepte cercetarea reflexivă românească. Ea 
este, desigur, una singură: marile izbânzi filosofice ale modelului 
occidental de gândire. 

Există şi alte două sensuri ale conceptului „filosofie românească”, 
conexate între ele, pe care le putem detecta în Pagini.... Ambele se referă 





#8 Celelalte patru articole din Pagini... valorifică ideea de ruptură în interiorul 
supremației modelului tradițional de raționalitate. Astfel, în Suflet agrar sau suflet 
pastoral?, Noica susţine că „intrarea noastră ca popor în istorie, europenizarea noastră 
ca popor viu şi creator de valori politice sau culturale proprii” este compatibilă cu 
tradiția pastorală a românilor, care pot fi văzuţi ca „marinari ai uscatului”; în articolul 
Bisericuţele noastre, Noica critică perspectiva sămănătorist-idilică, susţinând că ele 
sunt creații conştiente, artă în sens propriu, chiar mai mult, voinţă de a face istorie, 
pentru că bisericile româneşti aveau şi funcţii strategice, nu numai spirituale. În 
articolul Sufletul românesc şi muzica, Noica surprinde interesul major al românilor 
pentru muzica occidentală, ceea ce e un semn că deja trăiesc pe viu spiritul occidental 
de ruptură. În sfârşit, în Ardealul în spiritualitatea românească, Noica accentuează 
ideea rupturii invocând fenomenul greco-catolicismului: „Funcţia spirituală a 
Ardealului e de a nu se împăca, de a nu consimţi, de a nu se aşterne somnului aceluia 
care acoperă atât de multe etape din istoria noastră”. 

Constantin Noica, Pagini..., p. 96. 

40 Ibidem, p. 97. 

la potențialul filosofic românesc şi, deopotrivă, la idealul de cunoaştere 
filosofică promovat de Noica în scrierile sale. Noica a fost, printre atâtea 
altele, o fire optimistă şi tenace. Când vorbea despre filosofia românească, 
privirile sale erau îndreptate către viitor, convins fiind că, în posibilitate, 
spiritualitatea românească poate sta alături de marile culturi europene. 
Noica era în căutarea acelor semne care indică potenţialul nostru filosofic şi 
itinerarul ce urmează să fie parcurs pentru producerea de performanţe de 
valoare europeană. Noica însuşi, oricât de greu de înţeles pare astăzi, voia 
să se afirme ca român în filosofie. Idealul filosofic al lui Noica, fundat pe 
voinţa de a face, pe spirit constructiv şi creaţie, pe ceea ce grecii numeau 
thymos (îndrăzneală, curaj), Hegel, în Fenomenologia spiritului, „voinţa de 
recunoaştere”, şi, mai de curând, Francis Fukuyama, „respect de sine”, 
era intim corelat cu faptul de a fi român. Acest ideal filosofic, formulat din 
interiorul culturii române moderne", este genul proxim al înţelegerii 
celorlalte două sensuri, implicite, ale conceptului „filosofie românească”. 

Astfel, într-o primă ipostază, „filosofie românească” este un „concept 
semnal”, ce atrage atenția asupra felului în care ar trebui să regândim 
filosofia în genere. Noica ne sugerează, plecând de la acest concept, să privim 
în alt mod filosofia şi sarcinile ei, în mod special, să readucem în actualitate 
sensul existenţial originar al iubirii de înțelepciune. 

Cu alte cuvinte, prin „filosofie românească”, Noica deconstruieşte 
conceptul oficial al filosofiei impersonale universitare, cultivat de 
maiorescieni, pentru a-l reorienta de la comentariul abstract şi steril 
asupra unor lucrări produse de alții, la investigaţii efective pe materialul 
românesc. In acest înțeles, „filosofia românească” are un înțeles 


sei „Fiinţele omeneşti caută recunoaşterea propriilor lor valori, sau a celei a 
oamenilor, lucrurilor sau principiilor pe care ei le investesc cu valoare. Tendinţa de a- 
şi acorda o anumită valoare şi de a cere recunoaşterea acelei valori se regăseşte în ziua 
de azi în ceea ce am putea numi, în limbaj obişnuit, respect de sine”; Francis 
Fukuyama, Sfârşitul istoriei şi ultimul om, Traducere de Mihaela Eftimiu, Bucureşti, 
Editura Paideia, 1992, p. 10. Lucrarea îşi propune să completeze istoriile economice şi 
sociologice ale lumii contemporane, cu o perspectivă psihologică fundată în prețuirea 
propriilor valorii şi a ideii că, prin sine, omul este o valoare. Istoria contemporană, 
susține Fukuyama, nu se explică doar prin mecanismele „oarbe” ale bursei ori plecând 
doar de la categoria economică de interes, ci şi de la valorile demnităţii umane şi ale 
recunoaşterii de sine: simțământul oamenilor de pretutindeni pentru dreptate şi 
libertate, curajul, generozitatea, spirit civic, bravura, opoziţia față de rău, dorința de a 
trăi în respect şi preţuire etc. 

432 Noica foloseşte termenul vrednicie şi învrednicire românească în contextul 
contribuţiei spirituale a Ardealului. A se vedea: Pagini..., p. 109. 

metodologic, întrucât se referă la elaborarea unor instrumente de analiză 
specifice materialului românesc. „Filosofia românească”, în acest sens 
metodologic, vizează producerea de instrumente conceptuale de studiu al 
materialului nefilosofic românesc. Noica remarcă continuu, cum am 
arătat, dificultățile acestui demers de început care trebuie să pornească cu 
dezvăţul (categoriile filosofice occidentale nu pot fi aplicate pe materialul 
românesc) şi apoi cu o creație de instrumente conceptuale de analiză: 
prelucrarea materialului românesc brut, crearea de metode adecvate 
(gândirea în cerc), dar şi de erudiție şi cunoaştere a marilor momente care 
au produs „filosofia mare” în gândirea europeană. Dacă sintetizăm 
toate aceste date, constatăm că Noica, prin acest concept de „filosofie 
românească”, dorea să forjeze o nouă conștiință filosofică, clădită pe alte 
date decât cele de natură europocentrică. Activitatea aceasta de pionierat 
filosofic va fi întregită în filosofia sa de maturitate. Elaborarea unei noi 
logici, în lucrarea Scrisori despre logica lui Hermes, probabil aici îşi află 
izvorul, în configuraţia acestui ideal de factură metodologică. 

Cel din urmă înţeles al conceptului „filosofie românească” este doar 
prefigurat de Noica în expresia, nelămurită conceptual, ci doar 
exemplificată, de „filosofie mare”. Noica invocă permanent filosofia greacă 
a fiinţei şi filosofia germană a spiritului, modele incontestabile de excelență 
filosofică. Toate celelalte popoare, nici chiar francez sau englez, nu se 
ridică la înălțimea aşteptărilor filosofice ale lui Noica. Plecând de la aceste 
premise, ideea de „filosofie românească” e pentru Noica o aspirație către 
filosofia cu majusculă, către modelul grecesc şi/sau german. Dacă sensul 
metodologic al „filosofiei româneşti” are în vedere voinţa individuală de a 
crea filosofie — de pe poziția condiţiei ontologice de român —, acest din 
urmă sens se referă la resursele impersonale ale spiritualității româneşti. 
Aici nu mai sunt interogați indivizii, purtătorii creaţiei istorice româneşti, 
dorinţa şi putinţa lor de a se afirma, ca români, în filosofie, ci posibilitatea 
întregii culturi româneşti de a produce filosofie mare. 

Este spiritualitatea românească capabilă de o „filosofie mare”? 
Putem bănui că Noica îşi adresa sieşi această întrebare, gândindu-se la 
sine şi la visurile sale filosofice de a cânta în taraf cu cei mari: „Sunt 
un biet scripcar filosofic care n-are decât un merit: acela de a nu se sfii de 
a intra în taraful celor mari, prefăcându-se că şi el cântă în orchestră." 





153 Sanda Stolojan, Sub semnul depărtării. Corespondenţa Constantin Noica — 
Sanda Stolojan, Prefaţă de Matei Cazacu, Bucureşti, Editura Humanitas, 2006, p. 137. 

